
1 (Nikĕn Tambangraras kathah ingkang nglamar, nanging sadaya katampik) 
Sasampunipun katilar garwa, Nikĕn Tambangraras kathah ingkang nglamar, 
nanging sadaya katampik. Kudasrĕnggara ing Panataran nglamarakĕn 
adhinipun, Sawojajar, ugi katampik, lajĕng badhe mĕjahi Ki Bayi Panurta. 
Kaprayogĕkakĕn damĕl gambaripun Sawojajar kalĕbĕtna ing griyanipun 
Tambangraras supados sumĕrap rupinipun sang panglamar. Gambar 
kalĕbĕtakĕn dening durjana, dumadakan sang durjana gandrung dhatĕng 
Tambangraras. Nalika nyĕlaki, sanalika kantaka. Durjana tobat, malah 
kaganjar. Nikĕn Tambangraras lajĕng lolos kadhĕrĕkakĕn Ni Cĕnthini. 
Plajĕngipun Jamal Jamil sasampunipun sumĕrap Sĕh Amongraga kalarung 
ing sagantĕn kidul, dumugi ing Wanamarta. Sadaya lĕlampahan katur Ki Bayi 
Panurta sakulawarga saengga ndadosakĕn sungkawa. Nikĕn Tambangraras 
dhawah kantu, karapu dening rama ibunipun. 

Kaca 01-04 


Jilid 11 - Kaca : 1 

SĔRAT CĔNTHINI XI 

638 Kinanthi 

1. Warnanĕn kang andon nglangut | 
ing siyang dalu lumaris | 
anĕrajang jurang-jurang | 
sĕngkan pĕrĕng rumpil-rumpil | 
datan kawarna laminya | 
andungkap sampun sawarsi || 

2. Salir solah-bawanipun | 
apan ta datan winarni | 
kacatur nĕng Sotyaganda | 
mangkana lagyane prapti | 
kathah kang wong puruita | 
siyang dalu samya prapti || 

3. Panjang-panjanging acatur | 
saya akathah wong prapti | 
sangsaya katular-tular | 
dadya katur ing narpati | 

Sultan Ing Ngalaga myarsa | 
saking aturing pra kĕtib || 

4. Gusti wontĕn kaum rawuh | 
wastanipun Amongragi | 
tuhune sampun utama | 
rencange amung kakalih | 

ngĕlmune purun amiyak | 
wawadinipun (n)Jĕng Gusti || 

5. Sang nata kagĕt kalangkung | 
miyarsa aturing kĕtib | 
dadya sang nata sru duka | 

kinĕn ngukum mring pra mukmin | 
pangulu pra nayaka | 
samya kinĕn angukumi || 

6. Tumĕnggung Wiragunĕku | 
kang tinuduh de sang aji | 
lan pangulu natagama | 
keringan kang para mukmin | 
mantrine Ki Wirajamba | 
ambuwang Sĕh Amongragi || 

7. Binuwang pasisir kidul | 
amblĕs tan ana kaĕksi | 
pangrasane kang tumingal | 
kang binuwang mring pasisir | 
pangulu lan Wirajamba | 
amung Ki Amongragĕki || 

8. Amongraga tan cinatur | 
sadaya wus bubar mulih | 
wadya ing Nayanaganda | 
warnanĕn santrine kalih | 
pangiringe Amongraga | 
kang wasta Ki Jamal Jamil || 

9. Mirsa gustine linabuh | 
dharakalan sami mulih | 
marang wisma Wanamarta | 
sigra dĕnnira lumaris | 

tan wikan ing marganira | 
duk (n)dhĕrĕk gustinirĕki || 

Jilid 11 - Kaca : 2 

10. Dadya santrine kalaut | 
tan wikan margane nguni | 

Ki Jamal Jamil kasasar | 
praptĕng dhukuh ing paminggir | 
majĕmuking Wanamarta | 

sira santri Jamal Jamil || 

639 Sinom 

1. Warnanĕn Ni Tambangraras | 
ingkang tinilar ing laki | 
datan pĕgat apuwasa | 
tanpa dhahar tanpa guling | 
siyang kalawan ratri | 
ananĕdha ing Hyang Agung | 
miwah Kyai Panurta | 
ananĕdha ing Hyang Widhi | 

putraningsun dinulurana sakarsa || 

2. Mangkana Ni Tambangraras | 
lan ibu Nyai Malarsih | 
umarĕk mring Ki Panurta | 
ngaturkĕn supĕnanĕki | 
nanging dĕrĕng kawarti | 
kalawan Ni Malarsih ku | 
kasaru dhatĕngira | 

kang wasta Ki Jamal Jamil | 

ingkang mulat kagyat sami asung salam || 

3. Marĕk ing Bayi Panurta | 
santri kakalih tur bĕkti | 
nangis anungkĕmi pada | 
wus katur sasolahnĕki | 
kala Amongragĕki | 

(ng)gĕbyur nĕng sagara Kidul | 

(n)jĕngĕr Bayi Panurta | 
tinutur solahing nguni | 

Tambangraras kumĕpyur tyase garowah || 

4. Kadya matiya alĕnggah | 

Tambangraras (n)jrit anangis | 
sarya tĕbah-tĕbah jaja | 

nora kaya awak-mami | 

Ki Bayi Panurta ngling | 

Panukma Kulawiryĕku | 
sambutĕn anakira | 

Ni Tambangraras kang nangis | 
kabĕh padha ulihna wismane kana || 

5. Tambangraras gya binĕkta | 
mring wismanira ing nguni | 
sampunira praptĕng wisma | 

Tambangraras (n)jrit anangis | 
niba ing kasur sari | 
nungkĕmi gugulingipun | 
yata Bayi Panurta | 

nusul mring wismane siwi | 

ingkang paman miwah kang bibi tut-wuntat 

6. Wus prapta tilaming putra | 
atata sami alinggih | 
angadhĕp sang lir kusuma | 
para bibi munggĕng kĕring | 
ing kanan pamanĕki | 

Ki Panurta ngulonipun | 
rayi kalih ing dagan | 

Jayĕngraga Jayĕngrĕsmi | 

Panurta ris ngandika lipurĕn padha || 

7. Ngadhĕpi apa gaweya | 
tĕka pijĕr padha nangis | 
kang jamak padha nglipura | 

mring nakingsun kang prihatin | 

ngandika mring Malarsih | 

lah gugahĕn putraningsun | 

sigra dĕnnira(ng)gugah | 

ing putra kang anggung kingkin | 

lah mĕnĕnga wong ayu wus bĕgjanira 

8. Ramanira iku prapta | 
miwah kadangira nini | 
ingkang ngadhĕp marang sira | 
wiwit enjing kongsi lingsir | 
nora sira panggihi | 

iku durakĕng Hyang Agung | 

Tambangraras wungua | 

sakĕdhap anuli nglilir | 

sarĕng mulat yĕn ramanira kang prapta || 

9. Kĕbat dĕnnira alĕnggah | 
nĕng ngarsane sudarmĕki | 
ingarih-arih kang rama | 
para paman para bibi | 
utawa ingkang rayi | 
kabĕh padha anglilipur | 
maring sang lir kusuma | 
kang para kadang (n)jagani | 

Ni Malarsih nyĕpĕngi astane kiwa || 

10. Kang ibu tansah karuna | 
tan kandhĕg amituturi | 
tilas kagarwa ngulama | 
apan sira wong abĕcik | 
iya putrane ĕstri | 

mung sira dhasar pambayun | 

ngandika Ki Panurta | 

lah uwis elinga nini | 

wus pasthine dadiya randha nonoman || 

11. Utamane wong ngagĕsang | 

yĕn tinilar marang laki | 
mumuleya kang wus lena | 
aja sira gung prihatin | 

Tambangraras turnya ris | 
inggih ta lĕrĕs puniku | 
sawarnine kang brana | 
kang tinilarkĕn mring mami | 

kula damĕl mumule lawan tilawat 1 1 

12. Warnanĕn sampun alama | 
dĕnnira tinilar laki | 

sira Nikĕn Tambangraras | 
tan owah maksih rĕspati | 
cacade mung sawiji | 
tĕka maksih gandrung-gandrung | 
dadya wulanjar sĕkar | 

ayune tanna tumandhing | 

amung sira sang dyah ayu Tambangraras || 

13. Akathah tamu kang prapta | 
kang samya anĕnontoni | 
marang Nikĕn Tambangraras | 
akathah lamaran bali | 
ĕjor-ĕjoran sami | 

kang samya bandha barĕwu | 
tani miwah sudagar | 
priyayi manca nagari | 

wangsul-wangsul samya dhatĕng Wanamarta 

14. Sadaya pan tinampikan | 
ingkang sami nĕnontoni | 
maring Ki Bayi Panurta | 
marmane samya tinampik | 
dene tan apti krami | 

Ni Tambangraras puniku | 

langkung akipa-kipa | 

tinantun krami tan apti | 

wus pasthine wak-ingsun dadi wulanjar || 

15. Mangkana Bayi Panurta | 
garwanira Ni Malarsih | 
kinĕn maripih ing putra | 
siyang dalu mituturi | 
nanging mĕksa tan apti | 

Kĕn Tambangraras tyasipun | 
datan kĕna mĕmbata | 

Malarsih lingira aris | 

dhuh nakingsun babo sira akrama-a || 

16. Ni Tambangraras aturnya | 
botĕn kudu kula krami | 
maksih katon Amongraga | 
trisnane marang ing mami | 
guru angiras krami | 

kang madhangkĕn tingalipun | 

pintĕn banggi ing benjang | 

yĕn wontĕn ingkang ngudi | 

yĕn ing mangke tyasipun tan apti krama || 

17. Milane tan purun krama | 
kawula miyarsa warti | 
misuwur sampun pralaya | 
nanging tyas-ulun pribadi | 
taksih dĕrĕng ngĕmasi | 
putra-ndika kang anglangut | 
wus bĕgjane wakingwang | 

yĕn wus karsaning Hyang Widdhi | 
pintĕn banggi ing benjang sintĕn wikanna || 

Nahĕn ta gĕnti winarna | 
kang anĕng Wanamartĕki | 
kocap praja Panataran | 
putrane Menak Pasagi | 
bagus diwasa nĕnggih | 
wastane ingkang asĕpuh | 

Menak Kudasrĕnggara | 
wontĕn dene ingkang rayi | 
kang awasta Ki Sawojajar punika || 

19. Kang rama sampun aseda | 
pĕjah kalane ajurit | 

duk ambĕdhah Sokaraja | 
dadya cucuking ngajurit | 
ing mangke putranĕki | 
anggĕntosi lungguhipun | 
wasta Kudasrĕnggara | 
kang (ng)gĕntosi ramanĕki | 
asih suyut tĕtiyang ing Panataran || 

20. Maring Ki Kudasrĕnggara | 
kadang pawong sanaknĕki | 
asuyut asih sadaya | 
marang Kudasrĕnggarĕki | 
anglampahi agami | 

datan tilar waktunipun | 
kulawangsane samya | 
tinĕtĕpkĕn gamanĕki | 
yĕn Jumuwah rame samya raratiban 

21. Garwane Kudasrĕnggara | 
ayu-ayu mung kakalih | 
wastane ingkang atuwa | 
wadon Wilasa kakasih | 

Puspita kang taruni | 
samya tut dĕnnya mamaru | 
lir tunggal ibu rama | 

tan ana kang walangati | 

samya yune kalih bĕkti kakungira || 

22. Nanging Ki Kudasrĕnggara | 
mangkya lagya sĕdhih kingkin | 
de rayi Ki Sawojajar | 

punika dĕrĕng akrami | 
tansah tinari krami | 
nanging kang rayi tan ayun | 
sangĕt dĕnnya lĕnggana | 
Kudasrĕnggara lingnya aris | 
nganti apa lah sira nuli krama-a || 

23. Suka wadĕnĕn pun kakang | 
apa karsanira yayi | 

payo sira nontonana | 
sapa kang sira karsani | 
ingsun turut sirĕki | 

yĕn krama sasamĕnipun | 
matur Ki Sawojajar | 
kawula tan arsa krami | 
benjang-benjang kawula yĕn arsa krama 


2 (Ki Kudasrĕnggara ing Panataran utusan nglamar Nikĕn Tambangraras) 

Ki Kudasrĕnggara ing Panataran utusan nglamar Nikĕn Tambangraras badhe 
kajodhokakĕn kalihan adhinipun wasta Ki Sawojajar. Utusan mbĕkta raja- 
kaya pitik-iwĕn kathah sangĕt, ewadene panglamaripun katampik jalaran 
Nikĕn Tambangraras botĕn kĕrsa emah-emah. Ki Kudasrĕnggara duka, lajĕng 
badhe utusan mĕjahi Ki Bayi Panurta, nanging sagĕd kasabarakĕn. 
Kaprayogĕkakĕn damĕl gambaripun Ki Sawojajar, lajĕng kalĕbĕtna kanthi 
lampah sandi dhatĕng Wanamarta saengga Nikĕn Tambangraras sagĕd 
nyumĕrapi gambar wau. Gambar kadamĕl dening juru sungging turun jaman 
Majapahit, Ki Dewangga. Utusan durjana Ranggajanur tuwin Gagakrimang 
sagĕd lumĕbĕt ing dalĕmipun Nikĕn Tambangraras, nanging sarĕng 
nyumĕrapi rupinipun sang Nikĕn, Ki Ranggajanur salin salaga, tĕmahan 
gandrung kapirangu. Sarĕng jumangkah badhe mondhong sang wulanjar, 
dumadakan dhawah kantaka. Sasampunipun tobat, lajĕng kaparingan 
ganjaran, wĕkasan sami wangsul dhatĕng Panataran. 

Kaca 05 - 24 

639 Sinom 

24. Ngandika Kudasrĕnggara | 
agawe wirang sirĕki | 

iya marang awak-ingsun | 

katon yĕn nistha wak-mami | 

sira wus gĕdhe yayi | 

katon yĕn ora na ayun | 

ingsun sinĕbut nistha | 

marang angganira yayi | 

trĕsnaningsun mring sira kaliwat-liwat || 

25. Ki Sawojajar karuna | 
pinĕksa dĕnnira krami | 
marang Ki Kudasrĕnggara | 
dahat tan arsa akrami | 
milane kinĕn krami | 
ming sira sadulur-ingsun | 
yata Ki Sawojajar | 
tumungkul asĕmu isin | 

Sawojajar sakĕdhap pan ora ngucap || 

26. Mĕnĕng wĕkasan ngandika | 

Ki Sawojajar aririh | 
inggih ing atur-kawula | 
yĕn sampeyan paksa krami | 
kawula nyuwun pamit | 
arsa andon angĕlangut | 
kumĕmbĕng ingkang raka | 
waspanira adrĕs mijil | 

ipe kalih asru dĕnnira karuna || 

27. Ni Puspita (n)jrit kalara | 
angrangkul marang kang rayi | 
tolĕhĕn ta kadangira | 

aja lunga sira yayi | 

tan wande kari brangti | 

kabĕh sanakira iku | 

magĕrsarine myarsa | 

samya rawuh jalu ĕstri | 

jĕjĕl anĕng pandhapa samya ngrĕrĕpa || 

28. Kaumira sami prapta | 

Ki Nuriman Basarodin | 

Ki Salĕh lawan Ki Jamal | 

Ki Mukim lan Talabodin | 

Pangulu para kĕtib | 

modin marbot samya ngĕjum | 
mantri andhar ing latar | 
santri pangumbaran prapti | 
jĕjĕl ingkang atinjo Ki Sawojajar || 

29. Panyanane kang tan myarsa | 
anangisi wong ngĕmasi | 
mila ya tinjo sadaya | 

arsa nyalatakĕn sami | 

Ki Budiman Sĕmbagi | 
pra samya prapta sadarum | 

Ki Budiman kang tuwa | 

Ki Sĕmbagi ingkang rayi | 

kang puputra awasta Menak Pradĕksa || 

30. Ing mangke sampun pralena | 
iku kakang kang sayĕkti | 

Pasagi lan Ki Budiman | 
titilare Ki Pasagi | 

putra jalu kakalih | 

Kudasrĕnggara kang sĕpuh | 
ari Ki Sawojajar | 

Ki Pradĕksa asisiwi | 

jalu karo samya brangti ing Pangeran || 

31. Ki Budiman kang atuwa | 
kang anom Kyai Sĕmbagi | 
kaprĕnah sanaking sanak | 
lan Kudasrĕnggara nĕnggih | 
tata sami alinggih | 

Ki Budiman aris muwus | 

inggih wontĕn punapa | 

puniki sami anangis | 

lon ngandika Kiyai Kudasrĕnggara || 

32. Rayi-dika Sawojajar | 
kĕdah lunga andon wngit | 
milane ta jinaganan | 
marang kadangira sami | 

ana ingkang anangis | 

ana kang lagya angungrum | 

punika arsa kesah | 

kinĕn krami datan apti | 

datan kĕna ginawe rahayu uga || 

33. Ki Budiman aris ngucap | 

(m)bok sakoluripun ugi | 
mangsa kenginga pinĕksa | 
yĕn dĕrĕng pasthi asulit | 
pintĕn banggi ing benjing | 
yĕn wontĕna jodhonipun | 
inggih ing benjang-benjang | 
lamun wontĕn ingkang sudi | 
mangsa inggih botĕn lalawan-lawunna 

34. Inggih lĕrĕs sabdanira | 

Ki Sĕmbagi anambungi | 
kawula wingi tamuwan | 
sanak santri mung kakalih | 
saking Wanamartĕki | 
awĕh warta marang ingsun | 
yĕn Ki Sĕh Amongraga | 
rabine dadi randha di | 

kang puputra Kiyai Bayi Panurta || 

35. Awasta Ni Tambangraras | 
ayune tan na tumandhing | 
pan dadi wulanjar sĕkar | 

Ki Sĕh Amongraga mangkin | 
ing warta wus ngĕmasi | 
linabuh ing samodra gung | 
dosanipun amiyak | 
tatĕdhĕngira sang aji | 

Tambangraras tinilar angguladrawa || 

640 Dhandhanggula 

1. Apan kawula sampun udani | 
langkung prayoga warna sĕmbada | 
tuhu pinunjul warnane | 

Ki Budiman amuwus | 

apan inggih ingsun-udani | 

duk timure kang warna | 

tuhu yĕn pinunjul | 

kang anama Tambangraras | 

Wanamarta Panurta ingkang sisiwi | 

atmajĕstri pangarsa || 

2. Inggih langkung panuju wak-mami | 
yĕn nyata lĕgan Nyi Tambangraras | 
santri kakalih wartine | 

kala panglamaripun | 
pan ki santri ingkang udani | 
nging tan ana katampan | 

Ki Budiman nĕmbung | 

kapangku lan ariningwang | 
Sawojajar sĕmbada anĕm apĕkik 
Ni Tambangraras endah || 


Jilid 11 - Kaca : 7 

3. Ki Mesangrĕnggara lingira ris | 
adhuh yayi kaya ngapa sira | 
yĕn pĕthuk sun dhatĕngane | 
nuli sun lamar iku | 
anakipun Ki Panurtĕki | 

Ki Sawojajar ngucap | 
manawa wak-ingsun | 
katampana anglalamar | 
sakalangkung inggih prayogi ing galih | 
yĕn tinampik mĕmirang || 

4. Mupung durung sampun tĕmah isin | 
kula lamun tinampik wanita | 
wirang ingsun satĕmĕne | 

luhung kawula lampus | 

Ki Srĕnggara wacana aris | 
wus jamake wong lanang | 
andhodhoga pintu | 
yĕn marĕngi dhaupira | 

Ki Budiman wacana sun durung myarsi | 
wanita nampik sira || 

5. Iya apa ingkang dadi ciri | 
sira iku tinampik wanita | 
wong pĕkik tan na cacade | 
dhasar bagus sirĕku | 
ibadahe datan asĕpi | 
limpat liring kawignyan | 
sujana kawĕngku | 
bandhu asugih santana | 

Sawojajar apa ta cacadirĕki | 
babo nuli krama-a || 

6. Kudasrĕnggara ngandika malih | 
amung sira prayogane kakang | 
marĕka dhatĕng ramane | 
dhasar kadange sĕpuh | 

mung andika langkung prayogi | 

(m)bokmĕnawa tinampan | 

aturira iku | 

atur pakathik punika | 

botĕn nĕdya babesanan ingsun iki | 

mring Ki Bayi Panurta || 

7. Ingsun ngaturi uwos sakĕdhik | 
mung sakoyan pratandha kewala | 
iya dadiya tĕngĕre | 

lan kĕbo sĕkĕt iku | 
kawandasa ingkang kĕbiri | 
sapi salawe kakang | 

bĕbĕk ayam iku | 

tan kaetung kathahipun | 

kang awarni ĕmas amung kalih kati | 

kalawan sĕwu reyal || 

8. Gya umangkat Budiman Sĕmbagi | 
dhatĕng wismane Kyai Panurta | 

(m)bĕkta sakawan santrine | 

tan kawarna ing ĕnu | 
sipĕng marga mung kalih ratri | 
nĕng marga gya kapapag | 
wong andhangir jagung | 

Budiman aris atanya | 

samya andhĕr rewange samya alinggih | 

anĕng tĕpining tĕgal || 

9. Pundi margane inggih kiyai | 
ingkang dhatĕng dhukuh Wanamarta | 
sung salam ingkang tinakĕn | 

pundi wismanirĕku | 
jĕngandika kiyai | 

Ki Budiman angucap | 

inggih wismaningsun | 

kang aran ing Panataran | 

arsa dhatĕng ing Wanamarta sun iki | 

dinuta lampah-ingwang || 

10. Ki Budiman nulya takĕn malih | 
pundi margane kang warata | 
umatur ingkang tinakĕn | 
sintĕn ingkang jinujug | 
inggih dhatĕng Wanamartĕki | 

Ki Sĕmbagi angucap | 
ingkang kula jujug | 

Kiyai Bayi Panurta | 

nabda aris ingkang sami adhadhangir | 

mangsa dĕn-panggihana || 

11. Ki Panurta ing mangke puniki | 
lagya katamuwan wong anglamar | 
nanging tinampikan kabĕh | 

mila tinampik iku | 

Ki Panurta lagya prihatin | 
ingkang dadya sungkawa | 
nĕnggih mantunipun | 
kang aran Sĕh Amongraga | 

(ng)gih punika samangke sampun ngĕmasi | 
mila dadya sungkawa |] 

12. Ki Budiman asru dĕnnira ngling | 
tinakonan (n)dadak ngandhar-andhar | 
kaya wong (n)dongĕng basane | 
darma ingong ingutus | 

wirang isin ingsun-lampahi | 

sira tinakĕn marga | 

(n)dadak anyalĕbung | 
aglis dĕnnya tuduh marga | 

(ng)gih puniki mĕdal dhukuh kidul mangkin | 
ngilĕn (n)jog Wanamarta || 

13. Ki Budiman lan ari Sĕmbagi | 
nulya mangkat santrine tut-wuntat | 
nĕng marga alon lampahe | 

ing marga tan winuwus | 
lampahira Kyai Sĕmbagi | 
prapta ing Wanamarta | 
kandhĕg (n)jawi pintu | 
tamune alunga tĕka | 

Ki Panurta kĕsĕl anampik tĕtami | 
alunga tamu nglamar || 

14. Ki Budiman lawan Ki Sĕmbagi | 
mangu-mangu nĕng kori kewala | 
amikir jroning driyane | 

Ki Sĕmbagi amuwus | 
inggih kakang ta kadipundi | 
lĕrĕs tuturing tiyang | 
kang (n)dhadhangir jagung | 
tĕmĕn dĕnnya awawarta | 
nora sisip kalamun akĕh tĕtami | 
lunga tĕka kang nglamar || 

15. Kakang suwawi lah dawĕg mulih | 
mangsa iya sun karawatana | 
kaya mangkene pĕthane | 

Ki Budiman amuwus | 

yĕn mundura pasthi sun-isin | 

ingsun lagya dinuta | 

yĕn muliha ingsun | 

kaya ngapa saur-ingwang | 

yĕn tinakĕn marang kang kongkon ing mami | 

kaya pa sauringwang || 

Jilid 11 - Kaca : 9 

16. Tan adangu santri Luci prapti | 
andheprok nĕng ing tĕpining lawang | 
kagĕt dĕnnira atakĕn | 

ing pundi wismanipun | 

Kiyai Bagus kang lagi prapti | 

Ki Budiman ris mojar | 

tĕbih wismaningsun | 

kang wasta ing Panataran | 

santri Luci angling sintĕn kang wawangi | 

manira Ki Budiman || 

17. Mila kula umarĕk mariki | 
maring Kiyai Bayi Panurta | 
kula ingutus wiyose | 

lah jĕngandika matur | 

glis lumampah Ki santri Luci | 
angaturi uninga | 
yĕn wontĕn tatamu | 
sapraptanira ing ngarsa | 
matur alon punika wontĕn tĕtami | 
saking ing Panataran || 

18. Arsa marĕk sampeyan Kiyai | 
kathahipun amung tiyang sapta | 

Bayi Panurta sru kagĕt | 
kumĕnyut driyanipun | 

Ki Panurta lingira aris | 
lah padha undangana | 
dĕn aglis lumĕbu | 

Ki santri Luci gya mĕdal | 
praptĕng jawi Ki Luci ngaturi aris | 
dawĕg bagus katuran || 

19. Ki Budiman lumampah agipih | 
praptĕng ngarsa nulya uluk salam | 

Ki Bayi Panurta age | 

nauri salamipun | 
nulya tata sami alinggih | 

Ki Panurta tatanya | 
pundi wismanipun | 
lan sintĕn wasta andika | 

Ki Budiman alon ature aririh | 
kawula Panataran || 

20. Inggih lampah kawula puniki | 
ingutus marang adhi Srĕnggara | 
inggih yĕn parĕng rĕmbage | 
ngaturkĕn arinipun | 

ing sampeyan arsa makathik | 
kang aran Sawojajar | 
ingkang asusunu | 

Ki Pasagi arannira | 

ing mangke Ki Pasagi sampun alalis | 

puputra Sawojajar || 

21. Yĕn marĕngi ing galih | 

putra sampeyan Ni Tambangraras | 
suwawi pinanggihake | 

Ki Panurta amuwus | 

iya liwat panrima mami | 

nanging Ni Tambangraras | 

akrama tan ayun | 

witing ingsun iki uga | 

liwat tĕmĕn (ng)gon-ingsun amituturi 

sun kĕn krama tan arsa || 

22. Iaya lĕga-atiningsun iki | 
nanging poyanna ring arinira | 
mring ki Bayi Srĕnggarane | 
yĕn Tambangraras iku | 

datan arsa krama tumuli | 
nanging dĕn-antĕkĕna | 
sabarna ing kayun | 
ing mangke tan arsa krama | 

Ki Budiman sasampunira winĕling 
undure palasaran || 

23. Lampahira wus prapta ing (n)jawi | 
tan winarna lampahnya ing marga | 
wong pipitu rĕntĕng-rĕntĕng | 
lampahira sinĕm | 

aglis prapta wismanirĕki | 

inggih ing Panataran | 

gantya kang winuwus | 

wau Ki Kudasrĕnggara | 

lagya lĕnggah lawan garwane kakalih | 

katiga Sawojajar || 

24. Kasam ingkang dinuta prapti | 

Ki Sĕmbagi lawan Ki Budiman | 

Ki Mesasrĕnggara kagĕt | 

yĕn kakangira rawuh | 

gupuh-gupuh Srĕnggara angling | 

lĕnggah ing ngriki kakang | 

lĕrĕnna rawuhmu | 

ing mangke (n)dika wawarta | 

yĕn wus aso sami dhadharan rumiyin | 

lan sanak-sanakira || 

25. Sawusira dhadharan pra sami | 

Kudasrĕnggara aris tatanya | 
kadospundi ing lampahe | 
angsal lan botĕnipun | 

(n)dika pajar ingkang sayĕkti | 

Ki Budiman apajar | 

yayi sampun tutuk | 
padhusunan Wanamarta | 
kang kekasih Ki Bayi Panurta yayi | 
nuntĕn kula tinakyan || 

26. Apa karsanira ingkang gati | 

Ki Budiman marang wismaningwang | 
apa ta ana karyane | 

Ki Budiman amuwus | 
lampah kula ingutus nĕnggih | 
dhatĕng Kudasrĕnggara | 
ngĕsrahkĕn rinipun | 
makathik dhatĕng sampeyan | 
manakawan inggih kalamun prayogi | 
kang wasta Sawojajar || 

27. Andikane Ki Panurta Bayi | 
iya bĕnĕr iku karsanira | 
ingsun iki (n)jurungake | 

yĕn jodhowa puniku | 
nanging mangke Ni Tambangrĕsmi | 
datan arsa akrama | 
sun-tari tan ayun | 

Ki Budiman wus muliha | 
aja sira suwe-suwe anĕng ngriki | 
apa ta gawenira || 

28. Mung punika atur-kula yayi | 
atur-kula mring Bayi Panurta | 

Kudasrĕnggara sru kagĕt | 
kakang amung puniku | 
andikane Ki Panurtĕki | 

iya ta bĕcik mana | 
wuwuse puniku | 
iya ta padu punapa | 

Ki Panurta ala ragane anampik | 
sayĕkti wani ingwang || 

29. Ki Sawojajar sumambung aris | 
ujar punapa puniku kakang | 
mangsa adoha sebate | 

kula rumiyin matur | 
ing sampeyan yĕn dipun-tampik | 
wĕkasan kawirangan | 
luhung ingsun lampus | 

Ki Mesasrĕnggara wĕlas | 

waspa mijil lan ningali ingkang rayi | 

ne anggung mimirang || 

30. Kudasrĕnggara anglir sinĕbit | 
talingane sakĕdhap bramantya | 
eling tĕdhak prajurite | 
ngadĕg suraning napsu | 
wacanane asĕmu runtik | 
sĕdhĕng dĕn-ĕmĕngĕna | 
kang kaya wakingsun | 

Cili kĕbat kongkonana | 
si Gunarsa Cili iya dĕn-agĕlis | 

Puspita gya lumampah || 

31. Lampahira sapraptaning (n)jawi | 

Ki Gunarsa andika ngandikan | 

Gunarsa kĕbat tandange | 
anyandhak wastra gupuh | 
nyamping cangkring pinarada sri | 
lus rĕmbuti sabuknya | 

dinulu apatut | 

Ki Gunarsa awiraga | 

nyothi dhuwung tinatah tinaturanggi | 

rasukan cawĕn-indah || 

32. Tasbĕhira sinampirkĕn kĕris | 
dhĕstar cawĕni wungu gya mangkat | 

sarwi anginang lampahe | 
sapraptaning ing ngriku | 

Ki Srĕnggara ngandika aris | 
ing kene alinggiha | 
dĕn-parĕk ing ngriku | 

Gunarsa mila sun-undang | 
ingsun duta maranga ing Wanagiri | 
dĕn kĕbat lampahira || 

33. Lah undangĕn Ranggajanur aglis | 
lawan arine si Gagakrimang | 
mangkata nuli dĕn age | 
kagawa-a lakumu | 

nuli lĕngsĕr Gunarsa mijil | 
enggaling lampahira | 

Gunarsa wus rawuh | 
ing wismane Gagakrimang | 
Ranggajanur nulya angaturi linggih 
mring duta Ki Gunarsa || 

34. Ranggajanur kang dipun-wismani | 
salĕbĕte ing wana kewala | 
dhudhukuh asri wismane | 

duta Gunarsa matur | 
milanipun kawula prapti | 
dhumatĕng ing sampeyan | 
kawula ingutus | 
dhatĕng Ki Kudasrĕnggara | 
kula kinĕn ngaturi dhatĕng Kiyai | 
marang ing Panataran || 

35. Ranggajajar angandika aris | 
apa gawene sun tinimbalan | 

Gunarsa alon sabdane | 
wontĕn karyane agung | 
milanipun dipun-aturi | 

Gagakrimang gya mangkat | 
lan Ki Ranggajanur | 

ing ĕnu datan winarna | 
lampahira tan adangu nulya prapti | 
nĕnggih ing Panataran || 

36. Ranggajanur sapraptanirĕki | 

Kudasrĕnggara kapanggih lĕnggah | 
anĕng wisma sakarongron | 
praptane Ranggajanur | 

lawan Gagakrimang kang prapti | 
nulya ngaturan lĕnggah | 

Kyai Ranggajanur | 
sawusira tata lĕnggah | 

nulya mundhut dhadharan marang kang rayi | 
nulya sami dhadharan || 

37. Sawusira dhadharan pra sami | 

Ki Kudasrĕnggara nulya mojar | 
marang kang rayi kalihe | 
milane ya sirĕku | 
sun-kongkoni padha mariki | 
sun-jaluk karyanira | 

yayi aja masgul | 
maringa ing Wanamarta | 
cidranana kang aran Ki Panurtĕki | 
poma dĕn kongsi pĕjah || 

38. Yĕn wus pĕjah Bayi Panurtĕki | 
nuli anake sira gawa-a | 

Ni Tambangraras aranne | 

Gagakrimang sru muwus | 

(ng)gih sandika kula nglampahi | 

sampun walangdriya | 

kula kang angamuk | 

santana ing Wanamarta | 

yĕn wus pĕjah kang aran Ki Panurtĕki | 

Tambangraras sun-gawa || 

39. Ranggajanur sru dĕnnya nabda ris | 
Gagakrimang sirĕku wong lancang | 
durung wruh mula bikane | 
gampang wong goprak-gapruk | 
mĕngko takon warta mmiyin | 
Ranggajanur tatanya | 

ing prakawisipun | 
punapa ta dosa pĕjah | 

Ki Panurta yĕn wus pasthi dosa pati | 
kantĕnane ing lampah || 

40. Kudasrĕnggara wĕkasan angling | 
iya apa ora gĕlĕm sira | 

dene akĕh babasane | 

yĕn mĕngkono sirĕku | 

ingsun dhewe lumaku yayi | 

ora idhĕp sun pĕjah | 

sun dhewe lumaku | 

nora kudu anyĕnyambat | 

lara wirang ingsun dhewe kang nglakoni 

yĕn sira tan lumampah || 

41. Ranggajanur sumaur aririh | 
inggih kakang kawula lumampah | 
wadon Puspita nulya ge | 

(dĕnnya) lungguh tumurun | 
ingkang sĕdya dipun-paranni | 
sanake kadang tuwa | 

lan Srĕnggara iku | 
wastanira Ki Dewangga | 
inggih tiyang pinangkane Maospait | 
maksih nom Ki Dewangga || 

Jilid 11 - Kaca : 13 


641 Sinom 

1. Mangkana Kyai Dewangga | 
awit sungging adi luwih | 
kala alam Brawijaya | 
punika dadya pĕnnyungging | 

Puspita angling aris | 

(n)dika ingaturan gupuh | 

dhatĕng ing Panataran | 

wontĕn karyane kang yĕkti | 

angrĕhĕna warĕngkĕnging pun Srĕnggara || 

2. Warĕngkĕnging putra (n)dika | 
tan wontĕn yogyane malih | 
ingkang amituturana | 

Ki Dewangga angling aris | 

tan kĕna tinuturi | 

lakimu tan kĕna mundur | 

karsanipun amĕksa | 

mĕjahi Ki Panurtĕki | 

ingsun tutur wanti-wanti tan ginĕga || 

3. Sinĕlĕhakĕn samana | 
wau dĕnnira nunungging | 
nulya dandan Ki Dewangga | 
rampung anulya lumaris | 
wus lumĕbĕt ing kori | 

kang linggih padha tumurun | 
praptane Ki Dewangga | 
piyak sami asung margi | 

Ki Srĕnggara nuruti samya alĕnggah || 

4. Pĕpĕk sanak pra sĕntana | 

Ki Dewangga aningali | 

Ranggajanur Gagakrimang | 
sĕmune sampun andugi | 

Ki Dewangga lingnya ris | 
ingkang sinungan sabda rum | 

Cili Kudasrĕnggara | 

dene arinira kalih | 

enjang parannya padha sira ingundang || 

5. Ingsun batang karsanira | 
baya ta arsa mĕjahi | 
marang Ki Bayi Panurta | 
ingsun wong tuwanirĕki | 
yoga amituturi | 

tuwa duwĕke pitutur | 
bapa Cili Srĕnggara | 
bĕbĕtira wong abĕcik | 
tĕka arsa nuruti ati gĕmbira || 

6. Sira lintang paripĕksa | 
dĕnnira arsa mĕjahi | 
marang Ki Bayi Panurta | 

apa iku dosa pati | 

pan ora dosa pati | 

dosa wirang iku dudu | 

sanadyan babo sira | 

aduweya putra putri | 

wus diwasa paran dĕnnya pari pĕksa || 

7. Lawan ingsun amiyarsa | 
ramanira Ki Pĕsagi | 
tunggal guru lan Panurta | 
ing mangke sĕdyanirĕki | 
sĕdyanira nyidrani | 

apa ta kang sira tĕmu | 
tumuli Ki Srĕnggara | 
mĕnĕng awĕkasan angling | 
kadya paran bapa karsa pakĕnira || 

8. Ki Dewangga aris mojar | 
yĕn anrima marang mami | 

ywa kandhĕg sawang-sawangan | 

Ni Tambangraras puniki | 
apan durung udani | 
ing warnane anakingsun | 

Ki Jaka Sawojajar | 

maksih ujaring pawarti | 

karsaningsun ing mangke akarya gambar || 

9. Dene ingkang ngatĕrĕna | 
iya arinira kalih | 

Ranggajanur Gagakrimang | 
alampah andhustha sandi | 
anukma-a ing ratri | 
gambar iki dipun-katur | 
marang Ni Tambangraras | 
iya karuhane benjing | 

Tambangraras yĕn wus uninga ing gambar || 

10. Toggĕn karsanira pisan | 
yĕn arsa tawa anampik | 
jatmikane Tambangraras | 
lah priksanĕn dipun aglis | 
lakuwa maling sakti | 
anakingsun Ranggajanur | 
lamun si Gagakrimang | 

Ki Srĕnggara amanthuki | 

pawong sanak sadaya (n)jurungi karsa || 

11. Anulya mundhut dalancang | 

Ki Dewangga angling aris | 
lah ta sira parannana | 
dandananingsun anyungging | 
aglis dĕnnya maranni | 

tan adangu nulya rawuh | 
saksana linĕkasan I 

akarya gambar apĕkik | 

nora loro kalawan Ki Sawojajar || 

12. Kadi bisa-a angucap | 

saking prawignyaning sungging | 

gambare Ki Sawojajar | 

sĕnĕnnira anĕlahi | 

gawoke kang ningali | 

dene tunggil warninipun | 

lawan Ki Sawojajar | 

pasĕmonne angĕntĕni | 

bagusipun tan ana kang tumandhinga || 

13. Liringe gambar rinĕngga | 
kasmaran ingkang ningali | 
anulya sungging Dewangga | 
amundhut kalam lan mangsi | 
saksana dipun-tulis | 
wontĕn dene ungĕlipun | 
atur ujaring gambar | 
kawula sĕdya angabdi | 

Sawojajar jajaka ing Panataran || 

14. Wiyose amanakawan | 
lamun kanggo andadasih | 
mring sang ayu Tambangraras | 
ngaturakĕn pati urip | 
dhumatĕng sang lir Ratih | 
anjalma-a kaping sĕwu | 
ingsun kawulakĕna | 

tan adarbe tingal kalih | 

(ng)gĕn angabdi amung nini Tambangraras || 

15. Kae Dewangga lingira | 

lah nyawa gambar wus dadi | 

Ranggajanur tampannana | 
gambar gawanĕn di-bĕcik | 
anulya dĕn-tampani | 
mring Kiyai Ranggajanur | 

Ki Dewangga lingira | 

poma dĕn-angati-ati | 

kawruhana wantune wong Wanamarta || 

Jilid 11 - Kaca : 15 

16. Antigan sapatarangan | 
sarĕng rĕmuk wus prajanji | 
akanthi bau sĕntana | 

Ranggajanur saurnya ris | 
inggih ta pintĕn banggi | 
siyang dalune kasuwun | 
sawab barkat wong tuwa | 
yĕn taksih rinĕksĕng Widdhi | 

sapa sintĕn papan ingkang angrusaka || 

17. Ranggajanur Gagakrimang | 
wuwuse anuwun pamit | 
marang Ki Kudasrĕnggara | 
kula sampeyan lilani | 

Ki Srĕnggara lingnya ris | 
iya karo riningsun | 
panggiha kang sinĕdya | 
dinulurana karsĕki | 

Ranggajanur nuwun lĕngsĕr sing ngajĕngan 

18. Wus mĕdal jawining lawang | 
lĕstari lampahira ris | 

arine tansah tut-wuntat | 
lampahe datan anolih | 
datan lĕrĕn ing margi | 
tumurun jurang atĕrjung | 
narajang wana pringga | 

Panataran wus kawingking | 

Ranggajanur angucap ring arinira || 

19. Lah ta paran karsanira | 
hĕh iya manira ari | 
apa nuli ambanjura | 
marang Wanamarta nuli | 
ewuh manahirĕki | 

Gagakrimang lon amuwus | 
kakang awak-kawula | 
dhumatĕnga lara pati | 

inggih anut karsa andika kewala || 

20. Ki Ranggajanur angucap | 
sun angrungu ngarga Wilis | 
yayi ana wong atapa | 
misuwur wus dibya luwih | 
iku sun sĕdya dhingin | 

sun aminta aminipun | 

sanajan nrang babaya | 

antuka idining tapi | 

amrih sawab barkate wong mara-tapa || 

21. Angucap Ki Gagakrimang | 
inggih alĕrĕs suwawi | 
saksana minggah ing arga | 
lampahira nut iringing | 
jurang parang atrĕbis | 
ayom kaoban kukuwut | 
sumĕngka lampahira | 
angambah parang ammpil | 

dyan kawarna sira sang amangun tapa || 

22. Pan tilasing wong awirya | 
kang palĕnggah ardi Wilis | 
sawĕg angsal tigang warsa | 
lamine dĕnnya palinggih | 
tĕtĕpe pangabĕkti | 

atilar kawibawan | 
anambang dhahar lan guling | 
sakalang dĕnnira manting sarira 


Jilid 11 - Kaca : 16 

23. Kakasih Gĕdhongwacana | 
sabate rare kakalih | 

Ki Sabar lan Ki Darana | 
punika kang angladĕni | 

Gĕdhongwacana nĕnggih | 

wus lali ing mangan turu | 

karĕm ing sipatolah | 

ngĕlmu rumĕsĕping batin | 

siyang dalu sumarah sapakĕning Hyang || 

24. Mangkana sang apratapa | 
dĕnnira ngandika aris | 

Kae Sabar Ki Darana | 
sira tatĕbaha panti | 

lan gĕlarana lampit | 
iki mĕngko ana tamu | 
rare ing Panataran | 
roro sanak kakang adhi | 
sabatira akĕbat lir paksi nila || 

642 Dhandhanggula 

1. Tan adangu Ranggajanur prapti | 
ingacaran dening sang atapa | 
payo linggiha ing kene | 

Ranggajanur tumanduk | 

Gagakrimang samya tur bĕkti | 
sang atapa ngandika | 

babo anakingsun | 
lah padha sira linggiha | 
awotsari saksana sami alinggih | 
ngarsane sang atapa || 

2. Sang awiku mangkya ngandika ris | 
lah ing ngĕndi kaki wismanira | 
myang ngarsa paran sĕdyane | 

Ki Ranggajanur matur | 

mangsa borong sang apalinggih | 

angling Gĕdhongwacana | 

iya ingsun wĕruh | 

sira rare Panataran | 

ingkang aran iya dhukuh Wanagiri | 

iku pa wismanira || 

3. Yata kadya konjĕma ing siti | 

Ranggajanur lawan Gagakrimang | 
anulya nuhun ature | 
kalangkung ajrihipun | 

duk samana micarĕng ati | 
dene luwih waspada | 

tingale sang wiku | 
saosiking parimana | 
kinawruhan tuhu pandhita linuwih | 
mupakat karsaning Hyang || 

4. Gĕdhongwacana angandika aris || 

sira kaki munggah ing aldaka | 

kinongkon dening kadange | 
anĕdha amin mring sun | 

Ranggajanur matur wotsari | 
inggih pan kalĕrĕsan | 
panyĕtha sang wiku | 

Gĕdhongwacana lingira | 
angamini marang sira ingsun iki | 
sĕdyanira kang harja || 

5. Sĕdyanira ingkang nora bĕcik | 
ingsun ora ngamini mring sira | 
atobata sadurunge | 

kaya sira ingutus | 

Ki Srĕnggara kinĕn matĕni | 
marang Bayi Panurta | 
iku dudu laku | 
ana-dene Ki Dewangga | 
anggawani gambar Sawojajar pĕkik | 
kinĕn angaturĕna || 

6. Marang Nikĕn Tambangraras nĕnggih | 
iya sira tĕka aturĕna | 

sawab sira wong kinongkon | 
nanging ta wĕkasingsun | 
marang sira dĕn-ngati-ati | 
coba rĕncananing Hyang | 
ĕstri ingkang ayu | 
polahira kawruhana | 
yĕn sisipa dadalaning lara pati | 
iku dĕn-aprayitna || 

7. Pan sadalu dĕnnya mituturi | 
sang atapa marang Gagakrimang | 
atanapi mring kadange | 

kang aran Ranggajanur | 
kawarna-a nalika enjing | 
sang wiku nulya ngatag | 
mangkat mupung esuk | 

Ranggajanur Gagakrimang | 
atur sĕmbah kawula anuwun pamit | 
lĕngsĕr saking ngajĕngan || 

8. Aris tumurun saking arga writ | 
sampun anjog saking wana sraya | 
tumurun ing jurang rĕjĕng | 
ingkang saya anglangut | 

anut iring-iringing wukir | 

wayahira wus Ngasar | 

mĕndhungnya tumiyung | 

guruh ing cala kumĕlap | 

aliwĕran ing tawang kang lidhah thathit | 

maring kang wau mara || 

9. Sang Hyang Arka nitih anĕng ardi | 
umung swaraning pĕksi wurahan | 
cugarĕrĕtnong arame | 
walangkrĕk munya umung | 
pĕksi jabĕl akĕh kang muni | 
kĕkĕt jalak wurahan | 

rĕbutan (ng)gyan turu | 
ethe-ethene barungan | 

Ranggajanur Gagakrimang amiranti | 
nirmalanning drigama || 

10. Wus sumurup Hyang Pradanggapati | 
surĕm tejaning kang wawayangan | 
angkup-angkupan arame | 
guruhing cala asru | 

kilat thathit mĕndhung nungkĕbi | 

riris alit tumiba | 

surĕming sitangsu | 

tatĕngis tĕkak sauran | 

titikusan kang tuwu bance kokolik | 

ing tawang sasauran || 

Jilid 11 - Kaca : 18 

11. Jayĕngraga anggraitĕng ati | 
kadingarĕn pĕksi awurahan | 
baya ana apa kiye | 

Ki Luwaran ingutus | 

Ki Suwarja warahĕn aglis | 

lan paman Kulawirya | 

warahana gupuh | 

lan si paman Wiradhustha | 

man Panukma padha wangsitana mangkin | 

bĕngi konĕn asambang || 

12. Ing sawĕngi mĕngko ana maling | 
tur aguna kang alampah dhustha | 
dĕn-angati-ati kabĕh | 
sakĕhing anakingsun | 
wawarahana dipun-aririh | 

kang wong anom sadaya | 
dĕn-padha anglumpuk | 
nganglanga (n)jabaning karang | 

Ki Luwaran mangkat gya ngondhang-ondhangi | 
sarupaning sĕntana || 

13. Wus bakda Ngisa wayahing bĕngi | 

Kulawirya lawan Wiradhustha | 
ingkang dados pangajĕnge | 

kang anom-anom kumpul | 

gagamane sampun rinakit | 
wontĕn wong tigangdasa | 
wau kathahipun | 
sami santana sadaya | 
wus arakit gagamane saba bĕngi | 
anut alampah dhustha || 

14. Adhĕsthar wulung samya pinuntir | 
anĕngĕn dhuwung anyothe pĕdhang | 
asta kiwa nyĕpĕng tamĕng | 
lĕmbing tinĕngĕn sampun | 

wĕnĕh waos wĕrgu panjalin | 

anyangkĕlang bĕngkolang | 

sarta ngandhut watu | 

wĕnĕh angagĕm gĕranggang | 

sampun mangkat midĕr sajawining kawis | 

samya nĕm kang ajaga || 

15. Kulawirya kang dadya titindhih | 

Wiradhustha lawan Ki Panamar | 
karo dadya pangiride | 

tate nalikung pandung | 

ijĕn bae anyĕkĕl maling | 

milanipun kĕringan | 

wong durjana takut | 

angambah ing Wanamarta | 

dene akathah ingkang anunggil kapti | 

mila sayut ing karya || 

16. Ki Mukit lawan Ki Talabbodin | 

Ki Sukilan Kaki Pranaita | 
wong papat padha rĕmbuge | 
padha gunĕm amuwus | 
padha konĕn olang pisahit(?) | 
maling iki (ng)ko kĕna | 

Ki Mukit sumaur | 
padha adhangana wetan | 
adhi Talab Pranaita anauri | 
lah nĕdha barĕng mara || 

17. Wong papat aja pisah lumaris | 
tuntun-tinuntun mĕnĕk kasasar | 
wong papat samya lamure | 
dadya pakaning lĕmut | 

dadi gawe nora lĕh maling | 

tuwas sikile babak | 

kĕrĕpe kasandhung | 

wong papat ajajagongan | 

kawarna-a wau kang alampah maling | 

angrampit pakarangan || 

Jilid 11 - Kaca : 19 

18. Ki Suwarja wus angati-ati | 
lawan Ki Panukma rewangira | 
nganglangi jro bubuhane | 

rewange wong sapuluh | 
padha rare andĕling wĕsthi | 
samya ngagĕm talĕmpak | 
anyuriga suduk | 
midĕr angubĕngi wisma | 

Ki Panurta kagyat mulat ing para ri | 
sadhiya sikĕp watang || 

19. Ki Panurta nulya atanya ris | 
ana paran para ariningwang | 
padha sadhiya tandange | 
kaya wong jaga kewuh | 
bĕngi-bĕngi ngagĕt-agĕti | 
apa wartaning (n)jaba | 

Ki Suwarja matur | 

wontĕn pajaring kawula | 

mangke dalu wontĕn maling dibya sĕkti | 

mila sami sadhiya || 

20. Sĕdyaning maling angarah pati | 
jĕngandika kalawan kawula | 
ingkang pinrih mung patine | 

Ki Panurta amuwus | 

kaya rare para puniki | 

kadar rĕhing ngagĕsang | 

yĕn kang among tuwuh | 

maksih rumĕksĕng kawula | 

sapa ngrusak yĕn wus karsaning Hyang Widdhi 

mangsa sun-gumingsira || 

21. Wis padha muliha sira yayi | 
tĕka padha enak aturuwa | 
ĕmboh sira gatĕkake | 

ana dene wong iku | 

sĕdya aniaya ing mami | 

mangsa kĕna cinĕgah | 

yĕn wus takdiringsun | 

patine kinaniaya | 

nora bakal ngulati pati punapi | 

sahid pĕjah utama || 

22. Padha tinundhung kang para ari | 
sabubare mulih sowang-sowang | 
wus madya ratri wayahe | 

sirĕp wong wayahipun | 
kĕnĕng bawaning maling sĕkti | 
sirĕp wong Wanamarta | 
camera tan (n)jujug | 
jalu ĕstri eca nendra | 
tĕkĕng sato kewan turune lir mati | 
kĕna donga wisaya || 

23. Ki Panukma ingkang sampun mulih | 
lan Suwarja eca samya nendra | 
kĕpati lan sarowange | 

ing wanci lingsir dalu | 

tĕkak tĕngis akĕn nambĕri | 

bĕnce kolik liwĕran | 

maling sĕkti rawuh | 

angrampit kikising desa | 

Gagakrimang kakangira dĕn-wangsiti 

kakang aja kagĕtan || 

24. Wontĕn titiyang tiga ing (n)jawi | 
angidĕri anut pakarangan | 
akathah dĕrĕng asare | 

sumaur Ranggajanur | 
mĕngko ingsun papagne yayi | 
anulya pinaranan | 
nging dĕrĕng katĕmu | 
warnanĕn Ki Wiradhustha | 

Kulawirya pan amor midĕr ing (n)jawi | 
mor rare kawandasa || 

25. Kulawirya rare manthĕlangi | 
wuragile Ki Bayi Panurta | 
rare awrat sasanggane | 
manthĕlang para suduk | 

iya iku kang muragili | 
iya Kyai Panurta | 
kang pambajĕngipun | 
panggulune Ki Suwarja | 

Ki Panukma punika ingkang sumĕndhi | 
wuragil Kulawirya || 

26. Wiradhustha susumbar ngajrihi | 
maling iki yĕn kapangguhana | 
sun-ujane padha ijĕn | 

Ki Panamar sumaur | 

ingsun dhewe ingkang ngĕmbari | 

angling Ki Kulawirya | 

aja guru-guru | 

maling iki tan katingal | 

pan wus matĕng tapane si maling sĕkti | 

aja para nanantang || 

27. Mĕngko kĕrismu dĕn-dhĕdhĕli | 

Wiradhustha asru dĕnnya ngucap | 
tĕka dĕn-cacaka bae | 

samya rĕrĕn alungguh | 
sabature nĕng soring kawis | 
lajĕng sirĕp sadaya | 
prapta Ranggajanur | 
lan ari Gagakrimang | 

Wiradhustha kĕrise pinĕt rumiyin | 
lawan tumbake pisan || 

28. Babrĕngose cinukur sapalih | 
alisira sapalih pinaras | 

jajĕnggot cinukur kabĕh | 
titiyang tigang puluh | 
gĕgamane wus dĕn-ambili | 
binongkok tinalĕnan | 
binuwang ing lurung | 
sakathahe kang anganglang | 
tĕka eca aturu nĕng ngisor kawis | 
pan kapati sadaya || 

29. Ranggajanur ngucap mring kang rayi | 
payo yayi aja kalayatan | 

sĕlak raina wayahe | 

Gagakrimang amuwus | 

lah kawula kakang rumiyin | 

risaksana lumampah | 

sapraptaning pintu | 

kunci dinamon malĕsat | 

sampun mĕnga mangkana tumanduk malih 

rawuh wijil ping tiga || 

30. Ranggajanur nulya dĕn-wangsuli | 
dawĕg kakang malĕbu dĕn-enggal | 
anulya sarĕng lĕbune | 

ing palataran rawuh | 
samya munggĕng ing sor kĕmuning | 
sirĕp wong kang sadesa | 
tan ana kang sĕgu | 

Gagakrimang ing lingira | 

lah ta kakang andika kari ing ngriki | 

kawula kang mariksa || 


Jilid 11 - Kaca : 21 

31. Inggih panggĕnanipun aguling | 

Ni Tambangraras mangke rinarah | 
saksana aris lampahe | 

Gagakrimang gya rawuh | 

ing babatur mĕngakkĕn kori | 
pandam pating palĕncar | 
akathah wong turu | 
rare wadon pan agĕlar | 
pasarayan dinulu pating parĕlik | 
yayah-rena akathah || 

32. Kyai Panurta sare ing kanthil | 
akaliyan lawan ingkang garwa | 
sakeca dĕnnira sare | 
angling Ki Ranggajanur | 
payo yayi ngulati malih | 
mundur agya lumampah | 
lawan arinipun | 

ngalĕr ngetan lampahira | 

Tambangraras sampun awisma pribadi | 
tinilar ingkang raka |] 

33. Ki Ranggajanur kandhĕg ya dening | 
amidhangĕtakĕn wong mamaca | 
arum amanis swarane | 

lami tinilar kakung | 

sang kusuma atinggal guling | 

anglipur turida | 

mamaca sang ayu | 

tĕmbangira kalalangan | 

kang winaca Suluk Adam rancang kawi | 

duk nyawa manjing jasat || 

34. Ranggajanur nulya marĕpĕki | 
minggah babatur ĕsmu kagiwang | 
andingkik alon lakune | 
angintip sang rĕtna yu | 
pasareyanira alinggih | 

pan sarwi amacana | 

warnane kadulu | 

kang anĕng sajroning gubah | 

dĕnnya maca sarwi leyangan guguling | 

kasĕnĕnnan ing pandam || 

35. Ranggajanur cĕngĕng dĕnniya ngintip | 
tĕka kepyan ing purwa duksina | 
sampun kagiwang manahe ] 

lali lamun ingutus | 

sang juwita amung nĕng ati | 

Ranggajanur angucap | 
dewa kang sinuwun | 
kawulanira aseba | 

anuwun sihing gusti kang pindha Ratih | 
anuwun pangaksama || 

36. Ni Tambangraras nggraitĕng ati | 
iki ta maling ragane baya | 
anĕng sajawining langse | 
garĕnĕge angungum | 

baya wong aduwe kapti | 
maring sariraningwang | 
cuwa manahipun | 
mulane alaku dhustha | 
yĕn sisipa si maling iki matĕni | 
angling ni Tambangraras || 

Jilid 11 - Kaca : 22 

37. Lah ing ngĕndi omahira maling | 
lawan sapa rannira ki dhustha | 
sumaur ingkang tinakĕn | 

ya ingsun Ranggajanur | 

Panataran ingkang nagari | 

mĕnĕng Ni Tambangraras | 

anggraitĕng kalbu | 

nora ta lah cobaning Hyang | 

akĕh tĕmĕn kang tumĕka awak mami | 

muga ta rinĕksa-a 


38. Gagakrimang asru dĕnnya angling | 
kakang kadipundi karsa (n)dika | 
tĕka anyimpang dadine | 

purwa (n)dika ingutus | 
awĕkasan asalah kapti | 
duwe karĕp priyangga | 
kagiwang ing ayu | 

-nipun Nikĕn Tambangraras | 

lah ta kakang dĕn-emut ing rĕncananing | 

eblis nukmĕng wanita || 

39. Sang juwita amicarĕng ati | 
maling iki pradondi ing karsa | 

Ki Ranggajanur wuwuse | 

lah (n)dawĕg nimas ayu | 
ingsun ĕmban sang pindha Ratih | 
Gagakrimang angucap | 
sampun kakang sampun | 
asangĕt pemut-kawula | 

Tambangraras tumungkul waspa drĕs mijil 
karasa kang anilar || 

40. Wuwusira sang dyah sĕmu tangis | 
maling sira yĕn amriha dunya | 
sira usungana kabĕh | 

yĕn sira amrih lampus | 

aja suwe dipun-lĕstari | 

sira dadiya marga | 

matĕni maringsun | 

iya ki maling aguna | 

ingsun uga nora wangwang lara pati | 

Ranggajanur angucap || 

41. Sarwi sabuke dipun uculi | 

Tambangraras payo ingsun ĕmban | 
mirah (ng)gĕningsun angĕngĕr | 
sampun nyatur kang lampus | 
ingsun mirah dadi gĕgĕnti | 

ya ingsun Panataran | 

aran Ranggajanur | 

abagus dhasar prawira | 

arsa ngĕmban angadĕg tiba kabanting | 

kongsĕp wadanasmara || 

643 Asmaradana 

1. Ki Ranggajanur kabanting | 
tibane akulĕsĕdan | 
tanpa bayu sarirane | 
saputing tyas tan bisa bah | 
arinira sinambat | 
yayi tulungana ingsun | 
kagyat myarsa Gagakrimang || 

2. Aglis dĕnnya amalayoni | 
kapanggih akulĕsĕdan | 
aglis dĕnnya nangĕkakĕn | 

Gagakrimang aris ngucap | 
tinutuh kakangira | 
kakang tan linyok wuwusku | 
wau mila sun-wawarah || 

3. Ranggajanur ngucap aris | 
adhi ingsun patĕnana | 
wus pasthine awakingong | 
aja andadawa wirang | 
mendah ucaping kathah | 

Gagakrimang lon amuwus | 
adhuh kakang kadangingwang || 

4. Paran polahingsun iki | 
apisah kalawan sira | 
mati wong loro janjine | 
lah kakang tuwan tur tobat | 
dhatĕng Ni Tambangraras | 
minta apuranipun | 

halat gangsul mring kusuma || 

5. Sang dyah alon miyak samir | 
samya alon atatanya | 
pa-gene ta sira kuwe | 
mulane ta kalĕsĕdan | 

Ranggajanur lon ngucap | 

Ni Tambangraras pukulun | 
kula ngaturakĕn tobat || 

6. Apura-(n)dika sang Ratih | 
dĕn akathah dhatĕng amba | 
adalat lawan gangsule | 
nuwun apuntĕn kawula | 
dhumatĕng paduka | 

atur atobat pakulun | 
datan purun amindhowa || 

7. Tambangraras lingira ris | 
alah iya sun-tarima | 
tobatira marang ingong | 
mandiya ujarmu dhawak | 
tan dangu dĕnnya ngucap | 
sakala Ki Ranggajanur | 
wus waluya bisa lĕnggah 1 1 

8. Sang dyah awacana aris | 
aja dadi manahira | 
ingsun arsa atatakon | 
sapa ingkang angutusa | 
marang ing lakunira | 

dene maring wismaningsun | 

tutura sayĕkti sira 


9. Ranggajanur turira ris | 
kinĕngkĕn lampah-kawula | 

Kudasrĕnggara wastane | 
kang arsa mikramĕkĕna | 
mring ari Sawojajar | 

Tambangraras mĕsĕm muwus | 
sapa kang aran Srĕnggara || 

10. Ranggajanur matur aris | 
wismanipun Panataran | 

Ki Sawojajar arine | 
kang arsa amanakawan | 
maring kusumaningdyah | 
kula (m)bĕkta gambaripun | 
kang aran Ki Sawojajar || 

11. Winĕdalkĕn kang palupi | 
ingaturkĕn Tambangraras | 
yata kang gambar tinampĕn | 
sarta binabar kang gambar | 
wus karsaning Hyang Sukma | 
dumadi kang gambaripun | 
tĕka asalin warnanya || 

12. Sang ayu ngandika aris | 
awasĕna gambarira | 

Ki Ranggajanur sru kagĕt | 
ningali warnaning gambar | 
agĕsĕng tulisira | 
tiningalan tĕka bawur | 

Ni Tambangraras angucap || 

Jilid 11 - Kaca : 24 

13. Gambar apa ya ki maling | 
tan karuwan tulisira | 

iya iku pratandhane | 

yĕn kĕna musibating Hyang | 

yĕku adiling Allah | 

lah wis muliha dĕn-gupuh | 

yĕn konangan Jayĕngraga || 

14. Sarya angungkapi pĕthi | 
mĕndhĕt kampuh lan lancingan | 
rasukan lawan artane | 
pinaringan kalihdasa | 

sarta sabuke pisan | 

gya ginanjar ingkang pandung | 

kampuhe satunggal sewang || 

15. Paningsĕt cawĕni wilis | 
taluki rasukanira | 
sarya jĕnar calanane | 
lan reyale anyadasa | 

ri sampunnya mangkana | 
sarĕng angrĕrĕpa matur | 
kapundhi sih sang kusuma || 

16. Sampun anggĕr kawula mit | 
kantuna suka awirya | 

Tambangraras lon wuwuse | 
iya padha salamĕta | 

ing lakunira paman | 
nulya lĕngsĕr awotsantun | 

Ranggajanur Gagakrimang || 

17. Sapraptanira ing (n)jawi | 
wayahira bĕdhug tiga | 
agagancangan ulihe | 
dhatĕng wismĕng Panataran | 
ing ĕnu tan winarna | 
lampahe Ki Ranggajanur | 
lan ari Ki Gagakrimang || 

18. Dyan warnanĕn ingkang kari | 
sira Nikĕn Tambangraras | 
sangsaya sangĕt brangtane | 
amikir jroning wardaya | 
paran wĕkasanira | 

awĕt mangkene wakingsun | 
dadi pocapan kewala || 

19. Yĕn sisipa (m)bilaĕni | 
maring sanak wong atuwa | 
angrarĕndĕng ing wong akĕh | 
apa kang sun-tĕmu benjang | 
angrurusak wong tuwa | 
nora kaya awakingsun | 
durung tutug lakon-ingwang || 

20. Sang dyah alara prihatin | 
karaos kang atitilar | 
sangsaya putĕk manahe | 
sira Nikĕn Tambangraras | 
tansah anggung sungkawa | 
alon minggah tilam-santun | 
aniba ing pagulingan || 

21. Sakeca (ng)gĕnnira guling | 
sira Nikĕn Tambangraras | 
dĕn-kapithing gugulinge | 
amujung kampuh ajingga | 
pinanthĕng lir pĕdhota | 
tan adangu gya tumurun | 
sang dyah saking pagulingan || 

22. Anglir sata amĕmĕti | 
sira Nikĕn Tambangraras | 
dĕn-sawang patilĕmane | 

lir swargan tiningalan | 
tansah dĕn-wawas-wawas | 
papajangane kumĕndhung | 
kanginan gandane ngambar 


3 (Nikĕn Tambangraras sangsaya nggrantĕs manahipun) 

Sapĕngkĕripun durjana, Nikĕn Tambangraras sangsaya nggrantĕs manahipun. 
Ing cipta namung kapengin pĕjah. Lĕs katilĕman sakĕclapan, wasana nglindur 
bĕngok-bĕngok, kagigah dening Cĕnthini. Rumaosipun Sĕh Amongraga 
dhatĕng nyandhing tilĕmipun. Cĕnthini angrĕrapu, nanging Nikĕn adrĕng 
badhe kesah nglampus. Kataros, Cĕnthini ndhĕrĕk sapurug-purug, lajĕng 
mangkat kanthi anamur-lampah, mangangge sarwi tĕtambalan sĕsinglon Ni 
Selabrangta, Cĕnthini tĕtĕp nama aslinipun. Lampahipun lumĕbĕt wana 
pagrĕngan. Ing samargi-margi mĕmucal Cĕnthini bab agami dalah jĕjĕr- 
paugĕraning salat lan sanĕs-sanĕsipun. Lajĕng lĕrĕm ing salĕbĕting guwa 
ngantos sumĕrap lamat-lamat dhusun Wanataka, padhepokanipun Ki 
Mangunarsa, ngulama wadat kanthi santri wasta Monthĕl. Sarĕng Nikĕn 
Tambangraras abĕn-ajĕng kalihan Sĕh Mangunarsa sakalangkung kagĕt, 
jalaran saparipolah sarta ucapanipun botĕn tĕbih kados Sĕh Amongraga. 
Nikĕn ngakĕn tiyang duraka prihatos katilar ing laki. Santri Monthĕl kautus 
murugi Ki Anggungrimang ing tanggi dhusun, kinĕn ambĕkta tĕrbang. 
Dalunipun tĕrbangan kanthi singiran. 

Kaca 25-38 

643 Asmaradana 

23. Tan adangu wangsul malih | 
sira sang dyah Tambangraras | 
amujung dĕnnira sare | 

ulĕse jingga maruta | 
tan adangu supĕna | 
katingal kang raka rawuh | 
tĕka sumandhing anendra || 

24. Lajĕng angungrum sang Ratih | 
sarya ambantali asta | 

sang dyah sajroning pangimpĕn | 
tyasnya lir karagan-ragan | 
tan mantra yĕn supĕna | 
kasaru supĕnanipun | 
kagĕt dening wong anggĕntang || 

25. Sang ayu aglis anglilir | 
alĕnggah sarya karuna | 
anyungkĕmi gugulinge | 
anglir wulung kapipitan | 
sambate Tambangraras | 
adhuh kakang lumuh kantun | 
kawula andika gawa || 

26. Kagĕt sira Ni Cĕnthini | 
myarsa gustine karuna | 
nulya marĕk ing daganne | 

Cĕnthini matur wotsĕkar | 
gusti dene karuna | 

punapa-a purwanipun | 
kawula ayun uninga || 

27. Cĕnthini mila sun-nangis | 
ingsun wau asupĕna | 
gustimu tĕka marene | 
tĕka sumandhing anendra | 
sarya (m)bantali asta | 
suwe-suwe tĕka ngungrum | 
kaya mĕh apulangraras || 

28. Ni Cĕnthini matur aris | 
sampun jamake wong nendra | 
supĕna iku sĕkare | 

sang rĕtna sampun karuna | 
mokal ta gustiningwang | 
wong wus lena tĕka rawuh | 
sampun gusti amĕndĕla || 

29. Mĕnĕng dĕnnira anangis | 
sira Nikĕn Tambangraras | 
myarsa Cĕnthini ature | 
sangsaya sangĕt brangtanya | 
aris wijiling sabda | 

yĕn awĕt mangkene ingsun | 
angur ingsun malono-a || 

30. Arsa anglampus sang Ratih | 
sĕdya tilar kawibawan | 

tan atolĕh ing donyane | 

yayah ibu wong sakadang | 

tan katolĕh sadaya | 

kang kacipta mung Hyang Agung | 

abranti marang Pangeran || 

31. Wus angrasuk wastra wilis | 
punika tinambal-tambal | 
limar katangi tambale | 
sarta ngangge sĕbe pita | 
sira Ni Tambangraras | 
saklangkung kawĕlas-yun | 
dĕnnira arsa lĕlana || 

32. Nulya akarya rĕrĕpi | 
sĕrat pamit ibu rama | 
lininting sinĕlĕhake | 
munggĕng karang ulunira | 
sinandhingkĕn ing sinjang | 
tinumpangkĕn gulingipun | 

Tambangraras sigra dandan || 

Jilid 11 - Kaca : 26 

33. Kalawan Ni-mbok Cĕnthini | 
tinantun ing antĕpira | 
pĕjah gĕsanga ature | 

matiya tĕngahing wana | 
datan anĕdya pisah | 

Ni Tambangraras amuwus | 
sokur yĕn mĕngkono sira || 

34. Kudu mĕlu lara pati | 
ya payo nuli dandana | 
mĕngko bĕngi lunganingong | 
tan matur ing yayah-rena | 
sĕdhĕng sirĕp wong kathah | 
a lah mara dĕn-agupuh | 
babo Cĕnthini dandana || 

35. Dene karsongong Cĕnthini | 
milanipun tilar wisma | 
taki-taki lampahingong | 
supayane katabĕtan | 
wuwulange kang swarga | 
niskara rasaning ngĕlmu | 
lan ingsun salin paparab || 

36. Ni rubiyah Selabranti | 
payo pangkat anglalana | 
adan mangkat sirĕp ing wong | 
dĕnnya mingkis majar wulan | 
tanggal ping kawanwĕlas | 
dina Sĕnĕn kesahipun | 
kalawan palunganira || 

37. Kang nama wadon Cĕnthini | 
lampahe awirandhungan | 
datan wistara lampahe | 
anyangking kaskul lan jungkat | 
Cĕnthini anĕng wuntat | 
samarga-marga pitutur | 

lĕpas wau lampahira || 

38. Karagan-ragan ing margi | 

(dĕnnira) among turida | 
liyĕp matrĕnyuh driyane | 
kapungkur ing Wanamarta | 
angambah pasabinan | 
pagagan sampun kapungkur | 
mawantah wana sarkara || 

644 Dhandhanggula 

1. Ngambah tarataban iring-iring | 

jurang pĕrĕng paparung aparang | 
tumawing kang tĕpining we | 
tumĕkĕng suku-suku | 
sikarane kang wukir alit | 
cumĕnung mĕndĕng datan | 
anuting paran gung | 
anĕrang amurang-murang | 
sinjang ajur pipinggir dening ri bandhil 

kasrimpĕt ing ri tanjang || 

2. Ngilĕn bĕnĕr anĕnggĕl wanadri | 
durgama kĕsthi tan kinabayan | 
niring tyas mawor wirage | 
tan mĕngĕt ing panglangut | 
mĕrak muni lir asung margi | 
dul kulon lamat-lamat | 
kadya nguwuh-uwuh | 
anulak akĕn wangsula | 
kĕpyur-kĕpyur tyasira Ni Selabranti 
datan arsa wangsula || 

3. Lampahira dadya murang margi | 
akathah swara kang kapiyarsa | 
kumara teyang arame | 

rĕming tawang sitĕngsu | 
kalamukan nging mamĕnuhi | 
anut ing tiranghing lwah | 
ngatmaka asamun | 
kidang amangsit ing jurang | 
asri tinon kĕnyaring sudama ngalih | 
kadi atuduh marga || 

4. Kidul ngilĕn papagan waradin | 
sumyak swaraning tunggu tanduran | 
kang mangrĕng manca sulinge | 
ramya sinung ing winung | 

tan pantara kukulan muni | 
barung kalawan luwak | 
swaranya kumrusuk | 
kĕwuhan Ni Selabranti | 
kang kaĕsthi amung surasaning pati | 
tan angĕsthi durgama || 

5. Jurang sĕngkan tan minagĕng margi | 
cĕmara gĕng-gĕng sumyak kanginan | 
kongkang muni ing rong rame | 

mĕh raina sumunu | 

Hyang Aruna nalikanĕki | 
mega abang sumirat | 
alangĕn dinulu | 
ana kadi motiyara | 

kang sawĕnĕh asawang wastra macĕthi | 
rinĕngga ing kanaka || 

6. Sakamantyan sang Aruma mijil | 
warna bangun rarase tumingal | 
manahe tansah wirage | 
angimbu ing astanu | 
rarasing tyas agĕng akingkin | 
baya upamakĕna | 

warnane dinulu | 
wijilira Hyang Aruna | 

kadi netyaning dyan anĕng tilam-sari | 
kataman dening priya || 

7. Sawijilira ing desa tani | 
anuju rĕke ing mangsa kapat | 
tanggaling wulan Kartine | 
sinungsung dening tanu | 
pinamandra warnaning sasi | 
mĕkar maduning lirang | 
gandanya mrik arum | 
rinubung dening jarahan | 

amrik minging gandaning jangga kasturi | 
manguni selasmara || 

8. Antya nalikanira nĕng margi | 
panjrahing puspita pinggir marga | 
trikancu abra sĕkare | 

tanjung cĕpaka wungu | 
mungging kering sĕkar tĕngguli | 
bakung tatara warsa | 
anjrah sĕkaripun | 
angrok lawan mandhalika | 
sungsung guyu amilid lawan wewadi | 
tinon yayah ring surat || 

9. Araryan asri tulya angrawit | 
sasoring angsana abra-sinang | 
tandya sumawur sĕkare | 
awor lan sĕkar wungu | 

lan kang jĕnar asri mĕnuhi | 

lir laca-laca ing dyah | 

ing awulang lyangut(?) | 

sata dĕnnya aliwĕran | 

mangrĕngihe kadi sambating arĕsmi | 

sajroning pakasutan || 

10. Ni Cĕnthini alon marĕpĕki | 
arsa matur marang gustinira | 
dhuh gusti nĕdha arĕrĕn | 
arsa ngrĕmakĕn suku | 

Ni Cĕnthini angasih-asih | 
arsa anginum toya | 
angganira lĕsu | 
baya tĕmbene lumampah | 
tanpa turu sawĕngi angĕsthi pati | 
mĕsĕm Ni Selasmara || 

11. Alon raryan nira Selabranti | 
alinggih ing sela sumayana | 
mĕnggĕp sapari-polahe | 
sarwi angucup gĕlung | 
wastra lungsur kang dĕn-waoni | 
asiduwa ing sela | 

saya wimbuh ayu | 

pawongane atur sĕkar | 

ing ngarsane caraka panamur brangti | 

sang dyah asusumpinga || 

12. Nulya asumping sĕkar taluki | 
gambir inganggit kalawan noja | 
wiraga munggĕng gĕlunge | 
tumurun dhatĕng ranu | 

duk kawawas citra nĕng warih | 
mangu Ni Selabranta | 
sĕkare dĕn-racut | 
ayu emane tan dĕrman | 
tanpa ngrasa sarira awĕta urip | 
angur baya matiya || 

13. Alinggih mangke tĕpining bĕji | 
mina mijil asri aliwĕran | 

lir panapa pangidhĕpe | 

ramya asri asĕlur | 

asrang-srangan kang manjing mijil | 

kadya wong anĕmbrama | 

ing pangidhĕpipun | 

cakul amarĕki sela | 

dĕlĕngnya nglung yĕn wonga kadya ngamhi | 
marang sang wau prapta || 

14. Aliliyangan ing parang wĕsthi | 
rĕspati sarya angronce sĕkar | 
yĕn tinon tan na timbange | 
tĕnggĕgnya nglunging gadhung | 
madya anglĕh amatrĕm kĕngis | 
kang pambayun nyu dĕnta | 
pantĕs agawe kung | 

asĕngĕh agawe rimang | 

kang kapapag sakĕh wong kataman branti | 

marang Ni Selabranta || 

Jilid 11 - Kaca : 29 

15. Kalĕswan mangke Ni Selabranti | 
asare ing sela sumayana | 

eca dĕnnira asare | 

kasongan dening andul | 

tirta muncar ilinya wĕning | 

mijil saking pratala | 

swarane kumrusuk | 

ririsira anĕng tawang | 

pangrĕngihe sadpada angingsĕp sari | 

kadya amriyĕmbada || 

16. Ambarung ponang kitiran muni | 
dĕrkuku munya ing pang sauran | 
kukila rame asĕng-sĕng | 
kapodhang munya cilung | 
mencok ing pang ataru rĕsmi | 
cocak amangsa wohan | 

polahe kayungyun | 
padha talisik ing ĕpang | 
sajalwĕstri sajakira ngasih-asih | 
lir wong akrama anyar || 

17. Umyung gumuruh kang pĕksi (ng)gĕndhing | 
kapodhang kadya anabuh kĕndhang | 

kang canggĕrĕt lir kakangsĕn | 

kukila kadya ngidung | 

pĕksi miyak kadya nyulingi | 

cocak kadya ngamanak | 

cabak kadya ngĕtur | 

ingigĕlan ing manyura | 

pĕksi jabĕl angakak kadya (ng)guyoni | 

caciya latah-latah || 

18. Awurahan swaraning kang paksi | 
srigunting kadya adarbe karya | 
polahe kadya kakare | 

ramya asrang asĕlur | 

lir kondangan kang lagya prapti | 

lunga angundang-undang | 

pĕcuk wus alungguh | 

palatuk asewa-raga | 

kadya pemut sulindhit kadya ngadĕni | 

gĕrba anopĕng bangsa || 

19. Asri kuthilang galathik kuning | 
kadya suwara wala lan besan | 
murina kurang tukonne | 
jalak lan paksi siyung | 

mencok ing pang kadya (n)jaksani | 

lir akĕn agadheya | 

babĕluk marĕngut | 

lir kasor palinggihannya | 

paksi jowan nibĕr kadya wong apurik | 

lir amadal pasilan || 

20. Kagĕt awungu Ni Selabranti | 

amiyarsa pĕksi awurahan | 
pupungan lĕng-lĕng driyane | 
pan wus wasis ing ngĕlmu | 
paksi ika kadya ngaruhi | 
polahe brangtaningwang | 
tĕkan (n)don aturu | 

angur aja anglalana | 
tĕkĕngal nĕpsune dĕn-kuratĕni | 
angur aja lung-a || 

21. Tumurun aris Ni Selabranti | 
arsa ngambila toya sĕmbahyang | 
asalat Ngasar karsane | 

Ni Cĕnthini pan tumut | 
wus angambil hĕr pangastuti | 
arsa tumuta salat | 

< Serat Centhini Jilid 11 - Halaman : 40 > 


mangkya karsanipun | 
sampun ambabar musĕla | 
dipun-rakit ing sela dĕnnya ngastuti 
sampun angangkat salat || 

22. Anjĕnĕng mangke andum pangĕsthi | 
madhĕp ing lyan ingkang sinukartan | 
tan mĕngĕng ing lyan ciptane | 

apti anunggal kayun | 

wus ambĕnĕr pangadĕgnĕki | 

madhĕp marang ing keblat | 

tatakraminipun | 

kalbune madhĕp ing darma | 

wus rumangsa yĕn kinĕn nĕmbah amuji | 

pujinira wangsulan || 

23. Angikĕt niyat Ni Selabrangti | 

kasdu takrul takyin wus kawangwang | 

ing jro lĕkase sĕmbahe | 

parĕng lan takbiripun | 

aksarastha kang dĕn-parĕngi | 

cipta madhĕp ing nawa | 

yĕn Allah Kang Agung | 

ikram marang kang sinĕmbah | 

sampun mikrat sĕmbahe ingkang kalingling | 

anging kang sĕdya murba || 

24. Mujanat rĕke ingucap iki | 
sakĕhing puji kawilang-wilang | 
iku minangka ature | 
lesaning dasih iku | 

pan kinarya larapanĕki | 
anĕbuting priyangga | 
kak-ing ngĕsthinipun | 
iku nĕmbah kang siniyan | 
lir pawana amarga tulupanĕki | 
dĕnnya muji anĕmbah || 

25. Dadya tan jĕnĕng rĕke tubadil | 
apa tubadil tĕgĕse ika | 
kagantyan kandhĕh sĕmbahe | 
kalimput ing sih iku | 

dadya sirna pujining dasih | 
lir sodama lan surya | 
ing pralambinipun | 
apandulon lawan arka | 
ing ulĕme sodama andadi rawi | 
iku sĕmbah utama || 

26. Sampun kaĕsthi wiyosing takbir | 
amaca wajah Ni Selabranta | 
dĕn-adhĕpakĕn kalbune | 

ing Pangeran Kang Agung | 
kang akarya bumi lan langit | 

sunat amaca wajah | 

Patekah kang pĕrlu | 
amiwiti nĕbut nama | 

ingkang murah ing donya asih ing mukmin | 
ing tĕmbe ing ngakerat || 

27. Alkhamdulilah sampun kaĕsthi | 
sakĕhing puji katur ing Allah | 

Pangeraning alam kabĕh | 
kang murah ing donyĕku | 
ingkang asih sakĕhing mukmin | 
tĕmbene ing ngakerat | 

iya iku ratu | 

ing tĕmbe dina kiyamat | 

kang sinĕmbah kang rina lampahan nĕnggih | 

sakĕhe kang siniyan || 

28. Liwatĕna dadalan kang rungsit | 
tuduhĕna dadalan kang padhang | 
dĕn kadi ing dadalane | 
kakasih tuwan iku | 

para salĕh lan para wali | 

miwah para ambiya | 

aja kang kayĕku | 

kawula kang pinurikan | 

wong wilalat katulak Tuwan (m)bĕndoni | 

amin Tuwan trima-a || 

29. Wiyose Patekah wus kaĕsthi | 
amaca ayat Ni Selabranta | 
sunat punika ayate | 
arukuk ika parlu | 
mangkya rukuk Ni Selabranti | 
angapĕsakĕn angga | 
sĕmune anuhun | 

asal palaling Pangeran | 
yĕn tan tulus apuranira puniki | 
mangkya tadhah mustaka || 

30. Angangkat sirah Ni Selabranti | 
lah Tuwan ika ingkang miyarsa | 
dasih punika ature | 

asujud tan na santun | 
anrahakĕn anggaotĕki | 
ingkang pitung prakara | 
dĕn-sorakĕn iku | 
anggaota kang minulya | 
dĕn-sorakĕn lir tirta saking ing ardi | 
mili maring sagara || 

31. Angangkat sirah mangkya alinggih | 
tumaninah ing linggihe ika | 

rĕna sukur satitahe | 
kang murah ing donyĕku | 

kang asipat pangapurĕki | 

pindho sujud punika | 

kadi kang rumuhun | 

anjĕnĕng mati rĕkangat | 

sampun jangkĕp rĕkangat kang kaping kalih | 

mangkya atahyat sunat || 

32. Apĕngal rĕke jĕnĕngirĕki | 
tahyat awal rĕke kawruhana | 
titiga rĕke cacahe | 

sunat apĕngal iku | 
yĕn kalalĕn asujud sarwi | 
kocap ing dalĕm surat | 
dĕn-wruh jatinipun | 
lungguh tahyat lan salawat | 
sapunika jĕnĕnge apĕngal singgih | 
jangkĕp tigang prakara || 

33. Anjĕnĕng malih mangkya miwiti | 
rĕkangat rĕke kang akir ika | 
kalih rĕkangat kathahe | 

pan salat Asar iku | 

pan sakawan rĕkangatnĕki | 

sampun jangkĕp sakawan | 

mangkya tahyat parlu | 

nĕm prakara pĕrlunĕka | 

lungguh tahyat salawat kalayan tartib | 

niyat kalawan salam || 

34. Antuka salat Ni Selabranti | 
salam minangka pambuka salat | 
parlu kang munggĕng karsane | 
ngalekum wangĕnipun | 

sunat rĕke salam kang kĕri | 
sampun dĕnnira salam | 
amuji kang mangsud | 
amaca tasbĕh andonga | 
tan asĕru dongane osiking ati | 
iku sĕmbah utama || 

35. Angandika rĕke sang Utadi | 
amiyarsa swarane kang pudya | 
kang asangĕt ing swarane | 
sang duta agya muwus | 

aja asru dĕnnira muji | 

apan Pangeranira | 

wus sĕdya angrungu | 

wruh osiking parimana | 

nora kilap pan asipat samak basir | 

marmane kadya ika || 

36. Ni Cĕnthini kalanira takbir | 
tyasnya limut dening pancadriya | 
katon sasolah-bawane | 

adan angangkat wuru | 

usaline dĕn wali-wali | 

dĕnnya angangkat tahyat | 

ing patitisipun | 

sarĕng tibaning aksara | 

ing ikrame suwe mijĕt wohing ranti | 

iku sĕmbah kang madya || 

37. Kang sawĕnĕh sĕmbah tan wrin wĕsthi 
akĕh mijil ing lesan kewala | 

tan wruh ing ngambĕng-ambĕnge | 

lesane sasar-susur | 

tata lapal lan dĕn-rasani | 

sunat parlu punika | 

mapan ora wĕruh | 

tan arsa atatakona | 

nora wikan yĕn akĕh sĕmbah nampalih 
akĕh wong kang mangkana || 

38. Wĕnĕh ana wong kang angabĕkti | 
wong sĕmbahyang sapisan kewala | 
nora wikan ing wĕktune | 
rĕkangate tan wĕruh | 

nir kayane kaciptĕng ati | 

katon gawang-gawangan | 

ing jro bĕktinipun | 

kaya ge-age wusana | 

karsanipun angayun-ayun kĕndhuri | 

sĕmbahe ngayawara || 

39. Dyan warnanĕn polahe kang brangti | 
Ni Selabrangta anganyut karsa | 

tan dĕn-mumule awake | 
lumĕbĕt ing wana gung | 
tan atĕbih Nikĕn Cĕnthini | 
minangka rewangira | 
tansah atut pungkur | 
anganyuta pĕgat trisna | 
amatĕkkĕn raga sadurunge mati | 
mung amulating tunggal || 

40. Wratmaka jurang wana atrĕbis | 
sela gung ika katundha-tundha | 
toyanyanjog gumarĕnjĕng | 
tibĕng parang sumĕmbur | 
toya wĕning lumut awilis | 
kasongan wrĕksa mala | 
mambak pacar banyu | 

pakis angudhaĕng toya | 

jangga lumung ing tĕpi lawan amiji | 

anjawar lagya (m)babar || 

41. Wrĕksa gung gurda ngungkuli margi | 
wre mawurahan mangsa wowohan | 

wut lutung ing pang arame | 
akathah alahipun | 
kang sawĕnĕh anĕng pa linggih | 
amangsiti rowangnya | 
yĕn ana wong rawuh | 
rewangnya samya wurahan | 

Ni Cĕnthini tumingal mĕsĕm ing ati | 
sato idhĕp ing jalma || 

42. Alinggih mangke sela tumawing | 

Ni Selabranta amantun ĕtal | 

ing guwa dĕnnira rĕrĕn | 
tanpa guling yĕn dalu | 
yĕn raina tan arsa bukti | 
asru matĕkkĕn raga | 
angilangi nĕpsu | 
wus lali ing jiwa-raga | 
saya lĕsah salirane dĕn-larani | 
wus amindha kunarpa || 

43. Lĕsahing raga anirna kapti | 
warnanira apindha kunarpa | 
amung kari kĕkĕtĕge | 

Ni Cĕnthini andulu | 
dahat sira langkung prihatin | 
gusti matĕkkĕn raga | 
tan wrin polahipun | 
kari katĕtĕg kewala | 

Ni Cĕnthini gustinira dĕn-sungkĕmi | 
asru dĕnnya karuna || 

44. Ni Selabranti amuwus aris | 
babo Cĕnthini sira muliya | 
mring Wanamarta dĕn-age | 
warahĕn sanakingsun | 
miwah rama kalawan bibi | 
lamun ingsun wus pĕjah | 
anĕng ing wana gung | 
lawan sira mardika-a | 

dene mĕlu lara marang ingsun bibi | 
poma matur ring rama || 

45. Panjalukingsun mring sira bibi | 
lamun ana babo halatingwang | 
ingsun jaluk apurane | 
mangka malih sirĕku | 

lamun ana alpanirĕki | 

ingsun suka ing sira | 

ewuhing tumuwuh | 

manawi kalangan pĕjah | 

dĕn karuwan ijab kalbuning kang lathi 

padha alal-bahalal || 

46. Ni Cĕnthini alon matur aris | 
wijiling sabda awor karuna | 

dene tan kĕdhĕp ature | 

punapa pĕnĕdipun | 

yĕn mantuka kawula gusti | 

pan sĕdya angawula | 

paran marmanipun | 

nyaine dupĕh punapa | 

gusti asih amamarahi ing ngĕlmi 

tur sinung pamardikan || 


Jilid 11 - Kaca : 34 

47. Nadyan lĕbura dĕn-kadi siti | 
mangsa tilara dhatĕng andika | 
tan arsa pisaha mangke | 
tinuting satya tuhu | 

kang amuruk rĕke ing ngĕlmi | 
ing aksara wus wikan | 
pamulang sang ayu | 
kang mungkiri patakonan | 
sinung jalal dening pan sakawanĕki | 
anĕng jroning naraka || 

48. Ni Cĕnthini sangsaya birai | 
aptining driya amrih lĕksana | 
dĕn lampusakĕn ragane | 
midĕr ing alas agung | 

yĕn alinggih tansah adhikir | 
asru branti maring Hyang | 
adoh parannipun | 
lampahe kalunta-lunta | 

Ni Cĕnthini saĕnggon-ĕnggonirĕki | 
sang dyah paksi taruna || 

645 Sinom 

1. Ĕnĕngna Ni Selabranti | 
kang nglampus raganirĕki | 
taksih anĕng jroning guwa | 
wontĕn kawuwusa malih | 
dhukuh anyar tulyasri | 

mung kakalih kang dhudhukuh | 
awasta Mangunarsa | 
santrine amung satunggil | 
wastanipun Ki Santri Monthĕl punika || 

2. Tansah apitakĕn salat | 

Santri Monthĕl siyang ratri | 
masalah rukuning salat | 
ing guru Mangunarsĕki | 
amba tuwan nuwun sih | 
kĕdah tuwan kula-suwun | 
kawula dĕrĕng wikan | 

ing agama kang sayĕkti | 

Mangunarsa alon mĕsĕm sarya ngucap || 

3. Salat iku sun-arĕngya | 
sakawan rukunirĕki I 

rukun pingil kang pangarsa | 
miwah mangko kaping kalih | 
anyandhak rukun dhikir | 
nĕnggih kaping tiganipun | 
rukun kasir namanya | 
kaping pate rukun tawil | 

Santri Monthĕl mung iku pamanggih-ingwang 

4. Ki Santri malih atanya | 
panujune kadipundi | 

Mangunarsa wuwusira | 
rukun pingil iku nĕnggih | 
rĕke kawan prakawis | 
ngadĕg linggih rukuk sujud | 
ing rukuk dhikir ika | 

kĕhe mung limang prakawis | 

iya iku Ki Monthĕl pamyarsaningwang || 

5. Kang kariyin takbir ikram | 
nĕnggih ingkang kaping kalih | 
iya amaca Patekah | 

kaping tiga tahyat nuli | 

ping pat salawat nĕnggih | 

kaping lima salamipun | 

sarta pangadĕgira | 

rukun kasir iku nĕnggih | 

tangi sujud ping kalih pangadĕgira || 


Jilid 11 - Kaca : 35 

6. Lan rukunning tawil ika | 
punika ta kadipundi | 
manira arsa uninga | 

Mangunarsa wacana ris | 
ing panujune iki | 
tangine rukukirĕki | 
rĕkangating wĕkasan | 
maca donga Kunut nuli | 

tanya malih Santri Monthĕl amlasarsa || 

7. Sunate kadi punapa | 
ingkang anut rukun pingil | 

Ki Mangunarsa angucap | 
yĕn angangkat asta kalih | 
tatkalanira takbir | 

-ikram mangkana rĕhipun | 
gagajihing talingan | 

lan pucuk jĕmpoling driji | 
iya anĕng poking tatalinganira || 

8 . Lan (n)j ĕj ĕrkĕn j arij inya | 
iku sampun sangĕt ugi | 
mĕngko yĕn angangkat asta | 
iku lĕkas rukuknĕki | 
myang tangine anuli | 

iya miwah yĕn asujud | 

ngĕpĕlakĕn jarijinya | 

lan panuduh ing pucuking | 

iya ambĕnĕri gagajihing karna || 

9. Lawan malih linggihira | 
linggihing tahyat awalli | 

Santri Monthĕl alon mojar | 
kang anut ing rukun dikir | 
pundi panujunĕki | 

ing sunate lon amuwus | 
sira Ki Mangunarsa | 
sasanga kathahirĕki | 

wajah iku kang dhingin pangrunguningwang 

10. Lawan aminne Patekah | 
sarta lan donganirĕki | 
ayat ingkang kaping tiga | 
ping sakawan maca tasbih | 
kaping limanirĕki | 
sami-allah ping nĕmipun | 
takbir rĕke ing tingal | 
miwah ping sapta Ki Santri | 

tahyat awal salawat kang kaping astha || 

11. Salam akhir kaping sanga | 

Ki Santri Monthĕl turnĕki | 
lah kadipundi punika | 

(m)bok kalalĕn salah siji | 

Mangunarsa lingnĕki | 
ingkang sunat bedanipun | 
drajade beda-beda | 

ana kirang apa lĕwih | 
drajade punika samining sunat || 

12. Ana kala ing kalanya | 
tinambalan sujud sahwi | 
ana miwah lawan ora | 

Santri Monthĕl matur malih | 
paran karsanta mangkin | 
pan sami sunat puniku | 

Mangunarsa angucap | 
karana mangkana nĕnggih | 

yĕn kalakon puniku sunat abĕngal || 

13. Sayĕktine katingalan | 
ora owah urutnĕki | 
puniku ing dalĕm salat | 
beda lawan ingkang dhingin | 
yĕn tilar salah siji | 

saking sunat aslihipun | 
atilar tan na ngangkat | 
ing tatkalanira takbir | 

-ikramira miwah myang ing rukunnira || 


Jilid 11 - Kaca : 36 

14. Saĕstune tan katingal | 
owah ing urutirĕki | 

Santri Monthĕl lon turira | 
anĕdha ulun kiyai | 

ing sawab barkat ugi | 

ulun ing parlu puniku | 

ingkang kalalĕn punika | 

yĕn rinasuk kadospundi | 

ngandika lon yĕku tan pakolĕh pisan || 

15. Yĕn saking kalalĕnira | 

ing dalĕm parlune nĕnggih | 
ing rusake ta punika | 
ana pakolĕhe ugi | 
tan ilang-ilang yĕkti | 
sakadare iya iku | 
nanging yĕn maha-maha | 
sinung laknad de Hyang Widdhi | 
binĕndonan tur siniksa ing akerat || 

16. Ĕnĕngna dĕnnira bantah | 

Mangunarsa lan Ki Santri | 
yata ganti ingkang kocap | 

Cĕnthini winuwus malih | 
ingkang anggung mlasasih | 
ragane tansah dĕn-lampus | 
asru brangti maring Hyang | 
dhasar nĕdhĕng wus birahi | 
amlasarsa lampahe katiwang-tiwang || 

17. Cĕnthini kagyat tumingal | 
amulat dhukuh tulya sri | 
panggonane pinggir jurang | 
kinubĕng tanduran asri | 
palipir kacang wilis | 
awor lawan kapas taun | 
tĕbu wulung ajajar | 
terong kakara cicipir | 

abra ingkang sasĕkaran warna-warna || 

18. Pagaganira tulyĕndah | 
lor wetan prĕnahe asri | 
sangkĕp tanduran mawarna | 
jagung jawawud lan jali | 
sinalisiran sami | 

katak karundha angrayung | 

talĕs katak bilungan | 

jawawud palisir uwi | 

warna-warna tanduran pinggiring jurang 

19. Masjide alit linepa | 
nĕnggih ing sela cĕndhani | 
natare kĕdĕran toya | 
sitine katingal rĕsik | 
pinagĕran seta di | 

kakarangan selanipun | 

angongang sakalayang | 

pinagĕran pancaksuji | 

tinanduran andong bang tinon asinang || 

20. Ni Cĕnthini sakamantyan | 
tumingal kang masjid alit | 
papĕthĕtan warna-warna | 
jĕmbangan rinajawardi | 
umpakipun ingukir | 
akayon mandĕri andul | 
kinubĕng ing sĕkaran | 
sumarsana lan warsiki | 

pacar banyu wongarumpak wongranaga || 

21. Sĕh Mangunarsa nĕng langgar | 
sĕmbahyang lan santrinĕki | 
sampuning bakda umĕdal | 
alinggih anĕng surambi | 
amaca surat sami | 

nulya Ki Monthĕl tumurun | 
anĕng ing palataran | 
tumingal wontĕn pawĕstri | 

Santri Monthĕl sigra wau tinakĕnan || 

Jilid 11 - Kaca : 37 

22. Ki Santri kula atanya | 
punika wastane pundi | 
tĕmbene anyar tumingal | 
lawan sintĕn kang palinggih | 
dene endah tulya sri | 

Ki Monthĕl alon sumaur | 
dhĕkah ing Wanataka | 

Mangunarsa kang palinggih | 
bagus anom wahĕdat masih taruna || 

23. Sawusira atatanya | 

Ni Cĕnthini nulya bali | 
arsa tutur ing gustinya | 

Ni Tambangraras ing mangkin | 
sapraptane anuli | 
tinutur ing solahipun | 
yĕn wontĕn dhukuh anyar | 
nĕng pinggir jurang tulya sri | 
wastanipun padhĕkahan Wanataka || 

24. Awasta Ki Mangunarsa | 
punika ingkang palinggih | 
santrine amung satunggal | 
masjide cilik arĕsik | 
lepa sela cĕndhani | 
kĕdĕran ing toya agung | 
tanduran warna-warna | 
woh-wohan kang adi-adi | 

sakamantyan rĕmĕne manah-kawula | 

25. Ki Mangunarsa punika | 
kapanggih ngaji nĕng masjid | 
kitab swarane arĕnyah | 
mĕmpĕr Ki Sĕh Amongragi | 
dinulu saking wuri | 

miwah tindak-tandukipun | 
mĕmpĕr raka-andika | 
suwawi pinaran tami | 

Selabranta ngecani manah mangkana 

26. Adandan Ni Selabranta | 
wusnya lumampah aririh | 
sarya angowahi sinjang | 
kĕskule tansah cinangking | 
kulambining taluki | 
anyangking sĕbene wungu | 
tuhu tingal ngawirya | 

Ni Cĕnthini animbangi | 
sinjangira tinambal-tambal ing sutra | 

27. Ni Cĕnthini lon lampahnya | 
kikinthil tansah nĕng wuri | 
sĕmune kadya wus pasrah | 
babandan marang Hyang Widdhi | 
tansah agung prihatin | 

pan sĕmune wong aluhung | 
datan angumbar tingal | 
warna yu tuhu linuwih | 
wadanane kadi sasi karainan || 

28. Yata Ki Sĕh Mangunarsa | 
lagya ngaji anĕng masjid | 
wikan yĕn ana dhatĕngan | 

Santri Monthĕl andharidhit | 
istipar wanti-wanti | 
tumingal rubiyah ayu | 
mangu Ni Selasmara | 
tumingal Mangunarsĕki | 

ni rubiyah karasa kakunge tilar || 

29. Mangkana laju lampahnya | 
prapta palataran sami | 
gupuh-gupuh Mangunarsa ] 
suwawi andika linggih | 
sang dyah micarĕng ati | 
wong iki yĕn ingsun-dulu | 
tĕka alus pasaja | 

kaya Ki Sĕh Amongragi | 

nora loro kalawan Ki Amongraga || 

30. Sawusnya tata alĕnggah | 

Mangunarsa tatanya ris | 


Jilid 11 - Kaca : 38 

baya kadhatĕngan wirya | 
kang kampir ing dhukuh-mami | 

Rubiyah saurnya ris | 

inggih wong awon pukulun | 

duraka ing Pangeran | 

tansah alara prihatin | 

de tinilar ing laki Sĕh Amongraga || 

31. Ki Mangunarsa parentah | 

Ni Darĕman ta sirĕki | 
mentara marang pagagan | 
amĕta susuguh tami | 
kacang gudhe kacipir | 
talĕs uwi lawan kimpul | 

Ni Sulastri adanga | 

Santri Monthĕl angrewangi | 

gya lumampah ingkang kinĕn asasĕgah || 

32. Tan adangu nulya prapta | 
kang rampadan anĕng ngarsi | 

Ni Rubiyah micarĕng tyas | 
salamine sun tan bukti | 
pijĕr branta ing Widdhi | 
tanpa dhahar tanpa turu | 
mĕngko amanggih sĕga | 
angecani tumut bukti | 

Ni Rubiyah eca dĕnnira adhahar || 

33. Wus surup Sang Hyang Pradangga | 
angangkat salat Mahĕrib | 

Santri Monthĕl anĕng wantat | 
sawuse asalat nuli | 
angundang santrinĕki | 

Sira Monthĕl ingsun-utus | 
undangĕn Anggungrimang | 
tutura yĕn ana tami | 

Anggungrimang konĕn anggawa tarĕbang 

34. Kaki Monthĕl gya lumampah | 
tan adangu nulya prapti | 

ing wismane Anggungrimang | 
nulya-a lumampah aglis | 
kula ingutus Kyai | 
angundang marang sirĕku | 
lan kinĕn (ng)gawa trĕbang | 

Ki Mangunarsa ing mangkin | 
katamuan ĕstri saking Wanamarta || 

35. Anggungrimang atatanya | 

Ki Santri yĕn mungguh mami | 
tamuwan sanak wanodya | 
pangrunguningsun rumiyin | 
lampah dĕn-kadi Nabi | 
ya maksih ampungan iku | 

Idajil nyurup ika | 

Ki Monthĕl alon turnĕki | 

mangsa borong rakanta Ki Mangunarsa || 

36. Tan adangu nulya mangkat | 
sarwi amĕkas ing rabi | 
mĕngko acawisa boga | 

sun kesah nĕmoni tami | 
lampahira agipih | 
sapraptanira ing dhukuh | 
ngandika Mangunarsa | 
suwawi adhi alinggih | 

nulya linggih Anggungrimang mangku trĕbang 

37. Tan adangu nulya nĕrbang | 
singir Wali Ajal-urip | 
suwarane anggaruntal | 
pawĕstri samya ningali | 

Anggungrimang rĕspati | 
de alul wasis ing tĕmbung | 
irama wus anĕlas | 
miwah santri Arab Jawi | 

tuhu luwih kala jaka Anggungrimang ]| 


4 (Sual-jawab Cĕnthini kalihan santri Monthĕl) 

Dumados sual-jawab Cĕnthini kalihan santri Monthĕl bab agami, kadosta: 
Islam lan iman lss, kasambĕt sual-jawabipun Nikĕn Tambangraras kalihan 
Sĕh Mangunarsa lan Ki Anggungrimang. Sarĕng rĕmbagipun dumugi bab 
tokid, Sĕh Mangunarsa karaos nunggil-piwulang kalihan Ni Selabrangti, mila 
lajĕng pitakĕn, sintĕn gurunipun. Wangsulanipun Ni Selabrangti gurunipun 
Sĕh Amongraga, ing timuripun asma Jayĕngrĕsmi, i.p. gurulakinipun ingkang 
lĕlanabrata ngupadosi adinipun nama Jayĕngsari lan Rancangkapti, dumugi 
ing Mataram kadakwa ngrisak sarak lajĕng kaukum larung ing samodra kidul. 
Sĕh Mangunarsa sanalika botĕn sagĕd ngucap, wĕkasan blaka, bilih 
Jayĕngrĕsmi (Sĕh Amongraga) punika kakangipun ingkang dipun-padosi. Sĕh 
Mangunarsa ing ngajĕng wasta Jayĕngsari, dene adhinipun, Rancangkapti, 
dados semahipun Anggungrimang. 

Kaca 39 - 48 


Jilid 11 - Kaca : 39 

644 Dhandhanggula 

38. Sarwi angangge rasukan | 
sinulam sĕrban sultani | 
sarwi amangku tarĕbang | 
swarane arum amanis | 
kala taksih taruni | 
kĕnya Kadhiri kĕh kĕnyut | 
dĕn-ĕnthĕt-ĕnthĕt mana | 
campur bawur suluknĕki | 
swaranira anyĕnyĕt arum arĕnyah || 

39. Cĕnthini anggung tighapar | 
miyarsa caritanĕki | 
miwah polahe narĕbang | 
sadaya gumuyu sami | 
tarĕbang angrarangin | 

apatut lan swaranipun | 

Ki Monthĕl ngidung agya | 

singire Usul ginupit | 

tingkahira wong wulu batal lan karam 

40. Mangunarsa anarĕbang | 
swaranira rum amanis | 

Ni Selabranta kacaryan | 
dĕnnira amara-tami | 

Cĕnthini dĕn-wangsiti | 
iya takonana iku | 
cobanĕn patakonan | 

Ki Santri Monthĕl puniki | 

Ni Cĕnthini aris dĕnnira tatanya || 

41. Ki Santri kula tatanya | 

maring andika kiyai | 
ana pangucap mangkana | 

Iman lan Islam kiyai | 
kaya pa bedanĕki | 

yĕn tunggila ta puniku | 
paran ingaran tunggal | 
kang Iman lawan Islami | 
bedanipun lan tunggale ucapĕna || 

42. Ki Monthĕl alon lingira | 

marang Ni (m)bok Selabranti | 
lah puniku botĕn bisa | 
kajawi (m)bok Selabranti | 
mundur ngisin-isini | 

Ni Rubiyah awakingsun | 
kula andika wulang | 
wong punung atungkul dhangir | 
pintĕn banggi uninga Iman lan Islam || 

43. Ki Santri Monthĕl pinĕksa | 

kinĕn ngucapakĕn nuli | 
bedane Iman lan Islam | 
kadipundi rukunĕki | 
ucapna salah siji | 

aja ta kumlamar kayun | 

lamun nora wikanna | 

nora ĕsah iku kyai | 

nora ĕsah yĕn sira anganggo dhĕstar || 

44. Santri Monthĕl aris angucap | 

Ni Rubiyah myarsa-mami | 

Iman lan Islam bedanya | 
anĕnggih lair lan batin | 

Islam puniku lair | 

iya Iman batinipun | 
malih Cĕnthini ngucap | 
rukunipun kadipundi | 
ingkang aran iya Iman lawan Islam || 

45. Pira kĕhe rukunira | 
lan tĕgĕse rukun ĕndi | 

Santri Monthĕl aris ngucap | 
inggih ing pamyarsa-mami | 
tĕgĕse rukun singgih | 

iya wak-awakan iku | 

Iman nĕnĕm prakara | 
iku kawruhana ugi | 

Islam itu kĕhe mung limang prakara || 

Jilid 11 - Kaca : 40 

46. Kang dhingin ngandĕl ing Allah | 
sipat purba tanpa sami | 
kapindho malekatira | 

ping tiga kitabirĕki | 

ping pat utusan nĕnggih | 

lan dina kiyamat besuk | 

punika kaping lima | 

jangkĕpe nĕnĕm prakawis | 

untung ala untung bĕcik pasthining Hyang || 

47. Wontĕn dene rukun Islam | 
puniku gangsal prakawis | 
sahadad kalih kalimah | 
asĕmbahyang kaping kalih | 
apuwasa kaping tri | 

ing wulan Ramĕlan iku | 

ping sakawane jakat | 

jangkĕpe gangsal prakawis | 

yĕn kuwata minggah kaji marang Mĕkah || 

48. Nanging ta pamyarsaningwang | 

Ni Rubiyah Selabranti | 

salah siji yĕn tininggal | 

dadi dhĕndhaning Hyang Widdhi | 

papa ingkang pinanggih | 

yĕn kalampahan iku | 

pan ginanjar dening Hyang | 

pan wus ubayaning Widdhi | 

mung puniku Ni Rubiyah pamyarsĕngwang || 

49. Cĕnthini malih atanya | 
paran karsane kiyai | 
sahadat kalih kalimah | 

Ki Monthĕl sumaur aris | 
sahadat kang kariyin | 
anging Allah ingkang Agung | 
pindho Nabi Muhammad | 
kalane ingutus yayi | 

anĕksĕni marang wong Islam sadaya || 

50. Mujĕmale kaya ngapa | 
ingkang aran sadat kalih | 
dene kang aran mujĕmal | 
musapale ingkang pundi | 

Ki Monthĕl anabda ris | 
musapale ta punika | 
makripat Tokid Iman | 

Islam kang amĕngku yayi | 
ingkang aran sahadat kalih sarkara 

646 Dhandhanggula 

1. Ni Cĕnthini pinardi wangsit | 

(m)bok Rubiyah manira atanya | 
dusing wong wadon kathahe | 
kang pinarlokkĕn iku | 
pira kĕhe dusing wong ĕstri | 
ing karan pakĕnira | 
puniku dĕn-ketung | 
akĕh wong kang pĕksa bisa | 
ting janunup yĕn tinari angulati | 
dĕn-tog akulintiran || 


Jilid 11 - Kaca : 41 

2. Ucapĕna rĕke kang sayĕkti | 
manira iki ayun uninga | 
kang pinĕrlokakĕn mangke | 
yĕn ta wĕruha iku | 

sing karyane nora lĕstari | 

lir satata sambawa | 

polahe wong iku | 

kaya martabating nata | 

lir maesa sarupa yĕn wong liniling | 

tan liwat saking kewan || 

3. Ni Cĕnthini rĕngu anauri | 
kae Santri manira miyarsa | 
duse wong wadon kathahe | 
kang pinarlokkĕn iku | 
pan lĕlima rĕke wong ĕstri | 
kakalihing wong lanang | 
puniku kang pĕrlu | 
kayapa ing pakĕnira | 

Kaki Monthĕl wusira amrih asinggih | 
lah iku ucapĕna || 

4. Kang kariyin kĕl araning iki | 
ping kalihe yĕn adus jinabad | 
wiladah kaping tigane | 
nipas kaping patipun | 

ping limane rĕke yĕn mati | 
mayit iku dinusan | 
puniku kang pĕrlu | 
kakalih iya wong lanang | 
iya iku jinabad kalawan mayit | 
iku pangrunguningwang || 

5. Santri Monthĕl amardi ing wangsit | 

(m)bok Rubiyah manira tatanya | 
parlu punapa tĕgĕse | 

myang asunat puniku | 
kaya ngapa bedane nyai | 

Ni Cĕnthini angucap | 
kang pĕrlu puniku | 
sawab lamun linampahan | 
yĕn tinilar pĕrlu iku andosani | 
puniku tur siniksa || 

6. Ingkang sunat ta kadi punapi | 

(m)bok Rubiyah manira tatanya | 
punika paran tĕgĕse | 

Ni Cĕnthini amuwus | 

ingkang sunat rĕke puniki | 

sawab yĕn linampahan | 

pakarti puniku | 

ginanjar dening Pangeran | 

yĕn tininggal iku pan ora (n)dosani | 

iku tĕgĕse sunat || 

7. Ingkang karam lan makĕruhnĕki | 
punapa rĕke ing karsanira | 
punika paran tĕgĕse | 

Ni Cĕnthini amuwus | 

ingkang karam puniku Kyai | 

sĕbab yĕn sininggahan | 

pan pakantuk agung | 

ginanjar maring Pangeran | 

yĕn angambah karam iku andosani | 

puniku tur siniksa || 

8. Ingkang makruh ta kadi-punapi | 

Ni Rubiyah karsa pakĕnira | 
kaya ngapa ta tĕgĕse | 

Ni Cĕnthini amuwus | 

kang makĕruh inggih Kiyai | 

sawab yĕn sininggahan | 

pakarti puniku | 

ginanjar munggĕng Pangeran | 

yĕn ingambah makruh nora ambayani | 

manira amiyarsa || 

9. Kang mubah ika kadi punĕndi | 

Ni Rubiyah mangko ucapĕna | 
punika paran tĕgĕse | 

Ni Cĕnthini amuwus | 

ingkang mubah rĕke puniki | 

nora amawi fala | 

jaij arannipun | 

yĕn tinilar pan mangkana | 

nora sawab lawan nora andosani | 

iku pamyarsaningwang || 

10. Kae Santri sun-atakĕn malih | 
kang jinabad lawan junubira | 

< Serat Centhini Jilid 11 - Halaman : 57 > 


punika paran bedane | 
yĕn atunggala iku | 
kaya ngapa rĕke puniki | 

Santri Monthĕl lingira | 
ingkang junub iku | 
yĕktinĕ abeda-beda | 
junub iku adoh ing lilima iki | 
jinabad asusucya || 

11. Ingkang pundi pandohe puniki | 
kang junub iku limang prakara | 

Ki Monthĕl alon ature | 
pandohe kang rumuhun | 

nora wĕnang asalat iki | 

lan anggarap musakap | 

kaping tiganipun | 

nora wĕnang atilawat | 

sakawane tan wĕnang munggah ing masjid | 

midĕr-midĕra karam || 

12. Wĕnang salat yĕn wus dĕn-ĕdusi | 
jinabadake wastane ika | 

junub puniku pandohe | 

mangkane toya wulu | 

pan titiga karanirĕki | 

nora awĕnang salat | 

lan atawab iku | 

tan wĕnang garap musakap | 

nora wĕnang mangke yĕn amunggah kaji | 

midĕr ing kakbatollah || 

13. Kadas punapa wastanirĕki | 
ing jinabad lawan wulu ika | 
kang dus punapa wastane | 

Santri Monthĕl amuwus | 
kang jinabad puniku nĕnggih | 
ingaran kadas akbar | 
ingkang toya wulu | 
ingaran kadas asĕhar | 

kang asĕhar puniku nora nyukupi | 
marang kadas akĕbar || 

14. Kang asĕhar nora anyukupi | 
marang wong adus rĕke jinabad | 
dĕn-sĕrtakakĕn niyate | 
kalawan toya wulu | 

nora wĕnang iya nyukupi | 
cihnane kacukupan | 
ingkang toya wulu | 
dĕn-sartakkĕn jijinabad | 
toya wulu cihnane nora nyukupi | 
marang kadas akĕbar || 

15. Kaya ngapa ika Kyai Santri | 
ing jinabad kang parlu dinusan | 

punika pira kathahe | 

Santri Monthĕl sumaur | 

Ni Rubiyah manira manggih | 
ingkang parlu dinusan | 
ing masalah iku | 
anane tigang prakara | 

Ni Cĕnthini wuwusira amrih singgih 
punika ucapĕna || 

16. Kariyin iku kurujul mani | 
lamun mĕtune tanpa karana | 
ping kalih nĕnggih Islame | 
yĕn angimpi wong iku | 
anĕkakkĕn supĕnanĕki | 

iku parlu dinusan | 

kaping tiganipun | 

acampuh asmaragama | 

lamun tĕkĕng kasapah ika dĕn-dusi | 

yĕn ora tan dinusan || 

17. Niyatipun ta kadi punapi | 

Kae Santri manira tatanya | 
kang niyat paran jatine | 
mapan akĕh kalurung | 
kadi pĕcuk kang saba rawi | 
dĕnnya adus jinabad | 
polahe wong iku | 
anduwĕni walĕr ingwang | 

Santri Monthĕl alon anauri aris | 
manira amiyarsa || 

18. Niyatipun kang kalampah iki | 
umum lan wĕnang limang prakara | 
amrih ĕsah sĕmbahyange | 
punika sĕdayanipun | 

dadya mijil rĕke ing jawi | 

ingaran juru-basa | 

kang niyat puniku | 

tansah ingalapatollah | 

niyat iku dudu basa swara nĕnggih | 

iku jatining niyat || 

19. Kaya ngapa ing karsanirĕki | 
ing jinabad rĕke pinasthika | 
punika paran tĕgĕse | 

lan manira angrungu | 
ing istikna sinarawĕdi | 
iku kadi punapa | 
ing karsanirĕki | 
punika lah ucapĕna | 

Santri Monthĕl aris sira anauri | 
manira amiyarsa || 

20. Amĕt wulu yĕn sampun barĕsih | 
wong iku dĕnnya adus jinabad | 
asĕdya sĕmbahyang mangke | 
iku ingsun angrungu | 

ing istikna sinarawĕdi | 
ing sĕmbahyang kiparat | 
bolu wastanipun | 
mmangsa lamun wiwirang | 

Ni Cĕnthini wuwusira amrih singgih | 
mangke manira tanya || 

21. Apa karane tinja susuci | 
duk mĕtokakĕn najis punika | 
bolu punika wastane | 
bĕnduning Hyang dĕn-ketung | 

Adam iku pusakanĕki | 

duk kĕnĕng pangrĕncana | 

adhahar kuldĕku | 

mmangsa lamun wiwirang | 

dipun madhĕp ing wawasuh lair batin | 

iku marga sampurna || 

22. Najis punapa wastanirĕki | 

ing wong lanang yĕn adus jinabad | 

apa rupane najise | 

pan sukci mani iku | 

ing wanita kalal lan kawin | 

anging parlu dinusan | 

kaya pa puniku | 

Kae Santri yĕn tan-wruha | 
upamane adol lĕnga kari busik | 
mĕsĕm Ni Selasmara || 

23. Punika aranne mustakirid | 
mani ing sir sah saking sasana | 
acampuh parĕng karone | 
sipat kalihe iku | 

mapan tunggal pusakanĕki | 
jinabad lan isjinja | 

Adam purwanipun | 
iku angsale lĕnggana | 
jinanjĕkkĕn dening Hyang dusira iki | 
dadi parlu dinusan || 

24. Yĕn tan nastitĕkĕna puniki | 
dĕrĕng antuk jĕnĕnging manungsa | 
kĕbo sapi papadhane | 

wĕnĕh ingsun angrungu | 

wong pawĕstri nora nglampahi | 

wus dening uwong lanang | 

wuruke wong bingung | 

ika karyanĕn paĕsan | 

kang ingaran Patimah putraning Nabi | 

parandene jinabad || 

25. Toya wulu akadi punapi | 
najis punapa kang winasuhan | 
ĕndi rupane najise | 

pan suci angganipun | 

wus dĕn-dusi dipun-lisahi | 

myang adi agaganda | 

kaya pa puniku | 

tan wĕnang tĕka sĕmbahyang | 

Santri Monthĕl alon dĕnnira nauri | 
manira amiyarsa || 

26. Lulmat najise kang dĕn-wasuhi | 
iya iku kang saking lĕnggana | 
mari sumuk wĕdanane | 

pan tunggal purwanipun | 

ing istinja lan toyastuti | 

mangkana ing jinabad | 

sing wruh ngĕlmu iku | 

iya ingaran duriyat | 

jujuluke sosotya kang dĕn-sunduki | 

manira amiyarsa || 

27. Kae Santri sun-atakon malih | 
pira kĕhe parlune janajah | 
kang wajib linakon kuwe | 

Santri Monthĕl lon muwus | 
nĕnggih rĕke sakawan iki | 
kariyin adus ika | 

kaping kalihipun | 
angaranni wajib ika | 
kaping tiga ayun amĕtĕk sirĕki | 
ping pat sĕmbahyang ika || 

28. Pira kĕhe parlune puniki | 
anĕmbahyangakĕn mayit ika | 
ucapĕna iku mangke | 

Santri Monthĕl amuwus | 
nĕnggih rĕke pipitu iki | 
angadĕg kang kawasa | 

iku kang karuhun | 
kaping kalihipun niyat | 
sarta takbir kaping tigane puniki | 
manira amiyarsa || 

29. Patekah iku kaping patnĕki | 
kaping lima salawat puniku | 
maca donga kaping nĕme | 
nĕnggih pipitunipun | 
salam awal rĕke punika | 
sarta lan tartibira | 

manira angrungu | 
kaya pa ing pakĕnira | 

Ni Cĕnthini wuwusira amrih singgih 


< Serat Centhini Jilid 11 - Halaman : 61 > 


mangke manira tanya 

30. Ing wong Islam ta kadi punapi | 
ing nalikane pati punika | 

ĕndi sartane imane | 
kadipundi puniku | 
ingkang nyawa utawa jisim | 
kadipundi puniku | 

Ki Santri amuwus | 
kalihe datan prabeda | 
ing ukume ta rĕke Islam puniki | 
sarta badan sanyawa || 

31. Lamun mangkene puniku malih | 
nora beda wong kapir punika | 
ing nalikane patine | 

pan ingkang swarga iku | 
myang kang anĕng jroning yomani | 
sarta badan sanyawa | 
anĕnggih puniku | 
ing pamiyarsa-kawula | 

Ni Cĕnthini tumungkul anukmĕng ati | 
mandah Ki Mangunarsa || 

32. Ni Selabranta amuwus aris | 

Mangunarsa nulya tinakĕnan | 
kiyai manira takĕn | 
ingkang Iman puniku | 

kaya ngapa ingucap dhingin | 
gumanti tokitira | 
makripate pungkur | 
ingkang Islam tan dĕn-ucap | 
kaol kilĕn makripat ingucap dhingin | 
gumanti tokitira || 

33. Iman Islam puniku nĕng wuri | 
punika punapa karsa tuwan | 
kaol loro ing karanne | 

Mangunarsa amuwus | 

Anggungrimang kang dipun-tari | 
jawabĕn patakonan | 

dĕn aris amuwus | 
dipun nĕdya mutaladah | 
tan lĕnggana Anggungrimang anauri | 
wuwuse Selabranta || 

34. Kaol kilĕn anĕnggih puniki | 
makripat dhingin rĕke ingucap | 
gumanti ingkang tokite | 

ayun wikan rumuhun | 
tunggaling Hyang nora kakalih | 
sampun nyatane tunggal | 
tokit arannipun | 
tinĕngguhakĕn ing nala | 

ingaranan Iman aranne puniki | 
manira amiyarsa || 

35. Ingkang Islam winuwus ing wuri | 
sampunira rĕke nandhang Iman | 
tan lĕnggana ing pakonne | 
asalat siyam iku | 

ing Ramĕlan lan munggah kaji | 
ajakat saka wĕnang | 
anglampahi iku | 
punika ingaran Islam | 

Selabranta wuwusira amrih singgih | 
mangke manira tanya || 

36. Kaol wetan ta kadi-punapi | 
kang Imani kang dhingin ingucap | 
gumanti marang tokite | 
makripat kang ing pungkur | 

Anggungrimang ingkang nauri | 
manira amiyarsa | 

kaol wetan iku | 
undhak-undhaking lumampah | 
alul Iman iku dĕn-ucapa dhingin | 
manira amiyarsa || 

37. Iku marmane dĕn-ucap dhingin | 
mapan lampahing wong alul Iman | 
sarengat iku lampahe | 

lampah sarengat iku | 
rukun rĕke puniki | 
marmane tau dĕn-ucap | 
kang Islam puniku | 
wus lampahe ahul Iman | 
iya iku karsane kang ati alim | 
etang sawab ganjaran || 

38. Yĕn sampun iku lampah aradin | 
lampahe sarengat wus rinĕksa | 
sakathahing pakewuhe | 
tumindak lampahipun | 

prapta mangke ing alul tokit | 

kakekat lampahnĕka | 

ya anunggal kayun | 

nora etang jiwa raga | 

iya iku karsane wong ati mukmin | 

nora etang ganjaran || 

39. Kadipundi pakewuhe iki | 
lampahing sarengat ucapĕna | 
sakathahe pakewuhe | 

Anggungrimang amuwus | 
pakewuhe nĕnggih puniki | 
yĕn karsa ingurmatan | 
ngagungakĕn ngĕlmu | 

lampahe amrih kuncara | 

riya kibir ngĕlmune kinarya kasil | 

iku wisaning lampah || 

40. Inggih rĕke lampahing wong luwih | 
tansah angenakakĕn sarira | 

tan dĕn-mumule awake | 
punika kang kaetung | 
lamun sakir tirta satitis | 
dĕnnya norrakĕn raga | 
ing pralambinipun | 
wimbaning windu manila | 
tiningalan ing warih katon jro bumi | 
kakekate nĕng wiyat || 

41. Kadipundi ing karsanirĕki | 
lintang ngaranan windu manila | 
sodama paran tĕgĕse | 

Anggungrimang amuwus | 
nĕnggih lintang kalingan warih | 
ingaranan sodama | 

de ngarka sumunu | 
ingaranan diwangkara | 
lintang iku panalikane sitangsi | 
iku mas tan kumambang || 

647 Maskumambang 

1. Ni Cĕnthini angalĕm sajroning galih | 
mring Ki Anggungrimang | 

putus ing aksara lantip | 
wong pintĕr tĕka katara || 

2. Ni Cĕnthini tyasira rĕmĕn kĕpati | 
mring Ki Anggungrimang | 
dhasare anom apĕkik | 

rĕspati sasolahira || 

3. Tan adangu sakĕdhap anjawab malih | 
ingsun atatanya | 

kang andon lumampah prapti | 

Ki Anggungrimang gya mojar || 

4. Iya Ki Sĕh Mangunarsa kang tinari | 
kakang sami tampa | 

ing wuwus puniku kyai | 
angucap Ki Mangunarsa || 

5. Selabranta patakone dĕn-wangsuli | 
manira miyarsa | 

nĕnggih wong kang alul tokit | 
wus karĕm ing Sipatolah || 

6. Brastha luluh ing paningal iku yayi | 
ingaran sĕrikan | 

tingale wong alul tokit | 
dening wong alul makripat || 

7. Tanpa tingal kawruhira mring Hyang Widdhi 
yĕku ati wahab | 

akarĕm mring Datolahi | 
mung titiga kinasiyan || 

8. Amung iku nabi wali lawan mukmin | 
sĕnĕs palayaran | 

nora beda kang pinanggih | 
nabi karĕm mring ing Dat || 

9. Ingkang karĕm ing Sipat iku ya wali | 
wong mukmin punika | 

karĕm Apĕngallolahi | 
brastha luluh tingalira || 

10. Lah puniku kadipundi karsanĕki | 
ing wong ngarip nora | 
amangeran kadipundi | 
punapa suwunga pisan || 

11. Mila akĕh wong kang kadalurung ugi | 
lali ing paugĕran | 

elinge atapi-tapi | 
gumuyu Ki Mangunarsa || 

12. Sabda kawruh dĕn-samya sawiji-wiji | 
sor ing tata krama | 

Rubiyah winĕrdi wangsit | 

(m)bok Rubiyah kula tanya || 

13. Turunning wong luhung tan padha lan bĕkti | 
wong bodho punika | 

mila atakĕn sayĕkti | 
alon mĕsĕm Selabranta || 

14. Selabranta wuwuse arum amanis | 
ing kina miyarsa | 

sajroning turu atangi | 
sajroning mĕnĕng angucap || 

15. Turunning wong ngarip mikrat turunĕki | 
munajad tanginya | 

Sĕh Mangunarsa nauri | 
tan kĕna tinirokĕna || 

16. Lir anangga toya ing kamumu nyai | 
manira miyarsa | 

paranne winastan sirik | 
de maksih jĕnĕng paningal || 

17. Pana iku minangka pandoherĕki | 
jatining kang tingal | 

ingaran ijab nurani | 
uga tatĕbĕnging cahya 

18. Wontĕn malih masakĕh ingkang ginupit | 

Bayajid wastanya | 

kalangkung tapanirĕki | 
desane nĕnggih ing Bustam || 

19. Ajujuluk wau jĕng Sultan Ngaripin | 
kalanya apana | 

sira Kyai Sĕh Balajid | 
ingaran amurang-sarak || 

20. Saemute tĕtĕp dĕnnya angabĕkti | 
yĕku caning lampah | 

Mangunarsa muwus aris | 

Rubiyah manira tanya || 

21. Sapa baya ta sanakira si nyai | 
banggi wus miyarsa | 

ing sĕmon tunggal pamanggih | 
alon mĕsĕm sarya ngucap || 

22. Pirabara angsal kanugrahan Widdhi | 
kang kawula tĕdha | 

tinuduhna marga radin | 
ya anunuwiyĕng lampah || 

23. Ya ing kina rĕke manira alaki | 
aran Amongraga | 

duk rarene Jayĕngrĕsmi | 
lintang paramartanira || 

24. Pan mangkana tutuwi sanake ĕstri | 
tĕkĕng Nayaganda | 

kalĕbĕt ing kukum sami | 
ingaran angrusak lampah || 

25. Lampahipun tanpa tut sarengat Nabi | 
linabuh Tunjungbang | 

tri sanak ujare dhingin | 
jalu kalih dyah satunggal || 

26. Ingkang ĕstri awasta Ni Rancangkapti | 
kang jalu punika | 

awasta Ki Jayĕngsari | 
samya lit tinilar kesah || 

27. Duk rusake Sotyaganda iku dhingin | 
tinuwi ing sanak | 

tan ana ingkang pinanggih | 
malah atĕkĕng antaka || 

28. Karane manira lunga andĕrpati | 
saking tan abĕtah | 

mĕgĕng trĕsnaningsun iki | 
tan ketang ing lara pĕjah || 

29. Mangunarsa sakĕdhap kaya anangis | 
myarsa ing wartanya | 

polahe ing nguni-uni | 

Ki Mangunarsa gya ngucap || 

30. (Ng)gih puniku Nyai ingkang sun-ulati 
pan ta sanakingwang | 

ing mangke dĕrĕng pinanggih | 
anangis Ni Selabranta || 

31. Mangunarsa age dĕnnira nabda ris | 
lah ta Anggungrimang | 

sira muliha dĕn-aglis | 
padha sira wartanana || 

32. Yĕn wus lami pĕjahe Ki Amongragi | 
kesah Anggungrimang | 

akĕbat dĕnnya lumaris | 
sapraptanira ing wisma || 


5 (Dhatĕngipun Sĕh Amongraga) 

Sasampunipun tĕtela pawartosipun bab Jayĕngrĕsmi (Sĕh Amongraga), Ki 
Anggungrimang kadhawuhan mantuk suka sumĕrap dhatĕng Rancangkapti. 
Mirĕng bilih kakangipun sampun pĕjah kaukum larung, sanalika 
Rancangkapti dhawah kantaka malah dumugi ing tilaripun, dados tangisan 
sasanak kulawarga. Ki Mangunarsa lan Ni Selabrangta dhatĕng, Ki 
Mangunarsa dhawah kantaka, Ni Selabrangta sĕmaput, Cĕnthini dhawah 
gĕgulungan. Enjingipun, sadĕrĕngipun layonipun Rancangkapti dipun-sirami, 
wontĕn kaelokaning Pangeran, dumadakan Sĕh Amongraga rawuh. Enggal- 
enggal Ni Selabrangti ngabĕkti, kasusul Ki Mangunarsa lan Ki 
Anggungrimang. Rancangkapti tangi gĕsang malih. Sĕh Amongraga ngandika 
bilih sampun araga-sukma, gĕsang ing alam sanĕs. Dhawuhipun supados 
Cĕnthini kadhaupakĕn kalihan santri Monthĕl. Ki Mangunarsa kadhawuhan 
yasa asrama ing Jurang 

Jangkung minangka panĕpĕnipun Sĕh Amongraga kalihan Ni Selabrangta. 

Sĕh Mangunarsa lan Ki Anggungrimang samangsa-mangsa sagĕd pinanggih 
sasampunipun iktikap sawatawis. 

Kaca 49 - 54 

647 Maskumambang 

33. Gya rinangkul rabine ingarih-arih | 
dhuh mas mirahingwang | 
kakangira Jayĕngrĕsmi | 

mati linabuh Tunjungbang || 

34. Anglalana Amongragi angulati | 
rabine kang warta | 

anging sira tan kapanggih | 

malah tĕkĕng Nayaganda || 

35. Sarĕng myarsa wau Nikĕn Rancangkapti | 
wusnya winartanan | 

yĕn kakangnya wus ngĕmasi | 
linabuh marang Tunjungbang || 

36. Dhat sumaput panonne Ni Rancangkapti | 
sarira marlupa | 

tambuh rasane kang ati | 
tansah mijil waspanira || 

37. Anggungrimang tumulya anjrit anangis | 
sarya ngrangkul jaja | 

lah mĕnĕnga sira yayi | 
manawi sira antaka || 

38. Kagyat wungu Ni Sulastri aningali | 
gustine kantaka | 

aniba ing salu aglis | 

(n)jrit nangis alara-lara || 

39. Kagĕt kabĕh tatanggane padha tangi | 
mirsa kang karuna | 

tanggane sadaya prapti | 
gupuh-gupuh atatanya || 

40. Ni Sulastri tutur yĕn gustine mati | 
tanggane sadaya | 

wus tinuturan pra sami | 
ana anjrit aniniba || 

41. Kĕh warnane ingkang sami angsung tangis 
wĕnĕh tĕbah jaja | 

wĕnĕh aniba ing siti | 
saking trĕsnane sadaya || 

42. Wontĕn malih tanggane ĕlĕt satunggil | 
dhudha lawan randha | 

dhudha Salĕh arannĕki | 
myarsa kang tangis gumĕrah || 

43. Karsa atutulung sarya nyangking kudhi | 
lan dhudha Prakosa | 

mĕdal nyangking alunĕki | 
sinĕngguh ana drigama || 

44. Randha lola amĕdal tapih kulambi | 
ngindhit padadahan | 

gupuh dĕnnira lumaris | 
lakune alangak-langak || 

45. Anglancangi susune akaplak-kaplik | 
sarwi ngore rema | 

lakune anglalancangi | 


< Serat Centhini Jilid 11 - Halaman : 68 > 


samya gumuyu kang mulat || 

46. Praptĕng wisma gupuh angungkap-ungkapi | 
akarya tatamba | 

gugap-gugup polahnĕki | 
tĕka mipis-mipis lĕnga || 

47. Wontĕn malih rĕke santri tunggu gagi | 
mamitran ni randha | 

anĕng ranggon pinggir margi | 
awasta Ki Santri Rĕna || 

Jilid 11 - Kaca : 50 

48. Ni (m)bok randha gugup dĕnnira nulungi | 
mring santri kang niba | 

ni randha angrangkul gipih | 
nanging datan na uninga || 

49. Pamrihipun aja na ingkang udani | 
gya ingajak nendra | 

dhatĕng ing raranggon malih | 
tan ana ingkang uninga || 

50. Nulya wontĕn wong liwat sakawan sami | 
anĕng ing pagagan | 

Ki Santri gumĕdĕr ajrih | 
wong roro sarĕng aniba || 

51. Polahira tapih siji dĕn-karoni | 
dadya gagandhĕngan | 
lumayu aniba tangi | 

mapan jrih yĕn kasarkaran || 

648 Dhandhanggula 

1. Ki Mangunarsa pan taksih linggih | 
nora wikan sanake kantaka | 
winartan dening rarene | 

aglis dĕnnya tumurun | 

sarencange padha tut-wuri | 

miwah Ni Selabranta | 

sing wong kang andulu | 

sĕmu nora na kaduga | 

kang sawĕnĕh sĕmune ana aradin | 

wikan jatining lampah || 

2. Selabranta ika aningali | 

mring kang lena Nikĕn Rancangdriya | 

anĕm tur ayu rupane | 

kasĕnĕn pandam murub | 

warnanira kadya wong guling | 

kĕngis waja kang kiwa | 

ngincang alisipun | 

kadi wong mĕsĕm kawangwang | 

Anggungrimang rabine tansah liniling | 

sarwi nangis alara || 

3. Mangunarsa mĕnĕng tan kĕna ngling | 
tumingale arine palastra | 

tan kĕna ngrĕnggĕp trĕsnane | 

angrupĕg idhĕpipun | 

tingal kang lyan kang dĕn-sakrĕti | 

tan nancang ulat kang lyan | 

kang paranning dulu | 

anging kang Amurbĕng Alam | 

Mangunarsa mĕnggah niba nulya mati 

gumĕr kang wong karuna || 

4. Santri Monthĕl lara dĕnnya nangis | 

Ni Darĕman asru gugulungan | 
dĕn-pala-pala awake | 

angrĕs sasambatipun | 

Ni Sulastri lara anangis | 
sasambat amlasarsa | 
adhuh gustiningsun | 
ing pundi (ng)gĕn angawula | 
gusti asih andina amituturi | 
angapura ing mindha || 


Jilid 11 - Kaca : 51 

5. Selabranta mĕnĕng datan angling | 
kaputungan manah tanpa karsa | 
dĕn-rĕnggĕp ing jro driyane | 
janjining Hyang kadulu | 
sarirane kinarya cĕrmin | 

ika paranning tingal | 

Selabranta limut | 
kadi ta wong kasamoga | 

Selabranta tan dĕrman awakirĕki | 
dadya mijil kang waspa || 

6. Angrĕs tangise Ni Selabranti | 

Mangunarsa ingkang tinangisan | 
tan kĕlar mĕnggĕp trĕsnane | 

Mangunarsa riningsun | 
awungua ta sira yayi | 

sadina rong dina-a | 
dĕn-ingsun tatĕmu | 
durung tutug sun-tuminggal | 

Mangunarsa kabobo bisa-a mati | 
sira agawe trĕsna || 

7. Mĕnĕng anangis Ni Selabranti | 
kaputungan manah tanpa ngucap | 
dadya nangis ing kalbune | 

asru panangisipun | 

Selabranta bisa anangis | 
dĕnnya nangis alara | 
dĕn-sambungi guyu | 
guyune rĕna satitah | 

panangise ajrih ing sira ningali | 
ing purbaning Pangeran || 

8. Liyĕp tingale kandhuhan liring | 
tingaling dasih dadya suh sirna | 
luluh tĕka raragane | 

dadya atĕmah lĕngut | 
ing ngundhake nora na kĕksi | 
jiwa raga suh sirna | 
dening Hyang Kang Agung | 
eloke nugrahaning Hyang | 

Selabranta anglĕsing tyas angĕmasi | 

Ni Cĕnthini anjola || 

9. Ni Cĕnthini aniba kĕpati | 
dĕnnira nangis agugulungan | 
dĕn-pala-pala awake | 
sasambatnya mlasayun | 
adhuh gustiningsun Ni Nyai | 
ĕndi ta ujarira | 

awĕlas maringsun | 
anusup ingayam-alas | 
sun-tutakĕn sun-singgih tulusa asih | 
mangke tĕka atilar || 

10. Ki Santri Monthĕl amituturi | 
aywa ginugu kang sampun pĕjah | 
mangsa dadiya gĕsange | 
titahing Hyang dĕn-ketung | 
janjining Hyang tan owah gingsir | 
pan wus kocap ing Iman | 
angandĕl ing untung | 

balik yĕn asih ing tuwan | 
angulati rewange kawĕlasasih | 
amĕnĕdi ngastana || 

11. Samantara Hyang Aruna mijil | 
wong nglalawat pan wus akĕh prapta | 
sakathahe wong sanake | 

lanang wadon wus rawuh | 

Anggungrimang kantu kapati | 

Monthĕl karya kaluwat | 
lawan Ki Piturun | 
kalawan Ki Martaduta | 

Ki Saloka Salodha Ki Palakarti | 
kalawan Ki Prakosa || 

12. Amangraga ika kang ginupit | 
kuwasanira Hyang Maha Mulya | 
wikan yĕn mati sanake | 
mapan tan tulus kakum | 
amĕng-amĕng anĕng jaladri | 
pan wus angsal nugraha | 
linabuh tumimbul I 

pan sampun angraga suksma | 
tan asuwe anyipta sakĕdhap prapti | 
dhĕkah ing Wanataka || 

13. Kang layon mapan dĕrĕng dĕn-dusi | 
sapraptanira Sĕh Amongraga | 
sami gita kang wong akĕh | 
mangkya sarawuhipun | 

Amongraga ika ngastuti | 
sarĕkangat asalam | 

katiga awungu | 

mapan tan jatining pĕjah | 

sami kantu cinandhakakĕn ningali | 

ngambil trĕsna kewala [| 

14. Salilirira Ni Selabranti | 
tumingal yĕn kakungira prapta | 
gathuk rinangkul padane | 
nulya anglukar gĕlung | 
padanira ingusap wĕni | 
trĕsnanira kalintang | 

Amongraga iku | 

wikan yĕn paranning trĕsna | 
paningale tan kandhĕg ing johar jisim | 
amor ing tatakrama || 

15. Mangunarsa lan Ni Rangcangkapti | 
nora wikan yĕn sanake prapta | 
pangling tinilar duk lare | 

Selabranta amuwus | 

Mangunarsa riningsun yayi | 
puniku sanakira | 

arine rinangkul | 

parĕng anungkĕmi pada | 

pangidhĕpe lir panggagaping wong ngimpi 

kang mulat kawismayan || 

16. Anggungrimang kantu wus ngalilir | 
satingalira wus sami gĕsang | 

lir kapracayan idhĕpe | 
sĕmuning Hyang kadulu | 

Ni Cĕnthini bungah kĕpati | 
gustinira agĕsang | 

Amongraga rawuh | 
mila sakĕhe tumingal [ 
lanang wadon sadaya pan sami prapti | 
myarsa kang wau prapta || 

17. Sĕh Amongraga sampun winangsit | 
pan kakĕnan rĕke suka-suka | 

pan wus sukma raragane | 
eloke Hyang kadulu | 

Amongraga sira ngecani | 
amor ing tatakrama | 

Amongraga iku | 

banggi sĕmu ing kawasa | 
waliyollah ingikĕt dadi palupi | 
sasĕmonnya kewala || 

18. Amongraga wuwusĕ mlasasih | 

Tambangraras sira woding nala | 
alawas sun-tilar mangke | 

Mangunarsa riningsun | 

sira ngakĕn mring ingsun yayi | 
miwah Ki Anggungrimang | 
tansah marang ingsun | 
ingsun tan lyan saking sira | 
anon-tinon marmane tanpa ningali | 
kalingan ing paningal || 

Jilid 11 - Kaca : 53 

19. Apa rinasan kang wus kawuri | 
balik anyatitĕkna ing lampah | 
aja angroro tingale | 

jatine kapir iku | 
wong aduwe tingal kakalih | 
iku sira dĕn-yitna | 
ewuhing tumuwuh | 

Santri Monthĕl tanpa ngucap | 
ing wuwuse piniyarsa ngĕmu-wadi | 
kasmaran ing tyasira [| 

649 Asmaradana 

1. Nahĕn ta Ni Selabranti | 
sarawuhira kang raka | 
saya wuwuh biraine | 
miwah Ki Sĕh Mangunarsa | 
tulusa mangun ĕtal | 
ngandika sang Amongluhung | 
mring garwa Ni Selabranta || 

2. Kalamun sambada yayi | 
kalawan ing karsanira | 

Ni Cĕnthini apadene | 
datan salayĕng cipta | 
tulus dĕnnya suwita | 
prayogane iku dhaup | 

lan si Monthĕl santriningwang || 

3. Mĕsĕm matur Selabranti | 
ulun pan sumanggĕng kasa | 
ing paduka pitĕdahe | 
nulya nolĕh maring wuntat | 

Cĕnthini anggrana [ 
manĕmbah ris dĕnnya matur | 
pukulun badan kawula || 

4. Muhung sumarah ing kapti | 
sakarsa paduka amba | 
amung sadarmi (n)dhĕdhĕrĕk | 

suka myarsa Sĕh Mongraga | 
aris dĕnnya ngandika | 
mring ari Mangunarsĕku | 
kinĕn nuli (n)dhaupĕna || 

5. Ko Monthĕl lawan Cĕnthini | 
sandika ing aturrira | 

datan kawarna enjange | 
wau ta Sĕh Mangunarsa | 
ngumpulkĕn sakĕhira | 
para santri jroning dhukuh | 
naksĕni ing dhaupira || 

6. Ki Monthĕl lawan Cĕnthini | 
wali sabdane Mongraga | 
Anggungrimang pangulune | 
paragat paningkahira | 
mulya sami bojana | 
kĕndhuri kĕmbul anutug | 
warata sakĕhing jaman || 

7. Sĕh Mongraga ngandika ris | 
mring ari Sĕh Mangunarsa | 
yayi ing mĕngko karsĕngong | 
arsa singlar sing sasana | 
karyakĕna asrama | 

sun pilih nĕng Jurang Jangkung 
madyĕng Pulo Palanggatan || 

8. Kang rayi sandika nuli | 
amamatah para warga | 
kinĕn mangun asramane | 
ing raka nĕng Palanggatan | 
kuduran sakĕh janma | 
patapanira wus rampung | 
tri ari anambut karya || 

9. Asri tinaman ngubĕngi | 
kinalang ing tirtamaya | 
kang guwa guwa apĕrĕng | 
rinĕsikan sela seta | 
sumilak ngilak-ilak | 
sulaking carana pingul | 
anrangi wĕngkaning jurang || 

10. Wau Sĕh Mongraga nuli | 
lan garwa Ni Selabrangta | 
tumĕdhak mring ngasramane | 
amanungku pudyabrata | 
angikis ing sopana | 

tan lama praptaning wahyu | 
nugrahaning Selabrangta || 

11. Wus nunggal kaanan jati | 

lan raka Sĕh Amongraga | 
lĕnyĕp saking ing jisime | 
kawasa sarira sukma | 
datan wadhag lir janma | 
kawasa mahas ngasamun | 
mupit nĕng alam sopana || 

12. Saciptanira sang kalih | 

kang jurang salin kaanan | 

kadya pura sri rarase | 
pilih janma kang uninga | 
lamun tan lin katarima | 

wikan dening sang Mongluhung | 

Sĕh Mangunarsa wus wikan || 

13. Kalamun raka kakalih | 
wus purna kaananira | 
mulya nĕng pasĕnĕdane | 
kĕlamun papanggihana | 
nĕng sĕndhang Kalampeyan | 
yĕku pasimparanipun | 

Mangunarsa Anggungrimang || 

14. Kalamun arsa papanggih | 
lan kang raka sakaliyan | 
nĕnggih samangsa-mangsane | 
ihtikat sawataranya | 
sambada apapanggya | 
kalawan sang Amongluhung | 
tan ana sangsayanira || 

15. Sigĕg carita kang sami | 

wus suka panggih lan kadang | 
nĕnggih Sĕh Mangunarsane | 

Anggungrimang Rancangkaptya | 
tulus dĕnnya ngasrama | 
wontĕn gantiya winuwus | 
kang kari ing Wanamarta || 

16. Langkung dĕnnya sĕdhih kingkin | 
kala tinilar kang putra | 
dĕn-waos mangke layange | 
datan ana kang sinĕdya | 

trĕsna ing kakungira | 
dadya mangke branta wuyung | 

Malarsih Bayi Panurta || 

17. Kalangkung sangĕt prihatin | 
sasampune maca surat | 
ingkang putra lanang loro | 
ingkang kinĕn ngulatana | 
nanging datan kapanggya | 
aran Jayasmara iku | 
kalawan Ki Jayĕngraga || 

6 (Ki Bayi Panurta utusan Jayĕngrĕsmi ngupadosi mbakyunipun) 

II. Ki Bayi Panurta utusan Jayĕngrĕsmi lan Jayĕngraga ngupadosi 
mbakyunipun. Lampahipun kadalon, sipĕng ing griyanipun randha Tilarsa 
ingkang gadhah anak ĕstri kalih, dĕrĕng emah-emah. Kĕkalihipun kapranan 
dhatĕng tamunipun. Enjingipun Jayĕngrĕsmi Jayĕngraga pamit, anakipun Ni 
randha sami gandrung mĕh kados ewah. Kadhukunakĕn, sagĕd waluya. 
Jayĕngrĕsmi Jayĕngraga kapanggih tiyang sĕpuh ahli sastra lan pĕpetangan, 
angsal piwulangipun. Miturut petangan, ingkang lolos sami wilujĕng. 

Ing Wanamarta Ki Bayi Panurta sarĕng maos sĕratipun Nikĕn sakalangkung 
sungkawa. Putranipun Ki Bayi, Jayĕngrĕsmi lan Jayĕngraga kadhawuhan 
ngupadosi mbakyunipun. Kadang kĕkalih lumampah ngambah wana wĕrit. 
Samargi-margi Jayĕngrĕsmi tansah muruk adhinipun bab ngĕlmu lan 
tatakrama. Lampahipun tumuju dhatĕng ing Ngardipala padhepokanipun Sĕh 
Malangkarsa, mitranipun Jayĕngrĕsmi. Kasaputing dalu sami nyipĕng ing 
griyanipun Nyi Randha Tilarsa ing dhusun Sindurĕja, gadhah anak ĕstri kalih 
ayu-ayu, Ni Sumarsa lan Ni Warsiki, sami dĕrĕng emah-emah. Dalunipun 
sami tĕrbangan, Ni Sumarsa kasmaran dhatĕng Jayĕngrĕsmi, Ni Warsiki 
dhatĕng Jayĕngraga. Ing dalunipun Ni Warsiki nusul Jayĕngraga ing 
patilĕmanipun, nanging sagĕd kaarih-arih. Jayĕngrĕsmi dalah Ni Warsiki sami 
supĕna lintu-asmara. Enjingipun para tamu pamit nglajĕngakĕn lampah. 
Ingkang tinilar wayang-wuyungan prasasat sakit ewah, kadhukunakĕn 
dhatĕng Ki Rumbaka, sagĕd waluya. 

Kaca 55 - 69 

649 Asmaradana 

18. Warnanya apĕkik-pĕkik | 

Ki Jayasmara kang tuwa | 

Ki Jayĕngraga kang anĕm | 
agĕng sami warnanira | 
nanging rada manthĕlang | 

Mularsih mangkya winuwus | 
sapanglilire anendra || 

19. Angungun dĕnnira ngimpi | 
ingkang putra katon prapta | 
kadi sabĕn ing polahe | 
tansah kaciptĕng wardaya | 
tan lipur manahira | 

saya wuwuh brantanipun | 
pan angur aja katonna || 

20. Anglilir lajĕng anangis | 
sarĕng wanci bĕdhug tiga | 

Bayi Panurta tatakon | 
apa margane karuna | 

lah yayi popoyanna | 
apa kang katon ing dalu | 
mundur sira kaya bocah || 

21. Marmanira sru anangis | 

Ni Malarsih lon angucap | 
tinuturkĕn supĕnane | 
sarwi anangis alara | 

wuwuse pĕgat-pĕgat | 
putra(n)dika wau dalu | 
katingal prapta alĕnggah || 

22. Lan lakine sarĕng prapti | 
tĕka mĕngkul padaningwang | 
anĕng saka pat prĕnahe | 
alinggih wong loro jajar | 
kadi kinare anyar | 

pan anyandhang kampuh gadhung 
asumping jabung payudan || 

23. Dĕn-sawung lawan tri kalih | 
apamĕlar layang seta | 

dupi sun wungu karaos | 
malah gagat tabuh tiga | 
maksih kaciptĕng nala | 
tan amemba wong aturu | 
dening katingal sawĕca || 

24. Sun lipur-lipur tan mari | 
kaya-kaya sumandhinge | 

ing panyiptaningsun mangke | 
anglĕg tĕbah-tĕbah jaja | 
Tambangraras prapta-a | 
akathah punaginingsun | 
yĕn prapta-a putraningwang || 

25. Ni Malarsih lara nangis | 

Panurta awas tumingal | 
dĕn-pituturi rabine | 

lah yayi aja kamna | 
dĕn-asuka ing titah | 
lah apa kĕna ta bau | 
baya ta wus takdiring Hyang || 

26. Akĕngkĕnan ingsun yayi | 
titiyangira wus mangkat | 
ing nguni ika lampahe | 
pan tumut ing bot layaran | 
anakira wus prapta | 

ing Nungsa Jawa dĕn-ruruh | 
anusup sakĕh banjaran || 

27. Ni Malarsih tan kĕna ngling | 
mĕnĕng angusapi waspa | 
myarsa wuwuse kakunge | 
saking kabyatan ing trĕsna | 
mĕh kĕpyan ing wawarta | 
dadya manahe dĕn-samur | 
minggah maring pagulingan || 

28. Kĕsaru Nyai Sumbaling | 
amancĕngah apopoyan | 

tutur-tutur angatĕprĕs | 
ing malĕm Saptu kawula | 
asupĕna agamblang | 
katon Ni Cĕnthini rawuh | 
lawan Nikĕn Selabranta || 

29. Ki Panurta anabda ris | 

Ni Sumbaling lah ucapna | 
impĕnira wahanane | 
paran ta karĕpe ika | 

Ni Sumbaling angucap | 
tan wikan kula puniku | 

Ki Panurta aris mojar || 

30. Ni mantu lakinirĕki | 
lah enggal sira undanga | 
nora angrungu wartane | 
yĕn sĕdhih prihatin padha | 
lah dĕn-pituturana | 

iya iku karsaningsun | 
salah tunggal dĕn-turuta || 

31. Wadon Turida agipih | 
mangkat ngundang lakinira | 
sapraptanirĕng wismane | 
lakinira ta alĕnggah | 

nĕng panti sarwi maca | 
kagyat Ki Jayasmarĕku | 
uning yĕn rabine prapta || 

32. Sarwi dĕn-awe agipih | 
sira Ni wadon Turida | 
nanging atambuh praptane | 
gya cinandhak astanira | 
sarya ingaras-aras | 

tĕka ing ngĕndi wong ayu | 
mĕsĕm Ni wadon Turida || 

33. Sang kakung ngaras anĕpi | 
dhuh gustine Jayasmara | 
durung wanĕh ingsun anggĕr | 
kakang ta lampah-kawula | 
dinuta gagancangan | 
andika ngaturan wau | 

pun ibu tansah karuna || 

34. Kagyat Ki Jayasmarĕki | 
myarsa ture rabinira | 
nulya anyandhak sĕbene | 
wus dhĕsthar agya lumampah 
tan winarna lampahnya | 
sarawuhira alungguh | 

Turida tansah tut-wuntat II 


< Serat Centhini Jilid 11 


Halaman : 78 > 


35. Sarawuhira tinari | 

Jayasmara baya bisa | 
mangke anarbuka impĕn | 

Jayasmara lon turira | 
mangsa boronga tuwan | 

Ki Panurta alon muwus | 
sudarmanira supĕna || 

36. Kakangira katon prapti | 
kadya ta kinare anyar | 

pan katon gadhung kampuhe | 
asumping jabung payudan | 
apatah layang seta | 

Ki Jayĕngrĕsmi tumungkul | 
mĕnĕng wĕkasan angucap || 

37. Amba umatur Kiyai | 
inggih manawi sĕmbada | 
adhuh rama aturingong | 
jala manah kang katingal | 
dene kang basa aprang | 
amarangi bangun wiku | 
dene kampuh gadhung ika || 

38. Pratandha yĕn maksih urip | 
punika pamirsaningwang | 

Ni Malarsih ngrangkul age | 
mring kang putra Jayasmara | 
lah nyawa ulatana | 
kadangira dĕn-katĕmu | 

nuli sira lumampaha || 

39. Arinira jakĕn aglis | 

Jayasmara aturira | 
lĕhĕng lumampaha dhewe | 
lara pati ngong lumampah | 
nora angajak-ajak | 
kawus kula duk rumuhun | 
angajak Ki Jayĕngraga || 

40. Kapok kawula rumiyin | 
anjajah kiduling wana | 
sakathahe rare brĕtĕh | 

ing Wajak kang sun dunungnya | 
nĕng Kalangbrĕt alama | 
miwah nĕng Lĕmbuastĕku | 
nĕng Wĕngkĕr sun durung pisan || 

41. Malarsih amuwus aris | 
adhimu gawanĕn uga | 
lowung dadiya rewange | 
wawarahana prakara | 

Santri Luci mentara | 
undangĕn ta anakingsun | 

Santri Luci gya lumampah || 

42. Sadhatĕnge wismanĕki | 
Jayĕngraga nulya dandan | 
akampuh jingga sakalor | 
akris alandhĕyan cula | 
asumping anggrĕk wulan | 
sĕdhĕng remanya ambakung | 
kukuning nyonyo kalĕmbak || 

43. Akuluk kaleja sigit | 

lir wong nopĕng tandangira | 
Nikĕn Raras mĕsĕmnya lon | 
kang raka tansah dĕn-wangwang 
sapraptanira wisma | 
agya dĕnnira alungguh | 
Jayasmara nulya ngucap || 

44. Manira kinĕngkĕn yayi | 
mring rama kinĕn wangsula | 
Jayĕngraga lon dĕlinge | 
sampun age amuliha | 
karya dĕrĕng kantĕnan | 
Jayasmara mĕsĕm muwus | 
inggih alĕrĕs riningwang || 

45. Panurta mĕsĕm jro ngati | 
yĕn putranya ujung tingal | 
sarya gumuyu wong akĕh | 

Ni Malarsih tumut latah | 
wikan sasmitanira | 

apa ta rĕbutan sĕmu | 

(ng)graita Ki Jayĕngraga || 

46. Si kakang sun-duga ngati | 
baya iku awĕh warta | 

iya katura guyune | 
sadangunira mangkana | 
kasurupan Hyang Arka | 
sadaya pan sami mantuk | 
Jayĕngraga Jayasmara || 

47. Sawusira bubar mulih | 
sapraptanira ing wisma | 

Turida maras manahe | 
dĕnnira arsa tinilar | 
anangis amlasarsa | 

pan angrontog-ngrontog gĕlung | 
Jayasmara lon angucap || 

48. Wong ayu aywa anangis | 
aja sira akaruna | 
idhĕpĕn ujarku anggĕr | 
ingsun arsa anglalana | 
aja sira karuna | 

alangna brangtanirĕku | 
sira sun-tinggal sadhela 


49. Gya lumampah wong kakalih | 
tan ambĕkta panakawan | 
datan kawarna lampahe | 
Jayĕngraga Jayasmara | 
(m)bĕkta mangsi lan kalam | 
tan winarna lampahipun | 
arsa angalaya desa || 

50. Lampahira mandhĕg nolih | 
randhat dening wong jajawat | 
Jayasmara wacana lon | 
maring ari Jayĕngraga | 

ywa wuruk sudi karya | 
dĕn-lulus padha lumaku | 
dipun-wruh paranning tingal || 

51. Dĕn-kadulu kang akardi | 
dĕn-wruh saparanning tingal | 
tan ngulati paningal wong | 
kabĕh pan dadi paĕsan | 
apan paningalira | 

Pangerannira kang (n)dulu | 
kang amurba amisesa || 

52. Ingkang ingaranan Dalil | 
pan iku dadining jagad | 
iku uga pacihnane | 
kabisane Hyang Kang Mulya | 
aran madĕlul ika | 

kang (n)dadĕkkĕn jagad iku | 
jagad karan Dalil ngakal || 

53. Dening Dalil kang kakiki | 
sabdaning Hyang kang kasurat 
ing daluwang mangsi mangke | 
de kang aran Dalil ngakal | 
aran madĕlul ika | 

yĕn amaido akupur | 
iku yayi dĕn-waspada || 

54. Ya madĕkul iku yayi | 
sabdaning Hyang datan ana | 
ing daluwang mangsi kabĕh | 
lawan ora bangsa swara | 
kang aran bangsa swara | 
lawan basa Dalil iku | 
kawruh tan lawan paningal || 

55. Sabdaning Hyang kang sajati | 
ingkang nora basa swara | 
dĕn-eling jroning kalbune | 

Jayĕngraga tan angucap | 
tumungkul amlasarsa | 
alon dĕnnira umatur | 
kakang manira anĕdha || 

56. Kakang kula amiyarsi | 
sisane Ki Sĕk Sarajak | 
nĕnggih puniku karsane | 

Dalil sajatine ika | 
saliring kawisesa | 

yata kang pundi puniku | 

Nabi Rasul kang Mustapa || 

57. Yĕn mangkana tĕgĕsnĕki | 
kĕlire dĕn-dalih wayang | 
mapan iku kandhĕg bae | 
anĕng basa tataktrama | 
iku dĕn-awasĕna | 

basa tatakrama iku | 
minangka dhasaring gĕsang || 

58. Alon dĕnnira lumaris | 
wong loro aduduluran | 
lampahe liwat ing ngare | 
nĕrak pĕrĕng jurang-jurang | 
yata Ki Jayĕngraga | 
samarga-marga dĕn-wuruk | 
ing ngĕlmu lan tatakrama || 

59. Kang lagya andon lumaris | 
kalangĕn tĕpining marga | 
praptangganira alorod | 
asurĕm pĕtĕng kalintang | 
umĕp parang apanas | 
gĕrah munya cala asru | 
gumuruh pĕksi wurahan || 

60. Anglangut turuting margi | 
hĕr tambang tumibĕng jurang | 
toya anjog gumarĕnjĕng | 
pring pĕtung adhadhapuran | 
katĕmpuh ing prahara | 
swaranya kathah karungu | 

lir angandhĕg kang lalampah || 

61. Gya mandhĕg dĕnnya lumaris | 
araryan sasoring soka | 
ingauban tiyang roro | 

Jayĕngraga aris mojar | 
kakang pundi sinĕdya | 

ing lampah pundi dinunung | 
sampun anggung wirandhungan || 


< Serat Centhini Jilid 11 


Halaman : 82 > 


62. Jayasmara ngandika ris | 
ana wong sanak-manira | 
atatapa ing wartane | 
anggung manĕpi kewala | 
aran Sĕh Malangkarsa | 
kanthinira duk karuhun | 
angaji myang angumbara || 

63. Kalintang sihingsun yayi | 
marang Ki Sĕh Malangkarsa 
nĕnggih Pacira wismane | 
ing mangke taksih tatapa | 
yayi manira myarsa | 
mangke wartane pinunjul | 
kakang suwawi pinaran || 

64. Atĕbih tĕka ing ngriki | 
alampahan tigang dina | 
ing Ngardipala dhukuhe | 

Ki Jayĕngraga angucap | 
lah nĕdha pinaranan | 
nulya lumampah mangidul | 
anjog mĕdal ing pagagan || 

65. Sumĕngka lampahirĕki | 
gya sirĕp kang diwangkara | 
anjujug panginĕpane | 
awasta ing Sindurĕja | 
wismane langkung endah | 
asri tatanduranipun | 
andong bang lan sumayana || 

66. Dinulu asri arĕsik | 

kayu mas lawan kasimba | 
parijathanira jĕjĕr | 
ing tirahnya pacar tirta | 

Ki Jayasmara ngucap | 
baya wibawa kalangkung | 
de dhukuhe langkung pelag | 

67. Gya laju dĕnnya lumaris | 

araryan ing padhukuhan | 

wong roro lungguh ajĕjĕr | 
sarwi alĕndhĕyan saka | 
ĕsmuning wong kangĕlan | 
kang ngamanca randha ayu | 
awasta Randha Tilarsa || 

68. Anyar tinilar ing laki | 
sira Ni Randha Tilarsa | 
langkung ing palimarmane | 
randha nom sugih kalintang | 
kakalih anakira | 

sami ĕstri ayu-ayu | 

sĕdhĕng wus sami diwasa 


69. Kang anom wasta Warsiki | 
ingkang sĕpuh Ni Sumarsa | 
sami ayune kinaot | 
wontĕn malih wong atuwa | 
awasta Ni Pucangan | 
angore rema gya mĕtu | 
lampahe sarwi pinjungan || 

70. Sarĕng dumugi ing jawi | 

Ni Pucangan asru (n)jola | 
uninga tamu kinaot | 

gya wangsul gumuyu latah | 
sarwi agita-gita | 
yĕn wontĕn tĕtamu rawuh | 
kakalih ayu utama || 

71. Ni Randha Tilarsa gipih | 
angungak tamu kang prapta | 
dangu ngintip-intip bae | 
nyandhak wastra nĕng sampiran | 
sarwi nyangking pawohan | 
manggihi kang lagya rawuh | 

Jayĕngrĕsmi lan arinya || 

72. Randha Tilarsa nabda ris | 
gumĕndhĕng rĕnyah swaranya | 
rumakĕt anak basane | 

anak pundi wismanira | 
lan punapa sinĕdya | 
dingarĕn sira nak bagus | 
dhumatĕng ing dhukuh-ingwang || 

73. Jayĕngrĕsmi muwus aris | 
bibi ingkang kula sĕdya | 
atĕbih watawis-ingong | 
wasta dhĕkah Ngardipala | 
dene wisma-kawula | 
padesa Wanarmartĕku | 
wong papa kawĕlasarsa || 

74. Ni Randha mandĕng ing liring | 
ĕsmu kagiwang ing nala | 
wong iki abagus karo | 
angling alon Ni Tilarsa | 

anak kang wontĕn wuntat | 
sintĕn wastane puniku | 

Ki Jayasmara angucap || 

75. Sadulur-kula puniki | 
nĕnggih rewang kawlasarsa | 

Ni Randha angrĕs manahe | 
anguwuh rare nĕng (n)jaba | 

iki ana dhatĕngan | 
sira susuguha gupuh | 
saduwĕke wong ngarandha || 

76. Anakira pan kakalih | 

ĕstri dĕn undang mring ngarsa | 

(m)bok rara mreneya age | 
ingsun iki katamuwan | 
kabĕh sun aku anak | 
kabĕhe wus padha adus | 
sungana borĕh lan lisah || 

77. Yata Ni wadon Warsiki | 
lan kang raka Ni Sumarsa | 
alĕsu merang ing tyase | 
de kinĕn amanggihana | 
gya dandan Ni Sumarsa | 
lan Ni Warsiki rinipun | 
mring (n)jawi angambil sĕkar || 

78. Asinjang seta mantĕsi | 
kasĕmĕkanira limar | 
awida jĕnar kalihe | 
sĕngkang bapang tuhu pĕlag | 
sumping jabung payudan | 
apapaĕs tuhu luhung | 
anglir puputrĕn ing wayang || 

79. Ni Warsiki animbangi | 
limar pathi sinjangira | 
dĕn-papantĕs tĕnagane | 
kasĕmĕkan lubĕng endah | 
asumping aggrĕk-wulan | 
wus papaĕs kalihipun | 
sami acanggĕh ing priya || 

80. Nulya mĕdal anĕng (n)jawi | 
kakangira anĕng ngarsa | 

lir citra lampahira lon | 

Jayĕngraga mangkya mulat | 
pyuh lupa sariranya | 

Ni Sumarsa sigra lungguh | 
tumungkul lan ari jajar || 

81. Ni Randha amuwus aris | 
marang tamu Jayĕngraga | 
punika arinira (ng)gĕr | 
lintang dening jugulira | 
iya aran wong desa | 
nanging kĕh kang nglamar iku | 
sawiji tan na tinampan || 

82. Sapa baya kang dĕn-anti | 
dhasar wus padha diwasa | 

tan wrin karsanipun anggĕr | 
alon mĕsĕm Jayĕngraga | 
sĕdhĕng yĕn akrama-a | 
yĕn ĕstri sĕkar pamĕku | 
yĕn kasĕp lir ronning kamal || 

650 Sinom 

1. Kasusu surup Hyang Arka | 
wau dĕnnira martami | 

gya cumawis kang dhadharan | 
rampadan atutup saji | 
sadaya wus sumaji | 

Ni Randha alon amuwus | 

lah padha dhadharana | 

anakingsun karo sami | 

lah dharane yĕku suguhe wong randha 

2. Ni Warsiki Ni Sumarsa | 
wong kalih anglaladĕni | 
nĕng ngarsa sami asila | 

Warsiki anata sami | 
pawohanira asri | 
cahyanya sami aluru | 
kasorotan ing pandam | 
wadana anawang sasi | 

sarwi ngrĕmbug pupure alĕlamatan || 

3. Ki Jayasmara punika | 
tansah amandĕng ing liring | 
tansah amaca Takipar | 

tan angsal pamangannĕki | 
yata Rara Warsiki | 
akampuh jingga-mangsĕku | 
asĕngkang natabrata | 
sarta patra sumpingnĕki | 

Ni Warsiki tuhu yĕn sampun apĕlag || 

4. Warsiki lan Jayĕngraga | 
gĕnti mandĕng gĕnti nolih | 
dene ta Ki Jayasmara | 
nrima pinandĕng liring | 

Jayĕngraga udani | 

yĕn pinandĕng kakangipun | 
sĕlor ulate biyas | 
tumungkul tan bisa nolih | 

Jayĕngraga sĕmune rĕmĕn kalintang || 

5. Ni Sumarsa wus uninga | 
yĕn arine Ni Warsiki | 
kĕnyut mring Ki Jayĕngraga | 
lumĕbĕt ing wisma aglis | 
yata wadon Warsiki | 

api lara nibĕng kasur | 
angucap Ni Sumarsa | 
lara apa ta sirĕki | 

ingsun duga laramu lara kasmaran 

6. Wus wisan dĕnnira dhahar | 
ambĕng wus linorod sami | 

Ni Randha aris angucap | 
kabĕh anakingsun sami | 
wartanana wak-mami | 

(ng)gonnira andon anglangut | 
ingsun pituturana | 

sumaur Ki Jayĕngrĕsmi | 

sampun lama (ng)gĕn-kawula anglalana || 

7. Ngulati sanak-kawula | 
warnane ayu linuwih | 
ical saking pagulingan | 
lungane kala ing wĕngi | 
kang bibi tan udani | 
wong sawiji rowangipun | 
sampun kawula parah | 
kĕh nagari tan pinanggih | 

miwah dhusun-dhusun tan ana kampiran || 

8. Gĕtun awlasnya Ni Randha | 
myarsa tutur mangkonĕki | 
lah ta padha sareyana | 
sakĕdhap tangiya malih | 
sarwi nĕrbanga aglis | 
arĕmĕn ingsun andulu | 
duk urip ramanira | 
arĕmĕn nĕrbang kĕpati | 

lah ta Rara Sumarsa amĕta tĕrbang || 

9. Mentar Ni Rara Sumarsa | 
angambil tarĕbang sami | 
sira Ni wadon Sumarsa | 
lan arine si Warsiki | 
sampunnira angambil | 
sapraptane ngarsanipun | 
sira Ki Jayĕngraga | 
anjawil ing rakanĕki | 

lah suwawi kakang sami anarĕbang || 

10. Suwawi kula anĕrbang | 
andika ingkang nyingiri | 
lamun jĕngandika nĕrbang | 
kula cĕluk-cĕluk ugi | 
punapa patutnĕki | 

Ni Randha asru gumuyu | 
alon dĕnnira ngucap | 
lah suwawi kang abĕcik | 

Ni Sumarsa Warsiki umanggung tingal || 

11. Randha Tilarsa angucap | 
adhinira iku dhingin | 

yĕn ramanira anrĕbang | 
karone tansah sumandhing | 
kala kina rumiyin | 
ingsun adarbe tatamu | 
santri bagus utama | 
arĕbut wicara ngĕlmi | 

Jayasmara angucap apa rinĕbat || 

12. Ni Tilarsa lon angucap | 
tinutur karsanirĕki | 
lah nyawa ta lĕrĕsana | 
wajib tiga dan-rasani | 
wajibing Allah ugi | 
lan Rasullolah puniku | 
wajibing mukmin ika | 
kalawan mokale singgih | 

ing Pangeran lan wĕnange iku pisan || 

13. Pangucape ramanira | 
wajibing Hyang Sukma luwih | 
langgĕng anane tan owah | 

Dat Sipat tĕtĕp tan gingsir | 

Allah Tangala wajib | 
mokale rusak lan lampus | 
padha lan nak-anakan | 

apan mokale Hyang Widdhi | 
de Pangeran wĕnange purba wasesa || 

14. Ki Jayasmara angucap | 
punika punapa yĕkti | 
angling malih Ni Tilarsa | 
punika pan wontĕn malih | 

Ki Santri jawabnĕki | 

pan mĕkatĕn jawabipun | 
lah bapa wajibing Hyang | 
andakĕkkĕn jagadnĕki | 
mokal wurung lĕstari dadeyan jagad || 

15. Sumaur Ki Jayasmara | 
bibi yĕn makatĕn nĕnggih | 
yĕn aran wĕnang punika | 
winastanan iku wajib | 
idhĕpe tanpa kardi | 
miyarsa datanpa tutur | 
dadya idhĕpe salah | 

Jayĕngraga nambung aris | 

inggih kakang kathah rĕke wong mangkana || 

16. Dĕn-ran jimmi pangawikan | 
karana kathah kang sisip | 
kawruhe ataha-taha | 

pan ora kalawan Dalil | 
puniku luput ugi | 
ing panyipta-ciptanipun | 

wong mindha amrih siswa | 

ing jaman mangke tan dadi | 

pan ginuyu rĕke kang para ngulama || 

17. Ni Tilarsa mangkya ngucap | 
pun bibi (n)dika-wuruki | 
aywa amiyarsakĕna | 

ing ngĕlmunira kang singgih | 
dhingin pun bibi myarsi | 
pan makotĕn asalipun | 
nĕnggih mokal punika | 
wĕnange tan kadipundi | 
lah punika bapa ing Rasul ucapna || 

18. Lah wajibing mukmin ika | 
mokale lan wĕnangnĕki | 
angling alon Jayĕngraga | 
wajibing Rasul anĕnggih | 
martakkĕn warta jati | 
mokal linyoke puniku | 
kang ingaran utusan | 

lan kĕna ing was-was ugi | 

ing wĕnange urip wĕnang mati wĕnang || 

19. Wajibing mukmin punika | 
angĕstokkĕn warta dutĕki | 
tĕka ing lair batinnya | 
parlu jĕnĕnge puniki | 
lampahnya dĕn-nastiti | 
aja salah ing pangawruh | 
dene mukmin punika | 
mokale yĕn amurbĕki | 

ing wĕnange wĕnang rusak wĕnang pĕjah 

20. Ni Tilarsa malih ngucap | 
ing kina tamuwan ĕstri | 
awasta Ni (m)bok Rubiyah | 
mangkene pangucapnĕki | 
lamun ana wong angling | 
atatanya ing sirĕku | 

apa ta sira Islam | 

paran aturipun ugi | 

umatura Insa Allah iku Sĕlam || 

21. Ki Jayasmara angucap | 
pamirsa kawula bibi | 
ingkang ingaranan Islam | 
ujar uniku asisip | 
panggawe tan lĕstari | 

lir wong asĕmayan iku | 
iku pralambinira | 
kukum sulam nora dadi | 
sayĕktine kukume dinĕkĕk tampah || 

22. Sayĕkti kalampahana | 
yĕn narima ningkah bibi | 
kewan binĕlĕh pamanya | 
ing tindak anut pakarti | 
tan wĕnang ĕsak-sĕrik | 

(ng)gih puniku bĕnĕripun | 
ngucapa salah Sĕlam | 
yĕkti kukum dĕn-lampahi | 

(ng)gih puniku dadose tan wĕnang ĕsak || 

23. Kang salah iku ing ngarsa | 
ing wuri Sĕlame ugi | 

tan wikan amusthi polah | 

Ni Randha amuwus aris | 
galap gampil nak-mami | 
yĕn wontĕna lĕpatipun | 
dahat kapiutangan | 
marang anakingsun kalih | 

Jayasmara sinung bantal kinĕn nendra || 

24. Yata Ni Warsiki ika | 
dangu datan antuk guling | 
ingkang kacipta ing nala | 
amung ta Ki Jayĕngragi | 
katon sasolahnĕki | 
datan kĕna sinalamur | 
tansah wayang-wuyungan | 
sira Ni Rara Warsiki | 

yĕn tan panggih bayĕngsun angur matiya 

25. Sirĕping wong padha nendra | 

Jayĕngraga pinarpĕki | 

tĕka linggih sandhingira | 
sarta awacana aris | 

Jayĕngraga wong sigid | 

usadanana katĕngsun | 

sasat nguripi pĕjah | 

andika dĕn-tulusasih | 

asru kagĕt Jayĕngraga pinarpĕkan || 

26. Angucap ing jro nalanya | 
lah dalah ana bilai | 

iki ta ana rĕncana | 
mingsĕr-mingsĕr ĕnggonĕki | 
kaya paran sun iki | 
mendah yĕn kakang awĕruh | 
kaya pa polahingwang | 
mandah dukane mring mami | 
puluh-puluh lah ta ingsun kapakĕna || 

27. Ki Jayĕngraga angucap | 
lah muliha mirah-mami | 
tanpa ngrasa sira mirah | 
anĕng kene apa kardi | 

Ni Warsiki nyĕkĕli | 

asta gya dĕnnya tumurun | 
yata Ki Jayĕngraga nurut | 
nurut mring wadon Warsiki | 
lampahira tansah akĕkanthĕn asta || 

28. Sapraptanira ing wisma | 
sira Ni wadon Warsiki | 
rinangkul ingaras-aras | 
sapraptaning tilam-sari | 
sarwi dĕn-arih-arih | 

lah sareya mirahingsun | 
sawusira anendra | 
sira Ni wadon Warsiki | 
gya ingapit guguling tinilar kesah || 

29. Mangkana Ki Jayasmara | 
kang kacipta jroning galih | 
sira Ni wadon Sumarsa | 
tansah supĕna apanggih | 
angimpi pulangrĕsmi | 
sakalangkung apulang hyun | 

Jayasmara kacaryan | 
panggihe jro supĕnĕki | 

ngucap ing tyas impĕn apa kang mangkana || 

30. Ni Sumarsa pan mangkana | 
supĕnane duk ing ratri | 
katingal apulang-raras | 
kalawan Ki Jayĕngrĕsmi | 
datan mantra yĕn ngimpi | 
kapanggih apulang-lulut | 
sanglilire anendra | 

(n)jĕnggĕlĕk anulya linggih | 

dangu dĕnnya angangĕn-angĕn supĕna || 

31. Ki Jayasmara punika | 
sanglilirira gya linggih | 
angucap sajroning nala | 
sun kĕna cobaning Widdhi | 
angrasa yĕn bilai | 
anutuh saliranipun | 
anggung maca Istipar | 
ananĕdha Sukmajati | 

lah ta Tuwan amba anĕdha ngapura || 

32. Wayahira mĕh raina | 

Jayasmara Jayĕngragi | 
ngambil toya arsa salat | 
a-Subuh tiyang kĕkalih | 
munggah padha ngastuti | 
wus bakda samya tumurun | 
karsane Jayasmara | 

wus bakda arsa apamit | 

Nini Randha sakalangkung datan suka || 

33. Sang Hyang Diwangkara mĕdal | 
sumilak asirat kuning | 

nulya pamit Jayĕngraga | 
bibi wus kawula pamit | 
arsa nutugkĕn kapti | 
dhatĕng ing Rĕdipalĕku | 

Ni Tilarsa angucap | 

sampun jĕngandika mulih | 

kang sun-tĕdha wisma-a ing kene pisan || 

34. Malar sira Jayasmara | 
sudiya mring anak-mami | 
karo padha pilihana | 
dhudhukuha anĕng ngriki | 
tan mangan sun-labuhi | 
mugi sudiya nakingsun | 
salah tunggal kewala | 

Ni Sumarsa lan Warsiki | 

nanging cacadipun wong desa tur papa || 

35. Ki Jayasmara lon ngucap | 
kula benjing mampir malih | 
yĕn wus tĕkĕng Ngardipala | 
punika yĕn kontung ugi | 
prandene datan lami | 

Ni Tilarsa wuwusipun | 

anggĕr mung wĕkasingwang | 

poma sampun lami-lami | 

wus amanjing trĕsnaningsun marang sira || 

36. Ni Tilarsa nulya (ng)gugah | 
mring Ni wadon Suwarsiki | 
lah wungu-a anakingwang | 
dingarĕn nora anglilir | 

lah kakangira nini | 
arsa nutugakĕn laku | 
dhatĕng ing Ngardipala | 
sira sangonana nini | 

nulya mĕndhĕt usap tangan nĕng sampiran 

37. Saptangan wilis kinarya | 
wadhah jambe suruh gambir | 
lawan tasbĕhira marjan | 
lawan romalipun wilis | 

lan dhĕstharira putih | 

Ni Tilarsa wacana rum | 

Sumarsa kakangira | 
sangonana lisah mandi | 
urab-santun lawan lisah jajĕbadan || 

38. Ki Jayĕngraga angucap | 
marang Ni wadon Warsiki | 

lah nini sira kariya | 
awirya-a anĕng ngriki | 
sira lakiya nini | 
akrama-a ingkang bagus | 
ingsun arsa akesah | 
dhatĕng Ardipala yayi | 

Ni Warsiki wingite asmu karuna || 

39. Wus amit Ki Jayasmara | 
lan arinira tut-wuri | 
dhatĕng dhukuh Ardipala | 
alon lampahe lumaris | 
yata wau kang kari | 

Sumarsa lan arinipun | 
mapan sami karuna | 
kesahe tamune kalih | 

Jayasmara Jayĕngraga gawe branta || 

40. Miwah Ni Randha Tilarsa | 
sakarine kontrang-kantring | 
samya lali ing pakaryan | 
pijĕr ngungun samya branti | 

Nyai Randha trĕsnĕki | 

lah ta baya anakingsun | 

mangsa wandeya cĕla | 

wus bĕgjane anak-mami | 

wus pupusĕn nakingsun aja andhandhang 

651 Dhandhanggula 

1. Wontĕn sanake lanang sawiji | 
karsanira mangke winartanan | 
dhukun Rumbaka wastane | 
baya durung angrungu | 
ariningsun nĕnggih anĕpi | 
anake kang awarta | 

yĕn lunga mĕdhukun | 

Ni Sakĕti kang awarta | 

Ki Wahuda pan lagi agring kĕpati | 
mangke nĕnggih wus waras || 

2. Ki Rumbaka ika lagi prapti | 
kaparĕng kakange ika prapta | 
dĕn-udhuni age-age | 
dĕn-papag samya lungguh | 

Kang Tilarsa punapa kardi | 
amamarasi manah | 

mara gupuh-gupuh | 
sumaur Nikĕn Tilarsa | 
dipun tutur polahe sarwi anangis | 
maring dhukun Rumbaka || 

3. Ki Rumbaka ariningsun kaki | 
anakira iya si Sumarsa | 
sungana tutulak mangke | 
kalih lan arinipun | 

anakira sadina wĕngi | 

ragane kĕnĕng guna | 

kalih padha wuyung | 

manira wingi tamuwan | 

wong amoyang awasta Ki Jayĕngragi 

lawan Ki Jayasmara || 

4. Ki Rumbaka ngucap ĕsmu runtik | 

Ni Tilarsa apa raganira | 
dĕnnira angrĕksa rare | 

saking panyananingsun | 

Ni Warsiki sampun apanggih | 
lawan ta tamunira | 

Jayĕngraga iku | 
angucap Randha Tilarsa | 
nora nyana manira sawiji-wiji | 
mĕsĕm Nikĕn Usaha || 

5. Anging ta yayi Ki Jayĕngrĕsmi | 
lintangipun yayi apracaya | 
yĕn sun-dulu ing laire | 

wikan sanyatanipun | 

yĕn sun-dulu Ki Jayĕngrĕsmi | 

dudu wong sowoara ] 

ragane wong luhung | 

mĕsĕm Ki dhukun Rumbaka | 

sampun ungkul kabisan dadya ling-aling | 

dĕnnya mrih pakandĕlan || 

6. Mapan wontĕn salokaning singgih | 
kadi sang Baka tapa ing rawa | 
busana dadya lingane | 

akĕh pandhita muhung | 
abisane ginawe mandi | 
dĕnnya amrih kandĕla | 
poma aywa tungkul | 
walĕr saking kang mangkana | 

Ni Tilarsa pangucape ĕsmu tangis | 
apa ta yĕn mangkana || 

7. Wikan siya iki Jayĕngragi | 
rare anom rada amalĕnthang | 
katarĕng ulat basane | 
satingkahe asĕmu | 
anakira wadon Warsiki | 
rewange adol tingal | 

Ki Rumbaka muwus | 
tan linyok ujar-manira | 

Ni Warsiki sĕmune angatarani | 
rada wani wong lanang || 

8. Ki Rumbaka anake pawĕstri | 
wastanipun Sukĕli punika | 
wus ana papacangane | 

nanging tan pĕgat wurung | 

Ki Rumbaka ĕsmu wawadi | 
karane dĕn-lalawas | 
amrih wurungipun | 
anging angulati marga | 

Ki Tanurat sĕmune tan dĕn-karsani | 
karane dĕn-lalawas || 

9. Ki Rumbaka rabine dĕn sĕngi | 

Ni Usada miyanga nganglawat | 
lawan Ni Sukĕli mangke | 

lah miyanga karuhun | 
anakingsun babo Sukĕli | 
lawadĕn kakangira | 

Ni Sumarsa angluh | 
nĕnggih kaya kĕna guna | 
kakangira karo padha lara kingkin | 
padha lunga anglawat || 

10. Sapraptanira mangke ing jawi | 

Ni Sukĕli aris dĕnnya tanya | 
uwa apa wiwitane | 

kakang Sumarsa wuyung | 
marmanipun atĕmah agring | 
lah uwa popoyana | 

Ni Tilarsa muwus | 
ingsun wingi kadhayohan | 
wong amoyang awasta Ki Jayĕngrĕsmi | 
lawan Ki Jayĕngragi || 

11. Ni Sukĕli anukma ing galih | 
duduwa wingi kang liwat ika | 
kang akĕh sĕmang wirage | 
sadalu uni ketung | 

sapolah sawĕngi kĕpi | 
kang liwat wingi ika | 
sun-singgih andarung | 
wruha yĕn mampir ing kana | 
sun-anginĕp sawĕngi anglĕladĕni | 
dimĕn lĕnglĕng katiga |[ 

12. Ni Sukĕli anukma ing ati | 
nora mantra lan wong liwat ika | 
dĕn-tandhing papacangane | 
karana sun-prih wurung | 

Ni Sukĕli sĕmu wiyadi | 

ingsun yĕn pinĕksa-a | 

dening ramaningsun | 

malaur ingsun matiya | 

nora laki angur ingsun angĕmasi | 

angur rara bĕraha || 

13. Sampun prapta Ki Rumbaka linggih | 

Ni Sumarsa ika tiningalan | 

mĕh suwung ilang sĕnĕnne | 
supĕnane ginugu | 
awasana atĕmah agring | 
rarasing jro supĕna | 

Ni Warsiki iku | 
polahe Ki Jayĕngraga | 
kang dĕn-gugu ing tilam kantu kĕpati 
marmane dadi edan || 

14. Saya anglĕs larane kĕpati | 

Ni Warsiki lawan Ni Sumarsa | 
mĕh lali toh jiwanggane | 

Ni Tilarsa andulu | 
ing anake anjrit kapati | 
dhuh nyawa anakingwang | 
ramanira rawuh | 
lah nyawa sasĕgahana | 

Ni Warsiki tangise anjrit kapati | 
dhuh kakang-ingsun prapta || 

15. Tatanggane tiga sami prapti | 
lanang wadon samya anglalawat | 
kang tangis umyang arame | 
muwus malĕs anawus | 

lah ta parendene nglih iki | 

andina nora sanja | 

ingsun ora ngrungu | 

angucap randha Tilarsa | 

lara mangke anakingwang lagi wingi 

pangaluhe alara || 

16. Sampun kondhang Ki Dhukun puniki 
sigra dĕnnira masang tutulak | 
gupuh dĕnnya muluk jambe | 
padianane sasĕntul | 
dipun-puluk nora na kari | 

tĕkan suruhe pisan | 
warata sĕgulung | 
ilat malĕpuh sawaja | 
kalĕtĕngĕn angowĕh niba ing siti | 
dĕn-kĕraha camĕra || 

17. Ki Rumbaka rabine dĕn-sĕngi | 

Ni Usada lah yayi muliha | 
lumakuwa dipun-age | 
ambilĕn ladingingsun | 

Ki Wahuda asung wajani | 

Panurat waja ika | 

anĕng Karangulu | 

kang ingutus nulya mentar | 

nulya prapta Panurat dipun-tanggapi | 

dening dhukun Rumbaka || 

18. Nulya ngambi pawohaning wanci | 
jambe anom wus tinulis rajah | 
lawan suruh tĕmu-rose | 

Ki dhukun karsanipun | 

Ki Rumbaka angĕsthi puji | 

-ning Kala-gila munggah | 
ing suruh puniku | 
saranane Ni Sumarsa | 

wus sinĕmbur kang agring kalih wus nglilir | 
maksih ngĕmu asmara || 

652 Asmaradana 

1. Warnanĕn Ki Jayĕngrĕsmi | 
lĕpas dĕnnira lumampah | 
wong roro lawan arine | 
samarga apagunĕman | 
atakĕn-tinakĕnan | 
sasolahira ing dalu | 

pan sira wus kinawruhan || 

2. Kaya wanĕh amangsiti | 
ingsun maring polahira | 

Ki Jayĕngraga ature | 
adhuh kakang apan nyata | 
anging sun-kapakĕna | 
tan mariya sampun antuk | 
bilih warising sarira || 

3. Wite kakang ingsun ajrih | 
lĕnggana awarta tuwan | 
tan saking ingsun mulane | 
ingsun kakang pinidosa | 
angling Ki Jayasmara | 
adhuh yayi ariningsun | 
bisa karya pasĕmbitan || 

4. Ewuh kawruh iku yayi | 
lamun kirang ing pangrĕksa | 
kang angrusak lampah rĕke | 
luputa dĕnnira tampa | 
rusak kang tatakrama | 
atĕmah cumulu-duru | 
kakang manira anĕdha || 

5. Eling-eling aywa lali | 
ing wangsit yayi punika | 
pan tan ana wipalane | 
akĕh uga wong tan arsa | 
ing lampah aywa lena | 
dipun nastiti ing laku | 
aywa lumaku dursila || 

6. Kang rayi dipun amanis | 
dĕn amurah tanganira | 
dipun-arum pangucape | 

dĕn-asuci ing tyasira | 
ulat lan sĕnĕngira | 
sampun kundur dening ayu | 
sampun karakĕt ing dunya || 

7. Ing atinira ta yayi | 

sampun pĕgat pujinira | 
dĕn-asru widi Hyang Manon 
aywa angambah larangan | 
-ing Hyang iku tan wĕnang | 
wontĕn ta salokanipun | 
nĕnggih saking kapujanggan 


7 (Jayĕngrĕsmi kalihan adhinipun dumugi ing rĕdi Ujungan) 

Lampahipun Jayĕngrĕsmi kalihan adhinipun dumugi ing rĕdi Ujungan, 
dhusun Simpar isi tiyang sĕpuh-sĕpuh ingkang sampun kasupĕn dhatĕng 
tatakrama, nanging sugih kagunan, karawitan, dhalang, kĕmasan, mranggi lss. 
Lajĕng nĕrusakĕn lampah dumugi Sidapaksa, kĕndĕl ing palerenan, wontĕn 
gamĕlanipun jangkĕp. Ugi wontĕn buku-buku kapurih maos Jayĕngraga botĕn 
sagĕd jalaran tĕmbangipun Palugangsa. Jayĕngrĕsmi suka tuladha 
swantĕnipun arum. Dumadakan wontĕn Kaki Tuwa mrĕpĕki lan pitakĕn 
wigatosing lampahipun kĕkalih. Jayĕngrĕsmi balaka. Ki Tuwa wau ahli sastra 
kapujangganipun Ĕmpu Yogiswara. Kajawi mangĕrtos bab buku mawarni- 
warni, ugi ahli petang. Miturut petanganipun Ki Tuwa, lampahipun kadang 
kĕkalih badhe angsal damĕl. Kadang kĕkalih sami angsal piwulang 
kasusastran lan petang warni-warni, lajĕng sami nglajĕngakĕn lampah 
dhatĕng Ngardipala. 

Kaca 70 - 76 

652 Asmaradana 

8. Dasa-sila wastanĕki | 

sila lungguhing lumampah | 
sadasa prakara kĕhe | 
nĕnggih rĕke salokanya | 
dhingin ika waweka | 
santika dasa-silĕku | 
kaping pate munasika || 

9. Ping lima gorastra yayi | 
ping nĕmipun parisuda | 
ping pitu nir naya ranne | 
kaping wolu lana ika | 
kaping sangane iya | 
karuna-murti rannipun | 
jangkĕpe kaping sadasa || 

10. Paksa gumisa sun yayi | 
apitutur marang sira | 
kĕwuhan ing lampah dhewe | 
ingsun yayi durung wikan | 
pindhaning rowang lumampah | 
sira yayi lawan ingsun | 

lah sami tuntun-tuntunan II 

11. Lĕpas lampahe lumaris | 
prapta ing wukir Ujungan | 
kapungkur ing Luraharo | 
sumĕngkĕng gigir parwata | 
akĕh desa kamargan | 
marga kĕh simpanganipun | 
marganya sunya asimpar || 

12. Sumĕngkĕng gigir anolih | 
mawungu lan kalĕnglĕngan | 
tumingal ing lurahane | 
akĕh desa kang kawuryan | 
kongang ing Wanamarta | 
Siluhung katon angunggul | 
kadya akĕn awangsula || 

13. Ing Tani ika kaĕksi | 
aputih karĕthap pelag | 
pating paluncar kukuse | 
sakĕhing desa kawuryan | 
nora tanpa kukusa | 

ana anggaru maluku | 
lumaris Ki Jayasmara || 

14. Marga jro jurang arumpil | 
anut tĕpining parangan | 
siluk-siluk marga rĕjĕng | 
sĕlanya atundha-tundha | 
ing parang sinarasah | 
lumut awilis ing watu | 

lir amĕdhar ing kurimang || 

15. Swaraning giri kumrisik | 
hĕr muncar saking ing parang 
angĕnani sigrong-sigrong | 
kongkang munya babarĕngan 
kadi wong sasĕmayan | 

ing benjang ngalĕbu parung | 
abela ing kakung pĕjah || 

16. Sela gĕng angapit margi | 
marang ginggang alĕmpitan | 
alikak-likuk margane | 

anut tĕpining luh parang | 
pacĕt lir atitindha | 
kadulu pating palĕngkung | 
anĕng ron miwah ing sela || 

17. Sumĕngka lampahira ris | 
sĕmuning tyas muga-muga | 
kalĕson lampahira lon | 
araryan lungguh tumingal | 
dhukuh taruka anyar | 
lagya wontĕn madya taun | 

anglut ngajĕngakĕn Simpar 

18. Kang adhukuh tuwa-tuwa | 
wus lali ing tatakrama | 
kaya duk anom polahe | 
agung (m)bĕdhĕl palĕngkĕngan | 
anggung agugujĕngan | 

bisa mamĕtokkĕn guyu | 
karamyaning bocah-bocah || 

19. Sing gawe wus dĕn-lakoni | 
sĕkaliring pagaweyan | 

ing kina kala anome | 
wisaya ring karawitan | 
apandhe akĕmasan | 
asungging wisayanipun | 
mĕranggi miwah amayang || 

20. Sing ringgitan dĕn-kewuhi | 
amayang purwa wus bisa | 
kaya dhadhalang polahe | 
miwah yĕn wayang carita | 
akĕh wong kang angundang | 
karucil wisayanipun | 
miwah yĕn andongĕng bisa || 

21. Nora na kang dĕn-guroni | 
angawula ing pandhita | 
warĕg sinung cipta mangke | 
dĕrĕng angsal papagĕran | 
malah tĕkĕng ngatuwa | 
kaya duk walakanipun | 
mulane manjing ing sunya || 

22. Sing (m)bawani wong utami | 
tinĕpa kirang aksara | 
kadhang-kadhang paksa rare | 
kadhang paksa wong susila | 
kadhang paksambĕg tapa | 
kadhang rĕksa wruh ing laku | 
kadhang pĕksa amiweka || 

23. Akĕh desa kang dĕn-(ng)gonni | 
pan dĕrĕng gĕnĕp sawarsa | 
prawan asring amĕt ĕnggĕn | 
akĕh kang angayo ala | 

kĕdah anĕng Ngasimpar | 
karane angungsi (ng)gunung | 
adhĕkah ing Sidapaksa || 

24. Saksana dĕnnya lumaris | 

Jayasmara Jayĕngraga | 
sarya andulu desa kĕh | 
akathah desa kawuryan | 

gaga-nya lurah-lurah | 
kara-nya nut pinggir lurung | 
anjujug ing Sidapaksa || 

25. Tulakan tirah ing margi | 
pararyanan wong adagang | 
tan pĕgat ponang wong rĕrĕn | 
mandira nom tumaruna | 
adus Ki Jayasmara | 

lawan Ki Jayĕngragĕku | 
sampun sami parĕng mĕntas || 

26. Sampunnya busana kalih | 
alinggih anĕng mandira | 
asĕpi ponang wong rĕrĕn | 
kĕsĕpĕn Ki Jayasmara | 
angling Ki Jayĕngraga | 

lah mampira kang mring dhukuh | 

[-] || 

27. Apĕnĕt yayi puniki | 
bilih wontĕn pararyanan | 

tur awĕh pangan ing mangko | 
riris alit sampun niba | 
lah yayi rumiyina | 
prandene sun atut pungkur | 
lumaris Ki Jayĕngraga || 

28. Nĕnggih parĕrĕnan asri | 
parĕrĕnan wong dagang | 

Ki Jayĕngraga nabda lon | 
punika ya papatanyan | 
nĕdha sami araryan | 

tan wontĕn sisikunipun | 
sarawuhira gya raryan || 

29. Wong kalih samya alinggih | 
anĕpi kang parĕrĕnan | 

tan ana atunggal ĕnggon | 
dangune mapan mangkana | 
risaksana tumingal | 
gamĕlan akĕh kadulu | 
iki baya kang amantya || 

30. Salung gambang rĕbab suling | 
gubar kĕndhang lawan guntar | 
calapita orong rame | 
calĕmpung anĕng papaga | 
bĕndhĕng lawan nuragan | 
sanepa lawan balĕdug | 
kacaryan Ki Jayasmara || 

31. Asuwe tan ana mijil | 

miwah kang wong liwat (n)dalan | 

kang aduwe pamarantĕn | 
saksana mangke tumingal | 
layang Suluh Rĕtna-ja | 

Ki Jayĕngraga ingutus | 
lah yayi amamaca-a || 

32. Layang ginayuh tumuli | 
sinukma winacĕng driya | 

Ki Jayasmara dĕlinge | 
yayi dĕn-asru amaca | 
angling Ki Jayĕngraga | 
dĕrĕng sagĕd ta pukulun | 
kakang sĕkar Palugangsa || 

33. Lah kakang wurukĕn mami | 
apan tĕmbang Palungangsa | 
dĕrĕng tama ing tĕmbange | 
lah kakang andika waca | 
Jayasmara pratama | 
ginangsul swaranira mm | 
pindhane amikat swara || 

34. (ng)Garjita tyasira tangi | 

Ki Tuwa dĕnnira nendra | 
pan awuru maju gĕnje | 
tumurun maring patamyan | 
Ki Jayasmara wikan | 

Ki Tuwa alon amuwus | 
ki putu samya linggiha || 

35. Tumulya anyapa aris | 

Ki Tuwa mring tamunira | 
dhatĕng pundi putu mangko 
miwah rĕke wismanira | 
anyar putu kawuryan | 

Ki Jayasmara tumurun | 
kula saking Wanamarta || 

36. Wong umbaran ingsun Kaki 
kang kasĕdya Ngardipala | 
tĕbah baya saking kene | 
Kaki Tuwa awawarah | 
nora patiya tĕbah | 
manawi ta tigang lauk | 
kajujuging Ngardipala || 

37. Sabĕnne saba ing ngriki | 
siswane Ki Amongkarsa | 
sampun salah tampi mangke 
ingsun atakon sajarwa | 
putu apa sinĕdya | 

Ki Jayasmara amuwus | 
inggih Ki Sĕh Malangkarsa | 

38. Awasna punapa kaki | 
dĕnnira Sĕh Malangkarsa | 
sampun salah tampa mangke | 
Ki Jayasmara angucap | 
pawong sanake kuna | 

duk angumbara ngalangut | 
angaji (ng)gunung Pacira || 

39. Ki Tuwa amardi angling | 
punapa putu sinĕdya | 
sun-tingali putu mangke | 
asĕmu kaprihatinan | 
Jayasmara sajarwa | 
anglati sanakingsun | 
ĕstri ilang lan cĕthinya || 

40. Sun-ulati tan kapanggih | 
kĕdĕran ing nungswa Jawa | 
anging tan ana wartane | 
yĕn mati utawa gĕsang | 
paran (ng)gĕn ngulatana | 
muksane sumĕngkĕng gunung 
bilih wontĕna awarta || 

41. Ki Tuwa awas ningali | 
adhuh kaki putuningwang | 
aja ge sira gung atĕn | 

lah iku sun-gugujĕngan | 
sun nuli kĕn petangan | 
saparanne dagingipun | 

Ki Tuwa nulya winarah || 

42. Tambangraras arannĕki | 
duk alit mila punika | 

Ki Tuwa ametang age | 
dĕn-ruruh ing palintangan | 
Jadi lintange ika | 
bĕcike iku anusul | 
agĕsanga manggih bagya || 

43. Ki Jayĕngraga ngyĕktĕni | 
ing petangane Ki Tuwa | 

Kaki Tuwa ingsun mangke | 
lah pitungĕn araningwang | 
Jayĕngraga punika | 

Ki Tuwa sigra angetung | 
tumiba ing lintang ngamal || 

44. Lintang iku gĕni kaki | 
amukti nora na lawan | 
mung ing sagara rusake | 
iku kĕni ing naraka | 
karane iku rusak | 

tan kĕna amungsuh banyu | 

rusake anĕng sagara 


45. Kakĕnan Ki Jayĕngrĕsmi | 
ing petangane Ki Tuwa | 
lah etungĕn ingsun mangke | 

Jayasmara araningwang | 
aglis sira ing petang | 

nuju lintang Ngamal iku | 
tunggal lawan arinira || 

46. Angling anukma ing ati | 
tuhu bisa Kaki Tuwa | 
amanoara wuwuse | 
manira kaki anĕdha | 
punapa lamat tuwan | 
sanakingsun kang sun-ruruh | 
kapanggihe lawan ora || 

47. Aglis saure aririh | 

Kiyai Tuwa mamarah | 
sampun walang-galih mangke | 
pan kapanggih ing petangan | 
wus anĕng Ngardipala | 

duk lungane ingsun-wĕruh | 
birai marang ing priya [| 

48. Kadi winĕlĕgan mangkin | 
lir siniram ing amarta | 
dening warta jati kabĕh | 

Kaki manira pamitan [ 
age prapta ing sĕdya | 

Ki Tuwa angampah asru | 
dening lagi sangĕt na-as |[ 

49. Yĕn sampun nalika jati | 
putu sawĕg tumindaka | 

Ki Jayasmara dĕlinge | 
ingsun Kaki warahana | 
ing wilangane sangat | 

Ki aglis atutur | 

ing sangat catur prakara || 

50. Sangat sakawan puniki | 
lumampah dalu lan siyang | 
ĕngĕtĕna ing lakune [ 
karuhun Mati punika | 

Ebĕn kaping kalihnya | 
kaping tiga Rĕhĕn iku [ 
kaping pat Ihrak wastanya || 

51. Mangali Jaki puniki | 
minulyakkĕn ing Pangeran | 
rahayu tan na cacade | 
barang-barang si pakaryan | 

miwah kita yĕn aprang | 
syuh sirna mungsuhirĕku | 
raharja lir mas kumambang || 

653 Maskumambang 

1. Ing bĕcike umarĕk maring narpati | 
lan marĕk punggawa | 

lamun anak mĕtu bĕcik | 
ing sangat Jaki punika || 

2. Lamat maratapa dhasaripun alim | 
asabar ngulama | 

iku pamanggihe ugi | 
abĕcik utawa ningkah || 

3. Kang awasta Mangali ngĕmbĕn puniki 
bĕcik iku ora | 

ala iku ora ugi | 
pakantuke mung satĕngah || 

4. Kaping tiga ĕrĕhĕn puniku singgih | 
sipat angin ika | 

suwung pamanggihe ugi | 
kang sipat gĕni punika || 

5. Yĕn kalanira umarĕk ing narpati | 
tanpa bara-bara | 

malah dadi sukanĕki | 
mĕnĕng Ki Tuwa tan ngucap || 

6. Jayĕngraga nambungi anabda aris | 
pan sami punika | 

mĕdhĕl pranĕsane ugi | 
bisa-a mamĕtu ajar [| 

7. Pan gawokan sabarang karya tan sisip 
pan sun-gawe mokal | 
sawignyane wong puniki | 

pasthi ana kang alĕpat || 

8. Lah suwawi Kaki ajarwa-a malih | 
ingsun warahana | 

sabarang caritanĕki | 

Kaki pajarĕn sadaya || 

9. Alon ngucap Ki Tuwa sambung aririh 
duk ingsun walaka | 

tan na pilih barang kardi | 
ing kina duk angumbara || 

10. Anĕng gunung Pacira puniku dhingin | 
lami nĕng Pacira | 

usul ingkang kula aji | 
tamat Tipĕk ukummolah || 

11. Lama-lama akĕh wong ngaji maring mami | 

Nahwu lawan Sarap | 

miwah Usul-suluk sami | 
akĕh kang wong lunga tĕka || 

12. Mung sawiji ingkang dumng myarsa sami | 
ngĕlmu pipingitan | 

basa kawi ingsun sugih | 
kawi saking kapujanggan || 

13. Wikaningsun kawulane iku nguni | 
nĕnggih sangkanira | 

saking ĕmpu iku nguni | 
wasta Ĕmpu Yogiswara || 

14. Kawi saking Bratayuda Udayani | 

Arjunawijaya | 

Wiwaha lan Boma-tĕki | 
lan praja Sambang-salukat || 

15. Ing Madanasraya Asmaradanĕki | 

Canthaka Wijatya | 

Ramayana Sastra-niti | 

Santa-wacana rowangnya || 

16. Candramuka mulanya Pustaka-adi | 

Kalima-usada | 

piturut ing Hyang puniki | 
katurun ing Kawiradya || 

17. Beno Suprasena Jiwatma sotani | 

Nyapawitra tunggal | 

lawan Kurawasrayĕki | 
miwah ta Sambang Lalana || 

18. Gathotkaca Limananyana palabdi | 
sikĕp sirna ilang | 

tingkahe wanggara ugi | 
ing panah putus sastranya || 

19. Danurwenda putus angolah turanggi | 
putus limanira | 

kaliotrane misani | 
sugih kuda panĕgaran || 

20. Panggĕritan lago siksa putu-mami | 
pan sampun pratama | 

ing karawitan wus wasis | 
ing wayang ringgit gamĕlan || 

21. Nora luput prapta ponang boga bukti | 
lĕpas tiningalan | 

anak putu sadayĕki | 

sisanira mawi boga || 

22. Lĕgĕn tĕbu woh-wohan kĕh warni-warni | 
sĕdhah wohan miwah | 

toya ing cunthang sumandhing | 
laladĕn pĕpak sadaya || 

23. Kyai Tuwa pangandikanira aris | 
lah padha linggiha | 

Ki Tuwa nyugatĕng tami | 
lah putu sami dhahara || 

24. Anak putu kabĕh mareneya sami | 
padha sogata-a | 

marang ing tatamu-mami | 
aja na agagalangan || 

25. Jayĕngrĕsmi kawĕkĕn micarĕng galih | 
baya tĕmĕn uga | 

kabĕh tuture ing mami | 
wus wisan dĕnnya dhadharan || 

26. Wus linorod nyamikan lumintu prapti | 

Ki Tuwa lingira | 

marang anak putunĕki | 
miluwa tamiyan sira || 

27. Tuduh dalan baliya simpangan bĕcik | 
yĕn nora rinilan | 

aja lĕnggana sakapti | 

wus mangkata putuningwang || 

28. Praptĕng mangsa sampun walang-galih malih | 
panggih kang sinĕdya | 

Jayĕngasmara wus pamit | 

Jayĕngraga tansĕng wuntat || 

29. Lampahira Jayĕngraga Jayĕngrĕsmi | 
titiga rowangnya | 

lawan kang atuduh margi | 
kang tinut margi simpangan || 

30. Anut tĕpi-tĕpining pagagan asri | 
taruntun banjaran | 

dinulu tan pati tĕbih | 
ing Ngardipala prĕnahnya || 

31. Gigir wetan kongas masjide kaĕksi | 
lah uwis baliya ] 

ingsun alaju pribadi | 
anut tĕpining srĕngkara || 

654 Dhandhanggula 

1. Dyan warnanĕn dhukuhe kaĕksi | 
ing Ngardipala iku kawuryan | 
katon amunggul masjide | 
muncar mastakanipun | 
rinumpaka linepa putih | 
kasĕnĕnnan raditya | 

alĕp yĕn dinuju | 
wali kadhĕp kapawanan | 
kĕdhap-kĕdhap kadya ngawe ingkang prapti 
kadya kĕn malĕbuwa || 

2. Enggar manahe Ki Jayĕngrĕsmi | 
tumingal mangke tatandurannya | 
kitri asangkĕp rakite | 

tinon asri anglangut | 

pucang dĕnta lan pucang ranti | 

samya ambabar mayang | 

gandane sumrubut | 

sawĕdharing mayang mĕkar | 

kadya gĕlunging dyah lukaring pulang sih | 

sajroning papajangan || 

3. Pala gumantung wohnya andadi | 
manggis kapundhung jirak kokosan | 
drĕsana langsĕp lan durĕn | 

woh ijo lawan sĕntul | 

lan abawang wunglon kĕcapi | 

wohnya aglar ing marga | 

lĕpasing amupu | 

padha jajar-jinajaran | 

wohira glar kang rondhon salak kadadi | 

jambu wor ambaranang || 

4. Alon-lonan dĕnnira lumaris | 

Jayasmara marang arinira | 
sampun prapta banjarane | 
lĕngĕng arsa andulu | 
upacaranira angrawit | 
warnaning kang kusuma | 
kawuryan alangut | 

ajajar lawan amirah | 
parijatha tinata jaga kasturi | 

Jayasmara kacaryan || 


8 (Dhusun Ngardipala, padhepokanipun Sĕh Malangkarsa) 

Dhusun Ngardipala, padhepokanipun Sĕh Malangkarsa, kinubĕngan dhusun 
lĕr kidul wetan kilĕn, padhepokanipun para sĕkabatipun. Jayĕngrĕsmi 
nyariyosakĕn wigatosing lampah ngupadi mbakyunipun. 

Sĕh Modang ing bang kidul nate nyumĕrĕpi lampahipun tiyang ĕstri kalih 
saking Wanamarta, wasta Selabrangta kadhĕrĕkakĕn Ni Cĕnthini. Sĕh 
Malangkarsa mirĕng, bilih Rubiyah ingkang kadhĕrĕkakĕn cĕthi wau wontĕn 
ing Wanataka, wartosipun ipenipun Sĕh Mangunarsa. Dumadakan katungka 
sowanipun Ki Monthĕl utusan saking Wanataka, mbĕkta sĕratipun Sĕh 
Amongraga katur Ki Bayi Panurta. Ki Monthĕl nglajĕngakĕn lampah dhatĕng 
Wanamarta. Jayĕngrĕsmi Jayĕngraga dhatĕng Ngardisalah badhe sami 

amartapa, jinurungan dening Sĕh Malangkarsa. 
Kaca 77-84 


Jilid 11 - Kaca : 77 

654 Dhandhanggula 

5. Kĕmbang abang ajajar lan putih | 
kĕmbang kuning jajar lawan nila | 
tuturutan upamane | 

tinon asri anglangut | 

yĕn winawang kang pendah tulis | 

mangke upamakĕna | 

warnane dinulu | 

yĕn pasara pĕngeberan | 

yĕn dododa ruruwitan upamĕki | 

rinĕngga pinarĕman || 

6. Patani ika tinon angrawit | 
atarab gambar abatur sela | 
ukir-ukiran watonne | 
ginalaran pring tutul | 
apalisir jingga kasturi | 

Ki Jayasmara mulat | 

tulise kadulu | 

sinurat gambar naraka | 

kang sasisih tinulis swarga di luwih | 

Jayĕngraga karĕnan || 

7. Lintang sukane Ki Jayĕngrĕsmi | 
lawan sukane Ki Jayĕngraga | 
upacarane arame | 
lampahnya mandhĕg mangu | 

Jayĕngraga angling ing ati | 
pangalĕme kalintang | 

Jayasmara muwus | 

bisane Ki Malangkarsa | 

bagus anom pandhita asramĕng budi | 

tur putus ing aksara || 

8. Masjid agung linepa angrawit | 
tinundha tiga apayon sirap | 
lawang ingukir tangkĕbe | 
kinikisan pring wulung | 
gĕgĕlaran kasah kalimis | 
wirancak-suji kĕmbang | 
rĕsik nataripun | 

katongan pujangga puspa | 
kapurancak sakĕhe kĕmbang awangi | 
munggĕng tĕpining tirta || 

9. Akĕh kaume padha ngidĕri | 
rewange padha amangun tapa | 

Sĕk Pariminta kang bang lĕr | 

Sĕk Modang kang bang kidul | 
ingkang wetan Sĕk Amongsari | 
kilĕn Sĕk Trĕsnaraga | 

samya mangun ayu | 
tan pĕgat bĕkti maring Hyang | 
antya anĕm-anĕm sira samya bĕkti | 
tan akulinĕng dunya || 

10. Sĕk Malangkarsa ta anĕng masjid | 
wikan lamun yĕn sanake prapta | 
susugun bungah manahe | 
dĕnnya sung salam asru | 

Malangkarsa ika nuruni | 

sigra anjawat tangan | 

arine dĕn-rangkul | 

asung bĕkti Jayasmara | 

asugata Sĕk Malangkarsa lingnya ris | 

bagya yayi dhatĕngan || 

11. Alama ingsun ora kapanggih | 
saking panarkaningsun ing sira ] 
singgih wus palĕstra mangke | 
lami nora katĕmu | 

kaya ana tridasa warsi | 
duk ana ing Pacira | 
sring sun-ucap dalu | 
kangĕn yayi sun mring sira | 
anauri wacana Ki Jayĕngrĕsmi | 
kakang kawula nĕdha || 

12. Dĕn-lirik mangke Ki Jayĕngragi | 
punika yayi awasna paran | 

Ki Jayasmara saure | 
sanak manira dulur | 

Malangkarsa amuwus aris | 
yayi dĕn-apracaya | 
nora beda ingsun | 
yayi dene sun sasanak | 

Jayĕngraga sumaur wacana aris | 
kakang manira nĕdha || 

13. Dĕn-bĕkta mantuk Ki Jayĕngrĕsmi | 

Ni Ulangan sanakira prapta | 

kang sira ruruh lawase | 

Ni Ulangan agupuh | 

dĕnnya nyapa bageya yayi | 

wus anggĕlar kalasa | 

rarene dĕn-ruruh | 

asasaos apucangan | 

wus sumaji pucangan angancarani | 

lah yayi amucanga || 

14. Gupuh-gupuh arsa amĕmuji | 

Ni Ulangan arsa olah-olah | 
nora nganti ing rowange | 
maring pawon agupuh | 
arsa ngambil sira kuwali | 

dandang cinandhak sigar | 

tugĕl tumangipun | 

kang rerewang taragalan | 

kulit keyong ginĕcĕg singgih kĕmiri | 

kimpul dinalih barang || 

15. Tatanggane padha ngudanĕni | 
yĕn Kiyai mangkya katamuwan | 
anom tur bagus warnane | 
parawan sami rawuh | 
lingsĕnira angrĕrewangi | 
sigra-sigra ing lampah | 

Ni Wulanjar kidul | 
ramane mangkya atanya | 

Ni Wulanjar marang ngĕndi sira nini | 

Kiyai kadhatĕngan || 

16. Parawan ika pating kalĕsik | 

Ki Jayĕngraga paranning tingal | 
mambu-ati pangucape | 
kang sawĕnĕh amuwus | 
baya ika anĕnontoni | 
baya sira dĕn-lamar | 
lamun ni (m)bok iku | 
sĕdhĕng yĕn angguguyuwa | 
amrih paran olĕha kayĕn-sun iki | 
mudha Rara Kasiyan || 

17. Bu-lah kang kaya sira puniki | 

Rara Diryasa gĕnah sarupa | 
parawan bangkit ing gawe | 
sauripun asĕndhu | 

salah tunggal parawan singgih | 
ingsun iki karuwan | 
lamun mindha jugul | 
kaya ora kaduk mudha | 
kadadawan wuwuse asĕmu runtik | 
dadya ulĕng-ulĕngan || 

18. Rara Kĕmprĕng tansah gorah-garih | 
mĕtu (n)jaba (n)dadak kowang-kowang | 
kaya kapinjal polahe | 

tan pĕgat manjing mĕtu | 

Jayĕngraga dĕn-kalĕnjĕn | 

polahe atĕnaga | 

lingsĕme angangsu | 

mĕtu (n)jaba ragan-ragan | 

buyung waluh dĕn-kĕmbang dĕn-patut suling | 

tĕmbange Jagamangsa || 

19. Olah-olahan matĕng sumaji | 

Ni Ulangan wusing olah-olah | 
angutusi ing rowange | 
kinĕn sasaji sĕkul | 

Ni Ulangan asaji warih | 
nulya alĕkas dhahar | 
wusa imbuh sĕkul | 
mangkana Sĕh Malangkarsa | 
tatamune anulya dĕn-ancarani | 
lah yayi atĕdhaka || 

20. Ki Malangkarsa alon ngecani | 
salaminira amangun tapa | 
angilangi kanĕpsone | 

tuhu amangun ayu | 

anging lamun ana tatami | 

ingkang ngecani sarak | 

lir adhahar sĕkul | 

bisa ningitakĕn lampah | 

riya kibir sumĕngah kang dĕn-singgahi 

asri asih Hyang Sukma || 

21. Ki Jayasmara ngundikĕng galih | 
si kakang bisa anukmĕng lampah | 
dĕn-singitakĕn lampahe | 

netya katarĕng sĕmu | 

sumĕngahe kang dĕn-singgahi | 

lir nuhoni tan wikan | 

kadya nukmĕng laku | 

tan ayun kabayan jara | 

kang sawĕnĕh lampahe karaga rai | 

sampun dĕnnira dhahar || 

22. Suruping Arka gumantyĕng wĕngi | 

Ki Malangkarsa ika sĕmbahyang | 
wĕktu Mahĕrib wayahe | 

Ki Jayasmara tumut | 
wusnya bakda linggih surambi | 
lawan Ki Jayasmara | 

Malangkarsa muwus | 
yayi paran jujugira | 

Jayasmara sumaur wacana aris | 
kakang jujug-manira || 

23. Dĕningsun (n)jujug kakang mariki | 
angulati kakang sanakingwang | 
ĕstri tan wikan paranne | 

linggar kalaning dalu | 

cĕthinipun ika satunggil | 

ika rewange lunga | 

wus manira ruruh | 

kĕdĕran lurah Jĕnggala | 

ing Kadhiri ika kang wus sun-ulati | 

miwah ing Lĕmbuasta || 

24. Parandene kakang tan kapanggih | 
karan manira dhatĕng kapara | 
manawi parĕng wartine | 

ing wong adol atuku | 

Malangkarsa wacana aris | 
mĕngko ingsun popoyan | 
iya sun angrungu | 

Rubiyah ingkang lĕlana | 
karo cĕthi awasta Ni Selabranta 
sambate Wanamarta II 

25. Ing Wanantaka ĕnggonne yayi | 

Sĕh Mangunarsa sanake ika | 
nĕnggih kaakĕn ipene | 

kang awarta maringsun | 

Ki Sĕh Modang wastanirĕki | 
mĕngko uga pan tĕka | 
wus kongkonan ingsun | 
awarta yĕn na dhatĕngan | 

Jayĕngraga wuwuse anggĕgĕrĕhi | 
lah kakang pinaranan || 

26. Sĕh Malangkarsa anyuwalani | 
benjang-enjang yayi pinaranan | 
manira turut andhĕrĕk | 

arsa wruha katĕngsun | 

ing wartane kang sun-yĕktĕni | 

nĕnggih lakine prapta | 

Rubiyah puniku | 
awasta Sĕh Amongraga | 
nĕnggih kokum linabuh nora wigati | 
duk anĕng Ngaksiganda || 

27. Anging tan kĕna tirunĕn yayi | 

ing polah iku yĕn wus dumduman | 

tan gingsir ing kadadĕnne | 

mapaning laku iku | 

alayaran sagara agni | 

amĕgata sawangan | 

angĕkĕp majĕngku | 

yayi mangsa kapanggiha | 

Jayasmara sumaur saha tur bĕkti | 
kakang manira nĕdha || 

28. Yĕn tan alayar sagara isih | 

ing lampah yayi mangsa panggiha | 
kang aran aliru rĕke | 
ewuh ingsun angrungu | 
kang ingaran aliru yayi | 
lir lalandhĕping pĕdhang | 
nugrahaning kawmh | 
pan kang aran kanugrahan | 
iku yayi anampani sihing jati | 
kang tinampan nugraha || 

29. Apan nugraha puniku yayi | 
dudu arannira kang awĕyah | 
loba-a karsaning ngakĕh | 

kanugrahan puniku | 
nĕnggih rĕke walĕsaning sih | 
kaliye kang nugraha | 
ing pralambenipun | 
lir angilo ing paesan | 
wawayangan kanugrahan sĕmunĕki | 
kang angilo nugraha || 

30. Apan sĕmune angilo iki | 
amung wikan ing kaananira | 
anjatĕni ing kasiye | 

sĕmu angilo iku | 

sinung tingal marang Hyang Widdhi | 

dadya ngĕstokkĕn sira | 

ing pangakĕnipun | 

yĕn tunggal purwa wisesa | 

iya iku sĕmune walĕsan yayi | 

iku sira dĕn-awas || 

31. Patĕmon iku aranne yayi | 
kadyanggane toya sin lan tawa | 
apupul iku karone | 

sira pupule iku | 

nora kĕna ngaran jaladri | 

miwah ingaran tawa | 

anta arannipun | 

anta iku kanugrahan | 

amintuhu arine anggunggung wĕdi | 

kakang manira nĕdha || 

32. Yĕn wus sirna tawaning toya sin | 
kawimbuhan ananing sagara | 
antya sirna kajatĕne | 

asining sagarĕku | 

kang jumĕnĕng puniku yayi | 

anging ingkang sagara | 

kang sĕdya purbĕku | 

iku yayi panarima | 

kang ingaran sagara kang tanpa tĕpi | 

iku sira dĕn-nyata || 

33. Mangkana malih sirnaning cĕrmin | 
rupa jro iku paesan sirna | 

pantĕs rupane dhĕwĕke | 
kang siniyan kalimput | 
dadya jĕngkar rupa pribadi | 
liwung tan nana wikan | 
kadya duking dangu | 
sĕdya wruh pribadinira | 

Jayasmara sumungkĕm ing padanĕki | 
lawan Ki Jayĕngraga || 

34. Kalangan dening Ki Modang prapti | 
wacananira Sĕh Malangkarsa | 


< Serat Centhini Jilid 11 - Halaman : 114 > 


prapta kabĕh sakaume | 

Sĕh Pariminta rawuh | 

miwah sira Sĕh Amongsari | 

wikan yĕn na dhatĕngan | 

ingancaran gupuh | 

dĕnnira Sĕh Malangkarsa | 

prapta kabĕh kaume samya sung bĕkti | 

Sĕh Modang Pariminta || 

35. Asuwe yayi sun anti-anti | 
kakangira yayi kadhatĕngan | 
nĕnggih ngulati sanake | 
kesah kalaning dalu | 
ingkang lunga rĕke puniki | 
ĕstri datan karuwan | 

lan titiyangipun | 
darmane tan ana wikan | 
titiyange wasta Ni wadon Cĕnthini | 
wismane Wanamarta || 

36. Sĕh Modang mangkya amuwus aris | 
manira kakang angrungu warta | 
nĕnggih Wanamarta rĕke | 
wontĕn Rubiyah rawuh | 
wastanipun Ni Selabranti | 

ayu anom lumampah | 
lan titiyangipun | 
sami rĕke nandhang bawa | 
titiyange awasta Ni (m)bok Cĕnthini | 
sambate Wanamarta || 

37. Ki Jayasmara ika nauri | 
punika kakang mangsa dedeya | 
sambada lawan sambate | 
nanging prabedanipun | 

Tambangraras wastane yayi | 
manawi silih aran | 

Selabranta iku | 

amuwus Ki Jayĕngraga | 

sabdanya sru kakangira dĕn-jak gipih | 

lah kakang pinaranan || 

Jilid 11 - Kaca : 82 

38. Sĕh Modang ika amuwus aris | 
baya lami manira miyarsa | 
wontĕn kalih dina kiye | 
kang awarta maringsun | 

Santri Monthĕl wastanirĕki | 
nĕnggih ingakĕn siswa | 
dene ipenipun | 

awasta Sĕh Mangunarsa | 
awawarah nĕnggih kinĕn awĕh tulis | 
dhatĕng ing Wanamarta || 

39. Sĕh Malangkarsa amuwus aris | 
lah ta yayi mangke nĕdha milang | 
sitangsu lagya angayom | 

Jayasmara amuwus | 

lah ta nĕdha kakang sun-iring | 
arsa tumut sadaya | 
wau kaumipun | 
wus adan Ki Malangkarsa | 
angimami ing salatira Subĕkti | 
paragat asasalaman || 

40. Wusing dhikir luwaran anuli | 
samya tata nĕng surambi lĕnggah | 
sumaos pasunggatane | 

dhahar sĕmĕkanipun | 

ingancaran sami wawanting | 

akĕmbul parĕng nadhah | 

tan taha anutug | 

luwarira cinarikan | 

nulya rawuh Ki Monthĕl amawi tulis 

yata auluk-salam || 

41. Sigra anjawat tangan alinggih | 
ing ngarsanira Ki Jayasmara | 

Ki Monthĕl alon wuwuse | 
punika salamipun | 

dhatĕng tuwan rĕke dĕn-sami | 

sungana rahmat Tuwan | 

ring panĕdhanipun | 

awasta Sĕh Amongraga | 

jalma ina kasiyan asih ing Widdhi | 

tuwan anĕdhakĕna || 

42. Sampun sinauran salamnĕki | 
dĕnnira mangu Sĕh Malangkarsa | 
amicarĕng jro driyane | 

punapa sĕmunipun | 

Amongraga kaya puniki | 
dene akirim salam | 
pan ingsun durung wruh | 
ragane iki wus wikan | 

Jayasmara Jayĕngraga anĕng ngriki | 
pantĕs wus kinawruhan || 

43. Sĕh Pariminta dĕn-bisiki | 

iki sing tandhane wong kawasa | 

dĕn-alingi kawasane | 

lantip pasĕmonipun | 

pan manira yayi amanggih | 

rĕke ing wong kawasa | 

tan kandhĕg ing ngriku | 

tan arsa wiwal ing Sukma | 

ing karamat kabotan angriribĕdi | 

pan salah tur kabotan || 

Jilid 11 - Kaca : 83 


44. Sĕh Malangkarsa amuwus malih | 
lah bageya rĕke kang utusan | 
punapa kinon ing gawe | 

santri Monthĕl lon muwus | 

pan kinĕngkĕn manira iki | 

dhatĕng ing Wanamarta | 

ngĕmban suratipun | 

kang wasta Sĕh Amongraga | 

asung warta ing wong sanak yayah bibi 

yĕn anĕng Wanantaka || 

45. Lawan kinĕn mampira ing ngriki | 
asung salam donga dhatĕng tuwan | 
ingkang sinung panĕdhane | 
tuwan-kujana kasub | 

lawan tuwan amangun singgih | 
putus ing wicaksana | 

Malangkarsa muwus | 
ayun wruh tanduking layang | 
sampun sinung nawala dipun-tampĕni | 
dening Ki Malangkarsa || 

46. Gya winaca mring Jayĕngragĕki | 
nawalanira Sĕh Amongraga | 
kaayut ing manah tanduke | 
punika layangipun | 

putra tuwan katur ing bibi | 
miwah katur ing rama | 
kawula asung wruh | 
yĕn putra tuwan sih gĕsang | 
Tambangraras Amongraga ika prapti | 
wontĕn ing Wanantaka || 

47. Miwah mring ariku Jayĕngrĕsmi | 
lawan riningsun Ki Jayĕngraga | 
dĕn-agung pangapurane | 

duk lunga tan asung wruh | 
kakangira kabyukan branti | 
trĕsna ing ipenira | 
marmane anglangut | 
ing dalu tansah supĕna | 

Jayasmara yĕn sira arsa atuwi | 
maranga Wanantaka || 

48. Ki Jayasmara angrĕs ing ati | 
amiyarsa tanduking nawala | 
tambuh duk mijil waspane | 
wiyose manah sĕgul | 
miwah rĕke Ki Jayĕngragi | 
wuwus tan kĕna mĕdal | 
adrĕs awĕtu luh | 
wuwuse Ni Tambangraras | 
layang tiba ing siti datan udani | 

kantu Ki Jayĕngraga 


49. Sĕh Malangkarsa ngandikĕng galih | 
iki si ewuhing wong lumampah | 
kĕwuhan dening trĕsnane | 
karane apa kondur | 

Ki Sĕh Modang dĕn-kujiwati | 
iki mungsuh digdaya | 

Sĕh Modang anuwun | 

amuwus Ki Malangkarsa | 

kang tinĕdha sih pitulunging Hyang Widdhi | 

muga tulusa kĕna || 

50. Mangkana malih Ki Jayĕngrĕsmi | 
kaputungan manah tanpa ngucap | 
tumingal dening arine | 

anglilir dĕnnya kantu | 

Jayĕngraga ika alinggih | 
lawan Ki Jayasmara | 
kalih sami sĕgul | 
arsa sira nandhang hawa | 
amartapa sisilih Ki Amongrĕsmi | 
lawan Ki Amongkarsa || 

51. Wus sinambrama Ki Monthĕl amit | 

Ki Jayasmara ika angucap | 
ingsun wawĕkas Si Monthĕl | 
manira kirim atur | 

aturĕna ing yayah bibi | 

yĕn sun nĕng Ardipala | 

sampun walangayun | 

wus amit anjawat tangan | 

santri Monthĕl saksana mangkat tumuli | 

ninggal Sĕh pra nonoman || 

655 Sinom 

1. Wus lĕpas ing lampahira | 

Ki Monthĕl sigĕg kang kari | 

Jayĕngrĕsmi Jayĕngraga | 
amit ing gurunirĕki | 
linggar arsa martapi | 
mring Ngardisalah jinujug | 
yata Sĕh Malangkarsa | 
wus jumurung angidĕni | 

wus linilan gya mentar saking ing ngarsa || 

2. Ingatĕr kalih mitranya | 

Sĕh Modang lan Trĕsnaragi | 
tan cinatur lampahira | 
praptĕng sasana amupit | 
kang ngatĕr wus amulih | 
gantya malih kang cinatur | 
kang kĕri nĕng karajan | 

Wanamarta garwanĕki | 

Jayĕngrĕsmi lan garwane Jayĕngraga || 

3. Ni Turida wastanira | 
kalawan Kĕn Rarasati | 

wus supe ing dhahar nendra | 
tansah anahĕn rudatin | 
angga sawang laywaning | 
apsari saya anglayung | 
lir kĕntara kanginan | 
sarira asalin warni | 

Ni Turida tan pĕgat agung karuna || 

4. Lara-lara bratanira | 
raina wĕngi anangis | 
lawan wadon Rarasdriya | 
satilare lakinĕki | 
tansah sinambat tangis | 

Jayĕngraga lakiningsun | 
ingsun singgih tulusa | 
anggĕnnipun asih ing mami | 

baya tĕmĕn (ng)gĕnnira asih maringwang 


9 (Ni Turida lan Rarasati kontrang-kantringan katilar lakinipun) 

III. Ni Turida lan Rarasati kontrang-kantringan jalaran katilar lakinipun, 
wĕkasan lajĕng kesah nglampus. Ing tĕngah wana kapanggih danawa 
kadadosanipun Bathara Kala, paring pitĕdah margi dhatĕng Ngardisalah, 
papaning lakinipun. Katambahan pitĕdah cĕtha dening Ni mBok Rarasati 
ingkang martapa ing guwa. Wĕkasan kĕkalihipun kapanggih lakinipun, 
Jayĕngrĕsmi Jayĕngraga ingkang martapa ing Ngardisalah. 

Ni Turida semahipun Jayĕngrĕsmi tuwin Ni Rarasati semahipun Jayĕngraga 
ingkang katilar lakinipun, sami kontrang-kantringan tĕtangisan, wĕkasan sami 
nĕmpuh byat kesah botĕn kantĕnan ingkang sinĕdya. 

Wontĕn tĕngah wana kapĕrgok danawa ingkang angajrih-ajrihi. Samusnaning 
danawa katingal Bathara Kala, paring pitĕdah margi dhatĕng Ngardisalah, 
papan partapanipun Jayĕngrĕsmi lan Jayĕngraga. Lampahipun dumugi ing 
dhusun Pringgabaya, papan pasantrĕn, tĕtunggulipun nama Ki Paranjĕn. Sang 
Kyai bingah rumaos angsal kabĕgjan, kadhatĕngan wanita kalih badhe 
kapĕndhĕt semah, nanging Ni Turida kipa-kipa. Wĕkasan adamĕl sual, 
manawi Ki Paranjĕn sagĕd ambatang, Ni Turida purun dados nyainipun. 
Sualipun: sadurunge ana bumi langit, ingsun lawan sira, paman uga durung 
ana, ing ngĕndi pĕrnahira? Jawabipun Ki Paranjĕn kaanggĕp botĕn lĕrĕs, 
lajĕng katilar kesah nglajĕngakĕn lampah. Ing samargi-margi tansah sĕsambat 
saengga kapirĕng dening wanita Ni mbok Rarasati ingkang martapa ing guwa 
nanging botĕn katingal. Sarĕng ngatingal, asung pitĕdah supados sami 
lumampah ngidul-ngetan dumugi ing Ngardisalah. Ni Turida lan Ni Rarasati 
sagĕd kapanggih lakinipun ingkang sami martapa, kĕkalihipun sami tumut 
tĕtĕki. 

Kaca 85 - 98 


Jilid 11 - Kaca : 85 

655 Sinom 

5. Lĕnglĕng mangu Ni Turida | 
mĕtu (n)jaba (n)jrit anangis | 
kaya-kaya apanggiha | 
ing wau sadalu kĕpi | 

katon sajro sarĕsmi | 
wacanane amlasayun | 
lir sumandhing jro tilam | 
sadalu tan pĕgat kĕpi | 
anglir pĕjah alĕnggah sanglilirira || 

6. Kongsi orĕk ingkang swara | 
panangise siyang ratri | 
sasambat angaru-ara | 
tangise kadya sundari | 

tan emut raganĕki | 
lakine dĕn-uwuh-uwuh | 

Jayĕngraga ta sira | 
sun-singgih nora nyidrani | 
lakiningwang padha lan Dalĕm Panurta | 

7. Anake pan lagi prapta | 
anulya kinongkon malih | 
mĕgatakĕn wong akrama | 
tan nganggo paring udani | 

Ki Dalĕm Panurtĕki | 
nganiaya raganingsun | 
ingsun mĕlu saparan | 
tĕka nora wartĕng kami | 

lanang wadon si gĕrang nora wĕh wikan 

8. Katon bĕcike maringwang | 
wong tuwa tan wrin ing bĕcik | 
ala tĕmĕn Dalĕm Tuwa | 
mĕgatkĕn wong laki-rabi | 

tan kaya awak-mami | 

Jayĕngraga gustiningsun | 
ingsun mĕlu saparan | 
tĕka nora wartĕng kami | 
baya mati ingsun mĕlu marang sira || 

9. Lamun mati Jayĕngraga | 
lah gawanĕn ingsun iki | 
sampun age kakang pĕjah | 
antĕnana ingsun dhingin | 
ing wau dalu kĕpi | 
katon angrewangi turu | 
dhuh pĕjah ingsun kakang | 
datan bĕtah ingsun kĕri | 

Jayĕngraga tĕka bisa gawe trĕsna || 

10. Dhuh angur matiya ingwang | 

tan ana wĕkasing urip | 
lĕhĕng kakang nĕdha kesah | 
anglalana andĕrpati | 
wadon Turida angling | 

wus sun-arah tinggal dhukuh | 
tinggal dunya katrĕsnan | 
arsa lunga andĕrpati | 

Nikĕn Rarasdriya manahe mangkana 1 1 

11. Sarĕng suruping Hyang Arka | 
wawangunan samya sĕpi | 
ing wayah sambĕr lalawa | 
natarira padha muni | 

pan wus angĕsthi pati | 
kalawan sang Rarasing-rum | 
samya amara desa | 
wus amĕngakakĕn kori | 

Ni Turida karsane angĕsthi pĕjah || 

12. Kalawan Nikĕn Angraras | 
alon dĕnnira lumaris | 

Ni Turida lan arinya | 

aglis prapta ing wanadri | 

anuju marga rungsit | 

madya ratri wayahipun | 

saya kalunta-lunta | 

lampahe katuping angin | 

kang dĕn-ambah katuju marga durgama || 

656 Durma 

1. Brahalane pating jalĕrit swaranya | 
adhuh mati sirĕki | 

lara patinira | 
bisa amĕt jalaran | 
krama nora beda tĕki | 
tan suwe prapta | 
mĕmĕdi padha angling || 

2. Anglilintrih adhuh mati tĕmĕn sira | 
baya enak kang gĕtih | 

daya ingsun daya | 
lah ana maring girya | 
ayu anom wong kakalih | 
wanodya ika | 
tan wande ingsun-bukti || 

3. Samangsane mangan ora na nyukarta | 
mendah warĕg mami | 

tĕkan babalungnya | 
sarwi angrik papĕtak | 
jatha rambute dĕn-ingis | 
netranira bang | 
lir surya lagya mijil || 

4. Barĕng mudhun saking gumapĕtak-pĕtak | 
cawĕt polĕng ngajrihi | 

mati mĕngko sira | 
lah babo Ni Turida | 
lumayuwa dĕn-agĕlis | 
mati dening-wang | 

tan wurung ingsun bukti || 

5. Pan gagĕcok nantang liwat kaya sira | 
baya bosĕnna urip | 

manĕh mangan sĕga | 
gumĕtĕr Ni Turida | 
mĕnĕng datan bisa angling | 
lah babo ingwang | 
panganĕn ingsun kalih || 

6. Nikĕn Raras gumĕtĕr sariranira | 
ilang sumĕngĕrnĕki | 

kakĕtĕk kewala | 
tan wikan rayatira | 
sampun angĕsthi yĕn mati | 
sarwi dĕn-gĕtak | 
salumbung gĕngirĕki || 

7. Warnanipun rĕke sasigar salewah | 
tuhu warnanira brit | 

pantĕs yĕn enaka | 
gandanira mrik sumyar | 
lah payo sĕdhĕng binukti | 
tĕkan balungnya | 
ingsun bature siji || 

8. Angling wadon Turida mangke tinĕkan 
tĕkĕng lara lan pati | 

baya ngur matiya | 
aglis panganĕn ingwang | 
aja suwe amatĕni | 

(ng)gonmu amangan | 
pan ingsun tan gumingsir || 

9. Yata sura-danawa wĕkasan ngucap | 
tega patinirĕki | 

age lumayuwa | 
lah sira Ni Turida | 

Nikĕn Turida nauri | 
lah tulusĕna | 
karsanira matĕni || 

10. Sokur bage yĕn ingsun tĕkĕng pralaya | 
sura-danawa angling | 

ora babo ingwang | 
amatĕni ing sira | 
aja maras sira nini | 
pan ingsun wĕlas | 
maring ing sira kalih || 

11. Pan kaliwat wĕlasingsun marang sira | 
nini ingsun ningali | 

babo anakingwang | 

Ni Turida angucap | 
tambĕt paman ingsun iki | 

asih maringwang | 
sang drubiksa lingnya ris 

12. Iya ingsun kang aran Bathara Kala | 
kang nganglang jagad iki | 

kapan sun tumĕdhak | 
anuruni ing sira | 
dupĕh sira kawlasasih | 
dhuh anakingwang | 
dĕnnira andĕrpati || 

13. Anglampahi lara pati tan kaetang | 

Ni Turida mangkya ngling | 
manira atanya | 

karane tinurunan | 
prandene awĕta urip | 
nĕsĕgi jagad | 
anglalarangi bumi || 

14. Yĕn sun-rasa manira angur matiya | 
paran dĕnipun urip | 

tan pĕgat tan dĕrman | 
tan sami lan wong kathah | 

Bathara Kala nauri | 

aja nakingwang | 

ingsun myarsa ing mangkin || 

15. Kang akarya lalakone awakira | 
sarta angrĕrewangi | 

tĕka lakonana | 
ta babo anakingwang | 

Ni Turida anauri | 
dening sutrĕsna | 
laki kang gula silir || 

657 Dhandhanggula 

1. Baya trĕsna tĕmĕn maring laki | 

Ni Turida babo anakingwang | 
arĕp kapanggiha mangke | 

Ni Turida amuwus | 

wite ayun rĕke kapanggih | 

sang Kala lon angucap | 

dĕn-sabar rumuhun | 

anging tĕka kalakona | 

aja kundur ing lara kalawan pati | 

ingsun rumĕksĕng sira || 

2. Anging ta ingsun papajar nini | 
babo patine dĕn-lakonana | 
aja maras ing patine | 
ingsun ingkang andulur | 
sĕdyanira ayun apanggih | 
lakinira atapa | 

karane tan mantuk I 

sangĕt brangtane Hyang Suksma | 
apratapa nĕng Ngarasalah anĕpi | 
lah babo paranana || 

3. Ni Turida mangkya muwus aris | 
dhuh ing pundi rĕke Ngargasalah | 
ayun wikanna margane | 

sang Kala mangke muwus | 
kidul kilĕn saking ing ngriki | 
puniku rada pucak | 
langkung saking dhuwur | 
karane atilar trĕsna | 
lakinira tatapa andon asĕpi | 
tapane datan mona || 

4. Taha sira dĕn-tinggala nini | 
kewala rĕke ambantĕr tapa | 
angarah ing kasidane | 

Ni Turida amuwus | 

yĕn mangkono manira amit | 

anut ing warta tuwan | 

Hyang Kala amuwus | 

lah babo sira miyanga | 

nulya mumbul Hyang Kala (m)dĕdĕl pratiwi | 

mulih marang ngawiyat || 

5. Ni Turida gĕgĕtun tan sipi | 
kalawan rĕke wadon Angraras | 
tansah anĕng ing wurine | 
sarya (ng)gĕmĕlli pinjung | 
gĕgĕndholan anĕng ing wuri | 
angling wadon Turida | 

babo ariningsun | 
wus lunga sura-danawa | 

Nikĕn Raras gumĕtĕr tan kĕna angling | 
mau ika ta apa || 

6. Nĕnggih drubiksa aranne yayi | 
anggigila anyoba mring sira | 
yĕn tĕtĕp lawan orane | 
dĕnnira (n)don anglangut | 
amatĕkkĕn raga puniki | 
karane dĕn-gigila | 

polahira ika | 

lah ta mĕntar mupung enjang | 

Nikĕn Raras lampahira niba tangi | 
dhuh tingalana kakang || 

7. Mĕh raina sĕmu bang Hyang Rawi | 
mega abang malang sumamburat | 
sumorot padhang cahyane | 

mega abang sumĕmbur | 
kalamukan ing mega riris | 
mijil abang sumirat | 

tatas pajaripun | 
wimbanya saking ngaldaka | 
surya mijil cahyanira anĕlahi | 

Ni Turida lumampah || 

8. Alon-alon lampahira aris | 
kalawan rĕke wadon Araras | 
anuju panggonan gĕdhe | 
rare angĕn pan agung | 
pakumpulan ing kanan kering | 
kĕbo sapi gumĕlar | 

banyak bĕbĕk wĕdhus | 

Ni Turida lampahira | 
lampahira anarajang ing rarya lit | 
kagĕt padha tumingal || 

9. Bocah-bocah wong ngĕndi puniki | 
ayu-ayu mĕtu saking wana | 
amung wong roro rewange | 
pantĕse wong anglangut | 

lunga rangkat pantĕse ugi | 

sĕmayan nĕng dĕdalan | 

lawan lakinipun | 

lah payo padha pinaran | 

pinĕgatan ing ngarsa wong wadon iki | 

lah padha tinakonan || 

10. Ana wus balĕg rarene siji | 

(m)bok pangantĕn ingsun atatanya | 
wong ing ngĕndi sira yuwe | 
marang ngĕndi wong ayu | 

aja lunga ta sira gusti | 
aja sira idhĕpan | 
ujaripun iku | 
balikan sira muliha | 

Ni Turida mangkya sira anauri | 
dhuh edan tĕmĕn sira || 

11. Aja kono bocah sira iki | 
suminggaha lah ingsun aliwat | 
aja anjajawat bae | 

rare angon tan asung | 

aja liwat ta sira yayi | 

balik sira muliha | 

maring wismaningsun | 

ing benjang ngong nanggap wayang | 

awangsula ingsun tuku limar pathi | 

mĕsĕm wadon Turida || 

12. Edan tĕmĕn rare angon iki | 
aja juwĕt sira anjajawat | 
lah padha mireya kabĕh | 
rare angon gumuyu | 

edan tĕmĕn rare puniki | 

rabine antun wuntat | 

ana kang sumaur | 

ing ngĕndi dalaning pasar | 

anĕng wuri amindha kalawan rabi | 

padha gumuyu suka || 

13. Sampun lĕpas lampahe lumaris | 

Ni Turida lawan Nikĕn Raras | 
tan kandhĕg rĕke lampahe | 
rarywa-ngon akĕh wangsul | 
kang sawĕnĕh ana tutwuri | 
kĕbo sapine ilang | 

banyak miwah wĕdhus | 
rarya-ngon sarya srang-srangan | 
kĕbo sapi wĕdhuse tan na tinolih | 
wĕkasan padha nulak || 

14. Padha ilang tur pating kulinting | 
padha nangis wĕdi bapakira | 
tambuh-tambuh ing polahe | 
ana ngalor angidul | 

Ni Turida eca lumaris | 
prapta ing Pringgabaya | 
anuju wanagung | 
mangkya ana padhukuhan | 
asri tinon pawisman rata aradin | 
tĕgal alurah-lurah || 

15. Kang adarbe dhukuh padha dhangir | 
tatandurane asri kawuryan | 
bakatĕl sĕmangka akĕh | 

lombok kacang lan timun | 
kabilungka miwah kĕrai | 
rame wong anĕng tĕgal | 
padha dhangir timun | 

Ki Parajĕn duk tumingal | 

padha cĕngĕng aningali ingkang prapti | 

ĕstri roro lumampah || 

16. Kae santri atatanya aris | 

lagi anyar wong iki kawuryan | 

Ki Lĕbar ika wastane | 
lagi tumon katĕngsun | 
dhadhayohe sapa puniki | 
sĕmune maring wisma | 

Santri Kombang muwus | 
dhadhayohe sapa ika | 

Santri Kumprung sĕmune anggĕgĕrĕhi | 
lah payo inguliyan || 

17. Lah bageya rĕke kang tatami | 

ing pundi mangke ingkang sinĕdya | 
kalawan pundi wismane | 
lintang panujuningsun | 

pantĕs tĕmĕn dadiya nyai | 

Ni Turida amuwus | 

wong ngidĕran ingsun | 

kang sinĕdya Ngardisalah | 

arsa kampir karan sun-takon margi | 

kang maring Ngargasalah || 

18. Sĕh Parajĕn alon anauri | 
aja lunga nini ariningwang | 
lah sun-aku gusti dhewe | 
yĕn sira arsa mring sun | 
alah sira kaĕsi-ĕsi | 

yĕn sira tulus arsa | 

dadi nyainingsun | 

lah karo padha sun-ningkah | 

alungguha ing mangke dadiya nyai | 

santrinira anggĕlar || 

19. Eman-eman raganira yayi | 
anglalana sira kawlasarsa | 
angur lakinya ing kene | 
antuka mara ingsun | 
alinggiha jumĕnĕng nyai | 
sandhang pangan tan kirang | 
nyawa ariningsun | 

lah karo padha adusa | 

boborĕha asalina sinjang cangkring | 

akĕmbĕna sarasah || 

20. Ni Turida angling jroning galih | 
katuwone rĕke awakingwang | 
sakalangkung tan dĕrmane | 
baya angura lampus | 

waspa mijil tan dĕn-usapi | 
trĕsnanira kang ketang | 
dhuh katuwon ingsun | 
saĕnggon malih bancana | 
anggur baya matiya duk jabang bayi 
angling Nikĕn Angraras || 

21. Sĕh Parajĕn alon dĕnnira ngling | 
lah mĕnĕnga cili mirahingwang | 
lah ta muliya dĕn-age | 

Ni Turida lon muwus | 
iya ranne sun-angecani | 
sun-anuruti manah | 
wite pama tĕngsun | 
kapengin ingsun lakiya | 
baya ngipi alaki jemĕnĕng nyai | 

Sĕh Parajĕn asuka || 

22. Ki Janggarang gumuyu kĕpati | 
cukakakan padha giyak-giyak | 
Santri Bubursakatine | 

Santri Kĕle angidung | 

Santri Lĕpar ika nauri | 
ana-a tungbrang-tungbrang | 
ana kĕplok pupu | 
ing benjang lunga aningkah | 

thung-thung-brung kĕthung kĕnung akĕnang-kĕning 
kalenang byang gurĕmbyang || 

23. Ni Turida alon muwus aris | 

lah jawabĕn papal suallingwang | 
yĕn sirarsa panggih mangke | 
arabiya maringsun | 
yĕn kajawaba sual-mami | 
raga sakarsanira | 

Parajĕn amuwus | 

lah (m)bok nyai wĕdalĕna | 

sokur bage yĕn sira micarĕng ngĕlmi | 

lah nini maskumambang || 

658 Maskumambang 

1. Iya sadurunge ana bumi langit | 
ingsun lawan sira | 

paman durung ana ugi | 
puniku pundi prĕnahnya || 

2. Lamun mati pundi prĕnahe sirĕki | 
paman ucapĕna | 

Ki Parajĕn aris muwus | 
sun singgih nora luwiha || 

3. Manthuk-manthuk santrine padha tinari | 
mĕnĕng tan na wikan | 

Santri Lĕbar muwus aris | 
ewoh sual kang mangkana || 

4. Sĕh Parajĕn ngucap tĕmbe ngrungu mami | 
masalah mangkana | 

sun-badhene iku ugi | 

Ni Nyai ingsun miyarsa || 

5. Iya sadurunge ana bumi langit | 
ingsun lawan sira | 

iku durung ana yayi | 
dununge anane cahya || 

6. De yĕn mati ingsun lawan sira Nyai | 
mulih arannira | 

iya maring bumi langit | 
iku pamiyarsaningwang || 

7. Ni Turida amangsuli muwus aris | 
durung kabĕnĕran | 
panjawabira Kiyai | 
nalimpang lan tĕgĕsira || 

8. Nora linyok iku ujaringsun ugi | 

Sĕh Parajĕn sira | 

(n)dupara yĕn wong sajati | 
bedane saya (n)daluya || 

9. Lah kariya ingsun alunga Kiyai | 

Sĕh Parajĕn mojar | 

aja lunga tĕka ngriki | 
anginĕpa dĕn-alawas || 

10. Pan kalangkung ing cuwane manah-mami | 

Ki Sĕh Parajĕna | 

santrine dĕn-uring-uring | 
santri tambuh gawenira || 

11. Ni Turida pan sampun eca lumaris | 
ing sapraptanira | 
satĕngah-tĕngah wanadri | 
tambuh kidul lor lan wetan || 

12. Pan anglangut tan ana durgama kĕsthi | 
apadhang wudhingan | 

kalawan arinirĕki | 
lampahe tansah karuna || 

13. Ni Turida lakine kaciptĕng galih | 
dhuh ngĕndi (ng)gonnira | 
sarwi (n)dheprok soring ringin | 

Turida lan arinira || 

14. Lara-lara karuna amĕlasasih | 
sira Ni Turida | 

tangise kadya sundari | 
anglir pulung kapipitan || 

15. Jayĕngraga anĕng ngĕndi sira gusti | 
atawa yĕn pĕjah | 

ing ngĕndi prĕnahe ugi | 
tega tĕmĕn Jayĕngraga || 

16. Lara pati nusul ngalas sun-lakoni | 
nora etang pĕjah | 

angulati ing sirĕki | 

ketang nrĕjang jurang-jurang || 

17. Dĕlap urip kakang kaya awak-mami | 
ya Ki Jayasmara | 

alaki mring sira ugi | 
angur ingsun palastra-a || 

18. Yĕn tan sudi marang ing sarira mami | 
sokur dĕn-wadeya | 

lumuh kantun ingsun gusti | 

lara pati tan suminggah || 

19. Nikĕn Raras tangise anjĕrit-jĕrit | 
kakang lakiningwang | 

tega marang awak-mami | 
lumuh kantun nut saparan || 

20. Nikĕn Raras lakine dĕn-ĕsthi-ĕsthi | 
rabinira kakang | 

tan wande mati nĕng ngriki | 
dhuh kakang gusti-manira || 

21. Baya sampun tan ana ingkang awarti | 
tan nganggo supĕna | 

mati tĕmĕn awak-mami | 
sasambate amlasarsa || 

22. Saya lĕpas swarane agalik-galik | 
kagyat kang nĕng guwa | 
ĕnggone mbok Rarasati | 

kang anggung bantĕr sarira || 

23. Pitung taun tan arĕrĕn dĕnnya nĕpi | 
kagyat mijil enggal | 

saking guwa aningali | 
swarane sambat karuan || 

24. Ngudikĕng tyas swaraning apa puniki | 
anulya tumingal | 

wong kalih nĕng sor waringin | 
gupuh-gupuh pinaranan || 

25. Remanira panjang pan kinarya tapih | 

Ni mbok Endhang Raras | 

warna yu anom rĕspati | 
sapraptanira ing ngarsa || 

26. Ni Turida praptanira tan udani | 
tuwin Nikĕn Raras | 

Ni Endhang amuwus aris | 
kagĕt Ni Endhang Turida || 

27. Pan miyarsa ing swara kadi pinĕtik | 
tan na katingalan | 

Ni Turida muwus aris | 
sapa ingkang asung swara || 

28. Ni mbok Endhang alon dĕnnya nambung aris | 
babo ingsun iya | 

wĕlas tĕmĕn mring sirĕki | 
tumingal marang ing sira || 

29. Tyas-ingsun Ni mbok Endhang Rarasati | 
kagĕt wadon Raras | 

Ni Turida mawas aris | 
lamun tulus asih mring wang || 

30. Ayun wikan ing warnanira sathithik | 
mara rupanira | 

Ni Endhang nulya kaĕksi | 

Ni Raras kagyat tumingal || 

31. Mring warnane Ni mbok Endhang Rarasati 
Ni Turida mojar | 

paran karya maring ngriki | 

Ni Endhang alon angucap || 

32. Apa krananira dene padha nangis | 
anĕng soring gurda | 

lah apa karyanirĕki | 
sasambate amlasarsa || 

33. Yĕn sun-rungu kaya sinĕndhal kang ati | 
lah age tutura | 

Ni Turida muwus aris | 
ing mĕngko bibi sun-pajar || 

34. Mila awakingsun bibi anĕng ngriki | 
sru ngulati priya | 

anukma kalane ratri | 
awisma ing Wanamarta || 

35. Duk ing kina rowangingsun lara pati | 
Endhang Raras ngucap | 

karane ingong puniki | 
nora ketang lara pĕjah || 

36. Yĕn atinggal bale omahing sirĕki | 
kaya kurang mana | 

sira mring wong kakung ugi | 
apa baya bagus mana || 

37. Wĕlas tĕmĕn maring sira ingsun ugi | 

Ni Turida ngucap | 

lah bibi kadi punapi | 
apa sirarsa panggiha || 

38. Endhang Raras alon dĕnnya muwus aris | 
iya Ni Turida | 

lakinira (n)don nĕnĕpi | 
iya anĕng Ngardisalah || 

39. Ni Turida alon dĕnnya muwus malih | 
bibi yĕn mangkana | 

nĕdha prĕnahipun bibi | 

Ni Endhang alon angucap || 

40. Kang dumunung kidul-wetan pĕrnahnĕki | 
dhukuh lan ing ngarga | 

babo anakingsun nini | 
nanging ingsun apopoyan || 

41. Bĕncanane anakingsun kari siji | 
babo lakonana | 
wus karsane bathara di | 
manise angguladrawa || 

659 Dhandhanggula 

1. Yĕn mangkono bibi manira mit | 
anglampahi sapitutur tuwan | 

Ni Endhang alon wuwuse | 
dĕn-yatna anak-ingsun | 
lakinira amitambuhi | 
tapane datan mana | 
dĕn-bisa puniku | 
angapusi tapanira | 

lah tĕdhanĕn ing Suksma kang luwih adi | 
lah ta babo miyanga || 

2. Sigra kesah lon-lonan lumaris | 

Ni (m)bok Endhang ika sampun ilang | 
wus alinggih ing bature | 

Ni Turida lĕstantun | 

sampun prapta ing Ngardi-wingit | 

sarĕng prapta sumiyak | 

kadi wong anguwuh | 

wuluh wongwang kapawanan | 

sumaruwung kadya anguwuh kang prapti | 

kadya kĕn-lumakuwa || 

3. Prapta ing marga jurang awingit | 
tan pantara ampuhan gya prapta | 
jurang ajro ing tĕrjunge | 
siluking parang-parung | 
katĕmpuh ing pracandha ngrĕngih | 
ugra agagĕnturan | 

wrĕksa gung kĕh rubuh | 
prahara awor drubikan | 
udan riris sakĕh prahara nglimputi | 
kagyat wadon Turida || 

4. Ni Turida alon muwus aris | 
yayi Raras sira dĕn-ayitna | 
elinga bancana bae | 

udan kadya pinusus | 

kadi sĕmpal kadi nibani | 

panggroning gurda tumpang | 

kapyarsa gumuruh | 

jurang agrong gumarawang | 

pĕtĕng riwut amun-amun anglimputi | 

lir anggrĕng ingkang arga || 

5. Nikĕn Raras gumĕtĕr kapati | 
uwang salit datan bisa mana | 
niba-tangi tĕnagane | 

ana ngalor angidul | 
kalintingan tan wruh ing margi | 
tĕka aburangkangan | 
adhuh mati tĕngsun | 
tangginas wadon Turida | 
dipun-candhak arinira dĕn-gujĕngi | 
dhuh nyawa ariningwang || 

6. Ni Turida sarya muwus aris | 
dipun-eling babo ariningwang | 

Kĕn Raras lupa awake | 
mangkene ya rining-sun | 
nora wurung raga puniki | 
nora wurung antaka | 
katuwone tĕngsun | 

angur matiya ing wara | 
anakingwang mangsa tulusa basuki 
angur baya matiya || 

7. Lagi ana sirnaning ngin riris | 
bĕncanane rĕke Ni Turida | 
lawan Nikĕn Raras mangke | 
tejanipun sumawur | 
silir-silir rarase kari | 
pĕthak teja sumilak | 
ririsnya malĕtuk | 

Ni Turida sampun mangkat | 

Nikĕn Raras tinuntun kadya rarywa lit | 
lunyu kang pringgabaya || 

8. Anut pupundhung lampahnya sami | 

Ni Turida lawan Nikĕn Raras | 
alon tan kandhĕg lampahe | 
prapta ing (n)jawinipun | 

Ni Turida mangkya ningali | 

dhukuh pucaking arga | 

sangsaya andulu | 

bature ababanjaran | 

saya lĕpas tumingal banjaran asri | 

angling wadon Turida || 

9. Iki yayi padhukuhan asri | 
lah ta mampir yayi atatanya | 
manawa wikan prĕnahe | 
ing Ngargasalah iku | 

Nikĕn Raras dipun-wangsiti | 
lah yayi adandana | 
polahira iku | 

yĕn tinon kadya wong edan | 
mundur mĕsĕm ingsun yayi aningali | 

lah age sadhiya-a || 

10. Sampun adandan Ni Raras angling | 
sira si kakang dene lĕlewa | 
mĕsĕm kang tumingal kabĕh | 
nulya acucul gĕlung | 

wastra lungsur wus dĕn-waoni | 
sinjang pĕthak araras | 
kĕkĕmbĕne gadhung | 
srinata mijil mardapa | 
wong akuning sasolahira mantĕsi | 
alon sami lumampah || 

11. Ki Sĕh Raras sampun nguningani | 
yĕn rabinira rĕke kang prapta | 
sĕnĕng mĕsĕm ing kalbune | 
dĕn-ĕsthi patinipun | 

tingal kang lyan kang dĕn-alapi | 
dĕn-larut sukmanira | 
amusthi andulu | 
alinggih sela gumilang | 

Ki Sĕh Laras alinggih ing sela kĕlir | 
kadi sukma adharat || 

12. Kalih siki pandhita kinawi | 
sami-dene wijiling kusuma | 
digdaya wani surane | 
bagus pratamĕng sĕmu | 
sabar lila lĕgawĕng pati | 
santi kaparĕking Hyang | 
tan gingsir ing laku | 
waspada mawas ing Sukma | 
mahabara kawasa angĕsthi pati | 
angadĕg patinira || 

13. Sami amanting sariranĕki | 

Ni Turida lawan Nikĕn Raras | 
gupuh dĕn-rangkul padane | 
anjrit panangisipun | 
nora nyana manira iki | 

Nikĕn Raras karuna | 

lakine dĕn-rangkul | 

adhuh kakang gustiningsun | 

nora nyana manira bisa kapanggih | 

lan kadi wong supĕna || 

14. Saya awas (ng)gyannira ningali | 

Nikĕn Raras yĕn lakine pĕjah | 
saya anjrit sru tangise | 
lakinira rinangkul | 
pa-geneya kakang sirĕki | 

sun singgih nora pĕjah | 
katuwone tĕngsun | 
anglalana (n)jajah desa | 

nora ketang ing lara kalawan pati | 
trĕsnaningsun ing sira || 

15. Tĕka andika kapanggih mati | 
lah ta ĕndi kakang ujarira | 
asih maringsun yĕktine | 
ingsun iki anusul | 

mangke tĕka kapanggih mati | 

Ni Rara wuwusira | 
marang kakangipun | 

(m)bok kakang kadi punapa | 

Ni Turida sumaur awor lan tangis | 
wus mati kakangira || 

16. Pa-gene kakang ta sira iki | 
sun-ulati anjalak paningal | 
tan ketang wadon ta mangke | 
tan kongang ingsun ketung | 
lara pati ingsun-lakoni | 
trĕsnaningsun ing sira | 
adhuh gustiningsun | 
anglilira ingsun prapta | 
ngandika-a sakĕcap sun-sasangĕnni 
dhuh kakang lakiningwang || 

17. Tangisira barĕng wong kakalih | 
kadya barung muni pararĕngan | 
apatut lan sasambate | 

dhuh kakang gustiningsun | 
tega tĕmĕn tilar ing dasih | 
lĕhĕng gawanĕn pĕjah | 
ora bisa kantun | 
anandhang lara turida | 
tanpa sana sapa bisa anglakoni | 
dadi randha taruna || 

18. Paran polahingsun among kingkin | 
Jayasmara lah gawanĕn ingwang | 
aja lawas anĕng kene | 

Nikĕn Raras amuwus | 
sun-watara nora ngĕmasi | 
anglĕpasakĕn cipta | 
ing panduganingsun | 
kakĕtĕk masih sumirat | 

Ni Turida lakine dinulu malih | 
lah kakang ngandika-a || 

19. Iya bĕnĕr ujarira yayi | 

iki lagi ngĕningakĕn cipta | 
katara teja praptane | 
eling-ingsun duk dalu | 
wawĕkase marang ing mami | 
kang asih ing manira | 

Ni Turida muwus | 
sun-bancanga sira kakang | 

Ni Turida lakine dipun-jiwiti | 
dhuh kakang angucapa || 

20. Ki Sĕh Raras lawan Ki Sĕh Rĕsmi | 
ĕnting wĕlase dĕnnya tumingal | 
ing sapolahe rabine | 

karsanira amuwus | 

Ki Sĕh Raras dĕn-kujiwati | 
dening arsa ngucapa | 
wĕlas manahipun | 

Ki Sĕh Raras wus atampa | 
ing sĕmune kang raka angujiwati | 
kakang parĕnga ngucap || 

21. Yata sarĕng sami ngucap kalih | 

Ki Sĕh Rĕsmi lawan Ki Sĕh Raras | 
pan sami kagĕt rabine | 

aglis samya susuguh | 
tiningalan lakine eling | 
alon angunggar rema | 
anguculi gĕlung | 
gupuh angusapi pada | 

Ni Turida lakine dipun-sungkĕmi | 
angling asmu karuna || 

22. Ki Sĕh Raras angrangkul ing rabi | 
mirahingsun sang lir ing puspita | 
nora angimpi sun anggĕr | 
rabinira rinangkul | 

adhuh jiwaningsun maskwari | 
dĕn ĕmban rinarĕpa | 
binĕkta sang ayu | 
maring kĕbon papungkuran | 

Ni Turida lakine dipun-ciwĕli | 
tĕmĕn asih maringwang || 

23. Tĕka ing kĕbon parĕng alinggih | 

Ki Sĕh Rĕsmi lawan rabinira | 

Ni Turida suka tyase | 

tansah ujungan sĕmu | 

Ni Turida wuwusira ris | 

lakine ingojaran | 

paran dosaningsun | 

lungane tan tolih wuntat | 

apa baya paran ta kang ingsun sisip 

asangĕt datan ngrasa || 

24. Ki Sĕh Rĕsmi alon anauri | 
wacanane rĕke rabinira | 
tansah angibur atine | 
polahe lir susugun | 

tanpa nyipta ingsun dyah ari | 
apapanggih lan sira | 
dene sun anglampus | 

asangĕt apĕgat trĕsna | 
amatĕkkĕn raga sadurunge mati | 
ing tĕmbe aja samar || 

25. Ni Turida alon anauri | 
wacanane rĕke lakinira | 

tur sarwi (ng)gintĕl wĕntise | 
kadi basane iku | 
ing wacana tan tĕkĕng pati | 
lah ta apopoyana | 
dĕnnira anglangut | 
atinggal maring kawula | 
nora suka ingsun tinilara guling | 
lakine binabana || 

26. Wulangun-ingsun ing sira iki | 

Ni Turida tur sarwi karuna | 
karasa ing nguni tyase | 

tan ketang patiningsun | 
anglalana atilar panti | 
dening trĕsna ing sira | 
mĕh mati katĕngsun | 
anusup angayam-ayam | 
angulati sira kakang andĕrpati | 
sun mĕh mati nĕng wana || 

27. Ki Sĕh Rĕsmi tyasnya lir jinait | 
asih tĕmĕn rĕke ing manira | 
sira iki kalingane | 

Ni Turida amuwus | 
alah ujar dene sayĕkti | 
andama ing wong lanang | 
dĕlap kaya ingsun | 
tan kĕna sudĕning priya | 

Ki Sĕh Rĕsmi rabine dipun-sungkĕmi | 
tur sarwi dĕn-rĕrĕpa || 

28. Ki Sĕh Rĕsmi ngarih-arih rabi | 
sarwi ngaras ing panĕpi kiwa | 
asta amĕngkul padane | 

Ki Sĕh Raras amuwus | 
lakinira tansah tinagih | 
ingaranan maleca | 
tan sĕdya ing wuwus | 
dene tan ana wong tĕka | 
tĕka minggu nora angaruh-aruhi | 
ingsun kasasar-sasar || 

29. Ki Sĕh Raras aris anauri | 
wacanane rĕke rabinira | 
sarwi dĕn-rangkul madyane | 
tan anyana katĕngsun | 
lamun sira yayi nututi | 

Nikĕn Raras tumingal | 

tansah asung sĕmu | 
wong lanang nora awirang | 
duwe rabi lumampah anglaya bumi 
nusup angayam alas || 

30. Ĕnĕngĕna wau kang ginupit | 

Ki Sĕh Rĕsmi lawan Ki Sĕh Raras | 
kang sami among rabine | 
gantiya kang winuwus | 
ing karajan Wanamartĕki | 

Kyai Bayi Panurta | 
sakula-wangsĕku | 
kang tansah nandhang sungkawa | 
sakesahe pra putra jalu lan ĕstri | 
gung amijilkĕn waspa || 

660 Mijil 

1. Tansah udrasa sa-ari-ari | 
tyas agung wirangrong | 

Kyai Bayi supe madhah sare | 
saking gĕng kabyantaning kungkin 
tinilar ing siwi | 

ĕstri miwah jalu || 

2. Warnanĕn wau Nyai Malarsih | 
sĕdhih tyasnya kepon | 
dĕn-tutuh-tutuh maring lakine | 
nĕnggih ing siyang kalawan ratri | 
tan angsal abukti | 

yĕn ratri tan turu || 

3. Dening lungane Ki Jayĕngrĕsmi | 
kaduwung acĕlong | 

Ni Malarsih solah lir kapatĕn | 

Ki Panurta mituturing rabi | 
apa ingkang dadi | 
sĕdhihira iku || 

4. Tambangraras wus karuwan mati | 
mung ta ingkang katon | 

Jayasmara kalawan arine | 
amung iku kang sira-tingali | 
Tambangraras mangkin | 
dugaku wus lampus || 


10 (Ki Bayi Panurta kagubĕl dening garwanipun Ni Malarsih) 

IV. Ki Bayi Panurta kagubĕl dening garwanipun Ni Malarsih ngajak 
ngupadosi para putra lan mantunipun. Ki Monthĕl sowan ngaturakĕn sĕrat 
saking Sĕh Amongraga ing Wanataka. Ki Bayi sakalihan lajĕng kesah tumuju 
Wanataka kanthi namur lampah. Ki Bayi gantos nama Ki Arundaya, Ni 
Malarsih mawi nama Ni Malarĕsmi. Dumugi ing Ngardimuncar kapanggih Ki 
Ardimuncar lan adhinipun, Arundarsa. Dalunipun rĕrĕmbagan bab ngĕlmu 
agami. Enjingipun tĕrus dhatĕng rĕdi Bustam kapanggih mitra lami Cariksutra 
lan Carikmudha. Ki Bayi mĕjang bab tokid tuwin iman. Enjingipun 
nglajĕngakĕn lampah. Cariksutra lan Carikmudha sami ndhĕrĕk. 

Salolosipun Ni Turida tuwin Ni Rarasati ngupadosi lakinipun, Ni Malarsih 
ngajak Ki Bayi Panurta madosi putra lan mantunipun. Santri Luci kautus 
ngupadosi, ing margi kapanggih Ki Monthĕl lajĕng kasowanakĕn ngaturakĕn 
sĕratipun Sĕh Amongraga saking Wanataka. Ki Bayi lan semahipun lajĕng 
sami mangkat kanthi nylamur, mangangge sarwi luwas sarta gantos nami: Ki 
Arundaya lan Ni Malarĕsmi. Lampahipun tumuju dhatĕng Ngardimuncar, 
kapanggih mitra lami Sĕh Ardimuncar tuwin adhinipun Ki Arundarsa. 
Dalunipun sami rĕraosan bab kasampurnaning iman, miturut ngĕlmu makripat 
dumugi babaring kalĕpasan. Ki Arundaya ngandikakakĕn wigatosing lampah, 
ngupadosi putra ingkang wontĕn dhukuh Wanataka. Sĕh Ardimuncar 
ngaturakĕn bilih nate kampiran Ki Monthĕl mbĕkta sĕrat katur Ki Bayi 
Panurta ing Wanamarta ingkang tundonipun inggih Ki Arundaya punika. 
Enjingipun sami nglajĕngakĕn lampah dhatĕng rĕdi Bustam. 

Kaca 99 - 111 


Jilid 11 - Kaca : 99 

660 Mijil 

5. Balikan sira dĕn-wruh nampĕni | 
sĕmuning Hyang Manon | 

ja katungkul wong urip ta kiye | 
tingalira dĕn-madhĕp Hyang Widdhi | 
aywa salah kardi | 
aja wĕt kalurung || 

6. Balik dĕn-wruh kang agawe langit | 
lan awakira wong | 

andhap asor dĕn-akĕh bĕktine | 
malar kasatmata-a sirĕki | 
dĕn-sukur ing Widdhi | 
asiyĕng Hyang Agung || 

7. Lawan sira asiha ing Nabi | 
panutan Hyang Manon | 
dĕn-asung sira ala bĕcike | 
iya kabĕh ta manungsa iki | 
sinung karna dening | 

Sang Amaha Luhur || 

8. Iya pirsakna pitutur mami | 
mring sira mĕngkono | 
pituturing Rasul iku rĕke | 

sing sapa datan idhĕp ing warti | 
jinanjĕkkĕn dadi | 
sining yamani ku 1 1 

9. Iya anĕng jroning narakĕki | 
salawasirĕng wong | 

tĕkĕng jajal nirnakkĕn tuminge | 
maksih rĕke kang siya-siyĕki | 
nirnakkĕn ragĕki | 
inggih marmanipun || 

10. Yĕn ing manungsa tan anut singgih | 
maring ing Hyang Manon | 

agung siksane puniku tĕmbe | 

tumpa-tumpa ponang siksa yayi | 
kubur lan yamani | 
ping kalih siksĕku || 

11. Angrĕs sambate Nikĕn Malarsih | 
myarsa kang mangkono | 
wuwuse kang raka sadangune | 
datan ngucap tan sĕgu tan osik | 
alon anguculi | 

ing gĕlunge sampun || 

12. Padanira ingusapan wĕni | 
marĕbĕl mĕtu loh | 

tan angucap sadangu-dangune | 
yĕn angucap aririh mlas-asih | 
sira Ni Malarsih | 
nut karsane kakung || 

13. Nĕnggih rĕke yayi ing wong ngarif | 
kala ika kang wong | 

kinarya darman wuwuh sĕngkĕle | 
lah punika amarmane ugi | 
nĕnggih para Wali | 
sunat tandhanipun || 

14. Tandha sunat larangan ta nini | 
tĕgĕse kang uwong | 

datan tungkul ing rĕnĕse bae | 
yĕn katungkul pan dadya ling-aling | 
dadya tingalnĕki | 
prana wastanipun || 

15. Ana-dene sunate wong mukmin | 
yĕn sinung Hyang Manon | 
sinung antara ing Pangerane | 
nora apopoyan iku ugi | 

iya animpĕni | 
sadintĕn sadalu || 

16. Liwat pangganjarira Hyang Widdhi | 
maring sira kang wong | 

wipala gung martakkĕn martane | 
ingaran wawaduling Hyang Widdhi | 
tan kĕna nujoni | 
ing Hyang Maha Luhur || 

17. Anĕnggih rĕke sunahng Nabi | 
ajrih iku ing jro | 

ing sĕngite sinimpĕn jro siye | 
ewuh ujar puniku ta-yayi | 
dĕn-kĕna marinci | 
iku dĕn-katĕmu II 

18. Ni Malarsih tumungkul awĕdi | 
kewran ĕsmu kepon | 

ngundang marang Ki Luci Santrine | 

Santri Luci mareneya aglis | 
ingsun (n)jaluk kardi | 
lattana nakingsun || 

19. Yĕn katĕmu sira Jayĕngrĕsmi | 
mardika sira wong | 

Ki Luci anuhun sigra lĕngsĕr | 
sapraptane ing njawi anangis | 
pangucap mlas-asih | 
anĕng (n)di katĕngsun || 

20. Andarung lampahira Ki Santri | 
sarwi awĕtu loh | 

praptĕng awan kawuri desane | 
anut gĕgĕr sabin iring-iring | 
praptĕng wukir-wukir | 
dĕnnira lumaku || 

21. Kapanggih Ki Santri Monthĕl nanging | 
lirang-liring loyop | 

alinggih ing sela lĕndhĕhane | 
sela tumĕngĕng lirang awingit | 
alon Santri Luci | 
dĕnnira andulu || 

22. Kapanggih pitĕkur sarya muji | 
nanĕdhĕng Hyang Manon | 
sarwi sĕndhĕn ing soka asrine | 
abra ingkang sĕkar sari-sari | 
sarya nĕngĕng langit | 
nanĕdha Hyang Agung || 

23. Sapraptaning Luci dĕn-takĕni | 
lah bapa sun-takon | 

ing Wanamarta pundi prĕnahe | 

Ki Luci alon dĕnnya nauri | 
puniku ing ngarsi | 
sakĕdhap gya rawuh || 

24. Santri Monthĕl atatanya malih | 
malih ingsun takon | 

Ki Panurta ing pundi wismane | 

Santri Luci wacananira ris | 
kang wasta Kiyai | 

Panurta kyaingsun || 

25. Suka manahe Ki Monthĕl angling | 
iya yĕn mangkono | 

duduhĕna sun iki kinĕngkĕn | 
angĕmban timbalan (m)bĕkta tulis | 

Tambangraras inggih | 

lawan kakungipun || 

26. Ingkang wasta Ki Sĕh Amongragi | 
sun-ulati karo | 

yĕn ana ing Wanantaka bae | 
bungah manahe Ki Santri Luci | 
ingsun tanya malih | 
ya marang sirĕku || 

27. Wontĕn malih pawongane ĕstri | 
nĕnggih sanakingong | 

Ni (m)bok wadon Cĕnthini aranne | 
ing mangke punapa taksih urip | 
tan uninga mami | 
gĕsang lampusipun || 

28. Binĕkta mantuk Ki Monthĕl aglis | 
arsa matur gupoh | 

marang gusti Ki Panurta mangke | 
sami ĕnggar manahipun kalih | 

Ki Panurta myarsi | 
yĕn Ki Luci rawuh || 

29. Sarwi (m)bĕkta tulis Santri Luci | 

Ki Panurta alon | 

tanya layang apa sira kuwe | 

Santri Luci ature agipih | 
putra tuwan gusti | 
kang (m)bĕkta sratipun || 

30. Wastanipun Santri Monthĕl gusti | 
nĕng (n)jawi wot-sinom | 

Ki Panurta wuwuse ge-age | 
lah undangĕn Ki Santri dĕn-aglis | 
saksana tumuli | 
ingancaran mlĕbu || 

31. Santri Monthĕl sinambrama aglis | 
Monthĕl sira lunggoh | 
tinupiksa tumuli surate | 
nawalanira Sĕh Amongragi | 
suka ing jro galih | 
sĕmbah-ulun katur || 

32. Ing sampeyan ing (n)jĕng Panurtĕki 
lawan ibuningong | 

tur uninga panduka wiyose | 
Tambangraras ing mangkya sih urip 
Amongraga prapti | 
nĕng Wanantaka wus || 

33. Kalayan ari Ki Jayĕngrĕsmi | 
miwah ariningong | 

Jayĕngraga sakaro-karone | 
samya dĕnnya gung pangapurĕki | 

lungane lĕstari | 
datan angsung-warah || 

34. Kakungira kabyatan ing kingkin | 
brangti kakung-ingong | 

dadya nglangut puniku marmane | 
ing dalu yayah supĕnanĕki | 

Ki Jayasmarĕki | 
nĕng Wanantakĕku || 

35. Santri Monthĕl alon matur aris | 
punika wontĕn wong | 

asung wĕkas ing kawula rĕke | 

Jayĕngraga lawan Jayĕngrĕsmi | 
atur sĕmbahnĕki | 
dene botĕn mantuk 1 1 

36. Sakalangkung anuwun aksami | 
putra (n)dika karo | 

mila minta apura wiyose | 
manawi tĕmbenipun ngĕmasi | 
sampun dados galih | 
pan arsa anglangut || 

37. Ki Panurta agya muwus aris | 
mring Ki Monthĕl alon | 
pundi (ng)gonnira tĕmu lawase | 

Ki Monthĕl alon ature singgih | 
duk amangkat mami | 
nĕnggih wontĕn dhukuh || 

38. Asipĕngan kula wontĕn margi | 

Ngardipala dhukoh | 

Amongkarsa kang dhudhukuh ranne | 
kawula asung nyipĕng sa-ratri | 
putra tuwan gusti | 

wawarta sadalu || 

39. Bungah susugun Ki Panurtĕki | 
mring Monthĕl susugoh | 

wus sumaji sumaos ngarsane | 
sĕkul wangi apindhang kĕbiri | 
pĕcĕl wadĕr pitik | 
abĕkakak wĕdhus || 

40. Tutulannira kang pĕtis asin | 
aglar suguh awor | 

lawak kecap kang apindhang tawĕs | 
kathah dhaharan kang anĕng ngarsi | 
carubuk lan mimi | 
sadaya nĕng ngayun || 

41. Suka ing tyas Kyai Panurtĕki | 

Ni Malarsih (n)dongong | 

kadya agring tĕkĕng ing warase | 

Ni Sumbaling ingutus sira glis | 
ngambil kampuh nuli | 
ing pĕthi (ng)gyannipun || 

42. Lan sruwale agya sira ambil | 
mangko dĕnnya gupoh | 
lawan ikĕt pĕthak cuwĕnine | 
lawan kulambi sĕrban sultani | 
kopyah moga asri | 

gya ingambil gupuh || 

43. Sapraptane sinungakĕn nuli | 

Ki Monthĕl agupoh | 
ananggapi Malarsih asihe | 

kang sinungan nulya asung bĕkti | 
kalangkung kapundhi | 
sihira maringsun || 

44. Wusnya asung bĕkti nulya amit | 

Santri Monthĕl gupoh | 

mantuk marang ing Wanantakane | 

Ni Malarsih kantun pyuhing galih | 
myarsa ing tuturing | 
utusan kang rawuh || 

45. Wuwuh supĕnuh sira Malarsih | 
ngur aja kapĕngkok | 

ing utusan mangkana wuwuse | 
nora wuwuha rasaning ati | 
malah sĕdhih kingkin | 
angur aja ngrungu || 

46. Ki Panurta pangucapira ris | 
gya ginugu uwong | 

ngong ingutus mangkana tĕmbunge | 
pinĕdhaningsun marang Hyang Widdhi | 
sokur taksih urip | 
nakingsun sadarum || 

47. Ni Malarsih lingirasmu tangis | 

Kiyai wakingong | 
mangkeneya salawas-lawase | 
tan wande kawula angĕmasi | 
sun-lipur tan mari | 

Ni Tambang nak-ingsun || 

48. Lawan anak-ingsun Jayĕngrĕsmi | 
dadi atiningong | 

Ni Malarsih mlas-asih wuwusĕ | 
lir bramara amarwasĕng sari | 
sira Ni Malarsih | 
kang wĕni sumawur || 

661 Sinom 

1. Yata Kiyai Panurta | 
kalawan Nyai Malarsih | 
lir jaka kalawan prawan | 
polahe mardi pawĕstri | 
tansah ingarih-arih | 

Ni Malarsih dĕn-lilipur | 

karsane Ki Panurta | 

aywa na kang dadi galih | 

lah mĕnĕnga aja (n)darung trĕsnanira || 

2. Malarsih sira kariya | 
ingsun lunga angulati | 
iya marang anakira | 
sira ta si Jayĕngragi | 
malar ta yĕn pinanggih | 
anakta Jayĕngrĕsmiku | 
sokur Ni Tambangraras | 
anak-ingsun kabĕh sami | 
muga-muga rinĕksa-a ing Pangeran || 

3. Ki Panurta arsa kesah | 
amanting raganirĕki | 
ngulati atmajanira | 
tan bĕtah ingsun akari | 
baya nak-ingsun katri | 
tan nana wĕkasanipun | 
anggung dĕnnya nglalana | 
kangĕningsun rina wĕngi | 

wus kariya ingsun ingkang ngulatana || 

4. Ki Panurtarsa lumampah | 

Ni Malarsih anggendholi | 
pan kawula tumut kesah | 
angulati anak-mami | 
nangis anjrit kĕpati | 

tan purun kantuna ingsun | 

dhuh ingsun tumut linggar | 

ingsun datan sagĕd kĕri | 

pĕjah gĕsang kawula tumut ing tuwan || 

5. Panurta ngrĕs manahira | 
miyarsa wuwusing rabi | 
sakĕdhap amĕsu waspa | 

Ki Panurta anabda ris | 
lah uwis sira nyai | 
adandana dĕn-agupuh | 
sun-gawa anglalana | 

ana kang sun dunung ugi | 

duk larĕngsun ngaji pisah gunung Bustam 

6. Gya mentar Kyai Panurta | 
kalawan Nyai Malarsih | 
ngangge busana kanisthan | 

Panurta lan Ni Malarsih I 

lir namur lampahnĕki | 
harja nyampingira wulung 
angangge tasbĕh kinyang | 
amawi romale wilis | 
ikĕtira ubĕt tiga tuhu pelag 

7. Tan amawi dhudhuwungan | 
kaskul lan jungkat cinangking | 
sampun angrasuk busana | 
awasta sĕrban sultani | 

amrik gandanya minging | 
praptĕng (n)jawi lampahipun | 

Ki Panurta alon ngucap | 

lah dhingina sira yayi | 

alon-alon ingsun ingkang ngiringĕna || 

8. Wus kapungkur wismanira | 
sĕdya maring Ngardirawit | 

Ki Panurta alon ngucap | 
marang garwa Ni Malarsih | 

[-11 

angalih aran ta ingsun | 
aran Ki Arundaya | 
dene sira Ni Malarsih | 
angaliha aran Malarĕsmi sira || 

9. Sĕdyaningsun iki marang | 
ing ngarga lamun dumugi | 
ingaranan Arga Muncar | 
iku kang sun-jujug ugi | 
ana wong sanak mami | 
sanak kĕkalih sun-jujug | 
kala ingsun mulana | 
adarbe sanak kĕkalih | 

kang asĕpuh awasta Ki Adimuncar || 

10. Wastane ingkang taruna | 

Arundarsa ranne ugi | 
kalaningsun padha bocah | 
sih-siniyan lawan mami | 
karone manthĕlangi | 
anĕng gunung Bustam iku | 
malih sun duwe kadang | 
wastanipun Arsĕngbudi | 
sanakingsun kala sun laku durjana || 

11. Ardi Muncar Arundarsa | 

de sanakingsun kang dhingin | 
duk ingsun lunga angĕntal | 
punika margine yayi | 
dene wastane mangkin | 

Carik-sutra arannipun | 
pan rabine sakawan ( 
samya nut karsaning laki | 

kang satunggal awasta Ki Carik-mudha || 

12. Pan sami pratamĕng sastra | 
warnane samya apĕkik | 
kang mantu Kiyai Batang | 
rabine tĕtĕping bĕkti | 
roro samya nastiti | 

ing gunung Bastum puniku | 

ing mangke adhĕdhĕkah | 

ing Ngardi Muncar tulyasri | 

pan kaprĕnah ingkang kilĕne punika || 

13. Ki Malarĕsmi angucap | 
sumawi kakang dĕn-aglis | 
sampun dangu wirandhungan | 
sĕlak kĕjawahan mangkin | 
gĕrah mandra ing wulan | 
ricik-ricik sampun dangu | 
gĕtĕr patĕr kakilat | 

lir akĕn rĕrĕn ing margi | 

kang jalada ngĕndanu riris kang niba || 

14. Kilat thathit abarungan | 
pĕtĕng (n)dhĕdhĕt anglimputi | 
lir guntur asri swaranya | 
gumĕbyar kang kilat thathit | 
mamor ampuhan prapti | 
ngin gora pracandha lesus | 
mojar Ki Arundaya | 
wuwuse awor lan tangis | 

lah dĕn-enggal ing pundi unggyanning rarywan || 

15. Pundi yayi (ng)gonne rarywan | 
tan nana dhukuh kaĕksi | 
gogodhongan woh katingal | 
kidul kulon wetan tĕbih | 
suwawi rĕrĕn ngriki | 

Ni Rĕsmi lupa tyasipun | 

ana punganing sela | 

tangan cape suku ogik | 

rema kumĕl kasaput dening pawana || 

16. Gumĕr gumĕrot kang wrĕksa | 
agathuk rame kang thathit | 
tan antara gĕlap ngampar | 

lir tutunon swaranya tri | 
wrĕksa gung agung sami | 
akĕh rĕbah kabarubuh | 
wĕnĕh sĕmpal kaprapal | 

Ki Arundaya lingnya ris | 

sarya ngrangkul rabine ingaras-aras || 

17. Sun wĕlas tĕmĕn mring sira | 
tan wurung mati nĕng ngriki | 

kakang ta sun-kapakĕna | 
sadasa pĕjah nĕng ngriki | 

Arundaya sira glis | 

amĕngkul ing rabinipun | 

yayi suwawi enggal | 

alunga tĕka ing ngriki | 

lon lumampah tumingal dhukuh atĕbah || 

18. Katingalan lamat-lamat | 

Arundaya muwus aris | 
lah ta yayi ingampiran | 
araryan sipĕng sawĕngi | 
angecakakĕn ragi | 
sakĕdhap agya lumaku | 
sarwi anganthi asta | 
dhukuhe pan maksih tĕbih | 

dangu saking dadalan pan jurang-jurang || 

19. Awĕrit kang ponang marga | 
sonya tan nana wong siji | 
anut pinggir jurang-jurang | 
akĕh swara kang kapyarsi | 
tĕrang kang riris aris | 
lampahe minggah tumurun | 
tĕngange wayahira | 
tumurun sing gĕgĕr lapis | 

Arundaya wirandhungan lampahira || 

20. Anut iring-iring ngarga | 
pan anjog sitine miring | 
pan lunyu-lunyu kĕdĕkan | 
marga langkung wingit wĕrit | 
alon dĕnnya lumaris | 

Arundaya ngandika rum | 
yayi padha araryan | 

wus andungkap sabinĕki | 
padhukuhan pan ika asri kawuryan || 

21. Sapraptane ing banjaran | 
andarung lampahe nuli | 
ningali sabin ajĕmbar | 
awilis dinulu asri | 
pinggir jarak kacipir | 
kang kacang parikan ulur | 
tirta jinala-tundha | 

tuhu asri anglangkungi | 
anujoni santrinya ana ing gaga || 

22. Angambil kang jajanganan | 
terong kalawan kacipir | 

gudhe lan kacang dhung-dhungan | 
sawusnya anuli mulih | 
praptaning wisma nuli | 
ningali ana wong rawuh | 

ki santri gya tatanya | 

wong pundi (n)dika puniki | 

pan tĕmbene ijĕngandika kawuryan || 

23. Ki Arundaya ris mojar | 
manira iki wong kampir | 
puniki pundi wastanya | 
padhukuhan tulya asri | 
ki santri saurnya ris | 

Ngargamuncar wastanipun | 
mawi (n)dika lajĕnga | 
punika kyai nĕng masjid | 

sigra laju praptĕng natar uluk salam || 

24. Sinauran Sĕh Adimuncar | 
sawusnya atata linggih | 
abage-binage samya | 
sasalaman sadayĕki | 

Sĕh Adimuncar ngling aris | 
prayogi salim alungguh | 
sumangga maring wisma | 

Rundaya nauri inggih | 

pan sumangga kawula anut sakarsa || 

25. Santri wus mudhun bubaran | 

Sĕh Adimuncar tuwin | 

Amndaya Arundarsa | 

Malarĕsmi Purnaningsih | 
kundur maring wismaki | 
nĕng pundhapa tata lungguh | 

Sĕh Adimuncar nabda | 

mring garwa hĕh Purnaningsih | 

paran uwus (ng)gonnira tata sugata || 

26. Yĕn wus age ladĕkĕna | 
kang garwa mundur anuding | 
mring santri pawong mitranya | 
naoskĕn sugatĕng tami | 

tan dangu praptĕng ngarsi | 

gupuh Purnaningsih wau | 

ngladosakĕn bucunya | 

jangan mĕnir pĕcĕl pitik | 

padhamara lodhĕh gula brongkos pindhang 

27. Dhĕndhĕng age susujĕnan | 
opor bĕbĕk basngĕk pitik | 
gĕpukan dhĕndhĕng gorĕngan | 
lombok kĕncĕng lawan pĕtis | 
sĕrundĕng (m)pal (m)puk ragi | 
jĕrowan lan abon rĕmus | 
krupuk lalab-lalaban | 

Sĕh Adimuncar ngling aris | 

lah suwawi kakang kĕmbulan anadhah || 

28. Nulya sami wiwijikan | 

Adimuncar ngling mring rabi | 
lah payo sira pisan | 

kewala padha abukti | 

(n)dan lĕkas sarĕng sami | 
dĕnnira nadhah pikantuk | 
dangu antaranira | 
luwaran dĕnnira bukti | 

Ki Sa-murca anyarik rampadanira || 

29. Wus linorod sadayanya | 
nyamikan lumadyĕng ngarsi | 

Sĕh Adimuncar wuwusnya | 
lamine kula rasanni | 
wontĕn kasupĕn mami | 
sakĕdhik mungguhing ngĕlmu | 
bab sampurnaning iman | 

Arundaya mituturi | 

inggih rĕhe mungguh sampurnaning iman || 

30. Yĕn wus sirna pangandĕlnya | 
mungguhing tokidirĕki | 

yĕn wus purnanira tunggal | 

loro-loroning ngatunggil | 

tunggal-tunggaling kalih | 

nging sawiji suhulipun | 

pan tĕtĕp tinĕtĕpan | 

purbane tarik-tinarik | 

tan nana ran wujuding gusti kawula || 

31. Kang amolah kang pinolah | 
namung kalawan pribadi | 
datan lalawan lantaran | 
pupuling ro maring siji | 

Allah Mukamad jati | 
campur tan kalawan Rasul | 
nungap pribadinira | 

mring sira Pangeran mungkin | 
tan kaanan kodrat lan kadiranira || 

32. Mangkana mungguh makripat | 
yĕn wus sirna ing pangĕksi | 
lawan paningal kang awas | 
sirnakna aja na misih | 

yĕn maksih wĕruh sirik | 
tan sampurna tingalipun | 
maksih kaliru tingal | 
tingal kang nyata puniki | 
apan aling-aling sajatining tingal || 

33. Apan wong kang mangaripat | 
durung tĕkĕng kupur-kapir | 
kang katingal mangaripat | 
yĕn wus sirna tingal jati | 

pan nora aningali | 

ing dalĕm sawiji wujud | 

nir datan ana tingal | 

wontĕn andika kang Nabi | 

lan sing sapa wĕruh rĕke ing salira || 

34. Sasat wruh sirĕng Pangeran | 
kang dulu-dinulu sami | 
kang tan kalawan satmata | 
puniku ingkang wus jati | 
ujar pra Ambiyayi | 

lir puspa kalawan madu | 

rinoncoh rinenceman | 

linĕbon madu sajati | 

madu sirna puspa ingkang kawistara || 

35. Sirna wujud roro ika | 
tĕmune wong ahli tokit | 
ana seje kang patĕman | 
lir ĕmas kalawan carmin | 
linĕbokkĕn jro gĕni | 
carmin pan ilang kang wujud | 
mung ĕmas kang kaĕksa | 
carmin ilang tan na kari | 

lamun yayi yun wikan maring salira || 

36. Sirnakna paningalira | 
tingal lair lawan batin | 
aywa misih katingalan | 
iku pamanggiyĕng Wali | 
sarya lila tyas suci | 
suka sudibya ing kalbu | 
cahya gumilang-gilang | 
lir suryakantha kadĕling | 

Hyang Aruna lah ĕndi suruping surya || 

37. Adimuncar rĕna tyasnya | 
winĕdhar ingkang kalĕmpit | 
kakang kawula tatanya | 
pundi kang ingaran tulis | 
sastra ingkang sajati | 
muni dhĕwĕke puniku | 
lawan kang muni salah | 
puniku kadipunĕndi | 

Arundaya alon wijiling wacana || 

38. Punika yayi dĕn-nyata | 
mĕnggah sajatining tulis | 
mungguh Datsira Pangeran | 
mutĕlak kalawan Gusti | 
takdir kalawan tokit | 
akusud dĕnnira suhul | 
babaring kalĕpasan | 
ĕnggĕh kang punika yayi | 

kadi bayi lan pikun upamanĕka || 

39. Apan tunggal sangkan paran | 
tunggal jatine rannĕki | 

(ng)gih punika yayi rasa | 
surasane ngĕlmu supi | 
nanging ta kita niki | 

tan pati tĕyĕng ing kayun | 

wus wrin kewran kawĕran | 

ing warana aling-aling | 

kang ngalingi tungkuling karana dunya 

40. Andhĕku Ki Adimuncar | 
kaluhuran sabda wingit | 
sira Ki Sĕh Arundarsa | 
sumambung wacana aris | 
kula tanya sayĕkti | 
kang pundi sajatosipun | 
winastan Dalillolah | 
lawan Kadis kang sajati | 

lah ta kadipundi kakang Arundaya || 

41. Kang tinanyan ris saurnya | 
ujar kang punika yayi | 

Dalil puniku idayat | 
idayat pangandikaning | 

Allah kang Maha Suci | 
lantar dhawuh kang malakul | 
malekat kang kaparak | 
kinon ngudanĕni salir | 

kadi iku andikane Rasullolah || 

42. Martakkĕn sakĕhing umat | 
kang sami agama suci | 
lantaran wong tuwa kadya | 
iman mumuruk ing ngĕlmi | 
sarat ingkang linuwih | 

kang puguh kusus ing ngĕlmu | 
kang patut lan sarengat | 
dening bab sĕjatinĕki | 
basa Dalil graita ingkang nugraha || 

43. Lirnya graita nugraha | 

kang abrangta mring kadadin | 

kata lawan musawarat | 

ngudi kalawan pribadi | 

muhung marang Hyang Widdhi | 

(n)dungkaping purnaning kalbu | 

liring Kadis kasucyan | 

nucĕkkĕn jiwa kitĕki | 

kang lir kapuk cadhang tĕtĕsing dahana 

44. Sakamantyan kalihira | 

Adimuncar anoragi | 

Arundarsa langkung dĕnnya | 

tumungkul rĕna ing kapti | 

dĕnnya ling ngasih-asih | 

dhuh kakang Kiyai guru | 

anglĕjarakĕn driya | 

sung padhang pĕtĕnging galih | 

langkung dening kawula kapiyutangan 

45. Rahmat gung wuwulang tuwan | 
sun-tĕtĕdha ing dunya kir | 
kang muga tulus manjinga | 
sadulur sinarawĕdi | 

Malarĕsmi duk mĕksi | 

kang rayi kalih sumungku | 
angrĕs karasĕng nala | 
ĕngĕt mring putra Mongragi | 
amumuruk kang winĕjang angrĕrĕpa || 

46. Tambuh duk mijil waspanya | 
kagagas putranirĕki | 

kang samya nis andon paran | 
ingupaya wana wukir | 
kawistara ing laki | 

Rundaya tanggap ing kalbu | 
milya angĕmbĕng waspa | 

Dimuncar Rundarsa ngliring | 

mring kang raka kaliye angĕmbĕng waspa || 

47. Sĕh Adimuncar lingira | 
marmanta kakang Kiyai | 
paran kang dadya woting tyas | 
awaspa ingong tingali | 

Rundaya ngandika ris | 

sarwi angasat ingkang luh | 
punika raka (n)dika | 
ngong dulu kapĕsan budi | 
karaosing suta kang dadi wod driya || 

48. Marma samya andon paran | 
ngalaya amurang margi | 
umahas wana wulusan | 
wiyose ngulati siwi | 
nĕnĕm siki jalwĕstri | 

Tambangraras kang pambayun | 
sumusul lakĕnira | 

Amongraga nis ing ratri | 
tiganipun Jayĕngrĕsmi Jayĕngraga || 

49. Mĕmpĕr tumutur kakanya | 
nulya rabinipun kalih | 

Rarasati lan Turida | 
milya angikis ing ratri | 
sadaya tan na kari | 
sutanta kalawan mantu | 
samya tanpa tuduhan | 

nging wontĕn talĕring warti | 

mĕncar (ng)gwannĕng Ngardipala Wanantaka 

50. Kang kalih mantu wanodya | 
tambuh paranning lumaris | 
puniku yayi marmĕngwang | 
angendra praptĕng ing ngriki | 
yayi kalih manawi | 
kasrawunganing pitutur | 
kang kabar bĕbaratan | 

(ng)gyanning pun sutanta mami | 
supayantuk (n)dĕling tan dados raos tyas || 

51. Lan kang punĕndi prĕnahnya | 
Wanantakardipalĕki | 

sira Ki Sĕh Adimuncar | 

Rundarsa ngungun miyarsi | 

wasana matur aris | 

adhuh kakang wong tuwaku | 

kalingane mangkana | 

rudatin kelangan siwi | 

kapibrangta ngrurah putra kang umentar || 

52. Inggih kakang Arundaya | 
wontĕn tur-kula sakĕdhik | 
kados sambung babing ngada | 
sadasa dalu puniki | 

ngong kasipĕngan santri | 

anĕng ngriki mung sadalu | 

sabating Wanantaka | 

kinĕn mring Wanamartĕki | 

asung surat marang Ki Bayi Panurta || 

53. Kang duta Sĕh Amongraga | 
mukmin kas bangsa Utadi | 
kulinĕng pulo Langgatan | 

ing Jurang Jangkung ngasrami | 

Monthĕl wastaning santri | 

kawula tanggap sadalu | 

akathah papajarnya | 

kula tan patos nyĕrĕpi | 

inggih lir kang paduka pajar punika || 

54. Jroning dhusun Wanamarta | 
sapa sintĕn kang sujanmi | 
kang wasta Bayi Panurta | 
manawa sambunging warti | 

Rundaya ngling ngĕgĕti | 
uh adhi kang dera wuwus | 
punika ĕnggĕh reyang | 
ingkang sami amastani | 

aran Bayi Panurta ing Wanamarta || 

55. Ki Adimuncar turira | 

(ng)gih sokur kakang Kiyai | 
paparab Bayi Panurta | 
tunggil sambunging pawarti | 
santri Monthĕl saratri | 
nuntĕn enjangipun mantuk | 
maring ing Wanantaka | 

Ki Arundaya ngling aris | 

inggih kadhatĕngan dutane Mongraga || 

56. Santri Monthĕl wastanira | 
tĕka kinĕn awĕh tulis | 
asung wruh ing sasamanya | 
nĕng Wanantaka desaki | 
panggih kang dĕn-ulati | 
kadange ro ĕstri jalu | 
sarta kalane mangkya | 
wus kumpul lan rabinĕki | 

Jayĕngrĕsmi Jĕngraga nĕng Ngardipala || 

57. Kang puniku ngong tatanya | 
ing pundi prĕnahirĕki | 

Wanantaka Ngardipala | 
yayi tudingĕn sing ngriki | 

Adimuncar turnya ris | 
inggih sawĕg wartosipun | 
kidul-kilĕn prĕnahnya | 
tanah Gĕlang Maospati | 

saking ngriki lĕlampahan tigang dina || 

58. Liripun ing Ngardipala | 
kalih dalu saking ngriki | 
puniku kang wus lumampah | 
kang dĕrĕnga tan dumugi | 

Ki Rundaya ngling malih | 
yayi yĕn wus bakda Subuh | 
manira laju lumampah | 
ketang nut talĕring margi | 

marang Ngardipala lan mring Wanantaka || 

59. Adimuncar Arundarsa | 
ngrarĕpa aturira ris | 
kalangkung cuwaning manah | 

(ng)gyan-kawula apĕpanggih | 
mugi wontĕna saking | 
laminya sadasa dalu | 
narĕhakĕn sarira | 

wontĕn rĕrĕme sakĕdhik | 

pan dumugi kakang mumulang ing kula || 

60. Rundaya nauri sabda | 
yayi puniku agampil | 

sok ugi lujĕng ing lampah | 
yĕn sagĕd manira kampir | 

inggih kapanggih wingking | 

arĕbat parluning laku | 

mangkana wancinira | 

wus anggagad bangun enjing | 

pan sadalu saking tan antuk anendra || 

61. Adimuncar ngling ing garwa | 
lah Purnaningsih sirĕki | 
gaweya sĕga angĕtan | 
sa-adune sarap-enjing | 
kang garwa lĕngsĕr ngarsi | 
marang pawong angungukus | 
wĕktu pajar gidiban | 

samya mudhun saking masjid | 
mĕt toyastu santri adan agĕlikan || 

62. Jalwĕstri wus sami kadas | 

Arundaya angimami | 

ing asalat wus utama | 
praptĕng tahyatira akir | 
bakda Subuh pupuji | 
pragad sadayanira wus | 
kang raka ingaturan | 

Rundaya akarsa pamit | 

Adimuncar gupuh-gupuh ing rabinya || 

63. Yĕn wus lĕhira lah-olah | 
ladĕkna ing kene nuli | 
kang garwa ika agĕpah | 
naoskĕn sugatanĕki | 
wus tata anĕng ngarsi | 
sangkĕp lam-ulamipun | 
cinaran kĕmbul nadhah | 
sadaya sarĕng awijik | 

(n)dan alĕkas bukti nutug dĕnnya nadhah 

64. Antara nulya luwaran | 

Ki Samurca anyariki | 
wus linorod sadayanya | 
nyamikan lumadyĕng ngarsi | 
angling kakang puniki | 
inggih mamangsĕganipun | 
nulya samya angalap | 
wusira dhahar nyĕnyamik | 

Arundaya wau aris wuwusira || 

65. Hĕh antĕn Sĕk Adimuncar | 

Amndarsa Purnaningsih | 
reyang riki papamitan | 
kang muga para-lilani | 
nutuggĕn lampah-mami | 
samya sun-donga rahayu | 
pan sarwi angsung salam | 

Ki Sĕk Adimuncar gipih | 

nĕmbah sarwi sasalaman aturira || 

66. Kawula atur waluya | 
ing saparan tuwan ugi | 
kapanggiha kang kasĕdya | 
luwar ing brangta gung kingkin | 
ngling Alkamdulilahi | 
nglukar patĕkĕmanipun | 

Ki Arundarsa nĕmbah | 
salaman atur basuki | 

Purnaningsih ngabĕkti mring Arundaya 


11 (Ki Arundaya sakalihan dumugi ing rĕdi Bustam) 

Ki Arundaya sakalihan dumugi ing rĕdi Bustam, kapanggih mitra lami Ki 
Arsĕngbudi dalah semahipun Nikĕn Wiyadi. Ki Arsĕngbudi nyuwun 
sĕsĕrĕpan bab tokid lan iman sarta dalil lan hidayat. Ki Arundaya 
ngandikakakĕn wigatosing lampah badhe dhatĕng Wanataka, enjingipun 
nglajĕngakĕn lampah, kadhĕrĕkakĕn santri sakawan ingkang pitĕdah margi. 
Kaca 112-125 

661 Sinom 

67. Sadaya wus gantya-gantya | 

salam marang Malarĕsmi | 
wus jinurung pamitira | 

(n)dan mangkat saking ing masjid | 

tumurun ing dhidhikil | 

maksih rĕpĕt saput lĕbu | 

anut marga kang kambah | 

lĕstari dĕnnya lumaris | 

wus kapungkur padhukuhan Ardimuncar || 

662 Pangkur 

1. Lampahe Kae Rundaya | 

lan kang garwa wau Ni Malarĕsmi | 

Hyang Aruna nrang sawĕgung | 
anipat sĕsiningrat | 

pĕdhut ngamnpak-ampak kang ngrĕm ing dĕlanggung | 
rumput kabunan kasrampat | 
angĕbĕsi ing pada tis || 

2. Lamun sinrang ing suryĕnjang | 
nipis ngisis kapanasan agusis | 
kari kang ngrĕmĕng ing bayu | 
tĕlas kang anĕng lĕsta | 

kawistara (n)dĕlarĕh anĕng dĕlaggung | 
kathah simpanging tĕrusan | 
ra-ara rata lir rujit || 

3. Bubulak wus kalintangan | 
nampak wana tarataban paminggir | 
salong ginaga jinagung | 

tĕbok lĕt pagrumbulan | 

kitri wana pring pucung sarangan sĕntul | 

jambu kaluthuk ngayangan | 

dhuwĕt bĕndha gowok wuni || 

4. Sri swaraning pĕksi munya | 
atĕtĕba bĕthĕt gulathik ĕmprit | 
kapodhang munya acilung | 
sauran lan prit cowang | 

miwah rangkok kulilingan sunggi lĕsung | 
cangak ĕngkak bango buthak | 
bidho ulung lan barĕnggi || 

5. Darĕs jakatuwa banghak | 
kulilingan kalangan nĕng wiyati | 
kapyarsa swara anganyut | 

lir tangising alara | 

dĕruk putĕr pĕrkutut manggung cumlĕngkung | 
pĕksi gonggong asĕsĕngan | 
tidharsa lawan kudhasih || 

6. Kudhawa cowak kuthilang | 
sĕsĕpahan angisĕp wadu sari | 
siyung jalak platuk ĕngkuk | 
pĕnthĕt kĕkĕk sikaton | 

andon mangsa nacar wohing kĕrsula gung | 
myang gurda bangsa mandira | 
tinubing pĕksi mĕt bukti || 

7. Miwah kewan buron wana | 

mong andaka rambon lĕmbu jajawi | 
myang kidang mĕnjangan kĕnthus | 
kancil landhak andhapan | 
wurangutan bĕdhĕs uwa-uwa lutung | 
anuntung napak madal pang | 
angranĕs pradapaning pring || 

8. Wingwrin anon mangsa-mangsa | 
swra wre mrĕs lir udan sinĕmĕni | 
katanggul ing kol kawangsul | 
sasaran mĕt tungtungan | 

ana lutung sawiji cĕnguke julung | 
singsal tiba sing pĕnĕkan | 
bapa biyunge nututi || 

9. Yun ngambil cĕnguk kang tiba | 
tĕlu-pisan kararohan nĕng siti | 
ginendholan para lutung | 

tan awĕh angrĕbuta | 
mring anake tĕlu kang tiba kajulung | 
yĕn janma-a samya ngucap | 
mring sanake mituturi || 

10. Lah wus aja dera alap | 
pupusĕn wus pĕsthine asisiwi | 
yĕn wus julunge pinulung | 
ing mong mangsa bakala | 

tur tan kĕna yĕn kaparĕng tombok umur | 
kuwatir nĕng pangudhunan | 
wadalĕna ing Hyang Widdhi || 

11. Ywa nuruti ati hawa | 

nora bĕcik sasat sira maoni | 

karsaning Hyang kang wus bĕstu | 

bageyaning ngatitah | 

nora kĕna ing pikir kumudu-mudu | 

slamĕt-slamĕte kangĕlan | 

kang rinĕbut nora kĕni || 

12. Wau kang mahawĕng marga | 

Rundaya lan garwa Malarĕsmi | 
anon lutung kang pinĕngkul | 
maring ing lutung kathah | 

Arundaya Malarĕsmi tyas kumĕnyut | 
kaya na karasĕng driya | 

lĕjĕming lutung mranani || 

13. Yata lĕpas lampahira | 

wanci surya bĕntar nĕngah manasi | 
tatĕbakaning wana gung | 
bangkan ra-ara wiyar | 
rurumbut kang ra-ara gĕlagah rayung | 
galonggong prumpung cawuran | 
lamuran tĕmbagan grinting || 

14. Sumuk tampĕking baskara | 
datan ana wrĕksa ingkang ngaubi | 
tĕbah paonjotanipun | 

ron kalamĕnta tiksna | 
mĕlarpada rujit pagĕlanganipun | 
karĕncĕm bunging lang-alang | 
karikuhan dĕnnya laris || 

15. Laju malbĕng wanawasa | 
paluduran pĕpĕrĕng lĕmah miring | 
pringganing jurang aparung | 
pring ori agĕrotan | 

pring kang wungwang kapwanan swara nguruwung | 

siyaking camara sinrang | 

lir pendah janma (n)jrit-anjrit || 

16. Wanci pidak tri gumiwang | 

Arundaya anon toya ambĕlik | 
kalangkung tyasira sokur | 
samya raryan sor wrĕksa | 

anĕng pangoyodan tambining trĕnggulun | 
asĕsĕndhon kamarutan | 
kasilir angganya aring || 

17. Kasayahan ing alampah | 

Arundaya lan garwa Malarĕsmi | 

angum ing we samya adus | 
wus dĕnnya awak-awak | 
ngambil toya wulu dĕnnya arĕp wĕktu | 
mimilih (ng)gyan kang asimpar | 
adan samya angabĕkti || 

18. Utama dĕnnira salat | 

bakda Luhur purna sakĕhing puji | 
myang dhikir pandonganipun | 
pikantuk dĕnnya raryan | 
pan ajĕnĕk ngasokkĕn sariranipun | 
samya ngantuk alayapan | 
sasangat anulya tangi || 

19. Ki Rundaya ris ngandika | 

lah wus payo yayi mangkat tumuli | 
sĕlot-sĕlote lumaku | 
daya-daya tutuga | 

kuwatir yĕn kawĕngĕn anĕng wana gung | 
kang garwa datan lĕnggana | 

(n)dan umangkat sing (ng)gwannĕki || 

20. Rasa-rasa tumindaka | 

saking maksih apor sukunirĕki | 

yata laju lampahipun | 

nusup angayam-ayam | 

datan ketang ing lampah durgamĕng laku | 

wus lĕpas dĕnnya lumampah | 

tatas pagrĕnging wanadri || 

21. Napak wana tarataban | 
tutugaran tutunon banakaki | 
talĕr (n)jog ingkang arga gung | 
papagan janma lampah | 

kadhang janma dhadhampalan ing wana gung 
Ki Rundaya ris tatanya | 
ki sanak ngong tanya pundi || 

22. Prĕnahipun ardi Bustam | 
punapinggih puniku maksih tĕbih | 
paran wus parĕk ing ngayun | 
kang tinanya saurnya | 

inggih kilĕn puniku lĕt bana grumbul | 

(n)dika puniku ki sanak | 
ragi kaplantrang ing margi || 

23. Dene margine mring Bustam | 
katujune pan dĕrĕng kongsi tĕbih | 
puniku margi mring Pulung | 
miwah mring Ngardisalah | 

(n)dika wangsul malih ngalĕr nimpangipun | 
ing wau watu manthilas | 
tutunon talĕr marga lit || 

24. Ki Rundaya lon lingira | 

(ng)gih ki sanak sangĕt panrimamami | 
nulya lampahira wangsul | 

(n)dulur samya lumampah | 
sapratĕlon onjotan dĕnnya kapaung | 

Rundaya tansah tinanyan | 
mring janma truntungan margi || 

25. De lumampah tanpa rowang | 
jĕngandika kyai sadhĕrĕk pundi | 
dene takĕn Bustam dhukuh | 
dhikil tĕngahing wana | 

lah punapa mambĕting sanak sadulur | 
mring Kae Sĕh Arsĕngnala | 

Rundaya nauri aris || 

26. Alĕrĕs panarka (n)dika | 

ĕnggĕh pawong sanak-manira lami | 
tan tĕmu marma yun pangguh | 
anulya sisimpangan | 

ngling lah sampun andum lumaris dĕlanggung | 
kularsa mring Nganjuk desa | 

Rundaya nauri inggih || 

27. Wus sami asisimpangan | 

Rundaya mituhu tudinging margi | 
prapta dalan kang tinuduh | 

nut marga pĕlagaran | 
tĕtĕgoran wrĕksa angalang dĕlanggung | 
garwa tan bisa lumangkang | 
kang raka anarik ririh || 

28. Mungguh tumurun ing jurang | 

Ki Rundaya tansah nuntun ing rabi | 

wlas-asihira kalangkung | 

mring garwa kasĕrakat | 

anon toya sakĕdhap ararywan wĕktu | 

bakda dĕnnya salat Ngasar | 

nulya lon-lonan lumaris || 

29. Tatas pangrĕngganing wana | 
tĕrataban pagrumbulan awĕrit | 
lang-alang gĕlagah rayung | 
rumbut wus kalintangan | 
pamĕnggĕraning Bustam sampun kadulu | 
asri patalunanira | 

tĕgal pagagan palĕstrin || 

30. Wiyar pasabinanira | 

kang tadhahan kang gadhu loh jinawi | 
lĕga tyasira andulu | 
parĕk kang pinaranan | 

rame swaraning wong (ng)gugusah nĕng gubug 
anggonjĕng salwiring sawah | 

sami anggĕtaki pĕksi || 

31. Sami kĕndhangan gambangan | 
karak balung tatulak lawan katir | 
swaraning pĕksi gumuruh | 
gulathik prit anjala | 

atĕtĕban ginusahan ngalor ngidul | 
cangak munya karĕngakan | 
lir (ng)guguyu ĕmprit pĕking || 

32. Mangkana ingkang lumampah | 
turut sawi padhadhahaning tĕgil | 
tangkĕp patanĕmanipun | 
pala-pĕndhĕm kasimpar | 

miwah jajanganan ngĕmohi atulus | 
kacang rumawe lanjaran | 
kara kacipir andadi || 

33. Lombok terong jagung ngantang | 
samya kumantĕnan ngĕtan ngĕsĕli | 
sumĕrit kang krai timun | 

wuku watang ngalasah | 
taru turi tumruna sĕkarira byur | 

Malarĕsmi suka mulat | 
kacang rumawe ing margi || 

34. Kadya pinĕthik-pĕthika | 

saking dening sangĕt dĕnnya kapengin | 

sami acipta ing kalbu | 

jagung mangkana ika | 

mendah yĕn dĕn-mĕnirjangan lĕginipun | 

kĕmbang turi dĕn-asĕma | 

mendah sĕgĕre ngluwihi || 

35. Lalap kacang gleyar anyar | 
enak lawan sambĕl lothĕk kĕmiri | 
alon dĕnnira lumaku | 
nolih-nolih tanĕman | 

wanci surya anglarah tirahing gunung | 
ana sabate satunggal | 

Santri Dhawuk lagya dhangir || 

36. Anĕng tĕgal palĕstrĕnan | 

Ki Rundaya tĕtanya mring kang dhangir | 
manira tanya mring bagus | 
pundi dhukuh ing Bustam | 

Arsĕngbudi pundi padalĕmanipun | 

nauri inggih punika | 

dhukuh sanginggiling dhingkil || 

37. Yĕn makatĕn Kae sanak | 

kula nĕdha damĕl (n)dika sakĕdhik | 
yĕn parĕng andika tulung | 
aturna Arsĕngnala | 

santri Dhawuk nauri (n)dika puniku | 
pundi pawingking andika | 

Ki Arundaya nauri || 

38. Reyang pĕkir kawlasarsa | 

pan kumĕdah tĕtĕmu Arsĕngbudi | 

Santri Dhawuk lon amuwus | 

(ng)gih (n)dawĕg kula-bĕkta | 
gupuh-gupuh sarta ngumbah paculipun | 
nulya kĕrit lampahira | 
munggah pagĕnĕnganĕki || 

39. Masjide katon anganggrang | 
langkung asri rakiting dhukuh wukir | 
akĕtĕp pakitrĕnipun | 

prakirna tumamna | 

pan tinata banjĕnge pomahanipun | 

linurung agĕng marapat | 

tiris nut pinggir pinarik || 

40. Dadya maju-pat kang wisma | 
sapanthanya wong rong-puluh ngomahi | 
sadaya wong wolung-puluh | 

kang dhudhukuh ing Bustam | 
gĕgĕnĕngan kĕdĕran kali mĕh tĕpung | 
dhinawuh mring pasawahan | 
kinarya gagadhu sabin || 

41. Rundaya karĕnan mulat | 

pasang rakiting dhukuh Bustam wukir | 
praptĕng paregolanipun | 

Santri Dhawuk lingira | 

(n)dika kĕndĕl ing ngriki kula umatur | 
ngling ĕnggih (n)dika matura | 
yĕn dhĕdhayoh anggung brangti || 

663 Asmaradana 

1. Wau kang lagya alinggih | 

Arsĕngbudi lan kang garwa | 

Nikĕn Wiyadi wastane | 
dangu dĕnnya nĕng paningrat | 
aglar saosanipun | 
nyamikan wowohan agung | 
myang lah-olahan mawarna || 

2. Ingadhĕp santrinirĕki | 

Santri Bĕlang Santri Pancal | 

Santri Pĕthak Santri Putĕh | 
pan was kinula-waraga | 
pinupu lit milanya | 
samya toh amulu-cumbu | 
marang Ki Sĕk Arsĕngnala || 

3. Sĕdya mawong ing donya kir | 
anjuru angrĕsik makam | 
samya niyat nyapu-rĕgĕl | 
santri lima pinitayan | 
mring Kae Arsĕngnala | 
karyaning ĕstri myang jalu | 
santri lima kang minangka || 

4. Pangrampunging barang kardi | 
popole pagĕr salilab | 

miwah sisimpĕnan jĕne | 
sumawana pasawahan | 
ayume wong sadesa | 
tan kongsi nganggo pinĕcut | 
mmat saliring pakaryan || 

5. Mangkana Ki Arsĕngbudi | 
angandika marang garwa | 
kadingarĕn sira kiye | 
olah-olah nyanyamikan | 
kaya wong ngundang-undang | 
sasaji panganan agung | 
woh-wohan lan juwadahan || 

6. Kang garwa mĕsĕm turnya ris | 
wong nganggur dhangan lah-olah | 
glĕpung linjik sadayane | 

kula karya juwadahan | 
gĕmblong wajik lĕmpongan | 
pipis pisang kocak mĕndut | 
widaran kowa pradapan || 

7. Dhawĕt gantal jĕnang canthil | 
randhakĕli lan jĕmunak | 
cĕlorot lan sate durĕn | 

Arsĕngbudi gumuyojar | 

de guna tĕmĕn sira | 

kaya wong kutha angkahmu | 

angadi-adi nyamikan || 

8. Kadar pira nĕng wanadri | 
mangsa ngĕntĕkna sapira | 
tan lintang mung sa-anane | 
lagyĕca dĕnnya rarasan | 
sarya dhahar nyamikan | 
kasaru ing praptanipun | 

Santri Dhawuk tur uninga || 

9. Kawula atur udani | 
punika wontĕn dhatĕngan | 
ngantu nĕng paregolane | 
pan kakalih ĕstri priya | 
dulune kawlasarsa | 
kawula takĕn tan ngaku | 

ngakĕn janma kapibranta || 

10. Wus tĕngah tuwuh ing wanci | 
kalawan rubiyahira | 

Sĕk Arsĕngbudi wuwuse | 
lah age sira turana | 
agĕpah kang liningan | 
ngandika mring garwanipun | 
kaya na kang ngakon sira || 

11. Karya nyamikan sasaji | 
asidik graitanira | 

ya ta lah rĕjĕki mono | 
lir ngupaya kang amangan | 
binuru nora kĕna | 
tan sinĕdya kadhang tĕmu | 
anut bĕgyane priyangga || 

12. Wiyadi matur ing laki | 
sintĕn kintĕne kang prapta | 
punapa tami kinaot | 
punapa ore kewala | 

Arsĕngbudi lingira | 

lagi rasaning driyĕngsun | 
kaya yĕn janma utama || 

13. Kewala dhadhaganĕki | 
sathithik ngĕmu prabawa | 
nĕmu nadhang rijĕkine | 
manira tan nuduh sira | 
akarya pasugata | 

tĕka sira ngĕnthu-ĕnthu | 
adi karya papanganan || 

14. Ni Wiyadi mĕsĕm liring | 
ririh umatur ring raka | 
kula wau sayĕktose | 
angliwĕt pitik dhadhara | 
madhĕp langkung lĕmunya | 
pun Pancal kula-kĕn wau | 
mundhut lalaban mring wana || 

15. Kirang pirsa ingkang mawi | 
kinarya sasaos dhahar | 
kula piyambak (n)dĕlambe | 
jĕg ajĕng jangan asĕman | 
sĕkar turi pĕdhĕsan | 

kajĕg ajĕng mĕnir jagung | 
pitik trondhol pĕcĕlira || 

16. Gumuyu Ki Arsĕngbudi | 
ngling de kaya wong anyidham 
ngong-nĕmpil asĕme bae | 
kinokoh pĕcĕl santĕnan | 
mupung ana dhatĕngan | 

yĕku rijĕkine tamu | 

(n)dilalahe kĕparĕngan || 

17. Santri Dhawuk apĕpanggih | 
lawan Kae Arundaya | 

Ki Dhawuk alon wuwuse | 
wawi andika katuran | 
mring Kae Sĕk Arsĕngtyas | 
kang ingaturan tumanduk | 
malbĕng kori paregolan || 

18. Praptĕng tĕritis pandhapi | 
uluk-salam sinauran | 
nulya ingancaran linggĕh | 
tansah winangwang kang prapta | 
gya samya sĕsalaman | 

Arsĕngbudi sĕkalĕmut | 
pawong-mitranirĕng kuna || 

19. Ĕsmu kagyat dĕnnira ngling | 
kapĕn-kapĕn ing paningal | 
pa iya apa dudune | 
kakang Arundaya ika | 
kang tinujon atanggap | 
inggih mĕkatĕn yĕn ĕstu | 
sami botĕn katliwĕngan || 

20. Agupuh Ki Arsĕngbudi | 
angrangkul sarwi wacana | 
matiya kabĕnĕm ingong | 
botĕn anyana satuma | 
kawula panggih kakang | 
angruruh tĕkĕng wismĕngsun | 
adhuh kakang sanakingwang || 

21. Samya ngĕmu luhirĕki | 

Rundaya magĕp wuwusnya | 
dhuh Arsĕngbudi riningong | 
tan nyana maksih waluya | 
sun bisa apĕpanggya | 

duk rare tumĕkĕng sĕpuh | 
tĕmbene iki pangguhan || 

22. Wus yayi sami alinggih | 
luwar dĕnnya rarangkulan | 

Arundaya lon wuwuse | 
puniki yayi (m)bakyunta | 
tumuntur paran-paran | 

Ki Sĕk Arsĕngbudi gupuh | 
jawat-asta sasalaman || 

23. Nĕmbrama atur basuki | 
winangsulan karaharjan | 
nulya ngling marang rabine | 

lah Wiyadi wruhanira | 
ya iku kang ngong pajar | 
mitra saekapraya wus | 
tan nana rasa-rumangsa || 

24. Yayi ngabĕktiya maring | 
kakangira Arundaya | 
miwah mring (m)bakyunta age 
ingkang liningan agĕpah | 
nĕmbah asasalaman | 

sarya tur pambagyanipun | 
rahajĕngirĕng alampah || 

25. Winangsulan kramaning sih | 
wus tata sami alĕnggah | 
Arsĕngbudi nyarakake | 
kakang punika sumangga | 
pan wajib sumapala | 

wau ing sadangunipun | 
raraosan lan arinta || 

26. Dingarĕn karya nyanyamik | 
kadya wontĕn kang nuduha | 
tan bodho ing wusanane | 
dadya rĕjĕki paduka | 

bagi ingkang ngamawa | 
wawi punapa kinayun | 
pintĕn bangi manggih tadhah || 

27. Pĕngarĕm lĕlantih margi | 
anggonging jiwa katoran | 
Arundaya lon dĕlinge | 
kalintang panrima reyang | 
mangsa ringaĕng krana | 
kewala sasĕlotipun | 
lagya marĕm apĕpanggya || 

28. Pinĕksa sĕsambĕn angling | 
samya ngalap nyĕnyamikan | 
tanpatyantuk panggapene | 
pancyarka tunggang acala | 
Arsĕngbudi wacana | 
kakang suwawi awĕktu | 
anĕng ing suro kewala || 

29. Rundaya rahab nauri | 

(ng)gih dawĕg yayi Bismillah | 
nulya sami maring suro | 

pra santri samya sĕmbahyang | 
kang adan agĕlikan | 
Arsĕngbudi Rundaya wus | 
samya mahĕrantu kadas || 

30. Santri sunat apupuji | 
sinasmitan kinĕn kamat | 
Rundaya ngancaran kinĕn | 
mangarsi mring pangimaman | 
nulya Ki Arundaya | 
angimami ngangkat prĕlu | 
usalinira pasekat || 

31. Utama tibaning takbir | 
kadya (m)balang tibĕng toya | 
cumĕgug jug sabalange | 
purnĕng takbiratul ikram | 
antara ing aptitah | 

wajah Patekahira lun | 
lawan mukaramattuha || 

32. Tumaninahira trĕtip | 
(n)dungkap ing tahyat akirnya 
asalam bakda Mahribe | 
angrahab puji-pujiyan | 
dhikir amaca donga | 
tĕpakurira wus kusuk | 
sujud takrub anĕlangsa || 

33. Sĕsangat dĕnnira taklim | 
tangi saking pasujudan | 
ing sasampunira mansoh | 
sunat Wabin ing radĕgan | 
nĕm rĕkangat tri salam | 
wusing purna sunatipun | 
ngangkat apan wĕktu Ngisa || 

34. Rundaya mĕksih ngimami | 
utami sĕmbahyangira | 
praptĕng patang rĕkangate | 
tahyat akir salam bakda | 
purna saliring sunat | 
miwah watirira rampung ] 
gya salawat sasalaman || 

35. Bubar mudhun para santri | 
Arsĕngbudi Arundaya | 
Wiyadi Malarĕsmine | 
samya mundur maring wisma 
nĕng made pajrambahan | 
Arsĕngbudi lingira wus | 
Wiyadi sira ngruktiya || 

36. Tata sugatanirĕki | 
sathithik ingkang prayoga | 
lan sidakna mau kae | 
kang garwa mĕsĕm turira | 
ing sasmitaning raka | 
inggih sampun kala wau | 

kados wus rimat sadaya || 

37. Sarwi mundur saking ngarsi | 
mariksa mring pagandhokan | 
wus samĕkta saosane | 
santri sarubiyahira | 

Palangka Pancal Pĕthak | 

Santri Putih Santri Dhawuk | 
kinĕn anampa rampadan || 

38. Nulya ingirid mangarsi | 
bubucu kang anĕng panjang | 
miwah lan liwĕt pitike | 

Wiyadi nata rampadan | 
jangan asĕm kalĕnthang | 
jangan turi kacang dhudhung | 
terong binumbu pĕcĕlan || 

39. Pĕcĕl-pitik jangan mĕnir | 
karupuk dhĕndhĕng sujenan | 
rĕmpah dhĕndhĕng ngange gadhon | 
sarundĕng ragi lan ĕmpal | 

abon ayĕm mĕnjangan | 
basĕngĕk pitik dumĕruk | 
sambĕl lan lalab-lalaban || 

40. Rundaya ling jroning galih | 
ya ta-lah rijĕki Allah | 

duk ingsun nĕng tĕgal anon | 
kĕmbang turi angrĕmbaka | 
kapengin dĕn-asĕma | 
mĕngko anĕmu nĕng ngayun | 
kang jangan asĕm pĕdhĕsan || 

41. Tan pae Ni Malarĕsmi | 
ngartika sajroning nala | 
ya ta-lah kamurahane | 

Allah kang luwih kawasa | 
duk manira nĕng tĕgal | 
anon kacang bayĕm jagung | 
kaya ngong pĕthik-pĕthika || 

42. Kapengin kinĕla mĕnir | 
lalap kacang gleyor anyar | 
sokur yĕn pĕcĕl anyar | 
sokur yĕn pĕcĕl pitike | 

ing mĕngko ana ing ngarsa | 

Allah ingkang sung murah | 
langkung sukurirĕng kalbu | 

Arsĕngbudi lon wacana || 

43. Marang tamunira kalih | 
sumangga kakang Rundaya | 

lah suwawi kang-(m)bok mangke | 

kawula aturi nadhah | 

(ng)gyannipun olah-olah | 
rayinta akusung-kusung | 
ngaturi dhahar paduka || 

44. Anulya sami wawanting | 
pan samya lĕkas anadhah | 
sami kĕmbul lanang wadon | 
pikantuk dĕnnira buktya | 
katujon jangannira | 

Rundaya lan garwanipun | 
nikmat raosing panadhah || 

45. Satĕngah ngraoskĕn bukti | 
ana karasa ing driya | 

-nira mandhĕkĕl anyangkol | 
ĕngĕt sudra andrĕng paras | 
angruruh putranira | 

Malarĕsmi arawat luh | 
micara sajroning driya || 

46. Liwat ngĕsut sira ati | 
ngrasakkĕn nikmating buktya | 
ngalĕm sĕga janganning wong | 
bangĕt (ng)gonku tanpa ngrasa | 
prihatin angupaya | 

ing suta durung katĕmu | 
ngalĕm rasaning sugata 1 1 

47. Kale dudu wajib-mami | 
dudu guna kaya nipkah | 
lan dudu kaskaya dhewe | 

Rundaya mulat ing garwa | 
mila kanggĕg ing driya | 
dinuga ngot tyas wulangun | 
mangarang marang ing putra || 

48. Ilang raosing ngabukti | 
antara patang pulukan | 
mĕne ngantu pamuluke | 

Arsĕngbudi nor wacana | 
suwawi Kang Rundaya | 
andika nadhah kang tuwuk | 
owĕl gupuhe arinta || 

49. Ing sĕmu wus ananggapi | 
dinuga tyasira brangta | 
dadya kadho pambuktine | 
antara nulya luwaran | 
samya wiwijikan | 
ambĕng wus tinarik mundur | 
nyamikan lumadyĕng ngarsa || 

50. Ngancaran dhahar nyanyamik | 

Rundaya aris wacana | 

hĕh yayi sĕlot-sĕlote | 

Arsĕngbudi lon aturnya | 
kawula tanya kakang | 
mupung sagĕd apĕpangguh | 
masalah tokit lan iman || 

51. Punika kakang kang mugi | 
paring wulang ing kawula | 
rumiyin dalah ing mangke | 
ing tyas dĕrĕng kapadhangan | 
mĕksih bunar ing driya | 
kakang langkung bagya sokur | 
andhatĕngi dhatĕng kula || 

52. Prasasat idayat ugi | 

palal Hyang Kang Luwih Wikan | 
kĕdah panggih (n)dilalahe | 
nyuwun kasiat wuwulang | 
lah kakang padhangana | 

Ki Arundaya amuwus | 
yayi bab tokit lan iman || 

53. Iman pangĕstuning budi | 

kang ĕning marang Hyang Suksma | 

jarĕnih kajatĕnane | 

minulya kasuciannya | 

kalayan panarima | 

narima ing dhĕwĕkipun | 

tan pepeka liring tingal || 

54. Nulak sakĕhing pangĕksi | 
pandĕlĕngan tingal driya | 

lyan saking Dating Hyang Manon | 
kang punika yayi mulya | 
budi ingkang mardika | 
nungge sawiji pangĕstu | 
kang dadya mas tanpa una || 

55. De tokit punika yayi | 

budi ingkang bangsa badan | 
dene iman ing yĕktine | 
ngudi kang bangsa Pangeran | 
lir sotya lan ĕmbanan | 
sirna rannya kalihipun | 
jĕnĕng li-ali kewala || 

56. Rĕtna rukmi tan winuni | 
kadya ta sotya-ludira | 
jumbuh sotya lan (m)bananne | 
mangkana malih upama | 
iman pami rukmi ka | 

tokit dĕmbaga linuru | 


< Serat Centhini Jilid 11 - Halaman : 171 > 


nĕng kowi winor lan ĕmas || 

57. Dhawuhing cahya kadĕling | 
kuning bang purba-pinurba | 
tan amurba sakaliye | 

tokit pamĕsuning jiwa | 
raga datan pepeka | 
nulak sakĕhing rasĕku | 
tan tomah ing rajah tamah || 

58. Iman pamuntuning budi | 
tokit pamuntuning badan | 
puniku yayi jatine | 
sajatinya kang ingucap | 
de jatining kasidan | 
anĕng ing pribadinipun | 
datan kengang kinaliyan || 

59. Luwih nugrahanta yayi | 
pribadi sihing Hyang Suksma 
tan kĕna ginurokake | 
Arsĕngbudi suka rĕna | 
winĕjang ing kakhekat | 
padhang tyasira tan buntu | 
lir mina sat manggih toya || 

60. Wau Nikĕn Malarĕsmi | 
kapering wurine raka | 
sĕlan-sĕlan pangrungune | 
mung ketang pra putranira | 
kang dadya woding driya | 
Rundaya non garwanipun | 
ing netya mila sungkawa || 

61. Kawistara dĕnnya wingit | 
Arsĕngbudi nor turira | 
punapa kakang marmane | 
sami angĕmu sungkawa | 
rinta kang-(m)bok punika | 
paran karapuhan suku | 
lapak mahawĕng ing wana || 

62. Tĕmbe ngendra ing ngatĕbih | 
angling marang garwanira | 
Wiyadi (m)bakyumu kuwe | 
wĕdhakĕn parĕm rapuhan | 
saosana palĕswan | 
kakanta kewala kantun | 
adima(?) lon dunĕmrasa || 

63. Rundaya nauri aris | 
yayi ĕsmune rakanta | 
katĕnta rapuh anggane | 
bĕtĕke apor lumampah | 
pan datan yĕn kadyĕka | 

wontĕn karasa ing kalbu | 
reyang sajar sajatinya || 

64. Marma ngendra praptĕng ngriki | 
kalih prakawis parlunya | 

kang dhingin kajat titinjo | 
ping kalih wiyosing lampah | 
reyang parlu papanggya | 
lan yayarsa tanya tuhu | 
yĕn kasangsangan pawarta || 

65. Santri kampir nĕng ing ngriki | 
jalu tanapi wanudya | 
puniku putranta rĕke | 

katri pawĕstri sajuga | 
ĕstri ran Tambangraras | 
malyĕng lakinya anglangut | 
ngikis ratri tan wawarta || 

66. Tumulya arine kalih | 

Jayĕngrĕsmi Jayĕngraga | 
tumutur laju tan mulĕh | 
nulya rabine kalihnya | 

Rarasati Turida | 

anut nis kalane dalu | 
samya tan nĕdya mantuka || 

67. Wontĕn kabare sakĕdhik | 
jĕnĕke putra-andika | 
kang satunggil sasanane | 
anĕng dhukuh Wanantaka | 
kalih nĕng Ngardipala | 
ing pawarta dĕrĕng bĕstu | 
kilap dora lan yĕktine || 

68. Rĕh ribĕd tinuh pawĕstri | 
yayi (m)bakyu-jĕngandika | 
samargi langkung repote | 
tumĕkĕng paran sangsaya | 
tansah onĕng ring suta | 
tyas reyang kadudud-dudud | 
lir tan kĕna sinayuta || 

69. Punika liripun yayi | 

Arsĕngbudi duk miyarsa | 
gĕgĕtun langkung ngungune | 
alon umatur ring raka | 
dene botĕn kadosa | 
kĕpalang kakang wulangun | 
acuwa raosing driya || 

70. Ki Rundaya ngandika ris | 
rĕke yayi rĕhĕna | 
dongakĕna ing Hyang Manon | 

yĕn wus salamĕt ing paran | 
pangguh kang sun-upaya | 
saulih mara ing besuk | 
sun kampir lan sutanira || 

71. Ngulama Sĕh Amongragi | 
tranging ngĕlmu winaskitha | 
yayi tan kacuwaning rĕh | 
benjang ingong jĕjĕnĕkan | 
kang nutug olah-rasa | 
mangkya yĕn wus bakda Subuh 
manira laju umangkat || 

72. Arsĕngbudi nor nauri | 
inggih sumangga kewala | 
ulun kalangkung ajrihe | 
anĕnggalang ingkang karsa | 
sarĕhning lagya brangta | 
kakang tanya prĕnahipun | 
Wanantaka Ardipala || 

73. Ngidul-ngilĕn saking ngriki | 
kantun lampahan rong dina | 
katiga gĕthĕk praptane | 
inggih kakang benjing-enjing | 
kawula nuduh janma | 

kang anuduh marga ayu | 
tan samar marang simpangan || 

74. Yĕn mangkono lah Wiyadi | 
asaosa pasareyan | 

kĕlasa lan salĕmpire | 

Wiyadi matur ring raka | 
lamun parĕng rakanta | 
prayogi sareyĕng ngriku | 
anĕng tilam pagĕbĕran || 

75. Tan kuciwa wus miranti | 
layap anĕng patilaman | 
sakaliyan lan kakang-(m)bok | 
yĕn botĕn nĕng pagĕdhongan | 
kilĕn miwah kang wetan | 

Ki Rundaya ris amuwus | 
(m)bok ipe apalimarma || 

76. Maringsun mĕrnahkĕn guling | 
kalangkung panrimahingwang | 
kewala ngong anĕng suro | 
pan wus kasĕdya tirakat | 
Arsĕngbudi lon mojar | 
anuduh mring santrinipun | 
kinĕn tata pasareyan || 

77. Ingkang tinuduh nulya glis | 
anggĕlar kalasa bantal | 
guling sakĕmule dodod | 
nulya ngacaran mring langgar | 

Ki Arundaya linggar | 

mring suro lan garwanipun | 
tan cinatur dalunira || 

78. Enjang samya tangi guling ] 
angambil toyastu kadas | 
santri wĕktu salat Suboh | 
bakdanira angibadah | 

Ki Rundaya ris nabda | 
lah ta yayi Arsĕngkalbu | 
manirĕki papamitan || 

79. Umangkat mupung aĕnjing | 
Arsĕngbudi ngling mring garwa | 
kinĕn saos sugatane | 

gupuh Wiyadi mring wisma | 
nuduh ing santrinira | 
kewala anĕng ing tajug | 

(ng)gĕnnira atata dhahar || 

80. Wusira sĕmĕkan bukti | 
amangsuli pamitira | 

Rundaya Malarĕsmine | 

Arsĕngbudi tur sumangga | 
anulya sasalaman | 

wus yayi Ki Arsĕngkalbu | 
samya nglanggĕngkĕn ngapura || 

81. (n)Dodonga andum basuki | 
kang rayi nĕmbah turira | 
mugi manggiha harjĕng (n)don | 
dhatĕnga ingkang sinĕdya | 
panggihe kang dadya tyas | 
winangsulan sihing kayun | 
wusnya salam mring rubiyah || 

82. Arsĕngbudi sigra nuding | 
mring santrinira sakawan | 

Pethak Pancal Bĕlang Putĕh | 
kang kinĕn nguntap nĕng lampah | 
sadaya wus sadhiya | 

miwah panggĕndhonganipun | 
pamucunge anĕng marga || 

664 Pocung 

1. Yata wau Rundaya nulya tumurun | 
umangkat sing langgar | 

Ki Arsĕngbudi tut-wuri | 

kurmat marang ingkang raka Arundaya 


12 (Lampahipun Ki Arundaya nglangkungi wana Jĕmbul) 

Lampahipun Ki Arundaya sakalihan dalah santri sakawan nglangkungi wana 
Jĕmbul ingkang gawat, botĕn kenging salah-damĕl, wĕkasan sami wilujĕng. 
Ing margi santri sakawan pamit wangsul sasampunipun nganturi pitĕdah 
margi ingkang gampil. Ewadene Ki Rundaya kasasar, nanging malah 
kalĕrĕsan jalaran lajĕng sagĕd kapanggih mitranipun ing pasantrĕn duking 
nguni, i.p. Ki Cariksutra lan adhinipun, Carikmudha. Ki Arundaya karangkul 
Carikmudha, sami kemutan duking mudha sami lampah durjana. Dalunipun 
sami tĕrbangan lan singiran, para ĕstri, bojonipun Cariksutra sĕkawan, 
Carikmudha kalih, sadaya sami andhulĕngi. 

Enjingipun Ki Arundaya sakalihan nglajĕngakĕn lampah dhatĕng Ngardipala. 
Cariksutra lan Carikmudha sami ndhĕrĕk bĕkta santri kalih. Samargi-margi 
tansah nyuwun piwulang bab ngĕlmu agami. Lampahipun dhatĕng Ngardipala 
nglangkungi sĕndhang Balara, padusanipun tiyang kathah. 

Kaca 126 - 157 

2. Lawan wau Wiyadi anut tut pungkur | 
tumunturing raka | 

samya kurmat ing tĕtami | 

pan dumugi anĕng sajawining dhadhah || 

3. Lon amuwus Rundaya mring Arsĕngkalbu | 
lah wus yayi aywa | 

susah angĕtĕrĕng tĕbih | 

jĕngandika wangsul ing ngriki kewala || 

4. Samya matur inggih andhĕrĕk pangĕstu | 
ing salampah kakang | 

mugi manggiha basuki | 

inggih rĕke benjang yĕn wus praptĕng paran || 

5. Konduripun ngupaya putranta wau | 
kakang umampira | 

mariki mring Bustam malih | 
wĕlasana kawula nuwun wuwulang || 

6. Ris sumaur ĕnggĕh yayi sarĕng kuntung | 
lamun kalujĕngan | 

ing lampah parĕnging Widdhi | 
reyang lamun tan kongsi wagĕd kampira || 

7. Maklumipun jĕnggan-para ring katĕngsun | 
araling kawula | 

cĕgah amasthĕkkĕn jangji | 
lamun cidra dadya jalaring duraka || 

8. Pĕnĕdipun sumendhe marang Hyang Agung | 
ywa kongsi suminggah | 

masthĕkkĕn durung pinasthi | 
pan punika yayi cĕgahing ngulama || 

9. Arsĕngkalbu nor jiwa sarya umatur | 
inggih Kang Rundaya | 
kasinggihan dĕnnira ngling | 

kawula nut ing lampah ngriki kewala || 

10. Saur muwus kalangkung panrimanipun | 
rambah sasalaman | 

kalihe samya pupuji | 

miwah sasalaman mring rubiyahira || 

11. Wusnya ngastu nulya lampahira laju | 

Arsĕngbudi lawan | 

kang garwa Nikĕn Wiyadi | 

samya wangsul saking padhadhahanira || 

12. Kang lumaku Rundaya lan garwanipun | 

Malarĕsmi miwah | 

santri sakawan kang ngiring | 

kang sawiji nĕng ngarsa atuduh marga || 

13. Pan angidul-ngilĕn nut galĕnganipun | 
wanci pajar sirat | 

bangbang wetan ima rĕsmi | 
kadya rĕngkĕting paĕs linut parada || 

14. Angrĕrĕnuk lir pulas turutanipun | 
seta dadu rĕkta | 

kapit kĕlamukan wilis | 

mega malang ngrĕgancang pendah bĕlabar || 

15. Rĕpĕt saput lĕmah kataman ing pĕdhut | 
wijiling Aruna | 

ujwala ĕrĕm katangkis | 

dening ampak-ampak anyunari surya || 

16. Asru umung swarane panrikan esuk | 
ririnjing nganjokang | 

jĕthi upa jangkrik bĕring | 

ramya sata myang pĕksi mangsane pajar |] 

17. Manyar dhĕcu baranjangan cucuwitan | 
jalak lan kĕthilang | 
cingcinggoling lan srigunting | 
kapyarsa sri nĕng lĕngkaning patĕgalan || 

18. Kang anutu anggĕntang pating karĕnthung | 
janma maring sawah | 

amaruput rĕbut enjing | 
ingkang lagya angrakiti rajakaya || 

19. Ingkang uwus ngidĕri garu maluku | 
lĕmbu myang maesa | 

kang macul ananampingi | 

ana ingkang lagya ambĕdhah tulakan || 

20. Ana dhaut mocong ngurit tĕbar tandur | 
kang mopok galĕngan | 

saya kĕh janma makardi | 

Arundaya wus nglintangi pasabinan || 

21. Tĕgal talun pagagan gĕnggĕranipun | 
patugaran wana | 

napak ra-ara waradin | 

walang abyor kabur katarajang lampah || 

22. Pan sumawur lir sulung maring garumbul | 
yata Ki Rundaya | 

(n)dungkap trataban paminggir | 
malbĕng wana Pacaruban pagrĕngannya || 

23. Pan andarung Rundaya anĕng wana gung | 
anrang jurang sĕngkan | 

pĕpĕrĕng parang ngarumpil | 
palunguran gĕgĕnĕng tĕngahing wana || 

24. Wana Jĕmbul tĕtĕlĕng rannya ing Jĕmbul | 
kabuyutan wana | 

panasaran wong lumaris | 

sabab dening angkĕr tan kambah ing janma || 

25. Alon matur pra santri mring Rundayĕku | 
punika ing wana | 

Jĕmbul kalangkung awingit | 

anĕng ngriki datan kenging salah karya || 

26. Aruh-aruh sabarang ingkang kadulu | 
mangke lamun ana | 

kang katingal kang kapyarsi | 
inggih rĕke paduka kĕndĕl kewala || 

27. Lamun aruh-aruh kalamun ginanggu | 
maring panasaran | 

kang marabumi wanadri | 

botĕn kenging gluwah-gluwĕh salah-karya || 

28. Manthuk-manthuk nauri kalih lumaku | 
iya ngong tarima | 

pituturira ing mami | 

reyang ti-yatine manawa kĕlingan || 

29. Lampahipun parĕk tĕtĕlĕnging Jĕmbul | 
kabĕh tan angucap | 

gĕdhĕg manthuk mangsit liring | 
dĕnnya laku tan ana samya rarasan || 

30. Nusup-nusup mimiyak gĕlagah rayung | 
garumbul pagrĕngan | 

marga tatĕrusan alit | 

parumputan lan wrĕksa gĕng-agĕng payoman || 

31. Nyĕnyĕt samun tan nana swaraning manuk | 
miwah sato kewan | 

gĕng alit tan na kaĕksi | 

nadyan angin mĕnĕng tan nana sumrabat || 

32. Kang karungu swaraning janma anguwuh | 
nguwuh mring rowangnya | 

rarasan tatakon margi | 

ting jarĕlih lir wong kacuthĕlan marga || 

33. Swaranipun jalu ĕstri cĕluk-cĕluk | 
kapriye mono ta | 

ĕndi margane kang bĕcik | 

dene nora kĕpapagan janma mlampah || 

34. Nunut laku di-bĕnning mari abingung | 
anĕng tĕngah wana | 

asĕdhih kapatĕn margi | 

adoh desa tan nana kang tinakonan || 

35. Kang anguluk ngunĕni tuduh dĕlanggung | 
nanging lĕt jujurang | 

sabawa amĕmĕlingi | 

myang jujuge srĕnggala lir wong (m)bĕbĕdhag || 

36. Kang lumaku lulus tan na aru-biru | 
yata na katingal | 

janma kapapag ing margi | 

sarwi nuntun kuda tinut ing pikulan || 

37. Datan aruh-aruhan papag ing laku | 
wus ungkur-ungkuran | 

ana darbĕke kang kari | 

caping arit panguthik runtuh ing marga || 

38. Kang andulu minggu tan na aruh-aruh | 
wus wruh wawangsitan | 

tan kĕna asalah kardi | 

ana malih sing wuri jalma lalampah || 

39. Wong pipitu anglancangi dĕnnya laku | 
sami ararasan | 

anutur marga kang maring | 

Ngardipala miwah marang Wanantaka || 

40. Ana muwus ĕndi margane kang ayu | 
marang Ngardipala | 

mĕtu ngĕndi ingkang aglis | 

apa nyimpang apa kang kiye kewala || 

41. Kang sumaur bĕcik iki marga ayu | 
tan tumurun minggah | 

apa ta ora arumpil | 

nulya nimpang wong pipitu tan katingal || 

42. Yata wau Rundaya lan garwanipun | 
myang santri sakawan | 

laju lampahira aris | 

wus kapungkur tĕtĕlĕnging Jĕmbul wana |] 

43. Tyasira wus lĕga tan na watiripun | 
ngambah ing pawrĕksan | 

gĕng tĕpung ron anyingupi | 

santri Putih alon matur mring Rundaya || 

44. Adatipun kang wana puniku wau | 
wana panasaran | 

lĕlĕmbut sring mikatoni | 

(ng)gih puniku wau kang kapĕthuk marga || 

45. Yĕn kalamun dĕn-aruhi yĕkti laju | 
karat ing lĕlĕmbut | 

lujĕnge kasasar margi | 

pan sĕpĕkĕn bingung tan amanggih marga || 

46. Tujunipun sampeyan tan aruh-aruh | 
sokur ta wĕkas tyas | 

ing lampah kĕdah basuki | 

ngrika wau dhanyange ajawal-jawal || 

47. Mindha sunu sanak kadang bapa-biyung | 
pinindha warnanya | 

kagĕt wong kang aningali | 

mring kang katon kapilayu gya binĕkta || 

48. Alon muwus Rundaya mring santri catur | 
tujuning wakingwang | 

lan nyaimu Malarĕsmi | 

tan praduli ika iki tan katingal || 

49. Yĕn ta iku mau basan nak sadulur | 
ya ĕmbuh-ĕmbuhan | 

patute bae bilai | 

nora wurung nyaimu anjrit karuna || 

50. Samya ngungun sokur salamĕte laku | 
lĕpas lampahira | 

wanci lingsir pidak siji | 

anon tirta samya raryan asĕmbahyang || 

51. Wĕktu Luhur antara salat wĕktu wus | 
ngasokkĕn sarira | 

santri sami dĕn-bĕktani | 

sangu sĕkul ulam miwah nyĕnyamikan || 

52. Ngraos edhum nĕng soring wrĕksa trĕnggulun 
pra santri turira | 

kawula dĕn-sĕsangoni | 

nyanyamikan kabucu salawuhira || 

53. Pĕnĕdipun paduka nadhah ing ngriku | 
lan garwa-andika | 

kalantih lampah sakenjing ( 

Arundaya nauri reyang tarima || 

54. Santri gupuh angambil toya ing kaskul | 
cinaoskĕn ngarsa | 

Rundaya anulya bukti | 

lan kang garwa anutug dĕnnira dhahar || 

55. Atuturuh luwaran cinarik mundur | 
pinangan wong papat | 

Rundaya dhahar nyanyamik | 

wus luwaran sadaya dĕnnira mangan || 

56. Lon umatur pra santri mring Rundayĕku | 
yĕn parĕnging karsa | 

kawula dalĕm lilani | 

sami wangsul mantuk dhatĕng ngardi Bustam || 

57. Wĕlingipun rayi-(n)dika Arsĕngkalbu | 
yĕn wus harjĕng marga | 

kula kinĕn wangsul mulih | 

mapan sampun tan wontĕn watiring marga || 

58. Alon muwus Rundaya mring santri catur | 
lah ya wus waluya | 

amung salam donga-mami | 
aturĕna marang yayi Arsĕngnala || 

59. Malihipun rĕke tuduhna dĕlanggung | 
maring Ngardipala | 

kang bĕcik tan muwatiri | 

santri matur inggih punika kewala || 

60. Ingkang ngidul yĕn wontĕn simpanganipun | 
kang tĕngĕn kewala | 

ywa ngiwa simpanganĕki | 
nadyan alit talĕr punika kang marga || 

61. Wusnya matur pra santri tur salamipun | 
pamit wus linilan | 

sigra wangsul samya mulih | 

Arundaya lon muwus mring garwanira || 

62. Payo yĕn wus aso umangkat lumaku | 

Malarĕsmi sigra | 

dandan pagĕndhonganĕki | 

nulya samya mangkat saking palĕrĕnan || 

63. Lampahipun wus tatas pangrĕngganipun | 
pangalang-alangan | 


< Serat Centhini Jilid 11 - Halaman : 181 > 


patrataban ing wanadri | 
lĕkas-lĕkas lĕmpitaning palunguran || 

64. Marga parung parang rumpil siluk-siluk | 
wana parĕncĕkan | 

pagrumbulan wana nipis | 

Rundaya non janma samya dhadhampalan || 

65. Amĕk kayu wĕnĕh ambĕngkik wus mikul | 

Kae Arundaya | 

mrĕpĕki tatanya aris | 

hĕh ki sanak manira ayun tatanya || 

66. Marganipun marang Ngardipala dhukuh | 
kang tinakon mojar | 

kablasuk dĕnta lumaris | 

puniki dede margi mring Ngardipala || 

67. (n)Dika wangsul malih margi ngriku wau | 
kajĕng-kajĕng ragas | 

kang alit talĕring margi | 

ingkang lĕpas maring dhukuh Ngardipala || 

68. Pan kapaung ing lampah (n)dika kalĕntu | 
puniki (n)jogira | 

margi agĕng Gunungsari | 
dalĕmipun Cariksutra Carikmudha || 

69. Duk angrungu Rundaya lĕga tyasipun | 
ngartika jroning tyas | 

(n)dilalah palaling Widdhi | 
wong kĕsasar iki tĕmah kĕbĕnĕran |] 

70. Yĕn ta lamun tan kasasara ing laku | 
baya datan bisa | 

katĕmu lan mitra-mami | 

Cariksutra kalawan Ki Carikmudha || 

71. Lon amuwus Rundaya patakonipun | 
kang ĕndi ki sanak | 

dhudhukuh ing Gunungsari | 
anauri inggih ing ngriki kewala || 

72. Lĕt lulungur gĕnĕng kang kilĕn puniku | 
ĕdhĕng-ĕdhĕng wana | 

babana wana sakĕdhik | 

praptĕng lĕbak ing Gunungsari katingal || 

73. Ngling (ng)gĕh sampun asangĕt panrimaningsun | 
ngong laju kewala | 

kang liningan angling inggih | 

pan umangkat Rundaya sing pangandhĕgan || 

74. Lampahipun mangulon anrang wana gung | 
umiyat gĕnĕngan | 

tumurun marganya rumpil | 
angĕrakal dadya rĕmbĕn lampahira || 

75. Garwanipun arikuh tansah tinuntun | 
praptĕng pangareyan | 

lĕbak pawukiran alit | 

anon kali alit ilining kang toya || 

76. Rarywan ngriku anĕng sela gĕng rĕnggulu | 
angum we wak-awak | 

wanci wĕktu Ngasar akir ] 

wusnya siram mĕt toyastu salat Ngasar || 

77. Bakda wĕktu nulya laju lampahipun | 
wau katingalan | 

ing dhukuh ing Gunungsari | 
satĕngahing bubulak pĕngkĕranira || 

78. Ukur-manthuk rong garĕmbĕl dhukuhipun | 
kang nginggil Patrukan | 

mĕsjide alit acĕkli | 

pagĕr gĕdhĕg ingĕnjĕd katon sumilak || 

79. Lingira rum Rundaya mring garwanipun | 
baya kae uga | 

kang binatur dhukuhnĕki | 

masjide kang acilik katon anganggrang || 

80. Nulya laju malipir pagĕring talun | 
tĕgil pasabinan | 

mangsane pangrĕmbang dami | 
angĕmohi nĕdhĕng tĕtĕl pala-pala || 

81. Sri dinulu patanĕmanira tulus | 
sangkĕp warna-warna | 
jajanganan jagung jali | 

juwawut lan linjik gudhe myang katela || 

82. Pan panuju sabate matun ing talun | 
kakalih wastanya | 

Sĕtranaya Sĕtragati | 

Arundaya alon dĕnnira tatanya || 

83. Lah ta bagus ing pundi pawismanipun | 

Kae Cariksutra | 

kang liningan anauri | 

(ng)gih puniku wismane Ki Cariksutra || 

84. Malih muwus yĕn mĕkatĕn pĕnĕdipun | 
andika wĕh wikan | 

reyang parlu yun pĕpanggih | 

angling inggih dhasar kawula punika || 

85. Sabatipun Kae Cariksutra nĕngguh | 
yĕn wontĕn dhatĕngan | 

(ng)gih kawula kang tur uning | 

lah suwawi (n)dika nut ing lampah-kula || 

86. Samya mantuk wong ro ngiring lampahipun | 

Kae Arundaya | 

nĕng wuri lan Malarĕsmi | 

garwa tansah kinanthi rĕh kawlasarsa || 

665 Kinanthi 

1. Wau-ta kang lagya lungguh | 

Cariksutra nĕng wismĕki | 
sinaji anĕng pandhapa | 
anyamping sarung bang Bugis | 
sabuk modang singsĕt pisan | 
mangking golok silih-asih || 

2. Dhĕstar Arab adu mancung | 
tinrap malĕrĕt malipis | 
jĕplakan namung salĕmbar | 
wida kalĕmbak seta mrik | 
asumping lĕnga tĕlĕngan | 
tuwa masih ambĕsusi || 

3. Bojone papat yu-ayu | 
tumundha tuwa nomnĕki | 
wayah nak putu diwasa | 
rarakitan warnanĕki | 
karo sami lĕkĕrira | 

kadi kĕmbar kakang adhi || 

4. Karo samya lancapipun | 
wangun sami kakang adhi | 
bojone kang tuwa kuna | 
tĕlu inganggurkĕn sami | 
wus tinalak nging tan lunga | 
tur tan apatutan siji || 

5. Duking jaka-laranipun | 
titiga wastanirĕki | 

(m)bok Sumarsi lan Wilapa | 

(m)bok Surĕmi katrinĕki | 
mangkya wus tan langgĕp pakah(?) | 
sĕdya sumungkĕm tut-wuri || 

6. Samya cipta mawong maru | 
kadya sutane wuragil | 
sumĕrĕp amĕt mĕt manah | 
marang kang winĕngku mangkin | 
garwa sakawan namanya | 

kang tuwa Nikĕn Mintarsih 


7. Mintarĕsmi kang panggulu | 
panĕngah Nikĕn Wratsari | 

Angronsari wuragilnya | 
dadya pitu sadayĕki | 

kang nom sakawan nĕng ngarsa | 
amarak lakinirĕki || 

8. Naoskĕn sasajĕnipun | 
lĕladĕnira pribadi | 
woh-wohan kang lah-olahan | 
mamanisan wĕdang kopi | 

Ki Cariksutra anabda | 
mring para rabinirĕki || 

9. Sakesuk mila ngong dulu | 
sajodho parĕnjak muni | 
anggantĕr tan lyan (ng)gyannira | 
wali-wali nĕng wit manggis | 
tan pati kĕsit ibĕrnya | 
ngathĕthĕr lir manuk gĕring |] 

10. Paran ta wahananipun | 
adating parĕnjak muni | 
pra rubiyah aturira | 
manawi wontĕn tĕtami | 
yĕn botĕn angsal rubiyah | 
wus sakawan wĕwah kalih || 

11. Gunggung sasanga sadarum | 

Cariksutra gumuywa ngling | 
iku ta mangsa kĕna-a | 
luwih papat ingkang wajib | 

Mintarsih mĕsĕm saryojar | 
warti andika rumiyin || 

12. Criyose mawi dĕn-kuluk | 
kuluk montĕn kadipundi | 
gumuyu Ki Cariksutra | 
basa kuluk mono yayi | 
lakuning nikah-ing ngentra | 
kang tĕtĕlu angratani || 

13. Nadyan ana-a rong puluh | 
sĕkĕta satusa ĕstri | 

kĕna winaratan ningkah | 
manggung kewala kang siji | 
nora kĕna lumaku-wa | 
apan duwĕke kang padmi || 

14. Pra garwa mĕsĕm amuwus | 
bĕjane kang olĕh siji | 
samyosik sajroning nala | 
kapengin duwe kang siji | 

lĕjĕme samya atanggap | 
ing sĕmu rĕbut (n)dhĕwĕki 

15. Dadya liringira rĕngu | 
kapagut landhĕping liring | 
mĕsĕm Kae Cariksutra | 
wruh rabine runtik liring | 
ngimur-imur manuara | 
mĕngko ta ingong-tuturi || 

16. Mungguh kang mangkono iku | 
panjĕnĕnganing Narpati | 
wĕnang nguluk pra biyada | 
lawan panjĕnĕngan Nabi | 

yĕn wong cilik tan winĕnang | 
kasiku mring (n)Jĕng Narpati || 

17. Pra garwa lĕjar tan rĕngu | 
samya samudana angling | 
wus mantun salayĕng nala | 

Ki Cariksutra ngling aris | 
wus pangulahirĕng priya | 
pawĕstri tipis ing budi || 

18. Purwakane iku mau | 
anyatur parĕnjak muni | 
mĕh bae salin babagan | 
ujaring parimbon pĕksi | 
yĕn tĕlatĕn tinitĕnan | 
wahanane prĕnjak muni || 

19. Yĕn prĕnjak muni nĕng kidul | 
bĕnĕr lamat dhayoh prapti | 

yĕn nĕng kidul-kilĕn (ng)gĕnnya | 
lamat ana wong nĕnagih | 
yĕn nĕng kulon bĕnĕr lamat | 
wong tuwa sanak doh prapti || 

20. Yĕn lor-kulon prĕnahipun | 
wong (n)jĕjaluk ngudi-udi | 
yĕn lor bĕnĕr prĕnjak munya | 
lamat rijĕki kang prapti | 

yĕn prĕnjak munya lor-wetan | 
lamat dhayoh tutur warti || 

21. Yĕn nĕng wetan bĕnĕr iku | 
ngalamat satrune prapti | 
lamun muni kidul-wetan | 
lamat dhayoh anglong-longi | 
yĕn parĕnjak iku munya | 
angidĕri ing wismĕki || 

22. Kongsi tĕpung-gĕlang iku | 
luwih bĕcik lamatnĕki I 

kadhatĕngan dunya kathah | 
tur sami rijĕki suci | 
katĕkan bĕgja nugraha | 
sabobot kang dilamati || 

23. Yĕkti uga nora dudu | 
ujaring parĕnjak muni | 
pra garwa matur sĕmbrana | 
mendahe punang kang pĕksi | 
de punika prĕnjak munya | 
sadintĕn anggantĕr muni || 

24. Sakĕnjing tan wontĕn tamu | 

Ki Cariksutra mĕsĕm ngling | 
yĕn besuk-esuk mĕnawa | 
ana dhĕdhayoh kang prapti | 
dangu wawan pagujĕngan | 
santri Setranaya prapti || 

25. Lan Setragati agupuh | 

matur punika ing (n)jawi | 
pan inggih wontĕn dhatĕngan | 
jalwĕstri kawĕlasasih | 
pupuji ayun panggiha | 
lawan paduka ing mangkin || 

26. Atĕbih ing wismanipun | 
bang wetan cĕlak pasisir | 
apan saking Wanamrĕta | 
wastanipun tan ngakĕni | 

Ki Cariksutra anjola | 
sasmita rabinirĕki || 

27. Yĕktine ngalamatipun | 
pĕksi parĕnjak kang muni | 
ana karasa ing nala | 
kaĕngĕtan duk ing nguni | 
mitrane saekapraya | 

Rundaya wastanirĕki || 

28. Ngling ing driya paran dudu | 
apa iya ingkang prapti | 
pawong-mitra-ngong ing kuna 
muga sayĕktine ugi | 
mangkana ciptaning driya | 
wasana ngandika aris || 

29. Lah wus aturana gupuh | 
sujanma kang nĕdya prapti | 
kang liningan sigra mĕntar | 
Cariksutra angling malih | 
tan goroh panarkaningwang | 
bĕnĕr si parĕnjak muni || 

30. Lah wus mara ta dĕn-gupuh | 
ngruktiya bukti pribadi | 
sakadarira anjangan | 
dhewe-dheweya sasaji | 
akanthiya santrinira | 
sawijĕdhang dimĕn aglis || 

31. Sĕtralewo Sĕtralĕmbun | 

Sĕtranaya Sĕtragati | 

si Sĕtradrĕmba kewala | 
angladĕnana mring mami | 
pra rubiyah mundur ngarsa | 
samya lah-olah pribadi || 

32. Lah Sĕtradrĕma sun-tuduh | 
mĕnyanga ing Kalisari | 
sira undanga rĕningwang | 

Ki Carikmudha dĕn-aglis | 
tuturĕn yĕn sun dhatĕngan | 
rewang manggihi tĕtami || 

33. Ingkang kinĕn mentar gupuh | 
maring dhukuh Kaliasri | 
yata kang nĕng paregolan | 

Sĕtranaya ngancarani | 
jĕngandika ingaturan | 

ywa kĕdangon anĕng (n)jawi || 

34. Nulya kĕrit lampahipun | 
lan kang garwa Malarĕsmi | 
praptĕng tritising pandhapa | 
tan tĕbah lan garwanĕki | 
asru dĕnnya uluk-salam | 
sinauran wasalami || 

35. Gupuh ingacaran lungguh | 
pinapag gĕlaran putih | 
majĕng samya sasalaman | 
pupuji kalihirĕki | 
ingacaran tata lĕnggah | 

Ni Malar lungguh kapering || 

36. Dangu tan sinarwĕng wuwus | 
tamunya tansah liniring | 
ingĕngĕt-ĕngĕt jro nala | 
kaya iya kadi pangling | 
mĕnawa mĕmadha rupa | 
ewuh dĕnnira ngaruhi || 

37. Datan na pantara dangu | 
kang rayi ing Kalisari | 

Carikmudha ingkang prapta | 
nĕmbah tur salam alinggih | 

Cariksutra lon ngandika | 

iki yayi tamu-mami 


38. Carikmudha nor tumungkul | 
nulya angandika malih | 
nambrama mring tamunira | 
madya krama mambu ati | 
lah bageya rĕke ingkang | 
sumĕdya parlu mring kami || 

39. Ing pundi pawingkingipun | 
saking tambĕt tĕmbe mĕksi | 
ing ngarsa pundi sinĕdya | 
sapa sintĕn kang wawangi | 
kang sinambrama wacana | 
sumanggĕng karsa mastani || 

40. Cariksutra malih muwus | 
kaya nadyan ngong udani | 
sun-pĕjar manawa iya | 
duk kina padha sih alit | 
manira pawong-sanakan | 
duk kala pamuktĕn-mami || 

41. Amndaya wastanipun | 
arine Ki Darmĕngbudi | 
karone pĕkĕt sadaya | 
pati kalawan wak-mami | 
kaladuk padha ngalaya | 
bĕngi yĕn amĕnthĕlĕngi || 

42. Duk masih gĕsang ramĕngsun | 
kalanya tan sarĕh budi | 
manira lagi samana | 

Rundaya iku tut-wuri | 
mring duk sun-laku dursila | 
anĕng tanah ing pasisir || 

43. Amaling kongsi kaplayu | 
tan wruh ing babahan mami | 
bingung kinĕpung wong kathah | 
samya numbak ngong tan gingsir 
Rundaya kĕna ing tumbak | 
marang kang duwe wismĕki || 

44. Sabĕne Rundaya tĕguh | 
iku pasah lambungnĕki | 
asambat ngadhuh apĕjah | 
ngong wus nyana yĕn bilai | 
kumĕpyur ati manira | 
gupuh-gupuh sun-tulungi || 

45. Nuli sun-gendhong lumayu | 
gya laju ngong gawa mulih | 
titire kongsi raina | 

Ki Panurta duk miyarsi | 

ing wuwuse Cariksutra | 
sru dĕnnya gumuyu bilik 

46. Kang (n)dika-pajar puniku | 
yayi (ng)gih kula sayĕkti | 
kang para critakkĕn uga | 
bilai kala ing nguni | 

lah ĕnggĕh puniku reyang | 
manira sĕngguh wus mati || 

47. Ki Cariksutra angrangkul | 
dhuh kakang botĕn angimpi | 
lamun mangke papanggihan | 
sĕdya mĕrdhatĕng ing mami | 
pun kakang siyin mah-imah | 
angsal pamutiyan Tubin || 

48. Ing mangke paran sih lulus | 

Ki Panurta anauri | 

inggih punika kakanta | 
milya tumutur ing kami | 
nulya samya sasalaman | 
atur pambagya basuki || 

49. Angling marang arinipun | 
lah Carikmudha sirĕki | 
tura bĕkti ring kakanta | 
kang rayi salaman aglis | 
ngabĕkti atur waluya | 
miwah marang Malarĕsmi || 

50. Wusnya samya tata lungguh | 

Cariksutra angling malih | 
hĕh Mudha rubiyahira | 
karo pisan kon mariki | 

gya nuduh Ki Sĕtradrĕma | 
kang liningan mentar aglis || 

51. Ngandika mring pawongipun | 

pawĕstri kinĕn nimbali | 
marang pra rubiyahira | 

kang tinuduh mring wisma glis | 
matur (n)dika tinimbalan | 
sadaya marang pandhapi || 

52. Dĕnnya lah-olah nuju wus | 

nulya adandan ngarĕsik | 
nganggo-anggo sawatara | 
mamagut sakadarnĕki | 
wusnya sami ngayuwarna | 
wong papat sarĕng umijil || 

53. Alungguh nĕng wurinipun | 

tan dangu wau kang prapti | 

bojone Ki Carikmudha | 
awasta Nikĕn Sumilir | 
kang anĕm Ni (m)bok Sukarsa | 
satĕngah rada nom kĕdhik || 

54. Tuwa maksih nom dinulu | 
labĕte ayu prak-ati | 

Ki Cariksutra ngandika | 
marang ipenira kalih | 
tunggala lan (m)bakyunira | 
kabĕh ngabĕktiya sami || 

55. Gya sasalaman kumrubut | 
gantya-gantya mring tatami | 
pambagya atur waluya | 
winangsulan sami-sami | 

Kae Rundaya ris nabda | 
tan jamak ri-reyang iki || 

56. Bĕsuse duk misih kuncup | 
kongsi tuwa misih bĕthing | 
nora lungsĕt birainya | 

tan nana luwasirĕki | 
bĕtah mĕgĕk cilik mula | 
dhasar cilik-cilik gandhik || 

57. Akĕndĕl pintĕr atĕguh | 
tan nana dĕn-pakĕringi | 
angrĕbut pangantĕn anyar | 
bojone tinantang wani | 
marĕp mungkur kon nyuduka | 
bojone dĕn-susumbari || 

58. Kang duwe bojo anjĕtung | 
dĕn-palaur (m)brĕbĕsmili | 
dĕlah mĕngko gajĕg iya | 
nora bisa mamarĕni | 
tandha bojone sih bocah | 

Cariksutra gumuywa ngling || 

59. Inggih kakang donganipun | 
kĕdah ginanjar kadyĕki | 
yĕn ĕngĕt duk sih jajakan | 
lan kakang tĕka ngangĕni | 
lir bali-baliya bocah | 
nutugi braging ngati || 

60. Ki Arundaya gumuyu | 
bĕnĕr pĕpĕthĕkan-mami | 
tuwa bĕgĕre lir bocah | 
nging pĕnĕd watak birai | 
wĕt anom adoh ing tuwa | 
mawa awĕt kuwatnĕki II 

61. Lah ipe reyang rumuhun | 
punĕndi punapa misih | 
utawa yĕn wus padhĕma | 

Cariksutra mĕsĕm angling | 
kakang tanya mring ipenta | 
won-awon pan inggih misih || 

62. Nuding maring pawongipun | 

katĕlu sarĕng amijil | 

(m)bok Sumardi (m)bok Wilapa | 
katri lawan (m)bok Surĕsmi | 
katiga wus praptĕng ngarsa | 

Cariksutra ngandika ris || 

63. Padha nĕmbaha sirĕku | 

marang kakang sanak lami | 
nulya samya mara nĕmbah | 
angujung atur basuki | 
miwah marang Nikĕn Malar | 

samya nor sokur pupuji || 

64. Cariksutra lon turipun | 
punika warninirĕki | 
rinta rumiyin kang kina | 
ingkang sĕpuh pun Sumardi | 
kang panĕngah pun Wilapa | 
kang gimblah gĕng awaknĕki || 

65. Surasmi wuragilipun | 

sami ngong ngindhungkĕn sami | 
mĕnawi kakang kĕngĕtan | 
rinta pun Wilapa nguni | 
kang wau andika pajar | 

(ng)gyan kula ngrĕbut pangantin || 

66. Ki Arundaya gumuyu | 
hĕm ya kĕlingan mami | 
yagene lagi rinĕjang | 
nyangik-nyangik sarwa wingwing | 
mĕngko awake tan lumrah | 
gĕdhene angluluwihi || 

67. Inggih sampun kadi bĕdhug | 
bubrah rayinta puniki | 
ginuyu sadayanira | 

kang ginuyu sukĕng ngati | 
angling marang bojo tuwa | 
lah mara padha sirĕki || 

68. Liwĕtna kang mĕnul-mĕnul | 
padha punagiya sami | 

sira mring kakang Rundaya | 
apa ta sira apangling | 
umatur inggih sakĕdhap | 

dangu-dangu datan pangling || 

69. Cariksutra ris umatur | 
sumangga kakang puniki | 
sawontĕnipun nyamikan | 
kapiran datan binukti | 
pijĕr rarakĕtan sabda | 
mring dhaharan tan ngopĕni || 

70. Mara ta kono sirĕku | 
Carikmudha nora nyamik | 
kaya dhayoh tĕmĕn sira | 
jamak sira angrahabi | 
anulya sami angalab | 
nyamikan sasĕnĕngnĕki || 

71. Wanci surya tunggang gunung 
(n)dungkaping wĕktu Mahĕrib 
Ki Cariksutra turira | 
suwawi kakang mring masjid | 
ing nginggil tajug Patrukan | 
Rundaya rahab dĕnnya ngling | 

72. Lah ĕnggĕh utawi wĕktu | 
ngabĕkti ing Hyang utami | 
nulya mring suro Patrukan | 
nĕng pucaking gĕnĕng alit | 
munggah nĕtĕr sadĕdĕlan | 
padasannira wus rakit || 

73. Sami ngambil toya wulu | 
sadaya samya sĕsuci | 
santri adan agĕlikan | 
wus adan sunat pupuji | 
nulya sinasmitan kamat | 
Rundaya kinĕn ngimami || 

74. Wus anjĕnĕngakĕn wĕktu | 
ing salat tĕkĕng utami | 
kang makmum para rubiyah | 
miwah santri jalu ĕstri | 
antara tigang rĕkangat | 
purna sĕmbahirĕng Widdhi || 

75. Manjing wĕktu Ngisanipun | 

Ki Bayi maksih ngimami | 
wus antara bakda salat | 
paragad kang sunat Witir | 
salawat asasalaman | 

wus luwaran sadayĕki || 

76. Rundaya ngaturan kundur | 
praptĕng wisma tata linggih | 
Cariksutra ngling pra garwa | 
wĕdana (ng)gyanta sasaji | 

nulya pra rubiyahira | 
sadaya mundur sing ngarsi 

77. Ngladĕkkĕn sugatanipun | 
dhewe-dhewe kang sasaji | 
tinata anĕng ing ngarsa | 
rampadanira pribadi | 
sami sadhulang-sadhulang | 
lĕlawuhan warni-warni || 

78. Sĕkul pulĕn lan bubucu | 

wuduk punar lan kĕbuli | 
liwĕt pitik lan wĕlaka | 
jangan mĕnir pĕcĕl pitik | 
bĕcĕk mara ladha pindhang | 
cupang loncom bĕnce banci || 

79. Jangan lodhĕh bobor brubus | 

barongkos letho lan pĕtis | 
lĕmbarang asĕm balendrang | 
opor bĕbĕk bĕsngĕk pitik | 
dhĕndhĕng ngage lan sujĕnan | 
ati abon ĕmpal ragi || 

80. Gĕcok tĕmil miwah duduh | 
bon rĕmuk dhĕndhĕng karipik | 
sarundĕng karupuk rĕmpah | 
sambĕl gorĕng lan kĕmiri | 
sambĕl dhĕle balur kacang | 
lalaban mawarni-warni || 

81. Wus samĕkta sadayĕku | 

Cariksutra ngancarani | 
sumangga kakang Rundaya | 
kawula aturi bukti | 

lan kakang-(m)bok adhahara | 
suwawi andika wanting || 

82. Arinta akusung-kusung | 
samya abĕthak pribadi | 
lir punagi apĕpanggya | 

Kae Rundaya ngling aris | 
yĕn parĕng ing ngriku samya | 
kĕmbulan kewala bĕcik || 

83. Ing ngriki sami akĕmbul | 
kewala krana Lah sami | 
supaya pikantuk nadhah | 
eca kandhurĕn prayogi | 
nulya Cariksutra ngatag | 
payo kinĕn sarĕng bukti || 

84. Agupuh samya tuturuh | 

(n)dan lĕkas sami abukti | 

kalangkung pikantukira | 
tĕmbe akĕmbul kĕndhuri | 

(m)bok Wilapa dĕnnya nadhah | 
akokoh jangan mĕnuhi || 

85. Satĕngah mangan anginum | 
banyu tawa ing cacanthing | 
lĕt sadhela nginum toya | 
kang kiwa anyĕkĕl canthing | 
tan tĕbih kalĕmukira | 
sinandhing suwene bukti 1 1 

86. Rundaya mĕsĕm amuwus | 
tan jamak ipeku iki | 
lĕmu katĕmu ing pangan | 
akĕh marang ngumbe wani | 

yĕn wong mangan ngombe tandha | 
apupuk daginge urip || 

87. Otot bayu balung-sungsum | 
awaras sadayanĕki | 
atĕbih sasakitira | 

awĕnĕs cahyane wĕning | 
subur waras wĕtĕngira | 
kulite alus kalimis || 

88. Yĕn aja nistha dinulu | 
wong lĕmu jalu lan ĕstri | 
bĕcik pawĕstri lĕmuwa | 
ucape kĕh ngrĕjĕkĕni | 
dĕn-ranni pĕngawak saras | 
linulutan sandhang bukti || 

89. Yĕn wong lanang sangĕt lĕmu | 
kalĕmon datan pakolih | 
badanne tan bisa rikat | 
angkat junjung tan kuwawi | 
nanging samuwa wong lanang | 
padha lĕmu lan wong ĕstri || 

90. Yĕn ĕstri saru dinulu | 
nanging pakolihe bĕcik | 
yĕn lanang pantĕs sinawang | 
pondhong pikul tan pakolih | 
wong iku lanang wadona | 
bĕcik pupuk sarirĕki || 

91. Sadaya mĕsĕm tumungkul | 

Cariksutra gumuyu ngling ] 
ngangĕni tĕmĕn si kakang | 
samangsa anjajarwani | 
acĕtha rata anyata | 

tan nana luput samĕnir || 

92. Nanging pinanggih satuhu | 
rinta Wilapa puniki | 

ragi acĕkap piyambak | 
tur tan kawula opĕni | 
nipkah sakĕdhik-kĕdhika | 
botĕn nate kula sungi || 

93. Tiyang wus nganggur pitĕkur | 
gĕsang-gĕsange pribadi | 
dhasar tan wontĕn patutan | 
tanpa kadang anĕng ngriki | 
sasagĕdipun priyangga | 

tan wontĕn ingkang nulungi || 

94. Ki Bayi mĕsĕm amuwus | 
ngantu bukti sambĕn angling | 
dadya tan kathah anadhah | 
dene kang puniku yayi | 
kuwasanirĕng Hyang Suksma | 
titah wus binagi-bagi || 

95. Laire ipeku iku | 
gĕsĕh lan jĕnĕngirĕki | 

Wilapa mono pantĕsnya | 
akurutan pati bukti | 

Wilapa awake lĕma | 
kaya ajĕjĕnĕng santri || 

96. Amat Supi Amat Yusup | 
dadi botĕn anjĕnggĕsi | 
panguripe nĕng patowan | 
gĕsĕh jĕnĕnge Mat Supi | 
tĕka karĕm dadi bangsat | 
lir wong jĕnĕng Sutakrĕti || 

97. Lokajaya Sura-mĕnthung | 
dadi alim mulang tĕpsir | 
paham maring kitab Kur'an | 
dadya paguroning janmi | 
karsaning sira Pangeran | 
kaelokaning pangĕksi || 

98. Wus antara dangunipun | 
anutug dĕnnira bukti | 
luwaran tuturuh asta | 
ambĕng rampadan cinarik | 
mundur marang rowangira | 
saladĕnnira pribadi || 

99. Nulya dhadharan mangayun | 
lir wau dĕnnya sasaji | 
sakadar-kadar priyangga | 
sangkĕp warnaning nyanyamik | 
samya tinata ing ngarsa | 

Cariksutra ngancarani 


100. Kakang sumangga ing kayun | 
punika pangusap amis | 
kang sumapala punika | 
guguhipun ingkang rayi | 
sumapala saking kathah | 
kĕdhik-kĕdhik nanaosi || 

101. Kang ingancaran amuwus | 

(ng)gĕh Alkamdulilah yayi | 
anulya samya angalap | 
sadaya sasĕnĕngnĕki | 

Rundaya alon lingira | 
yayi Cariksutra mami || 

102. Nyarĕmi sagantĕnipun | 
mĕnggah punika (m)bok adhi | 
kang tuwa katĕlu pisan | 
punika datan prayogi | 
lamun kinisas ing talak | 

tan ilok sru kawlasasih || 

103. Wĕgung pawĕstri puniku | 
cinĕkak wus tan majibi | 
nipĕkah tĕlung prakara | 
sarta pathoking pangĕksi | 

yĕn campur made myang wisma | 
punika sih mutawatir || 

104. Marĕkkĕn tyas ingkang dudu | 
prayogi winĕngku sami | 
ngalap wĕnang ing ganjaran | 
kinuluk bae prayogi | 

dadya tan sung siya-siya | 
amung sihing kawlasasih || 

105. Tĕtela tumĕmĕnipun | 
nĕdya ngĕpon tan ngoncati | 
antĕping wong asih sĕtya | 
mring laki kĕlinganĕki | 
saking bojo jaka-lara | 
rewang lara lapa lami || 

106. Cariksutra ling gumuyu | 
nolih mring bojonira tri | 
bĕgjane wong nora kĕna | 
brĕkate wong mantĕp budi | 
lawas enggale tinĕkan | 
bakal padha olĕh kawin || 

107. Bojo tuwa katrinipun | 
sumringah netyane sami | 
wus winĕngku malih samya | 
luwar pangindhungirĕki | 

tilĕm numpil pĕtilĕman 
ginantungan gilir kawin 

108. Cariksutra sakĕlangkung | 
suka rĕnanirĕng galih | 
papanggihan Arundaya | 
wulanguning mitra lami | 
angling marang Carikmudha | 

(m)bok ayo trĕbangan bĕcik || 

109. Iya padha ala nganggur | 
dhĕdhĕwĕkan bae sami | 
wruh kang Rundaya kĕlingan | 
dhingin yĕn anrĕbang wasis | 
mĕngko (m)bakyumu Wilapa | 
lan rabimu (m)bok Sumilir || 

110. Kinĕn (n)dhulĕng ambĕdhudhuk | 
kurmat mring rakanta prapti | 

ya mangsa sabĕn dina-a | 
mupung sami apapanggih | 
gumuyu Ki Carikmudha | 
matur sumangga prayogi || 

111. Nanging punika (m)bok-ayu | 

Wilapa kinĕn (n)dhulĕngi | 
lah punapa sagĕd emprak | 
kawratan badanirĕki | 

dene kumrĕngkang kewala | 
ambĕgane kĕmpis-kĕmpis || 

112. Punika lungguh kur dangu | 
karingĕte kumyus mili | 
kĕdah tilĕman kewala | 
lomah-lamĕh kalih ngagir | 
amĕsakakĕn maningan | 
lamun kinĕn andhulĕngi || 

113. Kang raka asru gumuyu | 
dimĕn witne mundhak bĕcik | 
mongsora dĕn-rah-araha | 
wong duwe awak pribadi | 
kang myarsa gumuyu suka | 
bojo kang nom ana angling || 

114. Abote kae jĕr uwus | 
mĕngko bakal olĕh kawin | 
abot thithik dadi dhangan | 
wong tĕlendho dadi kĕsit | 
lungkrah dadi sĕgĕrira | 
lara dadi warasnĕki || 

115. Wong bakal (ng)koliyan untung | 
barang prentah dĕn-lakoni | 

sangsaya samya asuka | 

Wilapa mĕsĕm nauri | 
ya kono padha moyoka | 
ku dhewe ngalan-alani || 

116. Ki Cariksutra anuduh | 
mring santri kinĕn angambil | 
tarĕbang aran si Sumyang | 
lan kĕntrungira si Jangkrik | 
trĕbange si Carikmudha | 

si Guntang agĕmirĕki || 

117. Wus samya katur ing ngayun | 

Cariksutra ngancarani | 
sarwi ngulungkĕn tarĕbang | 
punika kakang suwawi | 
kawula aturi nrĕbang | 

Ki Rundaya anampĕni || 

118. Sinĕntak trĕbang ginĕmbyang | 

Cariksutra ngling mring santri | 
ing kono padha nglumpuka | 

Sĕtranaya Sĕtragati | 

Sĕtrarĕmbun Sĕtradrĕma | 

Sĕtralewo dĕn-agĕlis || 

119. Lah padha bawa-a bamng | 
lan wong wadon sadayĕki | 
agupuh ingkang liningan | 
samya ngalumpuk pra santri | 

Ki Bayi kajodhoning tyas | 
mulat ing garwa kang kingkin || 

120. Pinikir mungguhing ngĕlmu | 
lakune wong mara tami | 
kudu sumarah ing karsa | 
parlu sarat angenaki | 
sakarsane kang ngaumah | 
sakadar angawulani || 

121. Ki Cariksutra turipun | 
marang Ki Arundayĕki | 
sumangga kakang Bismillah | 
andika lĕkas sasingir | 

Ki Bayi nulya abawa | 
la illaha illalahi || 

122. Mukamadun salalahu | 
ngalaihi wakabibi | 
sinauran ing ngakathah | 
ramya tamng jalu ĕstri | 
asru asri piniyarsa | 

sarya tinampan trĕbang tri || 

123. Praptĕng pasĕlĕhanipun | 

Ki Bayi nampani singir | 
tanakalhu bi as'ala | 
i'arbabi saodadi | 
ngakada samsu pil ibra | 
jihad tattana kaluni || 

124. Swaranira ngĕntul-ĕntul | 
karĕkĕle angunani | 
nora pati wiwilĕtan | 
cĕngkok pasaja ngajĕgi | 
ĕmpuk arum mĕmbal-mĕmbal | 
grathul-grathul wus akiki || 

125. Sangĕt ing panrĕbangipun | 
labĕte bĕsus pan misih | 
dĕn-ingĕr-ingĕr trĕbangnya | 
sinangga jĕmpol lan sikil | 
liningling agag liwangan | 
gĕndhug bĕm ĕmpuk abĕning || 

126. Kĕmpyang tampĕlan ngatipung | 
gĕmbrung bĕme abanggĕni | 
ajĕjĕgira alamba | 

pong-kĕpong pik dhĕng pung-pung grig | 
pyak-pung pyak-pung bĕm bung-bung byang 
tong-tĕg tong-tĕg tong-ting-tong-gring || 

127. Wus antara dangunipun | 
dĕnnira salawat singir | 
praptĕng ngakir sinalahan | 
suwuk tarĕbangirĕki | 
maca salawat sauran | 
samya kĕndĕl ngaring-aring || 

128. Ki Cariksutra amuwus | 
lo iki kakangirĕki | 

Amndaya yĕn anrĕbang | 
apike pasaja wasis | 

lir cĕlathon wela-wela | 
tan kakĕyan pamĕtnĕki || 

129. Unine enak rinungu | 
ĕmpuk saplak lawan singir | 
tan kasĕron lirihira | 

nora angĕrobi singir | 
singire lawan tarĕbang | 
padha sru lirihirĕki || 

130. Ki Carikmudha gumuyu | 
inggih kasinggihan ugi | 
kawula rĕmĕn nĕlada | 
panrĕbange kakang Kyai | 
miwah sajake singiran | 

pasaja amarĕk-ati || 

131. Ki Rundaya aris muwus | 
yayi anggunggung ing kami | 
ing singir panrĕbang reyang | 
maksih datan anyamĕni | 
lan sutanta Jayĕngraga | 

kĕh santri ngalĕmbanani || 

132. Kang rayi kalih nor lungguh | 
sarwi sasambĕn nyanyamik | 
kabĕh wrata pinuluran | 
santri miwah para ĕstri | 

wong rong dhukuh samya prapta | 
tuwa nom myang rare alit || 

133. Jalwĕstri samya (n)dudulu | 
tarab nĕng jrambah alinggih | 
samya kinuran nyamikan | 
Cariksutra ngandika ris | 

lah wis sira Carikmudha | 
gĕgĕntĕnana asingir || 

134. (m)Bakyumu dimĕn (m)badhudhuk 
gagĕntĕn lan (m)bok Sumilir | 
sajak cara Jawa saban | 

sabisane santri wukir | 
Sĕkargadhung lawan Lĕmpang | 
agampang nora na wigih || 

135. Carikmudha nulya ngĕntrung | 
(n)dan lĕkas bawa angĕlik | 

Allah ya rabun Allah | 
walilahiya Ilahi | 
tinampanan ing ngakathah | 
Sĕkargadhung lagonĕki || 

136. Ramya sru swara abarung | 
asri swaraning jalwĕstri | 
tĕkĕng paseleyanira | 
anglik singiran bisahi | 
angaplak panrĕbangira | 
ulone kĕncĕng angĕlik || 

137. Ing Gunungsari wus punjul | 
tan nana swara kadyĕki | 

lir swarane Carikmudha | 
rong desa bĕcik pribadi | 
dhasar karĕm salawatan | 
yĕn kaampiran pra santri || 

138. Dĕn-andhĕg kongsi nĕm dalu | 
dĕn-ajak singiran dhikir | 
mangkana Ki Cariksutra | 
ngatag mring rabinirĕki | 

lah payo sira Wilapa | 
andhulĕnga suluk singir 

139. Kang kinĕn tan lĕngganĕng kayun 
anut sapakĕning laki | 
angangkat ngadĕg rĕkasa | 
mĕnggah-mĕnggah napasnĕki | 
Rundaya awas tumingal | 

(m) bok wus ywa sira-kon yayi || 

140. Asangĕt kangĕlanipun | 
mĕh kaya tan bisa tangi | 
ya ta lah nora kaya-a | 
bot-bote kaprentah laki | 
tan etung ing suba-sita | 
saking jrihira ing laki || 

141. Ki Cariksutra gumuyu | 
kajĕngipun andhulĕngi | 
dhasar rĕmĕn siyin mila | 
mumulang ojrat mring santri | 
wus ngadĕg Ni (m)bok Wilapa | 
lir rĕmbĕng dĕn-sĕsĕmbongi || 

142. Anjĕnggĕrĕng kadi bĕdhug | 
wayanganira ngundhuki | 
wong sapuluh kaundhukan | 
samya gumuyu kang mĕksi | 

(n) dan lĕkas andhulĕng emprak | 
lir bulus kĕna ing pancing || 

143. Sarwi aririmong pĕlung | 
tumbal bang ridhongirĕki | 
lir kurungan pangukupan | 
ngandhukur angrĕgĕmĕngi | 
prandeneya karya solah | 
riridhong dĕn wiwir-wiwir || 

144. Maju mundur migut-migut | 
katon cĕndhĕg baunĕki | 
ukur obah awakira | 

ting galidĕr bokongnĕki | 
awake agĕgandhikan | 
susu lir kang impĕs isi || 

145. Pasalĕhe bawa barung | 

Wilapa nampĕni singir | 
angĕlik swaranya rĕnyah | 
alit mĕrit muluh rujit | 
tan sĕmbada gimblahira | 
(ng)lĕmbarah swarane cilik || 

146. Suluk Antih singiripun | 
sĕdhĕnge purnama siddhi | 

padhang wulan akĕncaran 
sumorot wulan madhangi | 
panglĕmburane parawan | 
jantrane anyar rĕspati || 

147. Kalindhĕn anyar swara lus 
lĕkas ngantih Lara Suci | 
babantal Sanggabuwana | 
indhĕn punamaning budi | 
tĕlacak iman tan owah | 
lar-lar tapakaning Widdhi | 

148. Lawan panĕrusing laku | 
pupujiyan ubĕngnĕki | 
kalindhĕn talining gĕsang | 
kikipinge pamiyarsi | 
kisining pancĕring tingal | 
kapase purwane dadi || 

149. Cakraning gilingan wahyu 
bĕbĕthut pangeling-eling | 
kĕdhĕnge pan nora samar | 
wusone giyaring budi | 
mawuring gilaping cahya | 
pilihana ala bĕcik || 

150. Pĕrdinĕn ujar kang tuhu | 
gĕblĕgĕn pamisesĕki | 
gulungĕn mujamalira | 
watawis dugi prayogi | 
tataline kodratolah | 

tan beda sudarma aji || 

151. Mijil saking sananipun | 
pusuh ngĕmpĕl rasa jati | 
sĕnthĕte tobat tilawat | 
lalĕne lilatul kadri | 
blungkĕre ubĕting rasa | 
likasĕn tataning ngĕlmi || 

152. Winilang rĕkangatipun | 
pĕcatan wĕkasing ngurip | 
lamun sampun kakayuhan 
tugĕlĕn wangsiling ngĕlmi 
tĕnunĕn lawan iktiyar | 
godhogĕn ing banyu urip || 

153. Dat mutĕlak gĕni murub | 
panase salamĕt budi | 
amobe puji tan samar | 
yĕn wus matĕng tekadnĕki 
ĕntasĕn sabar darana | 
girahĕn eklasing budi || 

154. Sambutĕn patitis kalbu | 
pĕrĕsĕn emuting budi | 
gĕpukĕn laraning badan | 
ywa pĕgat tingalirĕki | 
sĕkulana kasing lampah | 
kang sabar tawĕkal alim || 

155. Kang asih marang tutuwuh | 
takare apite budi | 
kĕrĕkĕn wĕlasing raga | 
ngilangkĕn susukĕrnĕki | 
datan arsa kawoworan | 
kang ana sariranĕki || 

156. Marmane raga pinĕsu | 
nyikati panglusing ngati | 
angulur ubĕding driya | 
jangkunge tan kĕna lali | 
ingane keblat sakawan | 
ubĕnge tan amĕkasi || 

157. Sambungĕn patobatipun | 
pajalĕn takdiring Widdhi | 
amani panatagama | 
dĕn-awas sĕlanirĕki | 
yĕku ta uwusing lampah | 
yĕn kaliru dĕn-nyamani || 

158. Mangsa dadiya tinĕnun | 
paguting graita sĕpi | 
suri suruping paningal | 
incĕngĕn guna nastiti | 
kĕlabĕn lan panarima | 
tĕnunĕn rĕncanging kapti || 

159. Cacake anggĕre laku | 
tampare tan nyipta gingsir | 
ĕpore kinarya timbang | 
apit pangandhĕging budi | 
susumbi ĕkasing karya | 
loroge ngapĕskĕn dhiri || 

160. Dĕn-rĕna satitahipun | 
lĕkas angadan-adani | 
tĕropong (n)dhap-asorira | 
galigĕn panjunjung ngĕlmi | 
cĕcĕlak kang tirta gĕsang | 
walira pamindhah ngĕlmi || 

161. Sĕntĕg tĕtĕp imanipun | 
gĕgodhong darma punapi | 
pan luwihing bobotira | 
cacahe pangarah ati | 
cacinge dadi ilafat | 

kang tan patut dĕn-ulapi 


162. 


163. 


164. 


165. 


166. 


167. 


168. 


169. 


Nigasi panugĕl kawruh | 
panĕnuning Rara Suci | 
rĕncang tan madal-sumbinya 
sĕntĕg pisan anigasi | 
tanggap pisan kapurnaman | 
parĕng bakdaning ngabĕkti || 

Rĕspati anuju Sĕptu | 
ing raina nuju ratri | 
parawan sunthi anyata | 
anake wus kĕh gumriwis | 
wuragil pambayunira | 
kang wuta atuduh margi || 

Marga luwih rungsitipun | 
tan nana pakewuhnĕki | 
lumpuh angidĕri jagad | 
pucuk anĕng bongkotnĕki | 
apadhang pĕtĕng kang marga 
margĕng swargi narakĕki || 

Wus dangu antaranipun | 
akir suwuk ingkang singir | 
samya amaca sĕlawat | 
Wilapa dĕnnira linggih | 
mak barĕg tan ngarah-arah | 
(ng)lungguhi lancaran piring 

Tĕlu piring ajur mumur | 
isi surikaya pipis | 
anglĕpĕhi tapihira | 
ginuyu sakĕhing mĕksi | 
karingĕt kumyus rĕwĕyan | 
kĕtĕs cangklakanirĕki || 

Kĕmbĕn kĕbĕs lir wong adus 
ngacombang kandhutanĕki | 
ambĕgane akĕsotan | 
sarwi akĕkĕbut jarik | 

Ki Bayi gumuyu mojar | 
mĕsakkĕn ipeku iki || 

Lah priye mono ta iku | 
piring pĕcah dĕn-linggihi | 
Wilapa lungguh aliyan | 
tapih kĕbĕs dening pipis | 
dĕnnira ngadĕg kangĕlan | 
gya mring wisma salin tapih | 

Ginuyu mring marunipun | 
pra santri angaring-aring | 
samya sambĕn nyanyamikan 
Cariksutra ngandika ris | 

162. 


163. 


164. 


165. 


166. 


167. 


168. 


169. 


lah wus payo yayi Mudha 
lĕkasa sasingir malih || 

170. Gagĕntyan rabinirĕku | 

Sumilir ingkang (n)dhulĕngi | 

Kĕmbang Lĕmpung bae gampang | 
kaya sabĕne ta bĕcik | 

agupuh ingkang liningan | 

(n)dan lĕkas bawa angĕlik || 

171. Lailaha-ilalahu | 

Mukkhamad Rasullulahi | 
tinampan ing santri kathah | 
swara sru kalangkung asri | 
arĕmpĕg nora salaya | 

wus kapintĕrane lami || 

172. Wus bawa sauranipun | 

Carikmudha dĕnnya singir | 
swarane arum arĕnyah | 
wilĕte anyenggol ati | 
swara lanang mĕngkono-a | 
lir swarane (m)bok Sumilir || 

173. Amĕsthi kalangkung ayu | 
wong wadon kĕh angunggahi | 
aberag Ki Carikmudha | 
gumuyu sarya turnya ris | 
dhuh kakang Kae Rundaya | 
alĕrĕs paduka angling || 

174. Yĕn singiran ta puniku | 
swarane ambĕlĕr ati | 
botĕn ta singir prĕnĕsan | 
wangsalan crĕmĕding ringgit | 
yĕn rinaoskĕn ing driya | 
ujĕme marang kajatin || 

175. Raose tĕka amathuk | 

Ki Rundaya mĕsĕm angling | 
ĕnggĕh yayi Carikmudha | 
alĕrĕs rĕmĕn dera ngling | 
kang sagĕd nyurupkĕn basa | 
singa kinarya upami || 

176. Nging tan kaot wong (m)balilu | 
liyane wong wus winasis | 
ngartika sajroning nala | 
lumrah sakĕhing wong urip | 
gĕthing tan kurang panacad | 
dhĕmĕn tan na kurang asih || 

177. Ing wanci wus lingsir dalu | 

Ki Cariksutra ngling aris | 

mring santrinira lilima | 
lah wus payo Sĕtragati | 
wĕtokna kandhurinira | 
kang samya liningan aglis || 

178. Naoskĕn ambĕnganipun | 
pinĕtak lan jalu ĕstri | 
dinongan Majĕmuk nulya | 
wus dinongan nulya wanting | 

(n)dan lĕkas samya anadhah | 
kĕmbul ngĕpungkĕn kĕndhuri || 

179. Antara bukti anutug | 
nulya aluwaran bukti | 
cinarikan dinum barkat | 
wus waradin jalu ĕstri | 
dĕlah kang janma niningal | 
dinuman myang rare alit || 

180. Kang nononton bubar mantuk | 
anyangking barkat kĕndhuri | 

Ki Cariksutra ris mojar | 
marmanta kakang Kiyai | 

(m)bok-ayu sasontĕn mila | 
dulune tan lĕjar kapti || 

181. Punapa kang dados kalbu | 
pun rayi anuwun dĕling | 

Ki Rundaya aris nabda | 

o inggih sayĕkti yayi | 
puniku (m)bakyu-andika | 
brĕkate tiyang pawĕstri || 

182. Tan sagĕd angĕmu kalbu | 
aywa kaduk bela tampi | 
dene kang dadya woding tyas | 
parah paran praptĕng ngriki | 
kongsi anjalak paningal | 
angayam alas wanadri || 

183. Sasat karubuhan gunung | 
ngulati suta jalwĕstri | 
pambayun Ni Tambangraras | 
kasĕmah Ki Amongragi | 
kakalih jalu arinya | 

Jayĕngrĕsmi Jayĕngragi || 

184. Bojone samya nis nusul | 

Turida lan Rarasati | 
samya ngikis andon paran | 
siji tan na awĕh uning | 
wontĕn sruwanging pawarta | 
wontĕn Wanantaka tuwin II 

185. Anĕng Ngardipala dhukuh | 
lagya reyang ruruh iki | 
lan rĕke dĕrĕng kantĕnan | 
ing mangke lamun pinanggih | 

Malarĕsmi saya waspa | 
myarsa pangandharirĕki || 

186. Ki Cariksutra angungun | 
mulat ring tamu wiyadi | 
tumungkul nor lungguhira | 

Rundaya ngandika aris | 
yayi reyang tuduhĕna | 
prĕnahe Ngardipalĕki || 

187. Lan ing Wanantaka dhukuh | 
punapi mĕksiya tĕbih | 
saking ngriki linampahan | 

Cariksutra turira ris | 

pan sadintĕn katanggĕlan | 
rare ngucul kados prapti || 

188. De ing Wanantaka dhukuh | 
sadintĕn datan dumugi | 

de kang dhukuh Ngardipala | 
pandhita ingkang palinggih | 
wasta Ki Sĕh Malangkarsa | 
sakawan pamitranĕki || 

189. Kawula apan wus wanuh | 
apĕnĕd rukĕtirĕki | 
nanging tan asung pawarta | 

Malangkarsa dhatĕng mami | 
wikan manawi sadhela | 
sĕrtanta (ng)gyannipun mampir || 

190. Inggih sampun wancak kalbu | 
kewala ing benjing-enjing | 
kawula tumuntur lampah | 
dhatĕng Ardipala panggih | 
kalawan sĕh Malangkarsa | 
lan Carikmudha umiring || 

191. Ki Bayi lingira sokur | 
maca Alkamdulillahi | 
yayi yĕn parĕng ing karsa | 
sami asĕmsĕmĕk guling | 
puniki (n)dungkap agagad | 
kaluruk tĕlu kang wanci || 

192. Ing mangke bakdanya Subuh | 
reyang umangkat lumaris | 
kang rayi sumanggĕng karsa | 
anuduh rabinirĕki | 

kinĕn anata palĕswan | 

klasa lus singkĕp lan lĕmpir || 

193. Rundaya karsa ring tajug | 
pan santri ingkang angrukti | 
nĕnggih pasareyanira | 
samana wus samya guling | 
Carikmudha tan mantuka | 
anĕng lĕr kewala guling || 

194. Wanci pajar wĕktu Subuh | 
kang nendra wus samya tangi 
Carikmudha Cariksutra | 
samya salat maring masjid | 
lan para rubiyahira | 

Ki Rundaya angimami || 

195. Wus antara dĕnnya wĕktu | 
paragat pujian dhikir | 
salawat asasalaman | 
Cariksutra kon ing rabi | 
padha ngruktiya sĕmĕkan | 
lan sangu lungan ing margi || 

196. Ki Bayi alon mawuwus | 
ywa susah sasaji bukti | 
pan misih krasa kawratan | 
tuwuk anadhah kĕndhuri | 
kewala ngong papamitan | 
marang para ipe-mami || 

197. Wus padha andum rahayu | 
reyang amadal palinggih | 

Ki Cariksutra lingira | 
marang pra rubiyahnĕki | 
lah padha sira nĕmbaha | 
marang kakangira sami || 

198. Sakadar marang (m)bakyumu 
sabisanta anyangoni | 

gya sadaya pra rubiyah | 
ngabĕkti mring Rundayĕki | 
gantya-gantya miwah marang 
Malarĕsmi salamnĕki || 

199. Sadaya samya sung sangu | 
mĕnyan lĕnga sundhul-langit | 
arta tuwin sininjongan | 
kang sung bobok parĕmnĕki | 
wus warata pra rubiyah | 
anyanyangoni pribadi || 

200. Sarta jumurung ing laku | 
wus sami andum basuki | 
pan umangkat saking langgar 
Arundaya Malarĕsmi | 

Cariksutra Carikmudha 
andudukwuluh umiring 

666 Mĕgatruh 

1. Yata wau Arundaya lampahipun | 
lan kang garwa Malarĕsmi | 

Cariksutra datan kantun | 

Carikmudha santri kalih | 

Sĕtradrĕma Sĕtralewo || 

2. Kang sawiji nĕng ngarsa tuduh dĕlanggung | 
kang sawiji anĕng wuri | 

binĕkta pasangonipun | 
saparan pan anĕng margi | 
bucu dhadharan ginendhong || 

3. Mijil sawijining padhadhahanipun | 
namak pasabinanĕki | 

nut tikung galĕnganipun | 
tĕgal pagangan palĕstrin | 
nabrang kali angĕlorog || 

4. Rĕpĕt lĕmah saput karĕmĕnganipun | 
ngampak-ampak anyingloni | 
marma talĕre kang ĕnu | 

umyang ring-ringingan enjing | 
mrak nguwuh ngakak nyangungong || 

5. Pĕnthĕt dhĕcu cingcing-goling myang darigul | 
manyar branjangan ngĕjĕri | 

asri srigunting cumiyun | 
tuhu gantĕran myang kolik | 
cangak ĕngkak bango-thonthong || 

6. Akrah-krahan graĕkan kalong gumandhul | 
ngĕbĕki wrĕksa mĕnuhi | 

sumirat Hyang Arunĕsuk | 
angujwalani sakalir | 
pĕdhut karut anaronthong || 

7. Pan wus anglintangi pasabinanipun | 
nampak bubulak anglangit | 

wana trataban garumbul | 
tibak tinugar ginagi | 
parumbutan bondhot-bondhot || 

8. Malbĕng kĕtĕp ing wana pagrĕnganipun | 
kapya gĕng linot walulin | 

tungku jĕnu gandhĕl gandhu | 
kĕmarungan butrawali | 

(m)bulĕt mulĕt angĕrongkop || 

9. Anampĕki jwalaning surya anrawung | 
dene ron kĕpung ngĕbĕki | 

ningupi edhum aseyup | 
baskara tan mastarani | 
ayĕming lampah arĕndhon || 

10. Cariksutra tansĕng pungkur lon umatur | 
won kĕndĕl kakang Kiyai | 

mĕnggah apĕngal puniku | 
punĕndi kang dados misil | 
ingkang cancingan linakon ]| 

11. Rundaya ngling anolih sarwi lumaku | 
mungguh bab apĕngal yayi | 

pingil jamangi puniku | 
kasugiyaning Hyang Widdhi | 
apantĕs kĕna rinĕngkoh || 

12. Agagampang ingkang dede mukrimipun | 
liripun punika yayi | 

mungguh kusuke ing ngĕlmu | 
sababe wus amalĕri | 
sakĕh mukmin lanang wadon || 

13. Ingkang sami pinaring ganjaranipun | 
dening Hyang Kang Maha Sukci | 
kang dhingin ganjaran ngĕlmu | 
kang ahli tumĕkĕng ngalim | 
puniku sihing Hyang Manon || 

14. Kaping kalih tapa tawĕkaling kalbu | 
cĕgah saking sandhang bukti | 

tan ayun krana dunyĕku | 
kang tĕkĕng panrimanĕki | 
sokur datan mumah-mumoh || 

15. Kaping tĕlu guna kabisan puniku | 
ingkang undhagi astĕki | 

kang tĕkĕng rĕspatĕnipun | 
rĕrĕn sabarang kinardi | 
angrĕrĕmit saya gawok || 

16. Kaping catur olah bandha brana agung | 
asimpĕn sakalir-kalir | 

kasĕngsĕm barana agung | 
kang tĕkĕng gĕmi nastiti | 
mĕpĕki barang parabot || 

17. Datan pae patang prakara puniku | 
pan tunggal idayatnĕki | 
ganjaran tan kĕna carub | 

yĕn wus baginya pribadi | 
wahyu tan kĕna binorong || 

18. Nĕnggih kang wus karĕm ing ganjaranipun | 
miskin dunya guna ngĕlmi | 

kang wus ginanjar ring ngĕlmu | 
miskin dunya guna tampi | 
kang wus ginandjar guna-ndon || 

19. Miskin dunya tapa ngĕlmu tan tinuhu | 
kang wus ginanjar dunyĕki | 

miskin dunya tapa ngĕlmu | 
ingkang wus ngumum kadyĕki | 
tan kĕna kabĕh ginayoh || 

20. (ng)Gayuh tĕlu loro kewala tan sinung | 
rangkĕp kasugiyanĕki | 

mung salah sawijinipun | 
lĕh kasugiyaning Widdhi | 
mokal lamun tan mĕngkono || 

21. Kĕh-kĕhing kawulaning Allah Puniku | 
kang rangkĕp ganjaranĕki | 

dhasar atapa angilmu | 
sarta aguna tur sugih | 
kang puniku tan sabĕn wong || 

22. Sarwa sinung ing ganjaran kang kadyĕku | 

Cariksutra turira ris | 

mĕnggah basa kang puniku | 
lah kakang punapa inggih | 
tiyang sugih dĕnnya bodho || 

23. Tanpa ngĕlmi tanpa tapa myang gunĕku | 
ngĕlmu puniku kang pundi | 

Ki Arundaya amuwus | 
kang ngĕlmu puniku yayi | 
kang ahli alim waspaos || 

24. Kang sinungku dalil akerat linuhung | 
lantar saking tapa ngĕlmi | 

oliya Allah linuhung | 
akirig ahli donyĕki | 
yĕku sayĕkti wali has || 

25. De kang ahli kadunyan guna puniku | 
panjĕnĕngan narapati | 

ngratoni guna sawĕgung | 
dadi wajibing narpati | 
wus tan kĕna sĕdya repot || 

26. Wus binagi waliyollah lawan ratu | 
dalil dunya lawan akir | 

kita puniku pan anut | 
imam ratu lawan wali | 
wus bagi dhewe tan awor || 

27. Marma yayi Cariksutra wong puniku | 
kĕdah anitik kang budi | 

punapa karĕming kalbu | 
anut satitahing ati | 
rĕke puniku tinuhon || 

28. Amimilih budi marganing rahayu | 
yĕn karĕme tapa ngĕlmi | 

mrih mulyĕng akeratipun | 
yĕn tyas mrih arta gunĕki | 
mrih mulya dunya karaton || 

29. Ahli dunya puniku pan bawah ratu | 
ahli tapa ngĕlmu nĕnggih | 
bawah pandhita linuhung | 
marma winawas kang budi | 
pundi raose kang manggon || 

30. Cariksutra trang tyas myarsa wuwusipun | 
nging durung manggon tyasnĕki | 
mungguh titiking tyasipun | 
sasruwangan tanggapnĕki | 
rinaos-raos ing batos || 

31. Yata wau wus lĕpas ing lampahipun | 
lingsir wanci pidak kalih | 

non jurang angĕmbĕng ranu | 
araryan soring trĕngguli | 
tumawing ing jurang ajro || 

32. Samya lungguh anĕng sela kumlasa lus | 
lukar jubah angin-angin | 

sakenjing dĕnnya lumaku | 
rapuhing suku lumaris | 

Ki Cariksutra agupoh || 

33. Nuding santrinira ro kinon mangayun | 
naoskĕn sasangunĕki | 

bubucu nyamikanipun | 
kinroso ing janur kuning | 

Cariksutra turira lon || 

34. Lah suwawi kakang Rundaya puniku | 
sasangu pĕnĕd binukti | 

miwah nyanyamikanipun | 
tumulya sami binukti | 
akĕmbul nadhah aroyom || 

35. Wus antara kang samya bukti anutug | 

Ki Sĕtralewo agupih | 

naoskĕn toya ing kĕskul | 
luwaran kang samya bukti | 
lorodan pinangan wong ro || 

36. Wus anggape mangsĕgan nyamikanipun | 
cinarik sinungkĕn santri | 

nulya samya mĕt toyastu | 
mring jurang kang ngĕmu warih | 
sami salat wĕktu Lohor || 

37. Bakda salat (n)dan umangkat lampahipun | 
angayamalas wanadri | 

anĕtĕr minggah tumurun | 
kadhang mranggul wong lumaris | 
jaranan sapĕn momot wos || 

38. Kĕh kang winot ing pangupajiwanipun | 
kadhang kapĕthukan santri | 

Rundaya wĕh salam sagung | 

santri wĕnĕh (ng)graitani | 
jĕg dudu kaya ya tumon || 

39. Kur-ungkuran samya laju lampahipun | 
rarasan sakĕhing santri | 

kae mau kang lumaku | 
kaya ya Kiyai Bayi | 

Panurta lawan kang wadon || 

40. Kang nauri lah mendahane satuhu | 

Ki Guru Wanamartĕki | 

lumaku anĕng wana gung | 
muktine sasat bupati | 
mangsa ta nandhanga repot || 

41. Tan wus kang sami rarasan nĕng dĕlanggung | 
yata kang sami lumaris | 

napis panggrĕnging wana gung | 
nampak babakan wanadri | 
pagrumbulan wana bendhot || 

42. Tarataban pakĕtĕban glagah rayung | 
tĕbakan tinalun gagi | 

katugar kang wis tinunu | 
miminta kang wana-kaki | 
winijĕn tilas tinunon || 

43. Sangsaya gĕng kang marga myang jalma laku | 
ĕlur lampah agagrami | 

tĕtĕmpuran (n)jog marga gung | 
akathah puruging margi | 
kang ngulon ngetan angalor || 

44. Cariksutra ngling marang Arundayĕku | 
punika mangke ing ngarsi | 

yĕn wus (ng)lintangi garumbul | 
tĕlas rumbuting wanadri | 
paglagahan rayung glonggong || 

45. Manggih dhukuh-dhukuh kiwa tĕngĕnipun | 
inggih ing Ngardipalĕki | 

kewala mangkya andulu | 
wiyar pasabinanĕki | 
dhikil kaĕbĕkan dhukoh || 

46. Wontĕn parĕrĕnan tĕpining marga gung | 
kalangkung dening miranti | 
jalwĕstri samya mamarung | 

wrĕksa gĕng-agĕng ngaubi | 
sĕndhang gĕng toyanya nyarong || 

47. Kathah kĕdhik janma kang samya lĕlaku | 
pan saking ing pundi-pundi | 

kĕdah yun kĕndĕl ing ngriku | 
sawab wontĕn sarwi-sarwi | 
ayĕm arĕrĕn karaos || 

48. Inggih Kae Malangkarsa karsanipun | 
marma kalok ing ngatĕbih | 

Malangkarsa (m)bĕg budyayu | 
mrih suka kang angrĕrĕni | 
manggih we mulat wong dodol || 

49. Kae Arundaya myarsa manthuk-manthuk 
angling Alkamdulillahi | 

ing wanci wus rare ucul | 
tatas ing wana Paminggir | 
nulya mulat dhukoh-dhukoh || 

50. Talun tĕgal pagagan asri dinulu | 
tuwin pasabinanĕki | 

tan na lĕbar mangsanipun | 
gadhu pangolahing sabin | 
kiriyan toya sumorot || 

51. Pan katingal dhukuh Ngardipala munggul 
kang kitri tiris awilis | 

ardya lit kĕbĕkan dhukuh | 
dadya papaĕsing dhingkil | 
kubuk kinubĕng wana grong || 

52. Langkung dening berawa lĕlangitipun | 
gĕmah harjaning desĕki | 

tulus kang sarwa tinandur | 
saluwak Ardipalĕki | 

Rundaya karĕnan tumon || 

53. Bobote desa tĕngahing wana gung | 
pajiwaning wong pakolih | 

tan angĕl pakaryanipun | 
wau kang lumampah prapti | 
ing sĕndhang Bĕlara ayom || 


54. Apĕpanthan kang samya raryan ing ngriku 
kang mangkat kang lagya prapti | 

kang jĕnĕk tan arsa laju | 
kang lagi jajan abukti | 

Kae Rundaya duk anon || 

55. Ingkang sĕndhang Balara kĕh janma adus | 
tuwa nom myang rare alit | 

langĕn ciciblon gumuruh | 
wong dhukuh ing kanan-kering | 
samya dus sĕndhang pangangson || 

56. Langkung suka karĕnan dĕnnya andulu | 
miyarsa prĕkutut muni | 

loro sauran cumĕngklung | 
hur-kung gĕng langkung abĕning ] 
kang sawiji anĕropong || 

57. Mencok ing pang karasula tĕmbing kidul | 
sawiji nĕng wit katangi | 

(ng)guntang lir kĕnong lan kĕmpul | 
batĕkan dĕnnira muni | 

tan na kĕndhak samya bocor || 

58. Amndaya myarsa prĕkutut kang manggung | 
karaos ing putra kalih | 

Jĕngrĕsmi Jayĕngragĕku | 
sĕngsĕmannira ing pĕksi | 
prĕkutut gĕng ingkang bocor || 

59. Gagasing tyas kadya ge-ageya pangguh | 
wus parĕk sasananĕki | 

apan anĕng wismanipun | 

Kae Sĕh Malangkarsĕki | 
marma tumuliya panggoh || 

60. Wusnya rĕrĕm dĕnnya araryan ing ngriku | 
Cariksutra turira ris | 

inggih punika kang dhukuh | 

Ngardipala wismanĕki | 

Malangkarsa pandhita nom || 

61. Pĕnĕtipun kakang awĕktu rumuhun | 
yĕn sampun bakda Ngasar-i | 
minggah marang dhukuh Punthuk | 

Rundaya saurira ris | 

inggih prayogi riningong || 

62. Nulya samya mring sĕndhang mĕt toya wulu 
asalat Ngasar pra sami | 

nĕng sela kumlasa alus | 
soring rĕjasa ngayomi | 
wong lilima kanĕm wadon || 

63. Tĕkĕng tahyat akir bakda salatipun | 
paragat kang puji dhikir | 
andonga Salaman wau | 

samya mucang sadayĕki | 

Cariksutra turira lon || 

64. Lah suwawi kakang Rundaya lumaju 
lamun wontĕn ing wismĕki | 

Ki Malangkarsa puniku | 
yĕn tan kĕkesahan tĕbih | 
langkung bĕgjane kemawon || 


13 (Sĕh Malangkarsa katamuwan Cariksutra lan Carikmudha) 

V. Ing Ngardipala Sĕh Malangkarsa katamuwan Cariksutra lan Carikmudha 
ndhĕrĕkakĕn Ki Bayi sakalihan. Ni Malarĕsmi tĕrus anggubĕl supados sagĕd 
enggal kapanggih para putranipun. Sĕh Malangkarsa utusan Ki Modang lan 
Ki Trĕsnaraga nimbali Jayĕngrĕsmi lan Jayĕngsari ing Ngardisalah. Ing wana 
kapapag danawa dados pancakara, danawa badhar dados Ajar Sangularas, 
sagah ngirid dhatĕng Ngardisalah, nanging ical saking pandulu, dumadakan 
sami santun paningal ngadhĕp Sĕh Raras (Jayĕngrĕsmi), Ajar Sangularas lan 
Sĕh Rĕsmi (Jayĕngraga) dalah para semahipun. Jayĕngrĕsmi lan Jayĕngraga 
botĕn purun sowan rama-ibu, nanging ing tĕmbe sadaya badhe kapanggih ing 
Jurang Jangkung. Ni Malarĕsmi nyuwun supados enggal dhatĕng Jurang 
Jangkung (Wanataka), lajĕng sami mangkat. 

Sĕh Malangkarsa ing dhusun Ngardipala katamuwan Ki Cariksutra lan 
Carikmudha ndhĕrĕkakĕn Ki Arundaya sakalihan. Tamu kapanggihan Sĕh 
Malangkarsa dalah sakabatipun. Ki Arundaya ngandikakakĕn wigatosing 
lampah ngupadosi putranipun, Jayĕngrĕsmi lan Jayĕngraga. Sĕh Malangkarsa 
ambĕbolĕhi kanthi nylamur rĕmbag, nanging Ni Malarĕsmi tansah nyuwun 
supados enggal sagĕd kapanggih para putranipun. Rĕhning lampahipun 
dhatĕng partapanipun putra ing Ngardisalah rumpil sangĕt, mila Sĕh 
Malangkarsa utusan Ki Modang lan Ki Trĕsnaraga nimbali para putra wau. 
Kaca 158 - 174 

666 Mĕgatruh 

65. Kae Bayi Panurta anrah ing kayun | 

(n)dan samya minggah ing wukir | 
wukir kinubĕng ing dhukuh | 
satundha atĕpung parik | 

pan undhakan sapĕngisor || 

66. Beda-beda pakitrĕn sabanjĕngipun | 
rakiting wisma pinarik | 

Rundaya satundha mangu | 

mulat asrine desĕki | 
tyasira lir pĕksi kuwong || 

667 Dhandhanggula 

1. Yata wau kang anĕng wismĕki | 
nĕnggih sira Kae Malangkarsa | 
lĕnggah anĕng paningrate | 
lawan rubiyahipun | 

Malangrĕsmi sarya sasaji | 

wedang lalabanira | 

mamanisanipun | 

myang manisan juwadahan | 

lan wowohan simpar gumantung kang manis | 

asri munggĕng lancaran || 

2. Kae Malangkarsa ngandika ris | 
mring kang garwa paran wahananya | 
wong mulat kukupu cindhe | 
sajodho tinut-pungkur | 

kupu lĕmah papat tut-wuri | 
sakesuk anĕng latar | 

(ng)ko iki lumĕbu | 
anĕng sajroning paningrat | 
apa ana kirane dhayoh kang prapti | 
paran adoh parĕka || 

3. Ni Malangrĕsmi matur ring laki | 
lah punapa inggih sayĕktinya | 
kukupu pan wus sabĕne | 
sasaba anĕng ngriku | 

bolah kados parĕnjak muni | 
wangsite ginraita | 
kadhatĕngan tamu | 

Ki Malangkarsa ris nabda | 
iya sabab dingarĕn kukupu iki | 
kaya asung sasmita || 

4. Iya mĕngko karuhane dhingin | 
titane yĕn wus suruping Arka | 
ana kalawan orane | 

antara dangunipun | 

Basariman prapta ing ngarsi | 
matur wontĕn dhatĕngan | 
ing (n)jawining pintu | 
ramanta Ki Cariksutra | 

Carikmudha lan rencang sakawan ĕstri 
pan arsa papanggiya || 

5. Mĕsĕm angling Ki Malangkarsĕki | 
lah ta goroh mono ujaringwang | 
yĕn ana dhayoh marang-ke | 
gĕlarana dĕn-gupuh | 

klasa alus lawan tap sirih | 

lan rakita sunggata | 

sathithik kang mungguh | 

kang garwa liningan mentar | 

angling marang Basariman lah dĕn-aglis | 

turana kang dhatĕngan || 

6. Ki Pangulu Basariman gipih | 
angaturi mring kang sĕdya prapta | 

Ki Cariksutra wuwuse | 

kakang Arundayĕku | 
lah kantuna ngriki rumiyin | 
kawula yun panggiya | 
rumuhun lumĕbu | 

Ki Arundaya lingira | 

ĕnggĕh yayi para lumĕbuwa dhingin | 
rĕyang kantun nĕng lawang || 

7. Cariksutra kĕrit lampahnĕki | 
praptĕng natar anguluki salam | 
gupuh nauri salame | 

sarwi ngudhuni lungguh | 

rahab sasalaman aganti | 

gya ingancaran lĕnggah | 

sinambramĕng wuwus | 

winangsulan karaharjan | 

lah ta anak Malangkarsa rĕyang ngriki | 

praptĕng ngong Ngardipala || 

8. Reyang katamuwan duk ing wingi | 
mitra reyang duk misih jajakan | 

Bagus Rundaya wastane | 

lami datan kapangguh | 

mangka mangke prapta ring kami | 

angruruh sutanira | 

jalwĕstri anglangut | 

samya nis tanpa tuduhan | 

kapiyandĕl kongsi praptĕng Gunungsari | 

lawan rubiyahira || 

9. Saking Wanamarta langkung tĕbih | 
sasaring lampah mring wisma rĕyang | 
tutur yĕn ilang sutane | 

katri lan mantunipun | 
warti anĕng Ngardipalĕki | 
kakalih wastanira | 

Jayĕngrĕsmi nĕngguh | 
kang nĕm wasta Jayĕngraga | 
ing samangke bapakne prapta ngulati | 
reyang anguntap lampah || 

10. Punika maksih wontĕn ing kori | 
kĕdah yun apanggih lan andika | 

Sĕk Malangkarsa wuwuse | 
inggih kalangkung sukur | 

wit kawula dĕrĕng udani | 

lan kang paduka pajar | 

angupaya sunu | 

anĕrka nĕng Ngardipala | 

lamun sagĕd amba ingkang amangsuli | 

atur marang kang tanya || 

11. Cariksutra angandika maring | 

Carikmudha lah sira turana | 
kakang Arundaya age | 
ingkang liningan gupuh | 

Carikmudha pangguh ngling aris | 
wawi kakang katuran | 

mring kang darbe dhukuh | 

Ki Arundaya agĕpah | 

sarwi angling lah ĕnggĕh rika rumiyin 

reyang nĕng wurinira || 

12. Nulya kĕrit Ki Rundaya iki | 

lan kang garwa Malarĕsmi sigra | 
praptĕng madyaning natare | 
auluk salamipun | 
kang alungguh gupuh ngudhuni | 
rahab asasalaman | 
ingancaran lungguh | 
nambrama atur waluya | 
winangsulan karaharjaning papanggih 
myang nambramĕng rubiyah || 

13. Angling maring ing pawongirĕstri | 
age timbalana nyainira | 

kang kinĕn sigra abure | 
tan dangu praptĕng ngayun | 
Malangrĕsmi anjatmikani | 
Malangkarsa ngandika | 
nĕmbaha sirĕku | 
mring paman wong tuwanira | 
katri pisan miwah mring ibunta yayi | 
gupuh ingkang liningan || 

14. Lagya manĕmbah katrinirĕki | 
atur salam pangabĕktinira | 
miwah lan ibu tan pae | 

atur pambagyanipun | 
winangsulan sabda basuki | 

Sĕk Malang malih nabda | 
marang santrinipun | 
lah sira Ki Basariman | 
timbalana Pariminta Amongsari | 

Sĕk Modang Trĕsnaraga || 

15. Kang liningan sigra animbali | 
marang pawongmitranya sakawan | 
samya prapta tan asuwe | 

tĕpung lungguh ing ngayun | 
wus winartan sulanging tami | 
sigra samya sung salam | 
lan pambagyanipun | 
wusira atata lĕnggah | 

Malangkarsa aris dĕnnya ngancarani | 
adhahar nyanyamikan || 

16. Sami anggape sasĕnĕngnĕki | 
kur kewala angenaki sarak | 
tan aprĕlu pangalape | 
wusnya nginang audud | 

Malangkarsa turira aris | 
marang Bayi Panurta | 
kawula umatur I 

punapa inggih paduka | 

Kae Arundaya Bayi Panurtĕki | 
ing dhukuh Wanamarta || 

17. Anauri aris Kyai Bayi | 

inggih rĕyang jĕbĕng kang dikojar | 
sujanma sudra kulane | 
nglampahi kawlasayun | 
saking dene kalungsĕn budi | 
bunar parah ing paran | 
anandhang dosa gung | 

Malangkarsa ngungsĕt tanya | 
inggih jĕbĕng sokur Alkamdulillahi | 
wala-wala kuwata || 

18. Wau sira Nikĕn Malarĕsmi | 

nangis sĕnggrak-sĕnggruk nĕng wurinya | 

tan sagĕd nambak trĕsnane | 

ririh sambat mlasayun | 

katuwone karo sirĕki | 

sun ruruh kadhungsangan | 

sru brangta anglangut | 

anusup angayam-alas | 

sun nut-wuri kalawan ramanirĕki | 

sun sidhĕp katĕmuwa || 

19. Tan awĕlas marang ingsun kaki | 
kadhĕmpalan pan karaya-raya | 
ngong ruruh ing saparanne | 
wasana tan kapangguh | 

bisa gawe rasaning ngati | 

kulup sun milwĕng sira | 

nora bisa kantun | 

maring ing lak-lakan naga | 

ngĕndi (ng)gĕnnya Jayĕngraga Jayĕngrĕsmi | 

myang Nikĕn Tambangraras || 

20. Malangkarsa angrĕs tyasirĕki | 
myarsa kang ibu maca udrasa | 
tansah asabil nalane | 
sakĕhe kang andulu | 

Pariminta lan Amongsari | 

Sĕk Modang Trĕsnaraga | 
samya wlas angungun | 
atĕpa-tĕpa sarira | 

pan rumangsa tan pae umapanĕki | 
asih marang ing suta || 

21. Sadayanira milya akingkin | 
samya ngungun tan nana wacana | 
angĕmu luh locanane | 

tan tara dangunipun | 

Cariksutra lingira aris | 
ĕnggĕh ta lah ing titah | 

ngaurip puniku | 

mungguh kawulaning Allah ] 

pan wus lumrah ing kathah asih ing siwi | 

sinawitan wong tuwa || 

22. Malangkarsa anauri aris | 
inggih alĕrĕs sabda paduka | 
mĕnggah ing ngĕlmi Kadise | 
untunging sihing kalbu | 
pan punika tigang prakawis | 
gĕng-agĕnging sihing tyas | 
kang rumiyin sunu | 

ping kalih dunya barana | 
kaping tiga bojo kang puniku sami | 
sami gantilan manah || 

23. Jalma tidha-tidha kirang budi | 
kang kecalan tigang prakaranya | 
inggih salah sawijine | 
ingkang kelangan sunu | 
lawan ingkang kelangan rabi | 
miwah kelangan dunya | 

sami awratipun | 
angalindhihakĕn manah | 
kathah ingkang linglung sasat tanpa budi | 
angewahakĕn adat || 

24. Pan kasĕbut janma edan brangti | 
brangti maring dunya garwa putra | 
tri kanthilaning atine | 
winulangun ing kalbu | 

tan lyan saking punika katri | 
marma para ngulama | 
kang wus man ing ngĕlmu | 
anrapkĕn tĕguhing driya | 
tinawĕkalakĕn panrimanĕki | 
lamun cobaning Suksma || 

25. Cariksutra mĕsĕm anauri | 
inggih rĕke sayĕkti kadyĕ ka | 
tan inangsa lir yĕktine | 

Rundaya tyasira wus | 

lĕjar myarsa sojarirĕki | 
ing nala ngalĕmbana | 
mring Malangkarsĕku | 
yata wanci suryancala | 

Malangkarsa ngancarani maring masjid | 
samya awĕktu salat || 

26. Miwah para santri jalu ĕstri | 
samya salat Mahrib sadayanya | 

Rundaya dadya imame | 

ilhar wawacanipun | 
mukaranahira atrĕtip | 

antara tahyat salam | 

bakda Mahribipun | 

arahab puji-pujiyan | 

lagon dhikir andonga sukur ing Widdhi | 

myang sunat Wabin purna || 

27. Manjing waktu salat Ngisanĕki | 
wusnya adan nulya kinamadan | 

Kae Arundaya maksĕh | 
ngimami anĕng ngayun | 
cukup tumaninahe tĕrtip | 

(n)dungkap catur rĕkangat | 
tahyat akiripun | 

nulya salat bakda Ngisa | 

wus paragat saliring kang puji dhikir | 

salawat sĕsalaman || 

28. Wusnya purna sunatira Witir | 
mansĕhakĕn tapakuring Suksma | 
suhul jununira tanjĕh | 

samya asujud takrub | 
minta pangapuraning Widdhi | 
tangi ing pasujudan | 
paragat purna wus | 
mudhun pra santri kang salat | 

Kae Malangkarsa nulya ngancarani | 
ing tamu maring wisma || 

29. Nulya samya kundur ngancarani | 
wus rinukti gĕgĕlaranira | 
prapta tata palungguhe | 

sasaji wus nĕng ngayun | 
pra rubiyah ambambantoni | 
nyamikan lah-olahan | 
myang woh-wohanipun | 

Malangkarsa anĕmbrama | 

marang tamu kang punika (m)bok suwawi | 

andhahar nyanyamikan || 

30. Sawontĕnipun wontĕn ing wukir | 
samya nauri mangsa wigiha | 
ngalap sih pasugatane | 

nulya samya tinanduk | 
nyamikane sasĕnĕngnĕki | 

Malangkarsa ris nabda | 

mring rubiyahipun | 

paran wus gantya lah-olah | 

garwa matur inggih sampun kula rukti | 

pintĕn banggi prayoga || 

31. Lah wus payo saosĕn nĕng ngarsi | 
nulya pra rubiyah sadayanya | 
nampa dhulang rampadane | 
myang pakobokanipun | 

kĕndhi cĕcĕp pratola langking | 
ambĕng panjang-giri bang | 
bubucu gĕng munggul | 
lalawuhan warna-warna | 
sabab pra rubiyahing Sĕk ambantoni | 
sĕkul ulam dhaharan || 

32. Wusnya tinata rampadanĕki | 
Malangkarsa ngancarani nadhah | 
sumangga turuh wantinge | 

Ki Bayya ngling Alkamdu | 
mantu reyang sadaya sami | 
pĕnĕt akĕkĕmbulan | 
wasisaning ngriku | 
sami krana Lah sadaya | 

Malangkarsa angandika mring parĕstri | 
kinĕn sami anadhah || 

33. Kang liningan tan lĕngganĕng kapti | 
samya kĕmbul anadhah lan priya | 
pikantuk rĕhning katĕmbĕn | 

datan salamipun | 

nacah kĕmbul lan priya sami | 

Malarsih dĕnnya nadhah | 

tan pati pikantuk | 

anggung kĕngĕtan ing putra | 

lamun nadhah royom lan kulawangsĕki 

anĕng ing Wanamarta || 

34. Dadya ngonjot-onjot dĕnnya bukti | 
malah ngĕmu waspa locananya | 

Kae Rundaya tan pae | 

katarĕng ngĕmu wuyung ] 
kĕpĕl ngantu-antu binukti | 
miwah sadayanira | 
nadhah ukur-ukur | 

Carikmudha Cariksutra | 

Pariminta Sĕk Modang Sĕk Amongsari 
Kae Sĕk Trĕsnaraga || 

35. Wus watake tan pati mangani | 
lantih puwasa sadina-dina | 
Malangkarsa panadhahe | 
angecani ing tamu | 
ngaya-aya dĕnnira bukti | 

tur alit kĕpĕlira | 
sĕmada mring muluk | 
tan kaya para wadonan | 
dhokoh-dhokoh nutugi dĕnnira bukti | 
mratani lalawuhan || 

36. Malangkarsa pĕksane ngenaki | 
maring kathah among ing tamunya | 
rĕhning rumangsa nom dhewe | 

pra mitra ngling ing kalbu | 

dingarĕne Malangkarsĕki | 
rosa tĕmĕn anadhah | 
krowake kang sĕkul | 
kalong satigan kambangan | 
salawase durung sĕmono kĕh bukti 
rĕh among tamunira || 


Jilid 11 - Kaca : 164 

37. Wus antara nutug dĕnnya bukti | 
ambĕng rampadan gya cinarikan | 
mring ngulangan pawongane | 
myang Basariman kaum | 

bikut dĕnnya ngundurkĕn piring | 
wus linorod sadaya | 
ingundurkĕn pungkur | 
sinungkĕn pamburinira | 
ingingonan sakĕhing santrinirĕki | 
tan nana kaliwatan || 

38. Nyanyamikan kang pinire sami | 
para rubiyah sadayanira | 
ngajokkĕn dhaharan malĕh | 

Malangkarsa tan muwus | 
kakadukĕn dĕnnira bukti | 
tigipar jroning nala | 

minta apura gung | 
amicara jroning nala | 
nutuh jiwa ya pagene sira ati | 
angumbar hawa murka || 

39. Tĕmah agawe lara wak-mami | 
bukti kalal tĕmah dadi karam | 
dening datan tuminahe | 
ngangsa-angsa amumuh | 
anggĕrangsang murka ing bukti | 
ya iki rasakĕna | 

lara kĕnĕng bĕndu | 

Malangrĕsmi wruhing priya | 

lamun kaduk kĕmlakarĕn dĕnnya bukti | 

alon lĕngsĕr sing ngarsa || 

40. Praptĕng wisma nuduh pawongnĕki | 
dhangkĕl pohung kinĕn ambĕnĕm-a | 
lan tempe mĕntah dĕn-age | 
ingkang liningan gupuh | 
naoskĕn tempe ing piring | 

matur wus anĕng ngarsa | 
gĕmblong tela pohung | 
myang pohung kadi pun-uran | 

Malangrĕsmi gya wangsul marang ing ngarsi | 
naoskĕn tempe mĕntah || 

41. Lawan mundhu gĕmblong pohung piring | 
ingaturkĕn maring lakinira | 

nulya dhinahar tempene | 

miwah gĕmblonge pohung | 
sarwa pohung sami nyakĕdhik | 
lĕjar tan kumalakar | 
sĕdhĕng dĕnnya tuwuk | 
matur nyarakkĕn nyamikan | 

Cariksutra mĕsĕm alon dĕnnira ngling | 

Ki Jĕbĕng Malangkarsa || 

42. Sĕmune mĕh dĕn-irus-irusi | 
kaya katĕmbĕn lĕh nadhah kathah | 
de ukur kalong sapungge | 
krowake sĕkulipun | 

kongsi bĕngkĕng tan bisa osik | 

jawane wong mono ta | 

salĕgutanipun | 

yĕn wus lĕguta alapa | 

nora kĕna kaluwiyan bukti thithik | 

amĕlarati badan || 

43. Yĕn wus lĕguta andrĕmba bukti | 
nora kĕna kurang dĕnnya mangan | 
tan kuwat sabarang gawe | 

wus palaling Hyang Agung | 
bĕtah luwe lan bĕtah bukti | 
wus bagine priyangga | 

Malangkarsa matur | 
kados yĕn kadya punika | 
nging kawula sawĕg kaecanan bukti | 
kakĕmbulan akathah || 

44. Sabĕnipun tan eca abukti | 

Ki Cariksutra saya gumuywa | 

ya ta-lah suta-ngong jĕbĕng | 

lĕrĕs ujar-puniku | 

botĕn eca pisan duk wingi | 

wingi tan nadhah kathah | 

wus salaminipun | 

dhasar tan watak anadhah | 

Malangkarsa tumungkul tan rĕnĕng kapti | 
ginunggung padha ana || 

45. Sinamur-samur dĕnnira angling | 
matur marang Kae Arundaya | 
paman kula yun atakĕn | 

Wanamarta puniku | 

inggih pintĕn cacah kang sabin | 
wartine langkung gĕmah | 
gĕng garumbulipun | 

Jumngahe nora muadah | 
lalampahan pintĕn dintĕn saking ngriki | 
pundi tanah ing kitha || 

46. Arundaya anauri aris | 

jĕbĕng tatanya mara ring rĕyang | 

ĕnggĕh amung karang-kopĕk | 
tan wontĕn cacahipun | 
mung sakukus grumbul ing nguni | 
pradikan Wirasaba | 
duking ĕmbah buyut | 
tumĕrah tumĕka ring wang | 
kinĕn tĕngga apan tilasan ing nguni | 
pan ing Tĕgal-pucangan || 

47. Gotĕkipun tilas kang (n)darbĕni | 
pandhita rara kala Narendra | 

Prabu Cintakapurane | 

pan pangasramanipun | 

anĕng Tĕgal-pucangan nĕnggih | 

eyang ryang dhĕdhĕkah | 

nĕng Wanamartĕku | 

pan kinarya pamutiyan | 

marang ing Sang Dipati Wirasabĕki | 

lĕstari dĕlah mangkya || 

48. Yĕn kaetang lir cacah nagari | 
inggih kathah lamun winatara | 
kawandasa kukus kĕhe | 
kajawi krajanipun | 

Wanamarta kang rĕyang (ng)gĕnni | 
kados wontĕn sadaya | 

gawene wong satus | 
rĕbat langkung kathahira | 
tĕbihipun saking ngriki gangsal ari | 
lumampah ecan-ecan || 

49. Samya ngungun ngalĕmbanĕng kapti | 
myarsa gĕmah harjaning adesa | 
desa Ngluwihi gĕmahe | 

Ke Malangkarsa matur | 
ngancarakĕn nyamikannĕki | 
nulya samya angalap | 
ing sasĕnĕngipun | 

Ki Bayi alon wacana | 

jĕbĕng rĕyang riki lah kadipunĕndi | 

(ng)gyan rĕyang sun panggiya || 

50. Lan arinta kalih ingkang ningit | 
rĕyang rĕke ayun sumusula | 
lawan ibunta tan pae | 
tumuntur maring gunung | 

pan sadaya-daya apanggih | 
mring rinta Jayasmara | 
myang Jayĕngragĕki | 
pinajar nĕng Ngargasalah | 

Kae Malangkarsa aturira aris | 
lamun parĕng paduka || 

51 . 


Mugi paman kĕndĕla nĕng ngriki | 
aywa kongsi minggah maring Arga | 
-salah pakĕwĕt margine | 
lan nuju mangsa jawuh | 
datan kengang sinabĕng janmi | 
akathah pangkalannya | 
kalangkung pakewuh | 
paman wus sĕpuh mring ngarga | 
langkung sangĕt ing lampah amutawatir | 
kewala benjang-enjang |] 

52. Kawula nuduh mitra kakalih | 
kakang Trĕsnaraga lan Sĕk Modang | 
ngaturi sutanta mangke | 

lamun paduka rawuh | 

lawan ibu langkung mlasasih | 

wikan karsa botĕna | 

ing kantĕnanipun | 

lamun tan arsa panggiya | 

kang punika sumangga karsanta mangkin 

laju lawan mantuka || 

53. Sadayanya sami dĕnnira ngling | 
marma maring Ki Bayi Panurta | 
dĕnnyarsa sumusul rĕke | 
marang ing sutanipun | 

Arundaya rĕrĕm tyasnĕki | 
angarah ing ngakathah | 
ngantya kang tinuduh | 

Cariksutra lon lingira | 

jĕbĕng Malangkarsa ngong tatanya yĕkti | 
masalahing ngagĕsang || 

54. Ugĕring ngĕlmi kawan prakawis | 
pundi ugĕring ngĕlmi Sarengat | 
lawan Tarekat ugĕre | 

Kakekat ugĕripun | 

lan Makripat ugĕrirĕki | 

Malangkarsa ris nabda | 
basa kang puniku | 
ugĕre ngĕlmi Sarengat | 
apan tri prakawis puniku Kiyai | 
kandu-takrul takyinnya || 

55. Kasdu niyat takrul angyĕktĕni | 
takyin anĕkani ing ngibadah | 
kang kalawan sah Dalile | 
ugĕre Trĕkatipun | 

apan inggih tigang prakawis | 
kang dhihin suci badan | 
kaping kalihipun | 
asuci kalawan lesan | 
kaping tiga asuci kalawan ati | 
liripun suci badan || 

56. Angibadah sujud rukuk nĕnggih | 
nganggo tan tiru panganggo kopar | 
punapa Islam manggonne | 

suci lesan puniku | 

ngapilakĕn ing Dalil Kadis | 

titising kir'atira | 

tĕkĕng maknanipun | 

cĕgah micara lalahan | 

yĕn tan lawan tanasubi Dalil Kadis | 

de kang sucining manah || 

57. Lawan mukaranantu anĕnggih | 
ngudanĕni sakĕdaling lesan | 
tumanĕm anĕng kalbune | 
dalil Kur'an kang agung | 
datan ninang tanggaping ati | 
de ugĕring Kakekat | 

tri prakawisipun | 

Iman Tokit Mangaripat | 

liring Iman pangĕstu ĕkasing budi | 

linuhung tan nĕdya wah || 

58. Lirnya Tokit tawajuh ing kalbi | 
lawan tawakal ing makalira | 
ingabeda kasidane | 

Mangaripat liripun | 

wus tan nana liyan kaĕksi | 
maujud maring Suksma | 
kak kanyatanipun | 
tak kĕsĕlan ing pipindhan | 
tuhu-tuhu wus datan ngalap upami | 
myang srama ing sasama || 

59. Ugĕripun Makripat puniki | 
inggih tigang prakawis lirira | 
sokur suka rila rĕke | 

sokur maring ing ngĕlmi | 

tan asĕdya maoni uni | 

papĕsthĕning atitah | 

lan pribadinipun | 

pakarya pan wus kinarya | 

ing dhĕwĕke sarupa lawan pribadi | 

rupa-rupaning ana || 

60. Lwirnya suka wasana nur-kadim | 
wĕnang sipat wujuding Pangeran | 
kodrat lawan kadirane | 

anging datan sakuthu | 

anyakuthu lawan pribadi | 

tan kĕna kinaya-pa | 

ing nalikanipun | 

lwiripun rila punika | 

datan singgan-singgun sakĕhing dumadi 

muhung suhuding Suksma || 

61. Kasuciyan ganal maring latip | 
awit saking ora maring ana | 
saking ana mring orane | 
anane tan kadulu | 

oranira anggung kaĕksi | 

tan jamak lan kasamak | 

pamardikanipun | 

priyangga rĕke kewala | 

bangsa mukit mutakit ghosul ngalami | 

wus saotat nujĕmba || 

62. Kang samantĕn punika Kiyai | 
ararasan ingkang ngĕlmu rasa | 
anglir pendah upamine | 

kĕn andhĕndhĕng ulam luh | 
tuwas amis datan (n)darbĕni | 
beda lan kang ginadhang | 
darbe ulamipun | 
angolah tuwuk tinĕdha | 

Cariksutra gumuyu miyarsa angling | 
ngira Sĕk Malangkarsa || 

63. Anak jĕbĕng yĕn amumuradi | 
lir uyah tiba ing toya jangan | 
warata padha asine | 
anggathok raosipun | 
pamitranya padha ngĕsĕmi | 

Sĕk Modang nambung sabda | 
inggih bĕjanipun | 

kang tanggap raosing nala | 
sayĕktinya idayat kang andhatĕngi | 
mring badhe kang nugraha || 

64. Arundaya lintang sokurnĕki | 
myarsa lingira Sĕk Malangkarsa | 
ĕsmu kanoran driyane | 
rumangsa datan cukup | 
tatanggape murading ngĕlmi | 
ciptaning tyas tan beda | 

lan kang putra mantu | 

Kae Sĕh Adi Mongraga | 

dadya kumat nor marang Malangkarsĕki | 

sujanma paripurna || 

65. Kae Rundaya alon dĕnnya ngling | 

Kae Jĕbĕng benjang yĕn anduta | 
anak-kula pamitrane | 

lamun datan kapangguh | 
lan arinta Ki Jayĕngrĕsmi | 
kalawan Jayĕngraga | 
rĕyang karsa laju | 
marang dhukuh Wanantaka | 


< Serat Centhini Jilid 11 - Halaman : 230 > 


mugi jĕbĕng andongakna apapanggih | 
rĕyang lan Amongraga || 

66. Panggiya saking salah satunggil | 
wontĕn kang rĕyang karya lar-ular | 
yĕn sagĕd sadaya panggĕh | 
saking pandonganipun | 

Kae jĕbĕng Malangkarsĕki | 

lamun ta kalajĕnga | 

tan sagĕd kapangguh | 

lan rinta salah satunggal | 

baya wuwuh jĕbĕng raosing kang ati | 

kapanjang nandhang branta || 

67. Kadi-punĕndi rĕyang puniki | 
winantu-wantuwa ing sangsara | 
lan bibinta gung wirange | 
tuwa-tuwa bot wuyung | 

tan kawawa rĕyang nadhahi | 
rumangsa apĕs ngaral | 
amanggih papa gung | 
bĕnduning sira Pangeran | 
pinisahkĕn lan suta rĕyang jalwĕstri | 
suka matiyĕng paran || 

68. Cipta reyang wus tan ayun mulih | 
marang Wanamarta tanpa karya | 
tambuh (ng)gyanning ajal rĕke | 
saya kumocor kang luh | 

Malarĕsmi waspa drĕs mijil | 
umatur pĕgat-pĕgat | 

marang kakungipun | 

Kiyai pundi parannya | 

lara pati kawula tan nĕdya kari | 

lan tuwan ywa salaya || 

69. Urip tan kawasa myating siwi | 
baya wus padha padhĕm nĕng paran | 
dhuh sutaningsun sira-(ng)gĕr | 
bibinta nora wĕruh | 

marang alang-ujurirĕki | 

bibimu murang paran | 

nĕdya mĕlu lampus | 

manawa jroning akerat | 

sira tĕmu amapag nuntun ring mami | 

kalawan bapakira || 

70. Rundaya sĕbute andharindhil | 

Cariksutra lawan Carikmudha | 
miwah pra mitra sakĕhe | 
ĕstri jalu milu luh | 

awlas mulat marang kang nangis | 
rumangsa tĕpa-tĕpa | 
kapĕdhotan sih hyun | 

sira Ki Sĕh Malangkarsa | 

mulat marang kang paman miwah kang bibi 

asru dĕnnya duhkita || 

71. Tĕka tumungkul putĕking ati | 
nĕnggak tingal junun palinggihan | 
ngĕningkĕn pancadriyane | 
suhulira tanajul | 

wangsul Tarekat maring tarĕki | 
tuhu turunne beda | 
hawa angungubung | 
ing nĕpsu kang munasika | 
ingkang kadi Arundaya Malarĕsmi | 
kalindhih dening hawa || 

72. Sĕtun lanang bisa mujadahi | 
ing sikara panggodhaning setan | 
tan kadyĕstri kalindhihe | 
karana ĕstri iku | 

wus kacĕtha ing Dalil Kadis | 

tipise ingkang iman | 

marang marga ayu | 

mung parĕk ring kaluputan | 

tan tawĕkal marang panggawene eblis | 

gampang pinrih animpang || 

73. Pan mangkana Ki Malangkarsĕki | 
dĕnnya anjrĕnih ing driyanira | 
datan kawruhan ing ngakĕh | 
antara tan adangu | 

tangi patungkulanĕki | 

asĕgu ris ngandika | 

paman aywa wuyung | 

miwah bibi ywa runtik tyas | 

ambubunar ing kalbu ĕninging ngĕlmi | 

punika sihing Suksma || 

74. Wus jamakipun makluking Widdhi | 
kawula ngaral kang bangsa riyah | 
tan kĕngang langgĕng kadare | 
anging kang wuswong sinung | 
ngilmining mukmin jalwĕstri | 
makam parĕk Hyang Suksma | 
kinaot samĕku | 

tinimbang kang tan sinungan | 
lak-maksiyat yĕkti kaot-kaot yĕkti | 
maksih luhung mukminnya || 

75. Sampun kirang panarikanĕki | 
marang Hyang Sukma kang karya titah | 
yĕn kiranga panrimane | 

awĕwah halatipun | 
amarĕki panggawe eblis | 
de wulangun paduka | 
myang bibi mring sunu | 

pandugi kula kewala | 

tan pinanggih lan putranta nging kapanggih 
saking pitulunging Hyang || 

76. Marmanipun paman ingkang mugi | 
sokur rila ing panrimanira | 

kang eklas tawĕkal jajĕh | 
lamun botĕn pitulung | 

-nging Hyang Suksma kang ngudanĕni | 

paman rudahing driya | 

paman tĕka (n)darus | 

anggĕgĕring pangibadah | 

tur kawula mugi tinuhu ing kapti | 

lĕjarĕn sarĕhing tyas || 

77. Cariksutra nambung wacana ris | 
singgih rĕke kakang Arundaya | 
kawula ngrĕmbugi rĕke | 

kang dadya wuwusipun | 

Kae jĕbĕng Malangkarsĕki | 
bobolĕh mring utama | 
kewala tinurut | 
miwah sadaya nambrama | 
angrarapu mring Rundaya Malarĕsmi | 
supaya waluyĕng tyas |] 

78. Kae Rundaya lan Malarĕsmi | 
luntur tyasira pinituturan | 
sakala tyasira sumĕh | 
amituhu ing wuwus | 

sira Kae Malangkarsĕki | 
yata ing wancinira | 
pan wus gagat bangun | 

Malangkarsa ngling ing garwa | 
kinĕn saos pasareyan singĕp lĕmpir | 
samya ngaturan nendra || 

79. Kae Bayi alon dĕnnira ngling | 
puniki jĕbĕng wus katanggungan | 
angsal sapintĕn asare | 

rĕke kewala ngriku | 

lamun wontĕn kang karsa guling | 

myang kang badhe lumampah | 

pĕnĕt sarap turu | 

ingkang liningan lĕnggana | 

samya suka sokur anatas ing ratri | 

agunĕm ngĕlmu rasa || 

80. Cariksutra angandika aris | 
singgih Kae jĕbĕng Malangkarsa | 
reyang atatanya rĕke | 
mungguh ujaring tĕmbung | 

bab nagri jaman Ngawanti | 
duk lampahe Suhunan | 

Kudus dipun utus | 

ing Kangjĕng Sultan Bintara | 

Sunan Kudus mring tanah Pajang ing Pĕngging | 
praptĕng dhukuh Pacoran || 

81. Panggya lawan Kiyagĕng ing Pĕngging | 
wusnya sasalaman ahli sabda | 

Sunan Kudus patanyane | 
jĕbĕng paran kinayun | 
ngudi tuwuh dĕnnira dhangir | 
ngosĕr gabah mĕnthikan | 
sokanandi tuwuh | 
lamun nora mangkonoa | 
aplal pupul akupumulki Ngawanti | 
dhasare tinimbalan || 

82. Yĕn tan dĕling paran sira pilih | 
apan kalimah sapadhaneka | 
ing dalĕm kang sawijine | 
punnĕndi kang dumunung | 
mara riki tan mutawatir | 

Kiyagĕng lon anabda | 
jĕbĕng kang puniku | 

tan pae ing panarima | 

sami sipat kakulah titahing Widdhi | 

kalawan pribadinya || 

83. Yĕn miliya ing (n)jĕro pan jindik | 
yĕn miliha (n)jaba luwih sasar | 
sĕmang-sĕmang panganggĕpe | 
yĕn miliha ing luhur | 

pan kumandhang dĕn-aku yĕkti | 
yĕn miliya ing ngandhap | 
yĕku pasthi bingung | 
sasare pitung madahab | 

(n)jaba (n)jĕro ngandhap nginggil darbĕk-mami | 
kabĕhe darbĕkingwang || 

84. Pangran Kudus angandika wĕngis | 
rika iki iya kakandhangan | 

apa mantĕp panggilute | 

Kiyagĕng lon sumaur | 

pindho gawe sira Ki Bayi | 

yĕn wus kinocapĕna | 

pasthi yĕn dĕn-ulu | 

dĕn-lĕpĕh asiya-siya | 

pan wus uwas iku panggawene eblis | 

angampang idĕpira || 

85. Ki Cariksutra angudi-udi | 
kadipandi jĕbĕng Malangkarsa | 
basa punika raose | 

rĕyang kirangan surup | 
mugi jĕbĕng asunga dĕling | 

Kae Sĕh Malangkarsa | 
lon wijiling wuwus | 
punika basa gĕdhongan | 

datan kengang komuming ngling anggĕgampil | 
ujar kang linarangan || 

86. Liya kang wus kinarsaning Widdhi | 
ingkang kalawan wahyu nugraha | 
sanggĕm kang tĕkĕng tokite | 

sih tan kenging jinaluk | 
datan kĕna dĕn-sĕselaki | 
tiniruwa tur mangsa | 
biasa-a kadyĕku | 
wontĕn undhagi oliya | 
bagi-bagi lawan pribadinirĕki | 
sihing sira Pangeran || 

87. Yĕn ta lamun binabar nĕng angling | 
upamiya lir rasaning pangan | 

sing pĕdhĕs lĕgi gurihe | 

apait lawan kĕcut | 

mapan sampun ngraoskĕn sami | 

yĕn ta utawa ingkang | 

dede sĕptanipun | 

puniku tan pati rĕna | 

pae ingkang wus dadya sasĕptanĕki | 

mirasa suka rĕna || 

88. Marma ngilmi kinĕkĕr piningit | 
marang para musanip kang wus man | 
kathah tĕdhĕng ling-alinge | 
sinasmita ing sĕmu | 

pinaliring dening upami | 

winor lawan wangsalan | 

kĕh sanepanipun | 

kang wus dadya palalira | 

graitannya tanggaping tyas andungkapi | 

lawan lĕjĕm kewala |] 

89. Ingkang kenging kinusus ing angling | 
musawarat pan kalih prakara | 

Sarengat lan Tarekate | 
winulangakĕn ngumum | 

tĕkĕng ngusuk kalawan ngasik | 

Khakekat lan Makripat | 

wus tan anĕng wuwus | 

mukin tĕkĕng sipat makhal | 

lawan kalĕk tan nĕdya ngumayan dhiri | 

suhul maring Hyang Suksma || 

90. Manawi ta kang paduka angling | 
sampun sanggĕm sipat wujud mokal | 
wus kalĕk ing pribadine | 

wus kadhaupan wahyu | 

datan kenging pinindho kardi | 
amung sira Pangeran | 
kang akarya uwus | 

Ki Cariksutra nor jiwa | 
kaluhuran sabda ring Malangkarsĕki | 
miwah sadayanipun || 

91. Samyambukuh acathĕt ing ati | 

Ki Cariksutra mĕsĕm lon nabda | 
ngrasa padhang rĕyang rĕke | 

Rundaya nambung wuwus | 

manira tan pae adĕling | 

cumĕplong raosing tyas | 

myarsa wuwus dunung | 

ambolongkĕn sumpĕking tyas | 

jĕbĕng Malangkarsa baya wus anunggil | 

ahline Amongraga || 

92. Kĕnyaming sabda swara anunggil | 
kadya marĕm rĕyang apapanggya | 
de jĕbĕng akĕh ĕmpĕre | 

yĕn ta tan wruh ing wujud | 
kasaliru lan Amongragi | 

Malangrĕsmi myarsojar | 

lĕjar driyanipun | 

ing wanci wus bangun enjang | 

Malangkarsa aris dĕnnya ngancarani | 
samya wĕktu sĕmbahyang || 

93. Gupuh sadayanira pra sami | 
maring masjid ngambil toya kadas | 
myang santri lanang wadone | 
wusnya mĕt toya wulu | 

santri adan angalik-alik | 
sunat apupujiyan | 
ngantya imamipun | 
wus mangkana kinĕn kamad | 

Ki Rundaya kinĕn ngimami tan apti | 
miwah Ki Cariksutra || 

94. Datan arsa kinĕn angimami | 
nulya Ki Malangkarsa mangarsa | 
apasĕkat usaline | 

(n)dadĕkkĕn niyatipun | 

lapal Allah tibaning takbir | 

kadi toya tĕmpuran | 

nir warnaning banyu | 

rĕhning wong wus kajumbuhan | 

kadya satu lan rimbagan datan nyilip | 

takbire wong kang wus man || 

95. Kir'ating Patekah apatitis | 
surat Inna anjalna apalaya | 
surat Watini akire I 

rakangat tĕging Kunut | 

tayat akir tuminah tartib | 

anulya salam bakda | 

dĕnnya wĕktu Subuh | 

arahab puji-pujiyan | 

dikir alĕlagon nulya donga Sukril | 

Rajukna lan Ngamimah || 

96. Wusnya anumpa donganirĕki | 
nulya salawat asasalaman | 
midrĕ warata santri kyĕh | 
laju samya amudhun | 

bubar saking masjid jalwĕstri | 
kantun para pasĕkan | 
kang maksih anjunun | 

-nira Ki Sĕk Malangkarsa | 
amapan trap sala-silahing adhikir | 
amirit Satariyah || 

97. Samya angguyĕr ahlinya wirit | 

Kae Malangkarsa dĕnnya pana | 
lĕsning tan nana wawanĕh | 
mulane cipta suwung | 
ikramira marang Hyang Widdhi | 
tan jambor ring sapĕnyah | 
surasaning kalbu | 

wus antara jununnira | 

angluwarkĕn sambunging napas pan aris 

antĕr tan kĕkĕsodan || 

98. Nulya sujud takrub maring Widdhi | 
anĕlangsa galating ngatitah | 
nrahkĕn tobat nasokane | 

cukup ikral ing kalbu | 

tangi saking panjununĕki | 

anunumpa tigapar | 

luwar sadaya wus | 

ing nalika Hyang Aruna | 

dhadhar rina sumorot anĕnrawungi | 

asrarsa isining rat || 

99. Malangrĕsmi wus uningĕng wangsit | 
nuduh mring pra rubiyahing mitra | 
kinĕn saos sugatane | 
pasĕmĕkaning esuk | 

nulya para rubiyah aglis | 

mring wisma mamariksa | 

pasaosanipun | 

sĕkul angĕt lan nyamikan | 

wus samĕkta miranti wus tinup saji | 

nulya samya tinampa || 

100. Sinaoskĕn kewala mring masjid | 
prapta tinata anĕng ing ngarsa | 
sĕkul liwĕt angĕtane | 

myang lalawuhanipun | 
sarwa angĕt sadayanĕki | 
jangan pindhang kĕmbulan | 
glar rampadanipun | 
wusnya sumaos sadaya | 

Malangkarsa angancarani wawanting 
sarta para wadonan || 

101. Roroyoman kadya sabĕnĕki | 

wus ngancaran (n)dan samya anadhah | 
kĕmbul lan jalu ĕstrine | 
kang kalih datan tumut | 

Ki Sĕh Modang lan Trĕsnaragi | 

Cariksutra saryojar | 
paran marmanipun | 
nak Modang lan Trĕsnaraga | 
datan tumut sami akĕmbulan bukti | 
kang liningan turira || 

102. Inggih sarat tapa sawatawis | 
tiyang badhe dinuta mring Arga | 

-salah kalangkung angkĕre | 
lamun manawinipun | 

wontĕn bĕncananya ing wukir | 
supaya manggih mayar | 
sawataranipun | 
kĕdhik-kĕdhik nĕnĕrang tyas | 

(m)bokmanawi katrimah lampahe mangkin | 
wontĕn tingkasing marga || 

103. Malangkarsa mĕsĕm anambung ngling | 
dimĕnipun lah mangsa botĕna | 
dĕnangkah-angkaha dhewe | 

pan sagĕduginipun | 

Ki Rundaya nganthuki angling | 

sokur Alkamdulillah | 

kajate nak bagus | 

kang sinabda anor jiwa | 

wus antara nutug kang samya abukti | 

luwaran ing panadhah || 

104. Ambĕng cinarikan ing panyantri | 

Ni Ulangan lan Ni Basariman | 
nyamikan ingajokake | 

sĕkul lorodanipun | 
sinungakĕn para pamburi | 
warata tan na kurang | 
yata kang alungguh | 
sira Ki Sĕk Malangkarsa | 
angandika marang pamitranirĕki | 
lah kakang Trĕsnaraga || 

105. Lan Sĕk Modang karo rĕyang tuding | 
marang Ngargasalah kapangguha | 

lan yayi Jayasmarane | 

matura yĕn ingutus | 

salam rĕyang ring yayi kalih | 

kĕcapna kang krana Lah | 

ramĕbu ngayun-hyun | 

praptane rayi kalihaya | 

anĕng Ngardipala tundhuk lan sudarmi 

kang nandhang kawlasarsa || 

106. Lah wus poma wĕkas rĕyang aglis | 
(n)dika lumakuwa mupung enjang | 
ingkang liningan ature | 
ĕnggĕh ywa walangkalbu | 
nulya amit salaman sami | 
sadaya gantya-gantya | 

Ki Bayi amuwus | 

anak salam donga rĕyang | 

ring arinta matur inggih duta kalih | 

lĕngsĕr mundur sing ngarsa || 


14 (Ki Modang lan Ki Trĕsnaraga mangkat lumĕbĕt ing wana wĕrit) 

Ki Modang lan Ki Trĕsnaraga mangkat lumĕbĕt ing wana wĕrit. Ing 
satĕngahing wana kenging godha rĕncana kapapagakĕn danawa seluman 
engga dados pancakara. Wĕkasan danawa badhar dados Ajar Sangularas, 
ngirid sakalihipun dhatĕng Ngardisalah. Dumadakan Ajar Sangularas ical 
saking pandulu, lajĕng santun sĕsawangan. Sĕh Raras inggih Jayĕngrĕsmi 
ingkang sampun araga-sukma kahngal lĕnggah jajar ing sela gilang kalihan 
Ajar Sangularas lan Sĕh Rĕsmi (Jayĕngraga). Ni Turida lan Ni Rarasati ugi 
wontĕn, sinawang sakalangkung endahing warni. Sĕh Raras suka katrangan, 
botĕn badhe kapanggih rama-ibu, jalaran ing tĕmbenipun sadaya badhe sami 
kapanggih wontĕn ing Wanataka. Para utusan pamit wangsul nanging botĕn 
sumĕrĕp marginipun. Sĕh Rĕsmi asung pitulungan anggancangakĕn lampah. 
Sanalika Ki Modang lan Ki Trĕsnaraga kabuncanging angin kumbul ing 
gĕgana, wĕkasanipun dumugi ing Ngardipala. Bakda Mahrib Ki Modang lan 
Trĕsnaraga ngaturakĕn rĕhing dinuta. 

Enjangipun Ki Arundaya sakalihan lumampah dhatĕng Wanataka 
kadhĕrĕkakĕn Sĕh Malangkarsa lan sakabatipun kalih. Ki Cariksutra, Ki 
Carikmudha lan santrinipun mantuk, nyarĕngi lampah, nyimpang ing tĕngah 
margi. 

Kaca 175 - 191 


Jilid 11 - Kaca : 175 

668 Durma 

1. Tan cinatur wau ingkang lulungguhan | 
kocapa kang lumaris | 

Ki Sĕk Trĕsnaraga | 
lawan Kae Sĕk Modang | 
lagis wong ro tanpa kanthi | 
alalancaran | 
maring ing Salahwukir || 

2. Asarigak Trĕsnaraga mingkis jubah | 
udhĕnge polĕng kĕnthing | 

sarwa popolĕngan | 
sabuk lan nyampingira | 

miwah kulambinirĕki | 
sauyun samya | 
tĕkĕn waja galigin || 

3. Dhasar gĕdhe babalung dhuwur sĕmbada | 
wang malang mupu gangsir | 

godhĕg palawangan | 
brĕngos kokop ing capang | 
simbar dhadha ngumbala bris | 
andik netra bang | 
dregang-dregang ngajrihi || 

4. Irĕng tungtung anguwangwung sarirannya | 
agarap lamun angling | 

asĕndhu nayanya | 
kau kadi kadeyan | 
sira Kalayuda pati | 
datan wigihan | 
tumandang angawaki || 

5. Ki Sĕk Modang pamulunira ajĕnar | 
rurus sarira wiwing | 
ngrangkung dĕdĕgira | 

awingit pasĕmonnya | 
ulate lĕngunting ĕsthi ] 
gulu mĕnjangan | 
rema mĕmak awilis || 

6. Brĕngos lĕmĕt mĕmbat pinatut pingitan | 
lir walĕring panuli | 

wastra mamasĕman | 
udhĕng gadhung walaka | 
rasukan paningsĕt nyamping | 
sami lurik bang | 
kadya Wirun apĕkik || 

7. Yata lĕpas ngidul-ngilĕn lampahira | 
ngĕncĕng tan etung margi | 
ngambah wanawasa | 

jurang sĕngkan linakyan | 
tan ketang durgamĕng margi | 
raryan ajamak | 
takdim Luhurirĕki || 

8. Bakda salat (n)dan umangkat manrang baya 
mahas ing wana wĕrit | 

ginĕlak lampahnya | 
gya prapta kang pinarah | 
ing Cimame wukir nĕnggih | 
raryan pantogan | 
anĕng Camara ringgit || 

9. Lingsir surya wancinira rare ngumbar | 
anĕng sandhaping ardi | 

luhur pakucuran | 

Kae Sĕk Trĕsnaraga | 
lan Sĕk Modang angling aris | 
paran ta kakang | 
kabĕbĕgan ing margi || 

10. Pan kaliru marganya ingkang kaambah | 
pan dede lir duk nguni | 
panĕngĕran mara | 

(n)dan watu kumalasa | 
lawan wrĕksa gung katangi | 
puniku datan | 
wontĕn panĕngran mami || 

11. Datan anĕng ing ngriki duk lampahira | 

Jayasmara praptĕki | 

Trĕsnaraga mojar | 
abĕnĕr wuwus (n)dika | 
paran polah rĕyang riki | 
tan santun marga | 
tan anon kang malarih || 

12. Las wus payo tinĕnggĕl sadhengah marga | 
iki kewala pinrih | 

mangsa tan tutuga | 
ing pucak Ardisalah | 
pan wus adate yĕn ardi | 
kĕh pĕnyokongnya | 
lah payo yayi aglis || 

13. Nulya ngajat nĕnggĕl kĕndĕl Ardipasar | 
rĕkasa anganjati | 

pan ing Ngargapasar | 
kalangkung angkĕrira | 
tan pae ing Salahwukir | 
tan kĕna kambah | 
ing janma kĕh kasirik || 

14. Saking angĕl tan na margane kang gampang | 
gawat kaliwat wingit | 

pan ing Ngargapasar | 
apan pratapanira | 

Ajar Sangularas nĕnggih | 
wus ngraga-sukma | 
nĕng pagĕnturan wukir || 

15. Wusnya aso Trĕsnaraga lan Sĕk Modang | 
karsa mangkat nganjati | 

pan datan antara | 
ampuhan ingkang prapta | 
pĕtĕng (n)dhĕdhĕt kang wiyati | 
sora swaranya | 
prahara awor riris || 

16. Gora-godha haru-hara ambĕncana | 
horĕg gĕdhor kang bumi | 
jurang munya sunyak | 

wrĕksa gĕng asiyutan | 
kadya rubuh tumpang tindhih | 
lwir suraking prang | 
gumrĕdĕg swarĕng angin || 

17. Nĕngna kang nyiluman amindha danawa | 
ngrik mijil sing wrĕksĕki | 

ingisis siyungnya | 

ngajrihi anggigila | 

cawĕte polang mathinthing | 

apĕtak-pĕtak | 

hĕh mati (ng)ko wong iki || 

18. Warnanira sasigar awak salewah | 
dadu kalawan langking | 
rambut jatha-gimbal | 
ngumpal-umpal sinarag | 
swara-rahang ngĕrak-ngĕrik | 
mĕngko sun-cacah | 
sun-kala-mangsa mati || 

19. Nora wurung wong ro iku karo pisan | 
alĕbur tanpa dadi | 

ajur-mumur rĕnyak | 
akir mangsa dadiya | 

Ki Trĕsnaraga mangkya ngling | 

sĕndhu anĕntak | 

hĕh drubiksa pipidhir || 

20. Lah ya mara manira sira mangsa-a | 
ywa susah wong kakalih | 
awaksun priyangga | 

untalĕn ayonnana | 
sarya nyampinge winingkis | 
ngikal sadaknya | 
anawĕt netranyandik || 

21. Gagah rowa berawa lir Antasena | 
babrĕngose pinuntir | 

tangane kang kiwa | 
kinĕpĕl ing (m)bat-ĕmbat | 
kang tĕngĕn mandhi kumitir | 
tĕtĕkĕnira | 
ingkang suligi wĕsi || 

22. Pan asĕndhu wuwuse Ki Trĕsnaraga | 
hĕh brĕkasakan bĕlis | 

payo lah dĕn-agya | 
anaut angganingwang | 
ra-orane sun-oncati | 

Ki Modang mulat | 


< Serat Centhini Jilid 11 - Halaman : 242 > 


gumĕtĕr awaknĕki || 

23. Kagawokan mulat rupa salah endah | 
cĕcĕngkronge tinarik | 

kumitir nĕng asta | 

kang kiwa ngrangkul marang | 

ing lambunge Trĕsnaragi | 

Kae Sĕk Modang | 
tigapar wanti-wanti || 

24. Sarwi muwus marang Ki Sĕk Trĕsnaraga 
kakang ywa pisah ugi | 

lawan angganingwang | 
nadyan mati uripa | 
lĕbur luluh barĕng mati | 
kakang lan ingwang | 
ywa mulih salah siji || 

25. Payo padha sinau mati nĕng wana | 
barĕng kalawan mami | 

dĕnawa angucap | 
maras tĕmĕn ta sira | 
lah wus aja dadi ati | 
tan tĕmĕn ingwang | 
sun-coba sira kaki || 

26. Dene padha angambah marga kayangan | 
liwat dĕnyambĕg pati | 

iya kaya sira | 
nĕng kene kongsi prapta | 
yĕn ing liyan sira kaki | 
mundur ring warta | 
wus ta elinga kaki || 

27. Sarungĕna jĕbĕng gamanira uga | 
aja amĕmĕdĕni | 

Ki Modang angucap | 
payo kakang mundura | 
kalih wruh cobaning Widdhi | 
ingkang rasĕksa | 
wus salin warnanĕki || 

28. Arupa wong arum manis tĕtĕmbungnya | 
kagyat Trĕsnaragĕki | 

aglis mundurira | 

Ki Modang maring ngarsa | 
agupuh dĕnnira linggih | 
yata Ki Ajar | 
wacananira aris || 

29. Lah dĕn-parĕk marene alĕlungguhan | 
Modang Trĕsnaragĕki | 

samya lon anabda | 
sayĕktine manira | 
nĕdha pangapura ugi | 

rĕh tan uninga | 
datan anyana mami || 

30. Lamun inggih ing mangke kadya punika | 
dening non sonya sĕpi | 

Sangularas mojar | 
bĕjane kang uninga | 
kang wĕruh ing bale-mami | 
pan kamayangan | 
salamĕt yĕn kapanggih || 

31. Lawan rĕyang lah payo asĕsalaman | 
agupuh Ki Sĕk kalih | 

samya jawab-tangan | 
panambramĕng waluya | 

Sĕk Modang kartikĕng galih | 
pantĕs Ki Ajar | 
ana kawasanĕki || 

32. Pan katarĕng sĕmu cahyane anrawang | 

Ke Sangularas angling | 

kang muga wĕruha | 
prĕnahe batur rĕyang | 
sanalikaning pangĕksi | 
asalin jaman | 
dhukuh kawuryan asri || 

33. Babanjaran endah babaturing praba | 
dhĕdhĕg upacarĕki | 
lalanggĕning taman | 

puspa (n)jrah rum ing ganda | 
tirtanjog saking pucaking | 
ngancala langwan | 
ruk we ring parangwĕsthi || 

34. Kadya nĕmbur-nĕmbur mantul sumamburat | 
myang toya jinantrĕki | 

botrawi pinatra | 

tinatrap sela rimbag | 

miwah we pinĕcuk munggwing | 

anjala-tundha | 

anrang ing parang tawing || 

35. Anggapiti ĕnu tur mawi wijilan | 
tumundha gapura di | 

bale pakĕncuran | 
gapura supit-urang | 
sakitrĕn tumaruna sri | 
ababanjĕngan | 
wrana pilaring kĕlir || 

36. Ki Sĕk Modang Trĕsnaraga cĕngĕng mulat | 
mangucah ing ngalĕwih | 

pan kĕlokaning Hyang | 

sih sinungging mukmin kas | 
tingale nora kaĕksi | 
tinggal warana | 
jĕnĕnge salat jati || 

37. Trĕsnaraga asasmita mring Sĕk Modang | 
kĕdangon anĕng ngriki | 

bĕcik apamitan | 
sarta tanya (ng)gyannira | 

Jayĕngrĕsmi Jayĕngragi | 
ing Ngargasalah | 
kang ĕndi wukirnĕki || 

38. Ki Sĕk Modang aris dĕnnya atatanya | 
kang pundi prĕnahnĕki | 

margine ing Ngarga | 

-salah kang kula sĕdya | 

Ajar Sangularas angling | 
yĕn sun wus wikan | 
ing sakarsanirĕki || 

39. Enggĕh mangke rĕyange kang nguntapĕna | 
lamun sira pribadi | 

mangsa ta tutuga | 
marang ing Ngargasalah | 
lĕt jurang kalangkung trĕbis | 
lah payo mara | 
mring Ngargasalah nĕnggih || 

40. (n)Dan umangkat Kae Ajar Sangularas | 

Sĕk Modang Trĕsnaragi | 

marang Ngargasalah | 
kapungkur Ardipasar | 
sirna tulyaning pangaksi | 

Ki Sĕk kalihnya | 

tut wuri anĕng wingking || 

41. Tan rĕkasa ngambah jurang palunguran | 
sakĕdhap nulya prapti | 

(ng)granning Ngargasalah | 

Ki Ajar Sangularas | 
anulya datan kaĕksi | 
musna nĕng ngarsa | 

Sĕk Modang Trĕsnaragi || 

42. Samya ngrĕngan Ki Modang alon wacana | 
lah paran polah iki | 

sapa nuduhĕna | 
prĕnahe Jayasmara | 
iki wus pucaking wukir | 
tan ana janma | 
satata anĕng ngriki || 

43. Yata kang asrama anĕng Ngargasalah | 

Sĕk Raras lan Sĕk Rĕsmi | 

apan sampun wikan | 
yĕn wong sanake prapta | 

Ajar Sangularas nĕnggih | 
wus panggih lawan | 

Sĕk Raras lan Sĕk Rĕsmi || 

44. Lĕlĕjĕman lukita sasmitĕng basa | 
samya karsa manggihi | 

mring Sĕk kang dinuta | 
kang parĕk ing gigilang | 
nulya pinaranan ririh | 
lĕnggah ing sela | 
gigilang kang rinuwit || 

45. Ki Sĕk Modang anĕng tĕngah kawĕdhĕngan 
tan wikan parannĕki | 

mojar Trĕsnaraga | 
bĕbĕg ati-manira | 

Wukirsalah iya iki | 
dene tan ana | 

Jayasmara Jĕngragi || 

46. Ki Modang ngling sapuluh mung pira-bara | 
ana pitulung Widdhi | 

nĕnĕdha Hyang Suksma | 
muga pinanggihĕna | 
lan Jayasmara Jĕngragi | 
yata samana | 

Sĕh Raras lan Sĕh Rĕsmi || 

47. Angatingal sarya ngling auluk-salam | 

Sĕk Modang Trĕsnaragi | 

kagyat dĕnnya mulat | 
marang Ki Jayasmara | 
kalawan Ki Jayĕngragi | 

Ke Sangularas | 

nĕng sela gilang langking || 

48. Kang Sĕk karo nauri ngalekum salam | 
agupuh malayoni | 

gya anjawat-tangan | 
warata gantya-gantya | 
tumungkul kang duta kalih | 
tan wawa mulat | 
saking cahya dumĕling || 

49. Ki Sĕk Raras Rĕsmi nglairkĕn mangunah | 
walikaning pangĕksi | 

kaelokaning Hyang | 
jamaning kaendahan | 

Sĕk Raras ngandika aris | 
kakang ro kita | 

bageya kang basuki || 

50. Anauri tangi saking patungkulan | 
anor panuwunĕki | 

sarya myat banjaran | 
praba gung kinaturan | 
ing sela kosok ingukir | 
patra pakisan | 
tinimang lan cĕndhani || 

51. Palatare agasik wĕdhi malela | 
asunar (m)balĕrĕngi | 
nganthĕnging kĕliran | 
prakirna tumamna | 
samyandhap wohnya andadi | 
tan ana mangsa | 

asinang matĕng ing wit || 

52. Kanan wukir pamandĕngan sri tinaman | 
taman sinari-sari | 

kang tirta wurukan | 
muncar apupuntiran | 
mancurat marapat wukir | 
malĕngkung kadya | 
kukuwung ngaluwĕngi |] 

53. Anrang tibĕng laleyan warih winarah | 
kikirih pinaripih | 

kalampih linurah | 
ing mji sinaroja | 
ingringing kadya caluring | 
anĕng bĕbĕngan | 
botrawi pinarigi || 

54. Lĕh praba-di malige auparĕngga | 
babatur kumawilis | 
umpaking sasaka | 

sela ujwala seta | 
lir gĕdhah sinarawĕdi | 
tinatur rĕngga | 
sasaka linung pakis || 

55. Tumpangsari sunduk kili pamidhangan | 
sisingup dhadha-pĕksi | 

santĕn sangga-uwang | 
usuk takir balandar | 
myang molo dudur rinujit | 
samya pipilan | 
sela gĕdhah nĕlahi || 

56. Madyĕng praba sinungan pandam gantungan | 
rinawis-rawis adi | 

rĕsmining puspita | 
sinulam asalangan | 

ing muteara bang kuning | 
myang dadu pita | 
lĕn kapuranta wilis || 

57. Angujwala ngunguwung amarakata | 
narawung marĕrĕngi | 

lepaning jarambah | 
gĕdhah sinadur rasa | 
kumilah-kilah nĕlahi | 
sira Sĕk Modang | 
kalawan Trĕsnaragi || 

58. Kagawokan micara sajroning nala | 
eloke ing pangaksi | 

langkung kinawasa | 
tĕtĕse ing kasidan | 
pinurbĕng sihing Hyang Widdhi | 
tuhu sujanma | 
linuhung ing kadadin || 

59. Kang wus mukik mustakik mungguhing Allah | 
bisa karya pandĕling | 

nyata wus nujĕmba | 
jamak-jamak walikan | 
prasasat wus sipat Gusti | 
sira Pangeran | 
asinung murah asih || 

60. Baya iku makluk makaling Hyang Suksma | 
tĕkĕng daim sajati | 

langgĕng ing kaanan | 

-nirĕng Suksma wisesa | 
suhun jisim Suksma latip | 
tunggal pinangka | 
kang datan minangkani || 

61. Duta kalih adangu pangungunira | 
mitĕnggĕng tanpa angling | 

Sĕk Raras wĕcana | 
kakang kita wĕca-a | 
marang ke-paranning tuding | 
ulun yun wikan | 
duta ro matur aris || 

62. Inggih mangsa-borong tuwan kang wus wikan | 
sadĕrĕng sampun uning | 

Sĕk Raras lingira | 
abĕnĕr ujarira | 
ulun pan wus ngudanĕni | 
salakunira | 

anging cĕgah ing lair || 

63. Wong tinanya yĕkti sumaur pasaja | 
tan takabur ing ngĕlmi | 

Sĕk Modang turira | 
inggih lampah kawula | 
dinutĕng kakangirĕki | 

Sĕk Malangkarsa | 
wiyose sung udani || 

64. Yĕn ing mangke ramanta lan ibu tuwan | 
praptĕng Ardipalĕki | 

langkung kawlasarsa | 
miminta yun papanggya | 
dahat wulangunnya kalih | 
paduka tuwan | 
ngaturan ing sudarmi || 

65. Cipta datan adangu sakĕdhap netra | 
luwara tyasing kang gring | 
brangta maring tuwan | 

wusing kadya punika | 
kang salam pondonganĕki | 
rama ibunta | 

myang Sĕh Malangkarsĕki || 

66. Mugi kaatura ring paduka tuwan | 

Sĕh Raras lingira ris | 

lah kakang Sĕk Modang | 
lan kakang Trĕsnaraga | 
rika matura rĕh tuding | 
ing ibu rama | 
ulun tan ayun panggih || 

67. Lan (n)jĕng bapa ibu anĕng Ngardipala | 
benjang ulun yun panggih | 

anĕng Wanantaka | 
rĕke tan nanggung ngaras | 
sayĕkti sadaya panggih | 
tan na kang ninang | 
pupul siwi jalwĕstri || 

68. Anĕng Jurang Jangkung pulo Palanggatan 
ing ngriku yun apanggih | 

Sĕk Modang turira | 
yĕn ta kadya punika | 
kawula tumuntĕn amit | 
rĕhning dinuta | 

Sĕh Raras ngandika ris || 

69. Kakang karo rika ngantiya sadhela | 
bĕcik asarap bukti | 

nulya sinasmitan | 
garwa ri samya prapta | 

Turida lan Rarasati | 
endah warnanya | 
lir pendah widadari || 

70. Ki Sĕk Modang tyas luluh tan bisa mulat | 
kaendahaning warni | 

pan nora waspada | 
ing cacah pamulunya | 

Ni Turida Rarasati | 
kae Sĕh Raras | 
cipta kewala kapti || 

71. Kinĕn asung sugata samĕktĕng tadhah | 
gya lĕngsĕr Nikĕn kalih | 

tan dangu wangsulnya | 
anampa kang sugata | 
sinungkĕn kang tamu kalih | 
sampun sumadya | 
kĕndhi gĕdhah rinukmi || 

72. Ki Sĕh Raras arum wijiling wacana | 
kakang kita wawanting | 

lan punika rinta | 
rabi-ulun Turida | 
sawijinira Rasati | 
rĕke rabinya | 
rinta Kae Sĕh Rĕsmi || 

73. Ulun ingkang sisilih tĕngran Sĕh Raras | 
wus kakang rika bukti | 

lawan garwaningwang | 
kang liningan nor jiwa | 
arahab kalihnya bukti | 
akanikmatan | 
surasaning rijĕki || 

74. Wus kalihe nutug dĕnnira anadhah | 
ambĕng nulya cinarik | 

gantya nyanyamikan | 
lawan lancang pawohan | 
parĕkannya ĕstri adi | 
tarap angayap | 
miwah kang nglaladĕni || 

75. Wus mangkana Sĕh Modang lan Trĕsnaraga | 
angling sami minta mit | 

Sĕh Raras rih nabda | 
ring ngĕndi marga kita | 
kang prayoga gampangnĕki | 
pakolĕh rikat | 
matur sumanggĕm kapti || 

76. Winacana mangkya ulun kang nguntapna | 
linilan dĕnnira mit | 

nulya sasalaman | 
mring katri gantya-gantya | 
nulya lĕngsĕr saking ngarsi | 
saungkurira | 

musna tan nana kĕksi 


77. Kang banjaran laleyan ingkang kawuryan | 
mulih sĕsining ngardi | 

lir duk praptanira | 
duta ro ĕmĕng ing tyas | 
dene tan nana kaĕksi | 
ingkang winulat | 
lir tingaling pangimpin || 

78. Saking dening kĕwuhan ingkang kamargan 
kulon wetanirĕki | 

miwah lĕr kidulnya | 
tan bisa tumuruna | 
samyosik sajroning ati | 
mau sanggupnya | 
anguntap marga-mami || 

79. Dene iki nora nana katingalan | 
mangkana siking ati | 

tan dangu saksana | 

[™]| 

barat agĕng (m)buncang maring | 
duta kalihnya | 
kabĕlabak ing angin || 

669 Balabak 

1. Ki Sĕk karo kombul kagawa ing angin | 
ragane | 

kadya mabur ngawang-awang kuwathĕyan 
sikile | 

jĕlih-jĕlih atinira | 
marase II 


2. Mulat ngisor kumĕsar angawang-awang | 
(ng)langute | 

nguwuh-uwuh Sĕk Modang lan Trĕsnaraga 
sambate | 

kaniaya karane wong dĕn-apusi | 
jawane || 

3. Yata saya mumbul marang ngawiyati | 
dhuwure | 

lamat-lamat awor lawan mega putih | 
pĕdhute | 

samya ngucap iki mĕngko marang ngĕndi | 
paranne || 

4. Dene silĕm dharatan lir manuk dara | 
bĕblĕse | 

baya iki mari tinitah manusa | 
patute | 

dadi titihing manuk awakku iki | 

kirane 


5. Lamun nora mĕngkono dadi dhĕdhĕmit | 
mĕngkone | 

lah kĕpriye awak rĕyang jĕbul ngĕndi | 
tibane | 

wong kĕkalih kukuh cĕkĕl-cinĕkĕlan | 
tangane || 

6. Ki Sĕk Modang asru dĕnnira anangis | 
sambate | 

rabinira sakawan ingkang kaetang | 
angĕne | 

lah kariya yayi ywa kari kelangan | 
sira (ng)gĕr || 

7. Tambuh ingong nĕmu pati lawan urip | 
mĕngkone | 

yĕn sun mati sira aja laki-laki | 

(m) bok bojo | 

lamun laki yĕn tan olih kaya rĕyang | 
tĕkonne || 

8. Wong kakalih kombul alayang-layangan | 
muluke | 

ilang tyase samya mĕrĕm tan amulat | 
anggane | 

lĕpas rikat lir kapuk katut ing barat | 
lampahe || 

9. Ki Sĕh Raras sami mĕsĕm jroning ati | 
ciptane | 

non sanaknya kang kontal ing angin asru | 
kombule | 

apupungun dĕnnira angĕsthi cipta | 
kalane || 

10. Pan akarya (n)jantur pawong sanakira | 
mubĕnge | 

Sĕh Raras sru patobatirĕng Hyang Suksma 
suhule | 

anĕlangsa rumangsa asalah karya | 
angglathe || 

11. Pinalĕkah angikis jatining apa | 
antĕpe | 

yata wong kang kakalih cinatur malih | 
kĕndhange | 

pan sasangat dangunya dĕnnya katiyup | 
bablase || 

12. Wancinira rare anggiring pangonan | 

(n) dulure | 

surya angalarap mĕh titih ancala | 
ayome | 

Ki Sĕk Modang alon pinarnah ing angin 
tibane II 

13. Saking tawang lĕr-lĕr udhune kapenak | 
sar-sĕre | 

tibĕng pataran Sĕh Raras panjanturnya | 
asroge | 

anglir dinokakĕn ing pangkon kang alon | 
padhane || 

14. Ciptanira Sĕh Raras panjanturira | 
pinurĕh | 

tumiba-a ing wisma (n)jawining lawang | 
desane | 

Ki Sĕk Modang kalihnya wus anĕng lĕsta | 
alinggĕh || 

15. Lĕnguk-lĕnguk samya datan bisa angling | 
marmane | 

apan misih sumaput ing panonira | 
sĕnĕbe | 

dupi ĕngĕt lĕng-lĕng ngungun gĕgĕtunnya | 
driyane || 

16. Datan nyana kalamun wus ana siti | 
awake | 

wus kagagas jroning tyas masih kagugu | 
sĕktine | 

Ki Sĕh Raras langkung aĕdi linuwih | 
sabdane || 

17. Ki Sĕk Modang wacana mĕsĕm dĕnnya ngling | 
rasane | 

baya kakang puniki ing Ngardipala | 
gajĕge | 

Trĕsnaraga anauri lah ya iki | 
bĕnĕre || 

18. Wismanira dhewe pan iku katara | 
pagĕre | 

lah wus payo banjur kewala umatur | 
bĕcike | 

Ki Sĕk Modang nauri ĕnggĕh prayogi | 
banjure || 

19. Nulya samya minggah pangundhak satundha | 
karone | 

yata sira Sĕh Malangkarsa duk anĕng | 
masjide | 

pan sadina durung arsa maring wisma | 
dangune || 

20. Maksih lungguh nĕng masjid lan tamunira | 
karone | 

myang mitrane Ki Pariminta Mongsari 
rowange | 

lagya gunĕm masalahing ngĕlmu rasa | 
murade || 

21. Ki Rundaya alon dĕnnira tatanya | 
ki jĕbĕng | 

sampurnaning panĕmbah kadipunĕndi | 
tĕgĕse | 

Ki Sĕh Malangkarsa anor matur aris | 
tĕmbunge || 

22. Inggih amung kang rila tigang prakara 
yĕktine | 

kang rumiyin arila marang ing takdir | 
sucine | 

kaping kalih rila maring ing dhikire | 
ĕninge || 

23. Kaping tiga arila maring nganasir | 
andĕle | 

Rundaya ngling lah kadipundi liripun | 
ki jĕbĕng | 

matur de kang arila marang ing takdir | 
sucine II 


24. Iklas tĕkĕng ikram mikrad munajad ku | 
-badile | 

wondene kang arila marang ing dhikir | 
ĕninge | 

kang waspada suhuling kawula Gusti | 
jumbuhe || 

25. Napi isbat kang tumĕka makhalkalĕk | 
tĕlĕnge | 

dene ingkang arila marang nganasir | 
andĕle | 

sangkan paran asal-usuling pinangka | 
waune || 

26. Mangka mangkin tumĕka dina kang kari 
jatine | 

sadurunge dadi duk dadi wus dadi | 
ghaibe | 

kang wus junun tigang prakawis puniku | 
dununge || 

27. Wus sampurna ing sĕmbah kalawan puji 
jatine | 

dadya datan angloro sira Pangeran | 
tingale | 

Ki Rundaya kalangkung padhang tyasira 
jinarwe || 

28. Pariminta Amongsari wus anyathĕt | 
driyane | 

lagya eca agunĕm apan kasaru | 
praptane | 

Ki Sĕk Modang kalawan Ki Trĕsnaraga | 
sarĕnge |] 

29. Samya kagyat kang lĕnggah mulat ing Modang 
dhatĕnge | 

Ki Sĕh Malangkarsa agupuh lingira | 
angawe | 

lah yayi Sĕk Modang kakang Trĕsnaraga | 
dĕn age || 

30. Kang ingundang praptĕng ngarsa gya anjawab | 
tangane | 

wrata dĕnnya sasalaman gantya-gantya | 
binage | 

Malangkarsa aris dĕnnya angandika | 
ngungune || 

31. Dene aglis prapta (ng)gyannira lumampah | 
karone | 

paran datan dumugi wangsul ing margi | 
mĕnĕke | 

Ki Sĕk Modang Trĕsnaraga misih lĕsu | 
sĕmune || 

32. Malangkarsa mulat kasompoking wĕktu | 
Mahribe | 

awĕcana wus yayi mĕngko kewala | 
bĕcike | 

yĕn wus bakda Ngisa nora kĕtanggungan | 
wajahe || 

33. Payo padha arĕbut wĕktuning salat | 
parlune | 

nulya samya agupuh maring pahĕran | 
sucine | 

pra santri wus samya wulu jalu ĕstri | 
kabĕhe II 


34. Sami salat Mahrib makmuming gurunya | 
wĕktune | 

bakda Mahrib lajĕng Ngisa salatnĕki | 
sawuse | 

bakda Ngisa paragat sakĕhing sunat | 
purbane || 

35. Abubaran Malangkarsa ngancarani | 
kondure | 

maring wisma gupuh kang samya liningan 
udhune | 

Arundaya Malarĕsmi anĕng ngarsa | 

lampahe || 

36. Malangkarsa Cariksutra Carikmudha | 
wurine | 

Pariminta Modang Trĕsnaraga Among | 

-sarine | 

ing made wus rinukti gĕlaranira | 
waune || 

37. Myang pawohan wedang dhadharan sumaji | 
ngarsane | 

Malangkarsa ngling mring garwa Malangrĕsmi 
wuwuse | 

lah saosa bubucu ingkang prayoga | 
lawuhe || 

38. Kang liningan sigra nuduh pawongira | 
ge-age | 

tan adangu rampadan prapta ing ngarsa | 
sangkĕpe | 

nulya ingancaran awiwijikan | 
kabĕhe || 

39. Samya nadhah kĕmbul lawan jalu ĕstri | 
royome | 

pan pakantuk anutug dĕnnira nadhah | 
tuwuke | 

aluwaran ambĕng rampadan cinarik | 
undure || 

40. Nyanyamikan lah-olahan lan wowohan | 
sumajyĕng | 

ingancaran ngalap dhadharan nyamikan | 
mangsĕge | 

sami ngambil sasĕnĕngira angalap | 
nyamike || 

41. Ki Sĕk Modang nor mingsĕr angapurancang | 
mlĕpĕse | 

sarta alon turira rĕhing dinuta | 
tĕlĕtĕh | 

(ng)gĕh wus prapta kawula paduka tuding | 
angodhĕg || 

42. Maring Ngargasalah pangguh lan arinta | 
kaliye | 

pan wus matur sadaya pitungkas tuwan | 
liring rĕh | 

amangsuli akĕcap lamun tan arsa | 
kapanggĕh || 

43. Lan ramanta ibunta nĕng Ngardipala | 
ujare | 

benjang rĕke kewala nĕng Wanantaka | 
sanggĕme | 

anĕng Jurang Jangkung pulo Palanggatan | 
panggiye || 

44. Mring sudarma myang kadang kupu nĕng ngriku | 
tĕmone | 

lamun adrĕng (n)jĕng bapa ibu yun pangguh | 
marang Ke | 

tuwas apa tan kapanggya lawan ulun | 
yĕktine || 

45. Wus mangkana kawula mit ing rayinta | 
tan awĕh | 

kinĕn nadhah kang garwa sami ngladĕkna | 
kramate | 

kaelokaning pangĕksan tanpa timbang | 
endahe || 

46. Wusnya sinugata kawula tinundhung | 
mantuke | 

pan kawula sinumpingan salam sĕmbah | 
kature | 

mring ramĕbu paduka sarta tur uning | 
ing mangke || 

47. Jayasmara paparab Sĕh Adiraras | 
wondene | 

Jayĕngraga sisilih Sĕh Adirĕsmi | 
wastane | 

wus malekah anatal mangunahira | 
kramate || 

48. Gya kawula umangkat tinut ing barat | 
agĕnge | 

pan kabuncang wong roro layang-layangan | 
mumbule | 

panujune wong kalih tan kĕna ginggang | 
tangane || 

49. Kongsi bĕblĕs ing langit silĕm dharatan | 
musnane | 

tan anyana lamun sagĕd tibĕng siti | 
nĕng kene | 

saking sabda manggunahipun Sĕh Raras | 

Rĕsmine || 

50. Tĕlas aturira wau Ki Sĕh Modang | 
karone | 

Malangkarsa umatur marang kang rama | 
kalihe | 

botĕn linyok batang kawula kang wau | 
yĕktine || 

51. Kang puniku sumangga mungguhing karsa | 
ing mangke | 

Ki Rundaya anjĕjĕr tan kĕna angling | 
ngungune | 

Malarĕsmi mingsĕg-mingsĕg karuna ris | 
ririhe || 

52. Ketang dĕnnya kang putra kandhĕg ing warta | 
tan panggoh | 

lon umatur mring laki sarwi anangis | 
magĕpe | 

dhuh Kiyai paran ing polah puniki | 
rĕmbuge || 

53. Mangkenipun tan wande makotĕn malih | 
wartine | 

Ki Sĕh Malangkarsa anor angrĕrĕpa | 
wuwuse | 

adhuh ĕmbok sampun kang kadya punika | 
angĕne || 

54. Tan paedah ngubungi apĕsing budi | 
tan sae | 

malah mandar tyas kang sukur anarima | 
sarĕhe | 

Ki Rundaya alon dĕnnira ngandika | 
tĕmbunge || 

55. Lah wus jĕbĕng rĕyang iki papamitan | 
samangke | 

Ki Sĕh Malangkarsa alon aturira | 
anore | 

inggih mangke amba umatur ing paman | 
lampahe || 

56. Kang rama ngling lan ĕnggĕh Alkamdulillah | 
kajate | 

Ki Sĕh Malangkarsa ngling mring mitranira | 
karone | 

lah kakang Sĕh Pariminta Amongsari | 
kalihe || 

57. Mara rika tumutur mring Wanantaka | 
gagĕntĕn | 

yayi Modang lan kakang Sĕh Trĕsnaraga | 
pĕnĕde | 

lah kantuna kewala atĕngga wisma | 
karone || 

58. Kang liningan samya umatur sandika | 
saguhe | 

Malangkarsa ris nabda marang kang garwa | 
wuwuse | 

lah kariya yayi ngong tumutur lawan | 
lampahe || 

59. Malangrĕsmi umatur inggih sumangga | 
karsane | 

wus mangkana lĕga tyasira Rundaya | 
kalihe | 

driyanira lir ĕmas timbul ing toya | 
sukane || 

670 Maskumambang 

1. Tan winarna dalu praptanira enjing | 
bakdanira salat | 

Subuh sami sarap bukti | 
lĕbar nutug cinarikan || 

2. Wus siyaga sagung kang arsa lumaris | 
sangunirĕng marga | 

binakta kang para santri | 
kang arsa umiring lampah |] 

3. Kae Malangkarsa aturira aris | 
lah sumangga paman | 
umangkat mumpung aĕnjing | 
kang ingaturan sukĕng tyas || 

4. Cariksutra sumambung wacana aris | 

Kae jĕbĕng rĕyang | 

tan tumutur lampahnĕki | 
maring dhukuh Wanantaka || 

5. Reyang badhe sumimpang mangke nĕng margi | 

Ki Sĕh Malangkarsa | 

ngling rĕke paman Kiyai | 
punapa parĕnging karsa || 

6. Nulya sami sasalaman mring kang kari | 
wusing pamitira | 

dyan umangkata lĕstari | 

Rundaya lan garwanira || 

7. Pajar sidik rĕpĕt rĕmĕng saput-siti | 
kitri kalamukan | 

ing pĕpĕdhut angrĕmĕngi | 
lir dyah kasingĕb ing wastra || 

Jilid 11 - Kaca : 189 

8. Mawĕng tundha pangundhakanirĕng margi | 
kang kidul parah lwah | 

pakirian maring sabin | 
sabin tulak kabĕbĕngan || 

9. Pĕksi banyon putiyan mĕt mangsĕng warih | 
manyar baranjangan | 

munyĕng tawang angĕjĕri | 
cabak cucuwiyung umyang || 

10. Sirat wetan ima pulas dinulya-sri | 
sungging ing akasa | 

linut ing sunar Hyang Rawi | 
jaladara tuturutan || 

11. Dadu pita seta rĕta paul langking | 
angling lulungsiran | 

ima malang amalĕngki | 
lĕngkaning mega jodhogan || 

12. Surat-surat lir cawining ngawiyati | 
katejaning surya | 

anrangi sĕsining bumi | 

hĕr bun kang tumawĕng patra || 

13. Lir sasotya sinuluh angujwalani | 
kang mawaning marga | 

nut tikung galĕnging sabin | 

(n)jog marga gung sinarambah || 

14. Cariksutra ngandhĕgi wacana aris | 
kakang Arundaya | 

lamun punika kang mugi | 
maklum sarta angapura || 

15. Rĕhning rĕke kawula datan umiring | 
marang Wanantaka | 

kewala kawula mulih | 
maring dhukuh Ngardisĕkar || 

16. Arundaya nauri wacana manis | 
ya Alkamdulillah | 

kewala andum basuki | 
rĕbat samya pakantuknya || 

17. Sarwi jawab-tangan sasalaman gipih | 

Kae Cariksutra | 

sarya nor dĕnnira angling | 
lah kakang Kaĕ Rundaya || 

18. Mugi-mugi wontĕna sihing Hyang Widdhi 
pangguhing sinĕdya | 

kang sarta raharjĕng margi | 
dinohna ing panukarta || 

19. Winangsulan waluyaning sih pupuji | 

Kyai Carikmudha | 

tur bĕkti salamira mit | 
warata pasalamira || 

20. Wusnya dĕnnya samya pupuji-pinuji | 
pĕpĕrangan marga | 

kang laju lawan kang mulih | 

Cariksutra Carikmudha II 

21. Lan santrinya Sĕtradrĕma Sĕtragati | 
kang mahawĕng paran | 

Rundaya Ni Malarĕsmi | 

katri Ki Sĕh Malangkarsa || 

22. Mitra kalih Pariminta lan Mongsari | 
tan ambĕkta rencang | 

dadi mung kalima ĕstri | 
adulur dĕnnya lumampah || 

23. Rundaya ngling sintĕn kang garma ing margi | 

Malangkarsa nabda | 

lah kakang Sĕh Amongsari | 
prayoga para nĕng ngarsa || 

24. Kang ingatag glis mangarsa anglancangi | 

Mongsari kang dadya | 

juru tinuduh ing margi | 
simpange mring Wanantaka || 

25. Pasabinan talun patĕgilan gagi | 
pan wus kalintangan | 
malapat desa paminggir | 
taratab kang pagrumbulan || 

26. Lĕpas napak ing pakĕtĕban wanadri | 
anggaliyak lampah | 

lumintu tan raryan margi | 
sĕmada sinrang lampahnya || 

27. Mudhun jurang munggah palunguran dhikil | 
pagĕnĕngan wana | 

grĕng kaywa gĕng aningubi | 
tan bĕntar ingkang lumampah || 

28. Kĕh swaranya buron sato ing wanadri | 
bĕngohing andaka | 

pauling kidang lan kancil | 
bĕngoring jawi mĕnjangan || 

29. Cĕkrohing wa-uwa warangutan atri | 
lutung agogokan | 

sinrang ing singa anggroni | 
samya wingwrin asar-saran || 

30. Myang swaraning pĕksi tawang amĕlingi | 
lan kang andon wohan | 

nocor woh karasula prih | 
wurahan anĕng kakaywan || 

31. Pĕksi bubut bintit gĕtĕran sru muni | 
yĕn janma-a ngucap | 

ya ta-lah rĕke Ki Bayi | 


< Serat Centhini Jilid 11 - Halaman : 261 > 


Panurta lan rabinira 


32. Tega tilar sasana ngamalirĕki | 
parah ngendra paran | 
bobote wong asĕsiwi | 
nandhang kapĕdhotan trĕsna || 

33. Lir nauri pĕksi bintit (m)bibisani | 
ya bĕnĕr sing sapa | 

bisa nawĕkalkĕn budi | 
yĕn lagi wĕktuning mangsa || 

34. Kang mangkono iku kang mungguhing ngĕlmi | 

Ki Bayi Panurta | 

brangta ring siwinirĕki | 
thithik rada kakandhangan || 

35. Angowahkĕn tyas kang sukur ing Hyang Widdhi | 
angloro Pangeran | 

sih tan lyan kang anduwĕni | 
amung Hyang kang murbĕng jagad || 

36. Pĕksi bubut nauri bĕnĕr sirĕki | 
nging ika kajaba | 
waliyolah kang linuwih | 

tan gimilir ujarira || 

37. Yĕn ta misih lagi mukmin bae pasthi | 
tan bisa tawĕkal | 

ilange nak putu rabi | 
kang wus lumrah kasusahan || 

38. Lir mangkana kang pĕksi isthanirĕki | 
yata kang lumampah | 

duk enjang tumĕkĕng lingsir | 
rumĕksa wĕktuning salat || 

39. Anon ranu ing margi samya ngandhĕgi | 
ngambil toya kadas | 

mimilih kang simpar aking | 
anĕng sela kumalasa || 

40. Anumama pabĕktinirĕng Hyang Widdhi | 
damak takdimira | 

Luhur lan Ngasarirĕki | 
akir ginendhong ing awal || 

41. Bakda salat kewala laju lumaris | 
nusup ngayam-alas | 

tan ketang rĕkasĕng margi | 

(n)dungkap bana panipisan || 

42. Arang-agal myat dhukuh tan arsa kampir | 
linaju kewala | 


< Serat Centhini Jilid 11 - Halaman : 262 > 


tatas pagrĕngan wanadri | 
ing wanci wus rare ngumbar || 

43. Nampak banar patĕgĕran (ng)gĕnĕng magir 
anjog palunguran | 

ra-ara rata aradin | 
kalangit ing Wanantaka || 

44. (n)Dungkap patugaran patalunan gagi | 
kang samya lumampah | 

arĕndhon lampahira ris | 
mulat tĕgal pasabinan || 

45. Miwah anon padhukuhan kang kaĕksi | 
pan ing Wanantaka | 

myang dhukuh ing Wanasari | 
sakiwa tĕngĕne ana || 

46. Dhukuh Magĕr-sari pitung grumbul alit | 
wilis pakitrĕnnya | 

karajan kawuryan asri | 
masjide katon angangrang || 

47. Pan anglela angungkang jurang kapering | 
wrĕksa rahu tuwa | 

nuntung kalangkung gĕng inggil | 
minangka tugu panĕngran || 

48. Soring wrĕksa dadya paninisanĕki | 
jalwĕstri sadaya | 
pamomonganing rarywa lit | 
myang plegunganing maesa || 

49. Kanan paudhunan mring jurang kang margi 
marang pasĕndhangan | 

pĕngangson wong sadesĕki | 
mariku ing Kalampeyan || 

50. Pan winacaksuji tinaman ing sari | 
patramanggala myang | 
andong-bang lan kayu puring | 
kayu-mas lan mandhatuwa || 

51. Sisikatan nagasari lan kumuning | 
bakung puspanyidra | 

ragaina pacarwarih | 
katongkĕng taluki dangan || 


15 (Ki Bayi sapandhĕrĕk kapanggih Sĕh Mangunarsa) 

VI. Ing Wanataka, Ki Bayi sapandhĕrĕk kapanggih Sĕh Mangunarsa ingkang 
ngaturakĕn bilih sagĕdipun kapanggih Sĕh Amongraga wontĕn ing Jurang 
Jangkung, mila Ki Bayi sakalihan lajĕng mangkat daya-daya badhe kapanggih 
putra lan mantunipun. Pĕpanggihan sawatawis, Sĕh Amongraga matur bilih 
botĕn sagĕd wangsul dhatĕng Wanamarta. Namung Jayĕngrĕsmi lan 
Jayĕngraga ingkang sagĕd wangsul, nanging taksih sami sĕmados badhe 

nutugakĕn anggĕnipun nyĕpi rumiyin. 

Ki Bayi Panurta sapandhĕrĕk nglajĕngakĕn lampah dhatĕng Wanataka. 
Lampahipun nglangkungi sĕndhang Kalampeyan pangangsonipun tiyang 
kathah lan papan pĕpanggihanipun Sĕh Mangunarsa lan Sĕh Anggungrimang 
kalihan Sĕh Amongraga. Sĕh Mangunarsa sampun angsal dhawuhipun Sĕh 
Amongraga bilih Ki Bayi Panurta sakalihan badhe rawuh ing Wanataka. Sĕh 
Mangunarsa nimbali Sĕh Anggungrimang dalah semahipun, Ni Rancangkapti. 

Ki Monthĕl lan Cĕnthini rĕramban ing patĕgalan, dumadakan sami sumĕrap 
rawuhipun Ki Bayi Panurta sakalihan, lajĕng mapagakĕn kanthi tĕtangisan. 

Sĕh Mangunarsa atur uninga bilih para putra tuwin mantu badhe manggihi Ki 
Bayi Panurta sakalihan wontĕn ing Jurang Jangkung. Bakda Ngisa, 
sasampunipun ubarampe sĕsaji tuwin padupan karakit dening Cĕnthini, lajĕng 
sami bidhal dhatĕng Jurang Jangkung. Sasampunipun Ki Bayi sakalihan 
tirakat tigang dalu, Sĕh Amongraga sarta garwa lan adhi-adhinipun sarimbit 
sami ngatingal. Para mantu lan putra sami ngabĕkti. Ki Bayi lajĕng dipun 
aturi kundur rumiyin, benjing yĕkti kapanggih malih wontĕn ing sĕndhang 
Kalampeyan. Sampun lĕjar panggalihipun Ki Bayi sakalihan. 

Kaca 192 - 220 

670 Maskumambang 

52. Sĕndhang Kalampĕyan nĕng langap kang inggil | 
lalawĕhing jurang | 

yĕn ana ilining banjir | 
sĕndhang tan kalaban toya || 

53. Pasimparanira Sĕh Mangunarsĕki | 
myang Ke Anggungrimang | 
panĕpĕning wong sĕdyapti | 
anĕng sĕndhang Kalampĕyan || 

54. Yĕn raina dadi pangangsone janmi | 
myang pagujamasan | 

samya dus ngangsu susuci | 
pambilasaning wong kathah || 

55. (ng)Gyan patĕmon Sĕh Mongraga lan kang rayi | 

Ki Sĕh Mangunarsa | 

Anggungrimang Rancangkapti | 
kadhang nĕng ngriku ing sĕndhang || 

56. Ing nalika manjinging wĕktu Ngasĕri | 

Kae Mangunarsa | 

asalat Ngasar pribadi | 
anĕng sĕndhang Kalampĕyan || 

57. Munggĕng sela patumpukan pinarigi | 
bakdaning sĕmbahyang | 

lagya patakur ing Widdhi | 
kang raka kaliyan prapta || 

58. Sĕh Mongraga Tambangraras datan kari | 
nĕng sela sumyana | 

Mangunarsa angingsĕri | 
sarta tur salam sĕmbahyang || 


< Serat Centhini Jilid 11 - Halaman : 264 > 



59. Sĕh Mongraga pangandikanira aris | 
yayi ramanira | 

(n)Jĕng Kiyai Guru Bayi | 

Panurta ing Wanamarta || 

60. Sarta ibu Malarsih ingkang aprapti | 
lan pamitranira | 

Kae Sĕh Malangkarsĕki | 

Mongsari lan Pariminta || 

61. Samya nguntap ing lampah ramanirĕki | 
saking Ngardipala | 

yun panggih lan ulun mangkin | 
sarta Nikĕn Tambangraras || 

62. Sadayane putra kang sami angikis | 

Mangunarsa turnya | 
kalangkung sukur ing galih | 
ramanta kaliyan prapta || 

63. Sĕh Mongraga alon angandika malih | 
yayi Mangunarsa | 

lamun ramanta wus prapti | 
tanya ring ulun panggiha || 

64. Aturana rĕke kewala ana ring | 

Jurang Pajangkungan | 

pulo Palanggatan mami | 

ywa sah yĕn durung sun-panggya || 

65. Lan sun-ngambil Jayĕngrĕsmi Jayĕngragi | 
anĕng Ngargasalah | 

kang padha kinayun panggih | 
kalawan rabine pisan || 

66. De ramanta sarĕhna wismanirĕki | 
rinta Anggungrimang | 

lan rabine Rancangkapti | 
kurmata ing ibunira || 

67. Lah wus ulun marang ing kasĕpĕn mami | 
kasompok tamunya | 

manawi kasĕlak prapti | 
anĕmbah Ki Mangunarsa || 

68. Sĕh Mongraga gya nis lan garwanirĕki | 
kae Mangunarsa | 

mulih mring wismanirĕki | 
nuding mring pawonganira || 

69. Santri Monthĕl lan wadonira Cĕnthini | 
kinĕn anggĕgĕlar | 

ngrukti pasugatanĕki | 

sĕkul ulam nyanyamikan || 

70. Kinĕn animbali ring arinirĕki | 

Ki Sĕh Anggungrimang | 

lan rabinya Rancangkapti | 
kinĕn marang Wanantaka || 

71. Tinuturan yĕn wontĕn dhadhayoh prapti | 
kang kinĕn gya mentar | 

wadon Cĕnthini tinuding | 
lan Monthĕl kinĕn mring tĕgal || 

72. Ngambil pala kasimpar kapĕndhĕm tuwin 
lalab jajanganan | 

umatur wadon Cĕnthini | 
tuwan sintĕn kang dhatĕngan || 

73. Ki Sĕk Mangunarsa mĕsĕm ngandika ris | 
pan durung karuwan | 

praptanya nĕng ngarsa-mami | 
kaya na sun arsa-arsa || 

74. Iya mĕngko manawa ana kang prapti | 

Ni Cĕnthini sigra | 

lan Monthĕl maring tatĕgil | 
tyas kadya andhandhanggula 1 1 

671 Dhandhanggula 

1. Yata wau kang mahawĕng margi | 
sira rĕke Ki Bayi Panurta | 

Malarsih Malangkarsane | 

Pariminta Mongsantun | 

(n)dulur ring pagalĕngan sami | 
nglintangi patalunan | 
patimunan agung | 
pasĕmangkan pajagungan | 
pakĕtelan pajanganan angĕmohi | 
sangkĕp saliring pala || 

2. Padhawuhan pinirik ing sabin | 
tirta saking sĕndhang Kalampeyan | 
anjalatundha bĕngbĕnge | 
ingkang toya pinĕcut | 

nikung anjog balumbang masjid | 
toya wĕning angaca | 
pakiriyanipun | 
tulaking toya wurukan | 
pan tinuntun tinutus pĕncar ngubĕngi | 
ring natar pakĕbonan || 

3. Sarĕwĕyan kinirih pinalih | 
mratĕlu myang prapat mara-lima | 
kinarya lĕb pakitrĕne | 

kĕh pasidhating ranu | 
pan pinara-para pinurih | 

ambuncang pasukĕran | 
sajroning ngadhusun | 
tĕpunge toya pinara | 

nĕmpur wĕ kang ngubĕngi dhadhah desaki 
winutah maring sawah || 

4. Dadya gadhuning pangolah sabin | 
pasitĕn mĕmbut komplotan toya | 
marma tan ana mangsane | 
panĕn ngurit gumadhung | 
gumarĕbĕng angĕmping kuning | 
gumundha kumawulan | 
rumĕgat mung tandur | 

kang lagya tamping galĕngan | 
miwah (ng)garu maluku anglĕr anglilir | 
tulus kalis ing ama || 

5. Santri Monthĕl lan wadon Cĕnthini | 
samya kinĕn marang patĕgalan | 
ngalap pala-kasimpare | 

myang jajangananipun | 
pan kinarya sugatĕng tami | 

Santri Monthĕl tan wikan | 
badhe tamunipun | 

Cĕnthini ngling mring kang lanang | 
kaki Monthĕl sapa kirane kang prapti | 
dhayohe Mangunarsa || 

6. Yata iku tĕka ambungahi | 
wikan wahananing lamating tyas | 
inggar bĕgĕr atĕnggarĕng | 

wus kadya duk katĕngsun | 
maksih anĕng Manamartĕki | 

Monthĕl nauri sabda | 

dandanan wong iku | 

rasa susah uga bungah | 

sapa idhĕp ing mĕngko barang pinanggih | 

lah wus payo mring tĕgal || 

7. Nulya simpangan parannirĕki | 

Santri Monthĕl mring salĕring jurang | 

Cĕnthini maring palastrĕn | 
pĕrĕnging Jurang Jangkung | 

kae Monthĕl andhudhuk linjik | 

kĕnthang timun sĕmangka | 

ambĕliki ngundhuh | 

ngiras angadhuk tanĕman | 

ingkang durung mangsa winatun dhinangir | 

kangĕlan ingurugan || 

8. Ki Monthĕl kagyat (ng)gyannira ningali | 
uninga mangke tiyang lumampah | 
andongong Ki Santri Monthĕl | 

wong kalimĕstri (n)dulur | 

arantaban dĕnnya lumaris | 

yĕn ngucapa ing nala | 

wong ngĕndi bayĕku | 

patute kalĕswan lampah | 

baya adoh wismane ingkang lumaris | 

sĕmune wong ngawirya || 

9. Sangsaya kaparĕkan ing margi | 
patalunan margĕng pagalĕngan | 
malipir pagĕr risike | 

wuluh miwah parumpung | 

lanjar karang kara kacipir | 

kacang bayĕm wohira | 

rumawe alandhung | 

ramya wong agusah-gusah | 

anĕng gubug agonjĕng kĕncangan sawi | 

sarwi agĕgĕtakan || 

10. Pĕksi gulathik bondhot prit pĕking | 
atĕtĕban niyup yang-uyangan | 
kasulak-sulak ibĕre | 

kĕh rarya (n)don aguyub | 

pan angundha layangan sami | 

miwah masang ubĕngan | 

kapracondhang asru | 

barung sundari sawangan | 

sru angĕrĕng lir tangising byatning asih | 

mangkana kang lumampah || 

11. Lumintang ing tĕgal pinggir margi | 

Ki Santri Monthĕl awas tumingal | 
nora pangling pandulune | 

lamun Kiyai Guru | 

Panurta ing Wanamartĕki | 

gupuh sĕlĕh paculnya | 

gya amapag laku | 

gugup matur pandĕlopan | 

dhun (n)Jĕng Kyai bageya punapa inggih | 

Kae Bayi Panurta || 

12. Kang sinambrama nganthuki angling | 
e e lolah apa ta iya-a | 

sira iku Santri Monthĕl | 

lamun nora kalĕru | 

matur inggih inggih no inggrih | 

Santri Monthĕl kawula | 
duk kala rumuhun | 
kautus mring Wanamarta | 

Kae Bayi Panurta mĕsĕm dĕnnya ngling | 
padha kasĕlamĕtan || 

13. Sinung salam Monthĕl atur bĕkti | 
amba kinĕn maring patĕgilan | 
ngambil pala sawontĕne | 

lah suwawi alaju | 

(n)jĕng paduka kawula-irit | 

Ki Bayi sukĕng driya | 

lah ya sunnut-pungkur | 

pacul kimpule tinilar | 

ekal-ekal Ki Monthĕl lumakyĕng ngarsi | 

gya yun nguwuh rabinya || 

14. (n)Dungkap padhadhahaning desĕki | 
lorahing marga rĕsik arata | 

dhasar padhas alus wĕdhĕn | 
sandhaping wrĕksa rahu | 
palindhungan janma aninis | 
miwah wong alĕlampah | 
araryan ing ngriku | 

Monthĕl nimpang lampahira | 

matur dalĕm kĕndĕl sakĕdhap nĕng ngriki | 

kawula yun ing jurang || 

15. Sigra mring patĕgalan palĕstrin | 
nguwuh-uwuh marang rabĕnira | 
lah rubiyah dipun-age | 

(ng)gyannira ngundhuh-undhuh | 
mareneya ngong pituturi | 
wadon Cĕnthini sigra | 

mara dipun-uwuh | 
saryajar lah ana paran | 
sĕlak-sĕlak wong lagi ngundhuh kacipir | 
terong kara lan kacang || 

16. Ki Monthĕl angling payo dĕn-aglis | 
mĕngko apa ta ora ana-a | 

nulya lumakya ge-age | 
duk sangandhaping rahu | 

Santri Monthĕl angling mring rabi | 
dulunĕn kae sapa | 
nĕng sasoring rahu | 

Ni Cĕnthini datan samar | 

yĕn Kiyai Panurta lan Malarĕsmi | 

prapta ing Wanantaka || 

17. Gugup dĕnnira amĕlayoni | 
pangundhuhanira kabĕh wutah | 
suprandene tan tinolĕh | 

sarya anangis asru | 

Ki Panurta Malar samya ngling | 

kakang Cĕnthini sira | 

mareneya gupuh | 

kang ingawe dharakalan | 

atur bĕkti sarwi sambat awor tangis | 

adhuh bĕndaraningwang || 

18. Tan anyana lamun praptĕng ngriki | 
kadya pĕjah amanggiha gĕsang | 

tuwan uning kawulane | 

Ki Bayi angĕmu luh | 

miwah Nikĕn Malar anangis | 

kagagas driyanira | 

marang putranipun | 

tur lagya uning kewala | 

mring Cĕnthini lir amĕcaha kang ati | 

mĕtu ing palambungan || 

19. Saking ciptanya geya pinanggih | 
ing putranya kang samya nis paran | 
lir wus sumandhinga linggĕh | 

Malarsih ngling maksih luh | 

wus linggiha kakang Cĕnthini | 
sokur salamĕt sira | 
bisa atĕtĕmu | 

Ki Bayi alon ngandika | 

lan wus payo Monthĕl larapĕna mami | 

marang bĕndaranira || 

20. Mangunarsa ingkang andarbĕni | 
padhukuhan ya ing Wanantaka | 

Ki Santri Monthĕl nulya ge | 
angirit lampahipun | 

gupuh angling mring rowangnĕki | 

jupukĕn paculingwang | 

lawan kĕnthang kimpul | 

maksih kari anĕng tĕgal | 

lan janganan kang wutah iki nĕng siti | 

lah age kukubana [| 

21. Ingong padha lagya wuh tur uning | 
marang Ki Sĕh Adi Mangunarsa [ 
kang tinutur mentar age | 

Ki Monthĕl sigra laju | 
anĕng ngarsa lawan Cĕnthini | 

Kae Bayi Panurta | 

lan rubiyahipun | 

ciptanira jroning nala | 

putranira Tambangraras Amongragi | 

Jĕngrĕsmi Jayĕngraga || 

22. Panggih nĕng wisma sadayanĕki | 
tĕka mangkana graitanira | 

kang mara-tamu lampahe | 
prapta ing korinipun [ 

Santri Monthĕl turira aris | 

dalĕm kĕndĕl sakĕdhap | 

kewala nĕng pintu | 

kawula matur putranta | 

kang ngaturan tan lĕnggana samya nganti 

nĕng kori paregolan || 


Jilid 11 - Kaca : 197 


< Serat Centhini Jilid 11 - Halaman : 270 > 


23. Santri Monthĕl lan wadon Cĕnthini | 
praptĕng ngarsa matur kutawĕlan | 
punika ramanta rĕke | 

Ki Bayi Panurtĕku | 
lan ibunta Nyai Malarsih | 
kalawan mitra-tuwan | 

Ing Ngardipalĕku | 

Malangkarsa Pariminta | 

Amongsari dadya tamu gangsal ĕstri | 
samya minta pangguha || 

24. Mangunarsa mĕsĕm ngandika ris | 
kangĕlan tĕmĕn (ng)gyannira pajar | 
wus aywa angandhar rĕke | 
aturana dĕn-gupuh | 

ywa kasuwĕn anĕng ing kori | 

Ki Monthĕl sigra mentar | 
angaturi tamu | 

Mangunarsa mĕthuk lampah | 
madyĕng natar Ki Monthĕl angancarani | 
sigra kang ingaturan || 

25. Wus tumama salĕbĕting kori | 
praptĕng natar gupuh Mangunarsa | 
ngaturan laju lĕnggahe | 

anĕng paningratipun | 
wus samĕkta gĕlaranĕki | 
gya samya tata lĕnggah | 

Mangunarsa kantun | 
dĕnnya lungguh anor-jiwa | 
atur bĕkti salam mring Kiyai Bayi | 
miwah mring ibunira || 

26. Samya tur pambagyaning basuki | 
nulya asalam mring mitranira | 

Kae Sĕh Malangkarsane | 
gantya andana sukur | 

gantya salam mring Amongsari | 
miwah mring Parinminta | 
lah pambagyanipun | 

Mangunarsa malih mojar | 

mring santrinya lah Monthĕl inggalna aglis 

riningong Anggungrimang || 

27. Lan rabine Nikĕn Rancangkapti | 

Ki Santri Monthĕl gya lumampah | 
angenggalakĕn lakune | 
papaging Jurang Jangkung | 
matur jĕngandika dĕn-aglis | 
rakandika tamuwan | 
mara-sĕpuhipun | 

(n)Jĕng tuwan Sĕh Amongraga | 
lan kang ibu mitranta Ngardipalĕki | 
Malangkarsa Mongsĕkar || 

28. Pariminta dadya gangsal ĕstri | 
marma andika kinĕn enggala | 

Sĕh Anggungrimang wuwuse | 
lah iya kakang sukur | 

payo gĕgancangan lumaris | 

tan dangu lampahira | 

praptĕng dalĕmipun | 

ingawe marang kang raka | 

yayi Anggungrimang lan rabinirĕki | 

ing kene alungguha || 

29. Kalihira nĕmbah lunggyĕng ngarsi | 

Ki Mangunarsa aris ngandika | 
ngabĕktiya ing rama ge | 

myang mring ibunirĕki | 

kang liningan sigra ngabĕkti | 

salam matur pambagya | 

miwah maring ibu | 

winangsulan karaharjan | 

gantya ri kang Rancangkapti angabĕkti | 

mring rama ibunira || 

30. Nulya mring pra mitranya waradin | 
sasalaman samya gantya-gantya | 
wus tata palungguhane | 

Mangunarsa lingnya rum | 

Rancangkapti lah sira yayi | 
ngruktiya ngukus pala | 
pasugatĕng tamu | 

kang kinĕn mentar sing ngarsa | 

Kae Mangunarsa awĕcana aris | 
mring Ki Bayi Panurta || 

31. Punika putra paduka sami | 
ingkang sĕpuh Kae Sĕh Mongraga | 
nuntĕn kawula wiyose | 

ĕstri warujunipun | 

Rancangkapti kasemah dening | 

Kae Sĕh Anggungrimang | 

punika kang mĕngku | 

sira Ki Bayi Panurta | 

ngling andonga sukur Alkamdulillahi | 

mugi tulusa krama || 

32. Semahipun ki jĕbĕng punĕndi | 

Mangunarsa mĕsĕm aturira | 
wondene kawula rĕke | 
dĕrĕng parĕng panuju | 
wontĕn karsanira Hyang Widdhi | 
amba langkung sumarah | 
takdiring tumuwuh | 
karsaning sira Pangeran | 

apan dĕrĕng ambukakĕn ingkang kapti | 

babing asĕsemahan 


33. Kae Bayi anyathĕt ing ati | 
lamun sira Kae Mangunarsa | 
ahli wadad agamane | 
lawan pribadinipun | 
angluhurkĕn tĕtĕsing ngĕlmi | 
purbaning rĕh kasidan | 
luhunging tumuwuh | 
wasana alon ngandika | 

Kae jĕbĕng inggih rĕke rĕyang riki | 
tumĕkĕng Wanantaka || 

34. Nuntĕn pituduhing janma luwih | 
rĕyang ngarumh wĕka kang kentar | 
nĕng Wanantaka sanane | 

Amongraga kang dunung | 

lawan Tambangraras kang rabi | 
malih tumutur kentar | 
rinta kalih jalu | 

Jayĕngrĕsmi Jayĕngraga | 
sarabinya Turida lan Rarasati | 
samya nis ngendra paran || 

35. Cipta rĕyang panggiha sawiji | 
bapak prasasat panggih sadaya | 
makatĕn cipta-ngong rĕke | 
marma ibunta tumut | 
ngendra paran tan etang wuri | 
ing ngarsa pringgabaya | 
durgamaning ĕnu | 

mahas ing wana wulusan | 

papĕng marga nguncal anjalak pandĕling | 

ngundar suta kang kendran || 

36. Tĕmah ing mangke reyang papanggih | 
lawan Kae jĕbĕng ingkang muga | 
nuduhna kakanta (ng)gyanne | 
nĕdha tumuntĕnipun | 

panggih reyang kantaring kami | 
wau Ki Mangunarsa | 
mindu tan na muwus | 

Ni Malarsih duk tumingal | 

mring Kae Sĕh Mangunarsa tan kĕna ngling | 

Malarsih ngĕmu waspa || 

37. Marawayan lumuntur ngusapi | 

Nikĕn Malarsih ciptaning driya | 
tĕndo yĕn kaya sabĕne | 

tan na wĕkasanipun | 
anggung gawe sinungan warti | 
warta kang nguyawara | 
tĕmah tanpa dunung | 
ngur baya aja na warta | 

tutur gawe pangarĕm-arĕming ati | 
tan ana yĕktinira || 

38. Mangunarsa uwus ngudanĕni | 
marang kang ibu-saciptanira | 
sabil tafakur driyane | 
ngungun ciptaning kalbu | 
anor panarimanirĕki | 
mungguh kawulaning Hyang | 
mukmin wadon iku | 
apĕs-apĕsing kawula | 
katujune kita tan tinitah ĕstri | 
tinitah mukmin lanang || 

39. Tan sinungan santosa ing budi | 

(ng)gujih maring panggodhaning setan | 
salang-surup pangajake | 

cupĕt pangandĕlipun | 

dalil parĕk maring Hyang Widdhi | 

iki jalmring utama | 

parĕking ngalulut | 

tan tawĕkal cobaning Hyang | 

marma ĕstri tan winĕnang angimami | 

saking takyuring iman || 

40. Sira wau Nikĕn Mularĕsmi | 
parĕmbeyan umatur ring raka | 

(n)Jĕng Kyai paran ta rĕke | 
putranta (ng)gyan dumunung | 
dene datan wontĕn kaĕksi | 
pundi malih winarah | 
sasananing sunu | 

Kae Rundaya lingira | 
sarwi kaca-kaca locananirĕki | 
lah nyai sarĕhĕna || 

41. Durung kĕna kinira yĕn sĕpi | 

ing patanyan pan durung winĕdhar | 
ring sabda kajatĕhane | 
ywa sira tyas kĕsusu | 

(m)bokmanawa tumĕkĕng sisip | 

kasaping pangudinta | 

gangsuling pamuwus | 

halating sira Pangeran | 

kang pracaya marang lantaring pandĕling | 

rĕngkuhĕn dutaning Hyang || 

42. Malangkarsa nambung nĕmbranani | 
alĕrĕs rĕke ingkang mituwa | 
rakanta paman sojare | 
rĕh-rĕhayuning ngĕlmu | 

aywa kirang pangandĕl bibi | 
mum kewala ing priya | 
tan na lating kalbu | 

mugi bibi anrah karsa | 

marang Kae jĕbĕng Mangunarsa singgih 

kang pracaya ing driya || 

43. Rĕrĕh tyasira Nikĕn Malarsih | 
sinambramĕng sabda ring kang putra | 
marang karsa panglĕjare | 

Ki Bayi Panurtĕku | 

anor alon ngandika malih | 

marang Sĕh Mangunarsa | 

kadi pundinipun | 

wau patanyan manira | 

iki jĕbĕng mugi asunga pandĕling | 

wĕlasa ing apapa || 

44. Sĕh Mangunarsa turira aris | 
paman Kiyai Bayi Panurta | 
lamun parĕng ing karsane | 
sasĕlot-sĕlotipun | 

yĕn kawula bilih manawi | 
sagĕd yĕn umatura | 
kang saĕstunipun | 
kang parlu prasasat sunat | 
aprayogi arĕbat wĕktu rumiyin | 
mangkya lamun wus bakda || 

45. Samya raraosan ingkang kinapti | 
lamun wontĕn pitulung Hyang Suksma | 
dhatĕng paduka kalihe | 

lah suwawi awĕktu | 

kang ngancaran rahab samya ngling | 

inggih langkung utama | 

rĕbat parlunipun | 

nulya samya mring pahĕran | 

samya salat Ngasar anĕng masjid alit | 

suro panĕpĕnira || 

46. Para sĕpuh ngancaran ngimami | 
tan na karsa kĕdah mum kewala | 

Sĕh Mangunarsa nulya ge | 
majĕng ngimami wĕktu | 
marĕngakĕn niyating takbir | 

-ratul ikram upama | 

lir curiga kunus | 
cĕplĕse manjing warangka | 
datan inong panjinge lir wingi uni | 
rapĕt tan ana rĕnggang || 

47. Wus antara tĕrtibing ngabĕkti | 
catur rĕkangat tahyat akirnya | 
asalam bakda salate | 

muji myang dhikiripun | 
donga limang wĕktu sinuci | 
paragat salirira | 
sasalaman gupuh | 

santri mudhun saking langgar | 
pra ngulama taksih laju tata linggih | 
nĕng palanggaranira || 

48. Ki Sĕh Mangunarsa matur aris | 
mring rama Kae Bayi Panurta | 
ririh aturira rĕke | 

wau paduka nĕngguh | 

angandika tatanyĕng kami | 

putranta Sĕh Mongraga | 

saha grahanipun | 

sira Nikĕn Tambangraras | 

sasananya putra-paduka ing mangkin | 

sĕnĕt nĕng pamĕlĕngan || 

49. Jurang Jangkung pamidikanĕki | 
tambwĕng pulo sela Palanggatan | 
nĕng ngriku piningitane | 
akĕrĕm ing ngasamun | 

awak suci abangsa latif | 
tan kĕngang yĕn ginanal | 
kalawan pandulu | 
ing sawĕnyahing paningal | 
wus nugraha purna kasidanirĕki | 
nĕng jaman kasampurnan || 

50. Yyan paduka sayĕkti sĕdyapti | 
apĕpanggya lan para putranta | 
tan kĕngang ginanal ing rĕh | 
kĕdah surup ngalĕmbut | 
sarat alambaran subrangti | 
angĕningakĕn karsa | 
sanalikanipun | 

kang lir rasaning angidham | 

pan kumĕdah makatĕn ingkang supadi | 

wontĕn pitulunging Hyang || 

51. Lamun datan makatĕna ugi | 
yĕkti datan panggya kang sinĕdya | 
ing lair dede lambunge | 

lamun parĕnging kalbu | 

rĕke mangke kewala yĕn wis | 

ing wĕktu bakda Ngisa | 

amba angsung dunung | 

mangke paduka tirakat | 

anĕng Jurang Jangkung palanggatirĕki | 

putranta Sĕh Mongraga || 

52. Lawan Tambangraras ku rĕnĕngsih | 
anĕng pulo sela Palanggatan | 

ing ngriku (ng)gyanta kapanggĕh | 
ananging lamun durung | 
putra tuwan suwe tan panggih | 
antara ing sadina | 

kalih dintĕnipun | 

tri dina tĕkĕng sĕpasar | 

nadyan langkung sapĕkĕnipun upami | 

dĕrĕng wontĕn papanggya || 

53. Kang punika tur-kula Kiyai | 
lawan ibu aywa sĕlan tampa | 
katimpah ing subrangtine | 
driyanya kang sumungku | 
ngarsa-arsa ayun papanggih | 
linambar tarak-brata | 

ĕkas siyang dalu | 
anĕng Jurang Pajangkungan | 
asĕmadi supadi enggal kapanggih | 
lawan para putranta || 

54. Karantĕnipun makatĕn ugi | 
sampun saĕstu jalaranira | 
ahli luhung fakufune | 
kĕdah anrang pandulu | 

ing ngasĕpi mĕmĕlĕng kapti | 
manawi tan katimpah | 
ing niyat lyanipun | 
anungge kalawan karsa | 
inggih kadi-kadi insa Allah ugi | 
dhatĕng ingkang sinĕdya || 

55. Samya tumungkul ingkang alinggih | 
myarsakkĕn lingira Mangunarsa | 
mungguh tingkah patĕmone | 

Ki Bayi Panurtĕku | 

lawan sira Nikĕn Malarsih | 

lir latu ingĕmpanan | 

dinamonan murub | 

sukur suka ing ngabrangta | 

cipta tĕkĕng pralaya yĕn tan papanggih | 

lan putra samadaya || 

56. Kae Bayi angandika aris | 
ĕnggĕh Kae Jĕbĕng Mangunarsa | 
rĕyang wus sumarah ing rĕh | 
punapi ingkang tuduh | 

rĕyang datan lĕngganĕng kapti | 

sumĕdya tĕmah lena | 

linabuwĕng ĕnu | 

tan kumĕdhap ing babaya | 

amĕng rĕke kewala pangguha dening | 

para kaka-kakanta |] 

57. Wus mangkana kang agunĕm angling | 

Ki Sĕh Mangunarsa anĕmbrama | 
ngaturi mring pawismane | 

kang ingancaran gupuh | 
samya mudhun saking ing masjid | 

prapta tata alĕnggah | 
nĕng paningratipun | 
samĕkta sasajinira | 

Mangunarsa ngandika marang kang rayi | 
lah Rancangkapti sira || 

58. Lamun wus (ng)gyannira ngukus nuli | 
yayi sira saosna ing ngarsa | 
ingkang liningan ge-age | 

mentar sing ngarsa nuduh | 
pawongira Darĕman aglis | 

Cĕnthini lan lakinya | 

Ki Monthĕl abikut | 
anampa rampadanira | 

Rancangkapti ngirit rampadan nĕng ngarsi | 
nyangking kĕndhi pratala || 

59. Praptĕng ngarsa rampadan sinaji | 
bubucu munggĕng panjang giri bang | 
lawuhan nĕng lancarane | 

jangan pindhang nĕng tuwung | 
opor bĕbĕk basĕngĕk pitik | 
batutu ĕtim dara | 
age (m)pal (m)puk duduh | 
dhĕndhĕng gĕpukan gorĕngan | 
panjĕn ragi sujĕnan sĕrĕgan ati | 
tuntut kalĕmon limpa || 

60. Gadhon gĕndhon ayam krupuk pĕtis | 
samsambĕlan lan lalab-lalaban | 
mawarna lalawuhane | 

sawusira rinamut | 

Ki Sĕh Mangunarsa ngling aris | 
sumangga wawantingan | 
adhahar sananjung | 
nulya samya wiwijikan | 

Kae Bayi Panurta lan Ni Malarsih | 
datan karsa anadhah || 

61. Ki Sĕh Mangunarsa ngancarani | 
sumangga hyun paduka anadhah | 
miwah sadaya ature | 
nambrama bukti kĕmbul | 

Kae Bayi nauri aris | 
ĕnggĕh jĕbĕng kang muga | 
wontĕn maklumipun | 
myang kang pra bukti sadaya | 
ingkang sami rahab dumugi nadhahi | 
rĕyang lagya asunat || 

62. Kadhatĕngan patuwuking bukti | 
marma ing ngriku kewala nadhah | 
reyang pradikakna rĕke | 
sadaya nor umatur | 

pangapuntĕnipun Kiyai | 

nauri lah Bismillah | 

aywa wancak kalbu | 

nulya samya lĕkas nadhah | 

datan sami pikantuk kang sami bukti | 

dhasar tan ahli nadhah || 

63. Lir wong ngicip-icip sadayĕki | 
tan pantara dangu aluwaran | 
gya cinarikan ambĕnge | 
sinungkĕn pawong pungkur | 

-rira Anggungrimang wargĕki | 
samya kinĕn anadhah | 
kulawangsa pitu | 

Ki Piturun Martaduta | 

Palakarti Saloka Salodha tuwin | 
Drĕmadana Prakosa |] 

64. Pan warata santri jalu ĕstri | 
samya amangan lorodanira | 
pinarutah sadayane | 

Ni Rancangkapti gupuh | 
ngĕjokkĕn dhadharanĕki | 
cinarikan ingalap | 
nyanyamikanipun | 
samya ngambil sasĕnĕngnya | 

Kae Bayi Panurta ngandika aris | 
mring Ki Sĕh Mangunarsa || 

65. Yĕn pinarĕng jĕbĕng ing karsĕki | 
mugi jĕbĕng reyang tuduhĕna | 
ing Jurang Jangkung prĕnahe | 
manira yun mituhu | 

ĕnggĕh ing saparahing tuding | 

sapunika kewala | 

maring Jurang Jangkung | 

ing pulo Sela Langgatan | 

mupung masih wontĕn siyange sakĕdhik 

Mahrib rika kewala || 

66. Ki Sĕh Mangunarsa matur aris | 
inggih sumangga Alkamdulillah | 
kawula anguntapake | 

Ki Bayi lon amuwus | 
lah wus payo sira Malarsih | 
age sira dandanna | 
pagendhonganamu | 

Malarsih nulya samĕkta | 

Kae Bayi minta mit ingkang alinggih | 
samya asasalaman || 

67. Sarya nĕmbrama saha pupuji | 

Ki Malangkarsa Sĕh Anggungrimang | 
Pariminta Mongsarine | 
samya nĕmbah jumurung | 

(n)dan umangkat samya ngudhuni | 
umiring sadayanya | 
anĕng pungkuripun | 
tĕkĕng sĕndhang Kalampeyan | 
Malangkarsa Pariminta Amongsari 
miwah Sĕh Anggungrimang || 

68. Sakulawangsanira pra sami | 
kĕndĕl tarap nĕng tĕpining sĕndhang | 
sĕdyĕng ngriku sadayane | 

dĕnnya nguntapakĕn laku | 
ingkang laju mring Jurang Miling | 
pulo Palanggatira | 

Sĕh Adi Mongluhung | 
wau kang sĕdya amara | 

Kae Bayi Panurta Nikĕn Malarsih | 
katri Sĕh Mangunarsa || 

69. Monthĕl Cĕnthini nulya umiring | 
lumadi saliring tirakatan | 
ngrukti rabuk padupane | 

upĕti mĕrang landhung | 

Ni Cĕnthini lumakyĕng ngarsi | 
angirit lampahira | 
marang Jurang Jangkung | 
kang sĕdya sumungku ika | 
tan antara dangu lampahira prapti | 
ing Pulo Palanggatan || 

70. Tumurun jurang calangapnĕki | 
nabrang pakiriyan kali asat | 
kĕndĕl mahĕr astutine | 
wusnya sotya wĕ wulu | 

nĕtĕr ing pangundhakirĕki | 

Kae Bayi Panurta | 
lawan garwanipun | 
ngungun wuryaning ngasrama | 
atĕtaman tanduking puspita minging | 
kasilir ing maruta || 

71. Tĕka mangu lampahira kalih | 
kamarutan kang amawa ganda | 
lir srĕbĕt sĕkar gĕlunge | 

Tambangraras ing dangu | 

duk maksih nĕng Wanamartĕki | 
kalihe ngĕmu waspa | 
karantan ing kalbu | 
praptĕng tirahing ngasrama | 
nĕng sasoring wrĕksa rĕjasa kĕtangi | 
payoman ing gigilang || 

72. Anĕng ngriku dĕnnira alinggih | 
sakeringe sela sumayana | 

Monthĕl ngujurkĕn widhige | 

wus samya prĕnah lungguh | 

Mangunarsa wacana aris | 
paman atur kawula | 
kang punika wau | 
mugi-mugi kang kadriya | 
saking asru wulangan paduka kalih | 
dadya jalaring nala || 

73. Lamun datan pepeka ing kapti | 
anduwa-duwa osiking driya | 
kang wus kĕncĕng ing ciptane | 
punika rubeda gung | 
panggraita kang mawa nisir | 
anyupĕt pangandĕlan | 

-nipun ing Hyang Agung | 
dadya amanggih pacuwan | 

sĕne marang pandamĕl kang wus utami | 
tuwas ngikal kangelan || 

74. Saking dĕntĕn kawula puniki | 

(m)bokmanawi bibi kikirangan | 
saking cupĕt piyandĕle | 
ingkang puniku sampun | 
kĕdah rila maring subrangti | 
kang datanpa karana | 
panĕlangsanipun | 

nuwun ing sira Pangeran | 

poma ibu kang awĕning ing pandĕling | 

nanĕdha ing Hyang Sukma || 

75. Kalawan cipta ingkang lĕstari | 

Nikĕn Malarsih saha wĕcana | 
mugi tuwan pandongane | 
kinuwatan ing kalbu | 
amituhu sarĕhing tuding | 

Kae Bayi Panurta | 

ngling mring garwanipun | 

iku prasasat idayat | 

sawuwuse Ki jĕbĕng Mangunarsĕki | 

aywa ninang ing sabda || 

76. Nikĕn Malarsih sanggĕm tyas ĕning | 
dĕnnya wus padhang tan kumalĕndhang | 

Sĕh Mangunarsa sabdane | 

aris dĕnnya amuwus | 

lamun sampun paman Kiyai | 

lah paduka kantuna | 

tashuding Hyang Agung | 

nĕng sasana pamindĕngan | 

mugi kadhatĕngana ciptaning kapti | 

saking pitulunging Hyang || 

77. Kae Bayi Panurta ngling aris | 
ĕnggĕh Kae jĕbĕng Mangunarsa | 

reyang wus tilarĕn rĕke | 
mung pandonganira lul | 
maring Suksma kang murah-asih | 
anulya sasalaman | 
miwah maring ibu | 
samya mangastitĕng nala | 

Mangunarsa kalilan nulya umulih | 

Santri Monthĕl rowangnya || 

78. Gagancangan dĕnnira lumaris | 
kawatir wus akir wĕktunira | 
manawi ĕpot Mahribe | 

tan dangu lampahipun | 

praptĕng sĕndhang Kalampĕyanĕki | 

Mangunarsa ris nabda | 

mring kang samya ngantu | 

wawi ing masjid kewala | 

rĕbat parlu ingkang liningan agipih | 

mring masjid samya salat || 

79. Santri kathah pujiyan anganti | 
marang imam nulya kinamadan | 

Sĕh Mangunarsa imame | 
santri jalwĕstri makmum | 
dĕnnya samya asalat Mahrib | 
yata wau kang lagya | 

anĕng Jurang Jangkung | 

sira Ki Bayi Panurta | 

lan kang garwa katri lan wadon Cĕnthini 

minta mahĕran kadas || 

80. Anĕng pawidhingan (ng)gyannya bĕkti | 
wusnya sunat nulya ngangkat kamad | 
anjĕnĕngakĕn salate | 

amusthi niyatipun | 

pinarĕkkĕn tibaning takbir | 

nirnakkĕn tingal jamak | 

kadya wong pakacub | 

ing ranu sirna agninya | 

wus purnaning tan kari sĕpĕlik gĕni | 

padhĕm tan kalabĕtan || 

81. Datan pae Nikĕn Malarĕsmi | 
nuwajuhkĕn ĕninging paningal | 
imam Pangeran tĕlĕnge | 

tan mĕngĕng driyanipun | 

Ni Cĕnthini sawusirĕki | 

angrukti pakutugan | 

angambar kumĕlun | 

nulya glis amakmum salat | 

wus antara pangabĕktinirĕng Widhi | 

Mahrib tumĕkĕng Ngisa || 

82. Wusnya paragat sunatirĕki | 

laju patakur maring Hyang Sukma | 

anggantĕr puji dhikire | 

ngĕstokkĕn ing atuduh | 

saking byating wulangunnĕki | 

ring putra kang sinĕdya | 

pangguha ing ngriku | 

anĕng unggyan pamĕlĕngan | 

apan datan cinatur kang mĕlĕng brangti | 

yata Ki Mangunarsa || 

83. Sabakdanira Ngisa pan maksih | 
anĕng masjid agĕng dĕnnya lĕnggah | 

Kae Sĕh Malangkarsane | 

lawan Parimintĕku | 
lawan sira Sĕh Amongsari | 
kae Sĕk Anggungrimang | 

Rancangkapti pungkur | 
myang pra kulawangsanira | 

Ki Piturun Martaduta Palakĕrti | 

Prakosa Darmadana || 

84. Ki Salodha Ki Saloka alinggih | 
tĕpung kapang ngarsĕng pangimaman | 
sinaji nyanyiamikane | 

jĕruk sĕmangka timun | 

pisang suluh nangka kuwĕni | 

katela gantung maktal | 

langsĕp lan kapundhung | 

srikaya pĕlĕm malowa | 

manggis duryan kimpul kĕnthang wi gĕmbili 

miwah olah-olahan || 

85. Gugurihan ingkang manis-manis | 
juwadahan myang kang galĕpungan | 
adĕn-adĕn pangolahe | 

Mangunarsa amuwus | 

lah sumangga sami nyanyamik | 
nulya sami angalap | 
ing sasĕnĕngipun | 

Ki Malangkarsa ris nabda | 
yayi Mangunarsa manira puniki | 
punapi ta kenginga || 

86. Yĕn ta lamun papanggihan dening | 
rĕke sang Sĕh Adi Amongraga | 
paran manira jalare | 

karantĕne puniku | 

duk manira nĕng wisma mami | 

nuju wontĕn dhatĕngan | 

Monthĕl duk ingutus | 

tur surat mring Wanamarta | 

kampir marang dhukuh ing Ngadipalĕki | 

sung surat mring manira || 

87. Dangiyahe salam maring mami | 
ijoaning srat ring Jayasmara | 
tuwin mring Jayĕngragane | 
puniku sĕmonipun | 
waliyolah wus ngdanĕni | 
kalle rĕke punika | 

kula dĕrĕng pangguh | 
lan Sĕh Adi Amongraga | 
sakalangkung manira angayun kapti | 
supadi apĕpanggya || 

88. Sĕh Mangunarsa nauri aris | 
inggih manawi langkung bĕgyanta | 
kang sarĕh kewala rĕke | 

yĕn kayunta ngayun hyun | 

adrĕnging sih sinihan sami | 

sami panujonira | 

mangsa kalanipun | 

kadya lamun kasĕmbadan | 

anging datan kingang dinadak ing kapti | 

kĕdah anarĕhĕna || 

89. Malangkarsa anauri aris | 

yĕn kadyĕka yayi Mangunarsa | 
manira tan ayun mulĕh | 
lamun ta dĕrĕng sinung | 
ing pangiksa ing Sang Khakiki | 
sun sumĕdya iktikab | 
nunungku ing dalu | 
kewala nĕng Wanantaka | 

Ki Sĕh Mangunarsa anauri aris | 
sukur Alkamdulillah || 

90. Paduka jĕnĕk wontĕn ing ngriki | 
yĕn antuk sihira ing Pangeran | 
kadhatĕngan ing kajate | 

Malangkarsa nor muwus | 

yayi bab masalahing ngĕlmi | 
sampurnaning kasidan | 
roroning asatu | 
rimbag makluk lan Kalĕknya | 
kadipundi yayi paliringanĕki | 
makluk makal Kalĕknya || 

91. Ki Sĕh Mangunarsa ngandika ris | 
kakang Malangkarsa kang punika | 
ing basa langkung rungsite | 
angĕl lĕlĕjĕmipun | 

yĕn kaprĕncĕt aniniwasi | 
murungakĕn kadadyan | 
kadadĕning wuwus | 
tan waskitha ing wĕkasan | 
sĕbabipun basa punika tan kenging | 

ginalak ginagampang || 

92. Malangkarsa nor dĕnnira linggih | 

Sĕk Mongsari lan Sĕk Pariminta | 
andhĕku ngapurancange | 

Anggungrimang tumungkul | 

Rancangkapti angangsĕg linggih | 
mĕpĕt keringing raka | 

Sĕh Mangunarsĕku | 
myang sakulawangsanira | 

Ki Piturun Martaduta Palakarti | 

Saloka lan Salodha || 

93. Ki Prakosa lan Darmadanĕki | 
sumungkĕm lir konjĕm ing pratala | 
tan akĕcap sadayane | 

samya angalap wuwus | 
surasane ngilmu ginati | 
tan na-wĕwĕng ing nala | 
anunggĕng pangrungu | 

Ki Malangkarsa ris nabda | 

kae jĕbĕng mĕnggah palimpinganĕki | 

ing kajatĕanira || 

94. Ki Sĕh Mangunarsa lingira ris | 
inggih kakang Kae Malangkarsa | 
andika tampa-a rĕke | 
prĕjĕnganing ngalĕmbut | 
langkung tanggapirĕng pangĕsthi | 
ing ngilmu kang minulya | 
ginraitĕng kalbu | 

mungguh makluk makalira | 
tĕkĕng Kalĕk kongsi nir makalirĕki | 

Kalĕk pribadinira || 

95. Kadya parusi tinunwĕng agni | 
parusi nir kĕnthĕling rurupa | 
tĕmbaga sari dadine | 
pinurba ing mas tatur | 
rambah tunu winor ing kowi | 
linawus ing ngarrĕngan | 
ginĕnĕn agni gung | 

luluh roroning atunggal | 

dadya Kalĕk tan ana wujud kĕkalih | 

purba-pinurbasesa || 

96. Makluk aranning kawula yĕkti | 
makal ĕnggon tilaming atunggal | 

Kalĕk Hyang Widdhi tĕgĕse | 
yĕn wus kadya puniku | 
makluk kang wus abadan Gusti | 
tan wor (ng)gwanning sarupa | 
pribadi (ng)gyannipun | 

tan kengang yan ginagampang | 

mung dhĕwĕke kewala kang anjumbuhi 
tunggal sira Pangeran || 

97. Wus suwasa tan aran kakalih | 
rukmi tĕmbaga tan winicara | 
ro dadya sawiji nungge | 

nir sangkan parannipun | 

bakal rukmi tan dadi rukmi | 

bakal tĕmbaga datan | 

dadya tĕmbagĕku | 

tan na ran-aranning bakal | 

kadya rahsaning lanang rahsaning ĕstri | 

cawuh jatining rasa || 

98. Dadya martabat nurbuwah latif | 
insaniyah la takyun pinurwa | 
tumĕkĕng insan kamile | 

nĕng makaling alimut | 
ran mukamadiyah ginaib | 
wus sinung kuwasĕng Hyang | 
mijil aran makluk | 
rambah arannya kaping pat | 
datan liyan kang wujud dhirinirĕki | 
pan misih mula juga || 

99. Tinggal bakal awal rannirĕki | 
tan ran rasaning ĕstri lan priya | 
makotĕn saupamine | 

liring angĕl puniku | 
luput tanggap panganggĕpnĕki | 
badan kita punika | 
anggĕpe sinĕngguh | 
mangeran kang Maha Mulya | 
budi kita puniki rĕke dinalih | 
makluk aran karijah || 

100. Pan punika ingkang niniwasi | 
nganggĕp basa kasusu ing warta | 
kewala dĕrĕng nyatane | 
kaprĕcĕt dadya lacut | 

pĕcat ciptanira kang titis | 

lir sawung matarangan | 

antigannya uwuk | 

tan ana nĕtĕs sajuga | 

sabab dening ĕndhoge tan dĕn-angrĕmi 

pĕcah abilarungan || 

101. Pĕngrasane antiganirĕki | 

bisa nĕtĕs tan lawan ngangrĕman | 

saking luput pandaliye | 

apan sampun saĕstu | 

ayam sagĕd nĕtĕs kĕh kĕdhik | 

makatĕn malih jalma | 

sagĕd nguwus ngilmu | 

anging amuwus kewala | 

pangangrĕme ing tokit tan dĕn kawruhi 
tĕmah wigar anggagar [| 

102. Sĕdhĕng samantĕn kewala lining | 
langkung dhaup ing graitanig tyas | 
pan lagya rarasan bae | 

tan tĕmu ing tumuwuh | 

rĕhning samya tabakul ngilmi [ 

sira Ki Malangkarsa [ 

suka sru gumuyu | 

wmhing lĕlĕjĕming basa | 

mangsa Karo winijil mangsa Dhĕsthĕki | 

asangkrib ing kĕkĕran || 

103. Tan kĕna pinĕthit ing kayĕktin | 
lyan kang samya cathĕt ing wardaya | 

Malangkarsa Gungrimange | 
sadaya samya kadung | 

kadung tanggapira ing ati | 
mĕmĕte kang upama | 
kelangan pangrungu | 
tyasnya tampa uga ora | 

Rancangkapti lantip barkating pawĕstri | 
kadung dungkapira || 

104. Pan wus ahlinira janma lĕwih | 
tan amĕdhar jatining kĕkĕran | 
amung pinarlambang bae | 
ing lĕlĕjĕming sĕmu | 

lir amilis mina jro warih | 

ewuh sananing kĕdhap | 

tan kĕna dinunung | 

liyane janma kang wus man | 

tan kasĕlan surup kalĕmpiting kapti | 

sutĕsna brangtanira 1 1 

105. Tĕngah dalu wayahe kang wĕngi | 

Ki Sĕh Mangunarsa lon wacana | 
punapa mangke karsane | 
sĕdhĕng lalĕswan dalu | 

nuduh pawongira pawĕstri | 

Darĕman kinĕn sigra | 

ngambil kĕlasa lus | 

lan singĕp kajang sirah bang | 

kang liningan Darĕman tan dangu prapti | 

naoskĕn pasareyan || 

106. Wus pinarnah gĕgĕlarannĕki | 

Ki Sĕh Mangunarsa aris nabda | 
kakang Sĕh Malangkarsane | 
kula turi anjunjung | 

anĕng masjid kularsa maring | 
natar nimpar asunat | 
sakĕdhap ing dalu | 

sira Monthĕl rumĕksa-a | 
lamun ana karsane sira dĕn aglis | 
aywa kuciwĕng karsa 1 1 

107. Matur sandika ingkang sinung ngling | 

Sĕh Anggungrimang alon wacana | 
lah kakang Malangkarsane | 
kawula amit mantuk | 

jĕngandika kantunna guling | 
kewala benjang-enjang | 
kula-turi rawuh | 
marang pawisma kawula | 

Kae Malangkarsa anauri aris | 
insa Allah kewala || 

108. Nulya aluwaran kang alinggih | 
samya sasalaman gantya-gantya | 

Sĕh Mangunarsa nulya ge | 
nimpar mring Jurang Jangkung | 
waktu saur wancinirĕki | 

nĕng sĕndhang Kalampeyan | 
pamidikanipun | 
wau Ki Sĕh Anggungrimang | 
angling marang kulawangsanira sami | 
lah kakang Drĕmadana || 

109. Lawan Martaduta Palakarti | 

Prakosa lan Piturun kariya | 
wong lima anĕnga kene | 

Saloka Salodhĕku | 

kang amilu mulih ing mami | 
kang liningan sandika | 
wong lilima kantun | 
rumĕksa Sĕh Malangkarsa | 

Anggungrimang pamit tur salamirĕki | 
miwah Ni Rancangkaptya || 

110. Wusnya salaman katrinirĕki | 
nulya sami lĕngsĕr palungguhan | 
miwah Ni Rancangkaptine | 
mudhun sing masjid agung | 
mulih ngidul mring Wanasari | 
ingiring pawongira | 

obor anĕng ngayun | 

Jurang Jangkung kalintangan | 

pan wus tĕkĕng brang kidul ing Wanasari | 

praptĕng pawismanira || 

111. Tan winuwus ing ratrinirĕki | 
pan cinatur Ki Sĕh Malangkarsa | 
anĕng ing Wanantakane | 

apan tinamu-tamu | 
kurmatira raina wĕngi | 
anĕng lĕr tan kuciwa | 

pasugatanipun | 

tansah rasan ngĕlmi rasa | 

atĕtĕlon Kae Sĕh Mangunarsĕki | 

Malangkarsa Gungrimang || 

112. Lamun nĕng kidul nĕng Wanasari | 
sinuba-suba ing pasugata | 
kalangkung rahab kalihe | 

yata ingkang cinatur | 

wau sira Kiyai Bayi | 

kalawan garwanira | 

anĕng Jurang Jangkung | 

ing pulo Sela Langgatan | 

lan Cĕnthini sabĕn sawayahing bukti | 

kinirim rarampadan || 

113. Anging Kiyai Nikĕn Malarsih | 
datan arsa kinirim anadhah | 
pakirim winangsulake | 
myang nyamikan tan ayun | 
amung mucung ciptaning ati | 
dĕnnira ngarsa-arsa | 
rawuhe kang sunu | 
panggihe anĕng Langgatan | 

wus andungkap tri dina tri dalu mangkin | 
tan mijil katingalan || 

672 Mijil 

1. Kawarna-a kang ahli ngawingit | 
kang wus man minanon | 

Sĕh Adi nĕnggih Amongragane | 
anĕng jaman nikmat sihing Widdhi | 
oliya apan wis | 
makam badan alus || 

2. Lĕsning tan rĕkasa lirning kapti | 
prapta tan linakon | 

mung kalawan kewala niyate | 
datan kadya sawĕnyahing janmi | 
barang kang kinapti | 
lawan suku-bau || 

3. Sang Sĕh Adi Mongraga kalaning | 
dĕnnira karongron | 

ajiyarah mring guwa Sigronge | 
tuwin marang Ngargasonya wingit | 
wana wulusaning | 
tĕlĕnging asamun || 

4. Miwah ring iktikap maring pasir | 
pasuron parang rong | 

karang kang karadan samodrane | 
atataman kawuryanira sri [ 
pindha mirah akik | 

biru dadu wungu || 

5. Seta pita rĕta krĕsna wilis | 
ngujwala sumorot | 

karang abang miwah karang jae | 
karang tunjung lan karang mĕlathi | 
krang bukur myang gori | 
lĕn karang kacubung || 

6. Sangkĕp salirning dharatan sami | 
malah luwih onjo | 

saking puspita ngalĕsta kabĕh | 
rumput lan rumput saminirĕki | 
tan nana bedaning | 
pasutapanipun || 

7. Luwih sampurnaning samodra di | 
sĕsining kalangon | 

muwah ujwala kasunarane | 
ring Hyang Kalandarigni ngulati | 
amarakata sri | 
angrĕnyĕp ngunguwung || 

8. Kathah kalĕwihaning pangĕksi | 
ing samodra kaot | 

kĕndah pandulon kaendahane | 
karĕnaning janma kang linuwih | 
kadrĕsan umĕksi | 
wawalikanipun || 

9. Datan samar mamaring pandĕling | 
kang elok kang ewoh | 

wus kawruhan tanpa karanane | 
pangendahaning kang aib-aib | 
sinung ing Hyang Widdhi | 
trus paningalipun || 

10. Tan kalĕmpit nir tang mutawatir | 
rĕhning wus waspaos | 

dadya ondhe ruwiyĕng Kadise | 
carita di kang sinung swarga-di | 
ing akerat benjing | 
lwih saking pandulu || 

11. Nikmat rahmat tan kĕna tinĕpsir | 
ondhening pandulon | 

jaman dunya langon saanane | 
pira-pira kamulyan dunyaki | 
tan mĕmba panduming | 
para tusanipun || 

12. Maksih luwih kaendahan ngakir | 
kikmah tan kĕna pot | 

mung tingale aoliya rĕke | 

kang sinungan kaswargan dunya kir 

endahing pangĕksi 
aibe dunyĕki || 

13. Liring aibing dunya puniki | 
wĕdharing pandulon | 

ing ngasĕpa-sĕpi mamring dene | 
sinung wikan ing dalĕm pribadi | 
pangĕksan kang luwih | 
kaendhahanipun || 

14. Sĕpi ing minajading pra janmi | 
pandulon kang elok | 
di-adine jaman walikane | 

wus tan amput-amput lan donyĕki | 
kang ingalap janmi | 
sinandhang tinuwuh || 

15. Marma oliya tan na ngromĕsi | 
donya kang (m)bĕgogok | 
sabĕn uwus lĕwih paningale | 
dunya kang nĕng jatining pangĕksi | 
mijil kalawan sih | 

-ira kang Maha Gung || 

16. Yeka mĕmpĕr dunya ing swarga kir | 
ing sapara-piton | 

janat nuksmĕng karamat tan pae | 
lir anyulik pratandhĕng swarga kir | 
pan tan liyan saking | 
oliya kang sinung || 

17. Lawan dĕnnira langĕn jaladri | 
rĕnaning pandulon | 

Sĕh Mongraga kurĕn lan garwane | 

Tambangraras ing asmaraningsih | 
nĕng patundhan akik | 
tilam mirah mancur || 

18. Wus tan kĕngang tinimbang ing lair | 
kikmah kang mangkono | 

wus saĕstu jamaning kamuktĕn | 
danguning (ng)gyan ing pangrasa aglis | 
beda nĕng yomani | 
glis pangrasa dangu || 

19. Nahĕn ta sira Sĕh Amongragi | 
angandika alon | 

mring kang garwa Kĕn Tambangrarase | 
piyarsakna yayi kang adĕling | 

(n)Jĕng bapa Kiyai | 

Bayi Panurtĕku || 

20. Lawan ibu dĕnnira nanangis | 
marang ing Hyang Manon | 

ngudi-udi kusuke ngasike | 
cipta minta tĕtĕmu ing siwi | 
sinuwun ing Widdhi | 
lan sruning tafakur || 

21. Datan mĕngĕng pangudiyĕng kapti | 
tan liyan pandulon | 

muhung maring sira Pangerane | 
kadi-kadi tinarimĕng Widdhi | 
wus tri latri mangkin | 
anĕng Jurang Jangkung || 

22. Tambangraras nĕmbah aniniling | 
wus sinung pangrungon | 
panĕdhaning sudarma kaliye | 
nĕmbah tumungkul matur ing laki | 
pan inggih kapyarsi | 
pudyaning ramĕbu || 

23. Barkah tuwan amba sinung myarsi | 
mring sudarma karo | 

sĕstu singgih kapyarsa nĕng kene | 
datan ninang salir tuwan angling | 
sumangga sakapti | 
yĕkti kawula nut || 

24. Sang Sĕh Adi Mongraga nglingnya ris | 
yayi karsaning ngong | 

rinta karo pinaranan (ng)gyanne | 
anĕng Ngargasalah dĕnnya mupit | 
winartan cinangking | 
maring Jurang Jangkung || 

25. Tambangraras tan lĕngganĕng kapti | 
dak lumaksana lon | 

linggar saking Parangkusumane | 
solah-bawanira ing ngaluwih | 
lir rasĕng pangimpin | 
sakĕdhap gya rawuh || 

26. Pangrasamanirĕng rinya kalih | 

Ngargasalah kang (ng)gon | 
panggya lawan kang rayi kalihe | 
angsung salam kang rayi ngabĕkti | 
miwah garwa sami | 

nĕmbah ngaras suku || 

27. Rinta kalih sagarwanirĕki | 
samya sukurnya non | 

nir subrantanira pangrimange | 
wus kaonĕng kapurba sih Widdhi | 
purna surasaning | 
wulanguning kalbu || 

28. Pan mangkana sujanma linuwih | 
dĕnnya sapatĕmon | 

apan tanpa warana sanane | 
apagut lawan badan pribadi | 
banjaran wismĕki | 
rĕke tan kacatur 1 1 

29. Dharat palĕsta kang bumi langit | 
pon tanpa pandulon | 

kewala amung padha dhirine | 
tan kawulat lyan samya priyanggi | 
wus nir surasaning | 
tingaling aturu || 

30. Sĕh Mongraga angandika aris | 
yayi sira karo | 

ulun asung sojar ing dhĕwĕke | 
karsaning Hyang Kang Amaha Suci | 
anarima maring | 
jĕng ramanta ibu || 

31. Sumundhuling pudya ring Hyang Widdhi | 
saking tyas umangsoh | 

minta sira lawan ulun rĕke | 
ubayĕng driya sumĕdyĕng mĕksi | 
mring kang para siwi | 
kang dadya byatning kung || 

32. Utama tinĕman kang supadi | 
luwar dĕnnya wiro | 

wus kasungku jroning pamudyane | 
minta panggyatmaja sadayĕki | 
kang rayi tur bĕkti | 
samya sumanggĕng hyun || 

33. Wusnya abipraya ing pandĕling | 
gya nisira ring (ng)gon | 

maring Jurang Jangkung Palanggate | 
yata ingkang anĕng Jurang Miling | 
sira Kae Bayi | 
wanci waktu sakur || 

34. Langkung dĕnnya ngarsa-arsa dening | 
putra lanang wadon | 

kang asrama Pulo Palanggate | 

Ni Cĕnthini andadĕkkĕn api | 
padupanira wis | 
angwongwa kang latu || 

35. Pasang kutug rabuk ratus minging | 
mĕnyan madu ngobong | 

pan kumĕluk andĕdĕl kukuse | 

Kae Bayi lan Nikĕn Malarsih | 
dĕnnira amupit | 

kalangkung sumungku || 

36. Kusukira ngasiki Hyang Widdhi | 
tyas mansoh tuwajoh | 

tan nalimpang anrap pituduhe | 
pamĕlinging kadi surasaning | 
pangidhaming kapti | 
ing sawiji kayun || 

37. Tan ana lyan cipta kang kaĕsthi | 
dĕnnirarsa panggoh | 

marang sutanira sadayane | 
alantaran dhikir kang asuci | 
trap tanajul karti | 
panjing wĕktunipun || 

38. Junun suhulira ing Hyang Widdhi | 
minta sihing Manon | 

ngasih maring sira Pangerane | 
pan angoko pangunandirĕki | 
kĕcap jroning ati | 

Gusti Sang Maha Gung || 

39. Panggihĕna lan sutamba mangkin | 
lawan kang sayĕktos | 

Allah ingkang asipat murahe | 
ingkang kuwasa kang ngudanĕni | 
miwah angadili | 
sakĕhing tumuwuh || 

40. Tan nana lyan ingkang nĕmbadani | 
nĕkakkĕn kang elok | 

Hyang Maha Gung kang anucĕkake | 
kang mangkana ciptanirĕng galih | 
tinarimĕng Widdhi | 
ing pandonganipun || 

41. Kalle asru-asru dĕnnira mrih | 
ayun minta tumon | 

mring pra sutanira jalwĕstrine | 
tĕmĕn-tĕmĕn Suksma nĕmbadani | 
mangkana Kiyai | 
lawan garwanipun || 

42. Pan pana'ul sanalikanĕki | 
tashuding pandulon | 

layap (n)dungkap jaman walikane | 
palaling Hyang Suksma mratandhani 
kang kinaptĕng kapti | 
wulangan ing sunu || 

43. Ing nalikanira sihing Widdhi | 
kang sung sapatĕmon | 
mangke Kae Bayi Panurtane | 
madya tĕlĕnging tyasing amupit | 

ing ngriku kapanggih | 
sasurasaning hyun || 

44. Tingal kasuciyaning pandĕling | 
wau sang kinaot | 

mijilakĕn kĕdah mangunahe | 
ingkang kaendahaning pangĕksi | 
amĕdhar jatining | 
ing padhirĕnipun || 

45. Nĕng paligĕn akik pingul asri | 
sarwa kik kinaot | 
babanjaran asri kawuryane | 
markata bra kasĕsĕning sasi | 
papuspitan asri | 

ganda marbuk arum || 

46. Wus tan ana kĕndahan anirip | 
wau kang patĕmon | 

tanapa pinangka ing paningale | 
ing pandulon tan ngagĕt-agĕti | 
kang patut pangĕksi | 
sung pasalamipun || 

47. Sĕh Mongraga pupujwĕng Hyang Widdhi | 
sukuring patĕmon | 

Nikĕn Tambangraras tur bĕktine | 
miwah Jayĕngrĕsmi Jayĕngragi | 

Trida Rarasati | 
mantu ro angujung || 

48. Samya sukur panrimanirĕki | 
tan na walangatos | 

rĕrĕm marĕm tan na raos wode | 
lir duk sabĕn nĕng Wanamartĕki | 
panggih siyang ratri | 
raose kang kalbu || 

49. Lir wulangunira tan na brangti | 
mring putra duk anon | 

tan sĕmbada lan wingi-wingine | 
tan kawawa nambak luhirĕki | 
mangkya tan amawi | 
kusung ngĕnthu-ĕnthu || 

50. Kadya tuwuk lir sabĕn papanggih | 
putra lanang wadon | 

miwah tumingal kaendahane | 
babanjaran ingkang luwih adi | 
pataron duryani | 
wismanggung linuhung || 

51. Sakĕh kaluwihaning pangĕksi | 
tan kĕraman tumon I 

amung sukur wawĕlakan bae | 
tĕka mangkana tyasnya Ki Bayi | 
myang Nikĕn Malarsih | 
tan pae kadyĕku || 

52. Wus ahlinya tingale wong ngasik | 
agawok pandulon | 

lir sukarĕna tanpa nandhange | 
kadya tuwuk ingkang tanpa bukti | 
datanpa ngulati | 
panarimanipun || 

53. Mĕnĕng tanpa ngĕn-angĕning kingkin | 
ingkang ting salĕmpor | 

nĕng jaman tingal kajatmikane | 
yata sang Sĕh Adi Amongragi | 
angandika aris | 
mring kang marasĕpuh || 

54. Langkung sukur ulun ing Hyang Widdhi | 
sinung sapatĕmon | 

(n)Jĕng Kiyai lawan ulun rĕke | 
lantar saking katrimaning puji | 

-nipun (n)Jĕng Kiyai | 

ring Hyang Kang Maha Gung || 

55. Sung kawasa makalling pandĕling | 
kang dadya tyas panggoh | 

anĕng makal jamaning kasĕpĕn | 
pintĕn-pintĕn samya sih sinung sih | 
ing Hyang Maha Suci | 
nĕmbadani ring hyun || 

56. Mangkya kadya punapa karsĕki | 
paduka myang ĕmbok | 

Kae Bayi Panurta dĕlinge | 
ĕnggĕh tuwan yĕn pinujwĕng kapti | 
bibinta lan mami | 
yĕktyarsa umatur || 

57. Tan na manggung arasing atuding | 
winruhkĕn ing raos | 

akufuwa dunya akerate | 
lĕstariya jĕnĕk ing pangĕksi | 
ywa kongsi atĕbih | 
utawa andulu || 

58. Kang makatĕn tan rĕna tyas mami | 
lamun (ng)gyan samya doh | 

sih tyasing kados pundi malĕh | 
yan nĕdya-a bĕngganging sisiwi | 
myang ing gurunadi | 
saparan tumutur || 

59. Sang Sĕh Adi Mongraga ngling aris | 
singgih (n)Jĕng rama (m)bok | 
langkung kasinggihan sakalihe | 
saking (ng)gĕnnya trĕsna asisiwi | 
ananging sakĕdhik | 

benjang kula matur || 

60. Rambah panggya ing sapisan malih | 
ulun apatĕmon | 

kewala nĕng Kalampeyan rĕke | 
majĕmukan lan putranta singgih | 
Mangunarsa tuwin | 

Gungrimang lan tamu || 

61. Malangkarsa kalangkung yun panggih 
lan ulun patĕmon | 

sarta Mangunarsa Gungrimange | 
Rancangkapti samya yun papanggih | 
maring Jayĕngrĕsmi | 

Jayĕngraganipun || 

62. Kang punika paduka (n)Jĕng Kyai | 
wangsula lan ĕmbok | 

maring ing dhukuh Wanantakane | 
putranta sadayanya anganti | 
kundure (n)Jĕng Kyai | 
mring ibu mring dhukuh || 

63. Kae Bayi liningan ing siwi | 
tan lĕngganĕng pakon | 
nulya sasalaman pasukure | 
sanalikanira wus papanggih | 
gya nis sing pangĕksi | 
bakda ing ngasuhul || 

64. Kae Bayi lan Nikĕn Malarsih | 
sarĕng dĕnnya anon | 
wantahing paningal lir sabĕne | 
myang Cĕnthini tan pae kadyĕki | 
sapaningalnĕki | 

tan na bedanipun || 

65. Kae Bayi Panurta ngling aris | 
paraning kang katon | 

yĕn beda lan pandĕlĕngku rĕke | 
ingkang garwa aturira aris | 
pan inggih Kiyai | 
wau kang kadulu || 

66. Wus dinulu solah-bawanĕki | 
paguting pandulon | 
sakĕdhap tan ninang pangĕksine | 

Ni Cĕnthini tinanya turnĕki | 
inggih sami ugi | 

lir paduka wuwus 

67. Kae Bayi lan garwanirĕki | 
tyasira cumĕplong | 

ngling mring garwa ya wus nora pae | 
tingalira lan pandulu mami | 
tan gĕthĕng samĕnir | 
kabĕh lir tuturmu || 

68. Wong tĕtĕlu tan na nĕlayani | 
tunggal sapandulon | 

sira Kae Bayi Panurtane | 
langkung sukarĕnanirĕng galih | 
miwah Ni Malarsih | 
lipur dĕnnya wuyung || 

69. Anging thithik samya sih prihatin | 
kala dukira non | 

dene maksih ana sĕmayane | 
tan wruh babare ngubayanĕki | 
ing nalika malih | 
saguh atĕtĕmu || 

70. Angandika malih Kyai Bayi | 
paranta sirĕko | 

apa baya ana kene bae | 
paran maring dhukuh apĕpanggih | 
lan Mangunarsĕki | 
pratelaning laku || 

71. Matur sumangga karsa Kiyai | 
amba nut kemawon | 

anauri iya ing bĕcike | 
atĕtĕmu lan Mangunarsĕki | 
dapak lamun misih | 
ana rĕmbugipun || 

72. Nambung atur alon Ni Cĕnthini | 
prayogi papanggoh | 

lan putranta Sĕh Mangunarsane | 
apitantun ing rĕh kadipundi | 
wasananing mangkin | 
yĕn wontĕn turipun || 

73. Duk miyarsa turira Cĕnthini | 
nalarira bolong | 

cipta samya karsa mring dhukuhe | 
yata wanci gagat-bangun enjing | 
samyarsa susuci | 
mring pahĕranipun || 

74. Ing pakiriyan ilining kali | 
sawusnya wuwulon | 

wangsul unggyannira pawidhige | 

adan sunat nulya angabĕkti | 
kamat ngangkat aglis | 
pĕrlu waktu Subuh || 

75. Wus anjĕnĕngakĕn salatnĕki | 
niyat wus tuwajoh | 

lapal Allah pinarĕng takbire | 

-ikramira lir pandam pinatin | 
tan na labĕtnĕki | 
tilase umurub || 

76. Tan na kang katingalan malih | 
sawiji pandulon | 

layaping jaman kacĕngĕngane | 
datan limut datan aningali | 
pangantĕngannĕki | 
tan suwung tan wujud || 

77. Sanalikanya ing dalĕm takbir | 
cĕngĕng tanpa anon | 
wusing takbir prapta iptitahe | 
tanajul mijil mukaratnatti | 

Patekah sinidik | 

kalawan lid kalbu || 

78. Wusing Patekah suratirĕki | 

Inna-anjalna lon | 
wusing Patekah surat akire | 
kang winaca pan surat Watini | 
dĕge dĕn-Kunuti | 

lungguh tahyatipun || 

79. Salam bakda dĕnnira ngabĕkti | 
pupujiyan lagon | 

dhikir andonga limang wĕktune | 
pragat salirira sunatnya wis | 
pajar sidik nganti | 
wijiling suryĕsuk || 

80. Wusnya (n)dhadhar Hyang Surya nĕlahi | 
lir netrangga rapoh | 

ngatirah kadya kaluwan suwe | 
amuparĕng anrang ngujwalani | 
sĕsining rat sami | 
kawuryan sawĕgung || 

81. Sira Kae Bayi Panurtĕki | 
angandika alon | 

lah wus payo linggar saking kene | 
mulih mring dhukuh Wanantakĕki | 
narĕhakĕn pikir | 
manawa saĕstu II 

82. Tinĕmu ing kawĕkasanĕki | 
luwaring wirangrong | 

lir kang pitungkas nakira anggĕr | 
sang Sĕh Adi Mongraga kalaning | 
nĕng jroning pangĕksi | 
pan awantu-wantu || 

83. Nikĕn Malarsih umatur ris | 
sumanggĕng Hyang rĕko | 
kawula nut sakarsa andhĕrĕk | 
nulya samya (n)dan lumaksana ris | 
tumurun lĕngkaning | 

kali Jurang Jangkung || 

84. Palĕngkĕyan nĕtĕr ing palĕstrin | 
lampahira alon | 

sarĕmpangan labĕting kalungsĕn | 
tri ari tri latri tan abukti | 
tan lilih kalantik | 
angganya marlĕsu || 

85. Mĕnggah rasa-sara-a lumaris | 
tindak anĕmpoyong | 
wigih-wigih nut pagalĕngane | 
anglintangi patalunan sabin | 
gantya kang winarni | 

Sĕh Mangunarsĕku || 

86. Anĕng dhukuh kidul Wanasari | 
amanggihi dhayoh | 

sira Kae Sĕh Malangkarsane | 

Pariminta lan Sĕh Amongsari | 
sakalangkung dening | 
sinubya-subyĕng hyun || 

87. Anggungrimang Nikĕn Rancangkapti | 
kalangkung rumĕngkoh | 

bisa among rahab mring tamune | 
sasajĕnira pan siyang ratri | 
nyamikan di-adi | 
lalawuhanipun || 

88. Palungguhanira kanĕm ĕstri | 
gunĕm ngĕlmi raos | 

Sĕh Malangkarsa lon andikane | 
yayi jĕbĕng Mangunarsa singgih | 
ngong tatanya yayi | 
bab mungguhing ngilmu || 

89. Mĕnggah kusuk lan ngasik puniki | 
kusuk apan wĕdos | 

ngasik purun marang Pangerane | 
kadipunĕndi nisubi yayi | 
lawan kusuk wĕdi I 

mring Pangeranipun || 

90. Kadi punapa puruning yayi | 
punapining wĕdos | 

Ki Sĕh Mangunarsa lon dĕlinge | 
kusuk ajrih yĕn angloro Gusti | 
lan kita puniki | 
kumambĕng Hyang Agung || 

91. Tan rumangsa adarbe pribadi | 
kagungan Hyang Manon | 
sacacahing kita sadayane | 
kawula tan kĕna wor lan Gusti | 

Gusti pan tan kenging | 

wor kawula makhluk || 

92. Pan sayĕkti yĕktinya tan kenging | 
lamun kawor winor | 

wus katutup ing sanalirahe | 
kang basa ngasik puniku wani | 
wani ngandĕl yĕkti | 

Allahu akhadun || 

93. Allah tangala pan datan kalih | 
tuhu yĕn sawiyos | 

wani sanggĕm ing toh jiwanggane | 
pancataning ro maring sawiji | 
wiji tan kawijil | 
ginĕdhong sinamun || 

94. Tan lyan saking kang wus bangsa mukik 
mustakik Hyang Manon | 

pan tan kengang iktekad sasambĕn | 
laranganipun pra ahli ngarip | 
wus dhĕwĕkanĕki | 
ngilmi kang kadyĕku || 

95. Lagya madyan rarasaning ngĕlmi | 
kulawangsa gupoh | 

Ki Salodha agita ature | 
marang Kae Sĕh Mangunarsĕki | 
kawula pan saking | 
loring Jurang Jangkung || 

96. Tumingal ramanta (n)Jĕng Kiyai | 
lumampah tatĕlon | 

lan kang garwa katri Cĕnthinine | 
saking tĕbih gajĕgipun inggih | 
mĕntas ing panĕpin | 

Palanggatanipun || 

97. Anglintangi patalunan tĕpis | 
nĕre laju ngalor | 

Sĕh Malangkarsa laju wuwuse | 
ngancarani maring sadayĕki | 

amĕthuk Ki Bayi | 
kang karsa mring dhukuh || 

98. Sigra samya linggar sing (ng)gyannĕki | 
amapag kang rawoh | 

Mangunarsa lan Malangkarsane | 

Anggungrimang Pariminta tuwin | 

Ki Sĕh Amongsari | 
myang kulawangsĕku || 

99. Miwah wong magĕrsari umiring | 
samyĕlur mangalor | 

Monthĕl nĕng ngarsa gancang lakune | 
jroning ati amapag pribadi | 

Mangunarsa [Ma — ] 

[ — ngunarsa] angling | 

Thĕl mulih rumuhun || 

100. Tata-tata gĕlaranirĕki | 
dĕn-samĕktĕng kono | 
anudinga wong magĕrsarine | 
santri Monthĕl mandhĕg ajĕgagik | 
cuwa kawuwung jrih | 
nimpang ngalor ngunclung || 

101. Mangunarsa ngling mring Rancangkapti | 
lah yayi sirĕko | 

aywa mĕlu mĕthuk ing ramane | 
angruktiya mring wisma sasaji | 
kang rayi naguhi | 
tan lĕngganĕng tuduh || 

102. Nimpang ingiring wong jalu ĕstri | 
atanggĕn nĕng pawon | 

yata ingkang mangetan lampahe | 

Mangunarsa Malangkarsa tuwin | 

Anggungrimang katri | 
myang kulawargĕku || 

103. Sangsaya parĕk dĕnnya mĕthuki | 
saking wetan kulon | 

samya uluk-salam sadayane | 

Kae Bayi rahab anauri | 
pasalamirĕki | 
ngalekum salamu || 

104. Kulawarga mitra angabĕkti | 
sasalaman gĕntos | 

yata wus kering wau lampahe | 
praptĕng wisma palungguhanĕki | 
apan wus rinukti | 
paglaran klasa lus || 

105. Tata anĕng paningratirĕki | 
kapang tĕpung lunggoh | 
santri jalu ĕstri naosake | 
paududan pawohanirĕki | 
miwah wedang kopi | 
mamanisanipun || 

106. Rancangkapti mring ngarsa ngabĕkti 
mring rama myang ĕmbok | 

matur ring raka Mangunarsane | 
punika sampun kawula rukti | 

Sĕh Mangunarsa ngling | 
saosna ing ngayun || 

107. Kang liningan mundur sarya nuding 
pra parĕkan wadon | 

samya nampa dhulang rampadane | 
Ni Cĕnthini titipi ring ngarsi | 

Nikĕn Rancangkapti | 
wus kinĕn wor lungguh || 

108. Mangunarsa ngancarani aris | 
ngaturan tuturoh | 

nulya samya wanting sadayane | 
nulya parĕng lĕkas dĕnnya bukti | 

Ki Bayi tan pati | 
anadhah kur-ukur || 

109. Miwah sira Nikĕn Malarĕsmi | 
kur sarat kimawon | 

tan pikantuk rasĕng bukti rĕke | 
lir pra pĕri wus tan ahli bukti | 
wus lantih sisirih | 
manggung siyamipun || 

110. Tur ta sarwa mĕnuhi mawarni | 
ingkang lawoh-lawoh | 

bakar gorĕngan godhogan dene | 
suprandene tan ana dinimik | 
mung lalab kinardi | 
lawuh tur kur-ukuran II 


16 (Ing Sĕndhang Kalampeyan Ki Bayi sami tirakat) 

Ing Sĕndhang Kalampeyan Ki Bayi sakalihan lan pandhĕrĕk sami tirakat 
sadintĕn sadalu kanthi padupan kumĕlun. Sadaya sami dhikir lan ngĕningakĕn 
panuwun. Kabuling panuwun katingal wĕwĕntĕhan Sĕh Amongraga 
sakalihan, Sĕh Raras lan Sĕh Rĕsmi sasemahipun sami ngatingal. Sadaya 
lajĕng ngabĕkti rama-ibu tuwin salaman kalihan para kulawangsa. Ki Bayi 
ngasih-asih supados para putra lan mantu sadaya wangsul dhatĕng 
Wanamarta. Sĕh Amongraga botĕn sagĕd minangkani karsanipun Ki Bayi, jĕr 
sampun karsaning Allah pisah kawontĕnanipun. Namung putra kakung 
kĕkalih dalah semahipun badhe sagĕd wangsul ing Wanamarta. Sĕh 
Amongraga asung pitĕdah paugĕraning agĕsang kinarilana ing Hyang Widhi 
sarana sabar tawakal. Ni Cĕnthini ngirid rampadan dhadharan dhatĕng 
Kalampeyan. Sadaya sami nĕdha kajawi Sĕh Amongraga sakalihan. 

Jayĕngrĕsmi tuwin Jayĕngraga kadhawuhan nĕdha dening Sĕh Amongraga 
supados wangsul kasujanmanipun, tilar alam kaalusan. 

Bakda Ngasar sami dhatĕng Jurang Jangkung ningali paguwan panĕpĕnipun 
Sĕh Amongraga. 

Sabibaripun salat Mahrib lan Ngisa, sami dhikir, lajĕng dipun dongani dening 
Ki Bayi Panurta binarunging lĕlagon dening Ki Piturun ingkang ing nguni 
wasta Nurwitri pandhĕrĕkipun Sĕh Anggungrimang, ing nguni wasta Mas 
Cĕbolang. Sakalihipun swantĕnipun arum, undha-usuk kalihan swantĕnipun 
Jayĕngraga. 

Kaca 221 - 246 


672 Mijil 

111. Wus antara dĕnnira abukti | 
gya kinĕn anglorod | 

laju sinungkĕn ing pamburine | 
kulawangsa jalu lawan ĕstri | 
warata tan kari | 
samadayanipun || 

112. Nulya nyamikanira mangarsi | 
mawarni sumaos | 
cinarakkĕn ngalap sasĕnĕnge | 

Ki Sĕh Mangunarsa matur aris | 
marang Kae Bayi | 
kadospundinipun || 

113. Nalikanya paduka nĕnĕpi | 
nĕng Palanggat Pulo | 

paran wontĕn prapta kang pinurĕh | 
Kae Bayi anauri aris | 
rĕyang nalikaning | 
anĕng Jurang Jangkung || 

114. Ing wĕkasaning antuk tri ari | 
ĕnggĕh pan sayĕktos | 

wontĕn ingkang kaĕksan mawantĕh 
rakanta Sang Sĕh Adi Mongragi | 
Tambangraras tuwin | 
Jayĕngrĕsminipun || 

115. Jayĕngraga lan rabine sami | 
prapta anĕng Pulo | 

pan wus cĕtha pratela sojare | 
datan kumalamar ring kajatin | 
ning wontĕn sadhidhik | 
pasĕmadosipun || 

116. Benjang rambahnya ing wuri malih 
sagah atĕtĕmon | 

nĕng sĕndhang taman kalampahane 
ing ngriku dĕnnira matos angling | 
pan dĕrĕng linair | 
rakĕning pamuwus || 


Jilid 11 - Kaca : 221 


< Serat Centhini Jilid 11 - Halaman : 304 > 



117. Rĕyang kinĕn rĕrĕh mundur saking | 

Jurang Jangkung rĕko | 

sarta kinĕn kaĕlsanta(?) jĕbĕng | 
marmanira amundur mariki | 
rakanta kang tuding | 
rĕyang maring dhukuh || 

118. Sĕndhang Kalampeyan ingkang pundi | 
manirarsa wĕroh | 

Ki Sĕh Mangunarsa lon ature | 
winginipun ingkang dĕnlintangi | 
sawetaning margi | 
pinggir Jurang Jangkung || 

119. Manthuk-manthuk sira Kae Bayi | 
myarsa turira doh | 

Ki Sĕh Malangkarsa lon wuwuse | 
yĕn kadyĕka paduka Jĕng Kyai | 
wus antuk andĕling | 
idayat kang pangguh || 

120. Luwar saking raosing tyas kingkin | 
nir tan walangatos | 

Ki Sĕh Anggungrimang nambung ture | 
lamun sampun lĕjaring abrangti | 
jĕng paduka mangkin | 
amba turi rawuh || 

121. Mring brang kidul dhukuh Wanasari | 
inggih kang supados | 

uninga-a banjar pakarange | 
mapan sampun tan wontĕn dadyapti | 

Ki Bayi nauri | 
kadi datan wurung || 

122. Ki Sĕh Malangkarsa matur aris | 
yayi mungguh ingong | 

paran andika mari gĕlake | 
kajat kita drĕng ayun pĕpanggoh | 
mĕnggah kang prayogi | 
paran mangkenipun || 

123. Sĕh Mangunarsa nauri aris | 
kang punika kados ] 

benjing dalu malĕm Jumungahe | 
sami majĕmukan anĕnĕpi | 
nĕng taman sĕndhanging | 

Kalampeyanipun || 

124. Malangkarsa lĕga tyasirĕki | 
sinaguhan tudoh | 

cipta anganti dina ĕmbĕne | 
saking dĕnnira angandhĕg benjing | 
malĕm Jumngahnĕki | 

narĕhkĕn tri dalu 


125. Wus mangkana dĕnnya sami linggih | 
apan winiraos | 

sira Kae Bayi Panurtane | 
langkung kinurmataning sasaji | 
pangrĕngganing ngasih | 
lĕladosanipun || 

126. Siyang dalu pan rinukti-rukti | 
jiarahing langon | 

Jurang Jangkung misor mandhuwure | 
sasĕnĕtanya kĕh ting clakuthik | 
myang tĕpĕng wanadri | 

Pasimparanipun || 

127. Maring brang kidul ing Wanasari | 
kalangkung rinojong | 

ing sakarsanira tan kirange | 
mring paguwan pagumukan wingit | 
pakadharan sĕpi | 
ra-ara watwa lus || 

128. Tansah Kae Bayi Panurtĕki | 
lawan ingkang wadon | 
rĕna myat paniratane akĕh | 

Mangunarsa Malangkarsa tuwin | 
pamitranya kalih | 

Anggungrimangipun || 

129. Pariminta lan Sĕh Amongsari | 
kulawangsa kawong | 

samya tansah umiring paranne | 

Rancangkapti pan tan kĕna tĕbih | 
mring Nikĕn Malarsih | 
saparan tut-pungkur || 

130. Tinisnan lir kadya (ng)gyannya yogi | 
kĕdhap tan kĕna doh | 

rewang gunĕm lilirahan dhewe | 
tanggap condhong wirasaning galih | 

Rancangkapti pan wis | 
winasis ing ngĕlmu || 

131. Ing sarengat tarekat utawi | 
kakekating raos | 

makripat wus wruk ing lĕlĕjĕme | 
rĕrĕh arah patitising angling | 
sumingkir ing kibir | 

(m)bokmanawa luput || 

132. Yata wus andungkap kalih ratri | 
tri ratri ing mĕngko | 

sarĕng wanci bakda Sar akire | 

gunĕm samya tirakating mangkin | 
mring taman sĕndhanging | 
Kalampeyanipun || 

133. Samya tarak sadina sawĕngi | 
siyam angĕlowong | 

Malangkarsa alon andikane | 
yayi paran karsanta ing mangkin | 
punapi ing ratri | 

myang tumuntĕnipun || 

134. Ki Sĕh Mangunarsa angling aris | 
pan mangke kemawon | 

bakda Ngisa marang ing panĕpĕn | 
utawi kang bar Jumungah masjid | 
wus samya ngrĕmbugi | 
yata (n)dungkap wĕktu || 

135. Mahrib samya amahĕr astuti | 
myang pra santri gupoh | 
wusnya wulu adan sunat kabĕh | 
kinamatan ngangkat parlu Mahrib 
ngaturan Ki Bayi | 

angimami ngayun || 

136. Bakda Mahrib laju Ngisa-nĕki | 
praptĕng akir rĕko | 

lungguh tahyat gya salam bakdane 
pragat saliring sunatirĕki | 
asalawat sarwi | 
sasalaman gupuh || 

137. Abubaran santri jalu ĕstri | 
kang kari alunggoh | 

Kae sira Bayi Panurtane | 
Mangunarsa lan Malangkarsĕki | 
Gungrimang Mongsari | 
lan Parimintĕku || 

138. Malarsih lan Nikĕn Rancangkapti | 
Monthĕl lanang wadon | 

Cĕnthini lan sakulawangsane | 
Drĕmadana Martaduta tuwin | 
miwah Palakrĕti | 

lawan Ki Piturun || 

139. Saloka Salodha Prakosĕki | 
sadayanira wong | 

apan dadya pitulas kathahe | 

Ki Sĕh Mangunarsa ngandika ris | 
lah Monthĕl sirĕki | 
ruktinĕn upĕtmu || 

140. Pakutugan kang samĕkta sami | 
Cĕnthini sirĕko I 

anggawa-a kalasa lus putĕh | 
pasĕbaran sawur sarwa sari | 
padupan lĕnga mrik | 
kang liningan gupuh || 

141. Tan adangu samya wus rinukti | 
dan lumaksana lon | 

mring taman sĕndhang Kalampeyane | 

Monthĕl ngarsa upĕte cinangking | 
purnamaning sasi | 
tan rĕmĕng sumunu || 

142. Praptĕng sĕndhang Kalampeyanĕki | 
samya tata lunggoh | 

anĕng sela patumpukan lĕtĕr | 
samya nganyarakĕn tirtastuti | 
ing wĕ sĕndhang wĕning | 
wusnya sami wulu || 

143. Wangsul (ng)gyanning palĕtĕran nguni | 
ing sela kinojor | 

tinaman-taman ing sĕkarane | 

Monthĕl laju andadĕkkĕn api | 
padupanira wis | 
kinutug kumĕlun || 

144. Nulya samya mapan ing alinggih | 
atimpuh mabukoh | 

Mangunarsa ngimami ratibe | 
lagunira rĕmpĕg tan sarĕnti | 

laju traping dikir | 
salasilahipun || 

145. Catur wiwara pambukĕng wirit | 
mukyaning pawiyos | 
pancakdriya katyungan mansohe | 
ambuka dikir satariyahi | 

nut lagu ubĕding | 
isimulah nĕngguh || 

146. Guyĕring kepala pan anulis | 
lan akir kang tinom | 

wit sing pundhak kiwa panarike | 
pinarĕngkĕn lapal al-anafi | 
isbate Hyang Widdhi | 
ananing tan wujud || 

147. Kusuk nanjĕhakĕn ing pandĕling | 
lon narik maring sor | 

mubĕd maring pusĕr pangguyĕre | 
marĕngkĕn rapal ilaha nĕnggih | 
makam napi jinis | 
tan kĕna angaku || 

148. Kusuk mansohkĕn lan nyĕkuthoni | 
narik munggah alon | 

nĕngĕn maring pundhak marĕngake | 
lapal ilana pina kirai | 
mungguhing Hyang Widdhi | 
tan kĕna dĕn-tuduh || 

149. Kusuk nashudakĕn ing pangĕksi | 
narik wangsul mingsor | 

soring susu kang kiwa tibane | 
lapal Allah nafi salat singgih | 

Hyang Kang Maha Suci | 
tan luyut tan wujud || 

150. Kusuk suhulira majĕnuni | 
mungguhing Hyang Manon | 
datan antara ing pangiksane | 

(n)dungkap ikrarira kang adikir | 
winantu pan khosi | 

satus tĕsbĕhipun || 

151. Tunggal palawanganing adikir | 
ngunggahkĕn tyas mansoh | 
dikir nakisbandiyah unggahe | 

tan wawanĕh tashudirĕng Widdhi | 
ilalah tinuli | 

-tuli ing ngajunun || 

152. Sapuluh ĕwu kĕcap tinasbih | 
ingunggahkĕn rĕko | 

saking dikir barjah panganggahe | 

Allah-Allah suhulirĕng Widdhi | 
panggantĕring dhikir | 
salĕksa (n)jotipun || 

153. Pan (n)dungkap pan wawĕnganing dikir | 
jalalah purnĕng (n)don | 

isim gaib uhu uhu rĕke | 
mulajamah tan pai-pinai | 
wus mukis mustakik | 
ngasik ing Hyang Agung || 

154. Wus mangkana panungkuning kapti | 
kang samya amansoh | 

saking bakda Ngisa ing wancine | 
tĕkĕng lingsir dalu palilati | 
ijabah lirnĕki | 
wanci bĕdhug tĕlu || 

155. Panggantĕre puji dikirnĕki | 
tinarimĕng Manon | 
nalikanya bakda pangguyĕre | 
yata wau Ki Sĕh Amongragi | 
lan garwa para ri | 

akarsa papangguh || 

156. Mĕdhar sarira kang among wingit | 
myang garwa ari ro | 

samya ngalela kawĕntĕhane | 
uluk salam sang Sĕh Amongragi | 
sadaya nauri | 
ngalekum salamu || 

157. Sang Sĕh Adi Mongraga ngabĕkti | 
mring rama myang ĕmbok | 
wusnya tur salam maring ramane | 
Mangunarsa tur salam ngabĕkti | 
maring Amongragi | 

myang ring (m)bakyunipun || 

158. Anggungrimang lan garwa ngabĕkti 
marang raka karo | 

Ki Sĕh Mangunarsa tur bĕktine | 
mring Mongraga saha apupuji | 
Pariminta tuwin | 

Mongsari angujung || 

159. Kulawangsa sami atur bĕkti | 
mring sang Adi kaot | 

Jayĕngrĕsmi lan Jayĕngragane | 
lan garwanya sami angabĕkti | 
marang rama bibi | 

kang putra rinangkul || 

160. Wusnya nĕmbah angabĕkti maring | 
Mangunarsa gupoh | 

salaman rahab rĕhning katĕmbĕn | 
apapanggih lan kang rayi kalih | 
Gungrimang ngrahabi | 
pasalamanipun || 

161. Malangkarsa salam tyasirĕki | 
wulangun ari ro | 

nulya sadaya gantya salame | 
Monthĕl Cĕnthini samya ngabĕkti | 
wusnya nulya rakit | 
pakutuganipun || 

162. Rabuk ratus dinupa mrik minging | 
angambar ma-ambon | 

sang Sĕh Amongraga kaĕksane | 
kadya katingal kalane ari | 
pamuluning dhiri | 
sarira sakujur || 

163. Panglelanya ing sariranĕki | 
pratela dinulon | 

pan sadayanira datan pae | 
Jayĕngrĕsmi lawan Jayĕngragi | 


< Serat Centhini Jilid 11 - Halaman : 310 > 


Trida Rarasati | 

Tambangrarasipun || 

164. Dene pawĕntĕhanira kĕksi | 
datan mantra tinom | 
lamun ing kawistara dalune | 
miwah cahyanira anyĕnĕnni | 
sumunu dumĕling | 

dinulu abagus || 

165. Samya kagawokan kang ningali | 
wingiting pasĕmon | 

sang Sĕh Adi Mongraga ature | 
marang Kae Bayi Panurtĕki | 

Kiyai ing mangkin | 
paran karsanipun || 

166. Mangkya sampun panggya lawan siwi | 
ingkang ingupados | 

sisihing Hyang Sukma amanggihake | 
rama ibu dĕnnya gung prihatin | 
saking gĕnging kang sih | 

-ipun asusunu || 

167. Sira Kae Bayi Panurtĕki | 
awacana alon | 

ngasih-asih mring putra mantune | 
inggih anggĕr sang sĕh Amongragi | 
ibunta myang kami | 
langkung de wulangun || 

168. Ring andika rinta garwa sami | 
yĕn parĕng rumojong | 

ring paminta kami amumurĕh | 
mugi Allah marĕngakĕn ugi | 
jĕngandika mangkin | 
kula turi kundur || 

169. Marang dhukuh ing Wanamartĕki | 
lan arinta karo | 

saking tyas tan kĕna sah yĕktine | 
wĕlasa ring bibinta lan kami | 
myang wong sadesĕki | 
kulawangsa wuyung || 

170. Samya ngarsa-arsa sadayĕki | 
jalwĕstri tuwa nom | 

tan lyan sihe mung marang dhĕwĕke | 
mugi anggĕr karsa-a umulih | 
punika supadi | 
nir kathahing wuyung || 

171. Aprasasat sung rahmating kapti | 
mring sadayaning wong | 

sadhukuhing Wanamarta kabĕh | 
ingkang sami gung sutrĕsnĕng kapti | 
yĕkti luwar ing gring | 
yan andika rawuh || 

172. Marma kalintang kula angudi | 
pinanggih supados | 

mulya-a tyas kang pra susah kabĕh | 
yayah rĕnanta kulawangsĕki | 
kang samya prihatin | 
supayĕnggar kalbu 1 1 

173. Wau sira sang Sĕh Amongragi | 
angandika alon | 

kalintang de kasinggihanane | 
anging atur kawula (n)Jĕng Kyai | 
mĕnggah angga-mami | 
karsaning Hyang Agung || 

174. Lan putranta Tambangraras inggih | 
kang punika rĕko | 

kadi-kadi tan sagĕd kukulĕn | 
ring paduka lan kulawangsĕki | 
bagi wus pinasthi | 
takdiring tumuwuh || 

175. Palalling Hyang Kang Amaha Suci | 
ulun lan rabingong | 
pinardikakakĕn pan-lindhunge | 
saking pacawuhaning pangaksi | 
sinung lan pribadi | 

nĕng kantĕngan dunung || 

176. Jamaning ngasĕpi sapĕniki | 
pangalihaning (ng)gon | 

ing anggana sonya ya priyangge | 
sampun minungkin kinarsan dening | 

Ingkang Maha Suci | 
tan cawuhĕng tuwuh || 

177. Marma mugi ing mangke (n)Jĕng Kyai | 
kang narima ing (n)don | 

amung mupus ing tyas supayane | 
manpangate narimĕng Hyang Widdhi | 
pan khusuk utami | 
ngĕnirkĕn kang wuyung || 

178. Kang tumĕkĕng rilaning tyas kadi | 
ambuncang tinja doh | 
lĕgawĕng tyas caking sak-sĕrike | 
dĕn-barĕsih driyanta Kiyai | 
myang ibu dĕn-sami | 

sukur ing Hyang Agung || 

179. Angarilakakĕn angga kami | 
lawan putra wadon | 

tan mulat ing siwi sasikine | 
malah ingkang suka rĕnĕng kapti | 
pamakkĕn ta kadi | 
datan asusunu || 

180. Rĕhning wus kinarsan ing Hyang Widdhi | 
pribadinya winong | 

wus tan khufu lan paduka rĕke | 
pan saĕstu saos makamnĕki | 
nalirah tan kalih | 
paduka lan ulun || 

181. Amung rĕke kewala ing benjing | 

(n)Jĕng Kyai lan ĕmbok | 

yĕn wus jĕnĕk nĕng Wanamartane | 
lamun wulangun arsa papanggih | 
maring ulun tuwin | 

Tambangrarasipun || 

182. Paduka pĕlĕng anĕng panĕpin | 
ĕstu ulun panggoh | 

lan paduka samangsa-mangsane | 
dene tarak sa-ari sa-ratri | 
kang ayun hyun sami | 
kadi ingkang sampun || 

183. Duk kala nĕng Jurang Jangkung nguni | 
yĕkti sih Hyang Manon | 

ulun sinung ing sapatĕmone | 
lan paduka tuwin maring bibi | 
tan pae lan benjing | 
saĕstu kadyĕku || 

184. De karsanta mumurih ing siwi | 
pupuling pandulon | 

aming putranta yayi kalihe | 

Jayĕngrĕsmi lawan Jayĕngragi | 
sarubiyahnĕki | 
kĕngang pinulih hyun || 

185. Sagĕd mantuk ing Wanamartĕki | 
golong lan bĕndhoyot | 
sagotrah lawan kulawangsane | 
mung punika kewala (n)Jĕng Kyai | 
myang bibi kang mugi | 
anarimĕng pandum || 

186. Yata Kae Bayi Panurtĕki | 
lawan ingkang wadon | 

duk miyarsa ing putra wuwuse | 
sinung palal tyasira Ki Bayi | 
anarimĕng takdir | 

pinupus ing kalbu 


187. Cipta sukur karsaning Hyang Widdhi | 
kang murbĕng tumuwoh | 

karya titah drajat gĕng alite | 
miwah pasiksaning dunya akir | 
wus pasti binagi | 
bagi sadayĕku || 

188. Dadya lulus panarimanĕki | 
kumambĕng Hyang Manon | 
kang lwir sarah munggĕng lautane | 
asrah karsaning Hyang Maha Suci | 
akĕcap Kiyai | 

marang mantunipun || 

189. Inggih tuwan sang Adi Piningit | 
ngandika maring ngong | 

yĕkti sun tan lĕngganĕng karsane | 
asru sukur kawula pupuji | 

Alkamdulillahi | 
wabarakalahu || 

190. Tuwin kinarsan dera Hyang Widdhi | 
kalanggĕnganing (n)don | 

amĕng J titip ing rayinta anggĕr | 
langgĕngipun dĕnnya anyĕnyĕthi | 
pun bapa pinanggih | 
wus rila jumurung || 

191. Pintĕn-pintĕn kinarsan ing Widdhi | 
wus bangsa kinaot | 

saking tuwan kang anucĕkake | 
langkung dening sun narimĕng Widdhi | 
mangkana dĕnnya ngling | 
maring Sĕh Mongluhung || 

192. Tan prabeda lan rabinirĕki | 

Malarsih rumojong | 

tyas wus nir tan anggrantĕs sukure | 
sadaya tan na kĕcap pan angling | 
pakurmatira jrih | 
asĕlan pandulu || 

193. Mring sang Sĕh Mongraga kang piningit | 
kang wus winalios | 

Sĕh Mongraga ris pangandikane | 
marang Kae Sĕh Malangkarsĕki | 
yayi mungguhing ling | 
ing gĕsang puniku || 

194. Amung sukur lan tawĕkal yayi | 
ugĕr kang kinaot | 
upaminya sumbul lan tutupe | 
kang tawĕkal pan wĕwadhahnĕki | 

sukur kang supami | 
apan tutupipun || 

195. Tan pae lan pĕthi pralambining | 
wadhah tama amot | 

isi sotya nama rĕtna adĕn | 
kinunci lan panarimanĕki | 
akukuh tan watir | 
sasimpĕnanipun || 

196. Sukur tawĕkal panrima yayi | 
tri prakara rĕko | 

wiwit nih iktikad ing kadadĕn | 
ngilmu upami sĕtya rĕtna di | 
ginĕmĕn nĕng pĕthi | 
awĕt tur linuhung || 

197. Karana ngĕlmi puniku yayi | 
wahyu sih Hyang Manon | 
ginĕlar lwir bantala sĕsine | 
tuwin kadya angin siyang ratri | 
tan na tĕlasnĕki | 

sihira Hyang Agung || 

198. Kang durung antuk sihing Hyang Widdhi | 
pamane kĕkayon | 

mobah dening angin sru lirihe | 
yĕn tan angin tan obah pribadi | 
kang kadyĕku janmi | 
pan durung winahyu || 

199. Rumangsa sru yĕn dipituturi | 
kadya ge kalakon | 

langkung brangtanira kapengine | 
lamun wus mungkur kang (m)bobolĕhi | 
tan ana samĕndhing | 
labĕting pitutur || 

200. Sarĕng andhingkluk ingkang miyarsi | 
sarya nor karaos | 

kapalindĕr aralira rĕke | 
rumangsa yĕn ora angĕdohi | 
kang lir wijiling ngling | 

Sĕh Adi Mongluhung || 

201. Angling malih janma tama yayi | 
tan kadi mĕngkono | 

sayĕkti elok salĕlĕjĕme | 
lir ron obah tan kalawan angin | 
mĕnĕng yan kaidid | 
dening bajra lesus || 

202. Lirnya obah tan kalawan angin | 
janma wus winahyon | 

mintiring tyas kalawan boboleh | 
anglĕpaskĕn budi lan pribadi | 
kang puniku yayi | 
kandhanging ngaluhung || 

203. Sawah wus wiwinih tri prakawis | 
sukur tawĕkal mot | 

ping tri panarimanira tanjĕh | 
kang puniku wawadhahing ngilmi | 
nĕng pĕthi upami | 
santosa barukut || 

204. Kang tan winih dhasar tri prakawis | 
tangĕh yĕn kawahyon | 

lir amanggih rukmi kathah bote | 
winadhahan godhong jati aking | 
duk ngangkat cinangking | 
godhonge jur-mumur || 

205. Tanggap ing tyas Sĕh Malangkarsĕki | 
dĕnta kapanujon | 

siwah ingkang myarsa sadayane | 
cipta samya karahmatan ngĕlmi | 
tyasnya lir tinangi | 
wus tan sĕlang surup || 

206. Sĕh Mongraga angling abibisik | 
mring kang rayi karo | 

Jayĕngrĕsmi lan Jayĕngragane | 
sira yayi tumutura mulih | 
rama (n)Jĕng Kiyai | 
wulangun kawlas hyun || 

207. Pamudyanta mring Kang Maha Suci | 
tinarimĕng Manon | 

saking dahatira subrangtane | 
ngudi-udi panĕdhanira ring | 

Hyang kang ngudanĕni | 
sinungku rasĕng hyun || 

208. Marma yayi utama umiring | 
marang rama ĕmbok | 

mulih mring dhukuh Wanamartane | 
ingkang rayi kalih matur ririh | 
kang punika inggih | 
amba lĕngganĕng hyun || 

209. Tan kabuka tyas ayun amulih | 
mring karajan dhukoh | 
rĕmĕn jĕnĕk nĕng asrama bae | 
datan kaĕngĕtan yayah bibi | 
wus rahmat manggyan ing | 
jamaning asamun || 

210. Yĕn ta amba mantuk ing desĕki | 
tĕbih sĕsanĕng (n)don | 

lawan tuwan tan pupul sanane | 
aprasasat pĕsat muhakami | 
saking ahli sufi | 
yĕn kenginga nuwun || 

211. Amba ngĕstu padanta amukin | 
aywa sah kukupon | 

barkah tuwan kang andadĕkake | 
ahli kawula kawasa mufid | 
ngasramĕng mamidih | 
sumungkyĕng Hyang Agung || 

212. Sĕh Mongraga anauri aris | 
aywa sĕlang sĕnggoh | 

kurmat yayi marang wong tuwane 
sami ugi atangat Hyang Widdhi | 
ywa sumĕlang kapti | 
wus datan kaliru || 

213. Ywa nikĕlkĕn yayi ing ngatuding | 
ambodhokkĕn lakon | 

anut ing sojar kewala rĕke | 
benjang yĕn wus sĕmada marĕki | 
ring ari kang wuri | 
akupu wor ingsun || 

214. Duk liningan ingkang rayi kalih | 
tan lĕngganĕng pakon | 
kumambang ing wisesa sarĕhe | 
samya umatur anyandikani | 
sang Sĕh Amongragi | 

malih ngandika rum || 

215. Lah ta sira yayi Rancangkapti | 
paran darbe sugoh | 

sayah wong lulungguhan sasore | 
datan ana nyamikan inapti | 
wus (n)dungkap wanci (n)jing | 
bĕcike angukus || 

216. Yĕku ramanira (n)Jĕng Kiyai | 
angganya kalĕson | 

tarak puwasa kongsi kalungsĕn | 
sĕdhĕng padha ariyaya bukti | 
Nikĕn Rancangkapti | 
liningan umatur || 

217. Kadi sampun amba angrĕrukti | 
angukup pasugoh | 

amba wus nuduh wau sontĕne | 
kinĕn saji nulya Rancangkapti | 
nĕmbah lĕngsĕr ngarsi | 

nĕng wisma lĕr gupuh || 

218. Monthĕl Cĕnthini samya umiring | 
maring Nikĕn wong ro | 
praptĕng wisma mriksa pangukuse | 
bubucu sarampadanirĕki | 

Darĕman turnya ris | 

sampun sadayĕku || 

219. Nulya kinĕn anampa tumuli | 
anaoskĕn gupoh | 

mring jurang sĕndhang Kalampeyane | 

Rancangkapti angirit nĕng ngarsi | 
santri jalu ĕstri | 
prapta anĕng ngayun || 

220. Laju tinata rampadanĕki | 
aglar wus sumaos | 

Sĕh Mongraga aris andikane | 
lah sumangga ing ngriku abukti | 
kang liningan gipih | 
samya atuturuh || 

221. Jayĕngrĕsmi miwah Jayĕngragi | 
lan garwa tan wisoh | 

cipta tan arsa nadhah karone | 
sang Sĕh Adi Mongraga ngling aris | 
abuktiya yayi | 
kurmat rama ibu || 

222. Ingkang rayi jrih lĕngganĕng kapti | 
dyan samya tuturoh | 

nulya lĕkas bukti sadayane | 

Sĕh Mongraga lan garwanirĕki | 
datan karsa bukti | 
kewala aminggu || 

223. Kang nadhah tan pati mikantuki | 
kur-ukur kemawon | 

wus tan ahli nadhah sadayane | 
agung puwasa ing sabĕn ari | 
tĕrkadhang yan ratri | 
tan buka tan saur || 

224. Jayĕngrĕsmi lawan Jayĕngragi | 
kinĕn bukti royom | 

mring kang raka pinrih supayane | 
ywa kongsi bisa mĕksa ka-aksi | 
mulwĕng wantahnĕki | 
kasujanmanipun || 

225. Mijil saking kalĕmbatanĕki | 
ganale minanon | 

yĕn ta aywa kinĕn bukti age | 

kadi tan bisa wantah ingaksi | 
tan wun lir Mongragi | 
kamuksananipun || 

226. Yata ingantya-antya kang bukti | 
tan ana kang dhokoh | 

kadya kucing gĕring pambuktine | 
karowaking sĕkul mung nyakĕdhik | 
sa-antigan pitik | 
wĕnĕh kang sajĕbug || 

227. Wus antara dĕnnya samya bukti | 
luwaran linorot | 

cinarikan ambĕng sinungake | 
marang pamburi kulawangsĕki | 
jalwĕstri waradin | 
kang ana ing ngriku || 

228. Wusnya rumat sadayanirĕki | 
kang samya alunggoh | 

Sĕh Mongraga alon andikane | 
maring rama ibu myang para ri | 
ulun amit anis | 
niscayĕng asamun || 

229. Samya nabda aturira sami | 
sadaya rumojong | 

nulya asasalaman gĕgĕntĕn | 
wus warata pasalamirĕki | 

Kae Sĕh Mongragi | 
uluksalamipun || 

230. Sinauran ngalekum salami | 
nulya muksa ing (ng)gon | 
maring jaman kaantĕnganane | 
wau Jayĕngrĕsmi Jayĕngragi | 
sagarwanirĕki | 

ingkang samya kantun || 

231. Sira Kae Bayi Panurtĕki | 
lan Ni Malar rĕko | 

langkung dĕnnya ing suka-sukure | 
dening kantun ingkang putra kalih | 
sagarwanirĕki | 
langkung lĕmbanĕng hyun || 

232. Wanci bakda ijabahing ratri | 
basonkarsa ngayom | 
sĕnĕning sitangsu lir sabĕne | 
datan kadya duk maksih Mongragi | 
ratri pindha ari | 
jwaladipanipun || 


< Serat Centhini Jilid 11 - Halaman : 319 > 


233. Mangunarsa angandika aris | 
mring arinya karo | 

lah sumangga mring masjid gĕng jĕbĕng | 
utama majĕmukan ngabĕkti | 
wus andungkap wanci | 
pajar gidibipun || 

234. Tuwin lah sumangga (n)Jĕng Kiyai | 
anglinggar saking (ng)gon | 
miwah kakang Sĕh Malangkarsane | 
lah suwawi jwarah maring masjid | 
kang liningan sami | 

ngilĕn mring masjid gung || 

235. Lĕngsĕr sing taman sĕndhang Kalampin | 
sadayarsa Suboh | 

mring pahĕran ngambil toyastune | 
wusnya wulu adan ngalik-alik | 
pupujiyan asri | 
ngantya imamipun || 

236. Anulya kinamadan Ki Bayi | 

Panurta agupoh | 

ngaturan majĕng ngimami rĕke | 
gya mara yun Ki Bayi ngimami | 
angangkat suali | 
pangikaling kalbu || 

237. Pinarĕngakĕn tibaning takbir | 

-ratul ikram mansoh | 
kadyantuk mina gogo jro warĕh | 
singsĕt panĕkĕmira jro takbir | 
tumĕmpĕl ngĕnani | 
pacampuhing kalbu || 

238. Datan mĕngĕng saking tingal jati | 
nalikane kono | 

wus wajaip titah tuminahe | 
ilhar kewala wawacanĕki | 
tantara prapta kir | 
asalam bakda wus || 

239. Pupujian lagon sri kapyarsi | 
swara lanang wadon | 
sasmitaning lagu suka tyase | 

Kae Bayi lan Nikĕn Malarsih | 
luwaring akingkin | 

wus pangguh lan sunu || 

240. Purna salirirĕng pangabĕkti | 
pra santri manganjor | 
bubar rĕbut magawe sawahe | 
wanci pajar sidik surya mijil | 
ngujwalani salir | 

sinrang Arunesuk || 

241. Mangunarsa sakalangkung dening | 
sukĕng tyasira non | 

mring kang rayi kalih rĕh katĕmbĕn | 
myat kang warna pamulunirĕki | 

Kae Jayĕngrĕsmi | 
kalihe linuhung || 

242. Mantiyantya surasaning galih | 
trĕsna lir tunggal (m)bok | 
miwah Sĕh Anggungrimang tan pae 
karĕnannya mulat ing sang kalih | 
mangalĕmbanĕki | 

trĕsnanya gumantung || 

243. Nikĕn Rancangkapti tan atĕbih | 
dĕnnira alunggoh | 

tunggal Nikĕn nyaring sakalihe | 

Ni Turida lawan Rarasati | 
kapati dĕnnya sih | 
lir sayayah ibu || 

244. Ki Sĕh Mangunarsa ngandika ris | 
mring Jayasmara lon | 

lah punika yayi suwarnane | 
kadangipun kakanta Mongragi | 
kang sĕpuh anuli | 
ngong sundhulanipun || 

245. Nulya wuragilipun pawĕstri | 
puniku kang wadon | 

karabi mring Sĕh Agungrimange | 
pupul nĕng dhukuh ing Wanantĕki | 
purwanya nĕng ngriki | 
wirangrong sadulur || 

673 Wirangrong 

1. Miwah duk kalaning nguni | 
bĕdhahing Giri kadhaton | 
samya nimpar paran tĕkĕng purug | 
samya rĕbut laris | 

duk cilik sih jajakan | 
pisah ngulon myang angetan || 

2. Kakanta Sĕh Amongragi | 
dĕnnya alaris mangulon | 
priyangga mring Karang tanpa batur 
manira wong katri | 

mangetan anrah paran | 

lan (m)bakyunta Rancangkaptya || 

3. Santri Monthĕl katrinĕki | 
duk maksihe sami beyo | 
dumugi ing mangkya panggihipun | 

kakang Amongragi | 
wus kalihwĕlas warsa | 
lagya papanggya punika 

4. Tumungkul Ki Jayĕngrĕsmi | 
miwah Ki Jayĕngraga nor | 
anging wus ngartika ing pitutur | 

-rira Sĕh Mongragi | 

kang pinajar ing kuna | 
kadang ingkang ingulatan || 

5. Sĕh Malangkarsa ngling aris | 
marang Sĕh Mangunarsa lon | 
manira punika yĕn parĕng hyun | 
andika lilani | 

arsa madal pasilan | 
mantuk marang Ngardipala || 

6. Sĕh Mangunarsa nauri | 
prayogi mangkya kemawon | 
bakdaning Jumungah sukur lamun | 
kongsi benjing-enjing | 

dumugi rĕh papanggya | 
dadya tan cuwa kuciwa || 

7. Rĕrĕh tyas Malangkarsĕki | 
dĕnnya pamit dadya kadho | 

Ki Sĕh Mangunarsa lon amuwus | 
yayi Rancangkapti | 
sira asasaosa | 

nyanyamikan kang prayoga || 

8. Nikĕn Rancangkapti aglis | 

Monthĕl Cĕnthini agupoh | 
samya maring wisma anunuduh | 
maring wong sawiji | 

asigra kang liningan | 
anampa dhulang rampadan || 

9. Ni Rancangkapti nĕng ngarsi | 
praptĕng ngarsa tinata lon | 

wus samĕktĕng ngarsa rubiyah wus | 
sinaos pribadi | 
tan amor ing pra lanang | 
dhadharan samya angalap || 

10. Ingkang liningan nulya glis | 
angalap ingkang pasugoh | 

Kae Malangkarsa ris amuwus | 
lah ki jĕbĕng singgih | 
masalah babing keblat | 
mungguh ing sajatinira ]| 

11. Keblat mualat puniku | 

kang pundi yĕktinya mangko | 

Ki Sĕh Mangunarsa naur wuwus | 
kawula miyarsi | 
ingkang keblat mualat | 
adhĕping karsa kang nyata || 

12. Nungge ing dalĕm sawiji | 
kidul lor wetan kulon | 

tan ing ngandhap miwah tan ing luhur | 
nĕng tatĕlĕnging sih | 
nalika sapatĕmwan | 
kalawan sira Pangeran || 

13. Tan tartamtu (ng)gyan kapanggih | 
murbĕng sih kang tan kapindho | 
wimbuh kawimbuhaning ajumbuh | 
pribadinirĕki | 

inggih keblat mualat | 
punika pan pasungapan || 

14. Gĕntusing hawa toya sin | 
apan tan kĕna tinanggoh | 

ing galih kang ganal sihing Hyang Agung | 
muhung ing pribadi | 
kang tan lawan tuduhan | 
wahyu priyangga ing mangsa || 

15. Purwaning ngilmu inangling | 
sayĕkti kĕdah linakon | 

marma ingkang wus man tan akudu | 
angunĕn-unĕni | 
lamun dadya lalakyan | 
watir rĕh parĕk babaya || 

16. Saking ganal kasusu ngling | 
nirkĕn kusuk ring Hyang Manon | 

Ki Sĕh Malangkarsa sru gumuyu | 
winor dĕnnira ngling | 

ki jĕbĕng yĕn karya jar | 
asangkĕp tan na kuciwa || 

17. Lĕjĕme wong ahli sufi | 
akunci liring wicara | 

lah ĕnggĕh manira pan tumutur | 
kĕwala ing yayi | 
rĕh wus samya kasaman | 
tanggap rimbaging surasa || 

18. Sadaya mĕsĕm ing liring | 
samya suka rĕna anon | 

Ki Sĕh Mangunarsa lon umatur | 
marang Kae Bayi | 

(n)Jĕng Kyai karajannya | 

ing Wanamarta punika 


19. Wartanipun saking ngriki | 
sakalangkung gĕmah ing wong | 
akathah dhukuhnya kang puniku | 
pintĕn cacahnĕki | 

miwah ingkang lampahan | 
inggih dhatĕng Wanantaka || 

20. Kae Bayi anauri | 

yĕn ing Wanamarta rĕko | 

pan yasaning ĕmbah duk ing dangu | 

garumbul sasiki | 

ing akal binakalan | 

cicikal nĕng Wanamarta || 

21. Mantuke bau sasiki | 
tumĕrah mangke maring ngong | 
angluluri ĕmbah wau-wau | 
pinutihkĕn dening | 

Dipati Wirasaba | 
kinĕn tĕngga patilasan || 

22. Ing Tĕgal Pucangan singgih | 
kabuyutan kang winongwong | 
barkat pagĕnĕngan bumi minggu | 
tan kenging ing kardi | 

tinut nak-putu kathah | 
dhĕdhĕkah siti babangkan || 

23. Sarta barkahing agami | 
akathah minangkaning wong | 
samya ngupajiwa anĕng ngriku | 
ing Wanamartĕki | 
sĕdhĕng-sĕdhĕng kewala | 
gĕmahe ing Wanamarta || 

24. Tĕbihipun saking ngriki | 
wolung dintĕn yĕn linakon | 

tan randhat tan rikat dawĕgipun | 
lĕlampahan janmi | 

Sĕh Mangunarsa nabda | 
lamun raharja ing benjang || 

25. Kawula ayun udani | 
marang Wanamarta dhukoh | 

yyan sinung kawasa ing Hyang Agung | 
kawula tutuwi | 
nawuh lan kulawangsa | 
miwah pra kadang paduka || 

26. Ki Bayi suka ngling aris | 
sukur kalamun sayĕktos | 
mugi kalampaha kajadipun | 

mring Wanamartĕki | 
lintang aplalunira | 
jĕbĕng karsa maulana || 

27. Wau sira Ni Malarsih | 

lan putrĕstri tan kĕna adoh | 

Rancangkapti miwah putra mantu | 
apantha pribadi | 
nĕng salore mimbar | 
dĕnnya lungguh dhadhĕkĕtan || 

28. Ni Malarsih lingira ris | 
adhuh sutaningong karo | 

tanpa nyana sira lamun pangguh | 
lan lakinta sami | 
nĕng ngĕndi sananira | 
sun-ulati ngandra paran || 

29. Kongsi anjalak pangaksi | 
samarga tan wun tatakon | 

tan pantuk tuduhan ing mangkya wus | 
kapangguh nĕng ngriki | 
pitulunging Hyang Suksma | 
kupu anĕng Wanantaka || 

30. Kang putra kalih turnya ris | 
singgih barkah panduka (m)bok | 
salampah kawula anĕng ĕnu | 
amanggih basuki | 

tan wontĕn kang nukarta | 
tĕbih saking pancabaya || 

31. Pangrĕncananing sasami | 
amba rinĕksa Hyang Manon | 
sarta pandonganta sawabipun | 
rahayu ing margi | 

tĕmah sagĕd papanggya | 
lan putranta anĕng arga || 

32. Jĕnĕk ngasramĕng asĕpi | 
tan wontĕn karaos-raos | 

Malarsih kang putra dĕn-lus-ĕlus | 
sarwi ngandika ris | 

ya ta lah tĕmĕn sira | 
kalintang sĕtya mring priya || 

33. Ngong tan duwe suta kalih | 
mung sira nakingsun wadon | 
ya kang muga sira tyasira yu | 
angumala manik | 

Rarasati Turida | 

umatur barkah paduka || 

34. Wus siyang wancining ari | 
para santri lanang wadon | 

samya bar Jumungah wong ing dhukuh | 

-dhukuh kĕh kang prapti | 
pan samya myarsa warta | 
yĕn Kae Sĕh Mangunarsa || 

35. Tamuwan kadangirĕki | 

Tambangraras lanang wadon | 
kakalih ngulama bagus-bagus | 
miwah kang pawĕstri | 
langkung endah warnanya | 
marma dĕnnya yun wĕruha || 

36. Wong desa ing kanan kering | 
marlokkĕn bar Jumungah kang wong | 
yata kang lungguhan pan andulu | 
wong solat kĕh prapti | 

nulya samya agampar | 
mring pahĕrastuti khadas || 

Jilid 11 - Kaca : 237 

37. Nulya amapan mring masjid | 
jajar ing ngarsa amanggon | 
asunat tahyatal sunat wulu | 
rong salam wus tartib | 
jalwĕstri samya prapta | 
kang asalat bar Jumungah || 

38. Rame swaraning wong ngaji | 
gĕdhe cilik tuwa anom | 
umyung sri kapyarsa yata wau | 
ingkang lagya prapti | 

Kae Sĕh Amongraga | 

lan kang garwa Tambangraras || 

39. Laju nunggil ing pawĕstrin | 
sira sang Sĕh Adi-kaot | 

nunggil Ki Panurta kang alungguh | 
sami angingsĕri | 
mangkana wus antara | 
surya nĕngahi bĕdhugan || 

40. Dangu nulya dĕn-salahi | 
rĕsĕp tan na sabawĕng wong | 
nulya yat-ayatan gya adan sru | 
bakda sunatnĕki | 

sigra Ki Malangkarsa | 
kang angambuh mangasiral || 

674 Gambuh 

1. Ngalangkĕn ĕcisipun | 

santak maca mangasiralipun | 
swara lĕmpĕng cĕtha kalimahanĕki | 
sĕmbada sajakira sru | 
lir undhang-undhang sakĕh wong || 

2. Tĕkĕng lafal wasmangu | 
wa-atingu rakimkumullahu | 
wusnya mangasiral nulya Jayĕngrĕsmi | 
anampani ĕcisipun | 

minggah mimbaring karobong || 

3. Uluk-salam ping tĕlu | 

gya andonga Lingindil Islam sru | 
ingaminan ing santri kathah ramya sri | 
swaranya ambata rubuh | 
wusnya gya kang anĕng kobong || 

4. Auluk-salamipun | 

nulya Kae Jayĕngrĕsmi gupuh | 
ngarsĕng mimbar dĕnnira adan aririh | 
sawusira adan wau | 
kang kutbah wiwit amaos || 

5. Kutbah mudat birillun | 

sajak rĕnyah Ambiyolah femul | 
ngĕntul-ĕntul swaranira rum mamanis | 
gĕtas rĕnyah muluh tutus | 
kang myarsa tyas lir binĕthot || 

6. Katĕmbĕn ing pangrungu | 
tan ana duwe swara kadyĕku | 
sakĕhing wong tuwa anom jalu ĕstri | 
samya kaeraman ngrungu | 

kir'at ngĕs wilĕting ulon || 

7. Tantara dangunipun | 

dĕnnya kutbah tĕka ngakiripun | 
santak pandonganira Tulak-bilai | 
nulya kinamadan gupuh | 
sarĕng ngadĕg sakĕhing wong || 

8. Kae Sĕh Amongluhung | 
ingaturan angimami ngayun | 

nulya majĕng sira Sĕh Ki Amongragi | 
ngimami wĕktu linuhung | 
andadĕkkĕn salat mansoh |] 

9. Muhung giyat kang muhung | 
jĕnĕnging usali traping kalbu | 

takrul takyin pinurnĕng sastrastha kĕsthi | 
pinusthi nyamlĕnging kalbu | 
kang tan bakal ing pandulon || 

10. Dinulu kang kadulu | 

sarĕng ing tingal tumibanipun | 
maring takbiratul ikram linastari | 
saking ing asma Allahu | 
pĕsatnya pangalihan (ng)gon || 

11. Kadya tranggana ruru | 

muksĕng ngakasa sampurnaning kalbu | 
myang lir pendah kang madu jinogan warih | 
campuring kilang lan ranu | 
tan kijab wrananing jumboh || 

12. Tan na antaranipun | 

saking makal wus Kalĕk tan makluk | 
tanshuding Alip mutakalimun wakin | 
ing lam tabngil jaidahu | 
sastra pat Asma Hyang Manon || 

13. Cawuhing Alip tamsur | 
khafkhabirah ehe hu akhadu | 
rĕraping ngul darajad jĕnĕnging takbir | 
sastra pat kang bangsa makluk | 
panjinge catur wiraos || 

14. Ing ikram mikratipun | 
munajatu tubadil kawĕngku | 
lirnya ikram cĕngĕng tan sawiji-wiji | 
lir turu durung ngampĕlu | 
komplang lĕsning tan kacambor || 

15. Bangsa mikrat liripun | 
mungguh jĕnĕnging salat puniku | 

tan kaslusubing solah-tingkah salirning | 
mung saungge Hyang Maha Gung | 
unggahing luhur tan kayom || 

16. Munajat ing liripun | 
sapocapan lan Allah Kang Agung | 
purbaning sih tan na sĕlan liyaning ngling | 
kasuciyaning pawuwus | 

ingkang datan katĕlangso || 

17. Tubadil pan liripun | 

wus kagĕntĕn wimbuhing Hyang Agung | 
datan kĕna ingaran pisah lan nunggil | 
wus anĕng pribadinipun | 
datan sawiji tan roro || 

18. Wusnya purnĕng pandulu | 
gya istihah saha wajahipun | 
sarta lawan tumanihahira tartib | 
maca Patekahira lus | 
mat-kasare tan kaledhon || 

19. Kalimah tan kasawur | 
kinawruhan kang sakatah pitu | 
wusing Patekah surate kang winuni | 
apan surat Sujadahu | 

anti dĕnnira angaos || 

20. Surat Sujada dangu | 
tĕkĕng lapla yasjuda sujud | 
amangsuli adĕg rĕkangate malih | 
tamating surat arukuk | 

sujud antara sujud ro || 

21. Rĕkangat akiripun | 
sawusing Patekah suratipun | 
surat Kasar angantuk pamaosnĕki | 
kang makmum myarsa kayungyun | 
dening wawaos waspaos || 

22. Tamat surat arukuk | 
iktidal sarta tuminahipun | 
pangadĕge rĕkangat dipun-Kunuti | 
ingaminan sri abarung | 

nulya sujud ro alunggoh || 

23. Tahyat salam bakda wus | 
pupujiyan lagon ngayud-ayud | 

sri kapyarsa swaranya tan na sarĕnti | 
gya dhikir samana barung | 
rĕmpĕg swara tan na moncol || 

24. Wusnya dhikir aplalu | 

donga rahayuning limang wĕktu | 

Jayĕngraga nangsib swaranya winijil | 
lir kajiman swaranya rum | 
kang myarsa tyase sumĕdhot || 

25. Kadi runtuh alĕdhung | 

gigal kapanggal ing swara kang nuntung | 
ngalik-alik mĕthit mĕrit muluh rujit | 
krĕkĕling ulon angĕntul | 
landhung lĕga tumalawong || 

26. Sakĕhe kang angrungu | 
pating daringak samya andulu | 
marang ingkang nangsip Kae Jayĕngragi | 
parĕstri cipta tyas wuyung | 

lir lali-laliyĕng bojo || 

27. Nadyan samining kakung | 

sama kasmaran mring swaranipun | 

Jayĕngraga angluwihi swaranĕki | 
angalĕmbana sadarum | 
tuwa anom lanang wadon || 

28. Purna pandonganipun | 
asalawat sasalaman gupuh | 
kumarubut ngalap barkah agĕng-alit | 
aluhur mubĕng lumaku | 

arahab pasalaming wong || 

29. Bakda Jumungahipun | 
wusnya sunat gya kandhurinipun | 
wolung ambĕng agĕng kinĕpung pra santri 
wus pinaras (m)bĕngipun | 

pantha kupĕng tĕpung lunggoh || 

30. Anulya Ki Pangulu | 

Li-muntaha andonga Majĕmuk | 
ingaminan gumĕrah sakĕhing santri | 
wus nutug pandonganipun | 

(n)dan lĕkas nadhah karoyom || 

31. Santri cilik arusuh | 

nora na kantĕn pamanganipun | 
rĕrĕjĕngan kapyukan sĕrundĕng ragi | 
samya rĕrĕbutan lawuh | 
tabokan dhodhog-dhinodhog || 

32. Tambuh rowangnya caruk | 

ting jalĕrit acawuk-cinawuk | 
santri tuwa murina anake nangis | 
ingilonan seje udur | 

salin babah padha dhaplok || 

33. Gĕdrah udrĕg agĕlut | 
tĕndhang-tinĕndhang jagur-jinagur | 
dadya pipisahan sakathahing santri | 

Ki Monthĕl nudingi gĕbug | 

sru mojar hus-hus dudu wong || 

34. Tanpa kĕring si Cĕblung | 
ambakna wong nora anggah-ungguh | 
duwe polah cĕlangkrakan lir wong baring | 
ana pra kiyai agung | 

(n)dadak ora angon tinon || 

35. Samya jrih mire mundur | 

Kae Bayi Panurta andulu | 
kagagas tyasira kĕngĕtan duk nguni | 
duk gawene Sĕh Mongluhung | 
myat santri cilik arusoh || 

36. Suka wĕlas andulu | 

maring santri wasana amuwus | 

hĕh gus santri Monthĕl ywa sira srĕngĕni | 

wus adate rare rusuh | 

ngong biyĕn ya lir mĕngkono || 

37. Mĕsĕm sadayanipun | 

myarsa kang rama andikanipun | 
wus luwaran kang samya nadhah kĕndhuri 
pra santri bubaran mantuk | 
wau kang samya alunggoh || 

38. Ki Bayi Panurtĕku | 

lawan Kae Sĕh Adi Mongluhung | 

Sĕh Mangunarsa lan Sĕh Malangkarsĕki | 
lan Sĕh Anggungrimang wau | 

Jĕngrĕsmi Jĕngraga anom || 

39. Pariminta Mongsantun | 
miwah kulawangsa Ki Piturun | 
Darmadana Prakosa lan Palakarti | 

Saloka Salodha nĕngguh | 

Martaduta lan pra wadon || 

40. Ni Malarsih alungguh | 

lawan Nikĕn Tambangraras wau | 
Rancangkapti Turida lan Rarasati | 
Monthĕl Cĕnthini abikut | 
angrukti sasaji gupoh || 

41. Rancangkapti agupuh | 

tata dhadharan anĕng ing ngayun | 
kang wowohan olahan sangkĕp mawarni | 
wedang mamanisanipun | 
nĕng ngarsa sami sumaos || 

42. Nulya ngancaran sampun | 

sakĕhing kang para tamunipun | 
sami ngalap nyamikan sasĕnĕngnĕki | 

Sĕh Mongraga ngandika rum | 

ing rama miwah maring (m)bok || 

43. Ulun madal palungguh | 

mring sasana ngasramĕng asamun | 

utami kang samya jĕnĕkan alinggih | 
sadaya anor jumurung | 
ing karsa ingkang kinaot || 

44. (n)Dan asung salamipun | 
sadaya ngrahabi salam gupuh | 
gantya-gantya mangalap ing barkahnĕki | 
gya linggar lan garwanipun | 

lir kundur mring wisma tinon || 

45. Wau ta kang alungguh | 

ngaturan kundur mring wismanipun | 
Mangunarsa sadaya samya umiring | 
nĕng pandhapa tata lungguh | 
malbĕng wisma kang pra wadon || 

46. Muwah sasajĕnipun | 

kang samya lungguh nĕng pandhapa gung 
sira Kae Malangkarsa angling aris | 
yayi Sĕh Mangunarsĕku | 
rĕyang lagya tĕmbe tumon || 


< Serat Centhini Jilid 11 - Halaman : 331 > 


47. Ĕnggĕh pamulunipun | 

sang Sĕh Adi Mongraga linuhung | 
saĕstu yĕn wus janma tama Otadi | 
amĕdhar wantahing wujud | 
karya kaĕsaksan kang elok || 

48. Wus pae warnanipun | 
miwah cahyanira sru sumunu | 

Mangunarsa nauri sarya norragi | 
mangsa borong ing pandulu | 
mapan wus sami waspaos 1 1 

49. Wanci akiring Luhur | 
manjing ing Ngasar sami awĕktu | 
salat Ngasar maring masjid jalu ĕstri | 
myang pra santri samya wĕktu | 
karĕnan myat tamu karo || 

50. Ing bakda Ngasar-ipun | 

samya kakaring mring Jurang Jangkung | 
myat paguwan Pasimparan kang panĕpin | 
papan palanggatan (n)dulu | 
tinamaning puring andong || 

51. Ki Bayi Panurtĕku | 

ingkang tinut pungkuring pra sunu | 

Mangunarsa Gungrimang Malangkarsĕki | 

Mongsari Parimintĕku | 

Jĕngrĕsmi Jayĕngraga nom || 

52. Santri Monthĕl tan kantun | 

miwah Malarsih wau tumutur | 

Rancangkapti Turida lan Rarasati | 

Cĕnthini Darĕmanipun | 

anon caryaning kalangon || 

53. Tirah tikunganipun | 
palindhukanirĕng Jurang Jangkung | 
ingkang samya sinĕkar sataman asri | 
kang ron sinrang ing surya lum | 
sĕkar pradapaning sinom || 

675 Sinom 

1. Ascarya wuryaning taman | 

pulo Palanggatanĕki | 
sira Ki Sĕh Amongraga | 
nĕng ngriku dĕnnya aningit | 
pulo mĕnggĕr amukir | 
samadyaning Jurang Jangkung | 
sangkĕp kang pasĕkaran | 
sari anjrah rusmĕng siti | 
pudhak sili ngadhodha sĕkar angambar || 

2. Lir wĕntis kĕsisan sinjang | 
argulo tongkĕng taluki | 
noja dangan puspanyidra | 
sidawayah widasari | 
saruni mandhakaki | 
andong patramanggalandul | 
kayu puring kayu mas | 
pacar wĕ myang wora-wari | 
wonga-rumpuk wongatali ragaina || 

3. Sisikatan anggrĕk wulan | 
mangunĕng lawan kumuning | 
pucang rum ambabar mayang | 
gandanya amrik awangi | 

kĕh brĕmara mumurih | 
madune puspita linut | 
ambrĕngĕngĕng lir pendah | 
priya priyĕmbadĕng rabi | 
kĕngĕling kumuda sinrĕp ing sadpada || 

4. Kadya dyah pinriyĕmbada | 
kinuswa-kuswa ngĕndhani | 
kacupan cĕcĕp-cĕcĕpan | 
wus kisĕp manis nulya nis | 

(n)jarah nguswa lan sari | 
sarinya wuwur aruru | 
sadpada sah nĕng sana | 
ngingisĕp ring sĕkar kincip | 

kĕngĕl gaganging kĕmbang kabyatan kombang || 

5. Wau ta ingkang mamara | 

Kae Bayi Panurtĕku | 
lawan kang putra sadaya | 
ninitik ingkang panĕpin | 
anĕng pamĕlĕnganing | 
pamidikaning ngaluhung | 
samya karĕnan mulat | 
gandanya rum tan ngĕndhati | 
kadya ukuping tilam kang rinatusan || 

6. Rasa-rasa luminggara | 
nĕng ngriku sĕngsĕming ati | 
pasĕnĕtaning utama | 
mamangun wuryaning ngaksi | 
tamat pamulatnĕki | 

antara suryarsa surup | 
linggar saking langgatan | 

Kae Bayi Panurtĕki | 

ingkang samya anitik ing patilasan || 

7. Sadaya wus kawĕratan | 
pangrasaman Jurang Miling | 
samyarsa mulih mring dhĕkah | 
nut margĕng jurang pipinggir | 

palĕstrĕnira asri | 

jajanganan mangsĕng ngundhuh | 

tĕkan sĕndhang Klampeyan | 

kewala laju mring masjid | 

rĕbat wĕktu mring pahĕran samya kadas || 

8. Myang santri jalu ĕstrinya | 
samya salat maring masjid | 
ramya dĕnnya pupujiyan | 
angantu imamirĕki | 

wus kinamadan nuli | 

Ki Bayi ngimami ngayun | 

wus (n)jĕnĕngakĕn salat | 

pangabĕktinira Mahrib | 

wus antara bakda Mahrib laju Ngisa || 

9. Purna wĕktuning asalat | 
paragat salirning bĕkti | 
salawat asasalaman | 
luwaran sakĕhing santri | 
ingkang kari alinggih | 

Kae Bayi Panurtĕku | 
lawan kang para putra | 
kewala anĕng ing masjid | 

Malarsih lan putrĕstri mantuk mring wisma || 

10. Kang rukti saosanira | 
lah-olahan ingkang adi | 
sĕkul lalawuhanira | 
tuwin nyanyamikanĕki | 

Malarsih Rancangkapti | 

Turida Rasatĕnipun | 

Cĕnthini myang Darĕman | 
bikut samya nglaladĕni | 
angungukus dhadharan ulam-ulaman || 

11. Sawusnya rumat sadaya | 

Darĕman lawan Cĕnthini | 
angirit pawong rencangnya | 
asaos maring ing masjid | 
tinata anĕng ngarsi | 
wedang papangananipun | 
wowohan lah-olahan | 
paudutan lan patsirih | 

Mangunarsa nyarakkĕn dhadharanira || 

12. Anulya samya angalap | 
sasĕnĕngira binukti | 

Malangkarsa ris wacana | 
lah yayi Mangunarsĕki | 
manira apĕpanggih | 

lan Sĕh Adi Amongluhung | 

manira linĕjĕman | 

ing ngĕlmu ingkang hakiki | 

raosing tyas rĕyang kari sadungkapan || 

13. Paran (ng)gyaningsun tĕtanya | 
purnaning marang kadadin | 
kasampurnaning agĕsang | 
tĕkĕng jamaning ngasuci | 
yĕn pinarĕngna ugi | 

kita sagĕda papangguh | 

kadi sampurnĕng driya | 

saking Sĕh sang Amongragi | 

sarta rasaning tyas wulangun yun panggya 

14. Sĕh Mangunarsa lon nabda | 
inggih kewala kang mugi | 
wontĕna sih pinanggihan | 
ing sang Adi Amongwingit | 
rĕh andika yun malih | 
maksih karĕntĕngan kalbu ] 
utami dĕra arsa | 

arsa ing saratri mangkin | 

lah suwawi sami rahab raratiban || 

15. Sadaya parĕng ing driya | 
sami tilawat rawatib | 
sira Ki Bayi Panurta | 

Jayĕngrĕsmi Jayĕngragi | 

Sĕh Mangunarsa tuwin | 

Gungrimang Malangkarsĕku | 

Mongsari Pariminta | 

Piturun lan Palakarti | 

Ki Salodha Saloka lan Drĕmadana || 

16. Prakosa lan Martaduta | 

Ki santri Monthĕl anyambi | 

dupa pakutuganira | 

aramya swaranya asri | 

trap wiwit ing adikir | 

ngasud kawiridanipun | 

pangikaling salsiyah | 

satariyah nakisbandi | 

barjah jalallah kang tinajul tarkinya || 

17. Ubĕg guyĕring kapala | 
tibaning isbat tanapi | 

myang manjing wĕktuning napas | 
ngĕnirkĕn cipta salirning | 
muhung panggunggungnĕki | 
maring Hyang Kang Maha Luhur | 
nora nana Pangeran | 
anging Allah kang nganani | 
ingkang Ĕsa (n)dadĕkkĕn alam sadaya || 

18. Wus antara (n)tuk salĕksa | 
bakda suhuling ngadikir | 

Ki Bayi amaca donga | 

Anggungrimang anangsibi | 
barungan wong kakalih | 
kalawan Kae Piturun | 
dhasaring duk ing kuna | 
dhalang singir anggronggĕngi | 
parĕstri kĕh kedanan rupa swaranya 

19. Sira Kae Anggungrimang | 
duk anom jajakanĕki | 
anama Ki Mas Cabolang | 

Ki Piturun ran Nurwitri | 

katĕlah dĕlah mangkin | 

swaranira misih punjul | 

sabĕn lamun singiran | 

parĕstri maksih ting griming | 

anjajawat mring Piturun Anggungrimang || 

20. Angĕlik swaranya santak | 
lir suling dĕn-panĕrusi | 
bĕning gumrining araras | 
gĕtĕr mĕrit muluh rujit | 
grĕgĕl ukĕle sami | 

tan sarĕnti ĕmbatipun | 
mĕsĕm Ki Jayĕngraga | 

Malangkarsa suka mĕksi | 

Pariminta Amongsari ngalĕmbana || 

21. Wong nĕng wisma kering kanan | 
jalwĕstri samya ngaruhi | 

lo Kae Ki Anggungrimang | 
lan Piturun barung nangsib | 
lir sisindhĕnning ringgit | 
pan katĕnta swaranipun | 
auntas gĕtas rĕnyah | 
mandah duk sih bĕgĕr nguni | 
tĕlung mono bayake ulah suwara || 

22. Pan antuk kalih rambahan | 

Anggungrimang dĕnnya nangsib | 
nulya Kae Jayĕngraga | 

ing apti sumambung nangsib | 
swara rum mĕt ngĕsnĕki | 
tan karirihĕn tan asru | 
lĕmpĕng ĕmpuk angĕmbat | 
angĕlik ngungkung abĕning | 
ngĕntul-ĕntul grĕgĕle swara wilĕtan || 

23. Mĕgo raras Ambiyolah | 
pĕmulmanwĕd Angarabi | 
lĕga alĕp angumandhang | 
lir gĕndhing pinalu lirih | 
ngĕse ambĕlĕr ati | 
gĕtas untas manis arum | 
luwĕs runtung gumuntang | 

angrĕndĕng cangkiding rinding | 
ngangkang kadya rĕbat pakolih santĕnnya || 

24. Sor swaraning kang barungan | 

Anggungrimang tan nambungi | 
mĕsĕm Kae Malangkarsa | 
sasmitĕng mitranya kalih | 

Pariminta Mongsari | 

nor tanggap saliring sĕmu | 

pra mitra kulawangsa | 

kagawokan swara tandhing | 

adu luwih swara tambuh kang kasorra || 

25. Ciptaning nala sadaya | 

Gungrimang kasor sathithik | 
ing swarane Jayĕngraga | 
sadaya katĕmbĕn myarsi | 
swara lir Jayĕngragi | 
swara rum anganyut kalbu | 

Kae Bayi Panurta | 

tamat dĕnnya (n)donga ratib | 
nulya samya salawat asasalaman || 

26. Waradin sakulawangsa | 

Malangkarsa gumuywa ngling | 
de kĕpenak piniyarsa | 

kiadhi kang padha nangsib | 

rasaning swara lungit | 

kang sawiji nyenggol kalbu | 

swaraning kang barungan | 

rasane ambĕlĕr ati | 

singa unggul ewuh pinilih sajuga || 

27. Gumuyu ingkang miyarsa | 
sĕmbada lan kang inangling | 
tan na bisa amilaha | 

ing swara salah sawiji | 
jroning tyas yĕkti milih | 
ngalĕm mring Jayĕngragĕku | 

Mangunarsa ris nabda | 

nyarakkĕn nyamikanĕki | 

nulya samya anggape kang dhadhaharan || 

28. Wau ing dalu punika | 
wanci wus kaluruk siji | 
yata Ki Sĕh Amongraga | 
saking sasanĕng awingit | 
praptarsa amanggihi | 

mring tamu kang dĕrĕng mantuk ] 
mĕdhar kang amalela | 
lawan kang garwa sarimbit | 
uluk-salam kagyat kang samya tumingal || 

29. Gupuh mingsĕr kang lungguhan | 
kurmat ring sang wau prapti | 
wus kinĕn tata alĕnggah | 

sung salam ing sadayĕki | 
anjawab tangan gipih | 
gantya-gantya warata wus | 
samya nor jrih umulat | 
mring Kae Sĕh Amongragi | 
marikĕna tumungkul konjĕm bantala || 

30. Sĕh Mangunarsa ris nabda | 
lah Monthĕl turana aglis | 
ibu lawan ariningwang | 
yĕn kang putra wau prapti | 

Ki Santri Monthĕl aglis | 
mring wisma nimbali gupuh | 

Ni Malarsih agĕpah | 
miwah Nikĕn Rancangkapti | 

lan Turida Rarasati tansĕng wuntat || 

31. Tan dangu prapta ing ngarsa | 

Sĕh Mongraga angingsĕti | 

Cĕnthini lawan Darĕman | 
anata dhadharanĕki | 

santri Monthĕl angrukti | 

dupa pakutuganipun | 

ratus dupa angambar | 

nanduki sajroning masjid | 

sang Sĕh Adi Mongraga aris ngandika || 

32. Yayi Kae Malangkarsa | 
para sesuk ayun mulih | 
umatur ingkang liningan | 
pangĕstunipun sang yogi | 
sĕstunipun kula mit | 
barkah tuwan kang kasuwun | 

Kae Sĕh Amongraga | 
angandika arum manis | 

ĕnggĕh sukur kewala Alkamdulillah || 

33. Rĕke yayi ing ngagĕsang | 
purnaning tyas ing kadadin | 
sakĕjĕp liyĕping tingal | 
kalayapan ing pangĕksi | 

-ĕksi paesan jati | 

dĕn kaliling tĕkĕng kalbu | 
budi wahyajatmika | 
makaming sarira latip | 

Suksma jati pan minangka sasaning Hyang 


17 (Wĕjanganipun Sĕh Amongraga bab jumbuhipun kawula Gusti) 

Enjingipun, sadĕrĕngipun Sĕh Malangkarsa mantuk, taksih angsal 
wĕjanganipun Sĕh Amongraga bab jumbuhipun kawula Gusti. Sasampunipun 
sarapan Sĕh Malangkarsa dalah pandhĕrĕkipun Ki Pariminta lan Ki 
Amongsari sami mantuk dhatĕng Ngardipala. 

Jilid 11 - Kaca : 247 


Kaca 247 - 251 


675 Sinom 

34. Yĕku layaping wong wus man | 
pasĕnĕtan jiwa dhiri | 

anĕng makalling kanĕngan | 

yĕkti tilaming Hyang Widdhi | 

tan nana lyan sanĕki | 

arah saking ing ngajunun | 

adaim ring Hyang Suksma | 

pupuling ro ing sawiji | 

anĕng jaman junun daim kandilulah || 

35. Rĕke kandil kandĕlana | 
kalawan tashuding kapti | 
kang kapita kapi-brangta | 
marang ing dalĕm sawiji | 

-wiji kang tan kawijil | 
pangantĕnganing ngaluyut | 
pagute pajumbuhan | 
carĕming sih kang wigati | 

nir kang walĕr sangkĕr rĕh tan linarangan 

36. Purna roroning atunggal | 
tan na kula lawan Gusti | 
pagut ikraming paningal | 
rĕke kalawan pribadi | 
tan na ingkang mastani | 

ing lyan amung dhĕwĕkipun | 
mujud tan maujuda | 
ya uga wujuding Gusti | 
iya kula pan uga sira Pangeran || 

37. Marma ingkang para sĕdya | 
mahalul (n)dungkap ngalĕwih | 
alambar kalawan brangta | 

tan wĕngwĕng pangrambatnĕki | 

muhung maring kajatin | 

kajatmikaning sakayun | 

ibadah tan katimpah | 

ing panggawe kang tan mingsil | 

usul gĕcul nunungkul kalbu kang tama || 

38. Yĕku yayi ingkang mawa | 
wuking tyas kang tĕkĕng jati | 
kajatĕning kajahatan | 

cipta kang sĕrik-sinĕrik | 

tan turak ing saksĕrik | 

lumĕkĕt sihing ngaluput | 

parĕk panggawe coba | 

rĕncana murung kadadin | 

yĕku yayi aywa (n)dhĕpĕ ing pepeka || 

39. Dĕn-waspada maring titah | 

-ing Hyang wus binagi-bagi | 
ywa ngarah ahlining janma | 
sacukuling tyas pribadi | 
yayi wong ngenggar buddhi | 
ngakĕhkĕn lalahan catur | 
atutur kabungahan | 
cucudan paguywan angling | 
anĕnangi kibir jubriya sumĕngah || 

40. Anggunggung karana dunya | 
cĕgahe wong ahli supi | 
dudu madahabing khawas | 
waskitha kasuding ngĕlmi | 
dalil akerat jati | 

kang muslim makam ngaluhung | 
karana ing ngagĕsang | 
parlu waspada ing pati | 
patitising sĕdya kang maring kasidan || 

41. Wiwinih mring kawaspadan | 
kalawan ingkuping budi | 
tawakup pupusing driya | 
tan lĕmĕr ing krama lair | 
kang ngĕgar-ĕgar budi | 
kabuburanning tĕkabur | 

tan kobĕr anĕlangsa | 

maring Hyang Kang Maha Luwih | 

saking dening kandhih bidĕngahing manah || 

42. Tan cukup sukuring nala | 
mumulad tyas ingkang muslim | 
wigar kajatiyanira | 

tan bisa tumĕkĕng mufti | 

sababing kadyĕki | 

tan cawuh madahabipun | 

ahli dunya akerat | 

wus bagi-bagi pribadi | 

kang punika yayi rĕke Malangkarsa || 

43. Ywa korup ing pasurupan | 
ing Dalil kalih prakawis | 
ahli dunya lan akerat | 
kinarsĕng Widdhi pribadi | 
tan kengang sĕlan-sĕlan | 
ing panganggĕp ngaku-aku | 
kang kulĕm ing kanĕngan | 
kĕdah nungge anuhoni | 

punapi kang dadya santosaning karsa || 

44. Ke Malangkarsa nor-raga | 
kagunturan sabda gati | 
palimpinganing utama | 
kataman tyasnya mawĕrdi | 

cumĕplong lir tinangi | 
tanggap tatrapirĕng kalbu | 
kabuka kabuling tyas | 
naratas raosing galih | 

tan sumĕlang apadhang tan kumalĕndhang || 

45. Miwah kang samya miyarsa | 
sadaya cathĕt ing kapti | 
langkung suka-rĕnanira | 
pasang surupira wĕning | 

Jĕngrĕsmi Jayĕngragi | 
myarsa dĕlinge pamuwus | 
kagagas tyasnya kadya | 

tan rĕna pupuling janmi | 

wus karĕnan jĕnĕk anĕng kasamunan || 

46. Yĕn sampurna tan kinarsan | 
ing raka Sĕh Amongragi | 
kalangkung lĕganing driya | 
kajijĕn srawungan janmi | 
ciptanira ing galih | 

tan arsa tumulya mantuk | 
maring ing Wanamarta | 
narĕhkĕn karsanirĕki | 
rĕke mufit kewala nĕng Wanantaka || 

47. Tan bastu ing laminira | 
mangkana osiking galih | 
yata malih angandika | 
sang Kae Sĕh Amongragi | 
lah yayi Rancangkapti | 
sira sasajiya gupuh | 
bubucu kang samĕkta | 

Nikĕn Rancangkapti aglis | 

lĕngsĕr ngarsa Cĕnthini lawan Darĕman || 

48. Mundhut rampadan mring wisma | 
tan adangu nulya prapti | 

tinata nĕng ngarsa aglar | 

Mangunarsa ngancarani | 
ngaturan awawanting | 
nulya sadaya tuturuh | 
nulya sarĕng anadhah | 
jalwĕstri kĕmbulan bukti | 

Jayĕngrĕsmi kalihe kinĕn kang rama || 

49. Samya bukti sawatara | 
sira Ki Sĕh Amongragi | 
lawan Nikĕn Tambangraras | 
mucang kewala tan bukti | 
antara dangunĕki | 

kang samya anadhah kĕmbul | 
nutug nulya luwaran | 
ambĕng rampadan cinari | 

sinungakĕn ing pawingking kulawangsa || 

50. Miwah pamong ingkang ana | 
watara jalu lan ĕstri | 

Ni Rancang nuduh Darĕman | 
kalawan wadon Cĕnthini | 
kinĕn naoskĕn ngarsi | 
dhadharan nyamikanipun | 
agupuh kang liningan | 
dhadharan ngajokkĕn ngarsi | 
wus cinaran angalap sasĕnĕngira || 

51. Sĕh Mongraga ris ngandika | 
mring kang rama lan kang bibi | 
paduka kantun jĕnĕkan | 

ulun amadal palinggih | 

mring asramĕng asĕpi | 

lamun paduka saĕstu | 

mantuk mring Wanamarta | 

lan putra yayi kakalih | 

mugi samya anglanggĕngna ing pandonga || 

52. Sakarsanta narĕhĕna | 
kukulĕn lawan pra siwi | 
anĕng dhukuh Wanantaka | 
lulungsĕn mimilih ari | 
sangate kang prayogi | 
kang panuju dintĕnipun | 
manawi ulun datan | 
kiksaning paduka singgih | 

sampun kongsi paduka amangun brangta || 

676 Asmaradana 

1. Kae Bayi Panurtĕki | 
sinambramaning kang putra | 
anor nauri sojare | 

lah inggih sumanggĕng karsa | 
anggĕr linggaring (ng)gyanta | 
anging tur kawula wau | 
lamun wulangun ibunta || 

2. Ing tĕmbenipun dumugi | 
yĕn pun bapa ngarsa-arsa | 
sabĕn antaraning tĕmbe | 
mugyanggĕr dhanganing karsa | 
papangguhing pun bapa | 

lan ibunta benjangipun | 
nĕng karajan Wanamarta || 

3. Sĕh Mongraga ngandika ris | 

(ng)gih mugi kalampahan | 
kajad paduka ing mangke | 
panggya wulangun ing suta | 
mring Nikĕn Tambangraras | 
ing benjing samangsanipun | 

onĕng anĕng kaĕnĕngan || 

4. Nulya tur salam Mongragi | 
ring rama Bayi Panurta | 
gupuh anjawat tangane | 
saha pupuji maring Hyang | 
lukar kang patĕkĕman | 
Tambangraras awotsantun | 
ing sudarma kalihira || 

5. Gantya sung salamirĕki | 
mring Kae Sĕh Malangkarsa | 
gupuh ngabĕkti salame | 
pupuji sukuring Suksma | 
anulya sadayanya | 
nĕmbah atur salamipun | 
rinahab ngulungkĕn asta || 

6. Sawusira samyastuti | 
nulya sang Sĕh Amongraga | 
dak lumaksana saking (ng)gon | 
sarya dĕnnya uluk-salam | 
sinauran ing kathah | 
ngalaekum-musalamu | 
samya anutakĕn lampah || 

7. Mijil wiwaraning masjid | 
nulya ris tan katingalan | 
mulyĕng ing kasamunane | 

kang kurmat wangsul (ng)gyannira 
kang Kae Sĕh Mangunarsa | 
alon dĕnnira amuwus | 
mring Kae Bayi Panurta || 

8. Paduka kawula turi | 
akundur anĕng ing wisma | 
lan putranta yayi karo | 
sareyan nĕng patilaman | 
wau kang ingaturan | 

tan lĕnggana nut sakayun | 

Kĕ Bayi kundur mring wisma || 

9. Lan garwa miwah pra siwi | 
Jayĕngrĕsmi Jayĕngraga | 

Turida Rarasatine | 
Anggungrimang lan rabinya | 
sakulawangsanira | 

samya mulih mring brang kidul | 
de Kae Sĕh Mangunarsa || 

10. Lan Ki Sĕh Malangkarsĕki | 
Amongsari Pariminta | 

kang kantun nĕng masjid gĕdhe | 
ing dalu datan winarna | 

wusing bakda Subuh-nya | 
samya maring masjid agung | 
tata dĕnnira lungguhan || 

11. Kae Bayi Panurtĕki | 

Jayĕngrĕsmi Jayĕngraga | 

Ngunarsa Malangkarsane | 
miwah Ki Sĕh Anggungrimang | 
myang mitra kulawangsa | 

pra garwa Cĕnthini bikut | 
saos tadhah sasarapan || 

12. Bubucu angĕt sumaji | 
miwah lalawuhanira ] 
ladha gule bobor loncom | 
pindhang barongkos balendrang | 
abon age sujĕnan | 

dhĕndhĕng gĕpuk (m)pal (m)puk duduh | 
limpa ati lan sĕrĕgan || 

13. Sarundĕng karupuk pĕtis | 
basĕngĕk pitik lan wagal | 
pĕncok rĕmpah gĕcok gadhon | 
myang janganan gugudhangan | 
sambĕl lalab-lalaban | 
sangkĕp sawarnining lawuh | 
andhĕr tinata ing ngarsa || 

14. Mangunarsa ngancarani | 
ing sadaya turuh asta | 
ingkang ingancaran age | 
gupuh samya wiwijikan | 

(n)dan samya lĕkas nadhah | 
jalwĕstri royom akĕmbul | 
pikantuk dĕnnira nadhah || 

15. Ing sawataraning bukti | 
rĕh wus ahli tan anadhah | 
kasĕngkutan ing angĕte | 
angindhaki catunira | 
kalawan saban-saban | 
antaranira wus runtug | 
luwaran tuturuh asta || 

16. Ambĕng rampadan cinarik | 
sinungkĕm ing kulawarga | 
myang santri jalu ĕstrine | 
watara tuwuk sadaya | 

tan tĕlas linorodan | 

Cĕnthini Darĕman gupuh | 
naoskĕn dhadharan agya || 

17. Juwadah jĕnang surabi | 
wingka-pudhak kĕtan-salak | 

gĕmblong lĕmpĕng ulĕn-ulĕn | 
carabikang puthu mayang | 
garĕndul jĕnang caca | 
sinang pisang raja suluh | 
wi gĕmbili lan katela || 

18. Sangkĕp dhadharan aenjing | 
Mangunarsa anambrama | 
nyarakkĕn nyanyamikane | 
nulya ngalap sasĕnĕngnya | 
andimik nyanyamikan | 

Kae sĕh Malangkarsĕku | 
alon wijiling wacana || 

19. Lah yayi Mangunarsĕki | 
manira apapamitan | 
madal pasilan ngong rĕke | 
mantuk marang Ngardipala | 
maruput mupung enjing | 
mapan wus antuk sih sinung | 
pituwa rĕh kasampurnan || 

20. Sasat idayat adĕling | 

(ng)gyan manira atirakat | 
nĕng dhukuh Wanantakane | 
lamun sami karaharjan | 
lami enggalaneya | 
sayĕkti manira wangsul | 
kadi tan antara lama || 

21. Mangunarsa anauri | 
sumanggĕng karsanta kakang | 
sokur yĕn juwĕt marang ke | 
puruita ing asrama | 
acadhang sih wuwulang | 

ri sang Adi Amongluhung | 
kang langgat nĕng kawingitan || 

22. Wus rinojong dĕnnya amit | 
nulya gupuh sasalaman | 
mring Ki Bayi Panurtane | 
pupuji sukuring Suksma | 
warata gantya-gantya | 
myang pra mitra tur salam wus | 
linilan madal pasilan || 

23. (n)Dan umangkat saking masjid 
sira Ki Sĕh Malangkarsa | 
Pariminta Mongsarine | 

sarwi anguluki salam | 
sarĕng nauri nabda | 
ngalaekum-musalamu | 
kang mentar laju lampahnya || 

24. Lĕpas lampahing wong katri 
datan cinatur ing marga | 
yata kang kari alunggoh | 
nĕng masjid Ki Mangunarsa | 
Kae Bayi Panurta | 

Jĕngrĕsmi Jayĕngragĕku | 
lan Sĕh Kae Anggungrimang 


18 (Ki Bayi ngajak Jayĕngrĕsmi mantuk dhatĕng Wanamarta) 

Ki Bayi ngajak Jayĕngrĕsmi mantuk dhatĕng Wanamarta nanging kĕkalihipun 
sĕmados badhe nutugakĕn nyĕpi rumiyin ing Wanataka. Ki Bayi 
sakalangkung ngungun. Sĕh Amongraga lan Nikĕn Tambangraras ngatingal 
lan ngabĕkti rama ibu. Enjingipun Ki Bayi Panurta kundur dhatĕng 
Wanamarta kadhĕrĕkakĕn Cĕnthini, Ki Monthĕl, Salodha, Saloka, Prakosa lan 
Drĕmaduta. 

Kaca 252 - 257 


Jilid 11 - Kaca : 252 

676 Asmaradana 

25. Ni Malarsih Rancangkapti | 

Turida lan Rarasatya | 

Cĕnthini lan santri Monthĕl | 
miwah sakulawangsanya | 

Saloka lan Salodha | 

Prakosa lawan Piturun | 

Martaduta Darmadana || 

26. Kalawan Ki Palakĕrti | 
sira Ki Bayi Panurta | 

ris ngandika mring putrane | 
lah kulup Ki Jayasmara | 
lawan Ki Jayĕngraga | 
yĕn wus bombong tyasirĕku | 
payo pikir mumuliyan || 

27. Maring ing Wanamartĕki | 
kapan kang panuju dina | 
katĕmu etung bĕcike | 
sira Kae Jayasmara | 
nor-raga lon turira | 

amba kadhawahan wuwus | 
paduka karsa kundura || 

28. Maring ing Wanamartĕki | 
lan ibu sumanggĕng karsa | 
anging ta kawula rĕke | 
kang manah dĕrĕng kabuka | 
ing mangke umantuka | 
maklum paduka kasuwun | 
lagya dĕrĕng bombonging tyas || 

29. Kajat-kawula amufit | 
kewala nĕng Wanantaka | 
iktikat narĕhkĕn rĕke | 
sĕdhĕng wontĕn rĕrĕming tyas | 

rapuhing pacawuhan | 
inggih saking kawan taun | 
myang satuwahing tirisan || 

30. Tan susah paduka tuding | 
kawula kinĕn mantuka | 
yĕkti mantuk ing priyangge | 
mring karajan Manamarta | 
pupul lan kulawarga | 

anging mangkya dĕrĕng untung | 
kalawan pitulunging Hyang || 

31. Atur-kula (n)Jĕng Kiyai | 
mugi ywa dahat ing driya | 
sung maklum pangapuntĕne | 
rĕh amba nikĕl ing karsa | 
nuwun kang pangaksama | 
tuwin ingkang karsa-ibu | 
kang mugi asung sih marma || 

32. Kae Bayi Panurtĕki | 

duk myarsa aturing putra | 
langkung ngungun ing driyane | 
alon dĕnnira ngandika | 
mring Kae Jayĕngraga | 
lah sira kewala kulup | 
amulih kalawan reyang || 

33. Salah siji milyĕng kami | 
mulih marang Wanamarta | 
kang kari kakanta dimĕn | 
anĕng dhukuh Wanantaka | 
kewala agĕntĕna | 

nĕng kene lan ingkang mantuk | 

Jayĕngraga nor turira || 

34. Mring rama lan ibunĕki | 
tan pae atur kawula | 
kadya kakangmas wiyose | 
yĕkti kawula lĕnggana | 
yĕn kinĕn umantuka | 
pintĕn banggi benjangipun | 
yĕn wontĕn bombonging driya || 

35. Sayĕkti tan sagĕd tĕbih | 
lawan kakang Jayasmara | 
tumutur saliring kang rĕh | 
kawula sĕdya pruwita | 
anĕng ing Wanantaka | 
acukil tĕki ngarĕmbyung | 
ing bumi babangkak cĕngkar || 

36. Lĕgĕg tyasira Ki Bayi | 

myang kang ibu sungkawĕng tyas | 

wangkote putrane karo | 
wau Ki Sĕh Mangunarsa | 
ris dĕnnya nambung nabda | 
mring Ki Bayi Panurtĕku | 
myang ing ibu angrarĕpa |] 

37. Ingkang punika (n)Jĕng Kyai | 
mugi kang santosĕng driya | 
pinupus lan panrimane | 
samantĕn sihing Hyang Suksma | 
jalaring katarima | 

(n)Jĕng Kyai pandonganipun | 
maring Hyang Kang Maha Mulya 

38. Kyai Bayi Panurtĕki | 
duk myarsa sasojarira | 

Sĕh Mangunarsa rinaos | 
ningkĕs tyas anut ing karsa | 
rĕh kaluhuran sabda | 
ngandika mring garwanipun | 
wus ywa sumĕlang ing driya || 

39. Mangsa bodhowa ing takdir | 
bagi-bagine atitah | 

kang wĕnyah lan kang kinaot | 
poma sira dĕn-arila | 
sukurira ring putra | 
pisah ing santaranipun | 
srahna mulyaning Hyang Suksma 

40. Duk myarsa Nikĕn Malarsih | 
nalanira binoleyan | 

mring raka lan putra dene | 
sumarah rĕh tan lĕnggana | 
wus narimĕng Pangeran | 
lĕgawĕng tyas suka sukur | 
wus saĕstu sasananya || 

41. Dangu kang samya alinggih | 
antaranira ring siyang | 

ing wanci sawusing gawe | 
sira Ki Bayi Panurta | 
ngaturan mring kang putra | 
kundur ing dhukuh brang kidul | 
wismanira Anggungrimang || 

42. Winastanan Wanasari | 
sadaya samya ngaturan | 
tan lĕnggana anut ing rĕh | 
anulya sami lumampah | 
maring ing Wanasĕkar | 
kalangkung tinamu-tamu | 
samua sugatanira || 

43. Kae Bayi Panurtĕku | 
cinatur nĕng Wanantaka | 
kongsi sadasa arine | 

kĕh dadya rĕnaning driya | 
myat putra kalihira | 
katri kang asramĕng samun | 
samasa sring pinanggihan || 

44. Tan bastu ing siyang ratri | 
panggya lan Sĕh Amongraga | 
lan Nikĕn Tambangrarase | 
lirnya rĕnanya mring putra | 
anĕng ing Wanantaka | 
kasuba-suba kalangkung | 
mring Mangunarsa Gungrimang || 

45. Myang mulat srining desĕki | 
pasang pasitĕning tanah | 
akathah palanggatane | 

lir rasa-rasa mantuka | 
marang ing Wanamarta | 
ginumatĕn ing sakayun | 
sinungga-sungga ing kathah || 

46. Langkung dĕnnya ngaji-aji | 
mintir punjunganing janma | 
lyan saosane sabĕne | 

kang putra Sĕh Anggungrimang | 
kurmating Mangunarsa | 
kalintang sinugun-sugun | 
tan ana kang kakurangan || 

47. Lan rarakĕtaning asih | 

Mangunarsa Anggungrimang | 
maring arinira karo | 

Jayĕngrĕsmi Jayĕngraga | 
tansah ing dalu siyang | 
langkung sih sinihanipun | 

lir pendah tĕmantĕn anyar || 

48. Angĕlirkĕn marang rabi | 
saking sih lĕgawĕng driya | 
kang rayi kalih tan pae | 
tan anggalih marang garwa | 
rĕhning tyas kacondhongan | 
ing sasolah bawanipun | 

tan na kuciwa kacuwan || 

49. Tan prabeda garwanĕki | 

Rancangkapti mring Turida | 
miwah mring Rarasatine | 
tansah ing sanalikanya | 
samya tĕlĕng sihira | 

lir lali-laliyĕng kakung | 

saking sih kasamyĕng nala 


50. Nalikĕng dina sawiji | 
sira Ki Bayi Panurta | 

ing wanci bakda Ngisa-ne | 
angandika mring kang putra | 

Kae Sĕh Mangunarsa | 
lamun kaparĕnging kalbu | 
reyang riki papamitan || 

51. Mangkin bakda Subuh mami | 
mantuk maring Wanamarta | 
pan wus lami anĕng kene | 
nutug nadhah sih-andika | 
tan sagĕd mangsulana | 
pintĕn banggi ta ing besuk | 
sagĕd naur sih marmanta || 

52. Sĕh Mangunarsa turnya ris | 
kang botĕn paduka sabda | 
adarmi kewala rĕke | 
wajib paduka priyangga | 
tan rumaos gagadhah | 
saking sabda sartanipun | 
barkah pandonga-paduka || 

53. Ing mangke karsa angikis | 
kundur saking Wanamarta | 
yĕn kenging mugi sumĕne | 
sarĕh ing dalĕm sacandra | 
anĕng ing Wanatanka | 

tan cuwa raosing kalbu | 
myat sudarma kalihira || 

54. Kae Bayi Panurtĕki | 
amm wijiling wacana | 
adhuh sutaningsun anggĕr | 
langkung panarimaningwang | 
anak jĕbĕng sung marma | 
lamun rahayu ing pungkur | 
manawi sagĕd wangsula || 

55. Kang putra umatur inggih | 
ngandika mring arinira | 
hĕh Gungrimang ing bĕcike | 

(n)Jĕng Kyai dĕnnira arsa | 
kundur mring Wanamarta | 
lah anuduha sirĕku | 

ing pra kulawangsanira || 

56. Andhĕrĕkakĕn (n)Jĕng Kyai | 
mring karajan Wanamarta | 
layan wong tĕlu papate | 
utama lamun luwiha | 

< Serat Centhini Jilid 11 - Halaman : 350 > 


Anggungrimang turira | 
sumanggĕng karsa anuduh | 
sanadyan amba kinarsan || 

57. Nguntap mring Wanamartĕki | 

Mangunarsa ris ngandika | 
mitranta bae lan Monthĕl | 

Salodha lawan Saloka | 

Prakosa Damardana | 
kalima Monthĕl bae wus | 
sĕdhĕng ratabe nĕng marga || 

58. Gungrimang anyĕndikani | 
nulya Cĕnthini Darĕman | 
anyaoskĕn dhadharane | 
wowohan kang lah-olahan | 
sangkĕp pala sawarna | 

Kae Sĕh Mangunarsĕku | 
ngancarakĕn nyanyamikan || 

59. Angalap sasĕnĕngki | 
yata wau ingkang prapta | 

Sĕh Mongraga lan garwane | 
gupuh kang samya tumingal | 
ngingsĕri palungguhan | 
sung salam mring rama ibu | 
myang mring pra ari sadaya || 

60. Gupuh samya angabĕkti | 
marang ing Sĕh Amongraga | 
samya tumungkul mabukoh | 

Kae Sĕh Adi Mongraga | 
turnya ris mring kang rama | 
paran (n)Jĕng Kyai saĕstu | 
kundur maring Wanamarta || 

61. Kang rama aris nauri | 
ĕnggĕh saĕstu kadyĕka | 
mangkyĕnjang ing bakda Suboh | 
kula kalawan ibunta | 

dene ari kalihnya | 

tan ayun tumuntur mantuk | 

mring karajan Wanamarta || 

62. Pan maksih kayun amufid | 
alanggat nĕng Wanantaka | 
rĕke kumĕdah sumĕne | 
rĕrĕh ing dalĕm tri mangsa | 
utawi langkungira | 
saking sapĕndhak warsĕku | 
tan bastu dhangan ing driya || 

63. Sĕh Mongraga turira ris | 
kang mugi narimĕng titah | 

saking Hyang Kang Murbĕng Ing Rĕh | 

mĕnggah kautamanira | 
ngĕningkĕn tyas kang brangta | 
lyan saking brangti Hyang Agung 
manpangat ngĕnirkĕn brangta || 

64. Karantĕnipun Kiyai | 
wiwinih ugĕring tekad | 
sabar sukur lan rilane | 
anarima ing satitah | 

kang wus tinakdir ing Hyang | 
tan kengang ingaku-aku | 
wus palalipun priyangga || 

65. Ingkang makatĕn Kiyai | 
kang lambar catur prakara | 
tan watir pangibadahe | 
singa pingil ginaota | 
asarĕh paedahnya | 

tan kasĕrang kasaliru | 
suci ing apĕngalira || 

66. Ingkang punika Kiyai | 
mugi kang katuhwĕng driya | 
utami kawĕkasane | 
ngĕlmi kang tumanĕm tekad | 
lir sotyantuk ĕmbanan | 
santosa ahli linuhung | 
mungguh anggyaning agĕsang || 

67. Marma tur-ulun Kiyai | 
myang ibu lintang marmamba | 
singsale sak-sĕrik rĕke | 
mugi ta kalampahana | 

Kae Bayi Panurta | 

nir ta anggrantĕs ing kalbu | 

Sĕh Mongraga malih nabda || 

68. Wusing tur-amba Kiyai | 
kawula nutkĕ raharja | 
paduka kundur ing mangke | 
pasalam ulun kewala | 
mring rinta kulawangsa | 
sadaya tiyang sadhusun | 
kang rama nor andikanya || 

69. Ĕnggĕh insya Allah ugi | 
mĕradinakĕn kang salam | 
kulawangsa sadayane | 

Sĕh Mongraga ris turira | 
yĕn wus kawrat tur-amba | 
ulun amadal palungguh | 
marang kasamunan amba || 


< Serat Centhini Jilid 11 - Halaman : 352 > 


70. Angandika maring rabi | 
yayi Nikĕn Tambangraras | 
sira ngabĕktiya rĕke | 
marang rama ibunira | 
agupuh kang liningan | 
ngabĕkti ing rama ibu | 
pupuji sukuring Suksma || 

71. Nulya Ki Sĕh Amongragi | 
tur salam mring ibu rama | 
saha pupuji sukure | 

gya sung salam sadayanya | 
agĕpah pra arinya | 
samya tur bĕkti gantya wus | 

Mongraga nis sing sasana || 

72. Sakĕdhap tan na kaĕksi | 

kang kantun nĕng palungguhan | 
sasambĕn nyanyamikane | 
wau sira Jayasmara | 
kalawan Jayĕngraga | 
umatur ring rama ibu | 
sarwi nĕmbah nguswa pada || 

73. Atur kawula (n)Jĕng Kyai | 
bĕkti-kawula kewala | 
paringkĕn nĕng sadayane | 
salam mring pra kulawangsa | 
maklumipun(n)jĕng rama | 
ambarsa mring Jurang Jangkung | 
nĕpĕng pulo Palanggatan || 

Jilid 11 - Kaca : 257 

74. Kang ramĕbu anglilani | 
nulya tur salam mring raka | 

Mangunarsa Gungrimange | 
gya lĕngsĕr Ki Jayasmara | 
myang garwa arinira | 

mring panĕpĕn Jurang Jangkung | 
pulo sela Palanggatan || 

75. Datan winarna ing ratri | 
yata kawuwusa enjang | 
ing wanci bakda Subuh-e | 
sira Ki Bayi Panurta | 
aris dĕnnya ngandika | 
nak jĕbĕng Mangunarsĕku | 
myang anak Sĕh Anggungrimang || 

76. Reyang amadal palinggih | 
kewala samyandum harja | 
donga-dinongakkĕn rĕke | 

Sĕh Mangunarsa turira | 
inggih dhatĕng sumangga | 
nulya ngling mring arinipun | 

Rancangkapti lah dĕn-agya || 

77. Saosa pasĕmĕk bukti | 
kang liningan sigra mentar | 
anuduh pawong wadone | 
Cĕnthini lawan Darĕman | 
kinin anyaosĕna | 

bucu lan rampadanipun | 
sigra kerit maring karsa || 

78. Sira Nikĕn Rancangkapti | 
anata piring rampadan | 
mawĕrna lalawuhane | 

Sĕh Mangunarsa nambrama | 
ngaturi turuh asta | 

Ki Bayi Panurta gupuh | 
angatag kĕmbul anadhah || 

79. Nulya sadaya wawanting | 
(n)dan lĕkas bukti kĕmbulan | 
apikantuk panadhahe | 

wus antara dangunira | 
luwaran kang adhadhar | 
ambĕng cinarikan mundur | 
gantya nyamikan mangarsa || 

80. Cinarakakĕn anuli | 

samya ngalap mamangsĕgan | 
wus anutug antarane | 
sira Ki Bayi Panurta | 
ngujarkĕn pamitira | 

Sĕh Mangunarsa jumurung | 
gupuh samya sasalaman || 

81. Gungrimang Ni Ranjangkapti | 
ngabĕkti mring ibu rama | 
saha pupuji sukure | 
Mangunarsa nuduh marang | 
Monthĕl lan kulawangsa | 
asadhiya sadaya wus | 

tan na girise parentah || 

677 Girisa 

1. Wau Ki Bayi Panurta | 

ngandika mring rabinira | 
lah nyai payo umangkat | 
maruput mupung aenjing | 
mktinĕn gendhonganira | 
ngling inggih sampun samĕkta 
(n)dan samya sarĕng umangkat 
samya amudhun sadaya || 


19 (Ki Bayi sakalihan sapandhĕrĕk kundur dhatĕng Wanamarta) 

VII. Ki Bayi sakalihan sapandhĕrĕk kundur dhatĕng Wanamarta. Dhusun 
Wanamarta katingal sĕpi lan nawung sungkawa salĕbĕtipun katilar Ki Bayi 

sakalihan. Miturut ahli petang Ki Sĕmbagi kunduripun Ki Bayi sakalihan 
dĕrĕng sagĕd katĕmtokakĕn, nanging Ki Luwaran, putranipun Ki Sĕmbagi, 
ngaturakĕn bilih Ki Bayi enggal badhe rawuh. Lampahipun Ki Bayi ing wanci 
Ngasar dumugi ing dhusun Pagutan, lĕrĕm ing griyanipun Ki Nuripin. 
Kĕrsanipun badhe lumĕbĕt Wanamarta kanthi sĕsidhĕman. Dumugi ing 
dalĕm, kapĕrgok Ki Kulawirya ingkang badhe nyumĕd damar ing mĕsjid 
Mangu. Sadaya kulawarga sami bingah dumugi tiyang sadhusun, malah ugi 
tĕtiyang tanggi dhusun sami sowan atur kasugĕngan. 

Ki Bayi Panurta sakalihan pamit dhatĕng Sĕh Mangunarsa badhe kundur 
dhatĕng Wanamarta. Ni Cĕnthini lan semahipun Ki Monthĕl kadhawuhan 
ndhĕrĕk supados Cĕnthini sagĕd mĕndhĕt barang-barangipun ingkang wontĕn 
ing Wanamarta. Ki Bayi sakalihan sakalangkung lĕjaring panggalih dene 
sampun kapanggih wĕwentehan kalihan para putra lan mantunipun, nanging 
kuciwa dene putra jalĕr kĕkalihipun dĕrĕng purun wangsul dhatĕng 
Wanamarta. 

Kaca 258 - 260 


Jilid 11 - Kaca : 258 

2. Mangunarsa Anggungrimang | 

Rancangkapti anut-wuntat | 
marang raka kalihira | 
dĕnnira anguntap lampah | 
tumĕkĕng (n)jawining dhadhah | 

Ki Bayi Panurta mulat | 

mring kang putra katrinira | 
rinangkul Ki Mangunarsa || 

3. Sarwi angling angrĕrĕpa | 
dhuh ki jĕbĕng sutaningwang | 
lah sampun ngriki kewala | 
sĕdhĕng panguntaping lampah | 
kang putra nor aturira | 
pupujya raharjĕng lampah | 
wus samya tarimĕng driya | 
saksana nulya lumampah || 

4. Kang umiring sadayanya | 

Monthĕl lan Cĕnthini miwah | 
pra kulawangsa lilima | 

Saloka lawan Salodha | 

Prakosa lan Darmadana | 
miwah ta Ki Martaduta | 
kapitu wadon kathahnya | 
sĕsanga sadayanira || 

5. Kang mawan sĕdya mantuka | 
mring karajan Wanamarta | 
adulur nut pagalĕngan | 
ramening wong amakarya | 
tan ana lĕbaring mangsa | 
kang maluku ngaba-aba | 

hir bo o o kiya-kiya | 

kang macul namping galĕngan || 

6 . 


Kang nĕbar ngurit gumundha | 
lumĕncut ngĕmping mĕrkatak | 
wĕnĕh ramening panĕnan | 
gumrah rare gusah-gusah | 
nĕng gubug agĕgĕtakan | 
saking lor kidul sauran | 
anggonjĕng sasawi sawah | 
lintang srining patĕgalan || 

7. Amyang ambiyĕt wohira | 
pĕksi pingulan anjĕprah | 
mamangsa pĕncaring toya | 
pĕksi manyar bĕranjangan | 
angringing kĕjĕr nĕng tawang | 
gĕlathik ĕmprit tatĕban | 
dĕruk putĕr gagantĕran | 
pĕrkutut manggung timbangan || 

8. Tanduknya hur kung ngrum raras | 
abocor nora sandhungan | 
sanggyaning paksya lit munya | 
lir gamĕlan kinĕnongan | 

kang nĕropong manggung ing pang | 
panging wrĕksa ngungkang jurang | 
tumalawong angumandhang | 
karya ancaryaning awan || 

9. Sira Ki Bayi Panurta | 
lan garwa raosing driya | 
kagagas nĕng krajanira | 
mulat papan sri kawuryan | 
sĕnĕning karajan harja | 
tan pae lan Wanamarta | 
nglinging tyas ĕngĕt ing putra | 
ya layak yĕn sutaningwang || 

10. Jayĕngrĕsmi Jayĕngraga | 
anjĕnĕk nĕng Wanantaka | 
papanne banar asimpar | 
loh jinawi wukirannya | 
nganorkĕn ing Wanamarta | 
mangkana osiking driya | 
rasa-rasarsa muliha | 

saking kĕh srining kawuryan || 

11. Kasĕnĕdaning oliya | 
mukmin kas Sĕh Amongraga | 
amanon sĕnĕnging desa | 
pĕrkutut gĕng ro amunya | 

tan lyan (ng)gyan lir ingingonan | 
nĕng rahu lan nĕng rĕjasa | 
taman pulo Palanggatan | 

Ki Santri Monthĕl umojar || 

12. Ya ta lah pĕrkutut ika | 

lir kĕmpul lan kĕnong munya | 
ngong suluh-suluh tan kĕna | 
jare ana kang angarah | 
sinuluh sring dadi ula | 
jinontrot wong pira-pira | 
pulut ilang plikĕtira | 
jotone sinambĕr pĕjah || 

13. Kawĕlĕh sakĕh misaya | 

Ki Salodha nambung nabda | 
yĕn manuk kalih punika | 
wus dadi dhanyanging desa | 
angkĕre kagila-gila | 
wong tĕbih-tĕbih angarah | 
sring tan eling nĕng (ng)gwannira | 
wus lumrah ujaring kathah ]| 

14. Pĕrkutut ing Wanantaka | 
nora kĕna ginagampang | 

Ke Bayi Panurta nabda | 
ya iku manuk utama | 

dadi duwĕkke wong kathah | 
ajĕnĕk tan ingingonan | 
mendah Kae Jayasmara | 
lan arine Jayĕngraga || 

15. Ngon-ingon kang kinarĕman | 
mung pĕrkutut kang siniyan | 
lawase reyang miyarsa | 
pĕrkutut nora kadyĕka | 

iku paran manuk anyar | 
apa dhasar pĕksi lama | 

Ki Santri Monthĕl turira | 
sawĕg sawarsa punika || 

16. Marma kathah kang angangkah | 
tita antara tan kĕna | 
kinĕndĕlakĕn kewala | 

dene pĕksi sampun manggyan | 
anĕng rahu kang sajuga | 
satunggil anĕng rĕjasa | 
ing Jurang Jangkung Langgatan | 
wau Ki Bayi Panurta || 

Jilid 11 - Kaca : 260 

17. Wus anglintangi sabinan | 
dĕnnya angrarandhat lampah | 
napak wana tĕrataban | 

(n)dungkap tĕpi pakĕtĕban | 
wana gung pagrĕngan tuwa | 

Ki Bayi alon ngandika | 

lah anak bagus kalima | 

Saloka lan Ki Salodha II 

18. Martaduta Darmadana | 
kalima Bagus Prakosa | 

kang samya anguntap lampah | 
wangsulĕng ngriki kewala | 
wus sami reyang tarima | 
kang laju laris nut reyang | 
Monthĕl Cĕnthini kewala | 
milu marang Wanamarta || 

19. Lah anak Ki Drĕmadana | 
yĕn prapta rika matura | 
mring nak jĕbĕng Mangunarsa | 
miwah ing Ki Anggungrimang | 
yĕn Monthĕl Cĕnthini mangkya | 
kilayu mring Wanamarta | 
ngambil duwĕke nĕng kana | 
ginawa mring Wanantaka || 

20. Sĕdya jĕnĕk nut lakinya | 
kĕrasan nĕng Wanantaka | 
dene kang atuduh marga | 
Monthĕl kewala wus grĕma | 
samya nor ingkang liningan | 
saha tumutur sadaya | 

yun tumĕkĕng Wanamarta | 

Ki Bayi malih ngandika || 

21. Ywa padha sumĕdya prapta | 
mring karajan Wanamarta | 
rĕke ing benjing kewala | 
rika sampi mrĕtamuwa | 

ing mangke wus reyang sĕdya | 
lumaku dhapur tirakat | 
dadya tan ngĕlongi niyat | 
wus padha para wangsula 1 1 

22. Wau kang samya liningan | 
tan ana lĕngganĕng karsa | 
sarĕng dĕnnya papamitan | 
linilan sadayanira | 
angabĕkti sasalaman | 
pupuji raharjĕng marga | 
wusnya dan sarĕng lumampah | 
kang nulak lan kang umangkat || 

23. Pra kulawangsa wong lima | 
mulih maring Wanantaka | 
yata Ki Bayi Panurta | 
lumampah pan wong rong somah 
laju lĕpas lampahira | 

Ki Monthĕl kang gĕrma marga | 
datan mangsuli dadalan | 
kang kambah duk angkatira || 

24. Napak wana grĕng gĕrotan | 
anusup angayam-alas | 
tumurun nĕng jurang parang 
sumĕngka ring palunguran | 
tan ana tatasing wana | 
dhukuh tĕbih onjotannya | 
yĕn dalu kampir ing desa | 
yĕn raina anrang lampah || 


20 (Ing Wanamarta, sadaya sami prihatos lan nyĕnyuwun) 

Ing Wanamarta, sadaya sami prihatos lan nyĕnyuwun sagĕda Ki Bayi 
sakalihan kapanggih para putra lan enggala kundur. Miturut Ki Sĕmbagi ahli 
petang, kunduripun Ki Bayi taksih dangu, botĕn sagĕd kaajĕng-ajĕng. Wontĕn 
pamanggih, punapa prayogi dipun-susul? Ki Luwaran, putranipun Ki 
Sĕmbagi gadhah pamanggih bilih Ki Bayi sampun ndungkap rawuhipun. 
Pamanggih wau maibĕn petangipun Ki Sĕmbagi, mila dados rame, nanging 
Ki Luwaran tĕtĕp nĕmtokakĕn sĕdintĕn kalih dintĕn punika Ki Bayi mĕsthi 
rawuh, jalaran saĕstunipun Ki Luwaran sampun mirĕng bilih Ki Bayi sampun 
wontĕn ing dhusun Saruni. Ki Bayi sapandhĕrĕkipun mila sampun nyĕlaki 
Wanamarta, nanging lĕrĕm ing dhusun Pagutan, ing griyanipun Ki Nuripin. 
Badhe lumĕbĕt ing Wanamarta kanthi sĕsidhĕman. Wĕkdal rĕpĕt-rĕpĕt Ki 
Bayi sakalihan kundur, kapĕrgok Kulawirya ingkang badhe nyumĕd damar 
ing mĕsjid Mangu. Salajĕngipun kulawarga jalĕr ĕstri, tangga tĕpalih, sanak 
kadang dhusun-ngadhusun sami dhatĕng gilir gumantos tuwi kasugĕnganipun 
Ki Bayi Panurta tuwin Ni Malarsih. Sasampunipun sawatawis dintĕn, Ni 
Cĕnthini lan Ki Monthĕl pamit wangsul dhatĕng Wanataka, kaĕtĕrakĕn Ki 
Nuripin lan Ki Jayuda. Bĕktanipun kathah jalaran para sadhĕrĕk lan 
mitranipun sami nyumbang barang mawarni-warni. 

Kaca 261 - 288 


Jilid 11 - Kaca : 261 

677 Girisa 

25. Raryan kalamun asalat | 
randhat lampah anĕng marga | 
sabab arowang rubiyah | 
dadya lumampah satitah | 
wus tĕbih dĕnnya nrah paran | 
wus tatas kang wana-wasa | 
antuk nĕm dina nĕng marga | 
wus tan ngambah wana pringga || 

26. Malapan desa kewala | 
kadhang karsa amampira | 
kalanira yun anadhah | 
mangkana dĕnnya lumampah | 
kantun lampahan sasiyang | 
kalawan sapanginĕpan | 
karsanira Ki Panurta | 
sinĕrang pindha sarkara || 

678 Dhandhanggula 

1. Tan cinatur lampahirĕng margi | 

Bayi Panurta lan garwanira | 
kapat lan Cĕnthini Monthĕl | 
gantya ingkang winuwus | 

ing karajan Wanamartĕki | 
lamanira tinilar | 
marang Kae guru | 
lan saputra ĕstri priya | 
pasĕmone desa gung samun asĕpi | 
ilang kĕnyĕping desa || 

2. Pala-pala tan nana ngĕmohi | 
roning kitri sĕmu bang angarang | 
tan na pradapa rumĕmbe | 

pan wus sasasi langkung | 

pitung ari lan pitung ratri | 

pra kadang kulawangsa | 

kabĕh wong sadhusun | 

tan pakantuk nambut karya | 

pijĕr susah amikir kang sami ngikis | 

dene tan ana prapta || 

3. Tansah sidhĕkah ing siyang ratri | 
kajad sami cipta glis muliha | 
kang padha andon paranne | 
sadaya ngayun-ayun | 
warna-warna kĕhning kĕndhuri | 
tumpĕng janganan jĕnang | 
abang miwah sungsum | 

kang panganan warnan pasar | 

miwah banyu kĕmbang tuwin opak-angin | 

supaya glis praptanya || 

4. Wong sadesa tan nana ngĕpoti | 
tuwin yĕn nuju dina Jumungah | 
mawarna kĕh kĕndhurine | 
miwah ingkang atunggu | 

ing wismanya Kiyai Bayi | 

pinatah gigiliran | 

siyang lawan dalu | 

wong sapuluh tan na kurang | 

myang kang anĕng wismane Ki Jayĕngrĕsmi 

wismane Jayĕngraga || 

5. Siyang dalu wontĕn kang nunggoni | 
miwah wismane Ni Tambangraras | 
tan pae siyang dalune | 

wau kalanirĕku | 
para kadang ing sabĕn ari | 
samya apakumpulan | 
anĕng pandhapa gung | 
pandhapane Ki Panurta | 

Ki Suwarja Wiradhustha lan Panuksmi | 
Panamar Kulawirya || 

6. Miwah Ki Pĕngulu Basarodin | 

Ki Sĕmbagi Jumpĕna Jĕmpina | 

Lawatan lan Malangbonge | 

Luwaran Jagasatru | 
nalikanya sami alinggih | 
myang pra santri kang tuwa | 
anĕng pandhapa gung | 

Ki Suwarja lon lingira | 

lah wus pirang dina lawase ing mangkin 

Kyai dĕnnya tirakat || 

7. Wiradhustha anambungi aris | 
inggih sampun sawulan laminya | 
wikan langkung lan kirange | 
ana mastani langkung | 
wontĕn kirang dĕnnya mastani | 

Ki Kulawirya nabda | 

lah uwa ing ngriku | 
pun uwa ingkang kĕngĕtan | 

Ki Sĕmbagi nauri wacana aris | 
sarwi anocoh kinang || 

8. Ĕngĕt-kula duk kesah (n)Jĕng Kyai | 
kala ing dintĕn Tumpak Paing-nya | 
nuju Kulawu wukune | 

Endra paningronipun | 

Kerangan pan ingetang mangkin | 
ĕmĕh salapan dina | 
kirang kalih dalu | 
pĕndhak Tumpak Paing-ira | 
lagya dintĕn Kĕmis Kaliwon puniki | 
sawulan lwih tri dina || 

9. Puniki ta apan wuku Wukir | 

Ki Suwarja anambungi sabda | 
dospundi uwa ing mangke | 
mĕnggah ing lampahipun | 
inggih putra-(n)dika (n)Jĕng Kyai | 
paran laju amendra | 

nglangut anrang purug | 
pambatangipun pun uwa | 
putra-(n)dika Ki Bayi Panurta mulih | 
mangke tan nana prapta || 

10. Ki Sĕmbagi anauri aris | 
inggih makatĕn petanganira | 
enggal lamine pan mulĕh | 
tan tumut angĕlangut | 
malah witne dintĕn puniki | 

Wukir Kĕmis Kliwon-nya | 

Guru Tungle Tulus | 
sangsaya utamanira | 

wong rarasan kang ala datan sayĕkti | 
kang rasan bĕcik nyata || 

11. Kulawirya nambung mĕsĕm angling | 
kados lĕrĕs pun uwa sojarnya | 
kados tan (n)darung karsane | 

Ki Wiradhustha muwus | 

kadipundi pĕnĕdirĕki | 

rĕmbuge sanak kathah | 

punapa sinusul | 

yĕn agung kinĕndĕlĕna | 

kados ina tĕmĕn kinadangkĕn sami 

sadulur padha lanang || 

12. Sanadyan wus tan linilan nguni | 
dadi gawe kadang kulawangsa | 
kinĕn ananambut gawe | 

datan karsa sinusul | 

saking maklumira (n)Jĕng Kyai | 

marang sadayanira | 

rĕkasaning laku | 

yĕn kongsiya dadi lampah | 

anging mungguhing budi kita pribadi | 

kapriye yĕn tega-a || 

13. Sĕtun tĕmĕn katon tanpa kardi | 
kadi sukur pisah lawan kadang | 
de tan ana iktiyare | 

sakĕh kang myarsa wuwus | 

tatrap tyasnya kadi tinari | 

sapĕkĕt aturira | 

andadĕkkĕn rĕmbug | 

samya sĕdya sumusula | 

para kadang miwah pra kulawangsĕki | 

tan nana lĕnggana-a || 

14. Akĕkangsĕn ing angkatirĕki | 
sira Ki Wuragil Kulawirya | 
alon matur ing rakane | 
mĕnggah rĕmbug puniku | 
botĕn amamaoni angling | 
sawĕg kula piyambak | 
kang kĕpanggih kalbu | 

tan rĕmbug yĕn sinusula | 

nadyan kapanggiha rakanta (n)Jĕng Kyai | 

kadya tan tinarima || 

15. Pan wus dadya karsanipun nguni | 
datan arsa yĕn kaupaya-a | 
lagya samantĕn karsane | 

lan kaping kalihipun | 

ngrĕbat sunat atilar wajib | 

lamun saĕstu samya | 

sumusul ing purug | 

anĕbar pra kulawangsa | 

datan wande sĕpĕn ing Wanamartĕki | 

sintĕn ingkang rumĕksa || 

16. Ing kagunganira (n)Jĕng Kiyai | 
mutawatir darbĕk tan rinĕksa I 

mangsa wandeya ing mangke | 
dĕn thi-ithi ing pandung | 
sa(ng)gĕn (ng)gĕne pating jalĕgir | 
siyang-siyang tumandang | 
tan ngĕntosi dalu | 
yĕn kalampahan tiwas | 
sintĕn ingkang tinutuh tiwasing budi | 
lyaning pra kadang-kadang || 

17. Lamun tan rumaos mutawatir | 
inggih sumangga karsanta kakang | 
rĕhning kula tiyang ĕnĕm | 
kumaki kĕdah matur | 

Ki Suwarja nambungi aris | 
abĕnĕr Wiradhustha | 
rĕmbuge adhimu | 
si Wuragil Kulawirya | 
wurungĕna rĕmbugirarsa ngulati | 
rĕke bĕcik rumĕksa || 

18. Amituhu wĕkas kang nĕng tulis | 
prayoga gugon-tuhoning ujar | 
tan ana sambekalane | 

rĕh anikĕl ing tuduh | 

kadipundi uwa Sĕmbagi | 

kang liningan ris nabda | 

sami lĕrĕsipun | 

mung kaot mawi faedah | 

rĕmbagipun rayinta anak Wuragil | 

amituhu rumĕksa || 

Jilid 11 - Kaca : 264 

19. Kathah kewala pakantuknĕki | 
wus mupakat rĕmbag tan ngupaya | 

Ki Kulawirya ngling manĕh | 
dingarĕn kang Pĕngulu | 
mĕnĕng bae datan ngudhoni | 

lah iku lagi apa | 

kaya wong gĕgĕtun | 

kang Pĕngulu Basar mojar | 

wong pun pĕnĕt kang dĕn-udhoni punapi | 

kula montĕn wong bawang || 

20. Kulawirya mĕsĕm anauri | 

wong nglĕmbĕrĕg ngono jare bawang | 
tuduh wong ingan ing gawe | 
panyanaku kang Ngulu | 

(n)jaluk gawe kudu ngulati | 
asaguh tanpa rowang | 

Ki Basar ambĕkus | 
dene gĕcok nantang lalab | 
kĕbo kuru lumaku dipun pasangi | 
kĕrĕp kĕmrosa-rosa || 

21. Kulawirya gumuyu nudingi | 
i i kang Basar dede sĕmoa | 
kongsi (m)buh-ĕmbuh wangune | 
sadaya gĕr gumuyu | 
tumingal mring Ki Basarodin | 
wanci tĕngange surya | 

ramut kang angukus | 

Ni nDaya praptĕng pandhapa | 
mila angling rina bĕngi Basarodin | 
tansah dadi paguywan || 

22. Pĕngulu ngling ngong nganti asĕdhih | 
sabĕn katĕmu tan na bosĕnnya | 
wong sok dĕn-poyoki bae | 

Ki Kulawirya muwus | 
lah-lĕh botĕn moyok bibi | 
wong sok sĕlang-surupan | 
anggung blubak-blubuk | 
dudu tĕmbunge tinĕmbang | 

Nyai Daya gumuyu sarwi anuding | 
mring Ni Sumbaling sigra || 

23. Kinĕn naoskĕn bubucu aglis | 

Ni Sumbaling gya nampa rampadan | 
sarta lan nyanyamikane | 
tinata anĕng ngayun | 
nulya asasaos kĕndhuri | 
tumpĕng janganan jĕnang | 
miwah sĕkul wuduk | 

Ki Luci naoskĕn ngarsa | 

Ki Suwarja ngling lah iya kono Luci | 
sira tatanĕn pisan || 

24. Sapa kang kajad asung kĕndhuri | 
apa ujube Luci turira | 

kang punika kĕndhurine | 
sanak pamagĕrsantun | 
kajad nglujĕngakĕn (n)Jĕng Kyai | 
anulya dinonganan | 
marang Ki Pĕngulu | 
pan sami lĕkas anadhah | 
apikantuk wau kang sami abukti | 
lagya satĕngah mangan || 

25. Nuripin prapta ngirit kĕndhuri | 

Ki Pangulu santak dĕnnya mojar | 
e lah dene ana manĕh | 

Kulawirya gumuyu | 

andĕlĕna Ki Basarodin | 

yĕn ana ambĕng prapta | 

sidik ing pandulu | 

wus luput ing kakilapan | 

lah andawĕg kang Pĕngulu nĕh (n)dongani 

sampun tanggunga sisan |] 

26. Ki Pangulu Basar anauri | 

(ng)gih mangke kewala dinonganan | 
sawĕg satĕngah kĕndhurĕn | 
kĕtanggĕlan amuluk | 

(n)dadak lĕrĕn andonga amin | 
gawe kadhone mangan | 

Ki Wirya amuwus | 

(n)dika dongani kewala | 

sampun kudu susah nganggo amin-amin | 

dimĕn maksih amangan || 

27. (n)Dika dhewe ngriku andongani | 

Ki Basar andhĕkĕm kokoh jangan | 
dĕnĕmbat-ĕmbat puluke | 

Kulawirya gumuyu | 

lah ta apa Ki Basarodin | 
malah kokoh anekad | 
mundhak cĕngkang puluk | 
dĕnetung tĕmĕn tunanya | 

Ki Basar ngling (m)bok-bĕn (n)dongani pribadi 
wong padha bisa (n)donga |( 

28. Samya gumuyu kang aningali | 
wus antara nutug dĕnnya nadhah | 
aluwaran sadayane | 
kĕndhurinira dinum | 

myang kang anyar sami binagi | 
dinongan kajadira | 
rahayuning purug | 
warata sadayanira | 

Ni Sumbaling ngajokkĕn dhadharanĕki | 
wedang pakinangannya || 

29. Kae Kulawirya angling aris | 
saking panduginipun pun uwa | 
mĕnggah (n)Jĕng Kyai lampahe | 
paran enggala mantuk | 

tuwin taksih tangĕh tan mulih | 
wawi coba nĕh (m)batang | 
enggal laminipun | 

Ki Sĕmbagi lon amojar | 

sarwi udud kalobot gĕng dĕnnya nglinting | 

tĕmbako uwur mĕnyan || 

30. Satĕropong bĕndhol pucuknĕki | 
wus sĕptane udud klobot mĕnyan | 
dĕn-ĕmpakakĕn anjĕbĕr | 
anglandĕng kukusipun | 
anggalayĕm nauri aris | 

yĕn ujaring kang dina | 

Kĕmis Kliwonipun | 
apĕnĕt sawukonira | 

Wukir Dewa Guru Tungle Tulus nĕnggih | 

salamĕt tur karĕgan 


31. Anging pancasudanya tan bĕcik | 

Kaliwon wolu Kĕmis lilima | 
tiba Bumi-kapĕtake | 

pinĕt ing Kĕmis wolu | 

Kliwon wolu apan pinanggih | 
nĕmbĕlas yĕn ingetang | 
sĕkawan puniku | 

Ki Pĕngantĕn lunga sanja | 

-sinanjanan nora nana dhawahnĕki | 
pan wadhah nora nana || 

Jilid 11 - Kaca : 266 

32. Lamun dipun-petang dina sasi | 
taun windu pan windu tibanya | 
kados sih lami praptane | 
enggalipun sataun | 

puniku yĕn arsa umulih | 
yĕn tan karsa mantuka | 
windon tamtunipun | 
pan dĕrĕng kenging kinira | 
nulya sutanira dhewe Ki Sĕmbagi | 

Luwaran wastanira || 

33. Nyĕmpaluki mring bapanirĕki | 
dĕrĕng tĕlas pamikir sampeyan | 
petangan lyan ing ramale | 
lamun sampeyan etung | 
etung papat arĕrĕs ugi | 

pinĕt tanggal punika | 

tanggal ping nĕmlikur | 

winastanan dina Mayang | 

langkung pĕnĕt slamĕt wong lungan glis prapti | 

yĕn dagang kauntungan || 

34. Lan palintanganipun Muhtari | 
kĕdah rikat ing lampah glis prapta | 
yĕn dene ta tanggal rĕke | 

Sri Kitri Gana Liyu | 

Pokah ing nĕmbĕlas-dhawah Sri | 
inggih pangraos-kula | 
tĕntu enggal mantuk | 

(n)Jĕng Kyai Bayi Panurta | 

ing sadintĕn rong dintĕn punika prapti | 

sumangga bĕbatangan || 

35. Ki Sĕmbagi sĕlĕh ududnĕki | 
wurung dĕnnira anocoh kinang | 
mojar mring putra ambĕkos | 

ih ambakna wong muwus | 
bocah calak anyĕmpaluki | 
amawal ing wong tuwa | 
bangĕt kumĕnthusmu | 
amĕthĕk prapta wong lunga | 

amalĕmbung kaya ya iya-a masthi | 
yĕn luput priye sira || 

36. Ki Luwaran mathĕnthĕng ngĕncĕngi | 
mĕngkuhi inggih wulang sampeyan | 
punapa tuwan kasupĕn | 

Ki Sĕmbagi asĕndhu | 
sapuluh wus petangan mami | 
tumiba nora nana | 
watĕke ya suwung | 
pĕngalape nora tĕka | 

Ki Luwaran kumrĕjĕg dĕnnya madoni | 
marang ing bapakira || 

37. Kulawirya mĕsĕm anyĕthĕki | 
gumuywa ngling ĕndi kang kasoran | 
sapa kang bĕnĕr pĕthĕke | 

de gĕsĕh pĕthĕkipun | 
kang Luwaran lan Wa Sĕmbagi | 
singa kang ora nyata | 
tan kandĕl kang kantun | 
sabab tan nyata pĕthĕknya | 

Ki Luwaran manthĕnthĕng lir angĕcosi | 

(n)Jĕng Kyai praptanira || 

38. Lĕpatipun mangke benjing-enjing | 

Kae Bayi pan amĕsthi prapta | 
kula yĕn sampun amĕthĕk | 
mangsa gothang sarambut | 

Ki Sĕmbagi sĕrĕng dĕnnya ngling | 
alangan tĕmĕn sira | 
bocah nora patut | 
kumaki mangsa bĕnjosa | 
ngĕnas-ĕnas gĕgabĕre tanpa kering | 
cĕlathu lan wong tuwa || 

39. Ki Luwaran tumungkul ngĕsĕmi | 
batinira wus olĕh pawarta | 
tuture kaponakane | 

lunga ĕtĕr sing kidul | 
wus padha ring Kiyai Bayi | 

Panurta lan kang garwa | 

Cĕnthini tan kantun | 
lawan santrine satunggal | 
kala dalu nginĕp desa ing Saruni | 
ananggung panginĕpan || 

40. Dinuga dina niki aprapta | 

marma kĕncĕng tan wigih pĕthĕknya | 

Luwaran tan nglairake | 
wusnya dĕnnya angrawus | 

Ki Sĕmbagi mring sutanĕki | 

Ki Suwarja ris nabda | 
uwa pĕnĕtipun | 

wus lingsir sami bubaran | 

rĕbat wĕktu Lohor sĕdhĕnge umanjing 

rĕke sami (n)dodonga || 

41. Mugi sayĕktinya enggal prapti | 
yĕn pinarĕng dĕrĕng mangsa prapta | 
kewala mung basukine | 

nulya bubaran mantuk | 

sosowangan sadayanĕki | 

sarwi anggawa bĕrkat | 

wau tan kinuwus | 

yata Ki Bayi Panurta | 

angrĕrĕmbĕn ing lampah karsanirĕki | 

praptaning Wanamarta || 

42. Aywa kongsi wontĕn kang udani | 
pinrih satĕngahing waktu Ngisa | 
yata wau ing lampahe | 

parĕk padhukuhipun | 

dĕnnya wĕktu Asar nĕng margi | 

maksih tanggĕling lampah | 

kasiyangĕn wau | 

kampir ing dhukuh Pagutan | 

wismanira bubundhĕl santri Nuripin | 

nĕng palanggaranira || 

43. Ki Nuripin kagyat aningali | 
marang ing Kae Bayi Panurta | 
lan garwa myang Cĕnthinine | 
satunggil santrinipun | 
gupuh dĕnnya amĕlayoni | 
anĕmbah tur pambagya | 
sarwi angĕmu luh | 

Ki Bayi nauri nabda | 

iya bangĕt tarima-reyang Nuripin | 

rika padha waluya || 

44. Myang rabine nĕmbah tur pambagi | 
pinojaran kaslamĕtan sira | 

Nuripin ngling mring rabine | 

lah saosa dĕn gupuh | 

dhadhaharan saananĕki | 

lan sira (m)bĕbĕthaka | 

sadhela dĕn-gupuh | 

sapakone ana bocah | 

lah mĕnĕka dawĕgan karambil wilis | 

ya cangkingĕn kewala || 

45. Kae Bayi Panurta ngling aris | 
aywa susah sira anugata | 
manira tumuli mulĕh | 
reyang tanyĕng sirĕku | 
paran kabĕh padha basuki | 
kadang myang kulawangsa | 
kabĕh wong sadhusun | 

Ki Nuripin aturira | 

inggih lujĕng pandonga-dalĕm kang mawi 
tan wontĕn kara-kara II 

46. Kula lagya prapta sapuniki | 
inggih sakenjang wontĕn karajan | 
bakda Ngasar amba mulĕh | 
sabĕnipun tan mantuk | 

kongsi kalih ari tri ari | 
ngrukti karya ambĕngan | 
anglujĕngkĕn wau | 
salampah-lampah paduka | 
tuwin pra kadang santana magĕrsari | 
limrah tiyang sadesa || 

47. Datan wontĕn kĕndhate sa-ari | 
malah siyang dalu asidhĕkah | 
sami kewala kajate | 
anglujĕngkĕn sadarum | 

ing salampah-dalĕm (n)Jĕng Kyai | 

ambĕng sadintĕnira | 

bancang pitu wolu | 

tumpĕng jajanganan jĕnang | 

warnan pasar myang sĕkar tanapi warih | 

supaya srĕping lampah || 

48. Kae Bayi Panurta duk myarsi | 
aturnya Ki Nuripin mangkana | 
angondhok-ondhok driyane | 
ketang wĕlas ing kalbu | 
marang kulawangsanirĕki | 
kumĕmbĕng locananya | 
muwus anggarathul | 

Nuripin yah iya ta lah | 

anak putu wong sadesa trĕsnĕng kami | 
asru panrimĕng reyang || 

49. Muga lĕha pamalĕsing Widdhi | 
tinitahna cukup sandhang pangan | 
sarta lawan ngibadahe | 

wanci surya sumurup | 

Kae Bayi ngandika malih | 
lah wus Ripin kariya | 
reyang yun umantuk | 

Nuripin matur sumangga | 

pan kawula umiring kundur Kiyai | 

paran ta wĕktu salat || 

50. Rĕhning sampun (n)dungkap wĕktu Mahrib | 
salat ngriki kewala ing langgar | 

Ki Bayi lon andikane | 
nora Ripin sun laju | 
mĕngko bae wĕktu ring kali | 
sĕdhĕng wong tan uninga | 


< Serat Centhini Jilid 11 - Halaman : 369 > 


kewala mung parlu | 
mĕngko Angisa mring wisma | 

(n)dan umangkat saking Pagutan (n)Jĕng Kyai | 

Nuripin anĕng ngarsa || 

51. Agĕgancangan lampahirĕki | 
praptĕng kali kĕndĕl sami salat | 
rĕbat parlu ing Mahrib-e | 
sawusing bakda wĕktu | 

puji dhikir andonga Sukril | 
purna saliring sunat | 

(n)dan mangkat lumaku | 

tan ana janma uninga | 

pan kumĕnyut myat papane Pasar Paing | 

Ke Bayi lan kang garwa || 

52. Uluk salam mring kang mara bumi | 
cipta kadi-kadi sinauran | 

Ki Bayi suka driyane | 

manjing sajroning dhusun | 

mĕh andungkap saya-trang (n)jawi | 

yata Ki Kulawirya | 

pan arsa lumĕbu | 

mring masjid Mangu asalat | 

pan kapagut ing raka Kiyai Bayi | 

rĕmĕng datan waspada || 

53. Ki Kulawirya anapa aglis | 
sapa iku lumaku pĕtĕngan | 
arsa malĕbu paranne | 

Kĕ Bayi mĕsĕm muwus | 
iku sapa tanya ring mami | 
gajĕg si Kulawirya | 
iya apa dudu | 

Ki Kulawirya tan samar | 

yĕn kang raka Kae Bayi Panurtĕki | 

gupuh nĕmbah tur salam || 

54. Nyakup jĕngku turnya saha nangis | 
adhuh (n)Jĕng Kyai datanpa nyana | 
paduka prapta ing mangke | 

tur pambagya rahayu | 

Kae Bayi nauri aris | 
mawaspa (ng)garap sabda | 
dhuh riningong bagus | 
pambagya-para ring reyang | 
sira yayi paran ta padha basuki | 
matur bĕrkah paduka || 

55. Nulya tur sĕmbah salamirĕki | 
mring Nikĕn Malarsih pambagyanya | 
winangsulan waluyane | 

alon malih umatur | 

pra putranta paran umiring | 

kang raka ris ngandika | 
ya mĕngko ngong tutur | 
nulya laju lampahira | 

Kulawirya pamit sakĕdhap umulih | 
ngambil sorog nĕng wisma || 

56. Ingantyan nĕng paregolanĕki | 

Kulawirya praptĕng wismanira | 
rabine tĕlu winĕrtĕn | 

kinĕn aglis lumĕbu | 
sarta kinĕn ngrukti sasaji | 
sĕkul ulam panganan | 
sasĕgĕranipun | 
kalayan pateyanira | 
sinandikan nulya wangsulira aglis | 
prapta ing paregolan || 

57. Tumama ring palatarirĕki | 
laju kewala marang ing wisma | 

Ki Kulawirya ge-age | 
anyorog korinipun | 

jroning wisma wus dĕn-pandami | 

Sumbaling lan Ni-nDaya | 
nĕng pagandhokipun | 
wetan bakda dĕnnya salat | 

Ngisa mojar sapa kang ngĕngakkĕn kori | 
apa Ki Kulawirya || 

58. Anauri (ng)gih kawula bibi | 

yun mariksa yĕn wontĕn kang ewah | 

miwah rĕgĕd jĕrambahe | 

nauri inggih sukur | 

lamun tiyang sanĕs mariki | 

mojar mangsa puruna | 

wong liya lumĕbu | 

sarwi anggĕlar kalasa | 

Kae Bayi Panurta sarĕng alinggih | 
nĕng pajrambahanira || 

59. Kulawirya Monthĕl lan Cĕnthini | 

Nuripin samya marĕk ing ngarsa | 

Ki Bayi ririh wuwuse | 

rada kanyaran (n)dulu | 
maring wisma dadi martami | 

Kulawirya turira | 

saking laminipun | 

kawula inggih kadyĕka | 

duk tumutur ing putranta Jayĕngrĕsmi | 

maring ing Lĕmbuasta || 

60. Kongsi kalih wulan pitung ari | 
praptĕng wisma inggih lir paduka | 
kadi wus kalimrahane | 
makatĕn dulunipun | 

Nyai (n)Daya lawan Sumbaling | 
miyarsa wuwusira ] 

Ki Bayi kang rawuh | 
gupuh Sumbaling Ni-nDaya | 
mring wisma tur sasalam sarwi nangis 
wong loro abarungan |] 

61. Kae Bayi lan Nikĕn Malarsih | 
samya kumĕmbĕng aris wuwusnya | 
bibi (n)Daya Sumbalinge | 

aywa kadarus ing luh | 

wus mĕndĕla dera anangis | 

mapan wus amiyarsa | 

salamĕting laku | 

kang tĕka lan kang nĕng wisma | 

wus mĕnĕng tyasnya asuka aningali | 

mring Ki Bayi praptanya || 

62. Wong ro samya salam mring Cĕnthini 
rĕrangkulan katri yĕl-uyĕlan | 
binagyan ing pakangĕne | 

sami suka ing kalbu | 

tan adangu wau kang prapti | 

rabine Kulawirya | 

tĕlu pisan rawuh | 

samya (m)bĕkta rarampadan | 

sĕkul ulam nyanyamikan srĕbat manis 

tinata anĕng ngarsa || 

63. Kinumpulkĕn sajinya pribadi | 
angrong dhulang rarampadanira | 
tinampa dening rowange | 
wusnya naoskĕn ngayun | 
samya atur bĕkti agĕnti | 
miwah mring rabinira | 

Ki Bayi amuwus | 
ya ta lah nora kaya-a | 
pra ipeku tĕlu iki suguh mami | 
atur sĕga panganan || 

64. Kapanane olah padha bĕkti | 
dene rikat arumat asampat | 
wong mono apa panute | 
randhat rikat pan tinut | 

Kulawirya watake bangkit | 
bangsĕt kabĕh rabinya | 
dalah baturipun | 
tumungkul Ki Kulawirya | 

wanci bakda Ngisa wau santri Luci | 
sing masjid Pananggungan || 

65. Malĕbĕng (n)jro kagyat aningali | 
padhanging pandam sajroning wisma | 
mrĕpĕki awas dulune | 

yĕn Ki Bayi wus rawuh | 

sigra wangsul mĕdal sing (n)jawi | 
yun matur ring pra kadang | 
maring masjid Mangu | 
wus mudhun sadayanira | 
ingkang kari sawiji Wiradhusthĕki 
lagya mudhun sing lawang || 


Jilid 11 - Kaca : 271 

66. Santri Luci gugup dĕnnya angling | 

Kenthol raka-(n)dika wisma padhang | 
kula mĕndhĕt godhong songkĕt | 

Wiradhustha gumuyu | 

dene clewa-clĕwo sirĕki | 

tutura ana apa | 

gugup cĕlathumu | 

tuturĕn ingkang acĕtha | 

santri Luci nuwun matur maklum uni | 

susar-susur wong tuwa || 

67. Raka-(n)dika (n)Jĕng Kiyai Bayi | 
prapta wus kapangguh anĕng wisma | 
wikan duk kala praptane | 

tan wuningĕng katĕngsun | 

uning ngong wus kapanggih linggih | 

kawula enggal nulak | 

angaturi rawuh | 

marang pra ari sadaya | 

Wiradhustha ngling lah ya lajuwa aglis | 
kabĕh wawrĕtanana || 

68. Manira laju lumĕbu Luci | 

nulya kur-ungkuran sĕwang paran | 

Wiradhustha lan Lucine | 
ngĕndhangi pra rĕnipun | 

Wiradhustha gya praptĕng ngarsi | 

ngabĕkti atur salam | 

sarywa nguswa jĕngku | 

mawi nĕmbah salamira | 

marang ingkang (m)bakayu Nikĕn Malarsih | 

saha atur waluya || 

69. Winangsulan sukuring basuki | 

Wiradhustha ngling mring Kulawirya | 
kapan (n)Jĕng Kyai praptane | 

kang rayi lon umatur | 
kala wau ing bakda Mahrib | 
kularsa salat Ngisa | 
marang masjid Mangu | 
kapĕthuk (n)Jĕng Kyai prapta | 
inggih anĕng palataran kori (n)jawi | 

Wiradhustha lingira || 

70. Bĕja dene bĕnĕran sirĕki | 
kadĕkne (m)bok ipe glis samĕkta | 
padha nĕnaosi kabĕh | 

yata ing lampahipun | 
santri Luci dĕnnya ngayĕngi | 
pra kadang wus winartan | 
miwah Ki Pangulu | 
myang sĕntana para tuwa | 
samya gupuh dĕnnira ayun udani | 
dhatĕng kang lagi prapta || 

71. Ki Suwarja lan Panukma tuwin | 

Ki Panamar Ki Pangulu Basar | 

Ki Sĕmbagi Jumĕnane | 

Ki Jĕmpina tan kantun | 

Lawatan lan Malangbong tuwin | 

Luwaran ingkang samya | 
prapta anĕng ngayun | 
samya nĕmbah ngaras pada | 
gantya-gantya samya saatur basuki | 
winangsulan raharja || 

72. Ki Jumĕna Jĕmpina Sĕmbagi | 
samya gantya dĕnnya sasalaman | 
pupuji sukur pambage | 
ngaturan tata lungguh | 

wus warata sadayanĕki | 

Ki Bayi praptanira | 

pra sunu tan tumut | 

mulih marang Wanamarta | 

mung Cĕnthini lawan Ki Santri sawiji | 

Monthĕl kang mĕlu prapta || 

73. Nulya santri Luci angĕrĕni | 
angabĕkti sarwi parĕmbeyan | 
tur pambagya wilujĕnge | 
winangsulan sabda yu | 
tuwin marang Nikĕn Malarsih | 
sinojar padha-padha | 

gya mundur sing ngayun | 

Cĕnthini nambrama | 

lah bageya kaslamĕtan kakang Luci | 

lawas tan wruh ing rupa || 

74. Sarĕng mulat gupuh santri Luci | 

Cĕnthini rinangkul tinangisan | 
dadya anangis karone | 

sami trĕsnĕng sadulur | 
wusnya mĕnĕng Cĕnthini angling | 
iku adhimu kakang | 

Ki Monthĕl tut pungkur | 

Ki Luci nolih ing kanan | 

santri Monthĕl gya rinangkul mring Ki Luci | 

gĕlutan sami lĕnggah || 

75. Ki Kulawirya gumuyu angling | 

Luci tumrapa wong mĕmacanan | 

rada maro pĕmangane | 
nubruk maring sadulur | 
nubruk marang ipe kang prapti | 
bungahe bĕranahan | 
tan kĕna ingetung | 

Luci matur kasinggihan | 

dadya ngĕrti sadaya lamun Cĕthini | 

santri Monthĕl lakinya || 

76. Ki Suwarja angling maring Luci | 
konĕn rikat adhimu ing ngomah | 
iya saanane bae | 

Wiradhustha amuwus | 

Ki Panukma Panamar angling | 
kakang Luci wasisan | 
dhimu konĕn gupuh | 

Ki Luci sigra umentar | 
ngenggalakĕn para rubiyahirĕki | 
tan dangu sami prapta || 

77. Samya (m)bĕkta rampadanirĕki | 
sĕkul ulam nyanyamikanira | 
binĕktĕng rowang ĕstrine | 

laju tinatĕng ngayun | 
anĕpungi kang wus sumaji | 
wusnya lajĕng anĕmbah | 
tur salam pangujung | 
pra rubiyah gantya-gantya | 
apupuji pambagya atur basuki | 
sinabda karaharjan || 

78. Nyai (n)Daya lan wadon Sumbaling | 
samya ngukus akĕdhik dadakan | 
liwĕt Sokanandi wangĕn | 

lawuhe sĕptanipun | 
sambĕl wose bubuk tĕngari | 
dhĕndhĕng gĕpuk lan jangan | 
klĕnthanging lĕmbayung | 
kinĕla asĕm pĕdhĕsan | 

Ki Bayi Panurta lan Nikĕn Malarsih | 
marang pahĕranira || 

79. Samya wak-awak siram sasuci | 

Santri Luci lan Nuripin gĕpah | 
angladĕni pangangsune | 

Nyai (n)Daya agupuh | 

ngambil wastra pasatanĕki | 

pasalin sĕmbahyangan | 

jubah lawan rukuh | 

kalihnya wus anrap sinjang | 

laju salat Ngisa marang masjid alit | 

tajug palanggarira || 

80. Ingkang sami lungguh ing wismĕki | 

Ki Suwarja aris wuwusira | 

paran lilinggihan kiye | 

apa prayoga mĕtu | 

mring pandhapa tan sompok linggih | 

yun ana ingkang tĕka | 

para anak putu | 

siji roro tan kuciwa | 

anĕng dalĕm nadyan jĕmbar tan prayogi | 
apĕnĕt nĕng pandhapa || 

81. Yata anak putu kang miyarsi | 
magĕrsari santri kasĕntanan | 
samya lumĕbu yun panggoh | 
samya nĕng pandhapa gung | 

Ki Suwarja mulat kang prapta | 

(n)dhĕdhĕg anĕng pandhapa | 
jalwĕstri lumĕbu | 

nulya angatag mring (n)jaba | 
samya mĕdal sadaya marang pandhapi | 
tinata gĕlarannya || 

82. Kinĕn tĕpung dĕnnira alinggih | 
wontĕn malih nak putu kang prapta | 
laju kalawan ĕstrine | 

saos rampadanipun | 
sĕkul miwah dhadharan manis | 
wowohan sasĕgĕran | 
nĕng dhulang pinanggul | 
rubiyahing para tuwa | 

samya kusung-kusung dĕnnya yun papanggih 
praptanya Ki Panurta || 

83. Wĕnĕh kĕndhuri kajatirĕki | 
anglujĕngkĕn (n)Jĕng Kyai Panurta | 
kang durung didongakake | 

laju binĕktĕng ngriku | 
linujĕngkĕn anĕng pandhapi | 
yata Kae Panurta | 
dĕnnya sĕmbahyang wus | 
kundur malĕbĕng ing wisma | 
angandika lho apa padha angalih | 
mĕtu maring pandhapa || 

84. Nyai (n)Daya anauri inggih | 

Kyai Bayi nulya mĕlu mĕdal | 

Luci (ng)gĕlar klasa luse | 
lĕnggah lan nyainipun | 
ingkang sami prapta mangarsi | 
nĕmbah matur pambagya | 
winangsul sabda yu | 

Ki Bayi ngandika marang | 

santri Luci lan Nuripin kinĕn ngambil | 

saosan kang nĕng wisma || 

85. Gya rubiyahing pra kadang sami | 
angambil sajine priyangga | 
sarampade dhewe-dhewe | 
ramut sadaya uwus | 

pan binanjĕng kang anyar prapti | 
andĕr anĕng ing ngarsa | 
rarampadan agung | 
salong sih ana kang prapta | 

Nyai (n)Daya lan Sumbaling dĕnnya ngrukti | 
wus mungguh ing pambĕngan || 

86. Winĕdalkĕn sinaoskĕn ngarsi | 
angandika Ki Bayi Panurta | 
lah mara ing kono age | 
majuwa kang atĕpung | 

lan sapa kang duwe kĕndhuri | 
matur tiyang sasanga | 
sasarĕnganipun | 
magĕrsarĕn kasĕntanan | 
lawan randha ambĕng kajadipun sami | 
anglujĕngkĕn paduka || 

87. Ki Bayya-ngling Alkamdulillahi | 
lah wus Basarodin donganana | 
ambĕng kĕndhuri kajade | 
nyalamĕti maringsun | 
kabĕnĕran kajade asih | 

kang dĕn-slamĕti prapta | 
nastijabing kalbu | 
katrima padha kahana | 
wus marata donganana Basarodin | 
nulya Pangulu Basar || 

88. Angdonga salamĕt Pil-ngumuri | 
ingaminan tan asuwe purna | 

Ki Bayya-lon andikane | 
payo padha awisuh | 
kĕmbul bae jalu lan ĕstri | 
agĕpah kang liningan | 
sadaya atĕpung | 

(n)dan lĕkas sami anadhah | 

Kae Bayi dĕnnya bukti mĕratani | 
mundhut sakĕdhik sewang || 

89. Sĕkul ulam ambĕng sadayaki | 
sawarnane kang saji punjungan | 
ngling lah Wirya tulung kuwe | 
pĕkna sĕga lan lawuh | 

dĕn warata saking sakĕdhik | 

kajate iku padha | 

sung bukti maringsun | 

kusung-kusung tumĕka-a | 

marang reyang pupunjung piasung bukti | 

supaya sun-dhahara || 

90. Kulawirya gupuh angladĕni | 
mundhut winiratan sadayanya | 
sinaosakĕn ngarsane | 

pan pinuluk sadarum | 
pamunjunge nak putunĕki | 
nulya samya anadhah | 
kĕmbul apikantuk | 
wus antara dangunira | 
aluwaran dĕnnira sami abukti | 
ambĕng wus cinarikan || 

91. Nyai (n)Daya Sumbaling Cĕnthini | 
lawan Monthĕl Nuripin asigra | 
ngundurakĕn rampadane | 

dinum barĕkatipun | 
wus warata sadayanĕki | 
nulya nyĕnyamikannya | 
lumadi ing ngayun | 

Ki Bayi alon ngandika | 

payo kono nyĕnyamikane dinumik | 

tamba mis mamangsĕgan || 

92. Kang liningan sigra angalapi | 
sasĕnĕngira ngambil dhadharan | 

Ki Sĕmbagi lon wuwuse | 
lampah paduka wau | 

kongsi prapta ing purug pundi | 
putra dalĕm sadaya | 
punapĕstu pangguh | 
tuwin datan kapĕdhaka | 

Kae Bayi Panurta nauri aris | 
uwa tanya maringwang || 

93. Pacuthĕlan pamandrĕng ngong margi | 
singgah tĕkĕng dhukuh Wanantaka | 
kathah pangampir ngong rĕke | 
mitrĕngsun duking dangu | 

kang wus tan kapadhaning ngaksi | 
mangkya samya kapanggya | 
nĕng padhukuhipun | 
amawat samya mumulang | 
dene wayah andika Ki Jayĕngrĕsmi | 

Jĕngraga sarabinya || 

94. Tuwin Tambangraras Amongragi | 
sampun kukuwu nĕng Wanantaka | 
tanah ing Maospatine | 

tĕlĕng gĕlang kĕdhatun | 
wus alanggat asramĕng sĕpi | 

Pulo pamĕlĕngannya | 
madyĕng Jurang Jangkung | 
kuwangsĕng Sang Maha Mulya | 

ingkang angudanĕni saliring puji | 

-nirĕng kula sumĕdya || 

95. Nĕmbadani sinung apapanggih | 
mring suta kang wus nis ing sasana | 
jalu ĕstri sadayane | 

uwa ingkang puniku | 

kathah sulangipun inangling | 

maklumipun pun uwa | 

reyang raos rawuh | 

para ri samya turira | 

kasinggihan luhung sinarĕhkĕn guling | 

angginda-ginda pada || 

96. Yata muni tĕngaraning ratri | 

ing masjid gung bĕdhuge tinabah | 

Ki Baywa lon andikane | 

mung kewala ing besuk | 

tinutugĕn rarasan malih | 

bĕdhug sĕdhĕng bibaran | 

ngong narĕhkĕn suku | 

sadaya matur sumangga | 

nulya aluwaran kang samya alinggih | 

mulih asowang-sowang || 

97. Tan cinatur wancinirĕng ratri | 
yata bakda Subuh Ki Panurta | 
lĕnggah anĕng pandhapane | 
myang garwa keringipun | 

Nyai (n)Daya lawan Sumbaling | 
anaoskĕn dhadharan | 
pawedanganipun | 

nyamikan enjing-enjingan | 
gĕmblong lĕmpĕng ulĕn-ulĕn lan surabi | 
puthu juwadah jĕnang || 

98. Dhĕndhĕng balur dhĕndhĕng gĕpuk garing | 
bakaran pisang gumanda-rasa | 

kupat lawan balendrange | 
garĕndul kalong sagu | 
pisang raja satangkĕp kuning | 

Kae Bayi Panurta | 

ngunjuk wedang bubuk | 

lagya antuk sacĕcĕpan | 

ingkang rayi Ki Kulawirya gya prapti | 

rabinya tĕlu pisan || 

99. Samya ingiring dhulang tup saji | 

Kae Bayi asru dĕnnya nabda | 

Wirya lungguha ing kene | 
dene esuk thuk-uthuk | 

lan bojone ngirit tup saji | 
gĕlis temĕn ngrurumat | 
apa nora turu | 

banjur angukus kewala | 

katon tĕmĕn kusung-kusunge si Ragil | 

trĕsnanipun maring wang || 

100. Punjungan laju lumadyĕng ngarsi | 
nulya para ari ingkang prapta | 
kalawan sarubiyahe | 

sarta punjunganipun | 

bubucu myang nyamikanĕki | 

tinata anĕng ngarsa | 

dhewe-dhewe tĕpung | 

nulya Sĕmbagi Jumĕna | 

lan Jĕmpina Lawatan Malambong tuwin 

Luwaran Jagapatya || 

101. Lan rabinya manggul dhulang sami | 
laju tinata sadayanira | 
ambanjĕng nĕng ngarsa andhĕr | 
anulya Ki Pangulu | 

Basarodin sumusul prapti | 
lan rabinira papat | 
samya yun papangguh | 
bĕkti panjang siji sowang | 
isi uwi lĕgi sami tinup saji | 
pinanggul rencangira || 

102. Ki Basarodin nunggil alinggih | 

Nyai Pangulu gantya tur sĕmbah | 
sarwi atur pambagyane | 
mundur awor alungguh | 

lan pra ipe sami (ng)ladĕni | 
uwĕnipun sapanjang | 
edhang dinok ngayun | 
binuka tup sajĕnira | 

Ki Wuragil Kulawirya mĕsĕm angling | 
niku napa kang Basar || 

103. Anĕng panjang tinupan tup saji | 

Ki Basar nauri mĕsĕm nabda | 
wikana niku akale | 

wong wadon amumunjung | 
pokalane ngaturi uwi | 
nyanaku mau apa | 
kang ginawa iku | 
panganan adhĕm-adhĕman | 
iku mau ngong aranni dudu uwi | 
wong wadon nora layak || 

104. Mĕsĕm gumuyu kang aningali | 

Ki wuragil Kulawirya latah | 
kang Basar ngĕtokkĕn pamĕr | 
anutuh bojonipun | 

sasab sabda prawiraning ngling | 
niku punapa nyata | 
pokale (m)bokayu | 

bojonya ngling papat pisan | 

lah botĕn dhik puniku santri duk wingi | 

munjung uwi sakawan || 

105. Gĕr ginuyu sadaya kang myarsi | 

Kulawirya nudingi sarya jar | 
sarya angakak guyune | 

goroh mono pĕthĕkku | 

yĕn kang Basar etunge ngĕnting | 

yĕn babagan rĕkasa | 

yĕkti nora kudu | 

kongsiya kalang-kalangan | 

bab mring tuna kang tinohan nadyan uwi | 

ya mangsa andhudhuka || 

106. Kang gumuyu saya ambantoni | 

Ki Pangulu Basar wuwusira | 
dene puniku wus akĕh | 
nyamikan adi luhung | 

niki dĕrĕng sampun kang prapti | 
wowohan lah-olahan | 
kathah warnanipun | 

Kulawirya suka mojar | 

lah apa ta ngetung liyan kang (n)darbĕni | 

suka bingah tumingal || 

107. Ki Bayi Panurta gumuyuwa-ngling | 
yĕn aku dhewe sasĕptaningwang | 
wi lĕgi tan na bosĕne | 

kabĕh mĕsĕm tumungkul | 
yata wong ing Wanamartĕki | 
pangrungunirĕng warta | 

Kyai dĕnnya rawuh | 
kalawan pra putranira | 

Jayĕngrĕsmi Jayĕngraga lan garwĕki | 
prapta ing Wanamarta || 

108. Tuwin Tambangraras Amongragi | 
mangkana wartane wong sadesa | 
marma yun arsa pĕpanggĕh | 
sarta punjunganipun | 

ing sakadarira pribadi | 

sĕkul ulam dhadharan | 

jalu ĕstri munjung | 

sami nĕmbah tur pambagya | 

kumarubut lunga tĕka kang tutuwi | 

anging kang dadi wĕrta || 

109. Jayĕngrĕsmi miwah Jayĕngragi | 

Nikĕn Tambangraras Amongraga | 
tan nana mĕlu praptane | 

sakĕh wong ciptĕng kayun | 
baya Kyai dĕnnya ngulati | 
mring putra tan kapanggya | 

andarung anglangut | 
utawa lampus ing paran | 
de tan ana kang prapta salah sawiji | 
mung kang rama kewala || 

110. Ni Malarsih lan wadon Cĕnthini | 
kalawan santri anyar sajuga | 

ya ta lah para putrane | 
dene tan mĕlu rawuh | 
pan sadaya cuwa ing ati | 
miwah rereyanira | 

Ki Jayĕngragĕku | 

Crĕmasana Widiguna | 

sabrayate para cĕngkung samya prapti | 

atur punjunganira || 

111. Kae Bayi angandika aris | 

lah wus payo padha wiwisuhan | 
rijĕki kamurahane | 
rĕke kĕmbul bae wus | 
kang liningan sami agipih | 

(n)dan lĕkas sami nadhah | 
royom apikantuk | 

Ki Bayi lir sabĕnira | 

amratani punjungan saking sakĕdhik | 

abukti cacaruban || 

112. Sami tiniru anyĕnyarubi | 

Ki Pĕngulu ibut dĕnnya mangan | 
akĕbat gĕdhe puluke | 
tan kongsi ngĕpĕl sĕkul | 

Kulawirya gumuyu angling | 
dubilah dene bakah | 
wakane Pĕngulu | 
tangane dene alanja | 
mrana-mrana auwĕd kaya tĕmpaling | 
prigĕl anugĕl ĕmpal || 

113. Ki Pĕngulu anggrundĕl nauri | 
mupung wontĕn kang rijĕki Allah | 
ngarah apa wus wajibe | 
suminggun tĕmah gĕtun | 

wong mono yĕn apik ngalikik | 
wong drĕmba mundhak rosa | 
luput ing alĕsu | 

Ki Bayi gumuyu mojar | 

ngong yun mulat pamangane Basarodin | 

ngapenginkĕn wong mangan || 

114. Wus antara satĕngahing bukti | 
maksih ana prapta kang anampa | 
rarampadan pamunjunge | 
pasudagaranipun | 

laju samya prapta alinggih | 

Ki Bayi wuwusira | 

wong sapuluh iku | 

padha nusula amangan | 

pamunjungmu iku ngong mundhut sakĕdhik 

sun buktine sihira || 

115. Gupuh santri Luci angladĕni | 
ngambil winratan sakĕdhik sewang | 
anulya ingaturake | 

tinadhah supayĕku | 

lĕga tyase kang samya tur sih | 

mangkana dangunira | 

kang samyandon puluk | 

wus nutug akurah tangan | 

aluwaran ambĕng cinarikkĕn aglis | 

kĕndhuri binrĕkatan || 

116. Nyai (n)Daya Sumbaling Cĕnthini | 
nyaosakĕn nyanyamikanira | 

Kyai Bayi andikane | 

lah kono ala nganggur | 
nyamikane padha dinumik | 
kang liningan angalap | 
ing sasĕnĕngipun | 
anutug dĕnnya dhaharan | 

Kae Bayi Panurta wacana aris | 
mring para kadangira || 

117. Sun tutugne pajar reyang wingi | 
laku manira mungguh prakara | 
pulunanira katrine | 

reyang pan wus kapangguh | 

saking parmanirĕng Hyang Widdhi | 

nĕng dhukuh Wanantaka | 

ing kono kukufu | 

kadang myang ipe sadaya | 

kang ingujarakĕn Mongraga ing nguni | 

pangikise umendra || 

118. Angulati ing kadangirĕki | 

jalu ĕstri kang pinarah ing tyas | 
mangkya wus samya kapanggĕh | 
kang angyasani dhukuh | 

Wanantaka lan Wanasari | 
parĕk sĕndhang Klampeyan | 
tanah Jurang Jangkung | 
bawah Maospatya tĕgal | 
rinya Amongraga ing wastanirĕki | 

Kae Sĕh Mangunarsa || 

119. De kadange kang kĕnya karabi | 
marang Ki Sĕh anom Anggungrimang | 
ing Wanasari dhukuhe | 

Sĕh Mangunarsa iku | 
ngulama gung anon rĕspati | 

ahlining ngĕlmu wus man | 

bangsa oliya gung | 

mĕh kĕmbar suwarnanira | 

lan Sĕh Amongraga wus upama Panji 

Anom lan Panji Tuwa || 

120. Amung kaot sĕnĕning cahyĕki | 
pasang pamuluning wawangunan | 
padha uga parĕjĕnge | 

de Anggungrimang iku | 
ngulama wus wasis ing ngĕlmi | 
ambranyak sĕmu ladak | 
putus ing pamuwus | 
sĕmbada sasolahira | 
pantĕs dadi ipene lir Gunungsari | 
wadone lir Onĕngan || 

121. Nakmu Jayĕngrĕsmi Jayĕngragi | 
nora wingwang lir kadeyanira | 
tan adoh sĕlang sĕbate | 
tunggal pasikonipun | 

malah kadya sayayah-bibi | 
singa wong wruh sadhela | 
sĕngguh kadangipun | 
duk reyang lagya kapanggya | 
lan sutanta lan Sĕh Adi Amongragi | 
nĕng pulo Palanggatan || 

122. Madyĕng Jurang Jangkung kang piningit | 
jĕnĕk anĕng pangasramanira | 

kang sasana ing pasĕpĕn | 
reyang rikala pagut | 
datan wiyah samĕng pangĕksi | 
pandulon (n)jron ngalayap | 
ing kanĕngan kalbu | 
munggĕng ing kaendahan | 
tanpa sesa wuryaning banjaransari | 
sari (ng)gyannya anawang || 

123. Lir dhadharing basanta ngawĕngi | 
panglaring karamat kaelokan | 
myang kikmahing driya dene | 
tan yun-yun tan pituhung | 

nir tang walang atilar kingkin | 

kusunging sih tan ana | 

kewala mung sukur | 

suka rĕna tan pae lan | 

duk misihe ing kene Wanamartĕki | 

kawitan nimpar papan || 

124. Tambangraras tan tĕbih ing laki | 
saha cahyanya kalintang-lintang | 
awĕnĕs ijo tejane | 

Ki Suwarja umatur | 

paran inggih winangwĕng ing ling | 

Ki Bayi ris wuwusnya | 
ya lagi ngong tutur | 
sojare nĕng (n)jro konĕngan | 

Amongraga mring reyang kinĕn akunci | 
paguting kanyĕnyĕtan || 

125. Purna saliring pasojarnĕki | 
nulya nis mulyĕng kanĕnganira | 
mulĕh pandulon-ngong wĕntĕh | 

Basarodin umatur | 

pandhita kang paduka angling | 
inggih ingkang awasta | 

Kyai Jurang Jangkung | 
punapa sampun sĕpuha | 
tuwin masih anĕm kadi pun lĕkĕti | 
putranta Sĕh Mongraga ]| 

126. Kae Bayi gumuyu nauri | 

liwat wus tuwa dhĕk jan-muni-jan | 
jurang sapa wruh maune | 
wruh-wruh wus jurang trĕjung | 
nora nana sing (m)bĕbakali | 
wus tĕmu anjĕlgodhah | 
sira sĕlan-surup | 
dudu aranning pandhita | 

Jurang Jangkung pan iya jurang sayĕkti | 

Jurang Jangkung wastanya || 

127. Pandhitanya ran Mangunarsĕki | 

Basarodin kalĕcĕman mojar | 

e la kalĕru jawane | 

gĕr kang samya gumuyu | 

myarsa turnya Ki Basarodin | 

Ki Kulawirya latah | 
pan sarwi amuwus | 
iya ta lah wakne Basar | 

lir wong nyilih tompo dĕn-(ng)go nakĕr ĕpring | 
ambakna salah tampa || 

128. Dhasar tukang blusak-blusuk angling | 
kaya dhĕk biyĕn kae ngong nyĕlang | 
pacul dĕn-ulungi upĕh | 

ya iku kang Pangulu | 

gĕsĕh dudu sambunge angling | 

sajĕg-jĕge wus adat | 

bĕtah salang-surup | 

dhasar wong nora micara | 

wus pancĕne tur lumuh calathu sisip | 

tan pulung kabĕnĕran || 

129. Saya ginuyu mring sadayĕki | 

Ki Pangulu garundĕlan mojar | 
andĕkna yĕn nolĕh tĕlĕng | 

angguguyu wong luput | 

adhasar dhĕmĕn momoyoki | 

luput amung samĕndhang | 

dĕn ruggi sagunung | 

gawokan Ki Kulawirya | 

yĕn (ng)gĕgarap maring wong nora wis-uwis | 

kongsi kaya wong dosa || 

130. Samya suka sakĕh kang ningali | 

Ki Kulawirya malih wacana | 
liya kang sun-raosake | 

wa Sĕmbagi puniku | 

apan inggih anunukuli | 

sutane kang Luwaran | 

dadya anak anung | 

papĕthĕkane amajas | 

kaya upas tan ana ninang samĕnir | 

pĕthĕke kang Luwaran || 

131. Angungkuli mring uwa Sĕmbagi | 
durung surut uwa wus kantĕpan | 
marang ing suta belenye | 
malah unggul kang sunu | 

kang Luwaran pan lagi iki | 
ngong wĕruh tĕtĕrira | 
digdayaning wuwus | 

Ki Bayi Mĕsĕm ngandika | 

lah bab apa iku Wirya kang dera-ngling | 

kang rayi aturira || 

132. Duk wingi siyang uwa Sĕmbagi | 
apanca-bakah lan kang Luwaran | 
udrĕg kalangkung ramene | 
diya-diniya wuwus | 

mĕthĕk ring paduka (n)Jĕng Kyai | 

pun uwa pambatangnya | 

mĕksih lami rawuh | 

tan amĕthĕk enggal prapta | 

de pun kakang Luwaran mĕthĕk glis prapti | 

tan kongsi kalih dina || 

133. Sami etang paramalanĕki | 
bakĕnĕngan uwa lan pun kakang | 
mangka ing mangke kayĕktĕn | 
cosplĕng batanganipun | 

kang Luwaran langkung patitis | 
yĕktinipun sontĕnnya | 

(n)Jĕng paduka rawuh | 

Ki Bayi alon wuwusnya | 

kang Luwaran punapa ngĕlminirĕki | 

gĕlis tiru si uwa || 

134. Ki Sĕmbagi sumambung ngling ririh | 
lare kumaki calak cathĕkan I 


< Serat Centhini Jilid 11 - Halaman : 386 > 


wurukan bocah aĕthĕng | 
kang liningan tumungkul | 
sarwi mĕsĕm aningit liring | 
ginĕtĕr ing patanya | 

Ki Luwaran matur | 
sayĕktosipun kewala | 

(ng)gyan-kawula amĕca paduka prapti | 
wontĕn ingkang wawarta || 

135. Duk paduka sipĕng dhusun Cangkring | 
wontĕn kang sarĕng nĕng pasipĕngan | 
kewala sanĕs wismane | 

kawula yun amĕthuk | 

lamun dede karsa (n)Jĕng Kyai | 

lagya amĕndhĕm kula | 

anĕnamun laku | 

marma kawula amĕca | 

ing paduka glis rawuh ing sontĕn wingi 

sabab wus angsal warta || 

136. Samya gumuyu kang amiyarsi | 

Ki Kulawirya latah sarya jar | 
kados cumĕplos pĕthĕke | 
nyanaku tan kadyĕku | 

Ki Sĕmbagi gumuyu angling | 

akale jawal nuwal | 

bocah nora urus | 

sinau candhula sabda | 

mring wong tuwa wani guguyon mapali 

aja sira kadawa || 

137. Ki Luwaran jrih dĕn-sarĕngĕni | 
tumungkul ginaguyu ing kathah | 
yata wong Wanamartane | 
kang samya amumunjung | 
mring Ki Bayi Panurta sami | 
prapta sami ambĕkta | 
rarampadanipun | 

sĕkul ulam pĕpanganan | 

datan anggop tĕka lunga kang tutuwi | 

jalu ĕstri mangkana || 

138. Wayah wisan gawe Kyai Bayi | 
angling lah Luci Nuripin sira | 
nak putu kang tĕka kuwe | 
ingkang padha mumunjung | 
lah tatanĕn kabĕh nĕng ngarsi | 
sinlamĕtkĕn wasisan | 
ambĕnge sadarum | 
binojakkĕn ing ngakathah | 

nuli padha Jumungahan maring masjid | 
agupuh kang liningan || 

139. Santri Luci Monthĕl lan Nuripin | 
sami anata kĕndhurinira I 

wus pininta sa-ambĕnge | 

Kae Bayi amuwus | 

Basarodin donganana glis | 
salamĕting kamulyan | 
kabĕh wong sadhusun | 

Ki Pĕngulu sigra (n)donga | 
ingaminan wus purna nulya wawanting | 
ngancaran sami nadhah || 

140. Jalu ĕstri sarĕng samya bukti | 
tan pati pikantuk dĕnnya mangan | 
sih tuwuk wau enjinge | 

antara dangunipun | 
aluwaran sadayanĕki | 
ambĕng dipun-barĕkat | 
warata sadarum | 
jalu ĕstri tan prabeda | 

Kae Bayi Panurta ngandika aris | 
payo padha bubaran || 

141. Sĕdhĕng padha dandan maring mĕsjid | 
bar-jumungah wus awan wayahnya | 
kang liningan sadayane | 

mundur bubaran mantuk | 

sowang-sowang laju susuci | 

kabĕh wong Wanamarta | 

jalu ĕstrinipun | 

samya salat bar-jumungah | 

sarta lawan kĕndhuri punjunganĕki | 

ngiras binĕkta samya || 

142. Kang durung wruh tĕmu lan Kiyai | 
maksih anganggĕp wartaning kathah | 

Kae Bayi sapraptane | 

lawan pra putranipun | 

Tambangraras Sĕh Amongragi | 

Jĕngrĕsmi Jayĕngraga | 
sakulawargĕku | 

Rarasati lan Turida | 

miwah cĕthi Cĕnthini tan kari prapti | 

marma tiyang sadesa || 

143. Kusung-kusung dĕnnya yun udani | 
inggaring tyas lir kaul-kaula | 
luwaring kasusahane | 

yata datan cinatur | 

dĕnnya samya wĕktu ngabĕkti | 

bar-Jumungahanira | 

gung riyayanipun | 

pamunjunge wong sadesa | 

datan kĕndhat kongsi ing sapĕndhak ari | 

dĕnnya atur punjungan || 

144. Santri Monthĕl lan wadon Cĕnthini | 
lamĕnira kongsi pĕndhak dina | 

ana ing Wanamartane | 
tur pamit nuwun mantuk | 
marang ing Wanantaka mangkin | 

Ke Bayi nalikanya | 

nĕng pandhapanipun | 

pinarak lan garwanira | 

tuwin para kadang kulawangsa sami | 

miwah Pangulu Basar || 

145. Nyai (n)Daya lan wadon Sumbaling | 
naosakĕn wedang papanganan | 
kahuwa lan nang-bubuke | 
bakaran pisang suluh | 

gĕmblong lĕmpĕng puthu sarabi | 

ledre juwadah jĕnang | 

sagu lan garĕndul | 

kolak kukus tĕtĕl-pisang | 

kĕtan kolak lĕmpĕr bikang abang putih | 

munjit kupat balendrang || 

146. Kimpul katela uwi gĕmbili | 
pisang kuning gara rajaita | 
jagung kĕtela-gantunge | 
kĕtan kaluwa waluh | 
sangkĕp salir nyamikanĕki | 
woh-wohan lah-olahan | 
sumaji ing ngayun | 
cinarakkĕn samya ngalap | 

kang liningan gupuh samya ngalap sami | 
ngambil sasĕnĕngira || 

147. Asĕsambĕn sira Kae Bayi | 
angandika mring pra kadang-warga | 
iki Cĕnthini lan Monthĕl | 

samya pamit umantuk | 

marang dhukuh Wanantakĕki | 

nĕng kene laminira | 

pan wus pitung dalu | 

dĕnnya sarĕhkĕn tyasira | 

pĕrlu ngambil saduwĕk-duwĕkirĕki | 

gawe sangu ngibadah || 

148. Besuk-esuk dĕnnya mangkat mulih | 
bakda Jumungah dĕnnya (m)bujung lampah | 
murih ing sangat Amade | 

tanggal ping wolulikur | 

apa ya mĕngkono Cĕnthini | 

umatur kasinggihan | 

saĕstu kadyĕku | 

kalamun parĕng kalilan | 

pamit amba lan gĕgĕbal laki mami | 

mantuk mring Wanantaka || 

149. Kae Bayi angandika aris | 

yĕn mangkono padha sĕdhĕkaha | 
sakadarmu dhewe-dhewe | 
anumbang asung sangu | 
mring Cĕnthini dĕnnya yun mulih | 
pra kadang kulawangsa | 
sandika turipun | 
samya andadak kongkonan | 
kinĕn ngambil sinjang atanapi picis | 
kang ngareyal rong reyal || 

150. Ingkang sinjang tapih kĕmbĕn tuwin | 
sabuk kulambi kalawan dhĕsthar | 
rukuh lawan musĕlane | 

sinung tinampan sampun | 
langkung nuwun Monthĕl Cĕnthini | 

Ki Bayi ris ngandika | 

hĕh Luci sirĕku | 

lan Nuripin lumakuwa | 

nguntapkĕn lakune Monthĕl Cĕnthini | 

maring ing Wanantaka || 

151. Anggawa-a rĕrĕyanirĕki | 
wong pamburi iya tĕka lima | 
utawa pitu wolune | 
anggawa darbĕkipun | 

kang Cĕnthini anĕng ing margi | 
kang samĕkta gagaman | 
watir ing dĕlanggung | 
dĕn-tumĕkĕng Wanantaka | 
amataha wong sapa kang sira tuding | 
anggawa saduwĕknya || 

152. Sadhiya sadina ing saiki | 
angkate sesuk bakda Jumungah | 

Luci Nuripin ature | 

sandika rĕh pituduh | 
angling malih Kiyai Bayi | 

Sumbaling bibi (n)Daya | 

paran wusing ngukus | 

bĕcik padha sĕsĕmĕkan | 

lan jajakna sĕga tumpang punar ragi | 

gupuh ingkang liningan || 

153. Nyai-nDaya lan wadon Sumbaling | 
naosakĕn sasĕmĕkan ĕnjang | 
sarta lawan pajajane | 

sumaji anĕng ngayun | 
bubucu lan rampadanĕki | 
sami angĕt-angĕtan | 

Ki Bayi amuwus | 
payo padha bĕbancakan | 
ngĕt-angĕtan mupung esuk sĕmĕk bukti 

kĕmbulan lan wong kathah || 

154. Kang cinaran samya awawanting | 
nulya samya lĕkas samya nadhah | 
aroyom rĕrukunane | 

tan ana ingkang ngangsur | 

Santri Luci Monthĕl Nuripin | 

Sumbaling lan Ni-nDaya | 

myang Cĕnthini tumut | 

anadhah sarĕng ing kathah | 

lawan santri magĕrsari ingkang prapti | 

laju milu amangan || 

155. Wus antara nuntug kang abukti | 
ambĕng cinarik dipun-barĕkat | 
warata wus sadayane | 
pa-ajang wus ingundur | 

gya dhadharan lumadyĕng ngarsi | 
cinaran samya ngalap | 
mamangsĕganipun | 

Ki Bayi aris ngandika | 

lah Suwarja Wiradhustha lan Panukmi | 

Panamar Kulawirya || 

156. Yĕn pinarĕng lĕga tyasirĕki | 
pupuluningong ingkang wanudya | 
nakira siji sewange | 

iku ngong pĕk lumĕbu | 

sun dĕkĕkne wismanirĕki | 

sutanta Tambangraras | 

owĕl lawas suwung | 

sutane yayi Suwarja | 

si Jumilah Wiradhustha si Sargini | 

Panukma si Murdiyah || 

157. De Panamar iya si Watini | 

Ki Kulawirya si Murtasinah | 
cah wadon lilima kuwe | 
kabĕh manira pundhut | 
aywa ana kang anduwĕni | 
ngong hak-ane priyangga | 
tĕkĕng ngakiripun | 
manira kang mulasara | 
paĕntase yĕn ana sudi (n)doyani | 
ingong ingkang kawogan || 

158. Karana nakira iku sami | 
sun-karya ngarĕm-arĕm tyas rĕyang | 
nising Ni Tambangrarase | 

para kadang tumungkul | 
cipta datan sawalĕng kapti | 
samya matur sumangga | 
tan ngrasa susunu | 

Ki Bayi lĕga tyasira | 


< Serat Centhini Jilid 11 - Halaman : 391 > 


Ki Wuragil Kulawirya matur aris | 
mring Ke Bayi Panurta || 

159. Tur-kawula paduka (n)Jĕng Kyai | 
mĕnggah pun Luci lamun ĕstuwa | 
kinĕn nguntapkĕn lampahe | 

Cĕnthini dĕnnya mantuk | 
marang Wanantaka ing mangkin | 

Luci yĕn tumutura | 

kawula tan rĕmbug | 
contho saliring karsanta | 
pun Nuripin kewala sampun nyĕkapi | 
kalih bĕkĕl ing Putat || 

160. Pun Jayuda sami bĕkĕlnĕki | 
samya samĕkta angĕting marga | 

Kae Bayi andikane | 

iya bĕnĕr sirĕku | 

yĕn pĕk mangkono wakmami | 

si Luci yĕn tan ana | 

sayĕkti ngong rikuh | 

lah ya wus parentahana | 

bĕkĕl Putat si Jayuda kon umiring | 

marang ing Wanantaka || 

161. Tur-andika Ki Kulawiryĕki | 

Ki Basarodin sumambung nabda | 

lah adhi Ki Santri Monthĕl | 

yĕn siyos (n)dika mantuk | 

kula titip kewala adhi | 

mung salam donga kula | 

mring Jamal Jamilun | 

sabate Sĕh Mongraga | 

pawong sanak kula bĕdhĕl anĕng ngriki | 

tan na rasa rumangsa || 

162. Kalih punapi sami basuki | 

Jamil Jamal anĕng Wanantaka | 
punapa pandamĕlane | 

santri Monthĕl suamur | 

kula tan sumĕrĕp Kiyai | 

kang wasta Jamil Jamal | 

tan wontĕn sadyĕku | 

sang Sĕh Adi Amongraga | 

praptanipun nĕng Wanantaka pribadi | 

mung lawan garwanira || 

163. Tan gadhah sabat ran Jamal Jamil | 
ngapuntĕn-(n)dika ngong tan uninga | 

Ki Bayi mĕsĕm wuwuse | 

lho Basar sira iku | 
apa lali duk Jamal Jamil | 
biyĕn kae duk tĕka | 
mrene awĕh wĕruh I 

wawarta yĕn Amongraga | 

kinukum ing (n)Jĕng Sultan Agung Mĕntawis 

binuncang ing Tunjungbang || 

164. Laju kewala pamit umulih | 

maring Karang ngong-andhĕg tan kĕna | 

kowe ya padha nĕng kene | 

pĕpakan kabĕh iku | 

amathĕnthĕng Ki Barasodin | 

matur pangraos kula | 

pun Jamal Jamilun | 

lamine tan wontĕn prapta | 

sakesahe sapriki pun Jamal Jamil | 

kawula tan uninga || 

165. Anauri Sadayanirĕki | 

inggih sami kawruhaning kathah | 

(n)dika dhewe kang kĕlalĕn | 

Ki Pangulu sumaur | 

o ah botĕn wontĕn mariki | 

wong banjur plĕng kewala | 

ing sakesahipun | 

tan dhatĕng salah sijiya | 

yĕn dhatĕnga amasthi kula kapanggih | 

sipĕng mring griya-kula [| 

166. Ki Wuragil mĕsĕm angling wĕngis | 
dhĕk siyĕn nika bakda Jumungah | 
nĕng srambi kĕh kĕndhurine | 

kĕh brĕkate amunjung | 
kacu-(n)dika suwĕk nĕm nyari | 

(n)dika lok kĕtiwasan | 

e suwĕk kacuku | 

lah priye kiye mono-a | 

ngong sumaur jĕr gĕbangĕtĕn nalĕni | 

kacu aran si Klayab || 

167. Ambane nĕm kilan dĕn-plipiti | 
lonjong rong sap tangan panjangira | 
mĕksa cupĕt kongsi suwĕk | 
kabĕh padha gumuyu | 

malah (n)dika takon dom maring | 

Luci gawe anjrumat | 

mĕh bubaran mudhun | 

nuli Jamal Jamil prapta | 

wusing matur pamit dĕn-andhĕg tan kĕni | 

kinĕn mangan tan arsa || 

168. Salah (n)dika mĕlu nĕnawani | 
brĕkat mring Jamal Jamil amĕksa | 
kewala laju mit mulĕh | 

lah botĕn ta puniku | 
kathik lali kĕh wong kang uning | 
ambakna wong lalĕnan | 
bangĕtĕn Kang Ngulu | 

Ki Pangulu tĕnggĕng mojar | 
ĕmpun bĕnĕr kabĕh-kabĕh niku ĕnggih 
yĕn tĕmu botĕn krasa || 

169. Sakĕhing wong samya angandhani | 
mĕksa warĕngkĕng Pangulu Basar | 
sadaya kaku atine | 

Kulawirya ambĕkus | 

Kang Pĕngulu yĕn wus anambi | 

dĕn but-a wong sadunya | 

kabĕh sibĕngkilung | 

wus medane kuna laya | 

lamun mĕnĕng tan sumurup barang angling | 

yĕn muwus salang sĕbat || 

170. Kaya ta ujar yĕn wus katindhih | 
ing wong akĕh bĕnĕre rumangsa | 
kĕlingan mring kalalĕne | 
nadyan misiha bingung | 
masthi nganggo sarat ngalahi | 
nora dhangkal apugal | 

lir wong nora ngĕlmu | 
dene-dene yĕn aja-a | 
ajĕjĕnĕng Ki Pĕngulu Basarodin | 
lir rĕca tan micara || 

171. Ki Pangulu angling angĕcuti | 
anauri puluh makatĕna | 
yĕktine wong tan kĕpanggĕh | 

Ki Wirya nyĕntak asru | 
hah-hĕh bilah kang Basarodin | 
ngewuhake graita | 

wong mĕngkono iku | 
apa lagi tĕmĕnana | 
apa dhasar wat-awat pi-api lali | 
aku ora anduga || 

172. Kae Bayi mĕsĕm ngandika ris | 
nora kĕna ko-borong mor sabda | 
ya wong lali mono priye | 
sarupa lan wong bingung | 
nora kĕna dĕn-pituturi | 

rĕh apĕsing kawula | 

tan kĕna binastu | 

wus payo padha bubaran | 

sarwi miyat tiyungan lantaran ĕcis | 

kundur malĕbĕng wisma || 

173. Kadang kulawangsa samya mulih | 
tan cinatur siyang ratrinira | 

yata wau ing siyange | 
ing ari kalanipun | 
bakda Jumungah Kiyai Bayi | 
sakadang kulawangsa | 

para santri agung | 
angĕpung kĕndhuri kathah | 
dinonganan Sĕlamĕt tulak bilai | 
tinadhah pinĕrutah || 

174. Aluwaran sakathahing santri | 

Kae Bayi kundur maring wisma | 
ingiring kadang wargane | 
lĕnggah pandhapinipun | 

Ki Suwarja Wiradhusthĕki | 

Panukma lan Panamar | 

Ki Kulawiryĕku | 

miwah Sĕmbagi Jumĕna | 

lan Jĕmpina Lawatan Lawanbong tuwin | 

Luwaran Jagapatya || 

175. Yata Santri Monthĕl lan Cĕnthini | 
marĕk ngarsanira Ki Panurta | 
umatur nuwun pamite | 

tur sĕmbah salamipun | 

kalih nguswa pada aganti | 

pinuji sukuring Hyang | 

rahayuning laku | 

miwah sĕmbah salamira | 

marang Nikĕn Malarsih samya tur pamit | 

pinujya waluyanta || 

176. Kae Bayi angandika aris | 

hĕh ya Luci paran wus samĕkta | 

Cĕnthini pipikulane | 

lan ingkang atut pungkur | 

si Sayuda lawan Nuripin | 

kang mikul kang rumĕksa | 

angĕting dĕlanggung | 

umatur sampun sadaya | 

datan wontĕn ingkang sumĕlang myang kĕri | 

karuktĕn sadayanya || 

177. Kae Bayi angandika malih | 

lah ya Monthĕl sun-titip kewala | 
salam taklim reyang rĕke | 
atur nĕng bĕndaramu | 

Kae sang Sĕh Amongragi | 
myang mring Sĕh Mangunarsa | 

Anggungrimangipun | 
miwah Nikĕn Rancangkaptya | 
lan pandonganingsun sukuring Hyang Widdhi | 
mring Nikĕn Tambangraras |] 

178. Myang mring Jayĕngrĕsmi Jayĕngragi | 
sarta ngumumĕna salam reyang | 
sadesa Wanantakane | 

sinandikan lingipun | 

tan prabeda Nikĕn Malarsih | 

pikantuk karaharjan | 
ring sadayanipun | 

Ki Bayi Panurta dĕnnya | 

apaparing sangu mring Monthĕl Cĕnthini | 

lĕnga rum wastra arta || 

179. Kang pinaring kalangkung nuwun sih | 
wus linilan wau pamitira | 

lan sarta malih pamite | 

mring pra kadang sadarum | 

angamini pamitirĕki | 

kang para kadang warga | 

sarĕng dĕnnya muwus | 

samya nangsangakĕn sabda | 

maring Monthĕl salam taklim pandongĕki | 

marang Sĕh Amongraga || 

180. Sinandikan pakirimira ngling | 
sarta ngumume tiyang sadesa | 

Cĕnthini Monthĕl nulya ge | 
mundur nĕmbah sing ngayun | 

(n)dan umangkat laju lumaris | 

Nuripin lan Jayuda | 
sarĕrĕyanipun | 
anyangkul gagawanira | 

yata aluwaran kang samya alinggih | 
mulih asowang-sowang || 

181. Kang lumampah Monthĕl lan Cĕnthini | 
ingiringakĕn pikulanira | 

wong ing Wanamarta kabĕh | 
amapagakĕn laku | 
wĕh sĕlamĕt anyĕnyangoni | 
sakadar trĕsnanira | 

Cĕnthini angantu | 
ngandhĕgi kang yun kapanggya | 
samya asung pasangon dĕnnira mulih | 
wastrata paparĕman || 

182. Wus rinukti panggawanirĕki | 
kongsi wĕktu Ngasar akirira | 
wusnya pinamitan kabĕh | 
nulya mangkat lumaku | 
kampir wismanira Nuripin | 
ananggung panginĕpan | 
nĕng Pagutan dhukuh | 
sadalu enjang umangkat | 

tan cinatur lalampahanirĕng margi | 
prapta ing Wanantaka || 

183. Katur sadaya ingkang wĕwĕling | 
pasalamnya mring bĕndaranira | 

Ki Monthĕl wus nĕng wismane | 

Nuripin anĕng ngriku | 

sarencangnya pan ginumatin | 

narĕhakĕn sapasar | 

nulya amit mantuk | 

linilan gya sasalaman | 

sigra mĕsat lĕpas tan cinatur margi | 

kapungkur Wanantaka || 

679 Pangkur 

1. Yata Ki Sĕh Mangunarsa | 
nalikanya alĕnggah anĕng masjid | 
lan kang rayi katrinira | 

Kae Sĕh Anggungrimang | 

Jayĕngrĕsmi Jayĕngraga kapatipun | 
Turida lan Rarasatya | 
miwah Nikĕn Rancangkapti || 

2. Bakda Ngasar wayahira | 

Ki Sĕh Mangunarsa ngandika ris | 

lah ta yayi kalihipun | 

paran sĕstu mamriya | 

sasana kang asimpar ngasrama samun | 

amamalad pangudiyan | 

nĕrĕp driya ing kadadin || 

3. Kang rayi kalih turira | 

pan sumangga ing rĕh paduka tuding | 
sadrah tan lĕngganĕng kayun | 
kumambang rĕhing karsa | 
kadi datan kalĕmpit asung sih dunung | 
sapidak ing pitĕkuran | 
kewala narimĕng Widdhi || 

4. Sĕh Mangunarsa ris nabda | 
singgih yayi lamun pamujyĕng kapti | 
sakidule Jurang Jangkung | 

ra-ara Wanatawang | 
kadi-kadi dadya palaling adunung | 
nunungku mufid iptikap | 
panjurunganing ngaurip || 

5. Dĕnta yayi Jayĕngraga | 
lamun parĕng ing karsa anujoni | 
lor wetaning Jurang Jangkung | 
babanar Wanasonya | 

mungguh dadya pamaladaning awuyung 
rĕh kawayanging Hyang Suksma | 
tashuding jalma wirangi || 


21 (Sĕh Amongraga dhawuh yasa padhepokan ing Wanatawang) 

VIII. Sĕh Amongraga dhawuh dhatĕng Jayĕngrĕsmi Jayĕngraga supados yasa 
padhepokan ing Wanatawang lan Wanasonya. Sĕh Amongraga lajĕng lĕlana 
ing alam alimut sarta nyipta Kutha Waja utawi Pulo Wĕsi isi mas picis 
rajabrana. Kathah tiyang sami dhatĕng, kĕparĕng mĕndhĕt barang-barang 
sasĕnĕngipun. Pandhita ing Bangkaulu Ki Dhatuk Ragarunting badhe nyobi 
kasĕktĕnipun Sĕh Amongraga, dhatĕng ing Kutha Waja kadhĕrĕkakĕn 

muridipun wolungdasa, wasana botĕn sagĕd mapaki Sĕh Amongraga lan 
kawirangan. Sĕh Amongraga midĕr-midĕr ing pulo Jawi dumugi ing Guwa 
Langse, kapanggih Ki Darmĕngbudi, nyuwun puruita, kawĕjang, wasana 
sakala mlĕsat dumugi Palembang adamĕl sirĕp pagĕblug ing ngrika. Sĕh 
Amongraga sakalihan kapanggih Ki Ragarĕsmi nyuwun puruita, kawĕjang 
dening Nikĕn Tambangraras lan dados muridipun, lajĕng ndhĕrĕk dhatĕng 
Wanataka. Ing Wanataka Jayĕngrĕsmi tuwin Jayĕngraga, karawuhan Sĕh 
Amongraga sakalihan lan kadhawuhan mantuk dhatĕng Wanamarta, jalaran 
Ki Bayi Panurta nandhang gĕrah. 

Wanci bakda Ngasar ing Wanataka Sĕh Mangunarsa lĕlĕnggahan kalihan Sĕh 
Anggungrimang, Jayĕngrĕsmi lan Jayĕngraga dalah para semahipun. Sĕh 
Mangunarsa dhawuh supados Jayĕngrĕsmi lan Jayĕngraga yasa padunungan 
ing sakiwa tĕngĕnipun Jurang Jangkung, i.p. ing Wanatawang lan 
Wanasonya, dumadakan Sĕh Amongraga sakalihan rawuh. Jayĕngrĕsmi lan 
Jayĕngraga badhe ndhĕrĕk botĕn dipun parĕngakĕn. Sĕh Amongraga 
sakalihan lajĕng lĕlana ngidĕri tanah Jawi, wĕkasan nyipta Kutha Waja utawi 
Pulo Wĕsi ing Watingkup, muaranipun bumi Bantĕn. Pulo wau kados rakiting 
praja, rĕrĕngganipun sarwa gumĕbyar, kathah mas picis rajabrana, sutra, 
sĕmbagi sarta barang-barang endah lan anĕh-anĕh. Tiyang-tiyang saking 
Acĕh, Banjar, Riyo, Lampung, Kangeyan lss. ingkang dhatĕng ing ngriku 
kenging mĕndhĕt sasĕnĕngipun. Kabar waradin lan kapirĕng dening Ki 
Dhatuk Ragarunting ing Bangkaulu, lajĕng numpak prau dhatĕng Pulo Wĕsi 
kadhĕrĕkakĕn muridipun tiyang wolungdasa. Niyatipun badhe nyobi 
kasĕktĕnipun Sĕh Amongraga, wasana kawĕlĕh-wĕlĕh. Sasampunipun 
kapanggih, kajawi mĕndhĕt barang sasĕnĕngipun, malah nĕdha Nikĕn 
Tambangraras, ugi kaparingakĕn. Ing tĕngah margi Nikĕn Tambangraras 
musna, praunipun Ki Dhatuk kabuncang ing angin, ngantos sadaya barang- 
barang ical, Ki Dhatuk kawirangan. 

Kaca 289 - 316 

679 Pangkur 

6. Jayĕngrĕsmi Jayĕngraga | 

lintang dĕnnya suka rĕnaning galih | 
sukur maring ing Hyang Agung | 
tan siwah ing panyipta | 
duk jiyarah antuk patitikanipun | 
singgih kang liningkĕn uga | 
ingkang dadya cuping ati || 

7. Lagya madyane ngasojar | 
yata wau Kae Sĕh Amongragi | 
lan Tambangraras kadulu | 
para ari agĕpah | 

samya mudhun mijil saking masjid agung | 
ngandika Sĕh Amongraga | 
aywa na susah ngudhuni || 

8. Payo padha lulungguhan | 

yayi kalih suwawi sami linggih | 
ingkang liningan agupuh | 
samya tur bĕktinira | 

Sĕh Mongraga aris pangandikanipun | 
yayi kalih ing samangkya | 

paranning kang karsa yayi || 

9. Punapi murih sasana | 

dhukuh pajĕnĕkan (ng)gyanning ngabĕkti | 
patarukaning panungku | 
amĕncar Pasimparan | 

Jayĕngrĕsmi Jayĕngraga lon umatur | 
mugyantuka idin tuwan | 
ing kajad-kawula mufid || 

10. Rinta Ki Sĕh Mangunarsa | 

suka tuding prĕnah unggyan panĕpin | 

ing Wanatawang dĕnnya sung | 

kidul tĕpining wana | 

rinta yayi Ki Jayĕngraga dinunung | 

patĕgĕran Wanasonya | 

kang kinĕn anarukani || 

11. (m)Bing lĕr-wetan tarap wana | 

Sĕh Mongraga ngling sukur yayi kalih | 

kang tashud maring Hyang Agung | 

mulyĕng tas patitisnya | 

aywa kendran ing panyiptanirĕng kalbu | 

kabuka lafaling Sukma | 

ing pangantĕnganirĕki || 

12. Kang rayi nĕmbah kalihnya | 

nor tumungkul kadya konjĕm ing siti | 

Sĕh Mongraga ngandika rum | 

mring yayi sadayanya | 

ingsun iki mring sira yayi sung wĕruh | 

manira sun-ajiyarah | 

mring ngasrama Wanawukir || 

13. Myang tasik parang paguwan | 
lĕlĕngkaning purwa pracima tuwin | 
utara duksinanipun | 

kakanta yun mĕndraksa | 
ing ngawingit gĕganalaning ngalĕmbut | 
kang rayi samya anĕmbah | 
kewala sumanggĕng kapti || 

14. Jayĕngrĕsmi Jayĕngraga | 

nĕmbah matur alon mring Amongragi | 

kalamun parĕnging kayun | 

kula yun anut pada | 

ring saparan paduka mĕndra anglangut | 

amba tumutur ing tuwan | 

Sĕh Mongraga ngandika ris || 

Jilid 11 - Kaca : 290 

15. Punika yayi karsanta | 

yun tumutur manira tan suwawi | 
utami yayi akantun | 
truka yasa sasana | 

anĕng Wanatawang Wanasonyanipun | 
parlu karya pamidikan | 
lamun dhauping pangudi || 

16. Ingkang rayi kalihira | 
kaluhuran ing sabda raka singgih | 
atur sumangga nrah kayun | 
kumambĕng karsĕng raka | 

wusnya mojar sang sĕh Adi Amongluhung 
nulya sung pasalamira | 
mring kang rayi jalu ĕstri || 

17. Apupuji sukur ing Hyang | 
gantya-gantya para ri atur bĕkti | 
samya angĕstu jumurung | 
nulya Sĕh Amongraga | 

lan kang garwa Nikĕn Tambangrarasipun | 
amadal sing palungguhan | 
para ri samya ngudhuni || 

18. Kĕksan tĕkĕng Kalampeyan | 
tan antara umulat ing ngawingit | 
mulya ring jaman asamun | 

tan nĕng padoning netra | 
nĕng tĕlĕnging tingal pangatĕring kalbu | 
pupuji sukur ring Suksma | 
piningit de ing pangikis || 

19. Yata Ki sĕh Amongraga | 

lan kang garwa lĕstari dĕnnya nis | 

ngayĕngi ngasrama samun | 

nĕlatah pa-angkĕran | 

wana (ng)graning wukir Pakarĕmanipun | 

tĕtĕlĕnging kabuyutan | 

kang tan kapidak ing janmi || 

20. Patumang sangaring kisma | 
pa-aĕngan tutulahing ngawingit | 
palayapaning ngawuyung | 
grĕnging wana guwarga | 
paluyutan dadya pangrasamanipun | 
sanggyan-gyan tinawan tapa | 

tan nana malang-sangkĕri || 

21. Kĕdran salĕngkaning Jawa | 

ujung kulon lan ujung wetan nĕnggih | 

ujung lor lan ujung kidul | 

tan ana kalintangan | 

samya linampahan tan rĕkasĕng laku | 

kewala jlĕg sanalika | 

lir pendah rasĕng pangimpin || 

22. Tan kajawuh kapanasan | 

myang rasaning kasandhung tan ana mawi 
alĕstari ring sakayun | 

tan angĕl ing pangkalan | 
tan na rasa rĕkasa marlupa lĕsu 
kewala kalawan miyat | 
prapta saciptanirĕki || 

23. Sang Sĕh Adi Amongraga | 

lan kang garwa mendra tansah sarimbit | 

langkung sih-siniyanipun | 

saking sihirĕng Suksma | 

ring sujanma kang wus mansoh among luhung | 

sinung kikmah tingal dunya | 

saĕmba myat swarga akir || 

24. Kĕni-ĕnining ruwiya | 

sinung pinta tingal akerat nĕnggih | 

kĕlakon kang adi-luhung | 

kĕdah kang kaendahan | 

ingkang mijil saking karamating kalbu | 

susungut swarga akerat | 

kikmah kadaring pangaksi || 

25. Wus kĕngang uga kaĕmba | 
ĕmba yĕkti kayaktyaning kajatin | 
jatining tingal kang ngantuk | 

sih nugrahaning Suksma | 
tan prabeda lir nyawuk toya ing laut | 
wĕka pinggir lan tĕlĕngnya | 
rupa lan asine sami || 

26. Pandulwan dunya akerat | 
pamlĕkahe karamat anyĕkapi | 
gĕgantunganing ngaluhung | 
kĕkĕksining pangiksan | 

miwah rasa surasa karasĕng kalbu | 
nikmat karamatanira | 
tan saking banyu rijĕki || 

27. Tuwuk saking sihing Suksma | 
suka saking kamurahaning Widdhi | 
sukur falaling Hyang Agung | 
narimĕng kadaring Hyang | 

yata wau sang Sĕh Adi Amongluhung | 
mendra langĕning Tunjungbang | 
mangulon anurut tasik || 

28. Ton wĕwĕnganing samodra | 
timpahing tingalan kalaban warih | 
doh ing rat samodra agung | 

sri wuryaning karangan | 
pindha kitri mawarna-warna kadulu | 
tan pae kadya dharatan | 
rurumputan sari-sari || 

29. Samya ngunguwung ngujwala | 
anglir mirah kang karang-karang curi | 
myang kadya kik dadu wungu | 

kang seta pita rĕta | 
jujurangan lulunguran wana gunung | 
we kang kari palĕbakan | 
lir tĕlaga sĕndhang bĕlik || 

30. Laju pangayĕnganira | 

nut lalĕngkan patikunganing tĕpi | 
sih rat kang sagara kidul | 
alun tan tĕkĕng cacap | 
pamikising samodra antaranipun | 
lakon sadina dohira | 
suruding ranu jaladri || 

31. Kathah pendah kantha kutha | 
babanjaran akojor adi luwih | 
pra kirna sangkĕp kang tuwuh | 
tan pae kang ngalĕsta | 

sarwa ana wrĕksa pikitrĕn lit tanggung | 
dukut durĕn sasĕkaran | 
tan siwah pindhaning sari || 

32. Samya karang marakata | 
kasunaring surya ambalĕrĕngi | 
abanjĕng salajĕngipun | 
kadya bantala rĕtna | 

yata wau sĕh Mongraga lampahipun | 
tĕkĕng bubungasing nuswa | 
bumi Bantĕn muarĕki || 

33. Ing Wantingkup wastanira | 
sakiduling pulo Kalapan nĕnggih | 

Mongraga kĕndĕl ing ngriku | 

lan garwa Tambangraras | 
sangsaya sri sĕsining samodra luhung | 
lwir wintang wor ing dharatan | 
angumala manik-manik || 

34. Kyĕh kadya rakiting pura | 
ginapura pupulasan nĕlahi | 
lan pinatra rĕngganipun | 
tuturutaning warna | 

mawa jwala karang mĕncorong ngunguwung | 
kanan keringing gapura | 
krang gajah anjrum anguling || 

35. Myang endah sajroning pura | 

tanpa sesa praba myang tilam adi | 
lĕlangse angayu-ayu | 

samya karang ateja | 

sĕsaka lan bale lir mutyara mancur | 

karangulu pagulingan | 

kasur babud prang-wĕdani 


36. Lalĕyan asri tinanam | 
jinĕmbangan kang pendah sari-sari | 
pala kasimpar gumantung | 

sami karang sadaya | 

Sĕh Mongraga jĕnĕk muryani tilam rum | 
lam-lam Nikĕn Tambangraras | 
arĕsmi cumbana wingit || 

37. Tan ganal (n)don asmaranya | 
pangumaraning tyas lir jro pangimpin | 
cipta rarasing pulangyun | 
karagan-ragan uga | 

saking dening kapurba sihning Hyang Agung | 
wau sang Sĕh Amongraga | 
dĕnnira nĕng pura curi || 

38. Anraskĕn rarasing driya | 

yun mijilkĕn karamating Utadi | 

anĕng muara Watingkup | 

nikmat mangunah kawas | 

suhuling Hyang kajating wali linuhung | 

nunuhun anyipta nusa | 

pulo Wĕsi Purasani || 

39. Kalanggataning Hyang Suksma | 
waliolah saciptanira dadi | 
sanalikanya kadulu | 

kang nusa pulo Waja | 
kupĕng winatara lampahan sabĕdhug | 
rakitnya kadya ngalĕsta | 
wrĕksa kirna pala-kitri || 

40. Pĕndhĕm gumantung kasimpar | 
dukut sulanjana gandapura mrik | 
sangkĕp sasĕkaran arum | 
tĕngah pulo anyipta | 

wisma langkung murwĕndah sarwa di luhung | 
kumĕndhung patilamannya | 
langse linungsir wastra di || 

41. Sasaka guru myang rawa | 
sadayanya pan samya waja wĕsi | 
anglir sinangling sinangub | 
mancorong angumala | 

pagĕr pakĕliran kanan keringipun | 
waja sangling wuwutuhan | 
myang (n)jawi pinancaksuji || 

42. Ing galigĕn wĕsi waja | 
miwah tajugira lit purasani | 
batur panataring tajug | 
jobin waja ujwala | 

balumbang sri binotrawi ing balitung | 
taru-taru tumaruna | 
puyuh dĕnta lawan wilis || 

43. Dhukuh kamulyan punika | 

luwih saking jaman ngalamdonyĕki | 
ingkang kaendahanipun | 
ana tirta inirat | 

sing tĕlaga muncar mancurat mra-satus | 

sasikine kiniriyan | 

mawa gandanya mrik wangi || 

44. Saking sor wrĕksa wijilnya | 

wit kancana ĕpange sarwa rukmi | 
ron sutradiwangga wungu | 
kang wilis dadu rĕta | 
asĕlaka suwasa sĕkar mirah byur | 
pan awoh intĕn myang mirah | 
sĕnĕnning jwala nĕlahi || 

45. Pawĕdhĕnira mutyara | 

abra murub markata angrĕnyĕpi | 

andiwangkara sawĕgung | 

sarwa kang kaendahan | 

lan pendahing kitri karang samodra gung | 

mĕnuhi awarna-warna | 

tanpa sĕmba ing pangaksi || 

46. Sĕlasmara cĕngĕng mulat | 

kang sarwĕndah kamantyanirĕng kapti | 
sangsaya was tyas mabangun | 

(ng)gagas sutrĕsnanira | 
maring laki hebat kaluwihanipun | 
cihnaning paworing Suksma | 
sinuksma Allah sĕjati || 

47. Abadan roh nyawa Suksma | 
ingkang sinung jinurung sakarsanĕki | 
dening Hyang Kang Maha Agung | 
mangkana ciptĕng driya | 

wus satuhu saĕstu Pangeranipun | 

nĕlangsa panrimanira | 

ring laki wrananing Widdhi || 

48. Sung mulya donya akerat | 
kaelokan walikaning pangĕksi | 
dungkaping tingal kang luhung | 
tuwin kamuktyanira | 

tanpa mangsa rasaning pangan wus korup | 
tumĕkĕng nikmating angga | 
tansah amanggih sasaji || 

49. Enir tangsayaning driya | 

saking dening kapurba sihing laki | 

pira-pira kikmatipun | 
sinung wruhing kamulyan | 
kajurungan lakine sasĕdyanipun | 
sang Sĕh Adi Amongraga | 
lan garwa nĕng pulo Wĕsi || 

50. Tumangkĕp samodra pasang | 
tĕkĕng cacap robing kang jalanidhi | 
pulih pambyukaning alun | 

anglir duk waunira | 
watak gora kocake sagara kidul | 
tan kĕna kambah ing palwa | 
saking sru lĕmbaking tasik || 

51. Mangkana antaranira | 

Sĕh Mongraga anĕng ing pulo Wĕsi | 
angglarkĕn karamatipun | 
adana donya brana | 

mring wong dagang alayar malimi laut | 
nujwana palwa sajuga | 
kasasar mring pulo Wĕsi || 

52. Pangguh lan Sĕh Amongraga | 
tinakonan paranne kang pinipik | 
umatur sawontĕnipun | 

tuwin daganganira | 

kang dinolan ingaturan warninipun | 

Sĕh Mongraga angandika | 
ywa susah darbĕkirĕki || 

53. Rika dolla tanah liya | 

kang sirapti kewala ingsun-wĕhi | 
apa sakarĕpirĕku | 
rĕtna rukmi myang wastra | 
sakĕlare pamoting palwanirĕku | 
nora amangĕni ingwang | 
sasukanta angusungi || 

54. Nangkodĕka nĕmbah-nĕmbah | 
nuwun-nuwun tur gya anggusti-gusti | 
ngirit pawong rewangipun | 
angusungi barana | 

sakarĕpe kang kinira dinol untung | 
wastra rukmi lan sasotya | 
kang anĕh-anĕh ingambil || 

55. Wus dinuga moting palwa | 
samya pamit nangkoda atur bĕkti | 
sungsun-sungsun sĕmbahipun | 
kalangkung bungahira | 

tarik jangkar babar layar mĕsat mamprung 
lĕstari tan pancabaya | 
kang alun gĕng angĕndhani || 

56. Mangkana nulya kawĕntar | 
ing sasaminira malim jĕladri | 
kĕh palwa layar mariku | 
marang ing pulo Waja | 

pan wus gampang ingambah sagara kidul | 
tan pae pambilanira | 
angamĕt tan anukoni || 

57. Amung nunuwun kewala | 

marang ingkang palinggih Amongragi | 

sinĕngaja kabĕhipun | 

tan nana winangĕnan | 

marma sĕlup layar kĕh prapta ing ngriku | 

mintir angusungi brana | 

baita agĕng lan alit || 

58. Kathah pinangkaning janma | 

pra nangkoda saking Johor lan Ngacih | 
ing Banjar Riyo ing Lampung | 

Kangeyan ing Sĕmbawa | 

ing Trĕnate Makasar miwah ing Wangsul | 

samya alayar mrih prapta | 

mring Watingkup pulo Wĕsi || 

59. Jong sĕlup jungkung rĕmbaya | 
asĕluran tan lowong siyang ratri | 
layar ing samodra kidul | 
samya kĕtĕmbĕn ngambah | 
sabĕne tan kĕna tinĕrak pĕrau | 
ing mangkya paran kang mawa | 
sagara kidul agampil || 

60. Ingambah dening jong-layar | 
samya nĕrka yĕn janma pulo Wĕsi | 
anggampangakĕn ing laku | 

kang dana donya brana | 
yata palwa liwĕran kadya susulung | 
pan anggili lunga tĕka | 
palwa kothong mulih isi || 

61. Tinub ing jong tan petungan | 
jalu ĕstri suka sakĕhing janmi | 
prapta nĕmbah anunuwun | 
barana inganthukan | 

kumarubut angambil donya brana gung | 
bilik-bilik apĕpanthan | 

(ng)gyanning donya pai-pai || 

62. Kinancap lir ranu toya | 

datan angĕl ngamĕke kang pinilih | 
ana amĕk toya arum | 
winadhah gugucĕnan | 
sarta ngalap barĕkah pangadinipun | 
ywa tuna ing kauntungan | 

sĕlamĕt lampah jaladri || 

63. Kang rukmi gragal lir padhas | 
pawĕdhĕnan mas ore myang sotyadi | 
minangka karikilipun | 

kang wus dadya dandanan | 
anĕng gĕdhong wĕsi kori tan tinutup | 
winĕngakakĕn kewala | 
gĕdhong-gĕdhong sadayĕki || 

64. Punapa saisinira | 

nungge datan caruban sawarnĕki | 

aneka-neka di luhung | 

kang pupus mapupusan | 

sutra trĕnwe sĕtin mantol-tol bĕludru | 

murle jagrim ginirĕnda | 

myang wastra kĕling-makĕling || 

65. Sĕmbagi klĕmat-maklĕmat | 
anĕh-anĕh corake adi-adi | 
angluwihi sadayĕku | 
tanah ing kana-kana | 

datan kadi kang saking pulo Balitung | 
nutug sasukane ngalap | 
samya narima pupuji || 

66. Mulyanya kang asung dana | 
wau ta sang Sĕh Adi Amongragi | 
eca dĕnnira alungguh | 
pandhapa made kĕmbang | 

Nikĕn Selabrangta ciptanirĕng kalbu | 
wus kadya nĕng dalĕm swarga | 
pan wus lali ing donyĕki || 

67. Jĕnĕk karamatan kikmah | 
datan ĕngĕt ing yayah renanĕki | 
miwah kadaring donyĕku | 
tyas wus nora pĕpeka | 

mung sukur ing laki wakiling Hyang Agung | 
tansah rĕsmining layapan | 
kĕjĕping asmara jati || 

68. Nĕngna kang andon nugraha | 
nawur brana nĕng pulo Purasani | 
yata gantya kang winuwus | 
rĕke wontĕn pandhita | 

saking tanah ing Sumatra Bangkaulu | 
tunggil antero Palembang | 
pandhita kasub sinĕkti || 

69. Midĕr angĕlaya nusa | 
apĕparab Ke Datuk Ragagunting | 
sabatira wolungpuluh | 

kyĕh pinangkaning janma | 

sing kadohan kumuk pandhita linuhung | 
ing mangkya padhangkanira | 
apan anĕng pulo Rakit || 

70. Pan maksih laut Sumatra | 
kilĕn Bangkaulu ing pulo Rakit | 
yata wau Kae Datuk | 

Ragagunting samana | 

pan alungguh anĕng pakampunganipun | 

tinarap pra sabatira | 

wong wolungpuluh nĕng ngarsi || 

71. Ki Ragagunting lingira | 
marang sabatira ran Wagajuni | 

Ragajuma Ragajulus | 
kapate Ragajulah | 

Ragajungkung kalima sabat pĕngayun | 
hĕh kĕpala sabatingwang | 
paran sira ngrungu warti || 

72. Pandhita adana donya | 

mring wong dagang barang panjaluknĕki | 

kĕh kĕdhik sayĕkti sinung | 

tan ana kang baliya | 

laut kidul wetan kene prĕnahipun | 

kiduling pulo Kalapa | 

muara Watingkup nĕnggih || 

Jilid 11 - Kaca : 297 

73. Ujung Bantĕn nungsa Jawa | 
tanah anyar ingaran pulo Wĕsi | 
tan nana kang mau-mau | 
lagyĕki cukul nungsa | 

anĕng kono ĕnggone pandhita iku | 
sabat kalima turira | 
inggih kawula miyarsi || 

74. Kadi kang paduka pajar | 
pandhita kang anĕng ing pulo Wĕsi | 
kalangkung kuwasanipun | 
tutruka tanpa rowang | 

mung pawĕstri sajuga pangĕndhangipun | 

lampahe adana brana | 

mring wong dagang layar sami || 

75. Tan wontĕn kang winangĕnan | 
kang angĕmis brana ngambil pribadi | 
winot ing baitanipun | 
sakĕbaking baita | 

ingkang prapta sami kothong palwanipun | 

mantuk sarat ini brana | 

tan nampik sangakaning janmi || 

76. Sumawana ingkang pĕdhak | 
tiyang Bantĕn kang parĕk lan pasisir | 

kidul pan sami mariku | 
ing Cikarang Cirongkang | 

Cikuraka Cimandri lawan Cianjur | 

Cibaron miwah Cidhamar | 

Cilarung Cibun ningkassi || 

77. Ragarunting alon mojar | 

lah ya kabĕh sira padha sun-tari | 
kapriye karĕpirĕku | 
apa ya pinaranan | 

Ragajuni Ragajuma Ragajulus | 

Ragajungkung Ragajulah | 
matur ring kyainirĕki || 

78. Lamun sarĕng karsa-tuwan | 
langkung saking prayogi dĕn-dhatĕngi | 
marang ing pulo Balitung | 

milya amupu donya | 
dipun-yĕktosakĕn ujaring wartĕku | 
dora lawan yakimira | 
pandhita ing pulo Wĕsi || 

79. Momod brana ing baita | 

lon dĕnnya-jar Ke Datuk Ragarunting | 

digawe apa amupu | 

kamalaning sasama | 

tan prayoga kabĕh brahala puniku | 

aja sira mupu donya | 

dĕn-titipi sira iki || 

80. Atuwas sira kabotan | 

besuk anĕng kanane sira sisik | 

siksa bot kang sira panggul | 

wong kĕdanan kamalan | 

yĕn kang mungguh arahku iku ing besuk | 

kapanggiha lan kang dana | 

sun-jawab rabine benjing || 

81. Yĕn awĕh manira alap | 
yĕktinya-a yĕn pandhita pratoin | 
lamun tan awĕh ngong-jaluk | 
pandhita grĕg-ogrĕgan | 

dumng nyata iku mĕksih (ng)gĕnthong umus | 
pandhita mĕrak cinancang | 
pandhita anglalĕr wilis || 

82. Tan pindha wrĕksa candhana | 
tinĕgora pan misih angsung wangi | 
mangkono pandhita luhung | 

wa sĕmono dinadar | 
sun cacake bojone manira-jaluk | 
awĕh orane karuwan | 
nĕng kono pratandhanĕki || 

83. Kang pra sabat samya suka | 
angrungokkĕn ombake gurunĕki | 

Ragarunting malih muwus | 

lah wis payo umangkat | 
maring pulo Wĕsi apa warnanipun | 
pandhita kang dana brana | 
dene ta kaluwih-luwih || 

84. Dandana samĕktĕng paran | 
kitabira kabĕh aja na kari | 
padha wotna ing pĕrau | 
lan sadandananira | 

lah mĕluwa kabĕh sabat wolungpuluh | 
sarta padha samĕkta-a | 
gĕgaman sikĕping jurit || 

85. Enggar sabat wolungdasa | 

(n)dan umangkat numpak palwa miranti | 

gya andhaut jangkaripun | 

andhayung babar layar | 

pan kumitir layare motha kumĕndhung | 

sandhang angin palayaran | 

palwa lĕpas lir jĕmparing || 

86. Nĕmbiring mring nungsa Jawa | 
laut kidul ujunging Bantĕn nĕnggih | 
pan muara ing Watingkup | 
layaran kalih dina | 

kalih dalu tĕkĕng muara Watingkup | 
tĕpining pulo Kalapa | 
pulo Wĕsi wus kaĕksi || 

87. Sĕh Mongraga wus waskitha | 
lamun ana pandhita sabrang prapti | 
tan rahayu sĕdyanipun | 
ngartika jroning nala | 

nora suci atine pandhita iku | 
ala-alane priyangga | 
apa sasĕdyanirĕki || 

88. Kang ala anĕmu ala | 

kang bĕcik sayĕkti nĕmu bĕcik | 
mangsa lyanna kang amangguh | 
yĕkti pribadinira | 

yata ingkang lagya mara anĕng laut | 
kasabĕt ing pancabaya | 
angin putĕran (n)dhatĕngi || 

89. Samodra rob ambĕlabar | 

alun pasang gumulung kadi wukir | 
mawalikan sru gumuntur | 
bĕntur kumbak goraya | 
mawrĕs adrĕs udan angin mawa lesus | 
kĕngkang kumbul ngambal-ambal | 

lir kinĕbur kang jaladri || 

90. Palwa mibĕr lir kitiran | 

pĕcah ambyuk sumyur kadya sinuwir | 
dadya tatal ambalĕdug | 
wong wolungdasa lima | 
ting kurambang gulagĕpan anĕng laut | 
layar kĕmudhine ilang | 

Ragarunting kawlasasih [| 

91. Andharidhit sĕbutira | 
sabate tan pisah anĕng jaladri | 
muwĕr kĕdĕr lir pinusus | 
komĕt ubĕng-ubĕngan | 

ting barĕngok sambat mati amimisuh | 

Ki Ragarunting miyarsa | 
nauri sarwi ngririntih || 

92. Aja na mimisuh sira | 

malah mandar padha dhikira sami | 

nora ilok wong mimisuh | 

lagi cobaning Suksma | 

salawase durung cobaning Hyang Agung | 

tyasmu padha nĕlangsa-a | 

sabate sami prihatin || 

93. Ragarunting wus mmangsa | 
tyasnya salah yĕn kadudonirĕki | 
ananĕdha ing Hyang Agung | 
ing kaluputanira | 

sru tobate cipta nuliya kĕpangguh | 
lan pandhita kang kuwasa | 
ingkang anĕng pulo Wĕsi || 

94. Langkung pĕnalangsanira | 

Ragarunting lawan sabatirĕki | 
anut salĕmbaking alun | 
mĕndha robing sagara | 

pan wus kadya sabĕn ombaknya kang alun 
samya nangis sadayanya | 
kĕh-akĕh sambatirĕki || 

95. Yata na juragan prapta | 

mulat ana janma kĕh curnĕng tasik | 
juragan awas andulu | 
anulya pinarĕkan | 

Ragarunting lan sabate wolungpuluh | 
pating caraĕk sasambat | 
minta tulunging aurip || 

96. Agupuh Kae juragan | 

nuduh rowang kinĕn nguncali tali | 
ingkang tinuduh agupuh | 
samya (m)buncangkĕn tambang | 
sigra nyandhak kabĕh sabat wolungpuluh | 


< Serat Centhini Jilid 11 - Halaman : 411 > 


sinarudhah ing baita | 
kabĕh wuda lir cicindhil || 

97. Ki juragan wirang mulat | 

sigra sinungan sinjang sadayĕki | 
salirang wong loro tĕlu | 
sarwi alon tatanya | 

lah ki sanak ing pundi (n)dika puniku | 
bilai anĕng sagara | 
kongsi wuda sadayĕki || 

98. Lan pundi kang (n)dika-sĕdya | 
anauri alon Ki Ragarunting | 
manira ing Bangkaulu | 
pandhita kang kuncara | 
ngupaya-a mangsa ana-a tĕtĕlu | 
ing saluwak nungsa-nungsa | 
kadi Datuk Ragarunting || 

99. Dene kang manira sĕdya | 

yun papangguh pandhita pulo Wĕsi | 
de kasub langkung linuhung | 
marma manira arsa | 
tĕkĕng kene kabancana palwa rĕmuk | 
kitab ngong sapirang-pirang | 
sirna sadaya tan kari || 

100. Manira kapiutangan | 

mring nak-bagus tutulung marang mami | 
ki juragan lon amuwus | 

(ng)gih Kyai padha-padha | 
bĕja-(n)dika pribadi kang mĕksih untung | 
dĕrĕng (n)dungkap ing pasthinya | 
dumadak wontĕn nulungi || 

101. Utama kang (n)dika-sĕdya | 

yun kapanggya pandhita pulo Wĕsi | 

sayĕkti lamun linuhung | 

mĕsthi mangke andika | 

nĕmu mulya wuda mantuk nandhang luhung | 

lan pinaring rajabrana | 

sakarĕp-(n)dika dĕn-sungi || 

102. Busana myang rajabrana | 
marma kathah baita ingkang prapti | 
sabĕne sagara kidul | 

datan kĕna ingambah | 
mangkya kenging inggih saking sawabipun | 
pra nangkuda samya tuman | 
anggambuh mring pulo Wĕsi || 

680 Gambuh 

1. Sabat wong wolungpuluh | 

samya bingar myarsa tuturipun | 

cipta olih sĕmbulih luwar prihatin | 
wau ta Kiyai Datuk | 

Ragarunting mojar alon || 

2. Yĕn sĕmbada nak bagus | 

aywa tanggung untapna katĕngsun | 
sadungkapan praptane ing pulo Wĕsi | 
juragan nauri saguh | 
sigra nglayarakĕn gupoh || 

3. Prapta ing ujungipun | 

labuh jangkar pakandhasanipun | 
pan wus ana palwa pasrudhahan janmi | 
ki juragan ris amuwus | 
lah (n)dawĕg (n)dika-marono || 

4. Mĕntasĕng lĕsta ngriku | 
numpak palwa pasrudhahanipun | 

Ragarunting mulat mring sabatirĕki | 
kĕh lara mutah ampĕru | 

kami kĕkĕsĕn (n)dharodhog || 

5. Ragarunting wlas (n)dulu | 
mring sabate kang kĕh lara murus | 
ki juragan aris dĕnnya mituturi | 
asambada (n)jaluk tulung | 
mring sang panthita kinaot || 

6. Yĕn antuk sawabipun | 
nulya sadaya osiking kalbu | 
aprasambat nuwun mulya ing sang yogi | 
kang nora bisa cĕlathu | 

kewala sajroning batos || 

7. Pra sabat wolungpuluh | 

samya mulya tan ana kang angluh | 
pra juragan ingkang lunga tĕka sami | 
angsung sinjang sadaya wus | 
kabĕh waras amĕrabot || 

8. Ki juragan gumuyu | 

tĕnta lamun wontĕn sawabipun | 
jĕr pranyata punika janma linuwih | 
mangke yĕn (n)dika katĕmu | 
ingkang ragi ngatos-atos || 

9. Kalangkung wingitipun | 
janma kang alul-dana puniku | 
datan kĕna sumambrana lair batin | 
sing sayĕktine pan sampun | 
angraga-sukma minanon || 

10. Wusnya dĕnnya pitutur | 

Ki Ragarunting nauri wuwus | 

(ng)gih nak-bagus apan wus kasĕdyĕng ati | 
atĕmu kang apalungguh | 
wus padha kalawan ingong || 

11. Ki Ragarunting gupuh | 
mudhun saking pasmdhahan prau | 
pan ingiring ing sabat sadaya sami | 

Kae Ragarunting Datuk | 
dĕnnira anganggo-anggo || 

12. Srĕban sultani patut | 
jubahira pĕthak galar konus | 

sĕbe wulung sarung kapuranta Bugis | 
atĕkĕn pĕnjalin wulung | 
canela suku kinaot || 

13. Saking pawĕwĕhipun | 
juragan wau ingkang tutulung | 

wus tumĕkĕng ing ngalĕsta pulo Wĕsi | 
pasang rakit patutipun | 
tuhu kalamun kinaot || 

14. Undhak-undhakanipun | 

gilang waja sanglingang sinangub | 
angunguwung tĕlĕng ngujwala awilis | 
undhakan tundha rongatus | 
sapĕnginggil amĕncorong || 

15. Pulo inggil anggunung | 

myang asrining banjaran linuhung | 
sangkĕp sawarnining kitri adi-adi | 
sasamining taru-tam | 
lan kang lumrah yĕkti kaot || 

16. Kawuryan adi luhung | 

anglir pendah kaswargan anurun | 
sawarnining kitri-kitri tuwin rukmi | 
godhong myang sĕkar-mas luru | 
isining woh-woh sayĕktos || 

17. Myang kang wit karang-watu | 

pulas-pulas tutumtan nguwung | 
gilap nuluh angrĕnyĕp pating parĕlik | 
abra markata umancur | 
kaendahaning pandulon || 

18. Tan nana ĕmbanipun | 
sajroning donya ingkang kadulu | 
apan amung sasiki ing pulo Wĕsi | 
tanĕmaning jalma luhung | 
karamatirĕng wali-hos || 

19. Yata ingkang lumaku | 

Ki Ragarunting lan sabatipun | 

wolungpuluh lima samyĕram ningali | 
bunga-bungah jroning kalbu | 
bakal olĕh donya kaot || 

20. Ragarunting ngling kalbu | 
ya ta lah acukul pulo luhung | 

pan bĕjane kang nutugakĕn ing benjing | 
pantĕs para ratu-ratu | 
kang darbe iku santero || 

21. Layak bae kadyĕku | 

duwe laku loma mumah-mumuh | 
paradhah bĕr dana dunya kĕhe janmi | 
tan ngrasa kelangan untung | 
wong cukul dhewe mĕngkono || 

22. Wau ta lampahipun | 

Ragarunting wus prapta ing pintu | 
sabat wolungpuluh agawok ningali | 
maring wong ngambil donyĕku | 
tuwa anom lanang wadon || 

23. Lunga tĕka asĕlur | 

jĕjĕl uyĕl mĕt sasĕnĕngipun | 
ingkang malih wastra kĕling mori-mori | 
kang tan lumrah alusipun | 
myang ngambil rĕtna sotya byor || 

24. Sabate wolungpuluh | 

mulat donya-brana ngundhung-undhung | 

Ragarunting karĕnan mulat donyĕki | 
tan nyana karamatipun | 
sang Sĕh Adi Amongkaot || 

25. Mĕksi gĕdhong tan tutup | 
mara ngambil busana di luhung | 
amĕmatut panganggo Ki Ragarunting | 
kulambi budhidhar tatur | 
anyamping kĕling talĕpok || 

26. Srĕban sultani mungguh | 
nulya sabatira wolungpuluh | 

payo batur padha mupu donya singgih | 
samya salin sinjangipun | 
ambyuk ngambil kumaroyok || 

27. Milih sasĕnĕngipun | 
katutugan ing sakarĕpipun | 
bungah-bungah ana kang ngibing mĕnyanyi | 
sami ngalumpukkĕn wau | 

donya brana kang di-kaot || 

28. Arah ginawa mantuk | 
sotya rukmi wastra saliripun | 

Ragarunting kĕlu ring sabatirĕki | 
pan kalindhih imanipun | 
karĕm ing barana katon || 

29. Arahira ing wau | 

Ki Runting ahlinira ing ngĕlmu | 
ing pangarah ing akerat asli muslim | 
ing mangkya tyasira kurut | 
prantandha tan tĕkĕng batos || 

30. Awon sasĕdyanipun | 

sampun kinawruh angliring kalbu | 

Sĕh Mongraga alinggih kalawan rabi | 

wau ta ing karsanipun | 

cipta nĕnĕdhĕng Hyang Manon || 

31. Aningit ing pandulu | 

tinarimĕng Hyang saciptanipun | 
pratandha wus ngalap kajumbuhan tunggil | 
wus tan malat ing pandulu | 

yata kang sĕdya mradhayoh || 

32. Prapta ing pandhapa gung | 

kang darbe wisma datan kadulu | 

Ragarunting angling mring sabatirĕki | 
dene ki kapanggih suwung | 

kang duwe wisma tan katon || 

33. Rĕke kewala samun | 
wisma di wus sirna tejanipun | 
sabatira lima aturira ririh | 
yĕn pandhita kang palungguh | 
kados wus angraga Manon || 

34. Langkung sinĕktinipun | 

Ki Ragarunhng malih amuwus | 
payo padha golĕkana dĕn-kapanggih | 
sabat kang liningan gupuh | 
angulati tan kapanggoh || 

35. Ki Dhatuk cĕlak-cĕluk | 

lah ta ĕndi kang duwe wismĕku | 
babo dene nora nana anĕmoni | 
jarene suka ing tamu | 
nora nampik sakĕhing wong |] 

36. Mongraga eca lungguh | 

nĕng paningrat lawan garwanipun | 
myat ring tamu tĕka mĕsĕm jroning galih | 

Ki Runting anginguk-inguk | 
watuk dhaham-dhaham atos || 

37. Dĕnnya mrih amumungu | 

pinurih gya tumuliya mantuk | 

suka bungah Ki Runting sajroning ati | 
dening wuryaning wisma gung | 
upamakna ing pandulon || 

38. Baya swarga tumurun | 
kaendahan donya tan kadyĕku | 
adiaĕng mĕngkene cukul pribadi | 
mĕngkana ciptaning kalbu | 
dhaham suprih kaparungon || 

39. Sang tapa mĕsĕm (n)dulu | 

marang tamu kang sĕdya papangguh | 
dadya sang Sĕh Adi Mongraga nabda ris | 
bageya kang lagya rawuh | 
lah (n)dawĕg andika lunggoh || 

40. Yĕn sudi ngambil kawruh | 
lan manira tĕtĕpungan ngilmu | 
eman-eman wong sĕdya tĕmu tan panggih | 
Ki Ragarunting anjumbul | 
pundirangan amalĕngok || 

41. Kumĕsar manahipun | 
kakĕtĕgira arĕbut dhucung | 

Dhatuk Ragarunting wus angrasa ajrih | 

nĕbut astapirolahu | 

nguwuh mring sabat wong-uwong || 

42. Padha mreneya gupuh | 

iki apa swara kang karungu | 
tĕka gawe mĕmĕdĕni marang mami | 

Sĕh Mongraga malih muwus | 
ki sanak jwa salah sĕnggoh || 

43. Ngriku dĕn-enak lungguh | 

rĕyang nĕng ngriki ĕnggih alungguh | 
dĕn-abĕcik aywa salah tampi yayi | 
rĕh rika pandhita jĕglug | 
mangsa amblabak kakaol || 

681 Balabak 

1. Kae Dhatuk Ragarunting manahira | 
ajĕngkĕl | 

ngling mring sabat lah ta ĕndi swara iki | 
prĕnahe | 

lah ya sabat kabĕh padha gagapana | 
ĕnggonne || 

2. Yĕn tan nana sayĕkti kumara bae | 
abane | 

sabat wolungpuluh sigra anggagapi | 
prĕnahe | 

(ng)gonning swara dĕn-mĕk-mĕki nora nana 

ĕmĕge 


3. Samya mojar lho ing kene lho ing kene | 
banĕne | 

para sabat solahe lir gogo iwak | 
tangane | 

kabĕh padha mĕk-mĕkan pating karĕmĕk | 
(n)jĕbĕbĕh || 

4. Ting cĕlulu miwah Kae Dhatuk Raga | 

-runtinge | 

ayak-yakan lir lare samya sĕruban | 
polahe | 

(ng)gagap lir wong padha (n)jogĕd Pĕtung-wulung 
(n)jĕgĕgĕh || 

5. Grayah-grayah andhodhok bokong anyĕnthing | 
andĕngkĕk | 

sang Sĕh Adi Mongraga mĕsĕm tumingal | 
polahe | 

mring wong akĕh kang samya kinĕn (ng)golĕki | 
tingkahe || 

6. Ting jarĕngkit bokonge pating kaluyur | 
lakune | 

winĕratan pandhapa pĕnirat wisma | 
kabĕhe | 

ing jĕrambah pagĕdhongan tan tinĕmu | 
titine || 

7. Sakabĕhe kang sami kinĕn (ng)golĕki | 
kawĕlĕh | 

nora pijĕr (ng)golĕki katungkul mulat | 
endahe | 

jroning wisma kumĕndhung-kĕndhung lir swarga | 
adalĕh || 

8. Sajĕg-jĕge samya tan tumon tan wĕruh | 
katĕmbĕn | 

wruhing adi luwih kaendahanira | 
lawase | 

amĕlongok matane kumĕdhĕp tĕsmak | 
gawoke || 

9. Wus antara dangu dĕnnira ngulati | 
wong akĕh | 

Sĕh Mongraga aris dĕnnira wacana | 
wuwuse | 

lah ki sanak kapati (ng)gonning ngulati | 
marang ke || 

10. Rika lir wong tanpa netra dene rĕyang | 
nĕng kene | 

sira Kae Dhatuk Ragarunting alon | 
wuwuse I 

manirĕki tan rĕna lamun tan uning | 
yĕktine || 

11. Apĕkewuh ing lungguh tan kalawanan | 
panggihe | 

mangkya rĕna manira yĕn pakĕnira | 
angĕdhĕng | 

sang Sĕh Adi Mongraga aris ngandika | 
dĕlinge || 

12. Yĕn sira yun wĕruh muga wruha marang | 
sun kiye | 

nulya mĕdhar amĕnyahakĕn sarira | 
iksane | 

Kae Dhatuk Ragarunting kagyat ngucap | 
lah kuwe || 

13. Cahya wĕnĕs sumunu kadya sasangka | 
bangune | 

nulya samya lĕnggah anĕng pandhapĕka | 
dhĕpĕke | 

wus miranti gĕgĕlaran kasah rukmi | 
ginĕpĕng || 

14. Sĕh Mongraga alĕnggah lan garwanira | 
nĕng lante | 

sabat wolungpuluh andongong anjomblong | 

(n)dulune | 

tan kuwasa mulat sanginggiling tĕnggak | 
kabĕhe || 

15. Kae Dhatuk Ragarunting jawat tangan | 
ge-age | 

Sĕh Mongraga tan arsa sarya ngandika | 
wadine | 

dene lir wong mukmin watak jawat tangan | 
salame || 

16. Grago rangu tyase Dhatuk Ragarunting | 
kadhone | 

Sĕh Mongraga ris tanya mring Ragarunting | 
tĕmbunge | 

rikĕng pundi wismĕng wingking sapa sintĕn | 
parabe || 

17. Ragarunting nauri tan pati krama | 
ujare | 

ketang dĕnnya jawat tangan tan linawan | 
sĕrike | 

para tanya sasana mara ing wuri | 
asline || 

18. Bangkaulu antero pulo Sumatra | 
jung kilĕn | 

de panĕngran Dhatuk Ragarunting ingsun | 
ngong kiye | 

sarwi ombak bandha sumitra anggunggung | 
awake || 

19. Manira kang dinatuk-datuk pra raja | 
sabrange | 

myang wong gĕdhe-gĕdhe kĕh padha ambapa | 
anggĕpe | 

wus kawĕntar manira liyan nagara | 
kontape || 

20. Miwah janma liyan wus akĕh kang prapta | 
mring dhĕwĕk | 

samya sĕm-sumungkĕm (ng)guguru maringwang 
sĕnĕnge | 

samangke ki ngong ngijak ing pulo Rakit | 
pan angrĕh || 

21. Sakĕhing pra pandhita kang agung-agung | 
kalindhĕh | 

sarwi mĕncar tingal mring Ni Tambangraras | 
ulate | 

langkung dĕnnya kagĕbang brangta ing nala | 
nĕmĕnne || 

22. Saujare sapolahe dĕn-kagawe | 
aĕdhĕg | 

Nikĕn Tambangraras tan kadĕrĕng mulat | 
tingale | 

Dhatuk Ragarunting tanya mring Mongraga | 
ujare || 

23. Para rĕke paran kang linakokake | 
ngĕlmune | 

sapa sintĕn kang sinambat lan ing ngĕndi | 
asline | 

Sĕh Mongraga wacana rĕyang puniki | 
tan angrĕh || 

24. Sakarĕpta (ng)gonnira ngaranni basa | 
jĕnĕnge | 

sun-tarima sakadarira kewala | 
kĕsdune | 

asliningsun anĕng pangarĕpanira | 
nĕng kene || 

25. Sidhĕp ujar jana kaluluning basa | 
nyatane | 

sarwi nolĕh mring garwa kinĕn angrukti | 
suguhe | 

rĕhning lagya dhatĕngan murih satata | 

-kramane II 

26. Garwa bisik tan darbe samukawisnya | 
sasĕpĕn | 

Sĕh Mongraga mĕsĕm nanĕdha Hyang Suksma 
murahe | 

nyipta suguh sakadar nulya tinĕkan | 
tan suwe || 

27. Dudu kang sĕmono iku kaking Allah | 
yĕktine | 

titahing Hyang kang donya cukup pribadi | 
nĕng kene | 

susah paran dĕnupaya wus katingal | 
blĕgĕre || 

28. Apan dede makatĕn kang kula driya | 
ĕbabe | 

paran sabab para tan purun salaman | 
marmane | 

lah puniku ngĕlmu kang panggih punapa | 
kukume || 

29. Apan tataning sarengat tan dĕn-(ng)gonni | 
dhĕwĕke | 

tan pakolĕh kang para alul agama | 
yĕktine | 

sang Sĕh Adi Mongraga mĕsĕm nauri | 
tĕmbunge || 

30. Rika iku uga ingujar dĕrĕng wruh | 
jatine | 

yĕku lampahing wong ngalulkĕn surambi | 
patrape | 

rĕke dudu lampahe wong alul iman | 
tekade || 

31. Wong anjawat tangan iku lah punapa | 
tĕgĕse | 

yĕn tan wruha tuwan wungkuk nora dadi | 
sĕlame | 

sasalaman paran kang riki cĕkĕli | 
apane || 

32. Lan punapi kang katon ing sapatĕmon | 
karone | 

yĕn ta lamun ki sanak datan wĕruha | 
jatine | 

wĕdhus kĕndhit saba rawa tanpa gawe | 
sabane II 


33. Ragan-ragan sirahe ambijig watu | 
gĕgodrĕs | 

pati-pati tumbuk bĕntus tuwas apa | 
atĕtĕr | 

gampang wong kang jawat tangan yĕn wĕruha 

artine 


34. Kang sun-dĕlĕng sapapadhane agama | 
Islame | 

jĕnĕnge (n)Jĕng Nabi duta wus tan katon | 
samangke | 

nĕnggih mawa ganjaran barkah sarengat | 
Rasule || 

35. Mongraga ngling yĕku misih bangsa lair | 
sunate | 

aywa tungkul angitung sawab bĕnĕran | 
barkate | 

masih anut basane papan lan tulis | 
anggĕpe || 

36. Dluwang mangsi apan gagaweyaning wong 
maune | 

tanpa kusur sasar-susur anut tutur | 
ngĕlmune | 

sastra iku aling-aling angalingi | 
tĕmahe || 

37. Masih gebang-gebange kĕrana donya | 
gingsire | 

dadya luput panggayuhe lalawora | 
ĕngame | 

tangĕh lamun tumĕkane kawruh jati | 
amgĕnne || 

38. Karanane warana ingkang ngalingi | 
kajatĕn | 

ywa katungkul ngĕkul-ĕkul lir wong gĕcul | 
ucule | 

Ragarunting alĕgĕg tan kĕna angling | 
mrĕngute || 

39. Pan kĕwuhan dĕnnyarsa ambĕbantasi | 
ujare | 

Sĕh Mongraga karya prĕjĕnging kajatĕn | 
wuwuse | 

pan tinĕmbing ing kawruh Ki Ragarunting | 
ngĕlmune || 

40. Lah jawabĕn ki sanak ingkang patitis | 
samangke | 

ingsun iki apa tuwa lan apa nom | 
yĕktine | 

mojar para tatakon nom tuwanira | 
mring dhĕwĕk || 

41. Nom tuwanta sayĕkti anĕng manira | 
ĕnggonne | 

de nom tuwanira iku anĕng sira | 
ĕnggonne | 

nora nana bisa ngaranni pribadi | 
dhĕwĕke || 

42. Mongraga ngling yĕku durung rĕna mami | 
jawabe | 

apan iku basa ujar bakal bae | 
boronge | 

paran tĕgĕse tuwa kalawan anom | 
ta rĕke || 

43. Ragarunting angling de kang aran tuwa | 
lan nomme | 

ranning tuwa ya kang tuduh mulih marang | 
jatĕne | 

maring ĕnom tuwane amalih rupa | 
baguse || 

44. Mung puniku kawruh-para gĕgĕthĕkan | 
ethoke | 

Sĕh Mongraga mĕsĕm anauri aris | 
tĕmbunge | 

misih tangĕh (n)dungkaping marang kajatin | 
yĕktine || 

45. Kalakuwan lan laku kalawan ngĕlmu | 
jatine | 

Ragarunting nauri mungguhing laku | 
kawruhe | 

nĕnggih ngĕlmu kang bĕnĕr nora sulaya | 
tekade || 

46. Ingkang aran tuwa ya satuwanira | 
tĕmĕnne | 

ingkang ĕnom lah iya ĕnomme dhewe | 
tan wanĕh | 

Mongraga ngling sun tan rĕna lah kĕpriye | 
undhake || 

47. Runting angling wong tuwa kang sampun nyata | 
ĕkake | 

tuwa kang wus tumĕka marang Hyang Widdhi | 
dhĕwĕke | 

sang Sĕh tanya paran rupane Hyang Widdhi | 
wujude || 

48. Anĕng ngĕndi ananing Hyang ingkang pasthi | 
wujude | 

Ragarunting mojar e lah nora kĕna | 
ginawe | 

apan ora kantha wĕrna ambu rasa | 
tan kĕnĕng || 

49. Winujudkĕn kalawan akal tan kĕna | 
angĕdhĕng | 

Mongraga ngling wus tĕtela rika iku | 
apĕndhĕk | 

luwih sasar ingaranan wong duraka | 
padhane || 

50. Ragarunting nauri sĕngak asĕngol | 
wuwuse | 

yĕn mĕngkono para iku ingong buru | 
tĕmĕne | 

lah kĕpriye karĕp-para anganĕhi | 
ewuhi || 

51. Sang Sĕh Adi Mongraga nauri aris | 
tĕmbunge | 

kaya apa karĕp-para na-a ujar | 
mĕngkene | 

ĕndi Allah anane padha samĕngko | 
nyatane || 

52. Lah ucapna ki sanak yĕn rika wus wruh | 
jatine | 

Ragarunting ambĕkĕs brangas apanas | 
atine | 

para iku paksa iya ngluluwihi | 
ambĕke || 

53. Tanya jatining Allah tan warna rupa | 
aibe | 

wus katutup linarangan ing agama | 
Rasule | 

sing sapa kang tatanya nyatakkĕn Allah | 
wujude || 

54. Pasthi kukum patut kinisas ing pati | 
dosane | 

wĕnang lamun rinuwat padha samĕngko | 
yĕn matĕk | 

Sĕh Mongraga gumuyu sarya wacana | 
saure || 

55. Nyata tĕmĕn ujarira yĕn wong alul | 
kukume | 

yĕku lungguhing wong kang alul sarengat 
lumrahe | 

wong yĕn alul kajatĕn mangsa ajriha | 
pinatĕn || 

56. Tan dĕrana Ragarunting sigra ngatag | 
santrine | 

kinĕn samya anyĕkĕl Sĕh Amongraga | 
sabate | 

lah ĕbyukĕn ing wong akĕh iku sami | 
dĕn-age || 

57. Yĕku wong kang kĕna kukum dosa gĕdhe | 
yĕktine | 

lah labuhĕn ing sagara dimĕn sirna | 
anggane | 

ing wong murang sarak patut dĕn-pupurak | 
kukume || 

58. Kang ingatag kabĕh sigra arsa nubruk | 
wanine | 

apan lagya anjangkah kalumah | 
tibane | 

kang kajungkĕl krungkĕp kongsĕp anggulinting 
kabĕhe || 

59. Apralina pra samya kĕna ing walat | 

-sarike | 

Ragarunting anggulinting kalosodan | 
lempohe | 

paringisan pelo tan cĕtha calathu | 
amĕwĕk || 

60. Sĕh Mongraga umĕsĕm lan garwanira | 
kalihe | 

dening padha mati kabĕh datan urip | 
anglĕsĕt | 

Ragarunting-paringisan mĕlĕt-mĕlĕt | 
lambene || 

61. Sĕdyanira sasambat ilate alot | 
amele | 

sambat batin kewala langkung ngrĕrĕpa | 
tobate | 

ah-uh ah-uh agĕduwul sĕdyanira | 
atine || 

62. Asru dĕnnya nalangsa minta apura | 
batinne | 

mring Mongraga malah lali Pangerane | 
suhude | 

Sĕh Mongraga jroning driya wus udani | 
sosike || 

63. Ragarunting asru-asru dĕnnya minta | 
mulyane | 

nulya (n)donga waluyane Ragarunting | 
pinorĕh | 

supayane ing mĕngko bisa anjuru | 

-dĕmunge || 

682 Jurudĕmung 

1. Nastijab pandonganira | 

sakala dĕnnya mrih ayu | 
alon pangandikanipun | 
lah sanak kang sĕdya harja | 

paran sakarĕpirĕku | 
sĕdyanira minta mulya | 
muga mulya-a sirĕku || 

2. Ragarunting tan antara | 
wus mulya lir waunipun | 
patobatira kalangkung | 
tan purun malih-maliya | 
anging ingkang kula suwun | 
uripna santri kawula | 
kawlasarsa sami lampus || 

3. Sintĕn kang rencang kawula | 
yĕn awĕt kiyanatipun | 

Sĕh Mongraga lingira rum | 
lah iya sakarĕpira | 
waras lan pribadinipun | 
sakala santri kabĕhnya | 
mulya urip sadaya wus || 

4. Pungun-pungun pangrasanya | 
lir nĕmbe atangi turu | 

Ki Ragarunting andulu | 
langkung bungah manahira | 
santrinya urip sadarum | 
sru sokurirĕng Hyang Suksma | 
lali panĕlangsanipun || 

5. Angot ĕngĕt sru kasmaran | 
mring Tambangraras dĕnnya kung 
Ragarunting wuwusipun | 

tan amawi subasita | 
hĕh Mongraga ngong minta yun | 
lah sun-jaluk rabinira | 
manira sĕnĕng kalangkung || 

6. Dĕn alila manahira | 

sun tan-(n)jaluk donya luhung | 
mung (n)jaluk pawĕstri iku | 
sun-rabĕni bojonira | 

Sĕh Mongraga lon amuwus | 
iku tan anĕng manira | 
yĕkti nĕng pribadinipun || 

7. Lĕwih kang aduwe jiwa | 
Ragarunting mĕsĕm muwus | 
dados lila ingkang kalbu | 
anjurung sakarĕpingwang | 
yĕn makatĕn lungna gupuh | 
rabinta manira-gawa | 

Sĕh Mongraga ngandika rum || 

8. Marang Nikĕn Tambangraras | 
lah paran yayi sirĕku | 
jinaluk mring pandhitĕku | 

pan kinarya rabinira | 

Ni Selabrangta aminggu | 
kĕwuhan sajroning nala | 
cipta cobaning Hyang Agung || 

9. Dĕn ningkĕn raosing driya | 
jrih wangkot karsaning kakung | 
kumambĕng wisesanipun | 
mopo jrih durakĕng priya | 

Nikĕn alon aturipun | 

punapa ing karsa tuwan | 
darmi anglampahi tuduh || 

Jilid 11 - Kaca : 312 

10. Witne mugi ywa kadyĕka | 
bĕnggang anĕng pada ulun | 
dĕn kongsi lĕbur aluluh | 
pyasah sandhaping padanta | 

Sĕh Mongraga ngandika rum | 
iki tan arsa ing sira | 

Ki Runting nauri wuwus || 

11. Ika pan wisesa-para | 
darma punapĕstri wau | 
tulusna dananirĕku | 

Sĕh Mongraga angandika | 
nora sĕdya dana ingsun | 

(n)danakkĕn nĕng rabi-rĕyang | 
mung dana donya brana gung || 

12. Apan ya sakarĕpira | 
lĕhira ngambil brana gung | 
wus sokur lila katĕngsun | 
pan ingsun tan milih janma | 

Ki Runting ngangsĕg amuwus | 
ĕndi yĕktine jarira | 

adana lila ing kalbu || 

13. Sakĕhing padana-para | 

Sĕh Mongraga amuwus | 
lah ta yayi sira iku | 
idhĕpĕn pituturingwang | 
ywa nikĕlkĕn ing atuduh | 
lagya ganjaraning Suksma | 
sira miluwa jinaluk || 

14. Marang pandhita ginawa | 
mring sabrang kamulanipun | 

Tambangraras amuwus | 
sang ayu mijilkĕn waspa | 
kumocor lantaran bau | 
ajrih lamun lĕnggana-a | 
bĕnduning Hyang kang kaetung || 

15. Wasana angrĕs turira | 
sumanggĕng karsa sakayun | 
sanadyan tumĕkĕng lampus | 
tan nĕdya lĕngganĕng nala | 

Sĕh Mongraga ngrĕs andulu | 
aris pangandikanira | 
tingalana sih Hyang Agung || 

16. Yayi sira (n)jĕnĕngĕna | 
ing tapanira kang mujud | 

sihing Hyang Ingkang Maha Gung 
pira-bara ingapura | 
lantar panrimaning kalbu | 
wus miluwa yayi sira | 
mring pandhita kang dahat hyun || 

17. Aywa wot yayi tyasira | 
lakinta pandhita luhung | 
idhĕpĕn pituturingsun | 
sira Nikĕn Tambangraras | 
tur sĕmbah anguswa suku | 
lumĕngsĕr sarta udrasa | 
tansah andulu mring kakung || 

18. Nolih-nolih lampahira | 

Sĕh Mongraga sung pandulu | 
mring rabi sinuksmĕng kalbu | 
tumintak tinut ing tingal | 
samya sih pangiksanipun | 
Ragarunting sigra mentar | 

Ni Tambangraras nĕng ngayun || 

19. Ki Dhatuk nĕng wurinira | 
pan ingiring santrinipun | 
sadaya wong wolungpuluh | 
gumĕrah abingah-bingah | 
gurune olĕh dyah ayu | 
samya anggunggung digdaya | 
ambahak somahan purun || 

20. Bojone tan anukarta | 
lila lĕgawa pinundhut | 
mangkana ing lampahipun | 
yata Ki Sĕh Amongraga | 
angatĕr lampah nĕng pungkur | 
sarwi bibisik pra janma | 
kang samya mĕt brana agung || 

21. Ki sanak kang mupu brana | 
lah tuturana sadarum | 

yĕn uwis pangambilipun | 
nutug sarasaning karsa | 
kewala dĕn-barĕng mantuk | 
aywa na kĕri sajuga | 

lĕhira momot pĕrau || 

22. Kang liningan tur sandika | 
tinuturan sadaya wus | 
yata lampahe Ki Dhatuk | 
praptĕng tĕpining samodra | 
kĕndĕl tan ana pĕrau | 
kabĕh kang para juragan | 

kang momot donya brana gung || 

23. Sarĕngan panumpakira | 

ing palwa layar sadarum | 

bĕrsih tan nana pĕrahu | 
kabĕh kang para juragan | 

Ragarunting lan santrinya | 
kang kari tan duwe prahu | 

Ki Ragarunting angucap | 

hĕh sabat lima sirĕku || 

24. Ragajuni Ragajuma | 

Ragagaluh Ragajungkung | 

Ragajulus ingong tuduh | 
kĕcapa marang pandhita | 
manira (n)jaluk pĕrahu | 

sun (ng)go layar marang sabrang | 
aywa tanggung (ng)gyan tutulung || 

25. Sabat lima wangsul sigra | 

Mongraga mapaggĕn laku | 
kang panca sabat wus pangguh | 
lan Mongraga duta mojar | 
kawula rĕke tinuduh | 
mundhut palwa ing panduka | 
binĕkta layar umantuk || 

26. Mring Bangkaulu Sumatra | 
ing pitulung aywa tanggung | 

Sĕh Mongraga ngandika rum | 
ya wus sira aywa susah | 

ing kana wus ana prahu | 
nulya nulak kang dinuta | 
santri kĕh wong wolungpuluh || 

27. Samya ngalap rajabrana | 
wastra di rukmi sotya gung | 
samya winot ing pĕrahu | 
samĕkta sadayanira | 
asuka-suka kalangkung | 
daut jangkar babar layar | 
kundur mring pulo Balitung || 

683 Durma 

1. Dyan kabajra palwa mawan ing samodra 
lumĕpas lir jĕmparing | 

kĕmudhi ngrĕh parah | 
ngarah ngirat maruta | 
pinarastha ngiras laris | 
sĕrĕng sisiran | 
rĕrĕh panjoring riris || 

2. Amĕr-amĕr sahawan pidaking pada | 

Ki Dhatuk Ragarunting | 

wus rĕrĕh palwanya | 
suka-suka bujana | 
lan santrinya sadayĕki | 
pan abubungah | 
de kauntungan sami || 

3. Samya (ng)gunggung pra santri mring gurunira 
miwah kang amĕnyanyi | 

sinambi nyamikan | 
manah lir punagiya | 
aramyan-ramyan samargi | 
ngetung kontungan | 
antuk donyĕstri adi || 

4. Yata ingkang kantun Ki Sĕh Amongraga | 
amusthi ing pangaksi | 

anyipta tan ana | 
sirnaning pandĕlĕngan | 
ngulihkĕn kamulanĕki | 
wus kalanggatan | 
sasĕdyanira dadi || 

5. Janma tama panuksma kajatĕnira | 
tanpa antara nĕnggih | 

nungsa pulo Jawa | 
sirna tan kawistara | 
dhukuh banjaran musna nis | 
tanpa tuduhan | 
mulih dadi jaladri || 

6. Mulung maring rabĕnira wus binĕkta | 
ing ngasrama awingit | 

jaman kanyĕnyĕtan | 
yata ingkang kocapa | 

Kyai Dhatuk Ragarunting | 

dĕnnya alayar | 

anĕng madyĕng jĕladri || 

7. Kagyat mulat Ni Tambangraras tan ana | 
gupuh kinĕn ngulati | 

sajĕrone palwa | 
longkanging pasĕnthongan | 
paslĕmbon sadaya sĕpi | 
narka wus ilang | 

Ki Dhatuk Ragarunting || 

8. Samya gĕgĕr pra santri sajroning palwa | 
tan ngarti ring pakarti | 

yata sanalika | 

dĕnnira alĕlayar | 

katĕmpuh angin gung prapti | 

amawa gora | 

rob pasanging jaladri || 

9. Gumaludhug angin ombak mawalikan | 
kombul mawukir-wukir | 

toyaning sagara | 
kapĕcuting panjara | 
pancawara angayuti | 
tĕdhuh ruara | 
gĕtĕr-patĕr rawati || 

10. Lir kinĕbur jumĕgur angambak-ambak | 
bakal ambĕbayani | 

pan kabina-bina | 
gumuntur magĕnturan | 

Kyai Dhatuk Ragarunting | 

sarowangira | 

tan nana duwe budi || 

11. Lir anggane ing pati tĕkĕng sakarat | 
tan ana lyan pinikir | 

myang lyan kang winulat | 
mung marganing pralaya | 
angadhĕp keblating pati | 
palwa putĕran | 
mungsĕr kadya kabikir || 

12. Mubĕng kĕngĕr komĕt mĕdĕd tan panon rat | 
katiyup dening angin | 

sruning bayu bajra | 
palwa mĕsat ing tawang | 
wutah kabuncang wiyati | 
baita musna | 
mulih ajaling wingit || 

13. Kamulane cipta wus tan na karana | 
kang kapususing angin | 

Kyai Dhatuk Raga | 

-runting sarowangira | 
wong wolungpuluh anĕnggih | 
samya pralena | 
singunĕn tan na urip || 

14. Kabur samya ginimĕr undur-unduran | 
munyĕt anĕng wiyati | 

wus pinusthĕng cipta | 
maring Sĕh Amongraga | 
linĕpas akalawan angin | 
supayanira | 

tibĕng dhangkanirĕki || 

15. Bangkaulu antero tanah Sumatra | 
muara sabrangnĕki | 
pakampunganira | 

anĕng pulo Cilinan | 
patrukaning pulo Rakit | 
yata pra samya | 
ngalĕntang sing wiyati || 

16. Kadya buah rontog saking uwitira | 
tiba tan nana eling | 

lamak panonira | 
sumaput anĕng tawang | 
dangu antaranirĕki | 
pangliririra | 
lĕngĕr-lĕngĕr tan eling || 

17. Tan kĕlingan duk wau katubing barat | 
prabawaning awingit | 

toyaning samodra | 
saputing bayu bajra | 
gurnita sru ruara (n)jrit | 
kaelokannya | 

Kyai Sĕh Amongragi || 

18. Darajate oliya janma utama | 
jinurung ing Hyang Widdhi | 
mĕtokkĕn wĕwĕlak | 
milalati karamat | 

lir Ki Dhatuk Ragarunting | 
akarya cacah | 

-cucahing janma luwih || 

19. Tĕmah olih kĕparat kĕna musibat | 
katulah ing sasakit | 

malarat kasrakat | 

lan pawong santrĕnira | 

lir duk katubing jaladri | 

samya tĕlanjang | 

tan nana nandhang jarik || 

20. Ragarunting kalangkung pangungunira | 
mulat angganirĕki | 

myang miyat rowangnya | 
kabĕh samya wuwuda | 
rumangsa sisipirĕki | 
asalah karya | 

mring kawulaning Widdhi || 

21. Nulya Ragarunting lan santrine samya | 
mulih pating calili | 

maring wismanira | 
priyangga sami sinjang | 

pan guyu-ginuyu angling | 
lah iya ta lah | 
katanggor ing bilai || 

22. Ragarunting lungguh pakampunganira | 
tinanggap mring pra santri | 

Kyai Dhatuk Raga | 

-runting alon wuwusnya | 
kabĕh santri-santri mami | 
padha myarsakna | 
tutur-ngong mring sirĕki || 

23. Aja susah kĕna ingkang pancabaya | 
pupusĕn ingkang bĕcik | 

padha narima-a | 
lagi cobaning Suksma | 

(ng)gyaningong nyatakkĕn iki | 
ingkang kaucap | 
ngulama kang linuwih || 

24. Nyata yĕn wus sasolahe waliyolah | 
karya loking pangaksi | 

kang mangkana ika | 
tan kĕna tinimwa | 
wus tan mikir bangsa lair | 
ananging bisa | 
akarya krana lair || 

25. Dene mungguh ing ngĕlmu pan nora beda | 
lawan ingong sirĕki | 

iya padha uga | 
pamĕting ngĕlmu rasa | 
dadine marang kajatin | 
ing dalĕm ĕkak | 
woring kawula Gusti || 

26. Nora liyan ya kaya pamburinira | 
anging bedanirĕki | 

anggĕpe ing tekad | 
tan ngopĕni sarengat | 
ing pangupa-jiwa lair | 
wus nora sĕdya | 
misiling sandhang bukti || 

27. Amung muhung usulira mring Hyang Suksma 
atilar tadhah guling | 

kang mangkono ika | 
tan kĕna yĕn tinuta | 
wis sinung palal pribadi | 
lambar santosa | 
anuragĕng kajatin || 

28. Nora sĕdhĕng inganggo sawiyah janma | 
kang aral owah gingsir | 

bĕcik sira padha | 

nĕtĕpana sarengat | 
ing kukum saraking Nabi | 
ing upajiwa | 

untunging sandhang bukti || 

29. Santrinira andhĕku myarsa lingira 

Ki Dhatuk Ragarunting | 
yata kang kocapa | 
sira Kae Mongraga | 
lan kang garwa Selabrangti | 
sĕdya lalana | 
kinanthi maring laki || 

684 Kinanthi 

1. Lir ngambara lampahipun | 

sang Sĕh Adi Amongragi | 
napak madyĕng ngawang-awang | 
kadya rasaning pangimpin | 
apan dulur dĕnĕngawan | 
lir Hyang Wisnu lan Dĕwi Sri || 


22 (Nikĕn Tambangraras sampun kĕmpal Sĕh Amongraga malih) 

Nikĕn Tambangraras sampun kĕmpal Sĕh Amongraga malih, lajĕng ndhĕrĕk 
lĕlana midĕr-midĕr dumugi ing Guwa Langse pasisir kidul, kadhatĕngan 
tiyang nama Ki Darmĕngbudi. Ki Darmĕngbudi kadhawuhan nggĕbyur 
sagantĕn, rumaosipun ngadhĕp Sĕh Amongraga winĕjang saliring ngĕlmu 
kajatĕn, nuntĕn mlĕsat dhawah ing mĕsjid Palembang ingkang sawĕg wontĕn 
pagĕblug, wĕkasan pagĕblug dados lan sirĕpipun. 

Kaca 317 - 321 

2. Mahawan mahawang turun | 
kadyarsa nukma anitip | 

ing janma di wirutama | 
mamanon amiminihi | 
wau Nikĕn Selabrangta | 
mawan sarta matur aris || 

3. Datan anyana sarambut | 
amba yĕn papanggih malih | 
lawan tuwan kang minulya | 

Sĕh Mongraga angandika ris | 
darma ingsun sihing Suksma | 
kang kaya ku rĕnaning sih || 

4. Allah yayi umawan hyun | 
ngrasakkĕn kang panas pĕrih | 
tirakat pidak bantala | 
utama nglarani dhiri | 

papa pan karya lampahan | 
supaya sinor ing janmi || 

5. Kang garwa tan lĕngganĕng hyun | 
nut sakarsanirĕng laki | 
tumurun sing antariksa | 

pracina mahawĕng siti | 
jor lĕbaknikĕng pundhungan | 
mahas ing wana sunya writ || 

6. Parah lyah rikuh ingangkuh | 
lumangkah ing curi ringih | 
tĕlatah katĕtĕracah | 

cihna lampahira ririh | 
rarah paranging atiksna | 
amĕlah padanta rujit || 

7. Lan sarampading arunggut | 
anrang kawĕlĕring ron ri | 
citra rajahning pagĕlang | 
tar lana lĕlanĕng tawing | 
wĕwĕng pangungaran jurang | 
parang rong miring kapering || 

8. Paparung lir tiksnaning hru | 
minarah ririh sĕlaning | 
lĕlana sĕloting lampah | 
rĕkasa dĕnnya mara ris | 
sinrang prabaning karaba | 
swanita drĕs angĕbĕsi || 

9. Kiswaning angga maruntus | 
tumurusing wastranĕki | 

tar kasongan ing kĕrana | 
kasrangan ing Hyang Syandagni | 
sang waela Selabrangta | 
tinumuntur ing Mongragi || 

10. Mangĕnu ing siyang dalu | 
ngidul mangetan nut wukir | 
pidak gronging pangunguran | 
tan ketang durgamĕng margi | 
sĕdya parahing Tunjungbang | 
mawan wus kalihdasa ri || 

11. Nĕng Guwa Langse dinunung | 

Sĕh Mongraga lan kang rabi | 
jĕnĕk tulus mangun tapa | 

lir sawĕnyahing sujanmi | 
karing ring Parangkusuma | 
sĕnĕt nĕng Parangtaritis || 

12. Yata wontĕn kang winuwus | 
sujanma alul martapi | 

nĕng kananing Parangwedang | 
guwaning Parangtaritis | 
lami wus sawidak warsa | 
awasta Ki Darmĕngbudi || 

13. Rikalanira pitĕkur | 
kagyat paningalirĕki | 
ana murub sartambara | 
dĕn-sĕngguh kancana adi | 

Sĕh Mongraga pan wus wikan | 
mring kang sĕnĕt amartapi || 

14. Angartika jroning kalbu | 
wong iki wus wanĕng pati | 
tapane pan wus tumĕka | 
alon dĕnnya marĕpĕki | 

Sĕh Mongraga angsung salam | 
Darmĕngbudi anauri || 

15. Ngalaekum-musalamu | 
satata angancarani | 

rĕke kang tan katambĕtan | 
ulun anĕdha Kiyai | 
sih pĕndonga pakĕnira | 
manira nunuwun ugi || 

16. Sang Sĕh Adi Amongluhung | 

nauri wacana aris | 

ĕnggĕh kisanak mitrĕngwang | 
para anjawab ing kami | 
pira-barane yĕn ana | 
sih palalira Hyang Widdhi || 

17. Luwih paran para sĕngguh | 
mariki para yun panggih | 
yata lĕnggah Sĕh Mongraga | 
mijilkĕn pangunahnĕki | 
sanalikanya kang guwa | 
praptane Sĕh Mongragi || 

18. Saemba kadya kadhatun | 
kawuryan sĕsinira sri | 
kumĕndhung kadya kaswargan 
praba gung jinĕmira mrik | 
langkung ing kaendahannya | 
lulungsir wastra di-adi || 

19. Myang babanjaran anglajur | 

andhatulaya inaksi | 
babatur atundha-tundha | 
tata matanĕming kitri | 
sangkĕp saliring pra kirna | 
woh muwah kang sari-sari || 

20. Wijiling tirta umancur | 

awĕning mawa ganda mrik | 

Darmĕngbudi ciptĕng driya | 

wong iki sĕmono sĕkti | 
katara darajatira | 

karya eloking pandĕling 


21. Sanyata wong wis linuhung | 
jajanturane andadi | 
tandhane janma kuwasa | 
mawa tejane dumĕling | 
rumangsa yĕn antuk tunggal | 
ring sira Pangeran-jati || 

22. Kadadyan sasĕdyanipun | 
wong iki winong ing Widdhi | 
kang guwa dadi paseban | 
mangkana (ng)locitĕng ati | 
baya ana sihing Suksma | 
kadhatĕngan wong linuwih || 

23. Baya mĕngko raganingsun | 
antuk guru kang sayĕkti | 
nyangking sampurnaning raga | 
kasucianing dunya kir | 
sumĕdya angĕstu pada | 

tan kĕdhap angĕksa kapti || 

24. Wau ta Sĕh Amongluhung | 
wus wruh saciptanirĕki | 

Darmĕngbudi anrap jiwa | 
sumungku acadhang kapti | 
cinupan wus tĕkĕng mangsa | 
lirira wus ambalĕgi || 

25. (n)Dungkap ing biraĕnipun | 
angayun-ayun pribadi | 
katitisan ing surasa | 

wani gati ĕtoh pati | 

lir kaywa king wus katara | 

ayun ingagar mĕtyagni || 

26. Mongraga wacana muwus | 
asih marang Darmĕngbudi | 

Kae jĕbĕng mara tanya | 
sapa sintĕn kang mastani | 
umatur ingkang liningan | 

Darmĕngbudi kang mastani || 

27. Mongraga ngĕcupi wuwus | 
paran yĕkti sira yayi | 

para (ng)guguru mring mara | 
pan kasasar tan-tuk yĕkti | 
kalurung kadya cithoan | 
purwa tanpa wasanĕki || 

28. Ki Darmĕngbudi ngling kalbu | 
pranyata janma linuwih | 
uning saosiking driya | 

nuksma ahli bangsa ati | 
janma di wus jiwa Suksma | 
wasana umatur aris || 

29. Singgih tuwan atur-ulun | 
nadyan sasar kawulapti | 
angĕstu pada ing tuwan | 

Sĕh Mongraga ngandika ris | 
yĕn para tuhu wong kĕcap | 
mijila sing guwa ngriki || 

30. Ambyura ing samodra gung | 
lamun uga para wani | 
pratandha para sanyata | 
angguguru ing sayĕkti | 
puniku dadalan swarga | 
yĕn para yun wruhing jati || 

31. Ki Darmĕngbudi umatur | 
sandika darmi nglampahi | 
sigra mijil saking guwa | 
wĕdalnya sing guwa wingit | 
sung cipta mring Darmĕngbudya | 
lah ta mijila tumuli || 

32. Lah Ki jĕbĕng anakingsun | 
tampanana sihing Widdhi | 
ing marga kalih prakara | 
bĕgja cilaka dĕn-kĕksi | 

ywa parĕk iman bangsa ngam | 
kalĕbĕt iman kawasi || 

Jilid 11 - Kaca : 320 

33. Nĕng ngriki pambagenipun | 
kaluputan mung kadadin | 
wurung tampa sida tampa | 
anĕng pribadinirĕki | 
puniku sakĕthĕngira | 
ganjaran ala lan bĕcik || 

34. Mangkana kang sinung wuwus | 
tan drana Ki Darmĕngbudi | 
sigra ambyur ing sagara | 

tan ana parak kaliling | 

asokur ing panarima | 

maring Hyang Kang Maha Sukci || 

35. Katampan tĕlĕbing kayun | 
wus kabongbong ing jaladri | 
kalĕmbak kambang-kambangan | 
pralena kasrah ing warih | 
pendah samaning kunarpa | 

(n)dungkap kaĕnĕngannĕki || 

36. Malap angganira luyut | 
kasingĕp wus tan kaĕksi | 
purna sanalikanira | 

nĕng jaman wilayat nĕnggih | 
tĕgĕse jagad walikan | 
walaka ana kaĕksi || 

37. Paĕksan sajroning luyut | 
sira Kae DArmĕngbudi | 
lir alinggih anĕng tĕpas | 
myat kang kaendahan luwih | 
sunar sarwa bramarkata | 

nir tang rasane sak sĕrik || 

38. Mung sokur panrimanipun | 
kikmah nikmat tanpa bukti | 
karamatan ing pangiksan | 
bungah tan bidĕngah mĕksi | 
tan pae saciptanira | 

lir surasaning pangimpin || 

39. Sĕh Mongraga mĕsĕm (n)dulu | 
(n)dungkape Ki Darmĕngbudi | 
ingawe wahananira | 

prapta sanalikanĕki | 
ing ngarsa atur pranata | 

Sĕh Mongraga ngandika ris || 

40. Babo bagya anakingsun | 
wus luwara (ng)gyanta nĕpi | 
muliya maring ing praja | 
Darmĕngbudi matur aris | 
amba pan langkung lĕnggana | 
yĕn amba tuwan kĕn nulih || 

41. Singgih amba tan ta dunung | 
tan raos sasana nĕnggih | 
ajĕnĕk anĕng sih tuwan | 

tan mĕngĕng wĕngwĕng ing kapti 
Sĕh Mongraga ris ngandika | 
nakingsun Ki Darmĕngbudi || 

42. Lah jĕbĕng karsanta uwus | 
mirarĕn (ng)gyanta awingit | 
lungguh satataning praja | 
prandene sira lan mami | 
tinunggil rĕke dening Hyang | 
ywa sira apindho kardi || 

43. Mapaning laku puniku | 
karsĕng Hyang asih ing dasih | 
wus luwih kautamannya | 
tĕkĕng purnanĕng sajati | 
Darmĕngbudi matur nĕmbah | 

mugi tuwan angindhaki 

44. Sĕh Amongraga nabda rum | 
nakingsun Ki Darmĕngbudi | 
dĕn-wikan paranning tingal | 
aywa samar ing pandĕling | 
ananing Hyang Maha Mulya | 
ora beda lan sirĕki || 

45. Tunggale ananirĕku | 

ya uga Hyang Suksma jati | 
bedane pan wawayangan | 
kita lan Hyang Suksma luwih | 
nyata yĕn upamakĕna | 
ing manah kalawan mosik || 

46. Pan suhuling sih Hyang Agung | 
sadrah tan ana bedaning | 

lir suruh lumah kurĕpnya | 
dinulu seje kang warni | 
ginigit tunggal rasanya | 
tunggal sajati sadhiri || 

47. Wus sinĕjang surasĕng hyun | 
mangkana Ki Darmĕngbudi | 
tan antara sigra muksa | 

sing ngarsane gurunĕki | 
amalĕtik tanpa suthang | 
mabur tanpa ĕlar singgih || 

48. Tandhaning wong wus winahyu | 
atanggap kapti sajati | 

luwih sihe gurunira | 
wikan sakarsanirĕki | 
kuwasa ngambah gagana | 
jlĕg prapta sasĕdyanĕki || 

49. Ing Palembang kang dinunung | 
nĕng mĕsjid gung dĕnnya linggih | 
sapraptanya ing gagana | 

gĕgĕr kang wong jalu ĕstri | 
padha kagawokan mulat | 
cahyane kang wau prapti || 

50. Nagri nĕdhĕng lagya rĕtu | 
rusak kambah ing pagĕring | 
papati tanpa pĕgatan | 
sapraptane Darmĕngbudi | 
praja nulya lir tinamban | 
nulak wawĕlaking nagri || 

51. Katumbal ing jalma luhung | 
gring sore esuk basuki | 
gring sore esok waluya | 

samya suka tyasing janmi | 
yĕku margane prajarja | 
olya amupangati || 

52. Mangkya gantiya kang winuwus 
wontĕn janmĕng tanah Jawi | 
ngulama trang alul lampah | 
wasta Kyai Ragarĕsmi | 
mendra anjalak paningal | 
nglĕlana ngĕntĕni pati || 

53. Tansah ngayun-ayun lampus | 
sokur nuli praptĕng pati | 
kabosĕn nĕng ngalam dunya | 
tan ayun amor ring janmi | 
tan nana liyan kacipta | 
mung (n)jajah andĕrah pati || 


23 (wasta Ki Ragarĕsmi lĕlana ngudi sampurnaning pĕjah) 

Ulama ahli lampah wasta Ki Ragarĕsmi lĕlana ngudi sampurnaning pĕjah, 
kapanggih Sĕh Amongraga sakalihan, lajĕng anggĕguru. Winĕjang dening 
Nikĕn Tambangraras bab sajatining Allah lan sih panguwaosipun ingkang 
tanpa timbang dumugi ngĕlmu kasampurnan. Sasampunipun kawĕjang lan 
dados muridipun, lajĕng ndhĕrĕk tindakipun Sĕh Amongraga sakalihan 
dhatĕng Wanataka. 

Kaca 322 - 337 


Jilid 11 - Kaca : 322 

684 Kinanthi 

54. Tĕgĕse lakune lampus | 
andĕlajah ing asĕpi | 

tan ketang durgamĕng marga | 
sura lĕgawa ing pati | 
asĕtya tuhu ing lampah | 
tan kandhĕg ing papan tulis || 

55. Langkung dĕnnya namur laku | 
lumuh ing panggawe sirik | 
sawĕnĕh wong alul lampah | 
cĕgah mangan ngĕnor dhiri | 
dĕn-ĕbĕrkĕn lakonira | 

mrih kuncara ing sasami || 

56. Abungah lamun ginunggung | 
kabire angobar-abir | 
sĕmune angungal-ungal | 

lho aku iki wong adi | 
sumur lumaku tinimba | 
ana pindhaning yĕn wĕning || 

57. Wĕ (m)bladhĕr mlaku dĕn-inum | 
bolu lumaku pinĕthik | 
mĕngkono kaprahing kathah | 
malarat angaku sugih | 

dume kumudu katona | 
dimĕn dĕn-ĕram-ĕrami || 

58. Akĕh kang kapĕksa punjul | 
ngungaskĕn ngĕlmunirĕki | 
anganggo tambal-tinambal | 
kulambi mayit dĕn-irip | 
tan wĕmh lamun duraka | 
aling-alinge sumuci || 

59. Tan kaya wong ahli luhung | 
sakadar lumuh kaĕksi | 

tan sokur ginunggung ing lyan | 
anyuda tangating Widdhi | 
yata Kae Ragasmara | 
ing wanci surya tumiling || 

60. Lumampah kaparan ing hyun | 
mangidul arahira ris | 

sĕdya marang Pamantingan | 
wana ing Gambirawati | 
ing Guwa Langse Tunjungbang | 
pagĕbyuganing jaladri || 

61. Sĕdya sumungku ing ngriku | 
ing Guwa Langse mimidik | 
kadya na kang asung cipta | 
anrang mahas ing wanadri | 
tan watak kampir ing desa | 
kapapag sumimpang tĕbih || 

62. Mawĕng tawinging lulungur | 
tumurun ing jurang trĕbis | 
raina wĕngi lumampah | 
kĕndĕl yĕn wĕktu ngabĕkti | 
rosa sunating ngatangat | 
lumaku lawan adhikir || 

63. Yata wau kang cinatur | 
kang malanĕng guwa wingit | 
sira Ki Sĕh Amongraga | 

lan garwa Ki Selabrangti | 
kang bangsa lus nuksma nusa | 
wadhage sampun kawuri || 

64. Nir tang siwuhirĕng kalbu | 
kabul kaciptaning dadi | 

tar mamang mring samar-samar | 
marma sang Sĕh Amongragi | 
alukan sanggya waĕla | 
nis praya tĕgĕsirĕki || 

65. Amĕge kamuksan luhur | 
tan pisah lan rabinnĕki | 

rĕh wus tinunggil jatinya | 
ro katungge ing Hyang Widdhi | 
widagda ing cipta marga | 
mayĕng winayang Suksma di || 

66. Mangkana sang Amongluhung | 
ngandika marang ing rabi | 
payo yayi anrah paran | 
salĕngkaning wana wukir | 
mendra rĕh rĕkasĕng angga | 
rasĕng papa ing ngapipin || 

67. Kang garwa tan lĕngganĕng hyun | 
tumuntur karsaning laki | 

(n)dan mara mijil sing Guwa | 
Langse nut tĕpining tasik | 
manjat gĕnĕng sela-cala | 
arga ing Gambirawati || 

68. Anguntara lampahipun | 
nganjor jurang nĕtĕr ardi | 
mahas ing wana wulusan | 

tar wang-wang sinrang ing rawi | 
mrĕgil dhidhikil wanarga | 
asahĕn soring sulastri || 

69. Non janma ngĕnĕr ing ĕnu | 
tanpa kanthi kawlasasih | 
kĕdhap-kĕdhap kawistara | 
Ragasmara dĕnnya laris | 
parĕk sananing saĕnan | 

Ragasmara kagyat mĕksi || 

70. Gingsiring surya mĕh surup | 
anon teja anĕlahi | 

murub sacakrĕng-gilingan | 
Ragasmara ciptĕng kapti | 
anarka dede manungsa | 
mijile teja rĕspati || 

685 Mijil 

1. Yata awas dĕnnira ningali | 
prĕnahe teja non | 

ana janma roro pandulune | 
yata kang lagya mangantya linggih 
Kae Sĕh Mongragi | 
alon lingira rum || 

2. Sira maherastutiya yayi | 
ana janma anom | 

kang satata agĕntyan bĕcike | 
ywa ngĕnĕgi winulat ing janmi | 
supaya ngrĕsĕpi | 
kiswa ywa maruwun || 

3. Tambangraras sinajatĕng laki | 
tan lĕngganĕng pakon | 

lĕngsĕr sing ngarsa mring pakucure | 
asosotya tapwastra ngowahi | 
kasĕmĕkanĕki | 
amaoni pinjung || 

4. Ukĕl kiswa mĕt lungsĕn tinitih | 
silih puspita non | 
prayojana usana sayanggĕ | 
tĕgĕsira mahayun susumping | 
jalamprang kinitir | 

ron tutuping gĕlung || 

5. Sĕngĕh pangayun wijang awiwing | 
tuhu yĕn kinaot | 

wusnya dĕnnira karasikane | 
dyan umarĕk sakĕringing laki | 
rumĕksa ing kapti | 
manawa tĕkabur || 

6. Tambangraras sayĕkti janma di | 
winong ing Hyang Manon | 
saking lakinira pangĕntase | 

(n)dungkapira maring ing kajatin | 
purnaning kadadin | 

wali wanudya nung || 

7. Yata kang sĕdya mahayun panggih | 
wau sapandulon | 

Ragasmara cĕngĕng pandulune | 
tĕka ngartika sajroning galih | 
baya sapa iki | 
jalma kang alungguh || 

8. Mawa teja sajĕg durung mĕksi | 
prabawa mangkono | 

saya kawangwang ingkang agawe | 

Ragaasmara amuwus aris | 
lah tuwan ing pundi | 
ngayun miwah pungkur || 

9. Sapa sintĕn tuwan kang pinuji | 
saking tĕmbe tumon | 

Sĕh Mongraga alon andikane | 
lamun para katambĕtan mĕksi | 
rĕyang tan papanti | 
ngiwung tan nut lurung || 

10. Sakayun mara ngalaya bumi | 
tan wrin parĕk adoh | 

para tanya marang reyang rĕke | 

Amongraga yĕn ana ngaranni | 
akĕh kang nambuhi | 

tan kondhang ing tuwuh || 

11. Balik para paran kang dĕrapi | 
angĕnĕr patĕmon | 

sapa sintĕn ta pasambatane | 
de marang Ke angliru pandĕling | 
tĕsawuring budi | 
dudu kang dera yun || 

12. Mring duksina parahirĕng ati | 
ing Tunjungbang langon | 
apan datan wontĕn punapine | 
para wus lawas tan cawuh jalmi | 
owĕling pangaksi | 

mira kasaliru || 

13. Kagyat tyasira Ki Ragarĕsmi | 
kajatan ing batos | 

saosike kacupan tan wĕnĕh | 
anglocipta sajronirĕng kapti | 
baya ki kang dadi | 
pageyonganingsun ]| 

14. Amĕkasi saraosing kapti | 
bĕkjaningong maksoh | 

sira Pangeran kang asung ing rĕh | 
sĕmune wong iki wus linuwih | 
angragasukma di | 
aoliya luhung || 

15. Sun sumĕdya anguguru yĕkti | 
maring sang Kinaot | 

Sĕh Mongraga mĕsĕm andikane | 
mara iku de mĕnĕng tan angling | 
cĕgahing apanggih | 
tan awawan wuwus || 

16. Yĕkti abot wong (ng)guguru yayi | 
tan kĕna ingangkoh | 

lamun durung waspada tingale | 
tiwase guru badan tan kari | 
sa(ng)gonne kacangking | 
karam katut ing hyun || 

17. Cĕgahing wong angguguru yayi | 
yĕn durung sayĕktos | 

kang ginunggung lan kang (ng)gunggung rĕke | 
lamun tan jati salah sawiji | 
yĕku ngumpĕt yayi | 
panggawe rahayu || 

18. Ragaasmara sangsaya dĕling | 
tyasnya kapanujon | 

datan kumalasar samĕndhange | 

cipta labuh jiwangga toh pati | 
wasana turnya ris | 
tan sagĕd umatur || 

19. Sampun kacupan raosing galih | 
tan wontĕn kinaot | 

mangsa borong amba paduka rĕh | 

Sĕh Mongraga angandika aris | 
kang mangkono yayi | 
agampang rinĕngkuh || 

20. Lamun para iya bisa angling | 
luwih ora ewoh | 

Ragaasmara panggraitane | 
baya pinrih aku pinarsa ngling | 
bĕcik sun-lakoni | 

lĕjĕme pamuwus || 

21. Ragasmara mĕsĕm anyĕlori | 
aturira alon | 

adĕg-sura winor paguyyane | 
lah Kae sang Alus tapa-tapi | 
sun tatanya singgih | 
kadipundinipun || 

22. Pawĕstri kang mĕsĕs anĕng wuri | 
mĕsĕs dĕnnya timpoh | 

asta sarya sĕduwĕng wĕntise | 
sumping jalamprang kinitir ron tri | 
sĕmune awadi | 
sura sabdĕng ngilmu || 

23. Sĕh Mongraga mĕsĕm anauri | 
sira atatakon | 

wong wadon kang nĕng kanan ngong rĕke | 
rabi-mara rowang kawlasasih | 
ambĕntar myang atis | 
saparan tan kantun || 

24. Samarga-marga ngong uring-uring | 
tansah angĕrĕmpong | 
mara-bĕkta lĕlana lawase | 
pilang-pilang tĕgĕn atut-wuri | 

tan wangwang ing rungsit | 
ing marga kang ewuh || 

25. (n)Jajah mendra pasir wana wukir | 
ing guwa ingkang grong | 

apan mundhak dadi bandha bae | 
marmanya tansah sun uring-uring | 

Ragasmara angling | 
kawula angrungu || 

26. Papantĕse rĕke wong lumaris | 
parĕk mutawatos | 

lamun kondhang pawĕstri mitrane | 
apan kalih prakawis winarni | 
wontĕn ingkang dadi | 
narik duraka gung || 

27. Pilih pawĕstri kang dadya swargi | 
kĕh kunduring lakon | 

saking dening ĕstri panarike | 
ambatalkĕn rĕh karana suci | 
ambuburĕng ĕning | 

-ira ing Hyang Agung || 

28. Nyatane nraka jahnam donyĕki | 
badaning wong wadon | 

tĕbih saking Hyang Suksma langgate 
maring janma kang kulinĕng ĕstri | 
tiwasing dumadi | 
jor kapirannipun || 

29. Trusing basa kang kalih prakawis | 
pĕnĕt lawan wadon | 

sayĕktine jalu lan ĕstrine | 
pan minangka swarga narakĕki | 
mung sugih myang miskin | 
sami dunungipun || 

30. Mukmin lanang kang tinitah sugih | 
mlarat mukmin wadon | 

lamun kĕrup salah sawijine | 
yĕn malarat nuksma ing asugih | 
tan labĕt yumani | 
kaluluhan luhung || 

31. Lamun sugih sumurup ing miskin | 
nir utamaning (n)don | 

tĕmah nistha papa saĕsthine | 
kadi-kadi lir paduka singgih | 
wĕh sumĕlang ati | 
kadhoning pandulu || 

32. Mungguh ing ngĕlmu datan anapi | 
tekat kang mĕngkono | 

elok pangilonirĕng kajatĕn | 
Amongraga mĕsĕm anauri | 
atiksna dĕra ngling | 
kuciwa andungul || 

33. Utamine wong rarasan ngĕlmi | 
ana ingkang kinon | 
angadhĕpi sarta lan agnine | 
paujudan pawohan lan panti | 
Ragarĕsmi angling | 

anjawi ing dhukuh 


34. Ingkang janma ingkang ahli bukti | 
paran kang tinakon | 

sarwa wontĕn kewala pinurĕh | 
kawula tan patyahli desĕki | 
sumanggĕng karsĕki | 

Mongraga gumuyu || 

35. Karsa (ng)glarakĕn mangunahnĕki | 
winong ing Hyang Manon | 
kaduluran karsa sakadare | 

aoliya saciptane dadi | 
tan pantaranĕki | 
sanalikanipun || 

36. Wontĕn babanjaran kang wisma di | 
endah ing pandulon | 

kang kinarsan-wau wontĕn rĕke | 
nĕng madyane pandhapa sumaji | 
padudan lan agni | 
pakinanganipun || 

37. Wiwijikan tanpa sangkanĕki | 
ana kang tinakon | 
woh-wohan myang olah-olahane | 

Ragasmara mangu dĕnnya mĕksi | 
ĕsmu angebati | 

ing netya sinipun || 

38. Pan kaliling purbaning Hyang Widdhi | 
susah kang mĕngkono | 

baya janma iku wus kinacĕk | 
nyata yĕn wus abadan-sukmĕki | 

Mongraga ngling aris | 
payo padha lungguh || 

39. Awon tingale nĕng latar yayi | 
prayoga kang manggon | 
anĕng pandhapa wus pinarantĕn | 

Ragasmara anjĕngĕr tan angling | 
sakĕdhap lir ngimpi | 
angganya marlĕsu || 

40. Yata wus tata dĕnnira linggih | 

Amongraga alon | 

angsung salam paran yayi kiye | 
arannana dĕn-pratela singgih | 
ing kawruhirĕki | 
aywa sĕlang-surup || 

41. Ragasmara aturira aris | 
paran winiraos | 

Sĕh Mongraga alon andikane | 

iya paran kang anĕng pandhapi | 
lah dene ta iki | 
ana kang kadulu || 

42. Samakawis kabĕh anyĕkapi | 
rĕke paran raos | 

Ragasmara mangsuli dĕlinge | 
pangaksama tuwan yĕn asisip | 
paran ta puniki | 

kodrating Hyang Agung || 

43. Pratandhane sih nugrahĕng Widdhi | 
kang gumantung ing wong | 

alul iman kang tumĕka rĕke | 
kasucian waspada ing dhiri | 

-nira kang pribadi | 
ing pasuhulipun || 

44. Kadipundi karsanta punapi | 
dĕrĕng kapanujon | 

Mongraga ngling atut sojar lire | 

lan ing ngĕndi (ng)gonne Asma-jati | 

Allah iku ĕndi | 
wujude satuhu || 

45. Lah jawabĕn iku kang patitis | 
aywa salah sĕnggoh | 

Ragasmara angapti ature | 

(ng)gyanning Allah nĕng gĕdhong rĕtna di | 
rĕtna jatinĕki | 

tri prakara nĕngguh || 

46. Pan kadyĕka ing pamyarsa-mami | 

Mongraga nabda lon | 

ĕndi kang aran gĕdhong rĕtnane | 
pantogĕna banjuring sabda ngling | 
kang tri prakarĕki | 

Ragasmara matur || 

47. Sun miyarsa ing pitutur nguni | 
lir katiga rĕke | 

pan ĕnggonne pan sisimpĕnane | 
karsaning Hyang Kang Amaha Sukci | 
minangka mĕmanik | 
ing bumi sawĕgung || 

48. Pan punika kalbine kang suci | 
gĕdhong rĕtna rĕko | 

pan ĕnggonne papan simpĕnane | 
karsaning Hyang Kang Kang Amaha Sukci | 
minangka mĕmanik | 
ing bumi sawĕgung || 

49. Ingaranan sosotya di luwih | 
kinarsĕng Hyang Manon | 
kinarya kĕkĕmbang jagad kabĕh | 
wĕnang tinunggil badan Hyang Widdhi 
ing dalĕm pribadi | 
ka-alusanipun || 

50. Sĕh Mongraga langkung sukĕng kapti | 
ing tyas kasarĕjon | 

kapĕthukan ing sapajawabe | 
ngling puniku pan lalarangan-mami | 
dalan laku iki | 
pilih ingkang wĕruh || 

51. Sira padha lanang lawan mami | 
ĕndi kang tuwa nom | 

paran para apa mara rĕke | 
lah ucapna ingkang apatitis | 
myang jinisirĕki | 
lawan tartipipun || 

52. Ragaasmara umatur aris | 
patanyanta rĕko | 
paduka lan kawula tan pae | 
nĕm sĕpuhe apan sami ugi | 
duk purnane dadi | 
manungsa puniku || 

53. Anandhang martabat sapta singgih | 
tan na bedaning wong | 

lanang wadon ratu lan kĕkĕrĕ | 
kadadyaning manungsa puniki | 
kang tinitah urip | 
lir tirta lan ranu || 

54. Bedanipun ing dalĕm ngaurip | 
duryat sih Hyang Manon | 
bĕgja cilaka kathah kĕdhike | 
panjang cĕlak lali lawan eling | 
untung ala bĕcik | 

saking duryatipun || 

55. Takdir kirang sĕdhĕng lawan luwih | 
luhur lawan asor | 

wijiling karsa Hyang Agung rĕke | 
lantaran wiwinih duryat nĕnggih | 
paduka lan mami | 
sami jatĕnipun || 

56. Lamun pinĕt ing lair rahsĕki | 
sayĕkti yĕn kaot | 

wus muayan ing dalĕm wĕnyahe | 
sĕpuh paduka kalawan mami | 
dede timbangnĕki | 

kathah kaotipun 

57. Mongraga ngling patut ujar iki | 
wontĕn malih kaol | 

mungguh ngĕlmu lan kawruh bedane | 

Ragasmara aturira ririh | 
ngĕlmu jatinĕki | 
wrananing Hyang Agung || 

58. Sasat ugi wujuding Hyang Widdhi | 
wĕnang silih sĕnggoh | 

Hyang kang bijaksana kĕh juluke | 
istingarah pinĕt ing anasir | 
yĕkti angakoni | 
tuhuning jujuluk || 

59. Kawruh iku pan kalbining mukmin | 
tingal kas dan pĕdhot | 

mring Hyang Agung maha sukcĕkake | 
sajatining kawruh apan ngĕlmi | 
sajatining ngĕlmi | 
wujuding Hyang Agung || 

60. Pralambĕnipun jatining ngĕlmi | 
upami bĕsaos | 

sĕkul kang pinangan sadinane | 
kawruh kang (n)duwĕni pangan nĕnggih | 
sayĕkti tan kenging | 
sah sasananipun || 

61. Amongraga kacundhuking kapti | 
langkung sihira non | 

angling atut ujarira rĕke | 
wus utama kawruhira yayi | 
kuciwa sathithik | 
kĕngĕr keblatipun || 

62. Ragasmara kĕlangkung sung brangti | 

mring sang lĕlanĕng (n)don | 

tur pranata sarta prasĕtyane | 
sĕdya (ng)lĕbur tapak risang yogi | 
cipta tan kĕna wis | 
tumuntur tan kantun || 

63. Sĕh Mongraga rĕh wus ngudanĕni | 
angandika alon | 

para paran sayĕkti kajate | 
angguguru tan ulap pandĕling | 
sira apa wani | 
lumĕbĕng agni gung || 

64. Lamun sira wani anglĕboni | 
agni murup marang | 

yĕkti tuhu sojarira rĕke | 

lamun tan wani tanpa gunĕki | 
sira Ragarĕsmi | 
sandika turipun || 

65. Gya Sĕh Mongraga musus kaywa king | 
ngagar nulya dados | 

samya linggar saking (ng)gyan katrine | 
musna banjaran datan kaĕksi | 
mulih wahananing | 
wana duking dangu || 

66. Agni agaran ngobar wanadri | 

(m)branang alas kobong | 
kabaranang wrĕksa gĕng alite | 
murub ngarab-arab anglangkungi | 
kadya wukir agni | 

swara sru gumrubug || 

67. Mulat-mulat pawaka ngajrihi | 
katĕmpuh ing bajro | 

tanpa sesa sining alas kabĕh | 
balĕdhosan kadya ruging wukir | 
angebat-ebati | 
kang wana tinunu || 

Jilid 11 - Kaca : 330 

68. Tampĕging kukus ngayuh wiyati | 
lir mĕndhung mageyong | 

Sĕh Mongraga alon andikane | 
paran sĕstu sura sira yayi | 
malĕbu ing agni | 
murub gĕng puniku || 

69. Ragasmara anon punang agni | 
tar wawang tumonton | 
datan mawi umatur nulya ge | 
malbĕng agni murub tan awigih | 
tumamĕng (n)jro api | 

sing sabdaning guru || 

70. Rasaning panas datan kalingling | 
amblĕs ing tutunon | 

Ragaasmara duk nalikane | 
anĕng sajroning dahana basmi | 
luyuting pandĕling | 
kadĕlahanipun || 

71. Nimpah pangiksanirĕng kajatin | 
kaananira non | 

datan mulat kataring batine | 
ana kawistara maligya-di | 
lĕn banjaran sari | 
sariranya dunung || 

72. Anĕng wangun tĕpas kang linuwih | 
kaĕning pandulon | 

tanpa sesa kikmah kang tinungge | 
anĕng jaman nikmat sihing Widdhi | 
nir sukĕr sak-sĕrik | 
suka rĕna sokur || 

73. Kadya wus lawas salamĕnĕki | 
dĕnnira amanggon | 
sasanĕng jagad wawalikane | 
kang katĕmbĕn mĕksi kang di-adi | 
tan rumangsa yĕn ing | 

lagya wĕktunipun || 

74. Mangka sang Sĕh Adi Amongragi | 
kalanira anon | 

marang Ragasmara wus antuk rĕh | 

(n)dungkaping paningal tĕkĕng jati | 
ingawe kaping tri | 

Ragasmara gupuh || 

75. Marĕk ing ngarsane gurunĕki | 
nĕmbah makidhupoh | 

Sĕh Mongraga aris andikane | 
wus luwara yayi Ragarĕsmi | 
antuk sihing Widdhi | 
sampurnaning wuyung || 

76. Sira wus tan beda lawan mami | 
kupu ing (n)dalĕm (n)don | 

Ragasmara ngabĕkti ature | 
sakalangkung sih tuwan kapundhi | 
lami ngendra pati | 

amba angĕlangut || 

77. Dĕrĕng manggih lir tuwan puniki | 
kawula sĕdya toh | 

-jiwa ngĕstupada dĕlamake | 
datan darbe pangkiksan lyan saking | 
paduka sang yogi | 
amba atut pungkur || 

78. Ywa kĕna sah sanalika mami | 
tumutur tĕkĕng (n)don | 
dipun-kongsi tĕkĕng dĕlahane | 

Sĕh Mongraga angandika aris | 
paran sasĕdyaki | 

pan muga jinurung || 

79. Pan kuciwa yayahing alinggih | 
sira lawan ingong | 

ulihĕna lir wau tĕpase | 
lawan manira ayun abukti | 
akarya-a yayi | 

sasaji kang luhung || 

80. Rĕhning samya muji ring Hyang Widdhi 
abuktiya rĕko | 

sarating agĕsang lan panganne | 
dimĕn kuwat pangibadahnĕki | 
sĕpatute wajib | 
lawan mangan turu || 

81. Ragasmara matur angabĕkti | 
pundi janma kaot | 

(ng)gonning aoliya samangkene | 
langkung dahat kawula yun bukti | 
Mongraga ngling aris | 

iya sira iku || 

82. Ragasmara matur tan kuwawi | 
botĕn ketang ingong | 

cipta dĕrĕng tumĕkĕng aluwe | 
Amongraga mĕsĕm ngandika ris | 
lah kaya-a yayi | 
dadaring aluhung || 

83. Wus tan pae sira lawan mami | 
aywa walangatos | 
angucapa kadarira rĕke | 

murwĕng kayun langgat sihing Widdhi | 
Ragasmara tampi | 
sih idining guru || 

84. Ngucap subkanalah nasran ngajij | 
kang muga Hyang Manon | 
aparinga sih kamurahane | 
janma langip minta ayun bukti | 
ana-a saiki | 

sisinoming ngayun || 

686 Sinom 

1. Yata sanalikanira | 
mijil mangunahirĕki | 
saciptanira katĕkan | 
minta tĕpas sĕsinĕki | 
jinurung ing Hyang Widdhi | 
kalawan idining guru | 

jlĕg ana kang sasana | 

wangun bĕbanjaran sari | 

lir sawarga-di mulya sru kaindahan || 

2. Apan ta tanpa pinangka | 
purwane ana inaksi | 
lunggyĕng madya made panjang | 
dhadharan sangkĕp sumaji | 
ingajang piring rukmi | 

miwah sĕkul munggĕng sumbul | 
lam-ulaman mawarna I 

Sĕh Mongraga ngandika ris | 

lah wus yayi payo padha kĕmbul nadhah || 

3. Kamurahaning Pangeran | 
sung pangan bĕcik binukti | 
dudu pawĕwĕhing janma | 
rijĕki Allah marĕngi | 
aywa awigih yayi | 

rĕke kewala akĕmbul | 
ingkang liningan nulya | 
akĕmbul nadhah wong katri | 
langkung nikmat kadi datanpa tuwuka || 

4. Tĕmbe surasaning pangan | 
durung-durung anutugi | 
mangkya wus walya talatap | 
lirnya panadhahing latip | 
dudu pangan sayĕkti | 
pangan rasaning alĕmbut | 
amung rahmat kewala | 
anglir rasaning pangimpin | 

wus antara luwaran dĕnnira nadhah || 

5. Sira Nikĕn Selabrangta | 
mirĕkkĕn ambĕng ing ngarsi | 
gantya dhadharan sinajya | 
kang pinire isi malih | 

tan ewuh kadi nguni | 

sĕkul lam-ulamanipun | 

kĕndhi pratola rĕtna | 

tan awĕh kĕbĕking warih | 

wus samyeca kang jaman nĕng karahmatan || 

6. Sĕh Mongraga ris ngandika | 
yayi pasĕmoning Widdhi | 
aja sira kajahatan | 

ing solah muna lan muni | 
ywa kongsi kasaliring | 
rupaning jagad sawĕgung | 
tan kĕna winilanga | 
rupa-rupaning dumadi | 
apan padha kewala sadayanira || 

7. Tan liyan sawiji rupa | 
anging ing Hyang Maha Sukci | 
praseje lawan karijah | 

dabah myang sakĕhing jirim | 
miwah jĕrmi kang mukmin | 
kang mojud kabĕh ran makluk | 
karijiyah ing karsa | 
kinarya lawan pribadi | 
tak kasĕlan sang nala dadining ana || 


< Serat Centhini Jilid 11 - Halaman : 455 > 


8. Sakala donya pan anyar | 
mung Asya kang dĕn ĕmpĕri | 
tan kĕna ingaran anyar | 
kadim sajatinirĕki | 

karana Asya iki | 

kang wus man marang Hyang Agung | 
kinarya gantya rĕtna | 
wawadhah kang luwih adi | 
mot purwane ngĕlmune sira Pangeran || 

9. Kadi purbaning Hyang Suksma | 
sujanma kang mrasĕjĕni | 

pan kinarya kanyatahan | 
saliring karsa Hyang Widdhi | 
kadas kang nĕmbadani | 
budi kang maring Hyang Agung | 
linanggat ing nurbuwah | 
tinunggal anungge ciri | 
upamane lir banyu kalawan toya || 

10. Sira Kae Ragasmara | 
tyasira dĕn-palimpingi | 
tatap panggraitanira | 
umatur saha wotsari | 
lah ta tuwan kang pundi | 

Allah ing prasĕjĕnipun | 
lawan kang bangsa anyar | 
mugi tuwan sung pandĕling | 

lawan Asya kang wus man marang Hyang Suksma || 

11. Sĕh Mongraga lon ngandika | 
marang rubiyahirĕki | 

yayi Nikĕn Selabrangta | 
sira saurana yayi | 
patanyan kang sĕdya mrih | 
tĕkĕng kajatĕyanipun | 
ywa sira sĕlan tampa | 
krana Lah dipun patitis | 
jatĕnana iku yayi arinira || 

12. Wau Nikĕn Selabrangta | 
dinuking tingal mring laki | 
pasaja tyas tan lĕnggana | 
nauri patanyanĕki | 

yayi prasĕjĕnĕki | 

Hyang Suksma Ingkang Maha Gung | 
prasĕjĕ lan kang anyar | 

Dating Hyang Kang Maha Sukci | 
pasthi kĕna tan kĕna kinarya apa || 

13. Kahananing angling Asma | 
tan warna rupaning Widdhi | 
tan kantha myang ambu rasa | 
tan arah ĕnggoning Widdhi | 


< Serat Centhini Jilid 11 - Halaman : 456 > 


pasthi ananirĕki | 
tan kadulu ing pandulu | 
nyana tan ginraita | 
glĕthĕkan pinĕthik dening | 
kira-kira karana tanpa tuduhan || 

14. Marma Hyang Kang Maha Mulya | 
aĕlit kalih prakawis | 

ngumum ngĕlmune Pangeran | 

ginusthi ing para mukmin | 

lit ing kalih prakawis | 

napi lan isbat puniku | 

liring napi tan ana | 

suwung tan kĕni winarni | 

wuwus karam kapir kang aran (n)di ana 

15. Liring isbat iku ana | 

pasthi ananing Hyang Widdhi | 
lawan bala kasat mata | 
tan kasĕpa ing supami | 
ana-ananing urip | 

[-] | 

langgĕng tan beda | 

kang napi ananing pati | 

urip iki kapurba solahing pĕjah || 

16. Iku jatining larangan | 

tan kĕna cap ing wong mukmin | 
rĕh tan kĕna ginagampang | 
lakuning urip mring pati | 
sapa wonge sawiji | 
mati jroning uripipun | 
jatining kanyatahan | 
rip lĕjĕm wujuding pati | 
dungkapĕna yayi roroning atunggal || 

17. Sasolahe wong wus Suksma | 
wali ananing Hyang Widdhi | 
datan kĕna karusakan | 
kang wus apana ing pati | 

Ragarĕsmi turnya ris | 

kakang (m)bok dĕnnya sung tuduh | 
amba kalangkung rahmat | 
kaidayat ing pandĕling | 
kakang ĕmbok kawula malih tĕtanya || 

18. Atur kawula ing kakang | 
prĕlu punika kang pundi | 
lĕjĕme ingkang sajatya | 
sang waela Selabrangti | 
aris dĕnnya nauri | 
manira darma amuwus | 
saking sabdĕng (n)Jĕng Tuwan | 
karane sarengat iki | 

pinangeran santosa kalawan salat 

19. Lampah kang samar punika | 
agung paedahirĕki | 

kang tĕka ing tĕgĕsira | 

yĕku wite lampah yayi | 

marma na ganjaran sih | 

wusing tĕkĕng tĕgĕsipun | 

laku jatining salat | 

sadurunge nĕtĕs yayi | 

lampah iki nora nana hukum sawab || 

20. De kang parlu tĕgĕsira | 
marga kalanggĕngan yayi | 
ananira iku iya | 

yĕn wus tĕkĕng paran singgih | 

ing laku kang utami | 

tandhantuk sawab sih agung | 

sinung trang kawaspadan | 

jatining lampah donya kir | 

turnya kasinggihan kang (m)bok sojarira || 

21. Apadhang raosing driya | 
kawula malih sinung ling | 
kang parlu kalawan sunat | 
punapa kĕniya tunggil | 
tuwin botĕn manawi | 

Selabrangta aris muwus | 
dening apa yĕn uga | 
yayi kang sampun sĕjati | 
sayĕktine pasthi kĕna tunggalĕna || 

22. Yĕn sampun nĕlaskĕn lampah | 
lampahing wong sampun luwih | 
datan aetang wĕktunya | 
tansah tinunggil Hyang Widdhi | 
nĕng pangayunan nĕnggih | 

tan etang ing sunat parlu | 

kawruhe tan pĕpĕka | 

tan kandhĕg daluwang mangsi | 

dene wĕktu punika rĕke wus nunggal || 

23. Tansah karon papasihan | 

Ragasmara muwus aris | 
de ayu tĕmĕn si kakang | 

Sĕh Mongraga gumuyu ngling | 
dening adaya yayi | 

(m)bakayunta dera-(ng)gunggung | 
lah yayi Ragasmara | 
tutugĕna aprang ngĕlmi | 
dĕn arĕbut aywa yayi taha-taha || 

24. Dĕn suala ing surasa | 
ywa kĕna kurang salirning | 

Ni waela Selabrangta | 

linilan awawan angling | 

wasana ngandika ris | 

yayi paran karsanipun | 

ana kĕcap mangkana | 

sapa arannira yayi | 

lah jawabĕn dĕn-patitis Ragaasmara || 

25. Ki Ragarĕsmi turira | 
kakang kawula miyarsi | 
kanugrahan araningwang | 

Selabrangta anauri | 
paran liripun yayi | 
kanugrahanirĕki | 

matur marma punika | 

kanugrahan sing Widdhi | 

sajatine wawayanganing Hyang Suksma || 

26. Wayangan puniku Asma | 
kanyatahaning Hyang Widdhi | 
lah paran karsanta kakang | 

Nikĕn Selabrangta angling | 
pamane tandha yayi | 

pan maksih kurang sauntu | 

(n)dungkape ing kayaktyan | 
dĕnnira tatakĕn malih | 
sajatining wadon sajatining lanang || 

27. Jroning wadon ana lanang | 
jroning lanang ana ĕstri | 
yayi ucapna kang nyata | 

Ragarĕsmi matur aris | 
inggih pamyarsa mami | 
jatining lanang puniku | 
ananing roh kang murba | 
misesa jisim puniki | 

roh ilapi puniku pan roh wanudya || 

28. Andhĕdhĕr sajroning lanang | 
dene sajatining ĕstri | 

apan karsaning Pangeran | 

ananing roh kudus nĕnggih | 

dene arannirĕki | 

punika apan roh kudus | 

tumanĕm ing wanudya | 

marma lanang tyasirapti | 

mring wanudya-wanudya kayunning priya || 

29. Wanudya paworing priya | 
sajatine sami ĕstri | 

kang satuhu ingaranan | 
lanang ananing Hyang Widdhi | 
de tan anamur budi | 
maring Hyang Kang Maha Luhur | 

lan paran karsa kakang | 

Ni waela Selabrangti | 
angling atut tĕmĕn yayi ujarira || 

30. Nging maksih sarwa kuciwa | 
kurang sadungkapan yayi | 

Ragasmara aturira | 

kang mugi kakang sun dĕling | 
anjatĕkkĕn ing angling | 
mĕnggah ing sampurnanipun | 

Selabrangta ris nabda | 

pan kaya durung (n)dungkapi | 

ing wĕktuning rasa surasaning sabda || 

31. Manawi sasangat dina | 

Ragasmara matur aris | 
dhuh dene angĕmu rasa | 
wadining ngĕlmu asangkrip | 
kawula matur singgih | 
tatanya ingkang satuhu | 

lah sapa sintĕn kakang | 

Pangeran-(n)dika sajati | 
ucapĕna jawabe ingkang pratela || 

32. Padha samĕngko kewala | 
ywa mawi tĕtĕbĕng nyai | 

Ni waela Selabrangta | 
nauri patanya gati | 

lah iya ingsun iki | 

Pangeran sajatinipun | 

sun sira tan prabeda | 

jatine nora kakalih | 

iya sira iya ingsun iki Suksma || 

33. Karam ngucapna kawula | 
kawula sampun kawuri | 

Ki Ragasmara nor jiwa | 

ing tyas wus tan mindho kardi | 
lĕsu sarira kadi | 
dĕn-lolosi tulangipun | 

Sĕh Adi Amongraga | 

suka tĕmĕn ingsun iki | 

anĕnonton prangira padha jayanya || 

34. Lah yayi bĕdhaggĕn pisan | 

arinira Ragarĕsmi | 

dimĕn lir wong sisinggahan | 
alatah Ki Ragarĕsmi | 
mĕsĕm Ni Selabrangti | 

Sĕh Mongraga sru gumuyu | 

sarya ris angandika | 

wus yayi padha basuki | 

paran mara wus nunggal padha salaya || 

35. Nugraha jatining tampa | 
wus man ing dalĕm kajatin | 
kabĕh iki pan Pangeran | 
yĕn tan langgĕnga kadyĕki | 
akayun ing kadadin | 
tingkahe andadar laku | 
pasthi atĕmah sasar | 
kewala kengang puniki | 
kaluputan saking juwĕting pandadar || 

36. Kasiku ing pribadinya | 
mungguhing Hyang Maha Suci | 
tan kengang winĕyah karsa | 
batal kawaleyanĕki | 

[-] | 

dĕn akunci pamintĕng hyun | 
rĕhning wus kanyatahan | 
kang liningan narimĕng ngling | 

Sĕh Mongraga karsa anampi ing driya || 

37. Yata kabĕh ing pangiksan | 
suh sirna tan ana kĕksi | 
mulih kamulaning wana | 
tan na ing Gambirawati | 

Sĕh Mongraga ngling aris | 
marang ing pamitranipun | 
lah yayi Ragasmara | 

sira wus antuk sih Widdhi | 

luwar saking papa (n)dungkap ing kasidan 

38. Ywa walangati ing cipta | 
mring rakanta Selabrangti | 
sung wuwus ing kauwusan | 
jalar ngĕningkĕn pandĕling | 

Ragasmara ngabĕkti | 
anguswa pada ing guru | 
miwah mring Tambangraras | 
ngabĕkti umatur aris | 

dhuh sang Adiluhung kang sipat Pangeran 

39. Kawula datan kumĕdhap | 
ing sakarsa anut kapti | 
ywa sah sanalika tuwan | 
tan sĕdya mangsuli angling | 

Mongraga ngandika ris | 
aywa susah dera wuwus | 
cĕgah anglairĕna | 

sun wus rĕna tyasirĕki | 

yĕn sĕmbada payo yayi lumaksana || 

40. Marang dhukuh Wanantaka | 
titinjo kakangirĕki | 

kang padha kukuwĕng desa | 
jĕnĕk nĕng palanggatnĕki | 
payo pinarah yayi | 

sĕdya mring rasaning laku | 
lawan janma wĕntĕyan | 
ngalam (ng)ganning limang bĕkti 
kudu angibadah tan kĕna pot salat 

41. Mangkana Ki Ragasmara | 
nir tan walang ciptĕng ati | 
marang guru kalihira | 
sang waela Selabrangti | 
suhudira anggusti | 
ambĕg wus ambapa-biyung | 
mangkana dĕnnirarsa | 
umangkat saking (ng)gyannĕki | 
sĕdya ngalĕr ngetan pan anduduk lampah || 

687 Mĕgatruh 

1. Tandya mawan linggar sing sasananipun | 
lunguring Gambirawati | 

kalawan rubiyahipun | 
tri sang siswa Ragarĕsmi | 
anganjor ing jurang ajro || 

2. Pajar sidik sumirat Hyang Arunĕsuk | 
angĕnani wana wukir | 
kalamukan dening pĕdhut | 
marĕmĕng mandakarani | 
sunaring surya ya silo || 

3. Asrang swaraning rĕs-rĕs wrĕjit wana gung | 
jongkang jangkrik bring ngangrangi | 
barung sabawaning manuk | 

tilĕm pang nama mĕlingi | 
akitĕran samyandon woh || 

4. Sĕmpyoking pang siyutan ro kang katiyup | 
ing angin pan aninipis | 

bĕntar baskara narawung | 

mangkana dĕnnira laris | 

parah tirahning (ng)gyan sigrong || 

5. Nganjat panĕtĕran lĕlĕngkaning gunung | 
ngandhap lampahira dening | 

kang garwa dĕnnya lumaku | 

Ni waela Selabrangti | 
samarga-marga rĕrĕndhon || 

6. Amapalat ing dhusun pan datan ayun | 
lamun kampirĕng desĕki | 

kewala laju andarung | 
raryan kalamun ngabĕkti | 
tansĕng wana yĕn kadalon || 

7. Nĕngna wau kang sĕdya andon lumaku | 
gantya kang kocapa malih | 


< Serat Centhini Jilid 11 - Halaman : 462 > 


nĕnggih Wanantaka dhusun | 
Jayĕngrĕsmi Jayĕngragi | 
acikal-bakal nĕng kono || 

8. Dĕnnya samya ambubak babakan samun 
sĕdhĕng tumrunaning kitri | 
cinatur ing laminipun | 
pan sampun panca warsĕki | 
akĕtĕl wilis sri tinon II 


24 (Jayĕngrĕsmi tuwin Jayĕngraga mantuk dhatĕng Wanamarta) 

IX. Jayĕngrĕsmi tuwin Jayĕngraga sasemahipun mantuk dhatĕng Wanamarta 
Ing Wanataka, anggĕnipun bĕbadra Jayĕngrĕsmi lan Jayĕngraga sampun 
wujud dhusun kalih, lĕr lan kidul kinĕmbar. Tĕtanĕmanipun palakirna lan tiris 
sampun mancung, ngamalipun sampun kathah. Sanak sadhĕrĕkipun saking 
Wanamarta sampun kathah ingkang tuwi. Putra Wanamarta kĕkalih wau sami 
kangĕn rama ibu ingkang miturut pawartos sami nandhang gĕrah. Sĕh 
Amongraga sakalihan rawuh kadhĕrĕkakĕn Ki Ragarĕm paring dhawuh 
supados Jayĕngrĕsmi lan Jayĕngraga mantuk dhatĕng Wanamarta, kaĕtĕrakĕn 
dening Sĕh Mangunarsa lan Sĕh Anggungrimang. Ni Rancangkapti kĕlayu, 
kaparĕngakĕn dhĕrĕk. Sadaya bidhal dhatĕng Wanamarta. Lampahipun 
dumugi sĕndhang Balara kapanggih Basariman, pangulu ing Ngardipala, 
lajĕng kairid sowan Ki Malangkarsa, kapanggih sami suka rĕna manahipun. 
Kaca 338 - 357 

687 Mĕgatruh 

9. Pan rinakit pataman tanĕmanipun | 
sangkĕp pra-kirna myang kitri | 
akarya toya tinutus | 

saking sela tuk kumriwik | 
anglaleyan ing lĕlangon || 

10. Tirta irat mijil ing mangunahipun | 
sira Kae Jayĕngrĕsmi | 

nĕng wana sana dinunung | 
muslin tyasira sinukci | 
ngulama trang ing pandulon || 

11. Masjidira tan pati agĕng amunggul | 
kaiksan saking atĕbih | 
kalangkung asrinirĕku | 
pala-pala amarnani | 

tan na lĕbar mangsaning woh || 

12. Salatira tan akĕh amung tatĕlu | 

Iman-sĕca Iman-suci | 

Iman-bakin katrinipun | 

kang samya wisma tutwuri | 
ingkang angglidhigi dhukoh || 

13. Datan arsa tinut wong kathah dhĕdhukuh | 
manawa angraramĕni | 

sakadar sumĕdya namun | 
nĕtĕpi dĕnnya nĕnĕpi | 

angĕningakĕn pandulon 


14. Tan prabeda Jayĕngraga dĕnnya dhukuh | 
nĕng Wanatawang amĕncil | 

sabatira namung tĕlu | 

Jati-jiwa Jati-sĕmi | 

Jati-ngarang katrining wong || 

15. Pasang rakiting dhukuh sakaliripun | 
tan pae rĕrekanĕki | 

kirihing toya pinĕcut | 
sawiyah-wiyah ing kitri | 
kang beda padha sri tinon || 

16. Lir kinĕmbar warnane dhukuhanipun | 
tur tĕbih antaranĕki | 

brang lĕr kalawan brang kidul | 
samya tĕpining wanadri | 
lĕt Jujurang Jangkung rĕko || 

17. Salaminya dĕnnira sami dhudhukuh | 
nĕng tanah Wanantakĕki | 

pra kulawangsanirĕki | 
saanak myang magĕrsari | 
ing Wanamarta kĕh tinjo || 

18. Sumawana para paman-pamanipun | 

Suwarjo Wiradhusthĕki | 

Panukma lawan Panamur | 
miwah Ki Kulawiryĕki | 

Luwaran lawan Malangbong || 

19. Atanapi para kaponakanipun | 
miwah kalangĕnanĕki | 

duk anĕng Wanamartĕku | 

Sinung Surat duk ing nguni | 
kang cinara ronggĕng wadon || 

20. Ingkang samya sĕdya prapta sadayĕku | 
tan lami gya kinĕn mulih | 

kang sadalu kalih dalu | 

tri dalu laminirĕki | 

tan patya tuwuk papanggoh || 

21. Kang pra paman marang putra kalihipun | 
samya angaturi mulih | 

anging kang putra tan ayun | 
sumados kewala benjing | 
ing tyasira sĕdhĕng bombong || 

22. Yata Jayĕngraga lan rubiyahipun | 
lawan sabate sawiji | 

Jati-ngarang kang tut-pungkur | 
mangalĕr mring Wanasĕpi | 

dĕnnyarsa Jumungah mĕngko 


23. Marang ing Wanantaka kampir dhukuh | 
dhukuhe Ki Jayĕngrĕsmi | 

Wanasonya yata wau | 

nalikanira alinggih | 
lan garwanira nĕng suro || 

24. Jayĕngrĕsmi mangkana wau andulu | 
kang rayi prapta sarimbit | 
ingawe majĕng sing ngayun | 

kang rayi kalih agipih | 
rumĕpĕh lampahira lon || 

25. Atur sĕmbah salamira kang alungguh | 

Turida lan Rarasati | 

wus anunggil anĕng pungkur | 

Jayĕngrĕsmi ngandika ris | 
wus pira lawase mĕngko || 

26. Anĕng kene (ng)gyannira padha dhudhukuh | 
kang rayi umatur aris | 

kadi sampun gangsal usum | 
sisidik dhukuh ing ngriki | 
de sampun sarwa andados || 

27. Jayĕngrĕsmi aris pangandikanipun | 
paman kang wus padha mulih | 

Suwarja Wiradhusthĕku | 

Panukma Panamar tuwin | 

Kulawirya lan Malangbong || 

28. Paran uwus prapta Wanamarta dhukuh | 
matur kadya sampun prapti | 

ing krajan Wanamartĕku | 
lamun kĕncĕng ing lumaris | 
anjawi ing lampah rĕndhon || 

29. Sawĕg sapĕkĕn dĕnnya sami mantuk | 
yĕn rĕmbĕn anĕng ing margi | 
kados dĕrĕng sagĕd rawuh | 

yĕn botĕn (m)bĕnnipun prapti | 
lamun kabĕtah nĕng jawoh || 

30. Jayĕngrĕsmi alon dĕnnira amuwus | 
patut ujarira iki | 

yĕn durung prapta ing dhukuh | 
ewuh-ayaning lumaris | 
kudu mrih ecaning lakon || 

31. Pitĕmbunge paman-paman sadayĕku | 
manira lawan sirĕki | 

padha tinimbalan mantuk | 
marang (n)Jĕng bapa Kiyai | 

ana gĕrahe ing mĕngko || 

32. Jayĕngraga matur inggih marmanipun | 
paman ta sangĕt turnĕki | 

paduka ngaturan kundur | 
saking gĕrahe (n)Jĕng Kyai | 
mung pra putra kang dadya wot || 

33. Ingkang asring-asring tinakĕkkĕn wau | 
myang ibu kalangkung kingkin | 
myat (n)Jĕng Kyai gĕrahipun | 

tan miyat sawiji-wiji | 

Jayĕngrĕsmi ngandika lon || 

34. Paran mungguh yayi ing prayoginipun | 
kang rayi matur manawi | 
parĕnging karsa umantuk | 

marang ing Wanamartĕki | 
ingkang punika supados 1 1 

35. Manggih sĕnggang (n)Jĕng Kyai ing gĕrahipun | 
tumingal ing para siwi | 

yĕn paduka dĕrĕng ayun | 
priksa paduka tutuwi | 

Jayĕngrĕsmi lingira lon || 

36. Pan manira durung kabuka ing kalbu | 
ciptaning tyas yun papanggih | 

lan kakang Sĕh Amongluhung | 
gumantung tyas ngarsi-arsi | 
gampang yĕn sun wus kapanggoh || 

37. Lawan kakangira sang Adi Mongluhung | 
karya manira akapti | 

mulih mring Wanamartĕku | 
lamun durung ngong papanggih | 
ngong durung darbe sasagoh || 

38. Jayĕngraga tumungkul sumanggĕng kayun | 

Jayĕngrĕsmi angling malih | 

payo padha mring masjid gung | 
bar-Jumungah mupung enjing | 
kang rayi sandika karo || 

39. Nulya maring Wanantaka kalihipun | 
rubiyah samya tan kari | 

ingari santrinya tĕlu | 
lumampah dulur nĕng margi | 
antarĕng lampahnya rawoh || 

40. Jajar lawan Anggungrimang wurĕnipun | 
nulya sasalaman sami | 

lan Sĕh Mangunarsa gupuh | 
myang kang cĕlak-cĕlak linggih | 

samya tur salam kumroyok || 

41. Ni Turida lan Rarasati wus kumpul | 
anunggil sami pawĕstri | 

wus samya sunat tahyatul | 
wului tuwin masjidi | 
pra santri lajĕng gumuroh || 

42. Langkung kathah kang salat ing masjid agung 
santri pujiyan myang ngaji | 

tuwa nom akĕh amuhung | 
kang maksih prapta anggili | 
lir ana wong awon-awon || 

43. Datan sĕsĕg janma manjing masjid agung | 
kang (ng)graita anarkani | 

lir kudu sabaĕnipun | 
bayak-bayake saiki | 
kang sami salat walios || 

44. Wanci surya tĕngah bĕdhug tinabuh | 
yata sang Sĕh Amongragi | 
kalawan rubiyahipun | 

Ni waela Selabrangti | 
katri siswanta tan adoh || 

45. Praptanira masjid janma tan nana wruh | 
yĕn Kae Sĕh Amongragi | 

dĕnnya bar-Jumungah makmum | 

kabĕh tan ana nyanani | 

lamun yĕn Sĕh Mongraga rawoh || 

46. Anĕng salĕring mimbar wĕkasanipun | 
lan siswa Ki Ragarĕsmi | 

kang parĕk tan nana wĕruh | 

de waela Selabrangti | 

wor wadon tan nana kang wroh || 

47. Bĕdhugira nulya sinalahan suwuk | 
rĕrĕp kabĕh tan ana ngling | 
nulya pra kulawangsĕku | 

adan yat-ayatan sami | 
abarung sru tumalawong || 

48. Wusing adan sunat sadaya ta uwus | 
jalwĕstri tan nana kĕri | 

anulya Kae Piturun | 
mangasiran angalang-cis | 
swara rum bĕning sumrowong || 

49. Tĕkĕng ansi wa asmangu wa atingu | 
arakimi kusulahi | 

Ki Sĕh Anggungrimang gupuh | 
minggah kutbah slawat ping tri | 

gya ngidĕl Islamu gupoh || 

50. Ingaminan ing santri kathah gumuruh | 
wusnya gya kang kutbah wiwit | 
kutbah mudabiril landhung | 
swaranira rum amanis | 

karya lam-laming rurungon || 

51. Wus antara kutbah tĕkĕng akiripun | 
gya (n)donga Tulak-bilai | 

amine ambata-rubuh | 
sigra kinamatan nuli | 
samya ngadĕg sakĕhing wong || 

52. Ki Sĕh Mangunarsa ngamini nĕng ngayun | 
trap anjĕnĕngkĕn sawiji | 

sĕmbah bar-Jumungahipun | 
angĕlus niyat tubadil | 
kramikrat munajat maksoh || 

53. Purna ĕning takbiratul ikramipun | 
lir glap anambĕng ngĕnani | 
istilah wajahira lus | 

wus Patekah kang dan-amil | 

Inna anjalna winaos || 

54. Rĕkangat akhir wusing Patekahipun | 
apan kang surat Watini | 
satanginira arukuk | 

adĕge dipun-Kunuti | 
sujud antara sujud ro || 

55. Tahyat akir tĕkĕng bakda salamipun | 
angrahabakĕn pupuji | 

dikir maca donganipun | 

santri gantya anasibi | 

kang ngamin barung gumuroh || 

56. Wus paragat maca salawat sadarum | 
ngadĕg sasalaman sami | 

midĕr warata tan kantun | 

Amongraga angarĕni | 

wus mudhun sakĕh pra wong-wong || 

57. Sĕh Mongraga amĕnyahakĕn pandulu | 
mĕdhar sarira angaksi | 

santri wus samya umantuk | 
tuwa anom jalu ĕstri | 
para ri sarkara anon || 

688 Dhandhanggula 

1. Sĕh Mangunarsa kagyat ningali | 

Anggungrimang miwah Jayasmara | 

Jayĕngraga lan rabine | 

samya katĕmbĕn (n)dulu | 

mring kang lagya arsa papanggih | 

Kae Sĕh Mangunarsa | 

nulya marĕk ngayun | 

anĕmbah angaras pada | 

tuwin maring Ni waela Selabrangti 

samya asĕsalaman || 

2. Gantya Anggungrimang angabĕkti | 
ngaras pada miwah mring rubiyah | 
ngabĕkti atur salame | 

Jayasmara mangayun | 

atur bĕkti ngaras padĕki | 
miwah mring Tambangraras | 
nĕmbah ngaras suku | 

Rancangkapti lan Turida | 

Rarasati gantya samya atur bĕkti ] 
lan maring Tambangraras || 

3. Saha atur pĕmbagya pra sami | 
winangsulan rahayuning sabda | 
samya nor palungguhane | 

Sĕh Mongraga nglingnya rum | 

iki yayi wruhanirĕki | 

pan iya mitraningwang ] 

tan pae ing kalbu | 

wus kupu kalawan sira | 

bangsa nujba Ragasmara rannirĕki | 

trĕsna ing subrangtanya || 

4. Ingsun angsung kadang ing sirĕki | 
aywa sĕla asih ing kasihan | 
sĕdya nut mara marang ke ] 
tĕtĕmu lan sirĕku | 

tan aninangkĕn ingannĕki | 
siswanta Ni waela | 

Selabrangta iku | 
marma jor datan salaya | 
ing satudingira Nikĕn Selabrangti | 
siswane kakangira || 

5. Ingkang samya liningan agipih | 
rahab gantya-gantya sasalaman | 
marang Ragasmara rĕke | 

sarta pambagyanipun | 
amangsuli sabda basuki | 
wus tan taha-tinaha | 
akupu samya lul | 

Ki Anggungrimang acipta | 

mring kang garwa kinĕn angrukti sasaji | 

Rancangkapti atampa || 

6. Nuding mring Santri Monthĕl Cĕnthini | 
gupuh mring wisma nampa rampadan | 

laju tinata ngarsane | 

Mangunarsa ris muwus | 
lah suwawi ing ngriku yayi | 
angalapa sunggata | 
sumapalanipun | 

Ki Ragasmara nor-raga | 

sarya nabda inggih sakalangkung dening | 

kasuhun sih paduka || 

7. Sĕh Mongraga angandika aris | 
yayi Jayĕngrĕsmi Jayĕngraga | 
sĕdhĕng nĕng ngriki lamine | 
kirna tiris wus mancung | 
pala-pala nuwak-nuwuki | 
utawi ngamal driya | 
ngamalakĕn ngĕlmu | 

kang salĕh agama sarak | 

wus tan mutawatir babaring kajatin | 

kasidaning wĕkasan || 

8. Prayogi yayi mantuka sami | 
mring dhukuh karajan Wanamarta | 
dadya pangarĕp-arĕpe | 

(n)Jĕng Kyai gĕng wulangun | 
lawan dĕnnya trĕsna mring siwi | 
sun tĕrka Kyai mangkya | 
wontĕn gĕrahipun | 
bobot tan witta myat putra | 
marmanipun yayi mantuka tumuli | 
kurmate wong atuwa || 

9. Jayĕngrĕsmi aturira aris | 
inggih kasinggihan sabda tuwan | 
kala pamanta marang ke | 

Swarja Wiradhusthĕku | 

Panuksma myang Panamar tuwin | 
wuragil Kulawirya | 

sami tĕmbungipun | 

kawula kinĕn mantuka | 

yĕn ing mangke wontĕn gĕrahe (n)Jĕng Kyai | 

anggung atanya putra || 

10. Amba taksih lĕnggana tan apti | 
yĕn ta dĕrĕng panggih lan paduka | 
ing tyas pan amung (n)dhĕdhĕrĕk | 
tuduh tuwan pukulun | 
kumambang rĕh drĕmi (ng)lampahi | 
tan nĕdya wawan karsa | 

nut parahing tuduh | 
sang Sĕh Adi Amongraga | 
angandika langkung sukur yayi kalih | 
rumahab rĕh utama II 

11. Lamun parĕng dhanganing tyas yayi | 
rĕke kewala ing benjang-enjang | 
umangkat rĕbat rikate | 

Jayĕngrĕsmi umatur | 

inggih dhatĕng sumangga ugi | 
punapa rĕh paduka | 
tan lĕngganĕng kayun | 

Sĕh Mangunarsa ris nabda | 

kang punika yĕn sambada yayi kalih | 

kula yun tumutura || 

12. Marang dhukuh ing Wanamartĕki | 
yun uninga tanah pangareyan | 
tuwin parlu yun papanggĕh | 
mĕnggah ing gĕrahipun | 
ramanta (n)Jĕng Kiyai Bayi | 
manira wus ubaya | 

Kyai duk ing dangu | 
sun marang ing Wanamarta | 
atirakat lamun pinuju ing kapti | 
yĕn ing ingkasing marga || 

13. Sĕh Anggungrimang nambung nglingnya ris | 
yayi Jayasmara hĕh manira | 

ayun tumutur lampahe | 
marang Wanamartĕku | 
tuwi ring ramanta (n)Jĕng Kyai | 
panuju paparĕngan | 
mangsa-kalanipun | 

Ni Rancangkapti milya jar | 
maring lakĕnira Anggungrimang ririh | 
sun mĕlu lumaksana 1 1 

14. Yĕkti lumuh yĕn kawula kĕri | 
langkung dening kawula yun panggya | 
mring ibu wulangun rĕke | 

Ki Anggungrimang muwus | 
lah ya payo yĕn milu yayi | 

Monthĕl Cĕnthini mojar | 

kawula (ng)gih tumut | 

saparan mring Wanamarta | 

langkung arsa panggih lan Nyai Malarsih | 

sarta mring kulawangsa || 

Jilid 11 - Kaca : 345 

15. Sĕh Mongraga angandika aris | 
iku bĕcik padha sabipraya | 
mupung ana jalarane | 

(n)Jĕng Kyai gĕrahipun | 
kadya dadi tambaning agring | 
karya mulyaning lara | 

pra putra kadulu | 
manira lan kakangira | 

Ni waela Selabrangti iya ugi | 

marang ing Wanamarta || 

16. Langkung sokur langkung rĕna sami | 
antara dangu dĕnnya arasan | 
sinambi nyanyamikane | 
manjinging Asar wĕktu | 

Sĕh Mongraga angandika aris | 
sĕdhĕng padha sĕmbahyang | 

Ngasar manjing wĕktu | 
arahap ingkang liningan | 
samya mudhun mring pahĕran naastuti | 
sami asalat Ngasar || 

17. Sĕh Mongraga wau kang ngimami | 
wus andadĕkakĕn ing asalat | 
purna tan na kuciwane | 
mungguh utamanipun | 
kajateyanira ngĕnĕni | 

wus tan bangsa kawula | 
wimbuhing Hyang Agung | 
salate wujuding Suksma | 
saking dening santosa ekram tubadil | 
mikrat munajatira || 

18. Mulyaning salat wujuding Widdhi | 
wus antara ing kawan rĕkangat | 
paragat bakda salate | 

puji dikir donga wus | 
asĕlawat salaman sami | 
wangsul (ng)gyanning lĕnggahan | 

Sĕh Mongraga muwus | 
tutugna (ng)gyanning lungguhan | 
manirarsa marang Palanggatan mami | 
Jurang Jangkung ngasrama || 

19. Samya tumungkul ingkang sinung ngling | 
nulya tumurun Sĕh Amongraga | 

lan garwa saking masjide | 

siswanira tan kantun | 

kang pra ari sami ngudhuni | 

tĕkĕng ing Kalampeyan | 

dĕnnira tumutur | 

wus kinĕn wangsul mring wisma | 

Sĕh Mongraga ngĕnĕr mring Palanggatnĕki 
pulo Jurang Jangkungan || 

20. Yata kang mulih marang wismĕki | 

Ki Sĕh Mangunarsa Anggungrimang | 
Jĕngrĕsmi Jayĕngragane | 

lan pra rubiyahipun | 

nĕng paningrat sami alinggih | 

Anggungrimang ris nabda | 

kang puniku wau | 

janma pinajar siswanya | 

rakanta sang de waela Selabrangti | 

bĕgja antuk nugraha || 

21. Reyang pundi kawijilanĕki | 

Sĕh Mangunarsa nauri sabda | 
si adhi apindho gawe | 

mijil saking anggĕntur | 

brangtanira maring Hyang Widdhi | 

tokiting kanyatahan | 

ahli kak sinungku | 

suhule wus tan pepeka | 

amung sokur suka rĕnanira ngaksi | 

ing wujude Hyang Suksma || 

22. Yĕn ta janma ambabar kajatin | 
wus tan mumĕh yogyaning asudra | 
nistha papa pinangkane | 

wus kawuri soripun | 

ingkang wus man kinarsĕng Widdhi | 

pangkat bangsa nugraha | 

kaidayat wahyu | 

tan kĕna cinatur sĕhnya | 

Anggungrimang umatur inggih o inggih | 
sabdanta kasinggihan || 

23. Jayĕngrĕsmi awacana aris | 

lah kakang Kae Sĕh Mangunarsa | 
lamun sĕmbada karsane | 
ing bakda Ngisanipun | 
pĕnĕt sami miminta manggih | 
mring raka Sĕh Mongraga | 
anĕng Jurang Jangkung | 

Sĕh Mangunarsa lingira | 

singgih yayi ing mangkya samya nĕnĕpi | 

nĕng pulo Palanggatan || 

24. Prayogi kewala sapuniki | 

maring Jurang Jangkung Palanggatan | 

awĕktu ing ngrika rĕke | 

kasinggihan ing rĕmbug | 

nulya samya kapat lumaris | 

mring pulo Palanggatan | 

madyĕng Jurang Jangkung | 

kalima Santri Monthĕlnya | 

wanci Hyang Karaba nitih tirah wukir | 

andulur kang lumampah || 

25. Praptĕng Palanggatan Jurang Miling | 
tumurun nabrang mĕrastukadas | 
samya ing wĕktu Mahribe | 

nĕng soring rĕjasa gung | 
sĕdyĕng sela gigilang langking | 

Kae Sĕh Mangunarsa | 

angimami wĕktu | 

ing Mahrib wus tĕkĕng Ngisa | 

wus paragat sunat puji dikirnĕki | 
bakda asĕsalaman || 

26. Samya tata dĕnnira alinggih | 

Sĕh Mongraga wus kapanggih lĕnggah | 

nĕng sela sumayanane | 

kang garwa tansĕng pungkur | 

lan siswanya Ki Ragarĕsmi | 

sĕdhĕng wulan purnama | 

trang sĕnĕn sumunu | 

kĕnyare kadya raina | 

kang para ri tumungkul samya jrih mĕksi | 

Sĕh Mongraga ris nabda || 

27. Yayi wuwusingsun ing sirĕki | 
ingkang samya sokur ing satitah | 
ywa mĕri maro titahe | 
panggrantĕsirĕng kalbu | 

yĕku yayi ambĕbakali | 

wiwale tekad tama | 

kang uwus kawĕngku | 

pan sĕsandhanganing tĕkad | 

ing ngagĕsang saking silih salah kapti | 

kurang waspadĕng driya || 

28. Utamakna ingkang wus awajib | 
wajib iku ahline agama | 
mĕngku agung paedahe | 

yayi utama iku | 

ngibadah wus dipun-lampahi | 

sayogya tinekadna | 

kasucyaning laku | 

dadya pangajab karamat | 

pan ngibadah sasat wujuding Hyang Widdhi | 

tan kĕna apepeka || 

29. Sujanma kang wus man ing Hyang Widdhi | 
angĕgungkĕn panarimanya | 

sarta brangta ing ahline | 
paran kang dadya ahlul | 
dĕn-utamakakĕn sung brangti | 
tan lĕmĕr ing ahli lyan | 
sungku sokuripun | 
mring ahlinira priyangga | 
kang puniku yayi tĕtĕsing kadadin | 
bangsa amangaripat || 

30. Ingkang amurugakĕn kadadin | 
saking sak-sĕrik panggrantĕsing tyas | 
mĕngani duka ciptane | 

ya dyan ngĕlmu wus luhung | 
apil kitab Kur'an angaji | 
sĕmbahyang dĕn kongsiya | 
bĕnjut bathukipun | 

tan wontĕn kadadyanira | 

dĕnnya ngaji sĕmbahyang duk masih alit | 

tumĕkĕng tuwa bangka || 

31. Datan ana babaring kajatin | 
sabab ngĕrĕhakĕn sak-sĕriknya | 
suka mĕtu tĕkabure | 
laranganing ngaluhung | 

datan kengang ngambah sak-sĕrik | 
bidĕngah cipta rusak | 
yĕn tan kĕna iku | 
karana iku minangka | 
patukoning sajatinirĕng kadadin | 
kalis ing sak-sĕriknya || 

32. Miwah tĕkabur tan anglabĕti | 
mungkur saking bidĕngah sumĕngah | 
mung Hyang Suksma tinon rĕke | 
pangolahirĕng kalbu | 
angĕmpakkĕn kang bangsa ati | 
angĕkĕr bangsa lĕsan | 

badan kewala nut | 
pangrĕhing kalbu lan lĕsan | 
datan mĕngĕng ing ari kalawan ratri | 
pinardi osikira || 

33. Kang ingaran kas kita puniki | 
apan badan manut kalbunira | 
mulyaning kalbu ĕngane | 
kĕni saosikipun | 

suhulira Hyang Suksma jati | 

sĕjatining panunggal | 

kahananing wujud | 

wujude jasad Hyang Suksma | 

kang kinĕkĕr pampit rungsit bangsa gaib | 

tan kĕna kawanguran || 

34. Tadhah nendra rajah tamah kunci | 
cĕgah ngĕkĕh-kĕhkĕn ing wicara | 
tan sokur mingsil donyane | 
dening mulyaning wuwus | 
antĕng darus-dĕrĕs sinangling | 
sring micara lĕlahan | 

winor guyu-guyu | 
paguywan nacad sasama | 
tyas katungkul ing suka tan wruh ing jati | 
kaprana ing prĕnĕsan || 

35. Apatitis micara mrih sisib | 
maring sami-samining tumitah | 
rĕbut misil donya rĕke | 
puniku ĕngamipun | 

tan andungkap maring kajatin | 
pama wijining kacang | 

ginosong ing tunu | 
amokal thukuling wĕka | 
yĕkti pae lan wiji katanĕm siti | 
asrĕp mawur kawogan || 

36. Marma yayi dĕn waspadĕng kapti | 
aja ninang sidiking wicara | 

sarta lawan panrimane | 
wuse ahlulirĕku | 
mring sarengat saraking Nabi | 
tyas dĕn musthi maring kak | 
kajateyanipun | 
angrĕksa sucining niyat | 

ingkang mukik mustakik marang Hyang Widdhi | 
ywa sinang ing konĕngan || 

37. Samya tumungkul konjĕm ing siti | 
kaluhuran sabdaning kang raka | 
tanggap wah tata driyane | 
samya lon aturipun | 

maring raka saha wotsari | 
singgih bĕrkah paduka | 
kang mugi saĕstu | 
babaring sih sabda tuwan | 

Sĕh Mongraga pangandikanira aris | 
atut ujar raharja || 

38. Wus antara dangu dĕnnira ngling | 
wanci mratĕlu ratri bangunnya | 

Sĕh Mongraga ris wuwuse | 
sĕdhĕng sarapan turu | 

enjang yayi mangkat lumaris | 

salam taklim manira | 

atur nĕng ramĕbu | 

ngumume salammanira | 

maring kulawangsa ing Wanamartĕki | 

tuwa nom samadaya || 

39. Matur sandika Ki Jayĕngrĕsmi | 
wanudya waela Selabrangta | 
lon ngandika mring arine | 
yayi kalih sirĕku | 

sĕmbah rĕke kewala mami | 
atur nĕng ibu rama | 
sarta salamingsun | 

[-] | 

Jayĕngrĕsmi Jayĕngraga sinung angling | 
sandika kalihira || 

40. Sĕh Mongraga angandika aris | 
lah wus payo yayi aluwaran | 
para ri sandika ture | 

nulya lĕngsĕr sing ngayun | 
atur sĕmbah salamirĕki | 

Mangunarsa Gungrimang | 

myang Jayasmarĕku | 

kalawan Ki Jayĕngraga | 

miwah Monthĕl tumurun marang lyah kali 

mulih mring Wanantaka || 

41. Kandhĕg nĕng Kalampeyan panĕpin | 
wanci pajar gidib samya kadas | 
ring sĕndhang Kalampeyane | 
samya asalat Subuh | 

wus antara bakdanirĕki | 
laju mring wismanira | 

Sĕh Mangunarsĕku | 
tata lĕnggah ing paningrat | 
waela tri Turida lan Larasati | 
miwah Ni Rancangkaptya || 

42. Pan wus samya angrukti sasaji | 
sĕkul angĕt lalawuhanira | 
sarta lan nyĕnyamikane | 

Mangunarsa ris muwus | 

sapa kabĕh ingkang tut-wuri | 
padha sira dandana | 
dĕn-samĕkta gupuh | 

Ki Anggungrimang ris nabda | 
marang kulawangsa kang pinatah kari | 
ana ingkang ginawa || 

43. Kakang Martaduta Palakĕrti | 

Ki Piturun lawan Darmadana | 

Prakosa mĕluwa mangke | 

de kang ngong tuduh kantun | 

Kang Saloka kewala kalih | 

Salodha ingong-patah | 
atungguwĕng pungkur | 
ya mangsa bodhowa kakang | 
karĕksane bar-Jumungah angimami | 
miwah kĕndhurinipun || 

44. Manira tan anggawa pra santri | 
pan amung wong lilima sun-gawa | 
kanĕm kalawan si Monthĕl | 

tan nana liyanipun | 
kang nandhangi karya ing margi | 
kang liningan sandika | 
tan lĕngganĕng tuduh | 

Sĕh Mangunarsa ris nabda | 

payo padha sĕsĕmĕkan mupung enjing | 

gĕpah ingkang liningan || 

45. Jalu ĕstri samya kĕmbul bukti | 
wus antara dangu dĕnnya nadhah | 
luwaran linorodake | 

marang pamburinipun | 
kulawangsa Monthĕl Cĕnthini | 

tuwuk sadayanira | 

samya samĕkta wus | 

gagawane alĕlungan | 

tan na kurang samĕktanira ring margi | 

kapucung ing wardaya || 

689 Pocung 

1. Yata wau kang samya arsa lumaku | 

Sĕh Mangunarsojar | 

paran wus samĕkta sami | 

samya matur pan inggih sampun samĕkta || 

2. Alon muwus Jĕngrĕsmi mring Monthĕl wau | 
kakang Monthĕl rika | 

ĕnggonana dhukuh mami | 

ya ing Wanasunya ngong-wĕnĕhkĕn sira || 

3. Kang anguwuh wonge santri anak putu | 
sira gĕmahĕna | 

dhukuh wus wajibirĕki | 

pan manira darma babakal kewala || 

4. Lah ta iku tutugna gĕmahing dhusun | 

Santri Monthĕl turnya | 

andhĕku (n)dĕkung nuwun sih | 
sakalangkung-anuwun inggih sandika || 

5. Sira wau Ki Jayĕngraga amuwus | 
lah andika kakang | 

Piturun ingong pasrahi | 
patilasan manira ing Wanatawang || 

6. Manira wus datan (n)darbĕni dhĕdhukuh | 
mangkya pakĕnira | 

sayogya ingkang (n)duwĕni | 

Ki Piturun ature nuwun sandika || 

7. Kang puniku kawula darmi tatunggu | 
anyapu kaliyang | 

rĕsike adhari kitri | 

sung rijĕki mring janma salaminira || 

8. Mĕsĕm (n)dulu Sĕh Mangunarsa lingnya rum | 
puniku utama | 

jariyah ngamaling kitri | 

sung rijĕki mring janma salaminira || 

9. Malih muwus Mangunarsa mring rinipun | 
suwawi Bismillah | 

sami mangkat mupung enjing | 

Martaduta kang anggrĕmanana marga || 

10. Kang tinuduh apan sandika turipun | 

(n)dan samya lumampah | 

Kae Sĕh Mangunarsĕki | 

Anggungrimang Jayĕngrĕsmi Jayĕngraga || 

11. Ĕstri catur kang para rubiyahipun | 

Nikĕn Rancangkaptya | 

Turida lan Rarasati | 

Ni Cĕnthini lawan Monthĕl kulawangsa || 

12. Ki Piturun Darmadana Prakosĕku | 

Palakĕrti samya | 

wong papat kang anĕng wuri | 

Mrĕtaduta nĕng ngayun grĕmaning lampah || 

13. Kang lumaku wus mijil sing dhadhahipun | 
napak pasabinan | 

wanci Hyang Aruna mijil | 

nipat wawayangan odode wus panjang || 

14. Ruruntung duluring pagalĕnganipun | 
kĕh wong pitakĕnan | 

ramya kang janma makardi | 

samya kĕndĕl sadaya tan nyandhak karya || 

15. Amilalu andudulu kang lumaku | 
kabĕh ciptĕng driya | 

Kae Sĕh Mangunarsĕki | 

dene kabĕh rine padha milu lunga || 

16. Parannipun marang ngĕndi kang tinangguh | 
apa ta lawasa | 

apa ya anuli mulih | 

kang wus ngrungu warta angling mring rowangnya || 

17. Kang pinurug marang ing Wanamartĕku | 
miyang wismanira | 

Kae Bayi Panurtĕki | 

pan bapakne Jayĕngrĕsmi Jayĕngraga || 

18. Manthuk-manthuk kang tinuturan angungun | 
wĕnĕh kang kapapag | 

parlu angaruh-aruhi | 

badhe karsa ing pundi ingkang pinarah || 

19. Naur wuwus tirakat kono ing ngayun | 
tan wrin lumajuwa | 

parĕke kalawan tĕbih | 

matur (n)dhĕrĕkakĕn basukining lampah || 

20. Lon sumaur lah iya andum rahayu | 
laju lampahira | 

adulur anĕng ing margi | 

sri swarane paksi manyar munĕng tawang || 

21. Myang drĕkuku anĕng pang brĕkutut manggung | 
kadhasih prit jowan | 

yĕn jalma samya ngaruhi | 

Kae Mangunarsa mĕnyang ngĕndi baya || 

22. Yĕkti suwung ing dhukuh Wanatakĕku | 
tan na Mangunarsa | 

sapa ingkang angimami | 
bar-jumangah tan patut ing Mangunarsa || 

23. Lir kadyĕku kang pĕksi ing aturipun | 
yata lampahira | 

anglintangi tĕgil sabin | 

napak pinggir kĕtĕp wana tarataban || 

24. Lampahipun ngalĕr ngetan anut lungur | 
pra rubiyah ngarsa | 

Mrĕtaduta anggrĕmani | 

milih marga kang gampang datan kasurang || 

25. Anut lurung tumurun jurang aparung | 
nganjat panĕtĕran | 

wana kalar tĕlĕngnĕki | 

langkung pĕtĕng wana gĕng-agĕng kayoman || 

26. Kĕh karungu swaraning pĕksi wana gung | 
bubut buntit podhang | 

kukuwong lawan barĕnggi | 
lir nambrama astuti atur waluya || 

27. Lampahipun malumi rubiyahipun | 
ngonjot-onjot lampah | 

raryan sadhela lumaris | 
nalikanya ing wĕktu Lohor asalat || 

28. Bakda Lohor raryan ing sela trĕnggulu | 
samya mumucangan | 

Sĕh Mangunarsa nglingnya ris | 

Mrĕtaduta ĕndi kang marga simpangan || 

29. Ingkang laju maring Ngardipala dhukuh | 
yun kampira ingwang | 

pangguh lan Malangkarsĕki | 
narĕhakĕn tiba ing sapanginĕpan || 

30. Alon matur pan inggih mangke ing ngayun | 
ing sela pangulan | 

tilas patunon wanadri | 

pan ing ngriku margi ngĕrat mara-tiga || 

31. Simpangipun kang mangilĕn purugipun | 
anjog Ngardipala | 

simpangan kang ngetan nĕnggih | 

mring Magiri miwah mring Kalangbrĕt rawa || 

32. Manggĕnipun kang ngalĕr ngetan puniku | 
maring Pagĕrwaja | 

anjog ing Wirasabĕki | 

Jayĕngrĕsmi alon umatur ring raka || 

33. Panduka yun kampir ing Ngardipalĕku | 
panggya lan rakanta | 

Kae Sĕh Malangkarsĕki | 

duk rumiyin kawula inggih winĕkas || 

34. Lamun mantuk saking pangumbaran ulun | 
kinĕn umampira | 

mring dhukuh Ngardipalĕki | 
kasinggihan paduka karsa kampira || 

35. Langkung sokur Sĕh Mangunarsa amuwus | 
inggih paparĕngan | 

samya sumĕdya akampir | 

ing wismane Malangkarsa Ngardipala || 

36. Malih muwus lah payo padha lumaku | 
sĕmana anĕrang | 

lamun katanggungan margi | 
ya sadaya-daya prapta-a ing paran || 

37. Nulya pangguh dyan umangkat lampahipun | 
amalapat karang | 

padesan tan karsa kampir | 

napak wana pangrĕngan myang pagrumbulan || 

38. Pan andarung wus lĕpas dĕnnya lumaku | 
anrang parah paran | 

raryan tan dangu lumaris | 

tĕkĕng kang tinutur margĕng sisimpangan || 

39. Kang nĕng ngayun Martaduta ingkang tinut | 
sumimpang ing marga | 
mangalĕr-ngilĕn lumaris | 

tumuntur ring jurang nĕtĕr palunguran || 

40. Lampahipun tatas katap ing wana gung | 
mangkas pagrumbulan | 

wanci wĕktu Asar akir | 

raryan tĕpining sĕndhang samya asalat || 

41. Bakda wĕktu umangkat anut lulungur | 
napak tĕrataban | 

patunon tugaran tĕgil | 

katon munggul dhukuhe ing Ngardipala || 

42. Sri dinulu gaga pasabinanipun | 
toyanya angliran | 

roking tulakan kumriwik | 
kabarangun kalurak lawan talucak || 

43. Sranging ranu dhawah gĕndhing lir pinalu 
ana-njor ing wangan | 

jrihing wĕ ing parang-curi | 
amalĕtuk kadya sotya pasuluhan || 

44. Pĕksi pingul anjoprah saba ing ranu | 
lir mĕnur sumĕbar | 

mĕt mangsa wĕca ing warih | 
pĕksi ĕmprit gulathik pĕking atĕban || 

45. Niyup kabur ginusah angalor ngidul | 
ramya akukukan | 

anggonjĕng tali sasawi | 

sarya (n)jojor lire (n)jojor tĕlurungan || 

46. Mamrih manuk jinojorkĕn aji kukuk | 
dadya lĕlawuhan | 

samya kĕh kang ngolah pĕksi | 
suka-suka anjojor jurudĕmungan || 

690 Jurudĕmung 

1. Yata kang samya lumampah | 
suka dĕnnira andulu | 

wong wadon kang (n)jojor manuk | 
andingkik turut galĕngan | 
parigĕl sasolahipun | 
yĕn nuju ĕmprit anĕba | 
binarĕng lan jojoripun || 

2. Jayĕngraga ris ngandika | 
wong yĕn wus kabisanipun | 
sasolahe nora kidhung | 
nalorong ĕmprit anĕba | 

ya ta lah kĕlinganingsun | 
unine layang wawacan | 
inggih paribasanipun || 

3. Gĕlare Dipati Tuban | 

pan (m)prit-nĕba pasangipun | 
apane dĕn-ĕmpĕr iku | 
dene kang ayang-uyungan | 
dĕn-pamĕkkĕn baris agung | 
dospundi kakang Gungrimang | 
basa (m)pritnĕba puniku || 

4. Sĕh Gungrimang ris wacana | 
mangsa borong yayi ngriku | 
(ng)gyannipun murati wuwus | 
pangraos kula priyangga | 
pan inggih mung kumpulipun | 
kadosta pĕksi atusan | 

botĕn bĕnjar pilah purug 


5. Angidul ngetan ngilĕnna | 
rĕmpĕg ibĕr sabiyantu | 
ĕsroge lan kaburipun | 
sadaya sarĕng kewala | 
inggih manawi puniku | 
pinĕt glaring pabarisan | 
wa-punika sumanggĕng yun || 

6. Jayĕngraga ris wacana | 
inggih kados yĕn kadyĕku | 

kang pinĕndhĕt mung (m)byukipun 
kang rarasan turut marga | 
wanci suryandhap tumundhuk | 
ri tuntung arga lumarap | 
anapak anĕng marga gung || 

7. Kathah papangan ing janma | 
kang lampah ngalĕr angidul | 
kang lagya mangkat lumaku | 
saking parĕrĕnanipun | 

ing sĕndhang Balara ngriku | 
myang janma kang patanĕnan | 
mĕntas ing patalonipun || 

8. Kukuk mulih sowang-sowang | 

marang padhukuhanipun | 
urut galĕngan andulur | 
saking lor kidul mangetan | 
wong kang mĕntas undhuh-undhuh 
pala-kasimpar mring tĕgal | 
myang pala-pĕndhĕm dhinudhuk || 

9. Miwah mĕntas adĕrĕpan | 
ginendhong miwah pinikul | 
kathah wong mandhĕg andulu | 
marang kang samya lumampah | 
wĕnĕh padha ciptĕng kalbu | 
angĕmpĕr-ĕmpĕr kĕlingan | 
dhadhayohira rumuhun || 

10. Ran Jĕngrĕsmi Jayĕngraga | 
kang bagus narĕbang bĕsus | 
swarane ngruntuhkĕn kalbu | 
sasolahe gawe rimang | 
wĕnĕh ana bisik wuwus | 
jĕge kae biyĕn ika | 
dhayohe Malangkarsĕku || 

11. Kinedanan pra wanodya | 

Jayĕngraga kang angrangkung | 

rowange nauri wuwus | 

ya iya ingong kĕlingan | 

Jĕngraga ingkang kaumuk | 
baguse nora kajamak | 
nanging saiki akuru 1 1 

12. Kabĕh mĕsĕm-mĕsĕm mulat | 
wau kang samya lumaku | 
raryan soring rĕjasa gung | 
tĕpining sĕndhang Balara | 
sĕdya wĕktu anĕng ngriku | 
lĕnggah nĕng sela rimbagan | 
maksih kĕh wong kang lumaku || 

13. Pan samya mire sumimpang | 
jalwĕstri kang samya ngangsu | 
ana wulanjar ngindhit jun | 
abĕsus pangindhitira | 
ĕjunne maglik nĕng lambung | 
andĕngkĕng nyĕnthing cĕthiknya | 
dhadhane mungal amunyung || 

14. Anglĕngĕk ngodod gulunya | 
kĕmbĕn kabĕthĕng ing ĕjun | 

(m)lorot sisih kĕmbĕnipun | 
manthĕlĕt melot mĕnthiknya | 
gathuk pipit wunganipun | 
kĕngis rong nyari ajĕnar | 

lir pupus binĕthot pingul || 

15. Dhasar sĕmana mĕjana | 
wulanjar boboting dhusun | 
ing Wuluhsari rumuhun | 

duk adus anĕng ing sĕndhang | 
pagut liringan pandulu | 
kalawan Ki Jayĕngraga | 
ing mangkya parĕng panuju || 

16. Kapanggih malih nĕng sĕndhang | 

Ni Lanjar amathĕt laku | 
tindake amagĕr timun | 
randhat nora pati kĕbat | 

liringe pasang dol ayu | 
gĕlung sah saking lungsĕnnya | 
tan lukar maksih nyĕkĕnuk || 

17. Binĕnakkĕn asta kanan | 
mĕngkap cĕcangklakanipun | 
poking payudaranira | 
mĕnthĕk maya kawistara | 
ambĕngkle kengis dinulu | 

Jayĕngraga mĕsĕm mulat | 

Rarasati wruh ing sĕmu || 

18. Guting ĕsĕming raka | 
kang raka anamun-namun | 

kaliringaning angarum | 

Jĕngraga micarĕng nala | 
mendah wruha waunipun | 
si bojo mĕsthi anjothak | 
sapasar tan aruh-aruh || 

19. Wau ta ingkang araryan | 

Sĕh Mangunarsa lingnya rum | 
yayi suwawi awĕktu | 
pra ari matur sandika | 
nulya samya mahĕrastu | 
kados sawusnya sosotya | 
wangsul (ng)gyan samya awĕktu | 

20. Ambabar sĕbe musala | 
nĕng sela sumayana lus | 
wusnya (n)dan gya sunatipun | 
angamal puji-pujiyan | 

yata Basariman wau | 

Pangulu ing Ngardipala | 
angrungu wartaning tutur || 

21. Yĕn ana janma lumampah | 
dinugarsa amratamu | 
mring Kae Malangkarsĕku | 

ing mangkya raryan ing sĕndhang 
anulya Kae Pangulu | 
mudhun mring sĕndhang Balara | 
yun wĕruh kang dadya tutur || 

22. Tan dangu anulya prapta | 

Ki Basariman andulu | 
marang kang samya awĕktu | 
lagya kewala asunat | 

pan dĕrĕng angangkat parlu | 
nging wus tan arsa ngandika | 
binatalakĕn amuwus II 


23. Ki Pangulu Basariman | 

tan kilap lamun sang bagus | 
pan samya waspadanipun | 
wruh lamun tan kĕna nabda | 
Basariman nulya makmum | 
manjing wĕktu kinamatan | 
sadaya angangkat parlu || 

24. Pan Kae Sĕh Mangunarsa | 
mangayun ngimami wĕktu | 
wus antara dangunipun | 
bakda Mahrib praptĕng Ngisa 
paragat susunatipun | 
arahab samya salaman | 
Jayĕngrĕsmi lon amuwus || 

25. Sung bagya mring Basariman | 
kang liningan nuwun-nuwun | 
Jayĕngrĕsmi malih muwus | 
kakang Kae Malangkarsa | 
punapi wontĕn alungguh | 

Ki Basariman turira | 

(ng)gih wontĕn ing wismanipun 

26. (m)Bok payo rika untapna | 
yĕn kakang Mangunarsĕki | 
lawan para arinipun | 
Anggungrimang lan manira | 
tanapi Jayĕngragĕku | 

katri sarubiyahira | 
miwah sakulawangsĕku || 

27. Umatur Ki Basariman | 
inggih sumangga ing kayun | 
nulya kĕrit lampahipun | 
minggah maring Ngardipala | 
sĕdhĕng purnama sitĕngsu | 
ratri wanci bakda Ngisa | 
tutundhan undhakanipun || 

28. Kumriwik toya kiriyan | 
angapit marga pinatut | 
sabin pangunggahanipun | 
gĕntha-gathita jinantra | 
kumĕlĕng sinrang ing ranu | 
ris mara akĕn liningan | 
kanan kering sapandhuwur || 

29. Angrarandhat lampahira | 
ascarya dĕnnya angrungu | 
pasang reka rakitipun | 
akarya srining desarya | 
sĕmpyoking siti katiyup | 
ing angin kadya nambrama | 
tur pambagya isthanipun || 

30. Kinira tĕpining marga | 
pucaking kayon amunggul | 
manadukara ing tamu | 

lir tanduking wong kaduga | 
sokur dĕnnirarsa pangguh | 
langkung kasinggihanira | 
samya sujanma linuhung || 

31. Wau kang samya aranjat | 

wus (n)dungkap panginggilipun 
malbĕng kori (n)jawenipun | 

Ki Basariman turira | 
paduka kĕndĕl rumuhun | 
pan kawula apratela | 

marang Sĕh Malangkarsĕku 


32. Jayĕngrĕsmi lon ngandika | 

lah yĕngsun kantun nĕng pintu | 
Ki Basariman agupuh | 
umatur wontĕn dhatĕngan | 
arinta kakalihipun | 

Jayĕngrĕsmi Jayĕngraga | 
lawan Sĕh Mangunarsĕku || 

33. Anggungrimang nĕm sabatnya | 
sakawan rubiyahipun | 

ing mangkya kĕndĕl nĕng pintu 
kagyat Kae Malangkarsa | 
ngandika mring garwanipun | 
Malangrĕsmi samĕkta-a | 
lah-olahan dĕn-agupuh || 

34. Kang garwa matur sandika | 
nulya Ki Malangkarsĕku | 
mĕthuk kang amratamu | 
sarya ngling mring Basariman | 
sira timbalana gupuh | 

iya marang mitraningwang | 
ingong kadhatĕngan tamu || 

35. Sira dĕn-rumat ing wisma | 
gagĕlara klasa alus | 
myang jĕrambah lampitipun | 
ingkang liningan sandika | 
gya lumampah maring pintu | 
kalangkung dĕnnya kasmaran | 
Malangkarsa mring tatamu || 

